(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΜΓ΄

Τρίτη, 30 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
3. Αναφορά στην έκδοση της δικαστικής απόφασης για το Μάτι, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση αναφορών, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης: «Ενοποίηση του πρώτου βαθμού δικαιοδοσίας, χωροταξική αναδιάρθρωση των δικαστηρίων της πολιτικής και ποινικής δικαιοσύνης και άλλες διατάξεις αρμοδιότητας του Υπουργείου Δικαιοσύνης»., σελ.   
2. Αιτήσεις ονομαστικής ψηφοφορίας επί του σχεδίου νόμου του Υπουργείου Δικαιοσύνης:   
 i. από την Κοινοβουλευτική Ομάδα ΣΥΡΙΖΑ - Προοδευτική Συμμαχία επί των άρθρων 1 έως 14 του σχεδίου νόμου, σελ.   
 ii. από την Κοινοβουλευτική Ομάδα του Κομμουνιστικού Κόμματος Ελλάδας επί της αρχής και επί των άρθρων 1 έως 14 και 36 έως 39 του σχεδίου νόμου , σελ.   
 iii. από Βουλευτές της Κοινοβουλευτικής Ομάδας ΠΑΣΟΚ-Κίνημα Αλλαγής επί της αρχής και επί των άρθρων 1 έως 14 του σχεδίου νόμου, σελ.

ΟΜΙΛΗΤΕΣ

Α. Αναφορά στην έκδοση της δικαστικής απόφασης για το Μάτι:  
 ΑΘΑΝΑΣΙΟΥ Χ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗΣ Γ. , σελ.   
 ΑΥΛΩΝΙΤΗΣ Α. , σελ.   
 ΓΑΒΡΗΛΟΣ Γ. , σελ.   
 ΓΚΙΟΚΑΣ Ι. , σελ.   
 ΔΑΒΑΚΗΣ Α. , σελ.   
 ΚΑΖΑΜΙΑΣ Α. , σελ.   
 ΚΑΤΡΙΝΗΣ Μ. , σελ.   
 ΚΟΜΝΗΝΑΚΑ Μ. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΙΝΟΥ Α. , σελ.   
 ΛΟΒΕΡΔΟΣ Ι. , σελ.   
 ΜΑΝΤΑΣ Π. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΗΤΣΟΤΑΚΗΣ Κ. , σελ.   
 ΜΠΑΡΚΑΣ Κ. , σελ.   
 ΝΑΤΣΙΟΣ Δ. , σελ.   
 ΠΟΥΛΟΥ Π. , σελ.   
 ΡΑΠΤΗ Ζ. , σελ.   
 ΣΑΡΑΚΗΣ Π. , σελ.   
 ΣΙΜΟΠΟΥΛΟΣ Ε. , σελ.   
 ΣΤΑΜΑΤΗΣ Γ. , σελ.   
 ΥΨΗΛΑΝΤΗΣ Β. , σελ.   
 ΦΑΜΕΛΛΟΣ Σ. , σελ.   
 ΦΛΩΡΙΔΗΣ Γ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.   
 ΨΥΧΟΓΙΟΣ Γ. , σελ.   
  
Β. Επί διαδικαστικού θέματος:  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΠΟΣΤΟΛΑΚΗ Ε. , σελ.   
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΗΛΙΟΠΟΥΛΟΣ Α. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΜΑΝΤΖΟΣ Δ. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΤΑΣΟΥΛΑΣ Κ. , σελ.   
 ΧΗΤΑΣ Κ. , σελ.   
  
Γ. Επί προσωπικού θέματος:  
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΠΑΠΑΔΑΚΗΣ Π. , σελ.   
 ΣΙΜΟΠΟΥΛΟΣ Ε. , σελ.

Δ. Επί του σχεδίου νόμου του Υπουργείου Δικαιοσύνης;  
 ΑΘΑΝΑΣΙΟΥ Χ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΙΑΝΟΣ Ι. , σελ.   
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗ Ε. , σελ.   
 ΑΠΟΣΤΟΛΑΚΗΣ Γ. , σελ.   
 ΑΥΛΩΝΙΤΗΣ Α. , σελ.   
 ΒΑΛΤΟΓΙΑΝΝΗΣ Δ. , σελ.   
 ΒΑΣΙΛΕΙΑΔΗΣ Β. , σελ.   
 ΒΟΡΙΔΗΣ Μ. , σελ.   
 ΓΑΒΡΗΛΟΣ Γ. , σελ.   
 ΓΚΙΟΚΑΣ Ι. , σελ.   
 ΔΑΒΑΚΗΣ Α. , σελ.   
 ΔΕΛΗΚΑΡΗ Α. , σελ.   
 ΔΗΜΗΤΡΙΑΔΗΣ Π. , σελ.   
 ΔΙΓΕΝΗ Α. , σελ.   
 ΖΕΜΠΙΛΗΣ Α. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΜΕΡΟΣ Γ. , σελ.   
 ΚΑΡΑΜΠΑΤΣΩΛΗ Κ. , σελ.   
 ΚΑΤΡΙΝΗΣ Μ. , σελ.   
 ΚΟΜΝΗΝΑΚΑ Μ. , σελ.   
 ΚΟΥΤΣΟΥΜΠΑΣ Δ. , σελ.   
 ΚΡΗΤΙΚΟΣ Ν. , σελ.   
 ΚΤΙΣΤΑΚΗΣ Ε. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΑΖΑΡΙΔΗΣ Μ. , σελ.   
 ΛΑΜΠΡΟΠΟΥΛΟΣ Ι. , σελ.   
 ΛΙΑΚΟΥΛΗ Ε. , σελ.   
 ΛΙΝΟΥ Α. , σελ.   
 ΛΟΒΕΡΔΟΣ Ι. , σελ.   
 ΜΑΝΤΑΣ Π. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΗΤΣΟΤΑΚΗΣ Κ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΚΑΣ Κ. , σελ.   
 ΜΠΟΥΓΑΣ Ι. , σελ.   
 ΝΑΤΣΙΟΣ Δ. , σελ.   
 ΝΙΚΟΛΑΪΔΗΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΔΑΚΗΣ Π. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΠΑΠΑΣΩΤΗΡΙΟΥ Σ. , σελ.   
 ΠΟΥΛΟΥ Π. , σελ.   
 ΡΑΠΤΗ Ζ. , σελ.   
 ΡΟΥΝΤΑΣ Γ. , σελ.   
 ΣΑΡΑΚΗΣ Π. , σελ.   
 ΣΙΜΟΠΟΥΛΟΣ Ε. , σελ.   
 ΣΠΑΝΙΑΣ Α. , σελ.   
 ΣΤΑΜΑΤΗΣ Γ. , σελ.   
 ΣΤΑΡΑΚΑ Χ. , σελ.   
 ΤΖΑΚΡΗ Θ. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΤΣΑΒΔΑΡΙΔΗΣ Λ. , σελ.   
 ΥΨΗΛΑΝΤΗΣ Β. , σελ.   
 ΦΑΜΕΛΛΟΣ Σ. , σελ.   
 ΦΛΩΡΙΔΗΣ Γ. , σελ.   
 ΦΩΤΟΠΟΥΛΟΣ Σ. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.   
 ΧΡΗΣΤΙΔΟΥ Ρ. , σελ.   
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜΓ΄

Τρίτη 30 Απριλίου 2024

Αθήνα, σήμερα στις 30 Απριλίου 2024, ημέρα Μεγάλη Τρίτη και ώρα 10.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-4-2024 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ΡΜΒ΄ συνεδριάσεώς του, της Μεγάλης Δευτέρας 29 Απριλίου 2024, σε ό,τι αφορά την ψήφιση στο σύνολο του σχεδίου νόμου του Υπουργείου Κοινωνικής Συνοχής και Οικογένειας: «Αναμόρφωση του προγράμματος «Στέγαση και Εργασία για τους αστέγους» και άλλες ρυθμίσεις για τη βελτίωση των υπηρεσιών κοινωνικής πρόνοιας - Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Μαρία-Νεφέλη Χατζηιωαννίδου, Βουλευτή Επικρατείας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις ερωτήσεων από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Ενοποίηση του πρώτου βαθμού δικαιοδοσίας, χωροταξική αναδιάρθρωση των δικαστηρίων της πολιτικής και ποινικής δικαιοσύνης και άλλες διατάξεις αρμοδιότητας του Υπουργείου Δικαιοσύνης».

Η Διάσκεψη των Προέδρων αποφάσισε στη συνεδρίασή της στις 25 Απριλίου 2024 τη συζήτηση του νομοσχεδίου σε μία έως δύο συνεδριάσεις, εν συνόλω, επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει η εισηγήτρια της Νέας Δημοκρατίας κ. Αικατερίνη Παπακώστα-Παλιούρα για δεκαπέντε λεπτά.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ-ΠΑΛΙΟΥΡΑ:** Αξιότιμε κύριε Πρόεδρε, αξιότιμε κύριε Υπουργέ και Υφυπουργέ, κυρίες και κύριοι συνάδελφοι, αποτελεί ιδιαίτερη τιμή, αλλά και τεράστια ευθύνη να εισηγούμαι σήμερα μία από τις εμβληματικότερες νομοθετικές μεταρρυθμίσεις, μία από τις επιδραστικότερες τομές που έχει καταθέσει το Υπουργείο Δικαιοσύνης και έχει να επιδείξει η παρούσα Κυβέρνηση, η οποία έχει ως πυρήνα τον εξορθολογισμό στη βάση του δικαιικού συστήματος της χώρας και τη διαμόρφωση μιας σύγχρονης Ελλάδας.

Βρίσκομαι σήμερα ενώπιόν σας, λοιπόν, όπως δήλωσα και στην αρμόδια επιτροπή στην επί της αρχής συζήτηση, όχι μόνον για να εισηγηθώ, αλλά πρωτίστως για να υπερασπιστώ μια μεταρρυθμιστική πρόκληση που ανασυγκροτεί, επανασχεδιάζει και επαναπροσδιορίζει όσα γνωρίζαμε μέχρι σήμερα στον χώρο της ελληνικής δικαιοσύνης. Κυρίως, όμως, υλοποιεί μια υπόσχεση, μια υπόσχεση προς όλες τις Ελληνίδες και τους Έλληνες πολίτες για ταχύτερη, αποτελεσματικότερη, αλλά και ποιοτικότερη απονομή της δικαιοσύνης, καθώς, κυρίες και κύριοι συνάδελφοι, όλοι γνωρίζουν καλά πια πως σε αυτή τη χώρα κεντρικός άξονας της πολιτικής μας δεν είναι άλλος από τη βελτίωση της καθημερινότητας των πολιτών, υπερβαίνοντας παθογένειες και καταπολεμώντας στρεβλώσεις που έρχονται από το παρελθόν, ώστε με τολμηρές μεταρρυθμίσεις η χώρα μας να προσεγγίσει σταδιακά τα δεδομένα των προηγμένων κρατών της Ευρώπης και του σύγχρονου κόσμου.

Το παρόν σχέδιο νόμου του Υπουργείου Δικαιοσύνης με τίτλο: «Ενοποίηση πρώτου βαθμού δικαιοδοσίας, χωροταξική αναδιάρθρωση των δικαστηρίων της πολιτικής και ποινικής δικαιοσύνης και άλλες διατάξεις» αποτελεί ένα ιστορικό ορόσημο στην πορεία της πατρίδας μας στο μέλλον, καθώς στοχεύει στην ενδυνάμωση του κράτους δικαίου και την εδραίωση της εμπιστοσύνης στους δημοκρατικούς θεσμούς μέσω της συγκρότησης ενός στέρεου πυλώνα για τη θεμελίωση ενός πιο ορθολογικού, πιο δίκαιου, πιο διαφανούς και εν τέλει πιο αξιόπιστου δικαιικού συστήματος.

Η αλήθεια, βεβαίως, είναι ότι έπρεπε να περάσουν πάνω από δύο αιώνες μέχρι να επιχειρήσουμε σήμερα να αφήσουμε πίσω μας οριστικά τα ναπολεόντειας έμπνευσης ειρηνοδικεία και εκατόν δεκατέσσερα χρόνια από την πρώτη μεταρρυθμιστική προσπάθεια που επιχειρήθηκε από τον Ελευθέριο Βενιζέλο. Έκτοτε υπήρξαν πολλές κυβερνήσεις, είναι η αλήθεια, οι οποίες προσπάθησαν να προβούν σε μια ορθολογική ανακατανομή των δικαστικών υποδομών και του αντίστοιχου ανθρώπινου δυναμικού, όπως ο Παναγής Τσαλδάρης το 1934, ο Κωνσταντίνος Καραμανλής το 1980, ο Ανδρέας Παπανδρέου το 1988 και ο Κώστας Σημίτης το 1999, χωρίς, όμως, καμμία από τις προσπάθειες αυτές να ευοδωθεί ούτε ακόμη, δυστυχώς και μετά τη συνταγματική Αναθεώρηση του 2001 και την ερμηνευτική δήλωση του άρθρου 88, που ήρε ουσιαστικά οποιονδήποτε συνταγματικό περιορισμό εμπόδιζε τη συγχώνευση των πρωτοβάθμιων δικαστικών σχηματισμών.

Σήμερα, λοιπόν, μετά από εκατόν δεκατέσσερα ολόκληρα χρόνια προχωράμε με το παρόν νομοσχέδιο στην υλοποίηση της μεγάλης ιδέας, αυτής που επί έναν αιώνα και πλέον δεν κατάφερε καμμία κυβέρνηση να θεμελιώσει, αλλάζοντας ιστορία, σελίδα στην ιστορία της χώρας.

Ο χρόνος, κυρίες και κύριοι συνάδελφοι, λειτουργεί αντίστροφα για τον εκσυγχρονισμό της δικαιοσύνης, αλλά και της χώρας δεκαετίες τώρα. Αποτελεί κοινή παραδοχή πια πως η θεμελιώδης αξία, το ύψιστο αγαθό της δικαιοσύνης πρέπει να επανακαθοριστεί σε υγιείς βάσεις, για να αντανακλά τις ανάγκες μιας σύγχρονης κοινωνίας που επιζητά διακαώς να εξελίσσεται και να προοδεύει. Δεν υπάρχουν πια άλλα περιθώρια για ολιγωρίες και δικαιολογίες, όχι όταν σύμφωνα με τα στοιχεία της ετήσιας έκθεσης «Doing Business» της Παγκόσμιας Τράπεζας η χώρα μας κατατάσσεται στην εκατοστή τεσσαρακοστή έκτη θέση διεθνώς στην ταχύτητα απονομής της δικαιοσύνης, όχι όταν απαιτούνται περίπου χίλιες πεντακόσιες ημέρες για να εκδοθεί τελεσίδικη απόφαση, όταν σύμφωνα με την Ευρωπαϊκή Επιτροπή για την αποτελεσματικότητα της δικαιοσύνης από την κατάθεση δικογράφων στον πρώτο βαθμό έως και την έκδοση τελεσίδικης απόφασης απαιτούνται σε ευρωπαϊκό επίπεδο λιγότερες από πεντακόσιες ημέρες, όχι όταν σύμφωνα με στοιχεία της Παγκόσμιας Τράπεζας ο μέσος όρος του χρόνου έκδοσης απόφασης ειρηνοδικείου στην Ελλάδα είναι τριακόσιες πενήντα τέσσερις ημέρες, με τον ευρωπαϊκό μέσο όρο να κινείται στις διακόσιες τριάντα επτά. Όσον αφορά τα πρωτοδικεία, ο μέσος όρος του χρόνου έκδοσης απόφασης είναι πεντακόσιες είκοσι πέντε ημέρες, όταν ο ευρωπαϊκός μέσος όρος είναι στο ήμισυ.

Η πραγματικότητα είναι, βεβαίως, πως η καθυστέρηση που παρατηρείται στην περίπτωση της Ελλάδας, εντοπίζεται κυρίως στον πρώτο βαθμό δικαιοδοσίας και από τα ως άνω αναφερόμενα δεδομένα συνάγεται το συμπέρασμα ότι οι ειρηνοδίκες στην Ελλάδα εκδίδουν αποφάσεις με πιο αργό ρυθμό, σε σύγκριση με τους συναδέλφους τους πρωτοδίκες, αν και δικάζουν μόνο πολιτικές υποθέσεις με οικονομικό αντικείμενο έως 20.000 ευρώ. Επομένως, ο όγκος εργασίας τους και η φύση των υποθέσεων που δικάζουν, δεν δικαιολογούν σε καμμία περίπτωση την αντίστοιχη καθυστέρηση στην έκδοση αποφάσεων.

Επιπλέον, το κόστος για τον κρατικό προϋπολογισμό κάθε απόφασης που εκδίδει ένας ειρηνοδίκης ανέρχεται, κατά μέσο όρο, στα 760 ευρώ, όταν το κόστος κάθε απόφασης που εκδίδει ένας πρωτοδίκης ανέρχεται, μόλις, στα 380 ευρώ. Εάν στα ανωτέρω δεδομένα ληφθεί υπ’ όψιν, αγαπητοί συνάδελφοι, ότι σήμερα στα ειρηνοδικεία της χώρας υπηρετούν εννιακόσιοι δεκαέξι ειρηνοδίκες οι οποίοι –παρά το ότι αποτελούν το ήμισυ σχεδόν των δικαστών του πρώτου βαθμού και συγκεκριμένα, το 44% αυτών- δικάζουν μόνο το 20% της δικαστικής ύλης των αστικών υποθέσεων πρώτου βαθμού στο σύνολο της Επικράτειας, ενώ το υπόλοιπο 80% της ύλης εκδικάζεται στα πρωτοδικεία, στα οποία σήμερα υπηρετούν χίλιοι εκατό πρωτοδίκες και πρόεδροι πρωτοδικών, τότε αντιλαμβανόμαστε ότι μάλλον κάτι δεν κάνουμε σωστά. Όταν μάλιστα με την κατάργηση των πταισμάτων από το 2019, οι ειρηνοδίκες δεν δικάζουν ποινικές υποθέσεις, με συνέπεια το σύνολο της δικαστικής ύλης να δικάζεται από τους ίδιους ως άνω πρωτοδίκες, επιβαρύνοντάς τους έτι περαιτέρω.

Τώρα, αν στα ανωτέρω στοιχεία προστεθούν και τα δεδομένα της Ευρωπαϊκής Επιτροπής για την αποτελεσματικότητα της δικαιοσύνης για το έτος 2022, σύμφωνα με τα οποία η Ελλάδα είναι από τις χώρες με το υψηλότερο πλήθος γενικά δικαστών σε σχέση με το συνολικό μέγεθος του πληθυσμού της -με εξαίρεση τους εισαγγελείς και τους δικαστές που υπηρετούν στον πρώτο βαθμό- και η οποία έχει μία από τις χειρότερες αναλογίες δικαστικών υπαλλήλων ανά δικαστή, έναν από τους μεγαλύτερους αριθμούς δικηγόρων και έναν από τους μεγαλύτερους αριθμούς δικαστηρίων -καθώς σήμερα αυτός ανέρχεται σε εκατόν πενήντα τέσσερα ειρηνοδικεία, εξήντα τρία πρωτοδικεία και δεκαεννιά εφετεία- τότε προκύπτει επίσης το συμπέρασμα -με βάση τα δεδομένα των κρατών μελών της Ευρωπαϊκής Ένωσης- ότι ο αριθμός των ελληνικών δικαστηρίων είναι δυσανάλογος, με ανισομερώς κατανεμημένη, βάσει του πληθυσμού της χώρας,ύλη.

Καθίσταται, επομένως, επιτακτική η ανάγκη σήμερα -περισσότερο από ποτέ- για ορθολογικότερη αξιοποίηση του έμψυχου δυναμικού που υπηρετεί τη δικαιοσύνη, δικαστικών λειτουργών και δικαστικών υπαλλήλων, με αναλογική κατανομή ανθρώπινων πόρων, στο πλαίσιο της χωροταξικής κατανομής των δικαστικών σχηματισμών.

Με το υπό συζήτηση σχέδιο νόμου, λοιπόν, για πρώτη φορά ο δικαστικός χάρτης της χώρας αναμορφώνεται ουσιαστικά, έχοντας πλέον ενοποιημένη, συγκεντρωμένη ουσιαστικά, αυξημένη ποιοτικά και ποσοτικά την πρωτοβάθμια δομή των δικαστών, με τρόπο που καθιστά πιο εύρυθμη, ταχύτερη και αποτελεσματική τη λειτουργία των δικαστηρίων της πρωτοβάθμιας ποινικής και πολιτικής ελληνικής δικαιοσύνης.

Λαμβανομένων υπ’ όψιν όλων των ανωτέρω, με το παρόν νομοσχέδιο που εισηγείται η Κυβέρνηση ενοποιούνται οι πρωτοβάθμιοι δικαστές με αναβάθμιση των ειρηνοδικών σε πρωτοδίκες, αφήνοντας πίσω μας την παρωχημένη, αντιπαραγωγική και αχρείαστη διάκρισή τους. Στέλνουμε στην πρώτη γραμμή μάχης χίλιους περίπου πρώην ειρηνοδίκες, οι οποίοι με την κατάλληλη επιμόρφωση θα μπορούν, πλέον, να ανταποκρίνονται στα καθήκοντα των πρωτοδικών, δικάζοντας ταυτόχρονα ποινικές και πολιτικές υποθέσεις. Έτσι, με την ενοποίηση, διπλασιάζεται η δεξαμενή των δικαστών καθώς θα υπάρχουν, πλέον, συνολικά δύο χιλιάδες εκατό πρωτοδίκες με καταλυτική επίδραση στην ταχύτητα έκδοσης των πρωτοβάθμιων αποφάσεων.

Η προτεινόμενη ενοποίηση αποτελεί αδιαμφισβήτητα μεταρρυθμιστική τομή που λύνει μια μεγάλη ιστορική εκκρεμότητα και ταυτόχρονα, ενισχύοντας δομικά και λειτουργικά το δικαστικό μας σύστημα, αυξάνει σημαντικά την ποιότητα και τις επιδόσεις του. Η συνδυασμένη απόδοση, πλέον, όλων των πρωτοβάθμιων δικαστών -ειρηνοδικών και πρωτοδικών- εκτιμάται ότι μετά την ενοποίηση μπορεί να αυξηθεί μέχρι και σε ποσοστό 17%. Το ποσοστό εκκαθάρισης των νέων πρωτοδικείων περαιωθείσες προς τις εισερχόμενες υποθέσεις αναμένεται να αυξηθεί μέχρι και 24%, ενώ κεντρικός στόχος είναι η επιτάχυνση του χρόνου απονομής της δικαιοσύνης έως και 30% έως το έτος 2027.

Σε ό,τι αφορά, δε, την αναδιάρθρωση και κατανομή των πρωτοβάθμιων δικαστηρίων ως απόρροια της ενοποίησης, παύουν να υπάρχουν ειρηνοδικεία. Ορίζονται πλέον πενήντα έξι έδρες πρωτοδικείων και επτά παράλληλες έδρες. Καταργούνται εξήντα τρία ειρηνοδικεία που βρίσκονται στις έδρες των εξήντα τριών πρωτοδικείων. Από τα εναπομείναντα ενενήντα ένα ειρηνοδικεία, τα πενήντα αναβαθμίζονται σε περιφερειακές έδρες πρωτοδικείου και τα υπόλοιπα σαράντα ένα καταργούνται τελείως. Αυτό οδηγεί συνολικά σε μια ορθολογική μείωση του αριθμού των πρωτοβάθμιων σχηματισμών από διακόσια δεκαεπτά σε εκατόν έντεκα.

Βασικός κανόνας της χωροταξικής κατανομής των δικαστηρίων είναι ότι κάθε περιφερειακή ενότητα θα έχει κεντρική έδρα πρωτοδικείου, κεντρικό πρωτοδικείο, στην οποία θα υπάγεται πλέον το σύνολο των πρωτοβάθμιων δικαστηρίων με όρια αρμοδιότητας τα όρια της περιφερειακής ενότητας. Προβλέπονται, επίσης, παράλληλη και περιφερειακή έδρα πρωτοδικείου σε περιοχές όπου υφίστανται ανάγκες, προκειμένου να αντιμετωπιστούν ειδικά θέματα απόστασης κτηριακών υποδομών και άλλα, όπως και ιδιαιτέρως λόγοι εθνικής σημασίας όπως τα σύνορα και τα νησιά μας.

Ο συγκεκριμένος τρόπος ενοποίησης του πρώτου βαθμού δικαιοδοσίας επιλέχθηκε καθώς, σύμφωνα με όλα τα συγκεντρωμένα δεδομένα της Παγκόσμιας Τράπεζας της Ευρωπαϊκής Επιτροπής για την αποτελεσματικότητα της δικαιοσύνης, των σχετικών επιτροπών και ομάδων εργασίας, δεν επιτυγχάνεται η απαιτούμενη αποτελεσματικότητα σε δικαστήρια με λιγότερο από δεκαπέντε υπηρετούντες δικαστές, τα οποία όμως στην Ελλάδα αποτελούν, δυστυχώς, την πλειοψηφία των δικαστικών σχηματισμών.

Όσον αφορά τώρα την εξέλιξη των πρωτοβάθμιων δικαστών και τη διοίκηση των δικαστηρίων προβλέπεται η δημιουργία παράλληλης ειδικής επετηρίδας όπου οι ειρηνοδίκες εξελίσσονται έως τον βαθμό του προέδρου πρωτοδικών και συνταξιοδοτούνται ως εφέτες επί τιμή, με τη γενική επετηρίδα να παραμένει για όλους τους δικαστικούς λειτουργούς ως έχει. Από την ειδική επετηρίδα προβλέπεται, ωστόσο, μετά από αίτησή του η μετακίνηση δικαστή, πρώην ειρηνοδίκη, στο τέλος της γενικής επετηρίδας για ορισμένες θέσεις μετά από θέσπιση συγκεκριμένων κριτηρίων, αξιολόγηση και απόφαση του Ανώτατου Δικαστικού Συμβουλίου. Η ρύθμιση αυτή εναρμονίζεται πλήρως με το άρθρο 88 του Συντάγματος και την ερμηνευτική δήλωση για κρίση και αξιολόγηση σύμφωνα με τον νόμο. Τέλος, σχετικά με τη διοίκηση των δικαστηρίων, οι προϊστάμενοι δικαστικών σχηματισμών απαλλάσσονται πλέον από την ενασχόληση και εκτέλεση πρόσθετων μη δικαιοδοτικών καθηκόντων διαχειριστικής φύσεως, ενισχύοντας έτσι τη διαφάνεια, διαχείριση των οποίων ανατίθεται στο ΤΑΧΔΙΚ.

Κυρίες και κύριοι συνάδελφοι, όταν το 2019 η Κυβέρνηση του Κυριάκου Μητσοτάκη ανέλαβε τη διακυβέρνηση της χώρας έθεσε ως πρώτιστο, ως κεντρικό, στόχο της την υλοποίηση ενός μεγαλόπνοου σε εύρος και βάθος σχεδίου μεταρρυθμίσεων, μεταξύ των οποίων ο εκσυγχρονισμός της χώρας και η βελτίωση και η ενίσχυση του κράτους δικαίου. Η ενδυνάμωση του κράτους δικαίου, όπως και η δημοκρατία, ωστόσο, δεν είναι ένα αφηρημένο σχήμα ούτε πολιτική ρητορεία, αλλά η συστηματική και η έμπρακτη προσπάθεια θεσμικών τομών, αλλαγών και παρεμβάσεων, που ανάμεσα σε άλλα αναβαθμίζουν διαρκώς την ποιότητα και την ταχύτητα της δικαιοσύνης. Και ο νέος δικαστικός χάρτης που εισηγούμαστε σήμερα αυτό ακριβώς επιτυγχάνει, αποτελώντας αδιαπραγμάτευτα την ατμομηχανή των μεταρρυθμίσεων στον χώρο της δικαιοσύνης, καθώς εκτιμάται ότι θα δώσει ώθηση και θα κρίνει την αποδοτικότητα και των λοιπών μεταρρυθμιστικών παρεμβάσεων που εξελίσσονται, όπως οι θεσμικές αλλαγές στους κώδικες ποινικού, αστικού και διοικητικού δικαίου, η ολοκλήρωση της ψηφιακής δικαιοσύνης, η ενίσχυση και ανανέωση των κτηριακών και υλικοτεχνικών υποδομών και η αύξηση του προσωπικού των δικαστικών υπαλλήλων. Είναι μεταρρυθμιστικές αλλαγές οι οποίες είμαστε βέβαιοι ότι θα συμβάλλουν συνολικά σε μια νέα εποχή για την ελληνική δικαιοσύνη.

Ας μην κάνουμε, λοιπόν, εκπτώσεις στην αποφασιστικότητά μας, ας μην κάνουμε εκπτώσεις στο καθήκον μας. Το κόστος της αδράνειας είναι η συνεχής διάβρωση της εμπιστοσύνης στους θεσμούς μας. Ας είναι αυτό το νομοσχέδιο ο προάγγελος μιας εποχής εξυγίανσης, σκοπιμότητας, αποτελεσματικότητας και κυρίως ισονομίας. Ας το ψηφίσουμε και ας αποκαταστήσουμε μαζί το νομικό μας σύστημα και ας επιβεβαιώσουμε τη δέσμευσή μας στις αρχές πάνω στις οποίες στηρίζεται η δημοκρατία μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Παπακώστα.

Θα δώσω τον λόγο τώρα στον εισηγητή από τον ΣΥΡΙΖΑ τον κ. Αλέξανδρο Αυλωνίτη.

**ΑΛΕΞΑΝΔΡΟΣ – ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Ο κύριος Υπουργός από χτες μέχρι και σήμερα το πρωί πήρε σβάρνα τα μέσα μαζικής ενημέρωσης, τα φίλα προσκείμενα προς τη Νέα Δημοκρατία, κατασυκοφαντώντας ουσιαστικά και προσβάλλοντας τον ΣΥΡΙΖΑ ειδικά, μετά την έκδοση της απόφασης για το Μάτι, αυτή την τεράστια ανθρώπινη τραγωδία την οποία πολλές φορές έχει εργαλειοποιήσει. Όμως, αυτό που θα του πω είναι ότι πρέπει να στοχαζόμαστε ως πολιτικό σύστημα, ως φυσικά πρόσωπα γι’ αυτά που συμβαίνουν, αυτά τα τραγικά δυστυχήματα. Και θα του αναφέρω απλά νομικά ορισμένα πράγματα, παίρνοντας λίγο χρόνο και ζητώ την ανοχή σας, κύριε Πρόεδρε.

Να πω, λοιπόν, κάτι συγκεκριμένο. Η καθυστέρηση της εκδίκασης της υπόθεσης έγινε κατά έξι χρόνια στην περίοδο της Νέας Δημοκρατίας, όχι στην περίοδο τη δικιά μας. Το 2018 έγινε το μεγάλο τραγικό γεγονός, το 2019 σταμάτησε. Υπήρξε εκλογική διαδικασία. Αυτό είναι το ένα.

Όσον αφορά την ποινική μεταχείριση, ο θεσμός της μετατροπής κατά το άρθρο 82 του Ποινικού Κώδικα των ποινών φυλάκισης, εξαγορά δηλαδή σε χρήμα, ίσχυε παραδοσιακά στον ελληνικό Ποινικό Κώδικα. Ίσχυε και το 2018 όταν δηλαδή συνέβη η τραγωδία στο Μάτι. Με τον νέο Ποινικό Κώδικα το 2019 καταργήθηκε η μετατροπή με σκοπό οι ποινές που επιβάλλονται να εκτίονται.

Η Κυβέρνηση της Νέας Δημοκρατίας και ο κ. Φλωρίδης ως Υπουργός Δικαιοσύνης με το ν.5090/2024, άρθρο 12, επανέφεραν πανηγυρικά τον θεσμό της μετατροπής στο άρθρο 88Α του Ποινικού Κώδικα. Τελικά, θα μας πει κάποια στιγμή ο κ. Φλωρίδης, συμφωνούν ή όχι με τον θεσμό; Ας αποφασίσουν κάποτε. Και μένω μόνο εδώ και θα επανέλθω εκτός της Ολομέλειας.

Κυρίες και κύριοι συνάδελφοι, είμαστε σήμερα εδώ για να συζητήσουμε αυτό το νομοσχέδιο «Ενοποίηση του πρώτου βαθμού δικαιοδοσίας, χωροταξική αναδιάρθρωση των δικαστηρίων της πολιτικής και ποινικής δικαιοσύνης και άλλες διατάξεις αρμοδιότητας του Υπουργείου Δικαιοσύνης», μετά από τέσσερις συνεδριάσεις στην επιτροπή, δεκάδες διαμαρτυρίες και υπομνήματα περιοχών τοπικών αρχών και φορέων, χίλια επτακόσια ογδόντα ένα σχόλια στη διαβούλευση στη συντριπτική πλειοψηφία εξόχως αρνητικά, αποχές των δικηγόρων από τα δικαστήρια, απεργία των δικαστικών υπαλλήλων, αντίθεση από την Ένωση Δικαστών και Εισαγγελέων. Αυτή είναι εικόνα, η περιρρέουσα ατμόσφαιρα στην κοινωνία μας και στο δικαστικό σώμα.

Και αναρωτιέμαι φωναχτά: Μετά από όλες αυτές τις αντιδράσεις, τις τοποθετήσεις του δικαστικού και νομικού κόσμου, εσείς δεν θα κάνετε ούτε ένα βήμα πίσω από αυτό το πόνημα που μας φέρνετε σήμερα προς ψήφιση; Θα επιμείνετε στη στάση που είχατε στην επιτροπή, όπου ψηφίσατε σε πρώτη ανάγνωση μόνοι σας, μόνη η Νέα Δημοκρατία το εν λόγω νομοσχέδιο; Θα τολμήσετε να ολοκληρώσετε το καταστροφικό έργο σας με τη διάλυση των ειρηνοδικείων, τη συνένωσή τους με τα υφιστάμενα πρωτοδικεία και την εκθεμελίωση θεσμών της δικαιοσύνης;

Θα σας πω εξ υπαρχής μια διαπίστωση και μια συμβουλή. Την είπα και προχθές στην τέταρτη συνεδρίαση της επιτροπής. Θα επιφέρετε στον κόσμο της δικαιοσύνης με την εφαρμογή αυτού του γονατογραφήματος ανεπανόρθωτη βλάβη στη δομή και απονομή της δικαιοσύνης και μια απίστευτη διοικητική ακαταστασία. Η συμβουλή μας -συμβουλή, τέλος πάντων, σιγά μην δεχθείτε τη συμβουλή μας- είναι μην καταργήσετε τώρα τα ειρηνοδικεία, πριν επιμορφώσετε τους ειρηνοδίκες. Μην καταργήσετε τώρα τα ειρηνοδικεία πριν δημιουργηθούν οι υποδομές που θα δεχτούν τον ενοποιημένο πρώτο βαθμό, εφόσον έχετε αποφασίσει να το κάνετε. Μην καταργήσετε τα ειρηνοδικεία πριν προσλάβετε δικαστές και δικαστικούς υπαλλήλους. Μην καταργήσετε τα ειρηνοδικεία πριν εφαρμόσετε παντού τον ψηφιακό μετασχηματισμό των δικαστηρίων μας. Ακούστε αυτή την άποψη. Ας ακούσετε πριν είναι αργά.

Χθες ολοκληρώθηκε το δημοψήφισμα των δικηγόρων Αθηνών και Πειραιώς για τους σχεδιασμούς σας περί δημιουργίας πέντε περιφερειακών πρωτοδικείων στην Αττική και τα αποτελέσματα με συγχωρείτε που θα το πω, αλλά είναι πραγματικό ράπισμα για σας. Ράπισμα στην κυριολεξία. Ψήφισαν οκτώ χιλιάδες οκτακόσιοι είκοσι ένας δικηγόροι στο Λεκανοπέδιο, εδώ στην Αθήνα, εδώ που ψηφίζουμε. Ψήφισαν «όχι» στο νομοσχέδιο σας οι επτά χιλιάδες οκτακόσιοι σαράντα επτά, δηλαδή ποσοστό 90,14% και μόλις οκτακόσιοι πενήντα οκτώ, δηλαδή ποσοστό 9,86% συμφωνούν μαζί σας. Αν δεν είναι αυτό ράπισμα, ειλικρινά τι είναι;

Εμείς που ζούμε τη δικαιοσύνη, οι δικηγόροι. Έχετε φανταστεί να γινόταν δημοψήφισμα στους δικαστικούς υπαλλήλους, στους δικαστές και στους δικηγόρους όλης της πατρίδας μας; Φαντάζομαι, λοιπόν, ως δικηγόρος κι εγώ ότι οι συνάδελφοι που ψήφισαν υπέρ ανήκουν σε αυτή τη μικρή μειοψηφία των μεγάλων δικηγορικών γραφείων που ευνοούνται από το νομοσχέδιό σας έναντι όλων των υπολοίπων δικηγόρων.

Σε κάθε, όμως, περίπτωση το 90% των δικηγόρων σας απαντά «όχι». Πώς αισθάνεστε με το μονοψήφιο ποσοστό αποδοχής στον δικηγορικό κόσμο; Πώς φαντάζεστε αλήθεια ότι θα προχωρήσετε σε ένα μέτρο που δεν έχει ούτε καν πλειοψηφική αποδοχή, ούτε νομιμοποίηση στην κοινωνία. Πού θα στηριχτείτε για την επιτυχή εφαρμογή του νόμου που φτιάχνετε μόνοι σας και απομονωμένοι από όλους; Γιατί πρέπει να πω και να θυμίσω ότι και η κυρία πρόεδρος της Ένωσης Δικαστών και Εισαγγελέων στην ακρόαση φορέων στην αρμόδια επιτροπή σας υπενθύμισε ότι της νομοθέτηση θα έπρεπε να είχε προηγηθεί η επιμόρφωση των δικαστών και η γενικότερη προετοιμασία των δικαστικών δομών. Να σας θυμίσω ότι είπε και τη φράση ότι «θα κατανοήσετε το δικαστικό σώμα περιοδεύοντα θίασο». Η πρόεδρος της Ένωσης Δικαστών και Εισαγγελέων τα είπε.

Εσείς επιλέξατε να θέσετε το κάρο πριν το άλογο και να πορευτείτε στα τυφλά. Γιατί επιμένετε; Γιατί δεν ακούτε τον κόσμο που ξεσηκώθηκε; Επαναλαμβάνω για όλους τους συναδέλφους που δεν παρακολουθούσαν τις συνεδριάσεις της επιτροπής προκειμένου να αντιληφθούν τι θύελλα αντιδράσεων έχει προκαλέσει το νομοσχέδιο για τις αλλαγές στον δικαστικό χάρτη της χώρας. Έχουμε λάβει υπομνήματα, ψηφίσματα και διαμαρτυρίες από φορείς και τοπικές αρχές των περιοχών Μεσολόγγι, Ελευσίνα, Χαλάνδρι, Αχαρνές, Αιγιαλεία, Θήβα, Ναυπακτία, Κύμη, Νεμέα, Σικυώνα, Λασίθι, Γορτυνία, Αμαλιάδα, Αίγιο, Αλμυρός Βόλου, Σκόπελος, Δήμοι Φιγαλείας, Λοκρών, Χαλκιδική, Χίος κι ακόμα τόσους. Θα φάω τον χρόνο της ομιλίας να αναφέρω όλα τα ονόματα. Ενδεικτικά τα αναφέρω και περιπαικτικά, αλλά βλέπετε ότι πολλαπλασιάζονται μέρα με τη μέρα.

Χθες, επαναλαμβάνω, είχαμε αυτό το συντριπτικό αποτέλεσμα της ψηφοφορίας των δικηγόρων Αθηνών και Πειραιά για την επιχειρούμενη αλλαγή στην Αττική. Κι εσείς ξέρετε τι κάνατε; Επιλέξατε να στρέψετε τον κόσμο της μιας περιοχής ενάντια στην άλλη, να ενεργοποιήσετε τον κοινωνικό αυτοματισμό, για να αποτρέψετε ολόκληρες περιοχές απέναντι στους γείτονες τους, με επίδικο την πολυπόθητη έδρα του πρωτοδικείου. Να αναφέρω τις περιοχές; Τις ξέρετε. Όπως ψευτοδιλήμματα τέτοιου τύπου έχουν αναπτυχθεί στην Ελευσίνα ή στα Μέγαρα, στη Θήβα ή στη Λειβαδιά, στο Μεσολόγγι ή στο Αγρίνιο, μπήκε και τη Ναύπακτος στο παιχνίδι. Λες και οι κάτοικοι και οι φορείς κάθε περιοχής δεν έχουν άλλα προβλήματα στη διαβίωση τους κι έχουν κι εσάς από πάνω να διαταράσσετε το ειρηνικό κλίμα και την κοινωνική συνοχή τους.

Ξεσηκώθηκε η ιερή πόλη του Μεσολογγίου που περήφανη γιόρταζε προχθές την ηρωική έξοδο. Η ιερή πόλη του Μεσολογγίου! Ούτε αυτή σεβαστήκατε η οποία λίγο λίγο πεθαίνει, αφού αφαιρούνται όλες οι διοικητικές υπηρεσίες. Αποφασίστε εν πάση περιπτώσει, την θέλετε πρωτεύουσα του νομού Αιτωλοακαρνανίας ή δεν τη θέλετε;

Δεν χρειάζεται να πω περισσότερα. Δεν θέλω να παρέμβω στις τοπικές αντιθέσεις και εγώ. Τα αναφέραμε εξάλλου και στην επιτροπή. Ας με συγχωρέσουν γι’ αυτό οι κάτοικοι των περιοχών αυτών. Θεωρώ ότι έχουν δίκιο και τις θέσεις τους τις επιβεβαίωσα και εγώ στην επιτροπή. Είστε απολύτως υπεύθυνοι λοιπόν και υπόλογοι γι’ αυτή σας την επιλογή. Και επιπλέον, επειδή κάνατε εν μέσω γενικευμένης κατακραυγής μικρές σημειακές αλλαγές, διατηρώντας κάποια ειρηνοδικεία ως περιφερειακές έδρες, ενώ άλλα τα καταργείτε, όπως για παράδειγμα στο Ξυλόκαστρο ή στην Αταλάντη. Γιατί; Γιατί αυτή η διαφορετική μεταχείριση; Παραδέχεστε ότι η διαβούλευση σας ήταν ανεπαρκής και διορθώνετε στο και πέντε, αυτό που προτείνετε στο αρχικό νομοσχέδιο ή κλείνετε το μάτι κατά το δοκούν και αναλόγως; Εν τέλει πώς μοιράσατε την πίτα σε όλη την Ελλάδα; Σας ρωτώ ευθέως, γιατί υπάρχουν καταγγελίες που οδηγούν σε καθόλου κολακευτικά συμπεράσματα. Αλλά εσείς πρέπει κατά τη γνώμη μας, να ντρέπεστε γιατί εκεί οδηγήσατε τους φορείς να επιχειρούν τα μέγιστα για να διατηρήσουν το απλό, μια δημόσια δομή στην περιοχή τους που την έχουν ανάγκη. Ακόμη κι εδώ εξυπηρετείτε τοπικά πολιτικά συμφέροντα και οι κομματάρχες δίνουν και παίρνουν γιατί δεν χάθηκαν ποτέ από την πατρίδα μας οι Μαυρογιαλούροι. Ζουν και βασιλεύουν δυστυχώς ακόμα και σήμερα.

Και για να δείτε ότι δεν έχετε προνοήσει ούτε για τα νησιά, τρανό παράδειγμα είναι το υπόμνημα της Ένωσης Δικαστών και Εισαγγελέων που σας αναφέρει ανάμεσα στα άλλα, ότι χρειάζεται σύσταση περιφερειακού πρωτοδικείου στην περιφερειακή ενότητα Λήμνου και Αγίου Ευστρατίου, δεδομένου ότι θα είναι πρακτικά αδύνατον από 16 Σεπτεμβρίου του 2024 που θα εφαρμοστεί ο νόμος σας, να εκτελείται προκαταρκτική εξέταση και προανάκριση από το Κεντρικό Πρωτοδικείο Μυτιλήνης στη Λέσβο, όπου αντιλαμβάνεστε τις μετακινήσεις, την ταλαιπωρία, το κόστος και τον χρόνο που συνεπάγεται για τους νησιώτες. Για όλη τη νησιωτική χώρα, εγώ θα προσθέσω, ισχύει αυτή η υπόμνηση.

Συνέλθετε, αγαπητοί της Κυβέρνησης. Αναλογιστείτε έστω και την ύστατη ώρα τι πάτε να κάνετε. Αφήστε τα ειρηνοδικεία να συνεχίσουν το έργο τους. Επιλέξτε αλλαγές στη δικαιοσύνη με άλλο πρόσημο, με δικαιότερη κατανομή υποθέσεων στους βαθμούς δικαιοσύνης, με προσλήψεις δικαστικών υπαλλήλων, με ενίσχυση των δικαστών και επίλυση των προβλημάτων, των πολλαπλών προβλημάτων, στον χώρο της δικαιοσύνης. Ψηφιοποιήστε τη δικαιοσύνη. Αφήστε τους προσωπικούς εγωισμούς και τους μεγαλοϊδεατισμούς για μεταρρυθμιστικές τομές στον χώρο της δικαιοσύνης. Πιστέψτε με, δεν μοιάζετε καθόλου με τον Ελευθέριο Βενιζέλο, στον οποίο θέλετε να μοιάσετε. Αυτά που επιχειρείτε δεν είναι μεταρρυθμίσεις. Ταφόπλακα επιχειρείτε να βάλετε σε ολόκληρες περιοχές. Όλες αυτές τις μέρες σας έλεγα ότι δεν μπορείτε με την επίκληση κατά παραγγελία μελέτης προς την Παγκόσμια Τράπεζα ως Κυβέρνηση να πλήττετε βάναυσα την αρχή της εγγύτητας και την κοινωνική ανάγκη για προσιτή δικαιοσύνη. Η πραγματικότητα όμως, είναι ακόμη χειρότερη. Ακούστε, η έκθεση που εκπονήθηκε από την Παγκόσμια Τράπεζα προτείνει επτά λύσεις και να δείτε ποια προτίμησε η Κυβέρνηση. Προτείνει ανακατανομή δικαστών και εισαγγελέων χωρίς ενοποίηση των δικαστικών υπηρεσιών, ανακατανομή δικαστών και εισαγγελέων με ενοποίηση των δικαστικών υπηρεσιών, ενοποίηση των επιπέδων του ειρηνοδικείου και του πρωτοδικείου, διαίρεση του Πρωτοδικείου Αθηνών με βάση το αντικείμενο, μείωση της εδαφικής αρμοδιότητας του Πρωτοδικείου Αθηνών, διαίρεση του Πρωτοδικείου Αθηνών με βάση την περιοχή που εξυπηρετείται, ανακατανομή των περιπτώσεων που είναι κατάλληλες για ψηφιοποίηση. Εσείς προτιμήσατε τη χειρότερη, που την λέει ως χειρότερη και η ίδια η Παγκόσμια Τράπεζα. Ακόμη και αυτή η απρόσωπη λοιπόν, Παγκόσμια Τράπεζα σας δίνει συνολικά επτά επιλογές. Και τι σας λέει; Ότι η πρώτη επιλογή -που γράφεις μέσα σε εισαγωγικά-, η ανακατανομή δηλαδή δικαστών και εισαγγελέων χωρίς ενοποίηση των δικαστικών υπηρεσιών, συνιστάται να πραγματοποιηθεί πριν την ανάληψη οποιουδήποτε άλλου μέτρου. Σας το λέει η Παγκόσμια Τράπεζα. Θα μπορούσατε να μην είχατε ενοποιήσει τις δικαστικές υπηρεσίες, πόσο μάλλον όταν το πόρισμα της Παγκόσμιας Τράπεζας σας λέει ότι η συγχώνευση δύο δικαστηρίων που είναι ήδη υποστελεχωμένα θα επιδείνωνε τον αγώνα τους να αντιμετωπίσουν τον φόρτο εργασίας και εσείς ενώνετε ένα ειρηνοδικείο που έχει έναν ειρηνοδίκη, έναν δικαστικό υπάλληλο και το βαφτίζετε πρωτοδικείο, παράλληλο ή περιφερειακό και το ενώνετε. Σε ποιους απευθύνεστε; Σε ανόητους;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και ακόμη ένα καμπανάκι από την Παγκόσμια Τράπεζα, «Κάθε επιλογή μεταρρύθμισης που συνεπάγεται το κλείσιμο ορισμένων δικαστικών χώρων θα περιόριζε σε κάποιο βαθμό την πρόσβαση στη δικαιοσύνη για τις κοινότητες που εξυπηρετούνται από τα δικαστήρια». Πέστε μου σας παρακαλώ, γιατί επιλέξατε τη χειρότερη λύση, αυτή που συζητάμε σήμερα, για να φέρετε αυτά τα τόσα μεγάλα κακά στη δικαιοσύνη της χώρας;

Δεν θα μπορέσω να υπεισέλθω σε ζητήματα, γιατί ο χρόνος μου ολοκληρώνεται, και ειδικότερα στα άρθρα. Θα πρέπει να σας πω όμως τις ύβρεις που έχετε ξεστομίσει, την υποτίμηση που έχετε ξεστομίσει εναντίον των ειρηνοδικών. Θα καταθέσω σήμερα στη Γραμματεία της Ολομέλειας έγγραφα των ειρηνοδικών που σας ψέγουν, που τους κατηγορείτε ότι ουσιαστικά προσφέρουν στην υπηρεσία το 20% των παραγόμενων αποφάσεων. Σας δίνουν αριθμητικά στοιχεία όπως και εγώ σας έδωσα, που φτάνουν μέχρι το 48% των υποθέσεων σε ετήσια βάση. Η δουλειά δηλαδή των ειρηνοδικών είναι περίπου ίση με αυτή των πρωτοδικών. Παρά ταύτα δεν τους σέβεστε.

Θα σας πω λοιπόν και το εξής βασικό. Γι’ αυτά τα άρθρα, από το 1 μέχρι το 14, επειδή πολλά λέγονται, πολλά ψέματα λέγονται από τους Βουλευτές σας κατά τόπους που έχουν τα προβλήματα θα καταθέσουμε ονομαστική ψηφοφορία και ο κάθε κατεργάρης στον πάγκο του, να έρθει να ψηφίσει εδώ την κατάργηση του πρωτοδικείου του, την κατάργηση του ειρηνοδικείου του.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Έστω και αν είναι Πάσχα, να έρθει εδώ να ψηφίσει ή με επιστολική ψήφο. Να δούμε λοιπόν τη διπροσωπία που ακολουθείτε. Άλλα λέτε στην επαρχία, άλλα λέτε μέσα στο Κοινοβούλιο, άλλα ψηφίζετε την ώρα που μπαίνει η κομματική πειθαρχία. Εδώ σε θέλω κάβουρα να περπατάς στα κάρβουνα. Και να δούμε αν θα ψηφίσετε, τι θα πείτε το Πάσχα στις γειτονιές και στην εκκλησία που θα πάτε να προσευχηθείτε.

(Θόρυβος από την πτέρυγα της Νέας Δημοκρατίας)

Αν μας αφήσει ο Βελόπουλος, βεβαίως.

Θα σας πω και κάτι άλλο, κύριοι. Για σας είναι εντελώς αόρατοι οι δικαστικοί υπάλληλοι. Εντελώς αόρατοι. Υπάρχουν καταγγελίες που μέσα στα πλαίσια της διαβόητης, της περιβόητης διαβούλευσης δεν τους καλέσατε να μιλήσουν. Αυτούς δηλαδή που είναι ουσιαστικά ο πυλώνας του δικαστικού σώματος και της δικαιοσύνης δεν τους καλέσετε. Δείτε τα έγγραφα που έχουν στείλει.

Και σας καλώ λοιπόν, σήμερα με την τροπολογία που σας έχουμε καταθέσει να ψηφίσετε υπέρ των δικαστικών υπαλλήλων, να δούμε λοιπόν πόσα απίδια χωράει ο σάκος, να τους δώσετε το επίδομα ειδικών συνθηκών, τα 185 ευρώ. Για να δούμε! Πάνω σε αυτούς θα στηρίξετε εφόσον ψηφίσετε αυτό το νομοσχέδιο την υποτιθέμενη καινούργια δομή της δικαιοσύνης. Για να σας δούμε που κουνάτε το χέρι σας, κύριε συνάδελφε υποτιμητικά γι’ αυτά που λέω.

Είστε δικηγόρος; Ξέρετε; Είστε δικηγόρος;

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Πρέπει να είμαι δικηγόρος; Δεν μπορώ να έχω άποψη;

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Ελάτεστις δικαστικές αίθουσες να δείτε το μπάχαλο.

**ΠΡΟΕΔΡΕΥΩΝ (Ιωάννης Πλακιωτάκης):** Μην κάνετε διάλογο, παρακαλώ.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Να σας πω ένα παράδειγμα που το είπα δεκαπέντε φορές.

Στον τόπο μου, στην Κέρκυρα κατήργησαν τα ειρηνοδικεία και τα ένωσαν με τον κεντρικό. Ελάτε να δούμε εάν αυτό το περιλάλητο επιχείρημά σας, ότι η συνένωση των δικαστών και των δικαστηρίων θα οδηγήσει σε επιτάξεις της δικαιοσύνης.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ-ΠΑΛΙΟΥΡΑ:** Θα το δούμε το 2027.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Αναβολή για το ʼ17 δίνουν τα ενοποιημένα δικαστήρια και μας δουλεύετε σήμερα εδώ;

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Μας δουλεύετε; Θα διαλύσετε τη δικαιοσύνη! Και έχω το δικαίωμα και ως φυσικό πρόσωπο και ως επαγγελματίας δικηγόρος να πω στον ελληνικό λαό ότι αυτό το έκτρωμα, αυτό το «γονατογράφημα», όπως το ονομάζω, θα δημιουργήσει τεράστια προβλήματα. Θα έρθετε στις 16 Σεπτέμβρη να δείτε το μπάχαλο που θα απλωθεί σε όλη τη δικαιοσύνη της χώρας. Το μπάχαλο, το απίστευτο μπάχαλο. Γι’ αυτό βλέπετε τους δικαστές, τους ειρηνοδίκες, τους πρωτοδίκες, τους εφέτες, τους δικαστικούς υπαλλήλους, τους δικηγόρους να ξεσηκώνονται, για να έρθει σήμερα ο κ. Φλωρίδης και να διεκδικεί δάφνες μεταρρυθμιστή, συγκρίνοντας τον εαυτό του με τον Ελευθέριο Βενιζέλο.

Μας λέει ότι δεν υπάρχουν ειρηνοδικεία στην Ευρώπη. Υπάρχουν δεκαέξι ειρηνοδικεία -και θα καταθέσω τη μελέτη της Ένωσης Δικαστών και Εισαγγελέων- σε διάφορα κράτη της Ευρώπης που διατηρούν τον θεσμό των ειρηνοδικείων. Όλα αυτά, σας παρακαλώ, τα καταθέτω για να τα διαβάσει ο κύριος Υπουργός, να διαβάσει τις αποφάσεις των ειρηνοδικών, της ολομέλειάς τους, τη δικαστική απόφαση, την οποία εξέδωσαν εν ολομέλεια οι ειρηνοδίκες της Αθήνας και της Θεσσαλονίκης.

(Στο σημείο αυτό ο Βουλευτής κ. Αλέξανδρος-Χρήστος Αυλωνίτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι ψέματα αυτά; Πώς να μην φωνάζω, λοιπόν, στην Ολομέλεια της Βουλής του ελληνικού κράτους, ότι αυτό το οποίο θα γίνει από 16 Σεπτέμβρη θα είναι τεράστια πληγή στο Δικαστικό Σώμα;

Εδώ θα έπρεπε να υπάρξει βαθιά μελέτη. Τι είναι εκείνο που κάνει τον κ. Φλωρίδη και βιάζεται και ανατρέπει το σύμπαν στη δικαιοσύνη; Πέστε μου. Τι είναι, τι τον βιάζει;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ολοκληρώστε.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Για να παραδώσει και να εμφανίσει έργο εις τον Πρωθυπουργό του, σε αυτόν που τον διόρισε; Ποιο έργο θα εμφανίσει; Την καταστροφή της δικαιοσύνης; Γιατί δεν κάνει μια διαβούλευση με το Δικαστικό Σώμα, με τους δικηγόρους αυτής της ταλαίπωρης χώρας, με τους δικαστικούς υπαλλήλους; Ας τα κάνει όλα αυτά και ας έρθει μετά με το μεταρρυθμιστικό του έργο, αφού προετοιμάσει το έδαφος, δημιουργήσει υποδομές, που λείπουν, που θα στεγαστούν πρωτοδικεία σε τρισάθλιες αίθουσες.

Ο ψηφιακός μετασχηματισμός δεν έχει γίνει και να κάτσω να τα διαβάσω αυτά που έχω γράψει, για να μην βγουν από μέσα μου; Και αυτά που σας λέω είναι απολύτως από μέσα μου, όταν έχω δεκαετίες στο Δικηγορικό Σώμα και έρχεστε και μου λέτε ότι θα μεταρρυθμίσετε τη δικαιοσύνη εσείς και θα επιταχύνετε τη δικαιοσύνη εσείς με αυτό το απίστευτο μπάχαλο, το οποίο θεσπίζετε με αυτό το νομοσχέδιο;

Αυτά είχα να σας πω. Πολλά θα ήθελα να σας πω, αλλά δυστυχώς ο χρόνος δεν μου το επιτρέπει.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Αυλωνίτη.

Παρακαλώ να κλείσει το ηλεκτρονικό σύστημα.

Τον λόγο έχει η ειδική αγορήτρια από το ΠΑΣΟΚ, η κ. Μιλένα Αποστολάκη.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, το Υπουργείο Δικαιοσύνης επιχειρεί μια μείζονα τομή στον χώρο της δικαιοσύνης για άλλη μια φορά, με ψευδεπίγραφο και πλαστό μεταρρυθμιστικό περιεχόμενο, χωρίς για άλλη μια φορά καμμία νομοπαρασκευαστική διαδικασία, όπως έκανε και στους Ποινικούς Κώδικες.

Ο Υπουργός Δικαιοσύνης δεν φαίνεται να χαρακτηρίζεται από σεμνότητα ιδιαίτερη και μετριοπάθεια. Παρουσιάζει τη νομοθετική του πρωτοβουλία ως τη συνέχεια όσων πριν από εκατόν δεκατρία χρόνια σχεδίασε ο Ελευθέριος Βενιζέλος, επιχειρώντας μια ιστορικά αβάσιμη και πολιτικά ανερμάτιστη διασύνδεση της μεταρρυθμιστικής πολιτικής παρακαταθήκης του Ελευθερίου Βενιζέλου με τον καθεστωτισμό της Κυβέρνησης Μητσοτάκη και το μηδενικό μεταρρυθμιστικό της αποτύπωμα εδώ και πέντε χρόνια.

Η πραγματικότητα σε σχέση με το πρόχειρο και ψηφιζόμενο για άλλη μια φορά με διαδικασίες συνοπτικές -θα ψηφίσουμε Μεγάλη Τετάρτη- νομοσχέδιο της Κυβέρνησης είναι ότι το νομοσχέδιο αυτό αποτελεί όρο, προκειμένου η χώρα να εισπράξει χρήματα από το Ταμείο Ανάκαμψης. Αυτή είναι η αλήθεια. Πρόκειται για «μνημονιακό» προαπαιτούμενο. Τα δε χρήματα πιθανότατα δεν πρόκειται να πάνε για να καλύψουν τις ανάγκες της δικαιοσύνης, αλλά εκεί που η Κυβέρνηση θα θεωρήσει ότι θα τις διασφαλίσουν μεγαλύτερο εκλογικό μικροκομματικό όφελος.

Ψηφίζουμε κάτι που δεν υπηρετεί τις ανάγκες της δικαιοσύνης, που δεν εντάσσεται σε ένα ολοκληρωμένο σχέδιο. Ψηφίζουμε κάτι με κίνητρα και κριτήρια οικονομικά και λογιστικά και όχι με κίνητρα και κριτήρια δικαιοπολιτικά, όπως θα έπρεπε να είναι, εφόσον μιλάμε για μεταρρύθμιση στον χώρο της δικαιοσύνης.

Όσο για τις νομοθετικές απόπειρες του παρελθόντος, για να μην βιάζουμε την ιστορική μνήμη, το 1999 πράγματι η κυβέρνηση του Κώστα Σημίτη κατέθεσε ένα σχέδιο νόμου και ήταν η Επιστημονική Επιτροπή της Βουλής που έθεσε ζητήματα συνταγματικότητας και είναι χάρη στη συναινετική συνταγματική Αναθεώρηση του ΠΑΣΟΚ το 2001 και την ερμηνευτική δήλωση του άρθρου 88, που υπάρχει σήμερα στο Σύνταγμά μας, που σήμερα η έννομη τάξη έχει τη δυνατότητα στη χώρα μας να συζητήσει την ενοποίηση του πρώτου βαθμού δικαιοδοσίας, μια οδό που θα μπορούσε να είναι χρήσιμη και αποτελεσματική στην επιδίωξη ενός εθνικού στόχου, όπως είναι η επιτάχυνση της απονομής της δικαιοσύνης. Είναι μία οδός που θα μπορούσε να είναι αποτελεσματική υπό προϋποθέσεις.

Ποιες είναι αυτές οι προϋποθέσεις; Είναι καταρχήν στον 21ο αιώνα σε μια σύγχρονη δυτική χώρα η ολοκλήρωση της ψηφιοποίησης της δικαιοσύνης. Είναι η επιμόρφωση των δικαστών πρώτου βαθμού που θα ενοποιηθούν σε μια κοινή βαθμίδα. Και βέβαια είναι η αντιμετώπιση των πιεστικών υλικοτεχνικών αναγκών στις υποδομές.

Εν προκειμένω και για πέντε ολόκληρα χρόνια η Κυβέρνηση της Νέας Δημοκρατίας δεν έχει να επιδείξει σε κανέναν από αυτούς τους τρεις τομείς την παραμικρή πρόοδο. Δεν διασφάλισε καμμία από αυτές τις προϋποθέσεις και αυτά παρά τον νομοθετικό της οίστρο. Μετράμε τριάντα πέντε, τουλάχιστον, ψηφισμένα νομοσχέδια, η μεγάλη πλειοψηφία εκ των οποίων συνιστά πρότυπο κακής νομοθέτησης.

Το μεταρρυθμιστικό αφήγημα, λοιπόν, του πολυδύναμου εκσυγχρονισμού της Κυβέρνησης Μητσοτάκη είναι για μία ακόμη φορά ψευδές. Δεν συνιστά μεταρρύθμιση, κυρίες και κύριοι συνάδελφοι, το γεγονός ότι από 16 Σεπτεμβρίου του 2024 οι ειρηνοδίκες της ελληνικής περιφέρειας, που μέχρι σήμερα δικάζουν υποθέσεις καθ’ ύλην αρμοδιότητας μέχρι 20.000 ευρώ, θα δικάσουν εν μία νυκτί υποθέσεις ύψους 250.000 ευρώ, ειδικές διαδικασίες, τις οποίες δεν γνωρίζουν και ποινικές υποθέσεις για πρώτη φορά.

Και ακούστε τι είπε η υπεύθυνη για την επιμόρφωση τους γενική διευθύντρια της Σχολής Δικαστών: εφόσον υπάρξει χρηματοδότηση, εφόσον η επιμόρφωση ξεκινήσει τον Ιούλιο θα είναι δυνατό να έχουν επιμορφωθεί τον Ιανουάριο του ’25. Εσείς, όμως, 16-9-24 τους βάζετε να δικάζουν ποινικά και όλα τα άλλα τα οποία ανέφερα.

Και ακούστε τι ειπώθηκε από μια μεταρρυθμιστική κυβέρνηση και παρακάλεσα τον Υπουργό για τη δική τους υστεροφημία να το διαγράψουν από τα Πρακτικά. Τι είπε; Είπε: «Εδώ έχουμε τον θεσμό των μικτών ορκωτών δικαστηρίων στη χώρα μας και δικάζουν πολίτες χωρίς νομική παιδεία. Σας πειράζει που ειρηνοδίκες θα δικάσουν πλημμελήματα;». Αυτός είναι ο μεταρρυθμιστικός εκσυγχρονισμός της Κυβέρνησης Μητσοτάκη.

Δεν είναι μεταρρύθμιση το ότι η Κυβέρνηση προχωρά στην ενοποίηση χωρίς εδώ και πέντε χρόνια να έχει υλοποιήσει το θέμα της ψηφιοποίησης. Θα επανέλθω σ’ αυτό.

Οι εννιακόσιοι ειρηνοδίκες θα ριχτούν στη μάχη χωρίς εκπαίδευση, χωρίς ψηφιοποίηση, χωρίς τους αναγκαίους για την υλοποίηση του έργου τους δικαστικούς υπαλλήλους. Η επιτάχυνση δεν υπάρχει περίπτωση να μπορέσει να επιτευχθεί. Θα μπορούσαν όλα αυτά να γίνουν φυσικά με σταδιακή εξίσωση. Σήμερα, οι απόφοιτοι από την Εθνική Σχολή Δικαστών ειρηνοδίκες είναι η ισχνή πλειοψηφία. Θα μπορούσε, λοιπόν, με μια σταδιακή διαδικασία με παράλληλη αύξηση των δικαστικών υπαλλήλων, με ψηφιοποίηση, αλλά πέντε χρόνια δεν σχεδιάσατε και δεν υλοποιήσατε τίποτα.

Σε ότι αφορά τον δικαστικό χάρτη δεν είναι μεταρρύθμιση το ότι δεν επελέγησαν οριζόντια αντικειμενικά κριτήρια, το ότι βαφτίζονται περιφερειακά πρωτοδικεία ειρηνοδικεία, τα οποία και σήμερα ως ειρηνοδικεία είναι τριτοκοσμικά και είναι ντροπή να λειτουργούν στη χώρα μας, το ότι καταργούνται επί της ουσίας πρωτοδικεία με εξαιρετικές κτηριακές υποδομές.

Η μηδαμινή σοβαρότητα με την οποία το Υπουργείο Δικαιοσύνης αντιμετωπίζει το ζήτημα των πρωτοβάθμιων δικαστηρίων είναι αντιστρόφως ανάλογη με τις συνέπειες που θα έχουν οι ρυθμίσεις που φέρνετε. Η Κυβέρνηση υιοθέτησε άκριτα τις συστάσεις οικονομολόγων της Παγκόσμιας Τράπεζας άσχετων με την Ελλάδα, άσχετων με την ελληνική δικαιοσύνη, οι οποίοι επισκέφθηκαν κάποια δικαστήρια της χώρας εν είδει τοποτηρητών, υπαγόρευσαν και εσείς υλοποιήσατε και όλα αυτά προκειμένου να πάρουμε τη δόση μας.

Κανείς δεν έχει καταλάβει ποια είναι τα κριτήρια με τα οποία αποφασίστηκε ποια πρωτοδικεία παραμένουν, ποια θα καταργηθούν, αφού πρώτα περάσουν το στάδιο του παράλληλου, για να χειραγωγήσετε και να κατευνάσετε τις αντιδράσεις των τοπικών κοινωνιών. Αν το κριτήριο είναι οι πρωτεύουσες των νομών, γιατί επελέγη το Αγρίνιο και όχι το Μεσολόγγι, η πρωτεύουσα του νομού; Αν το κριτήριο είναι ο κύκλος των εργασιών, η οικονομική δραστηριότητα, η δυναμική, γιατί επελέγη η Λιβαδειά και όχι η Θήβα και γιατί δεν υπάρχει τρόπος να αντιμετωπιστούν οι πιεστικές ανάγκες του Δικαστικού Μεγάρου στην Πάτρα, με την αξιοποίηση του υπερσύγχρονου Πρωτοδικείου στο Αίγιο που χρυσοπλήρωσε ο Έλληνας φορολογούμενος πολίτης.

Τροφοδοτήσατε αχρείαστους και επικίνδυνους τοπικισμούς. Νομοθετήσατε με πελατειακά και μικροκομματικά κριτήρια, με κλειστές συσκέψεις στο Υπουργείο Δικαιοσύνης, μόνο με Βουλευτές της Νέας Δημοκρατίας, ανά περιφέρειες, για να μπορέσετε να συζητήσετε πώς θα αντιμετωπίσετε τις τοπικές αντιστάσεις και με βάση αυτές τις κλειστές συσκέψεις και τα μικροκομματικά κριτήρια να έρθετε στο τέλος στις επιλογές σας. Έτσι αφαιρέσατε τα Μέγαρα και πήγατε το πρωτοδικείο αλλού. Ο δήμαρχος Μεγάρων δεν ανήκει στην παράταξή σας. Τιμωρήσατε την πόλη, αυτό ήταν το κριτήριο. Οι επτά παράλληλες έδρες με διατήρηση οργανικών θέσεων δικαστικών υπαλλήλων -και ορθώς- αλλά όχι διατήρηση δικαστών.

Σας είπε η πρόεδρος της Ένωσης Δικαστών και Εισαγγελέων ότι οφείλετε και μπορείτε με ισοκατανομή της δικαστηριακής ύλης να διατηρήσετε τις οργανικές θέσεις των δικαστών. Είναι μια μεσοβέζικη εφεύρεση, την οποία σας διαβεβαιώνω, δεν θα τη ζήλευε ο Ελευθέριος Βενιζέλος. Καθώς έχετε δεσμευτεί στην Παγκόσμια Τράπεζα, καθώς αδημονείτε για τη δόση, κλείνετε πρωτοδικεία, χρυσώνετε το χάπι στις τοπικές κοινωνίες, πληροίτε τα κριτήρια της Παγκόσμιας Τράπεζας, αλλά με αυτό τον τρόπο δεν μεταρρυθμίζετε τη δικαιοσύνη, δεν θα επιτύχετε επιτάχυνση στην απονομή της.

Σε ό,τι αφορά τώρα το Πρωτοδικείο Αττικής, θέλω να παρακαλέσω τους συναδέλφους να με ακούσουν προσεκτικά. «Ο Υπουργός, αντί να εργαστεί προκειμένου να καλυφθούν οι τραγικές ελλείψεις του Πρωτοδικείου Αθηνών, τόσο σε προσωπικό, όσο και σε βασικές υλικοτεχνικές υποδομές, σπεύδει να προαναγγείλει την τριχοτόμηση του με τη δημιουργία δύο νέων πρωτοδικείων. Το πράττει χωρίς διαβούλευση χωρίς επαρκή χρηματοδότηση χωρίς ορθολογικό σχεδιασμό, με μικροπολιτικές σκοπιμότητες. Αντί να ενισχύσει ένα δικαστήριο που αδυνατεί να καλύψει στοιχειώδεις λειτουργικές του ανάγκες, δημιουργεί νέα εκ του μηδενός. Αντί να λύσει το υπάρχον πρόβλημα, δημιουργεί πρόσθετα. Δεν αφουγκράζεται την αγωνία χιλιάδων μαχόμενων δικηγόρων, δεν ακούει κανέναν αρμόδιο, δεν προβλέπει, δεν σχεδιάζει. Δηλώνουμε την αντίθεσή μας σε αυτή την προβληματική πρωτοβουλία». Μόνο που δεν τα λέω εγώ αυτά, θα μπορούσα να τα πω εγώ, αλλά τα έλεγε ο τομεάρχης δικαιοσύνης της Νέας Δημοκρατίας λίγα χρόνια πριν, όταν ήταν στην αντιπολίτευση, απέναντι στην επιδιωκόμενη πρωτοβουλία του τότε Υπουργού Δικαιοσύνης να τριχοτομήσει το Πρωτοδικείο Αθηνών. Σήμερα, η αλήθεια είναι ότι δεν το τριχοτομείτε. Τώρα δημιουργείτε οκτώ πρωτοδικεία, έξι συν δύο. Και βέβαια, πριν από έναν χρόνο, ο προκάτοχος του κ. Φλωρίδη, ο κ. Τσιάρας -πάλι νεοδημοκρατικό στέλεχος θα επικαλεστώ- παρουσίαζε μετά βαΐων και κλάδων τα σχέδια της Κυβέρνησης για το νέο μεγάλο Πρωτοδικείο Αθηνών, όπου η Ευελπίδων θα κρατούσε μόνο το ποινικό τμήμα και εκεί θα στεγάζονταν και θα ενοποιούνταν όλα. Αυτός είναι ο επιτελικός μεταρρυθμιστικός σχεδιασμός της Κυβέρνησης που από ό,τι φαίνεται δεν υπερβαίνει κάποιους μήνες και σε κάθε περίπτωση αλλάζει όταν αλλάζει κι ο Υπουργός.

Όσο για τη σημερινή κατάσταση των ειρηνοδικείων, τα οποία ως περιφερειακά πρωτοδικεία για την περιφέρεια από 15 Σεπτεμβρίου του 2024 και για την Αττική από 15 Σεπτεμβρίου του 2026, θα δικάζουν το μεγαλύτερο μέρος ποσοτικά των αστικών και ποινικών υποθέσεων, πολλά από αυτά, κυρίες και κύριοι συνάδελφοι, βρίσκονται σε τραγική κατάσταση. Πολλά είναι σε ορόφους, στερούνται ίντερνετ και ψηφιακών υπηρεσιών πρόσβασης. Στερούνται πρόσβασης, πόσω μάλλον, για τους συμπολίτες μας που έχουν κάποια αναπηρία.

Είναι εντυπωσιακό ότι Δικαστικά Μέγαρα σαν του Περιστερίου και της Καλλιθέας, τα οποία είναι κυριολεκτικά τριτοκοσμικά, αναβαθμίζονται εν μία νυκτί σε πρωτοδικεία. Στο Περιστέρι, η μοναδική τουαλέτα, βρίσκεται μέσα στην Αίθουσα, ενώ στην Καλλιθέα το Πρωτοδικείο θα είναι σε όροφο. Αυτά αναβαθμίζονται, ή γι’ αυτά, υπόσχονται ότι σε δυόμισι χρόνια, θα γίνει ότι δεν έχουν γίνει σε πέντε χρόνια.

Όσο για τον αυτοαπασχολουμένο δικηγόρο και τα μικρά δικηγορικά σχήματα, αυτά με βάση τη σημερινή νομοθέτησή σας, δεν έχουν «αύριο». Θα οδηγηθούν σε βίαιη υπαλληλοποίηση και σε συγκέντρωση στις δέκα δικηγορικές εταιρείες, τις οποίες αντέχει το Λεκανοπέδιο -ο αριθμός είναι τυχαίος- με ιλιγγιώδη αύξηση του κόστους προσφυγής στη δικαιοσύνη, για τον Έλληνα πολίτη.

Η Ελλάδα θα γίνει Αμερική σε ό,τι αφορά την πρόσβαση των πολιτών στις υπηρεσίες της δικαιοσύνης. Είναι και αυτό, όμως, μια επιταγή της Παγκόσμιας Τράπεζας, την οποία έρχεστε να υλοποιήσετε και με αυτήν σας τη νομοθετική πρωτοβουλία. Έχουν προηγηθεί και άλλες, έχει προηγηθεί το φορολογικό σας νομοσχέδιο.

Όλη αυτή η ψευδής αφήγηση, περί δήθεν συναίνεσης των παραγόντων της δικαιοσύνης, έχει κυριολεκτικά καταρρεύσει. Κατέρρευσε κατά την ακρόαση των φορέων από την Ένωση Δικαστών και Εισαγγελέων, κατέρρευσε από τους δικαστικούς υπαλλήλους, κατέρρευσε εκκωφαντικά χθες με το δημοψήφισμα του Δικηγορικού Συλλόγου στην Αθήνα και τον Πειραιά, με το αποτέλεσμα του 90,14%.

Κυρίες και κύριοι συνάδελφοι, η έκθεση της Παγκόσμιας Τράπεζας, την οποία η Κυβέρνηση επικαλείται, έχει πολλά κεφάλαια και θα έπρεπε, τουλάχιστον, να την επικαλείται στο σύνολό της. Λέει η Παγκόσμια Τράπεζα: «Για τον μετριασμό των πιθανών αρνητικών επιπτώσεων στην πρόσβαση στη δικαιοσύνη, συνιστάται η ενίσχυση και η εισαγωγή της ψηφιακής-ηλεκτρονικής δικαιοσύνης. Η εγγύτητα μπορεί να επηρεαστεί αρνητικά από τη μεταρρύθμιση στον δικαστικό χάρτη. Η δυσμενής επίδραση θα μετριαστεί από την ψηφιοποίηση».

Ποια είναι η κατάσταση ψηφιοποίησης στη χώρα μας; Σύμφωνα με τον αρχικό σχεδιασμό, η υλοποίηση της δεύτερης φάσης του ολοκληρωμένου συστήματος διαχείρισης δικαστικών υποθέσεων πολιτικής και ποινικής δίκης, έπρεπε να έχει ξεκινήσει ήδη από το 2019. Χάθηκαν, όμως, από αυτή την τόσο αποτελεσματική εκσυγχρονιστική Κυβέρνηση, πέντε ολόκληρα χρόνια και οι απαραίτητες ενέργειες δεν έχουν γίνει. Ακόμα και η πρώτη φάση, η οποία λειτουργεί κάπως, έχει πολύ σοβαρά προβλήματα και ελλείψεις. Οι υπηρεσίες που παρέχονται δεν είναι ούτε σταθερές ούτε ομοιόμορφες. Ο σχεδιασμός των έργων της πρώτης φάσης και της δεύτερης, η οποία δεν υφίσταται, αφορούσαν στον υπάρχοντα δικαστικό χάρτη. Τώρα, αντιλαμβάνεστε ότι χρειάζεται νέος επανασχεδιασμός.

Άρα, είναι σαφές ότι εδώ έχουμε ένα ανορθόδοξο και απόλυτα πρωθύστερο σχήμα, το οποίο δεν υπάρχει καμμία περίπτωση να συμβάλει στην επιτάχυνση της δικαιοσύνης. Αν δεν προηγηθεί η ψηφιοποίηση, αν δεν προηγηθεί η εύρεση κατάλληλων χώρων, δεν πρόκειται τίποτα να υλοποιηθεί. Γι’ αυτό, άλλωστε, έχουμε συνεχώς μεταβατικές περιόδους.

Η Κυβέρνηση ξεκίνησε από 1-1-2026, το πήγε 16-9-2026. Ισχυρίζεται ότι σε δυόμισι χρόνια θα ολοκληρώσει ότι δεν έκανε σε πέντε χρόνια. Να είστε βέβαιοι ότι προτού ολοκληρωθεί η θητεία της, θα μας αναγκάσει να ξαναψηφίσουμε νέα παράταση.

Η Παγκόσμια Τράπεζα, βεβαίως, αναφέρθηκε στους δικαστικούς υπαλλήλους. Λέει για την έλλειψη των οργανικών θέσεων, για τις κενές θέσεις, που είναι επιβραδυντικός παράγοντας. «Τα μέτρα του δικαστικού χάρτη και η σχετική ανακατανομή των πόρων, δεν μπορούν να αντιμετωπίσουν το ζήτημα», λέει η Παγκόσμια Τράπεζα.

Εσείς τι κάνετε; Έρχεστε να ανακατανείμετε τα κενά. Υπάρχουν πεντακόσιες κενές οργανικές θέσεις στα πρωτοδικεία στην Αττική. Δεν προβλέπεται κανένα συγκεκριμένο χρονοδιάγραμμα, για την κάλυψή τους. Οι εξαγγελίες που κάνατε, δεν έχουν αντίκρισμα, τουλάχιστον, σε ό,τι έχετε κάνει εδώ και πέντε χρόνια.

Σε ό,τι αφορά τους δικαστικούς υπαλλήλους, με την εμπρόθεσμη τροπολογία που καταθέσαμε, σας καλούμε -και είναι ηθικό το ζήτημα- να επαναθεσμοθετήσετε την πάγια μηνιαία αποζημίωσή τους, το επίδομα ειδικών συνθηκών. Είναι ο μόνος, ο κλάδος τους, από τους παράγοντες της δικαιοσύνης που πλήρωσε τόσο ακριβά τις μνημονιακές υποχρεώσεις, όπως και οι άλλοι, αλλά μέχρι σήμερα δεν έχει την παραμικρή επιστροφή στην προηγούμενη κατάσταση, την παραμικρή στήριξη από την πολιτεία.

Με το νομοσχέδιο αναθεωρείτε και τη σύνθεση της επιτροπής του εισαγωγικού διαγωνισμού για την επιλογή των νέων δικαστικών υπαλλήλων. Μετείχαν τρεις εκπρόσωποι του κλάδου. Τους εξαφανίζετε. Μετείχαν τρεις εκπρόσωποι του ΑΣΕΠ. Τους μειώνετε σε έναν.

Είναι προφανές ότι θέλετε μία διαβλητή και ελεγχόμενη διαδικασία, με όρους αδιαφάνειας, που θα επιτρέψουν στο κομματικό κράτος, αυτό που διαρρέει στοιχεία εκλογέων, αυτό που αναθέτει έργα ύψους 2,5 δισεκατομμυρίων σε δέκα φιλικές εταιρίες και γίνεται αντικείμενο δημοσιευμάτων για το «POLITICO», αυτό το κράτος –ξέρετε ποιο είναι αυτό το κράτος, αυτό υπηρετείτε- να λειτουργήσει εδώ σε μικρότερη κλίμακα και να διορίσει δικαστικούς υπαλλήλους τα δικά σας παιδιά.

Ξανατροποποιείτε τους κώδικες. Πριν από δύο μήνες ψηφίζαμε. Πάλι τροποποίηση. Όγδοη, ένατη; Αυτός είναι ο εκσυγχρονισμός σας. Αυτή είναι η μεταρρύθμιση.

Ξανατροποποιείτε το νομοσχέδιο για τη δικαστική αστυνομία. Ξέρετε, όταν ο Ελευθέριος Βενιζέλος συνέστησε το Συμβούλιο της Επικρατείας, απέδωσε στην κοινωνία ένα θεσμικό οικοδόμημα και λειτούργησε. Εσείς ιδρύσατε τη δικαστική αστυνομία, το δικό σας οικοδόμημα. Έναν χρόνο δεν έγινε τίποτα. Φέρατε πρώτη τροποποίηση, φέρνετε δεύτερη σήμερα. Και ανάμεσα στις τροποποιήσεις έχετε και μία φωτογραφική διάταξη για έναν ανώτατο εισαγγελικό λειτουργό. Κάπου πρέπει να βολευτεί οπωσδήποτε όποιος και να είναι γιατί έχετε δεχτεί μεγάλη πίεση, οπότε μπορεί και να μην είναι ο συγκεκριμένος.

Κυρίες και κύριοι συνάδελφοι, ο Υπουργός Δικαιοσύνης ανέφερε στην ομιλία του στην επιτροπή ότι το ΠΑΣΟΚ αρνείται να συνδεθεί με τις νομοθετικές πρωτοβουλίες του Ελευθέριου Βενιζέλου, του Ανδρέα Παπανδρέου και του Κώστα Σημίτη.

Του απαντώ απερίφραστα: Όχι μαθήματα ιστορικής ευθύνης στο ΠΑΣΟΚ! Το ιστορικό μεταρρυθμιστικό νήμα δεν συνδέεται με όσους αλλάζουν τους νόμους για να ελέγχουν την ΕΥΠ. Δεν συνδέεται με όσους παρακολουθούν τη μισή Ελλάδα. Δεν συνδέεται με όσους προστατεύουν τους Υπουργούς τους από τις τυχόν ποινικές ευθύνες τους για το έγκλημα των Τεμπών.

Το ΠΑΣΟΚ αρνείται το ψευδεπίγραφο μεταρρυθμιστικό εγχείρημα που φέρνετε. Αρνείται να συνδεθεί με τον καθεστωτισμό της Κυβέρνησης Μητσοτάκη. Ναι, αυτό το αρνείται το ΠΑΣΟΚ. Αρνείται να συνδεθεί με την επί πέντε χρόνια εγκατάλειψη της ψηφιοποίησης της δικαιοσύνης, με την επί πέντε χρόνια εγκατάλειψη των υποδομών και της υποχρέωσης επιμόρφωσης των δικαστών. Αρνείται να συνδεθεί με τη νομοθέτηση καθ’ υπαγόρευση και κατά παραγγελία της Παγκόσμιας Τράπεζας. Και έχουμε όχι μια καθαρή, αλλά μια πεντακάθαρη θέση απέναντι σε ό,τι σήμερα επιδιώκετε και το οποίο σας διαβεβαιώνω ότι ασφαλώς δεν έχει καμμία σχέση με το μεταρρυθμιστικό όραμα του Ελευθέριου Βενιζέλου.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Αποστολάκη.

Τον λόγο έχει η ειδική αγορήτρια από το Κομμουνιστικό Κόμμα Ελλάδας, η κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Είναι απόλυτα δικαιολογημένη η οργή που προκάλεσε στους συγγενείς των θυμάτων και στους κατοίκους η χθεσινή, τουλάχιστον αναντίστοιχη –για να μην πω ντροπιαστική- με τις ευθύνες που υπάρχουν, απόφαση του δικαστηρίου για το Μάτι. Για άλλη μια φορά διέπρεψε η γνωστή λογική του ανθρώπινου λάθους, που εξαντλεί την απόδοση των ευθυνών σε υπηρεσιακούς παράγοντες και μάλιστα με ποινές «χάδι», ενώ αφήνει στο απυρόβλητο τους υψηλά ιστάμενους και τους πολιτικά υπεύθυνους για το έγκλημα. Είναι η ίδια ακριβώς λογική που επιστρατεύεται πάντα για να συγκαλυφθούν τα διάφορα κρατικά εγκλήματα σε βάρος του λαού, όπως συμβαίνει και σήμερα με το έγκλημα στα Τέμπη.

Αυτό κάνει ακόμα πιο καθοριστική τη συμβολή του λαϊκού παράγοντα, για να μην επιτρέπει την ευόδωση αυτών των προσπαθειών συγκάλυψης και κυρίως να μην επιτρέπει αλλά να βάζει στο στόχαστρο αυτές τις πολιτικές που πηγάζουν από την Ευρωπαϊκή Ένωση που θεωρούν προτιμότερη, λιγότερο κοστοβόρα την καταστροφή από το να ξοδευτούν χρήματα για την πρόληψη, λογικές με τις οποίες τελικά επιδιώκεται και η ευθυγράμμιση της δικαιοσύνης.

Αυτή τη λογική, τη λογική κόστους οφέλους, σήμερα η Κυβέρνηση εφαρμόζει και στην αναμόρφωση του δικαστικού χάρτη. Και αυτό βεβαίως δεν έρχεται ως κεραυνός εν αιθρία, αλλά ως ένα πράγματι ώριμο φρούτο. Προετοιμάστηκε από την περιβόητη έκθεση Πισσαρίδη του ’20 τα σχέδια Πικραμένου, πριν ανατεθεί στην Παγκόσμια Τράπεζα, για να ζυγίσει και να περάσει τη δικαιοσύνη από τον αντιλαϊκό κόφτη κόστους οφέλους.

Η αποτελεσματικότητα του δικαστικού συστήματος βελτιώνει την εμπιστοσύνη των επενδυτών και των επιχειρηματιών στο οικονομικό περιβάλλον της χώρας. Η ικανότητα για γρήγορη και δίκαιη επίλυση νομικών διαφορών μειώνει τον κίνδυνο και την αβεβαιότητα, ενθαρρύνοντας την επιχειρηματική δραστηριότητα και τις επενδύσεις. Η αποδοτική διαχείριση των δικαστικών υποθέσεων μπορεί επίσης να συμβάλει στη μείωση του δημοσίου κόστους. Αυτά δεν είναι λόγια στελεχών επιχειρήσεων σε κάποιο οικονομικό φόρουμ, αλλά είναι αποσπάσματα από την αιτιολογική έκθεση του νομοσχεδίου που δεν αφήνουν κανένα περιθώριο αμφιβολίας ή αυταπατών για το ποια πραγματικά είναι η στόχευσή σας για τον ρόλο της δικαιοσύνης.

Η στήριξη των επιχειρηματικών συμφερόντων και επενδύσεων είναι ο σκοπός των προωθούμενων αλλαγών. Γι’ αυτό εξάλλου αποτελεί ένα από τα δεκάδες αντιλαϊκά προαπαιτούμενα του Ταμείου Ανάκαμψης, για τα οποία πράσινο φως μαζί με τη Νέα Δημοκρατία έδωσαν και ο ΣΥΡΙΖΑ και το ΠΑΣΟΚ με τη στήριξή τους. Διαφημίζετε ότι θα ελευθερωθούν πόροι με τις καταργήσεις και συγχωνεύσεις δικαστηρίων. Όμως, γι’ αλλού τους προορίζετε αυτούς τους πόρους, όχι για τις λαϊκές ανάγκες. Έχετε δείξει τις προτεραιότητές σας με τη συγκρότηση των ειδικών πολυτελών επενδυτικών τμημάτων στα μεγάλα δικαστήρια της χώρας. Εκεί πράγματι δεν φείδεσθε πόρων.

Δεν σας ενδιαφέρει γενικά και αόριστα η επιτάχυνση και η ποιότητα της απονομής της δικαιοσύνης. Πιο φιλική, αποτελεσματική και γρήγορη τη θέλετε μόνο για τους επιχειρηματικούς ομίλους. Ταυτόχρονα όμως, γίνεται πιο ακριβή, εχθρική και απροσπέλαστη για τους εργαζόμενους και τα λαϊκά στρώματα που θα αντιμετωπίσουν νέα πρόσθετα βάρη δίπλα σε όσα ήδη έχετε νομοθετήσει. Γι’ αυτό και είναι βαθύτατα αντιλαϊκό και ταξικό το νομοσχέδιο και άρρηκτα συνδεδεμένο με μια σειρά κατευθύνσεις που βήμα-βήμα υλοποιούνται, όπως αυτή της ιδιωτικοποίησης της δικαιοσύνης.

Δεν είναι τυχαίο ότι παράλληλα τονίζεται στην αιτιολογική έκθεση η περαιτέρω προώθηση των εξωδικαστικών μεθόδων επίλυσης και της διαμεσολάβησης ή το γεγονός ότι προηγήθηκε της συγχώνευσης των δικαστηρίων η μεταφορά δικαστηριακής ύλης στους δικηγόρους. Και αυτό ως επιτάχυνση το διαλαλούσατε. Είχατε μάλιστα τότε και χρήσιμους αρωγούς, κρύβοντας την επιπλέον οικονομική επιβάρυνση που κι αυτό είχε για τους πολίτες.

Η ανακατανομή των υπαρχόντων δικαστών και δικαστικών υπαλλήλων στο όνομα της εξοικονόμησης πόρων, δηλαδή η μη πρόσληψη των αναγκαίων, συνδέεται και με την ψηφιοποίηση της δικαιοσύνης. Γιατί το επόμενο βήμα θα είναι η ανακατανομή της χρέωσης υποθέσεων σε δικαστές σε όλη τη χώρα. Τέτοια δείγματα υπάρχουν ήδη από το Κτηματολόγιο, ανεξάρτητα με τα τοπικά όρια της κάθε υπόθεσης, με βάση τον ψηφιακό φάκελο, τη δυνατότητα τηλεσυνεδριάσεων και λοιπά. Αυτά περιγράφει η έκθεση της Παγκόσμιας Τράπεζας. Δηλαδή πάνε περίπατο ακόμα και οι στοιχειώδεις εγγυήσεις, έστω και αυτής της αστικής δικαιοσύνης για το δικαίωμα σε φυσικό δικαστή, που εξασφαλίζει την αμεσότητα του δικαστή που δικάζει διά ζώσης, που κρίνει βάσει συγκεκριμένων χαρακτηριστικών και λοιπά. Να λοιπόν πώς στρώνεται το έδαφος για ακόμη πιο αυτοματοποιημένη έκδοση αποφάσεων με την εισαγωγή, σε επόμενο βήμα, της τεχνητής νοημοσύνης.

Κύριοι Υπουργοί, όσο κι αν προσπαθήσατε να φιλοτεχνήσετε ένα κλίμα συναίνεσης των διαφόρων φορέων που συμμετείχαν στην επεξεργασία του νομοσχεδίου, φτάνοντας μάλιστα σε προκλητική αν όχι προσβλητική διαστρέβλωση των λεγομένων τους, βοά ο κόσμος από τις αντιδράσεις τους και σας διαψεύδει. Είναι κατηγορηματικά αντίθετη η μεγάλη πλειοψηφία των δικαστικών λειτουργών με τον κορμό του νομοσχεδίου.

Ήταν απόλυτα ξεκάθαρο το ψήφισμα της γενικής συνέλευσης της Ένωσης Δικαστών ενάντια στην ενοποίηση του πρώτου βαθμού δικαιοδοσίας και στην κατάργηση των ειρηνοδικείων.

Είναι λαθροχειρία, κύριε Υπουργέ, να παρουσιάζετε ως δήθεν συναίνεση τα μετέπειτα δημοψηφίσματα που διενεργήθηκαν, όταν και οι αρχικές, παραπλανητικές βεβαίως, δηλώσεις του Υπουργού για δήθεν συζήτηση από μηδενική βάση -ήμασταν εκεί όταν τα λέγατε αυτά τα ωραία στη συνέλευση των δικαστών- μετατράπηκαν λίγο μετά σε τετελεσμένα.

Απόσυρση του νομοσχεδίου ήταν το αίτημα της μεγάλης απεργίας των δικαστικών υπαλλήλων, όπως το είχαν διαμηνύσει ομόφωνα και στο συνέδριο της ομοσπονδίας τους.

Σας διαβάζω τα δικά τους λόγια: «Απαιτούμε να μην καταργηθεί, να μην συγχωνευθεί καμμία δικαστική υπηρεσία, με κριτήριο του κόστους - οφέλους. Από την πρώτη στιγμή, όταν δημοσιεύτηκε το σχετικό πόρισμα της ομάδας εργασίας του Υπουργείου Δικαιοσύνης, τοποθετηθήκαμε ενάντια στο νομοσχέδιο αυτό, με γνώμονα, όχι μόνο τα δικαιώματα των δικαστικών υπαλλήλων, αλλά και τις ανάγκες της λαϊκής πλειοψηφίας». Αυτά είπαν στην ακρόαση φορέων οι δικαστικοί υπάλληλοι.

Αντίθετη είναι και η μεγάλη πλειοψηφία των δικηγόρων, που δεν είναι βέβαια η μια χούφτα δικηγορικές εταιρείες, που βεβαίως πανηγυρίζουν για τη διεύρυνση του τζίρου τους, αλλά οι χιλιάδες αυτοαπασχολούμενοι, χαμηλών κυρίως εισοδημάτων και μισθωτοί δικηγόροι, που διαβλέπουν την όλο και πιο δύσκολη επιβίωσή τους στον κλάδο.

Είναι χαρακτηριστικό το παράδειγμα της Αττικής όπου δημιουργούνται ουσιαστικά οκτώ πρωτοδικεία. Οι αυτοαπασχολούμενοι θα πρέπει να διακτινιστούν κυριολεκτικά για να ανταποκριθούν. Αντίθετα βέβαια, οι μεγάλες δικηγορικές εταιρείες θα κάνουν ακόμα περισσότερο «λάστιχο» τους μισθωτούς δικηγόρους και τους υπαλλήλους τους, για να βγουν πολλαπλά κερδισμένες.

Τα υψηλά ποσοστά αντίθεσης των δικηγόρων που καταγράφηκαν στο δημοψήφισμα, κατά τη γνώμη μας, αποτυπώνουν αντίθεση και διαθέσεις που ξεπερνάνε κατά πολύ τις βολικές και περιορισμένες ενστάσεις που εκφράζει η ηγεσία της ολομέλειας.

Είναι γνωστή εξάλλου η προσπάθεια για σύγκληση γενικής συνέλευσης στην Αθήνα, που ήδη έχει συγκεντρώσει πάνω από χίλιες υπογραφές, όπως και μια σειρά δικηγορικοί σύλλογοι που συνέχιζαν τις κινητοποιήσεις τους για τα ζητήματα αυτά για πολύ μεγαλύτερο διάστημα.

Πολύ περισσότερο αντίθετες είναι οι τοπικές κοινωνίες, που μας κατέκλυσαν με υπομνήματα, που με το σύνολο των μαζικών φορέων συντόνισαν τη δράση τους ενάντια στο νομοσχέδιο, αντιλαμβανόμενοι πολύ καλά την ταλαιπωρία και το κόστος που θα επωμιστούν όταν μπορεί να χρειάζεται να διανύσουν πολλά χιλιόμετρα ή και θαλάσσιες αποστάσεις για να εξασφαλίσουν την πολυπόθητη πρόσβαση στη δικαιοσύνη.

Σε μια σειρά περιοχές καταργούνται πλήρως τα ειρηνοδικεία, αλλά και εκεί που διατηρούνται είναι προδιαγεγραμμένη η αύξηση των κάθε είδους τελών και εξόδων στο όνομα της δήθεν αναβάθμισής τους σε περιφερειακά πρωτοδικεία.

Δεν μας απαντάτε βέβαια πώς θα επιτευχθεί η περιβόητη αναβάθμιση, η διεύρυνση της ύλης, με τις υπάρχουσες ανεπαρκείς άθλιες και επικίνδυνες πολλές φορές κτηριακές και υλικοτεχνικές υποδομές, με τους ελάχιστους υπαλλήλους που διαθέτουν σήμερα και στην πλειοψηφία τους βρίσκονται στα όρια της εξάντλησης, όταν μιλάμε, για παράδειγμα, για υπηρεσίες που κυμαίνονται από μηδέν έως έναν γραμματείς, όπως η Θάσος και η Λήμνος, ή δύο στην Καλλονή της Λέσβου και αλλού.

Αν θέλετε, ας μιλήσουμε για πραγματικούς αριθμούς και όχι γι’ αυτά τα δημιουργικά μαθηματικά με τα οποία επιχειρήσατε να παρουσιάσετε εξοικονόμηση πόρων αθροίζοντας και τις κενές οργανικές θέσεις των δικαστικών υπαλλήλων, όπως, για παράδειγμα, κάνατε στην Αθήνα, όπου σε σύνολο χιλίων διακοσίων περίπου οργανικών θέσεων υπηρετούν μόλις επτακόσιοι υπάλληλοι. Δηλαδή, αυτές είναι κατά 42% κενές. Με αυτούς τους όρους θα γίνει η αναβάθμιση;

Αυτό προεξοφλεί ότι, εκτός από τους δικαστές, σε μια σειρά υπηρεσίες στον «περιφερόμενο θίασο» θα συμμετέχουν και οι δικαστικοί υπάλληλοι από τα κεντρικά στα περιφερειακά και πάει λέγοντας. Είναι εξάλλου ήδη πολύ πικρή η πείρα από το πώς λειτουργούν σε μια σειρά περιοχές και μεταβατικές έδρες.

Κλείσιμο και συγχώνευση δικαστικών υπηρεσιών σημαίνει μεγαλύτερη ταλαιπωρία, έξοδα και καθυστέρηση για τους πολίτες. Σημαίνει πιο ελαστικές εργασιακές σχέσεις, πιο εντατικές συνθήκες εργασίας για τους ήδη εξουθενωμένους δικαστικούς υπαλλήλους. Σημαίνει ακόμα πιο βασανιστικές συνθήκες δουλειάς για τη μεγάλη πλειοψηφία των αυτοαπασχολούμενων και μισθωτών δικηγόρων.

Γι’ αυτό όσο κι αν χρυσώνετε το χάπι δεν κατευνάζονται οι δικαιολογημένες αντιδράσεις για την υποβάθμιση μιας σειράς πρωτοδικείων, που τα βαφτίζετε «παράλληλες έδρες», χωρίς οργανικές θέσεις δικαστών. Πρωτοδικεία δηλαδή χωρίς πρωτοδίκες και εισαγγελείς! Είναι ηλίου φαεινότερο ότι προλειαίνετε το έδαφος για τη σε δεύτερο χρόνο βεβαίως κατάργησή τους.

Το γεγονός ότι υπό το βάρος των μεγάλων αντιδράσεων αναγκαστήκατε σε μερική αναδίπλωση δεν επιτρέπει κανέναν εφησυχασμό, αφού είναι γνωστή και δοκιμασμένη τακτική η σταδιακή νομοθέτηση με το γνωστό «ξήλωμα του πουλόβερ». Έτσι έγινε εξάλλου και κατά το παρελθόν με μια σειρά συγχωνεύσεις ειρηνοδικείων, τα οποία βεβαιώσατε ότι διασώθηκαν, όπως, για παράδειγμα, το Ειρηνοδικείο της Αταλάντης, που δεν γλύτωσε τώρα τον μεγαλύτερο κόφτη, σε συνέχεια βεβαίως του πιο καθοριστικού πλήγματος που οδηγεί συνολικά σε μαρασμό την ευρύτερη περιοχή, που είναι αυτό το εγκληματικό κλείσιμο της «ΛΑΡΚΟ».

Σε δεύτερο χρόνο δεν έχουμε καμμία αμφιβολία ότι θα επανέλθετε να εφαρμόσετε τα ίδια κριτήρια κόστους – οφέλους, αποδοτικότητας κ.λπ., σαν να μιλάμε για επιχειρήσεις και για τα εφετεία. Ήταν εξάλλου ιδιαίτερα αποκαλυπτική και η τοποθέτηση της εισηγήτριά σας, που ανέφερε ότι έχουμε πολλά εφετεία στη χώρα.

Σας πρόδωσε η αρχικά κραυγαλέα σας πρόθεση να αφήσετε όλα αυτά τα δικαστήρια, όπως και τα περιφερειακά, χωρίς καν οργανικές θέσεις δικαστικών υπαλλήλων, για να μιλάμε για πραγματικά δικαστήρια «φαντάσματα».

Πώς θα λειτουργεί το Πρωτοδικείο της Θήβας με δύο φυλακές στην αρμοδιότητά του, χωρίς μόνιμους, με καθημερινή παρουσία για τους δικαστές και εισαγγελείς; Πώς θα λύνονται, κύριε Υπουργέ, τέτοια ζητήματα στη νησιωτική χώρα;

Η μη δημιουργία, για παράδειγμα, ειδικού προανακριτικού τμήματος στη Λήμνο θα σημαίνει μετακίνηση με θαλάσσιο ταξίδι τεσσάρων έως έξι ωρών στη Μυτιλήνη με δρομολόγια δύο φορές την εβδομάδα, καιρού επιτρέποντος βέβαια, για τη διενέργεια προανάκρισης ή προκαταρκτικής εξέτασης, που μέχρι τώρα διενεργείται εκεί.

Θα περιλαμβάνεται, για παράδειγμα, στις μεταβατικές έδρες και η πολυμελής σύνθεση που σήμερα υπάρχει σε αυτά τα νησιά ή θα καταλαμβάνονται κι αυτά από τη γενική πρόβλεψη μόνο για αρμοδιότητες…

Θα υπάρχουν.

Ως κόμμα εναντιωνόμαστε συνολικά στις απαράδεκτες συγχωνεύσεις και καταργήσεις δικαστηρίων, που θα ορθώσουν ακόμα ένα εμπόδιο για τα λαϊκά στρώματα στην ήδη πανάκριβη δικαιοσύνη.

Ζητάμε να αποσυρθεί το νομοσχέδιο, που μεταξύ άλλων δημιούργησε και άγονες αντιπαραθέσεις και ανταγωνισμούς μεταξύ των διαφόρων περιοχών που ερίζουν για την έδρα των πρωτοδικείων ή και των ειρηνοδικείων, τις οποίες μάλιστα εσείς διογκώσατε με την επιλεκτική και αντιφατική επίκληση δήθεν αντικειμενικών κριτηρίων, όπως στην περίπτωση της Θήβας και του Μεσολογγίου, που είναι και οι πιο κραυγαλέες περιπτώσεις.

Καμμιά άλλη λύση δεν μπορεί να γίνει δεκτή από τη διατήρηση και αναβάθμιση σε προσωπικό και υλικοτεχνική υποδομή, με πλήρεις και ουσιαστικές αρμοδιότητες όλων των δικαστηρίων.

Κύριοι Υπουργοί, πραγματικός εκσυγχρονισμός και αναβάθμιση της δικαιοσύνης θα ήταν να ιδρύετε σήμερα ειδικά δικαστήρια για εντοπισμένες κοινωνικές ανάγκες που χρήζουν πολλές φορές ιδιαίτερης μέριμνας, όπως τα οικογενειακά δικαστήρια, τη στιγμή που τα αποκρουστικά φαινόμενα ενδοοικογενειακής βίας συνεχώς πολλαπλασιάζονται, και ειδικά δικαστήρια για τα εργατικά εγκλήματα και τους διάφορους επαγγελματικούς κινδύνους, όταν κάθε μέρα σκοτώνεται και ένας εργαζόμενος που πάει για το μεροκάματο και δεν γυρνάει στο σπίτι του. Αυτές είναι οι ανάγκες για συγκρότηση δικαστηρίων.

Αναβάθμιση δικαιοσύνης θα ήταν η άμεση κάλυψη όλων των κενών θέσεων σε δικαστικούς υπαλλήλους με μόνιμο προσωπικό, με πλήρη εργασιακά και ασφαλιστικά δικαιώματα και σύγχρονο μισθολόγιο, που να ανταποκρίνεται στο σημερινό αυξημένο κόστος ζωής και στη συνθετότητα των καθηκόντων τους, με την επαναφορά του δέκατου τρίτου και δέκατου τέταρτου μισθού που το έχετε ξεχάσει για όλο το δημόσιο, με έγκαιρη και στο ακέραιο πληρωμή της υπερωριακής τους απασχόλησης. Ως μια ελάχιστη ανακούφιση αναγνωρίζοντας αυτές τις ιδιαίτερες συνθήκες της δουλειάς τους ζητάμε με την τροπολογία που χθες καταθέσαμε να επανέλθει για τους δικαστικούς υπαλλήλους η πάγια μηνιαία αποζημίωση, το γνωστό επίδομα ειδικών συνθηκών, όπως επανήλθε και για τους δικαστές. Είναι το ελάχιστο που τόσα χρόνια οφείλετε να κάνετε.

Καταργήθηκε το 2011 από την κυβέρνηση του ΠΑΣΟΚ όπου με το ενιαίο μισθολόγιο στο δημόσιο κατακρεουργήθηκε τότε όχι μόνο ο μισθός βέβαια αλλά και όλα τα επιδόματα γενικά και κλαδικά και λίγο μετά πήραν σειρά και τα δώρα των εορτών. Περικοπές που στο ακέραιο διατήρησε ο ΣΥΡΙΖΑ, αφαιρώντας μάλιστα από τη μισθολογική τους εξέλιξη και τη διετία 2016-2017. Τώρα βεβαίως ΣΥΡΙΖΑ και ΠΑΣΟΚ ξαναβαπτισμένοι, μιας και είναι και της μόδας τα θαύματα στις κολυμπήθρες, θυμήθηκαν την επαναφορά του επιδόματος ειδικών συνθηκών.

Βάζει μάλιστα στην αιτιολογική της τροπολογίας του ο ΣΥΡΙΖΑ και τη φράση «τώρα που οι δημοσιονομικές συνθήκες το επιτρέπουν», για να αποποιηθεί και να ξεπλυθεί από την αμαρτία του.

Με την τροπολογία μας ζητάμε επιπλέον και την αναδρομική καταβολή των αποδοχών των νεοδιόριστων της πρώτης εκπαιδευτικής σειράς και κάθε επόμενης από τον χρόνο της αποφοίτησής τους, από όπου πρέπει να υπολογίζεται και η μισθολογική και βαθμολογική τους εξέλιξη και όχι από το χρόνο της καθυστερημένης και με υπαιτιότητα του Υπουργείου τοποθέτησής του στις υπηρεσίες. Είναι πρόκληση, όταν ενώ δεν τους κατοχυρώνεται αυτή την αναδρομικότητα στις αποδοχές τους, προβλέπεται στο νομοσχέδιο αναδρομικά την τιμωρία τους με την επιστροφή των απολαβών που έλαβαν κατά την εκπαίδευση σε περίπτωση μη αποδοχής του διορισμού ή της διετούς υποχρεωτικής περιόδου.

Παραβλέπετε, όμως, κύριοι Υπουργοί, ότι όσοι οδηγούνται σε παραίτηση, ουσιαστικά εξαναγκάζονται σε αυτό λόγω των άθλιων συνθηκών εργασίας και δεν είναι επιλογή τους.

Αναβάθμιση της δικαιοσύνης είναι η έγκαιρη και πλήρης εξόφληση όλων των παραγόντων της δίκης που απασχολεί το κράτος και όχι εξευτελιστικές πολύχρονες καθυστερήσεις είτε στους δικηγόρους της νομικής βοήθειας είτε στους δικαστικούς διερμηνείς που μόνο στο Πρωτοδικείο της Αθήνας έχουν φτάσει να συσσωρευτούν οφειλόμενα δεδουλευμένα της τάξης των 180.000 ευρώ, με τις προβλεπόμενες αποζημιώσεις να είναι εξευτελιστικές σε σχέση με την απαιτητικότητα και την κρισιμότητα του έργου τους. Όλα αυτά δεν χωράνε τον αντιλαϊκό κόφτη κόστους-οφέλους, σε αυτόν τον πραγματικό καθρέφτη του δήθεν κράτους δικαίου της ευαίσθητης Ευρωπαϊκής Ένωσης, που είναι αυτός που καθορίζει τις διαχρονικές αντιδραστικές πολιτικές που εφαρμόζουν οι αστικές κυβερνήσεις και στον τομέα της δικαιοσύνης.

Αποκαλυπτικό αυτών των υποκριτικών ευαισθησιών της Ευρωπαϊκής Ένωσης είναι και το άρθρο 36 για το ευρωπαϊκό ένταλμα σύλληψης, όπου καταργείται και ως δυνητικός πια λόγος της μη εκτέλεσης του εντάλματος -είχε ήδη από το 2022 καταργηθεί ως υποχρεωτικός- το να έχει εκδοθεί αυτό προς τον σκοπό της δίωξης ή τιμωρίας προσώπου λόγω του φύλου, της φυλής, της θρησκείας, της εθνοτικής καταγωγής, της ιθαγένειας, της γλώσσας, των πολιτικών φρονημάτων, του γενετήσιου προσανατολισμού ή της δράσης του υπέρ της ελευθερίας. Είναι αντιδραστική και επικίνδυνη αυτή η διάταξη.

Όπως βεβαίως και η ευρωπαϊκή εισαγγελία κάθε άλλο παρά είναι αυτό που παρουσιάζουν τα άλλα κόμματα, δηλαδή ένας ουδέτερος και αδιάφθορος θεσμός απονομής της δικαιοσύνης, υπηρετεί και αυτός τις δικές τους σκοπιμότητες που απορρέουν από την προώθηση της ευρωενωσιακής πολιτικής, που βεβαίως και σε ό,τι αφορά το έγκλημα των Τεμπών σχετίζεται με την πολιτική που θυσίασε τα αναγκαία μέτρα ασφαλείας στον βωμό των επιλέξιμων δαπανών.

Βεβαίως το ράβε-ξήλωνε της αρμοδιότητας από την πλευρά της Νέας Δημοκρατίας εξυπηρετεί και αυτό τις δικές του σκοπιμότητες. Ζητάμε λοιπόν να αποσυρθεί ο απαράδεκτος αντιδραστικός νέος δικαστικός χάρτης, που πλήττει τους εργαζόμενους και τα λαϊκά στρώματα, τους μικρούς αυτοαπασχολούμενους και μισθωτούς δικηγόρους, τους δικαστικούς υπαλλήλους και ενώνουμε μαζί τους τη φωνή μας στην οργάνωση της αγωνιστικής τους αντεπίθεσης με την οποία μόνον ανατρέπονται οι αντιλαϊκές κυβερνητικές πολιτικές.

Θα καταθέσουμε επίσης αίτημα ονομαστικής ψηφοφορίας επί της αρχής και των άρθρων του νομοσχεδίου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κυρία Κομνηνάκα.

Τον λόγο έχει ο κ. Παύλος Σαράκης, ειδικός αγορητής από την Ελληνική Λύση.

**ΠΑΥΛΟΣ ΣΑΡΑΚΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ για άλλη μια φορά η Κυβέρνηση ευαγγελίζεται μεταρρύθμιση στον χώρο της δικαιοσύνης. Έχουμε ένα νομοσχέδιο της Κυβέρνησης που ευαγγελίζεται γενικά και αόριστα ότι στοχεύει στην ποιοτική απονομή της δικαιοσύνης, καθώς και στην επιτάχυνση αυτής, ενώ στην πραγματικότητα επιφέρει τα ακριβώς αντίθετα αποτελέσματα.

Έτσι η συμφόρηση των κατά τόπους πρωτοδικείων με τόσο μεγαλύτερη ύλη είναι δεδομένο ότι θα προκαλέσει επιβράδυνση στη δικαιοσύνη, ενώ εξίσου δεδομένη είναι και η ποιοτική υποβάθμιση της απονομής της δικαιοσύνης με την ανάθεση της ποινικής δικαιοδοσίας σε ειρηνοδίκες που θα έχουν παρακολουθήσει απλώς επιμορφωτικά σεμινάρια.

Είναι προφανές ότι όταν γίνονται τόσο δραστικές παρεμβάσεις στον χώρο της δικαιοσύνης με αποκλειστικό γνώμονα την εξασφάλιση πόρων από το Ταμείο Ανάκαμψης και με δημοσιονομικά εν γένει κριτήρια, αυτό δεν μπορεί παρά να λειτουργεί επί ζημία της ποιότητας της δικαιοσύνης.

Κυρίες και κύριοι συνάδελφοι, γνωρίζουμε πάρα πολύ καλά ότι η ελληνική κοινωνία αυτή τη στιγμή γυρίζει την πλάτη στην ελληνική δικαιοσύνη και αυτό οφείλεται στο ότι δεν καλλιεργούμε την εμπιστοσύνη των πολιτών απέναντι στην ελληνική δικαιοσύνη. Ευθύνεται όμως μόνον η ελληνική δικαιοσύνη, μόνον οι λειτουργοί της ή ευθύνεται και το νομοθετικό Σώμα;

Γνωρίζουμε πάρα πολύ καλά ότι η ελληνική δικαιοσύνη στέκεται με κριτική, με αυστηρή κριτική απέναντι στην ελληνική δικαιοσύνη. Σας θυμίζω τον χειρισμό στην υπόθεση των Τεμπών, αλλά όμως και την πιο πρόσφατη υπόθεση στο Μάτι. Όταν έχουμε εγκλήματα όπου ευθύνεται ο κρατικός μηχανισμός, οι υπηρετούντες τον κρατικό μηχανισμό τυγχάνουν ασυλίας και ατιμωρησίας. Αν θέλετε πραγματικά να προχωρήσουμε σε μεταρρυθμίσεις στην ελληνική δικαιοσύνη οι οποίες θα αναβαθμίσουν την ποιότητά της, αλλά ταυτόχρονα θα διασφαλίσουν και τη σχέση εμπιστοσύνης που θα πρέπει να έχει μία συντεταγμένη κοινωνία απέναντι σε αυτή, θα πρέπει πραγματικά να υπάρξει ουσιαστικός διάλογος με τους αντίστοιχους φορείς, δηλαδή με τους δικαστές, με τους δικηγόρους αλλά και με τους φορείς της κοινωνίας, για να μπορέσουμε να έχουμε μια αποτελεσματική μεταρρύθμιση.

Τι προβλέπει το συγκεκριμένο νομοσχέδιο; Την ενοποίηση του πρώτου βαθμού της δικαιοδοσίας της πολιτικής και ποινικής δικαιοσύνης με την κατάργηση των ειρηνοδικείων. Διαλαμβάνεται ότι αυτή η επιλογή προκρίθηκε με βάση τα συγκεντρωμένα δεδομένα της Παγκόσμιας Τράπεζας, της Ευρωπαϊκής Επιτροπής για την αποτελεσματικότητα της δικαιοσύνης, των σχετικών επιτροπών και ομάδων εργασίας που συγκλίνουν ότι έπρεπε να προκριθεί η ενοποίηση των ειρηνοδικείων με τα πρωτοδικεία με στόχο την ύπαρξη δικαστηρίων με σωστή κατανομή δικαστών και υποθέσεων ανάλογα με τον πληθυσμό.

Γνωρίζουμε όλοι ότι η ελληνική δικαιοσύνη δεν πάσχει μόνο στην ποιότητα αυτής, αλλά υπάρχουν και άλλα θέματα τα οποία θα πρέπει να μας απασχολήσουν. Και είναι περίεργο ότι τα περισσότερα δικαστήρια της πατρίδας μας είναι σε κτήρια τα οποία πραγματικά δεν μπορούν να ανταποκριθούν στις ανάγκες και απαιτήσεις της σύγχρονης δικαιοσύνης. Δηλαδή πρόκειται για κτήρια τα οποία δεν έχουν εκείνες τις προδιαγραφές ώστε πραγματικά να έχουν -αν θέλετε- τη λειτουργικότητα και να εμπνέουν και τον σεβασμό στους πολίτες.

Και μας λένε οι ειρηνοδίκες θα αναβαθμιστούν σε πρωτοδίκες και αυτό θα το επιτύχουν παρακολουθώντας απλώς επιμορφωτικά σεμινάρια. Είναι ποτέ δυνατόν να στηριζόμαστε σε έναν κρατικό μηχανισμό και μάλιστα στον ευαίσθητο τομέα της δικαιοσύνης με δικαστές οι οποίοι θα έχουν ρόλο απονομής της ποινικής δικαιοσύνης, μάλιστα συμμετέχοντας σε συνθέσεις δικαστηρίων όπου θα εκδικάζονται υποθέσεις, όπου δύναται ο πολίτης να οδηγηθεί ακόμα και στον εγκλεισμό του στις φυλακές από δικαστές οι οποίοι θα έχουν επιμορφωθεί απλώς με σεμινάρια για να αποκτήσουν γνώσεις στο Ποινικό Δίκαιο, αλλά και να αποκτήσουν εκείνη την προσωπικότητα, όπου πραγματικά θα μπορούν να σταθμίσουν και να αξιολογήσουν υποθέσεις ώστε να απονείμουν πράγματι με την κρίση τους το δίκαιο στην ελληνική κοινωνία;

Είναι ποτέ δυνατόν με σεμινάρια να προχωρούμε στην κατάρτιση των δικαστών σε βαθμίδα της ποινικής δικαιοσύνης; Είναι απαράδεκτα αυτά και θα πρέπει επιτέλους η Κυβέρνηση να μας πει και με ποιον τρόπο θα γίνει αυτή η επιμόρφωση, πόσο διάστημα θα διαρκέσει, από ποιους και ποια θα είναι τα αποτελέσματά της, δηλαδή εάν θα υπάρχει ουσιαστική αξιολόγηση για εκείνους οι οποίοι θα συμμετέχουν στη διαδικασία απονομής του δικαίου.

Με το παρόν νομοσχέδιο, πέρα από τις συγχωνεύσεις που γίνονται, πέρα από τις αντιδράσεις που προκαλεί στις τοπικές κοινωνίες, στερώντας από διάφορες πόλεις της πατρίδας μας ουσιαστικά τα πρωτοδικεία, έχουμε και παρεμβάσεις που γίνονται στην Εθνική Σχολή Δικαστών.

Είναι άξιον απορίας πώς είναι δυνατόν, σε αυτό τον ευαίσθητο τομέα της δικαιοσύνης, ενός κρατικού μηχανισμού, ενός θεσμού, να φέρουμε υποβάθμιση της αξιολόγησης των υποψηφίων. Είναι δυνατόν να περιορίζεται ο αριθμός των ψυχιατρικών διερευνήσεων της προσωπικότητας των εκπαιδευομένων κατά τη διάρκεια της κατάρτισής τους από δύο σε μία γνωμάτευση που να πιστοποιεί την ψυχική υγεία του υποψηφίου, όταν πλέον αυτή θα χορηγείται με πιστοποίηση από έναν απλό ψυχίατρο και όχι από έναν διευθυντή ψυχιατρικής, που απαιτούσε το προηγούμενο νομοθετικό πλαίσιο;

Είναι τα διαδικαστικά ζητήματα της Εθνικής Σχολής Δικαστών, για τα οποία θα πρέπει να δείξουμε ιδιαίτερη προσοχή, και πάνω από όλα θα πρέπει να διασφαλίσουμε το αδιάβλητο της διαδικασίας εισαγωγής των υποψηφίων στην Εθνική Σχολή Δικαστών. Είναι απαράδεκτο ότι κάθε υπουργός που αναλαμβάνει το Υπουργείο Δικαιοσύνης, να κάνει τις τροποποιήσεις, με αποτέλεσμα να μην έχουμε ένα σταθερό σύστημα και να μην επιδιώκεται ουσιαστικά η αναβάθμιση της Εθνικής Σχολής Δικαστών. Και είναι η σχολή εκείνη η οποία παράγει τους αυριανούς δικαστές και μέχρι σήμερα, όπως ακριβώς λειτουργεί, δεν έχουμε εκείνα τα αποτελέσματα τα οποία επιδιώκαμε στην αναβάθμιση της ποιότητας της απονομής δικαιοσύνης.

Έπειτα, με το παρόν νομοσχέδιο, εισάγεται μια διάταξη όπου ουσιαστικά έχουμε εκχώρηση της δικαιοσύνης στα ευρωπαϊκά όργανα. Γιατί αναρωτηθείτε, κυρίες και κύριοι συνάδελφοι, τι νόημα έχει η Ευρωπαϊκή Εισαγγελία, όταν ακριβώς είναι ένας θεσμός ο οποίος δημιουργείται για να φθάσουμε όχι σε μία Ευρώπη των κράτων των εθνών, αλλά σε μια ευρωπαϊκή ομοσπονδία, όπου οι αρχές της Ευρώπης είναι υπερκείμενες των αρχών των εθνικών κρατών;

Έχουμε λοιπόν την Ευρωπαϊκή Εισαγγελία και τώρα εισάγεται και η κατάργηση ουσιαστικά της δυνατότητας της ελληνικής δικαιοσύνης να αξιολογεί το ευρωπαϊκό ένταλμα σύλληψης. Διότι καταργείται η πρόβλεψη περί της δυνατότητας άρνησης εκτέλεσης του ευρωπαϊκού εντάλματος σύλληψης από την ελληνική δικαστική αρχή να αποφασίζει για την εκτέλεσή του, όταν έλεγε ο νόμος «Αν το ευρωπαϊκό ένταλμα σύλληψης έχει εκδοθεί προς τον σκοπό της δίωξης ή τιμωρίας προσώπου λόγω του φύλου, της φυλής, της θρησκείας, της εθνοτικής καταγωγής, της ιθαγένειας, της γλώσσας, των πολιτικών φρονημάτων, του γενετήσιου προσανατολισμού του ή της δράσης του υπέρ της ελευθερίας».

Ισχυρίζεται η Κυβέρνηση ότι αυτό το άρθρο, που ίσχυε στην ελληνική νομοθεσία περιττεύει, διότι καλύπτεται από το Σύνταγμά μας. Όμως αυτή η κατάργησή του είναι εσφαλμένη, διότι εκχωρούμε άνευ όρων, άνευ προϋποθέσεων δικαιοδοτική κυριαρχία στα ευρωπαϊκά όργανα και πρέπει να αποφύγουμε εκείνες τις νομοθετικές πρωτοβουλίες που ουσιαστικά μετατρέπουν την πατρίδα μας σε μια περιφέρεια μιας ευρωπαϊκής ομοσπονδίας, όπου τα όργανά της θα εξυπηρετούν αλλότρια συμφέροντα και όχι τα εθνικά συμφέροντα των κρατών-μελών.

Η Ελληνική Λύση υπερασπίζεται το εθνικό κράτος, υπερασπίζεται την ελληνική κοινωνία και υπερασπίζεται τα δικαιώματά της απέναντι σε οποιαδήποτε αρχή την οποία δεν ελέγχει και δεν προέρχεται από την κυριαρχία της ελληνικής κοινωνίας.

Στο παρόν νομοσχέδιο έχουμε τροποποιήσεις σε ό,τι αφορά τη λειτουργία της δικαστικής αστυνομίας. Είναι γνωστή η κριτική που έχουμε ασκήσει κατά την ψήφιση του σχετικού νομοσχεδίου, όπου είχαμε πει ότι το αστυνομικό σώμα της Δικαστικής Αστυνομίας θα πρέπει να είναι άρτια εκπαιδευμένο και πάνω απ’ όλα θα πρέπει να έχει όλα εκείνα τα τυπικά προσόντα για την αποστολή του. Έρχεται όμως η Κυβέρνηση προκειμένου να εξασφαλίσει χρηματοδότηση και περιορίζει τον χρόνο της εκπαίδευσης. Δεν φτάνει δηλαδή που τα αξιολογικά κριτήρια για εκείνους οι οποίοι εισέρχονται στο αστυνομικό σώμα της Δικαστικής Αστυνομίας είναι αν θέλετε κατά την πολιτική μας άποψη ταπεινά, αλλά θα είναι και περιορισμένος ο χρόνος της εκπαίδευσής τους.

Αλήθεια, τι κρατικούς μηχανισμούς δημιουργούμε; Πώς τους συγκροτούμε, ειδικά τους θεσμούς; Ποια είναι η ποιότητα του κρατικού μηχανισμού, ακριβώς σε τέτοιες θέσεις ευθύνης, όπως είναι η Δικαστική Αστυνομία, που είναι κομμάτι του θεσμού της δικαιοσύνης;

Θα πρέπει λοιπόν να μην βλέπουμε και να μην προσεγγίζουμε τα ζητήματα στελέχωσης του κρατικού μηχανισμού μόνο με οικονομικά κριτήρια. Αυτά δεν μπορούν να είναι τα μόνα κριτήρια για ένα σύγχρονο κράτος όπως ακριβώς το οραματιζόμαστε.

Έπειτα θα πρέπει να τονίσουμε ότι το παρόν νομοσχέδιο, το οποίο πραγματικά κάνει μια τομή στην ελληνική δικαιοσύνη, είναι ένα νομοσχέδιο το οποίο θα οδηγήσει τη δικαιοσύνη σε αδιέξοδα. Βλέπουμε τις αντιδράσεις των τοπικών κοινωνιών, των δικηγορικών συλλόγων αλλά και των δικαστικών λειτουργών. Είναι ένα νομοσχέδιο που θα οδηγήσει σε αδιέξοδα την ελληνική δικαιοσύνη και σίγουρα στην υποβάθμισή της και γι’ αυτό θα το καταψηφίσουμε.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Σαράκη.

Τον λόγο έχει ο κ. Δημήτρης Τζανακόπουλος, ειδικός αγορητής από τη Νέα Αριστερά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Έχουμε τους τελευταίους μήνες με διάφορες αφορμές, είτε με την τροποποίηση των ποινικών κωδίκων στην κατεύθυνση της υιοθέτησης μιας λογικής ποινικού λαϊκισμού από τη μεριά της Κυβέρνησης, είτε στο νομοσχέδιο για την μεταφορά δικαστικής ύλης προς τους δικηγόρους, είτε σήμερα, συζητήσει για τα μεγάλα προβλήματα τα οποία είναι πανθομολογούμενο ότι αντιμετωπίζει η ελληνική δικαιοσύνη, είτε αυτά αφορούν τη λειτουργία της, την ταχύτητα απονομής της, τις υποδομές της, την ψηφιοποίηση των διαδικασιών της, τα οργανικά κενά ιδιαίτερα σε ό,τι αφορά τους δικαστικούς υπαλλήλους, ακόμα και την ίδια την ποιότητα των δικαστικών αποφάσεων, για την οποία δεν ευθύνονται πάντοτε οι δικαστές αλλά οι άθλιες υποδομές και οι άθλιες συνθήκες εργασίας, στις οποίες είναι αναγκασμένοι να αποφασίζουν, καθώς και η τεράστια έλλειψη προσωπικού των ελληνικών δικαστηρίων.

Και εσείς τα δέχεστε όλα αυτά τα προβλήματα. Αυτό που δεν δέχεστε είναι ότι το πρόβλημα δεν περιορίζεται αποκλειστικά στην ελληνική δικαιοσύνη. Το πρόβλημα και η θεσμική κρίση αφορά το ίδιο το κράτος δικαίου, τους θεσμούς λειτουργίας του αλλά και τους θεσμούς λειτουργίας της κοινοβουλευτικής δημοκρατίας συνολικά.

Ξέρετε ποια είναι η συνέπεια της κρίσης αυτής, που θα έπρεπε να σας αφορά ως ηγεσία του Υπουργείου Δικαιοσύνης, όπως θα έπρεπε να αφορά και το σύνολο της ελληνικής Κυβέρνησης; Ένα γενικευμένο αίσθημα καχυποψίας των πολιτών απέναντι τόσο στην ελληνική δικαιοσύνη και τις αποφάσεις της όσο και απέναντι στην ίδια τη δημοκρατία, η οποία καχυποψία τροφοδοτεί διαρκώς συμπεριφορές και στάσεις αντιπολιτικές, συμπεριφορές και στάσεις θα έλεγε κανείς που φλερτάρουν με τις διαφορετικές εκδοχές της άκρας δεξιάς.

Επομένως μην αναρωτιέστε για τον λόγο που ενισχύεται η άκρα δεξιά και οι αντιπολιτικές τάσεις στην ελληνική κοινωνία, κύριε Υφυπουργέ. Η Κυβέρνηση όχι απλώς δεν είναι άμοιρη ευθυνών για την κατάσταση αυτή, αλλά είναι στην πραγματικότητα η κύρια υπεύθυνη γι’ αυτή τη γενικευμένη καχυποψία.

Η υπόθεση των υποκλοπών και η επιλογή της συγκάλυψης, η αδιαφανής χρηματοδότηση των μέσων μαζικής ενημέρωσης καθ’ όλα τα πέντε χρόνια της διακυβέρνησής σας, η επιλογή κάλυψης του κ. Καραμανλή στην υπόθεση των Τεμπών, οι προσχηματικές εξεταστικές επιτροπές, ο γενικευμένος αυταρχισμός απέναντι στους πιο αδύναμους αλλά και η προνομιακή μεταχείριση των οικονομικών ελίτ και η νομοθέτηση ερήμην ή απέναντι στην κοινωνία, απέναντι στους κοινωνικούς φορείς είναι μια επιλογή της διακυβέρνησης της Νέας Δημοκρατίας, είναι μια επιλογή δική σας, η οποία ακριβώς τροφοδοτεί όλα αυτά τα επικίνδυνα φαινόμενα.

Και νομίζω ότι ήταν στο νομοσχέδιο αυτό που φάνηκε με τον πιο καθαρό τρόπο αυτή η λογική της νομοθέτησης απέναντι στην κοινωνία ή ερήμην της κοινωνίας. Στην ακρόαση των φορέων, κύριε Υφυπουργέ, οι τοποθετήσεις ήταν στην κυριολεξία καταιγιστικές και προσπαθήσατε να διαστρεβλώσετε τα λεγόμενα των φορέων.

Όμως δεν μπορείτε να κρύψετε -γιατί τα πρακτικά είναι εκεί- ότι η Ένωση Δικαστών και Εισαγγελέων, η ολομέλεια των δικηγορικών συλλόγων, η Ομοσπονδία των Δικαστικών Υπαλλήλων, δεκάδες εκπρόσωποι αυτοδιοικητικών φορέων, δήμαρχοι και εκπρόσωποι επίσης περιφερειακών δικηγορικών συλλόγων από το Μεσολόγγι, από τα Μέγαρα, από την Αταλάντη, από την Αριδαία, από τη Λιβαδειά, από το Λασίθι, από την Κυπαρισσία, από το Αίγιο, από την Ήλιδα και από τόσες άλλες περιοχές τοποθετήθηκαν αρνητικά, αν όχι καταγγελτικά για το νομοσχέδιο που συζητάμε σήμερα. Αυτό είναι μια πραγματικότητα την οποία οφείλετε να την αναγνωρίσετε.

Επίσης το Σωματείο των Μισθωτών Δικηγόρων και τόσοι άλλοι φορείς που σας επεσήμαναν ότι με το νομοσχέδιο αυτό θα προκληθεί χάος, ενώ χθες ολοκληρώθηκε και το δημοψήφισμα του Δικηγορικού Συλλόγου της Αθήνας για τα πέντε περιφερειακά πρωτοδικεία της και το αποτέλεσμα ήταν επίσης συντριπτικό, για να μη μας πείτε ότι ενδεχομένως οι φορείς δεν εκπροσωπούν αυθεντικά αυτούς οι οποίοι τους εξέλεξαν. Έχετε το αποτέλεσμα του δημοψηφίσματος, όπου με ένα συντριπτικό ποσοστό της τάξης του 90% ο δικηγορικός κόσμος τοποθετείται απέναντι στη συγκεκριμένη νομοθετική πρωτοβουλία.

Εγώ δεν δικαιώνω πάντοτε και a priori τις πλειοψηφίες που διαμορφώνονται. Το γεγονός ότι μια άποψη είναι πλειοψηφική δεν σημαίνει άμεσα ότι είναι και ορθή. Και πρέπει να δούμε, είναι εύλογες και έλλογες οι αντιδράσεις της κοινωνίας και των φορέων; Έχω τη γνώμη πως είναι.

Τι κάνει αυτό το νομοσχέδιο; Θα προσπαθήσω να το πω όσο πιο σχηματικά και απλά γίνεται. Καταργεί τα ειρηνοδικεία ως δικαστήρια μικροδιαφορών, δηλαδή διαφορών μέχρι 20.000 ευρώ, τα μετατρέπει δηλαδή τα ειρηνοδικεία αυτά σε περιφερειακά πρωτοδικεία, με καθ’ ύλην αρμοδιότητα μέχρι τα 250.000 ευρώ, ενώ ταυτόχρονα κλείνει οριστικά σαράντα τρία ειρηνοδικεία σε ολόκληρη τη χώρα, χωρίς την απαραίτητη υποδομή, μετατρέποντας τους ειρηνοδίκες -πλέον πρωτοδίκες- σε περιοδεύοντα θίασο, πράγμα το οποίο δεν το ανέφερα εγώ, δεν το ανέφερε κάποιο κόμμα της Αξιωματικής Αντιπολίτευσης, αλλά το ανέφερε η ίδια η Πρόεδρος της Ένωσης Δικαστών και Εισαγγελέων, κύριοι Υπουργοί, και δεν φαίνεται να σας προβληματίζει.

Μετατρέποντας, λοιπόν, τους δικαστές σε περιοδεύοντα θίασο, πώς έρχεστε να δικαιολογήσετε αυτή την πολιτική επιλογή, αυτή τη στρατηγική επιλογή, δηλαδή τη συγχώνευση του πρώτου βαθμού δικαιοδοσίας με την ταυτόχρονη κατάργηση σαράντα τριών ειρηνοδικείων; Συγκρίνετε με τον αριθμό των δικαστηρίων, για παράδειγμα, που υπάρχουν στη Γερμανία.

Μόνο που σας το επεσήμανα και κατά τη διάρκεια της συζήτησης στις επιτροπές, η σύγκριση αυτή δεν αρμόζει και δεν αρμόζει διότι δεν μπορείτε να συγκρίνετε τον αριθμό δικαστηρίων που έχει μια χώρα χωρίς νησιά και χωρίς ορεινούς όγκους με ένα από τα πιο αναπτυγμένα σιδηροδρομικά δίκτυα στην Ευρώπη και με τον καλύτερα ενδεχομένως κατανεμημένο πληθυσμό στην Ευρώπη, με μια χώρα η οποία έχει δεκαπέντε ορεινούς όγκους, δύο χιλιάδες νησιά και ειδικές συνθήκες κατανομής των πληθυσμών. Η σύγκριση αυτή είναι απολύτως άστοχη.

Ποια θα ήταν μια ορθή σύγκριση, την οποία όμως αποφεύγετε να κάνετε; Να δούμε ποια είναι η δημόσια δαπάνη για τη δικαιοσύνη στην Ευρωπαϊκή Ένωση, με την οποία θέλετε να συγκρίνεστε, ποια είναι η δημόσια δαπάνη στη Γερμανία και ποια είναι η αντίστοιχη δημόσια δαπάνη για τη δικαιοσύνη με ό,τι αυτό συνεπάγεται για τις υποδομές, για τις συνθήκες εργασίας των δικαστών και των δικαστικών υπαλλήλων αλλά και των δικηγόρων, ποια είναι η αντίστοιχη δημόσια δαπάνη στην Ελλάδα.

Θα σας πω με στοιχεία της EUROSTAT 2023. Είμαστε η πέμπτη από το τέλος χώρα σε ό,τι αφορά τη δημοσιονομική δαπάνη για τη δικαιοσύνη σε ολόκληρη την Ευρώπη. Θέλετε να κάνουμε και μια ενδιαφέρουσα σύγκριση με τη Γερμανία; Ξέρετε πόσο είναι η κατά κεφαλήν δαπάνη στη Γερμανία για τη δικαιοσύνη; Είναι 170 ευρώ. Ξέρετε πόση είναι στην Ελλάδα; Είναι 50. Αν θέλετε λοιπόν να κάνετε συγκρίσεις, να τις κάνετε εκεί που έχουν σημασία και εκεί που μπορούν να οδηγήσουν σε έλλογα συμπεράσματα. Πέμπτη, λοιπόν, από το τέλος στη δημόσια δαπάνη αλλά γι’ αυτό δεν λέτε τίποτα, κύριε Υπουργέ.

Ο κ Μπούγας μάλιστα στις επιτροπές, στην προσπάθειά του να υπερασπιστεί αυτή την πολιτική επιλογή, οδηγήθηκε τελικά στην υπονόμευσή της, αυτή τη λογική της κατάργησης των δικαστηρίων μικροδιαφορών. Προσπάθησε, σε μια άσκηση συγκριτικού δικαίου, να μας πει ότι ευθυγραμμίζεται η κατάργηση των δικαστηρίων μικροδιαφορών με όλα όσα ισχύουν στην Ευρώπη και στη συνέχεια ανέφερε τρία συγκεκριμένα παραδείγματα, ανέφερε τη Γερμανία, την Ολλανδία και την Ιταλία.

Και ξέρετε τι αποδείχθηκε από τα ίδια τα λεγόμενά του; Ότι μπορεί να υπάρχουν θεσμικές διαφορές μεταξύ των χωρών σε ό,τι αφορά το στάτους των δικαστών -στην Ιταλία για παράδειγμα τις μικροδιαφορές δεν δικάζουν καν δικαστές, στη Γερμανία και στην Ολλανδία είναι ενοποιημένος ο πρώτος βαθμός δικαιοδοσίας σε ό,τι αφορά τους δικαστές- υπάρχουν όμως ειδικοί σχηματισμοί μικροδιαφορών, που δικάζουν διαφορές μέχρι 20.000 ευρώ.

Αυτό έχει πολύ συγκεκριμένη λογική. Τα δικαστήρια των μικροδιαφορών είναι, κυρίες και κύριοι συνάδελφοι, τα δικαστήρια του λαού. Δεν είναι τα δικαστήρια των μεγάλων επιχειρήσεων. Είναι εκεί που ο φτωχός, ο αδύναμος θα επιχειρήσει να βρει το δίκιο του και θα έχει πρόσβαση στον φυσικό δικαστή, άμεση, γρήγορη, αποτελεσματική. Αυτό καταργείτε.

Και ξέρετε ότι είναι απολύτως λογικό ότι το καταργείτε και σχετίζεται με τον τρόπο που προέκυψε αυτό το νομοσχέδιο. Προέκυψε από μια μελέτη της Παγκόσμιας Τράπεζας, η οποία Παγκόσμια Τράπεζα συνήθως προβαίνει στην εκπόνηση τέτοιων μελετών για αναπτυσσόμενες χώρες και έχει αποκλειστικά και μόνο ένα κριτήριο στις προτάσεις τις οποίες καταθέτει.

Φαντάζεστε προφανώς όλοι ότι το κριτήριο δεν είναι η εξυπηρέτηση των συμφερόντων των πολλών και του λαού. Το κριτήριο που έχει η Παγκόσμια Τράπεζα είναι το κριτήριο του κόστους-οφέλους και καταλήγει πάντοτε να κάνει προτάσεις οι οποίες περιορίζουν τη δημοσιονομική δαπάνη. Αυτό την ενδιαφέρει. Διότι μοιράζεται την κυρίαρχη νεοφιλελεύθερη ιδεολογία με αντίστοιχους τέτοιους μηχανισμούς και διεθνείς φορείς, όπως είναι για παράδειγμα και το Διεθνές Νομισματικό Ταμείο.

Το κριτήριό της είναι ο περιορισμός της δημοσιονομικής δαπάνης, δεν την ενδιαφέρει κάτι άλλο. Δεν την ενδιαφέρουν τα δικαιώματα των πολιτών, η πρόσβαση των πολλών στη δικαιοσύνη, ο σεβασμός του κράτους δικαίου. Πώς θα περιορίσουμε τη δημόσια δαπάνη, αυτό είναι το πρόβλημά τους. Και ξέρετε γιατί επιλέξατε την Παγκόσμια Τράπεζα; Δεν σας την επέβαλε κανείς. Επιλέξατε την Παγκόσμια Τράπεζα για να εκπονήσει αυτή τη μελέτη, διότι γνωρίζετε πάρα πολύ καλά ότι οι στόχοι της Κυβέρνησής σας συμπίπτουν με τους στόχους της Παγκόσμιας Τράπεζας.

Και ποιοι είναι αυτοί οι στόχοι; Πρώτον, νομίζω ότι έγινε σαφές: Με το παρόν νομοσχέδιο στοχεύετε στον περιορισμό της δαπάνης. Δεύτερον, θέλετε πράγματι να επιταχύνετε την απονομή της δικαιοσύνης, αλλά όχι για την πλειοψηφία των πολιτών. Θέλετε να επιταχύνετε την απονομή της δικαιοσύνης για μεγάλους επιχειρηματικούς ομίλους και για επενδυτικά πρότζεκτ. Και αυτό ακριβώς είναι που κάνετε και γι’ αυτόν ακριβώς τον λόγο καταργείτε το δικαστήριο της μικροδιαφοράς. Τρίτον, θέλετε τη συγκέντρωση της δικηγορικής ύλης. Το παράδειγμα της Αθήνας με τα πέντε περιφερειακά πρωτοδικεία τα οποία ιδρύετε είναι το πλέον χαρακτηριστικό, αλλά αυτό ισχύει και για όλη την υπόλοιπη Ελλάδα. Με το νομοσχέδιο αυτό δημιουργούνται οι προϋποθέσεις για περαιτέρω συγκέντρωση της δικηγορικής ύλης σε μεγάλα δικηγορικά γραφεία και δικηγορικές εταιρείες και στοχεύετε στον αφανισμό του μικρού δικηγορικού γραφείου και του μαχόμενου δικηγόρου. Αυτή είναι η πολιτική στόχευση και είναι απολύτως στρατηγική και βαθιά ιδεολογική.

Είναι ακριβώς η ίδια πολιτική την οποία επέβαλε το Διεθνές Νομισματικό Ταμείο στην Ελλάδα με τον κανιβαλισμό όλων εκείνων των μορφών εργασίας κυρίως των αυτοαπασχολουμένων που θεωρούνταν μη αρκούντως παραγωγικοί με βάση τα κριτήρια του νεοφιλελευθερισμού. Αυτόν τον κανιβαλισμό ζήσαμε την περίοδο της χρηματοπιστωτικής κρίσης και αυτόν ακριβώς τον κανιβαλισμό των μη ανταγωνιστικών μορφών θέλετε να επιβάλετε με το συγκεκριμένο νομοσχέδιο.

Και, τέλος, σκοπός του νομοσχεδίου είναι η μεσοπρόθεσμη μείωση του προσωπικού στα δικαστήρια της χώρας και το περαιτέρω κλείσιμο δομών, για το οποίο αφήνετε ορθάνοιχτη την πόρτα. Υπάρχουν και τα εφετεία. Υπάρχουν τα περιφερειακά πρωτοδικεία, τα οποία πλέον δεν θα έχουν οργανικές θέσεις για τους δικαστές. Οι δικαστές θα ανήκουν μόνο εκεί που θα έχει έδρα το πρωτοδικείο και όχι στα περιφερειακά πρωτοδικεία. Διαμορφώνετε, δηλαδή, ένα πεδίο για περαιτέρω περιορισμό των δομών μέσα στα επόμενα χρόνια. Πρόκειται εδώ για το απαύγασμα του νεοφιλελευθερισμού και είχε προαναγγελθεί ήδη από την έκθεση Πισσαρίδη.

Και γι’ αυτόν ακριβώς τον λόγο σάς επισημαίνω κάτι τελευταίο. Μη λέτε ότι το νομοσχέδιο αυτό έρχεται ως προαπαιτούμενο για την εκταμίευση των δόσεων του Ταμείου Ανάκαμψης. Διότι ξέρετε, σε αντίθεση με ό,τι συνέβαινε την περίοδο των μνημονίων, τα προαπαιτούμενα του Ταμείου Ανάκαμψης τα έφτιαξε η ελληνική Κυβέρνηση, δεν τα έφτιαξε η Ευρωπαϊκή Επιτροπή. Εσείς ορίσατε τα κριτήρια και τα προαπαιτούμενα στη βάση των οποίων θα γίνονται οι εκταμιεύσεις των ποσών του Ταμείου Ανάκαμψης. Δεν σας το επιβάλλει κανείς αυτό το νομοσχέδιο, είναι δικό σας. Και αυτό πρέπει να έχετε την τόλμη να το πείτε σε όλους αυτούς τους φορείς και τις τοπικές κοινωνίες, τις οποίες στην πραγματικότητα τις έχετε βάλει να συγκρούονται μεταξύ τους, τροφοδοτώντας μηχανισμούς κοινωνικού αυτοματισμού που θα αφήσουν πολύ βαθιές πληγές.

Ζητάμε, έστω και τώρα, την απόσυρση αυτού του νομοσχεδίου που, εκτός των άλλων, θα προκαλέσει και χάος στην απονομή της δικαιοσύνης ήδη από τον Σεπτέμβριο. Κάντε μία κίνηση πολιτικής γενναιότητας, κύριοι Υπουργοί και κύριε Φλωρίδη, και αποσύρετε αυτό το νομοσχέδιο.

Σας ευχαριστώ πάρα πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τζανακόπουλο.

Τον λόγο έχει ο Γεώργιος Αποστολάκης, ειδικός αγορητής από τη Νίκη.

**ΓΕΩΡΓΙΟΣ ΑΠΟΣΤΟΛΑΚΗΣ:** Κύριε Πρόεδρε, κύριοι Υπουργοί, κύριοι συνάδελφοι, με αυτό το νομοσχέδιο για την ενοποίηση του πρώτου βαθμού και τη χωροταξική αναδιάρθρωση των δικαστηρίων, δήθεν για τη βελτίωση και επιτάχυνση στη δικαιοσύνη, η Κυβέρνηση Μητσοτάκη στην ουσία υλοποιεί τις εντολές των δανειστών μας από τα μνημόνια, εντολές που αναφέρονται ειδικά σε μέτρα για επιτάχυνση των δικών, υποτάσσοντας τη δικαιοσύνη στην οικονομία. Αυτό που βασικά ενδιαφέρει τους δανειστές είναι οι ταχύτερες διαδικασίες για υποθέσεις μεγάλου οικονομικού, επενδυτικού ενδιαφέροντος, όχι για τις υποθέσεις του κοσμάκη. Ουσιαστικά αυτόν τον στόχο εξυπηρετεί το παρόν νομοσχέδιο, γι’ αυτό και σύμβουλος του Υπουργείου ήταν υποχρεωτικά η Παγκόσμια Τράπεζα. Δεν είναι τυχαίο ότι η Παγκόσμια Τράπεζα χαιρετίζει το έργο των μέχρι σήμερα κυβερνήσεων και ότι θεωρεί σημαντικά και απαραίτητα τα βήματα και τις μεταρρυθμίσεις της περιόδου 2010-2018, δηλαδή των μνημονίων, για να μπορεί να υλοποιηθεί το σχέδιό της.

Έτσι, η Κυβέρνηση, υπακούοντας στις έξωθεν εντολές των προστατών που υπηρετεί, στρίβει πιο βαθιά το μαχαίρι μέσα στην πληγή των μνημονίων. Μαχαίρι που έμπηξε στο σώμα του ελληνικού λαού πρώτα το ΠΑΣΟΚ του Γιώργου Παπανδρέου το 2010 και συνεχίζουν οι διάδοχοί του. Μαχαίρι που ακόνισε και έμπηξε πιο βαθιά η Νέα Δημοκρατία με τον Αντώνη Σαμαρά και τους διαδόχους του από το 2012. Μαχαίρι που κάρφωσε στην καρδιά των εργαζομένων ο ΣΥΡΙΖΑ του Αλέξη Τσίπρα και των διαδόχων του από το 2015. Μετά από αυτές τις τρεις μαχαιριές που δέχθηκε μέσα σε πέντε χρόνια και συνεχίζει μέχρι σήμερα να δέχεται το σώμα του ελληνικού λαού, η φροντίδα των τριών μεγάλων συστημικών κομμάτων που διαχρονικά κρατάνε το μαχαίρι είναι να διατηρούν τεχνητά τον μαχαιρωμένο εργαζόμενο ημιθανή στη ζωή, όσο έχει ακόμα αίμα να του ρουφήξουν -μεταφορικά μιλώντας- δηλαδή όσο παράγει ακόμα κάποιον πλούτο για να του τον αφαιρέσουν.

Τα ξένα funds και οι εν Ελλάδι συνεργάτες τους, οι ξένες τράπεζες και οι δανειστές της Ελλάδας, έχουν ανάγκη γρήγορες και βελτιωμένες δικαστικές διαδικασίες για να αφαιρέσουν τα σπίτια απ’ όσους τα έχουν ακόμα στην κατοχή τους, από γρήγορες και φθηνές αποφάσεις εξώσεων ή διαταγές πληρωμής για χρέη προς το δημόσιο και άλλους δανειστές, για να λεηλατήσουν τον ιδιωτικό πλούτο, σπίτια και χωράφια για τα οποία δούλεψαν κυρίως οι προηγούμενες γενιές. Γιατί η σημερινή νέα γενιά δεν μπορεί να ζήσει με 700 ευρώ τον μήνα, ακόμα κι αν δουλεύουν και οι δύο σε ένα ζευγάρι, πόσω μάλλον να αποκτήσει σπίτι και οικογένεια. Μόνο οι συνεργάτες των ξένων δανειστών αμείβονται ικανοποιητικά και μπορούν να ζήσουν αξιοπρεπώς.

Αυτή είναι η φροντίδα της Κυβέρνησης Μητσοτάκη, η οποία μάλιστα δεν κρύβει ότι το νομοσχέδιο αυτό είναι απαίτηση του Ταμείου Ανάκαμψης, δηλαδή του υπερμνημονίου της Ευρωπαϊκής Ένωσης, που και αυτό είναι συνέχεια των μνημονίων τα οποία υπέγραψαν οι κυβερνήσεις Νέας Δημοκρατίας, ΠΑΣΟΚ και ΣΥΡΙΖΑ, δηλαδή τα κόμματα που θέλουν να διαδεχθούν τον Κυριάκο Μητσοτάκη και έχουν έτοιμους Πρωθυπουργούς, τον επικοινωνιακό Κασσελάκη και τον απολίτικο και άχρωμο Ανδρουλάκη. Κατά σύμπτωση, και οι δύο είδαν όραμα στην κολυμπήθρα τους ότι θα γίνονταν σπουδαία πρόσωπα. Τόσο θεατρινίστικα κινούνται στην πασαρέλα των ευρωεκλογών, ώστε ισχυρίζονται ότι δεν ανήκουν στο ίδιο κόμμα του μνημονίου, αλλά δήθεν σε διαφορετικά κόμματα.

Στην πραγματικότητα Νέα Δημοκρατία, ΠΑΣΟΚ και ΣΥΡΙΖΑ δεν είναι τρία κόμματα, αλλά ένα: το κόμμα του μνημονίου. Το ΚΚΕ έκανε ένα ενημερωτικό σποτάκι στο οποίο με στοιχεία αποδεικνύει ότι στο 70% έως 80% των ψηφοφοριών στο Ευρωκοινοβούλιο Νέα Δημοκρατία, ΠΑΣΟΚ και ΣΥΡΙΖΑ ψήφισαν μαζί τις ίδιες αποφάσεις. Α, ξέχασα. Στο ίδιο σποτάκι του ΚΚΕ είδα ότι η Ελληνική Λύση ψήφισε μαζί με τη Νέα Δημοκρατία, το ΠΑΣΟΚ και τον ΣΥΡΙΖΑ στο 55% ψηφοφοριών του Ευρωκοινοβουλίου.

Και έρχεται τώρα η Κυβέρνηση Μητσοτάκη να αναδιαρθρώσει τα δικαστήρια, για να επιτύχει -λέει- ταχύτερη και ποιοτικότερη απονομή δικαιοσύνης. Άξονας των μεταρρυθμίσεων που προτείνει είναι η λογική κόστους-οφέλους, που της καθόρισε η Παγκόσμια Τράπεζα. Όσα δικαστικά καταστήματα έχουν κόστος συντήρησης δυσανάλογο με το όφελος που προκύπτει από τη λειτουργία τους πρέπει να κλείσουν: Πρόταση σύμφωνη, άλλωστε, με τη νεοφιλελεύθερη πολιτική σκέψη της Νέας Δημοκρατίας του κ. Μητσοτάκη, σχετικά με τον ρόλο και τη λειτουργία του κράτους. Έχει εφαρμοστεί και σε άλλες δημόσιες δομές και υπηρεσίες, όπως σχολεία, νοσοκομεία, αστυνομικά τμήματα. Αυτό επιχειρείται τώρα και στη δικαιοσύνη.

Η λογική κόστους-οφέλους, ωστόσο, κατατρώει τα σπλάχνα του κράτους πρόνοιας. Το κράτος υπάρχει για να εξυπηρετεί τις ανάγκες των πολιτών, να παρέχει πρόσβαση στη δικαιοσύνη ακόμα και στις απομακρυσμένες περιοχές. Η δικαιοσύνη δεν είναι επιχείρηση.

Αυτό κάνει το νομοσχέδιο και για παραπλανητικούς λόγους αναφέρεται κάτι για οικονομία από νέα χωροταξική κατανομή των δικαστηρίων και για μικρότερο κόστος των διαδικασιών που θα γίνουν γρηγορότερες.

Στην ακρόαση, όμως, του νομικού κόσμου που έγινε στην επιτροπή όλοι ανεξαίρετα τόνισαν ότι η νέα αναδιάρθρωση, ιδιαίτερα στην Αττική, το μόνο που θα επιτύχει είναι να εξαφανιστούν τα αυτόνομα μικρά δικηγορικά γραφεία και να αναπτυχθούν μεγάλες ακριβές δικηγορικές εταιρείες που θα τα απορροφήσουν, με αποτέλεσμα να είναι οικονομικά δυσβάστακτο για τον μικρό και μεσαίο πολίτη να εξασφαλίσει τις υπηρεσίες αυτών των ακριβών γραφείων, άρα και την πρόσβαση στη δικαιοσύνη, ώστε να χάσουν τα δικαιώματά τους όσοι δεν έχουν χρήματα για να πληρώνουν δικηγόρους και φοροτεχνικούς, ή για να μετακινούνται στις περιφερειακές πρωτεύουσες για να εκπροσωπηθούν νομίμως στα δικαστήρια.

Σήμερα οι Έλληνες, ακόμα και αν εργάζονται όλα τα μέλη μιας οικογένειας, δεν μπορούν να ζήσουν αξιοπρεπώς και να πληρώνουν όλους τους λογαριασμούς και τους φόρους, λογαριασμούς στα πέντε μονοπώλια που δημιούργησε ο κ. Μητσοτάκης και τους φόρους στο κράτος που χρησιμοποιεί το προνόμιο των προστίμων και της κατάσχεσης για να λεηλατηθεί ο ιδιωτικός πλούτος των Ελλήνων και στη συνέχεια, να μεταφερθεί στους δανειστές του εξωτερικού ως τοκοχρεολύσια για τα δάνεια.

Φανταστείτε σε ποιον βαθμό φτωχοποίησης έχει βυθιστεί ήδη το 26% των Ελλήνων που είναι άνεργοι, ή έχουν στην οικογένειά τους άνεργο και μακροχρόνια άνεργο που δεν καταγράφεται πια από το σύστημα. Σε αυτό το 26% να προσθέσετε και το άλλο 50% των Ελλήνων, που αν και έχουν κάποιον εργαζόμενο στην οικογένειά τους, ή ακόμα και αν δουλεύουν δύο και τρία μέλη της οικογένειας, πάλι δεν μπορούν να ζήσουν αξιοπρεπώς ούτε να σπουδάσουν τα παιδιά τους, όπως πρέπει, να ντυθούν, όπως πρέπει, ή να αντικαταστήσουν αμέσως το πλυντήριο που χάλασε, πόσω μάλλον να πάνε οικογενειακές διακοπές.

Πριν λίγες ημέρες οι «Financial Times» αποκάλυψαν αυτό που η πλειοψηφία των Ελλήνων βιώνει, ότι η χώρα μας είναι τελευταία στην Ευρώπη, ότι πάμε για «μαύρο» ρεκόρ φτώχειας στην Ελλάδα. Καταρρέει, λοιπόν, ο ψεύτικος κυβερνητικός μύθος της επίπλαστης ανάπτυξης. Αυτά βλέπει και ο Κασσελάκης και θέλει να γίνει για δύο θητείες Πρωθυπουργός, «εδώ» -σου λέει- «έγινε ο Κυριάκος, εγώ που είμαι και πιο όμορφος δεν θα γίνω;» και από κοντά ο απολίτικος Ανδρουλάκης που θέλει να διπλασιάσει το ποσοστό των προηγούμενων ευρωεκλογών, έτσι για πλάκα, χωρίς πρόγραμμα, χωρίς να μας εξηγήσει τι του χρειάζεται το διπλάσιο ποσοστό. Για να κάνει αντιπολίτευση στο Ευρωκοινοβούλιο; Αφού δεν κάνει, τα στατιστικά λένε ότι ψήφισε έως και κατά 85% μαζί με τη Νέα Δημοκρατία στις ψηφοφορίες του Ευρωκοινοβουλίου. Άρα θέλει απλώς να κυβερνήσει αντί του Μητσοτάκη μαζί με τον Κασσελάκη, προφανώς, για να μοιραστούν το πελατειακό κράτος, τους πελάτες και τις μίζες, την αγάπη των βαρόνων του Τύπου και τις υπογραφές των κρατικών συμβολαίων.

Αυτή η απολίτικη νεκροπολιτική, δυστυχώς, σκοτώνει τα παιδιά μας όχι μόνο στα Τέμπη, αλλά κάθε μέρα στα νοσοκομεία του ΕΣΥ. Είδατε τι έγινε με τον πατέρα του Καλλιάνου. Αυθόρμητος κοινωνικός αυτοματισμός! Αφού διαλύσατε το ΕΣΥ για να πεθαίνουν πιο εύκολα και γρήγορα οι γέροι και οι άρρωστοι που επιβαρύνουν τον προϋπολογισμό των ασφαλιστικών ταμείων, πέθανε μαζί τους και ο πατέρας του Καλλιάνου, δυστυχώς. Και βγήκε ο λαλίστατος Υπουργός Υγείας που θέλει να δοξαστεί ως ο νεκροθάφτης του ΕΣΥ -να μην του κλέψει τη δόξα το ΔΝΤ!- και είπε ότι όλα έγιναν νόμιμα και σύμφωνα με τα πρωτόκολλα που εφαρμόζει το Υπουργείο της νεκροπολιτικής. Δεν μπορεί να διαθέσει κρεβάτι εντατικής σε κάθε διαβητικό που έπαθε γάγγραινα το διαβητικό του πόδι και έπρεπε να του το κόψουν, γιατί είναι πολλοί, κάθε μέρα σε κάθε νοσοκομείο έχουν είκοσι τέτοια περιστατικά. Δεν μπορούμε να δώσουμε κρεβάτι εντατικής σε ηλικιωμένο εβδομήντα εννιά ετών με ζάχαρο και με καρδιά.

Νεκροπολιτική παντού, ακόμη και στη δικαιοσύνη, γιατί ο μισός πληθυσμός των Ελλήνων είναι καταχρεωμένος στις τράπεζες και στα funds που αυτές επινόησαν για να ξεφορτωθούν τα δάνεια και -το κυριότερο- τον αντιλαϊκό τρόπο είσπραξής τους. Τη βρώμικη δουλειά την κάνουν πλέον τα funds με μπροστινούς άλλα funds, τους servicers.

Και τώρα έρχεστε και κάνετε πιο δύσκολη την πρόσβαση στη δικαιοσύνη για τον απλό κοσμάκη. Να ποιος είναι ο νεοφιλελευθερισμός σας! Από τη μία υποτάσσει τις ανάγκες των πολλών στο αξίωμα κόστους-οφέλους, από την άλλη προβλέπει για τους οικονομικούς επενδυτές και τους επιχειρηματίες ειδικά επενδυτικά δικαστήρια, εγκατεστημένα στα μεγάλα κεντρικά δικαστήρια της χώρας. Αυτά, βεβαίως, ανεξαρτήτως κόστους, μόνο και μόνο για να παρασχεθεί στοχευμένη αρωγή στην επιχειρηματική δραστηριότητα. Αυτό αναφέρεται ξεκάθαρα στο πλαίσιο του Σχεδίου Ανάκαμψης και Ανθεκτικότητας «Ελλάδα 2.0».

Με αυτή, λοιπόν, τη στόχευση η Παγκόσμια Τράπεζα, ενεργώντας ως σύμβουλος της Κυβέρνησης Μητσοτάκη, συνέταξε πόρισμα με το οποίο εισηγήθηκε την προβλεπόμενη στο παρόν νομοσχέδιο ριζική αναδιάρθρωση του δικαστικού συστήματος τόσο σε προσωπικό όσο και σε δομές. Και αναγκάστηκε να το κάνει, διότι σήμερα τα πράγματα έφτασαν στο απροχώρητο.

Η κατάταξη της χώρας μας στην εκατοστή τεσσαρακοστή έβδομη θέση παγκοσμίως από την άποψη καθυστέρησης απονομής της δικαιοσύνης είναι μια θλιβερή πραγματικότητα και πρέπει να ομολογήσουμε ευθαρσώς την αλήθεια. Δεν είναι μόνο η ανικανότητα του κράτους. Οφείλεται και στο ότι οι επαγγελματικές τάξεις -δικαστές, δικηγόροι, γραμματείς- που θα μπορούσαν να επιλύσουν το πρόβλημα, ενδιαφέρονται μόνο για τα δικά τους η καθεμία μικροσυμφέροντα.

Διαχρονικά οι αρμόδιοι Υπουργοί προσπαθούν με μερεμέτια αντί με ριζικές μεταρρυθμίσεις να επιλύσουν το πρόβλημα. Το ίδιο έγινε με τον πρόσφατο νόμο για τους Ποινικούς Κώδικες. Το ίδιο γίνεται και τώρα με τη νέα δικαστική γεωγραφία.

Η καθυστέρηση απονομής της δικαιοσύνης, η ποιότητα των δικαστικών αποφάσεων, που πολλές φορές δεν πείθουν για την ορθότητά τους -για παράδειγμα, χθες η απόφαση για το Μάτι δεν έπεισε τον ελληνικό λαό- και η διακριτική μεταχείριση των επωνύμων με άφθονα πρόσφατα παραδείγματα έχουν κλονίσει ανεπανόρθωτα την εμπιστοσύνη των πολιτών στη δικαιοσύνη. Ελάχιστοι πλέον εννοούν την κλασική φράση «έχω εμπιστοσύνη στη δικαιοσύνη». Και πώς να μην είναι κλονισμένη η εμπιστοσύνη του Έλληνα στη δικαιοσύνη, όταν βλέπει ταχύτατους ρυθμούς έκδοσης απόφασης υπέρ των παρατραπεζικών funds από την ολομέλεια του Αρείου Πάγου, για να μπορούν εύκολα και χωρίς δικονομικά εμπόδια να πλειστηριάζουν τα σπίτια του κοσμάκη, τη στιγμή που για τον απλό λαό η δικαιοσύνη έχει άλλο πρόσωπο και άλλους ρυθμούς;

Πολύ πρόθυμα σπεύδει η Κυβέρνηση και το Υπουργείο σας να ικανοποιήσει κάθε αίτημα των αδηφάγων funds. Πριν δέκα ημέρες περίπου με υπόμνημά τους έθεσαν και πάλι επιτακτικά το ζήτημα της μείωσης των δικαστικών χρόνων για την ταχύτερη πρόοδο των πλειστηριασμών. Σύμφωνα με πληροφορίες της «Ημερησίας» στις 18 Απριλίου η πολιτική ηγεσία του Υπουργείου Δικαιοσύνης είπε ότι βλέπει κατ’ αρχάς θετικά τις περισσότερες θέσεις-προτάσεις των servicers για να μειωθούν οι δικαστικοί χρόνοι και να γίνει πιο αποτελεσματική η διαχείριση.

Αυτοί είστε! Πρόθυμοι να διευκολύνετε τα funds και απρόθυμοι να διευκολύνετε τον ελληνικό λαό να ρυθμίσει τα χρέη του και να διασώσει την πρώτη τουλάχιστον κατοικία του. Πάρτε, επιτέλους, μια γενναία απόφαση: Μετριάστε με νόμο τα χρέη των Ελλήνων, είτε είναι από επιχειρηματικά είτε από στεγαστικά δάνεια είτε από δάνεια σε ελβετικό φράγκο! Πολιτική βούληση χρειάζεται και ένας απλός νόμος, μια μορφή σεισάχθειας! Το απαιτεί εθνικός λόγος, λόγος δημοσίου συμφέροντος και αυτός είναι η οικονομική καταστροφή του μέσου Έλληνα που είναι η καρδιά του έθνους. Φέρτε, λοιπόν, έναν νόμο ανάλογο σε περιεχόμενο με εκείνον του 2004 για τα πανωτόκια των τραπεζών!

Οι παλιότεροι θυμούνται ότι ανάλογο πρόβλημα είχε δημιουργηθεί τις δεκαετίες 1980 και 1990 και αφορούσε χιλιάδες επιχειρήσεις και νοικοκυριά των οποίων το χρέος είχε διογκωθεί υπέρμετρα, με κίνδυνο την οικονομική καταστροφή παραγωγικών μονάδων και οικογενειών. Ο νομοθέτης επενέβη με τρεις διαφορετικές ρυθμίσεις. Η τελευταία είναι αυτή του ν.3259/2004 που ισχύει μέχρι σήμερα. Βάσει του νόμου αυτού το συνολικό ύψος της οφειλής δεν μπορούσε να υπερβαίνει το τριπλάσιο -και για τους αγρότες το διπλάσιο- του κατά περίπτωση ληφθέντος κεφαλαίου. Κατά δε το ποσό όπου η οφειλή υπερβαίνει τα πολλαπλάσια αυτά θεωρείται εκ του νόμου μερικώς ή και ολικώς αποσβεσθείσα και άρα, δεν καταβάλλεται.

Γιατί, λοιπόν, δεν κάνουμε και σήμερα το ίδιο; Είναι λύση που επιβάλλεται και νομικά και ηθικά, τη στιγμή που οι μεν τράπεζες με το τέχνασμα της τιτλοποίησης και πώλησης των δανείων απαλλάχθηκαν από αυτά, τα δε funds τα αγόρασαν σε τιμές υποπολλαπλάσιες των ποσών και με τη σειρά τους απαιτούν από τους δανειολήπτες, κερδοσκοπώντας ασύστολα.

Δεν έχετε, όμως, τα κότσια να τα βάλετε με την τροφό σας, που είναι το τραπεζικό σύστημα, γι’ αυτό σφυρίζετε κλέφτικα κάθε φορά που τίθεται το ζήτημα αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, για να μην έχω άγχος στην ομιλία μου, θα πάρω και τον χρόνο της δευτερολογίας μου.

Για το συζητούμενο νομοσχέδιο τοποθετηθήκαμε εκτενώς στην επιτροπή. Εξηγήσαμε αναλυτικά και τεκμηριωμένα γιατί το καταψηφίζουμε. Δεν κάνουμε όμως μια στείρα, απορριπτική αντιπολίτευση. Έχουμε επίγνωση του χωροταξικού προβλήματος της δικαιοσύνης και έχουμε και σαφή πρόταση για την επίλυσή του. Σεβόμαστε τον θεσμό των ειρηνοδικών, που τόσα πολλά πρόσφερε στο ελληνικό δικαστικό σύστημα επί δύο αιώνες. Σεβόμαστε και την ανάγκη των τοπικών κοινωνιών να έχουν εύκολη πρόσβαση στη δικαιοσύνη, την οποία ο θεσμός των ειρηνοδικείων ικανοποιητικά υπηρετεί. Σεβόμαστε όμως και την ανάγκη να γίνει ένας ορθολογικότερος, με βάση σύγχρονα και πραγματικά δεδομένα αναπρογραμματισμός του τρόπου κατανομής της δικαστηριακής ύλης μεταξύ των δικαστηρίων.

Γι’ αυτό, αντί της κατάργησης των ειρηνοδικείων, εμείς προτείνουμε να μείνουν οι δικαστικοί σχηματισμοί ως έχουν, αλλά να μεταβιβαστεί η εξουσία διαχείρισης και προγραμματισμού των υπηρεσιών όλων των πρωτοδικείων και των ειρηνοδικείων κάθε εφετειακής περιφέρειας στον διευθύνοντα το κεντρικό πρωτοδικείο, ώστε να επιτυγχάνεται η ισομερής κατανομή της ύλης μεταξύ δικαστηρίων με περισσότερη και λιγότερη ύλη.

Με τον τρόπο αυτό και τα υφιστάμενα ειρηνοδικεία, πρωτοδικεία και εφετεία διατηρούνται και η δικαστηριακή ύλη κατανέμεται ορθολογικά μεταξύ όλων των δικαστών της εφετειακής περιφέρειας με βάσιμο το αποτέλεσμα της ταχύτερης εκδίκασης των υποθέσεων. Η προσέγγιση της Νίκης στο πρόβλημα της επιτάχυνσης της δικαιοσύνης στηρίζεται στην εξής διαπίστωση: Ότι η ανισοκατανομή των υποθέσεων στους δικαστικούς λειτουργούς λόγω τυχαίων παραγόντων -μικρό, μεγάλο πρωτοδικείο, Καρπενήσι-Λαμία, ας πούμε- στους δικαστικούς λειτουργούς είναι η βασική αιτία του προβλήματος και σε αυτό ακριβώς θα εστιάσουμε.

Το νομοσχέδιο προσπαθεί να αντιμετωπίσει το πρόβλημα με τη δημιουργία ενός δικαστικού χάρτη που υποτίθεται ότι θα εξασφαλίσει τη βέλτιστη χρήση του ανθρώπινου δυναμικού που διαθέτει. Όμως, η αναδιανομή θέσεων και κατάργηση δικαστηρίων δεν εγγυώνται ότι θα λυθεί το πρόβλημα των καθυστερήσεων στην απονομή της δικαιοσύνης. Περισσότερο αναστάτωση φέρνουν, χωρίς να δίνουν λύσεις. Εμείς όμως στη Νίκη επιλέγουμε να εστιάσουμε στην ουσία του προβλήματος, αντί να το ανακυκλώσουμε.

Προτείνουμε, λοιπόν, τη θέσπιση διοικητικών πρακτικών που θα εξασφαλίζουν τη διαρκή ισοκατανομή των υποθέσεων εντός της ίδιας εφετειακής ενότητας μεταξύ των δικαστικών λειτουργών που υπηρετούν σε αυτές. Οι άξονες πάνω στους οποίους έχει εντοπισθεί η δική μας πρόταση είναι οι εξής: Πρώτον, δεν χρειάζεται να αναστατώσουμε τον νομικό κόσμο και τις τοπικές κοινωνίες, αλλάζοντας τόσο βάναυσα και άνευ προετοιμασίας το τοπίο στη δικαιοσύνη. Οι οργανωτικές δομές μπορούν να παραμείνουν ως έχουν, αρκεί να προβλεφθεί ένας αποτελεσματικός μηχανισμός κατανομής στον Κώδικα Οργανισμού Δικαστηρίων.

Δεύτερον, προτείνουμε η ισοκατανομή υποθέσεων να λαμβάνει χώρα σε επίπεδο εφετειακής περιφέρειας ανά εξάμηνο ήτοι για τις περιορισμένες υποθέσεις του επικείμενου εξαμήνου. Για το σκοπό αυτό οι διοικήσεις των ειρηνοδικείων και των πρωτοδικείων κάθε εφετείου θα πρέπει να είναι σε θέση να κάνουν πρόβλεψη των υποθέσεων που θα χειριστούν ανά εξάμηνο, ώστε αντίστοιχα να προσδιορίζονται και οι ανάγκες κατανομής και στελέχωσης του επόμενου εξαμήνου στο σύνολο των δικαστών του εφετείου, ξεχωριστά για τα πρωτοδικεία και ξεχωριστά για τα ειρηνοδικεία.

Τρίτον, ο συντονισμός και η λήψη της απόφασης σχετικά με τον αριθμό των δικαστικών λειτουργών που θα πρέπει να απασχοληθούν σε κάθε πρωτοδικείο κάθε εξάμηνο, θα προσδιορίζεται με ακρίβεια από τον διευθύνοντα, το πρωτοδικείο που βρίσκεται στην έδρα κάθε εφετείου, που κατά κανόνα είναι και το μεγαλύτερο και το κεντρικότερο.

Με κατάλληλες νομοτεχνικές προσθήκες στον Κώδικα Οργανισμού Δικαστηρίων θα αναγνωριστεί σε αυτόν ο ρόλος του συντονιστή όλων των πρωτοδικείων και ειρηνοδικείων της περιφέρειας του εφετείου. Με απόφασή του θα προσδιορίζεται ο αριθμός υποθέσεων - στόχος που θα πρέπει να καλύπτει κάθε δικαστικός λειτουργός στην περιφέρειά του. Ο στόχος θα προκύπτει βάσει της ίσης κατανομής των καταγεγραμμένων υποθέσεων του επόμενου εξαμήνου. Ο συντονιστής διευθύνων το πρωτοδικείο της εφετειακής έδρας, υπό την εποπτεία του διευθύνοντος του εφετείου, θα προβαίνει σε μια απλή διοικητική διεκπεραίωση, μοιράζοντας τις υποθέσεις του επόμενου εξαμήνου στους δικαστικούς λειτουργούς που θα είναι πραγματικά διαθέσιμοι το επόμενο εξάμηνο, ώστε να λαμβάνονται υπ’ όψιν και περιπτώσεις κωλυμάτων, όπως η άδεια μητρότητας ή και μακροχρόνια ασθένεια. Το ίδιο αναλογικά μπορεί να γίνει και για όλα τα ειρηνοδικεία του εφετείου με τον ίδιο κεντρικό προγραμματισμό.

Ένα πρόσθετο μέτρο που προτείνουμε για την ελάφρυνση των πρωτοδικείων είναι η αύξηση κατά 10.000 της αρμοδιότητας των ειρηνοδικείων, η ανάθεση στα ειρηνοδικεία της εκούσιας δικαιοδοσίας διαφορών κτηματολογίου, καθώς και το σύνολο διαφορών της ειδικής διαδικασίας από τη σχέση οροφοκτησίας.

Τέλος, επειδή αναγκαστικά κάποια πρωτοδικεία ή ειρηνοδικεία θα έχουν περισσότερη δικαστική ύλη από άλλα, θα προβλέπεται όχι μόνο απόσπαση αλλά και ενδεχομένως η παράλληλη απασχόληση δικαστικών λειτουργών από πρωτοδικεία και ειρηνοδικεία με μικρότερο αριθμό υποθέσεων σε πρωτοδικεία και ειρηνοδικεία με μεγαλύτερες ανάγκες, ώστε σε κάθε περίπτωση όλοι οι δικαστικοί λειτουργοί της ίδιας εφετειακής περιφέρειας να συμπληρώνουν τον ίδιο αριθμό στόχο που έχει οριστεί από τον συντονιστή διευθύνοντα είτε στο πρωτοδικείο που υπηρετούν είτε σε άλλο που θα τους ανατεθούν υποθέσεις. Έτσι, θα επιτευχθεί πραγματική ισοκατανομή υποθέσεων σε όλους τους δικαστές του πρώτου βαθμού κάθε εφετειακής περιφέρειας και θα επιτυγχάνεται πλήρης αξιοποίηση των διαθέσιμων εργατοωρών των δικαστικών λειτουργών. Εννοείται, επίσης, πως θα προβλέπεται η έκδοση ειδικής απόφασης του συντονιστή που θα τους αναθέτει τη συζήτηση υποθέσεων εκτός της έδρας στην οποία υπηρετούν, καθώς και καταβολή οδοιπορικών εξόδων και εξόδων διανυκτέρευσης και παραμονής όπου απαιτείται για τις μετακινήσεις αυτές.

Ειδικά για το Πρωτοδικείο της Αθήνας παρατηρούμε ότι υπάρχουν…

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ. Έχουμε υπερβεί κατά πολύ τον χρόνο.

**ΓΕΩΡΓΙΟΣ ΑΠΟΣΤΟΛΑΚΗΣ:** Ναι, ολοκληρώνω σε ένα λεπτό, κύριε Πρόεδρε.

Υπάρχουν φαινόμενα υδροκεφαλισμού που δικαιολογούν την ύπαρξη περισσότερων πρωτοδικείων, όπως ήταν και η πρόβλεψη του ν.1183/1982 που ποτέ δεν εφαρμόστηκε λόγω των πιέσεων που ασκήθηκαν. Αυτό είναι επιβεβλημένο λόγω του μεγάλου αριθμού δικαστικών λειτουργών και δικαστικών υπαλλήλων, αλλά και λόγω των περιορισμένων υποδομών του Πρωτοδικείου της Αθήνας.

Για το Πρωτοδικείο της Αθήνας προτείνουμε την τριχοτόμηση του, το κεντρικό πρωτοδικείο με έδρα τη σημερινή και άλλα δύο αυτοτελή Πρωτοδικεία Ανατολικής και Δυτικής Αττικής. Σε κάθε, όμως, περίπτωση αυτό θα πρέπει να γίνει μόνο εφόσον υπάρχουν οι κατάλληλες υποδομές. Πριν την τριχοτόμηση πρέπει να πληρωθούν οι εξής προϋποθέσεις: Να έχει εξασφαλιστεί η αναγκαία και κατάλληλη κτηριακή υποδομή, να έχει εξασφαλιστεί επαρκές προσωπικό δικαστών και γραμματέων και να έχει ολοκληρωθεί η ψηφιοποίηση του συνόλου της δικαιοσύνης, φυσικά στο αναγκαίο και δημοκρατικό ανοικτό μέτρο.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Αποστολάκη.

Τον λόγο έχει ο κ. Πέτρος Δημητριάδης από τους Σπαρτιάτες.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριες Υπουργέ, κύριε Υφυπουργέ, κυρίες και κύριοι συνάδελφοι Βουλευτές, δύο μήνες μετά την ψήφιση των ποινικών κωδίκων είμαστε πάλι στο ίδιο έργο θεατές. Έρχεται ένα νομοσχέδιο προς ψήφιση από το Υπουργείο Δικαιοσύνης και για ακόμα μία φορά έχει αντιμέτωπο το σύνολο των φορέων του νομικού κόσμου -το ακούσαμε και στις επιτροπές- το σύνολο, επίσης, των μαχόμενων δικηγόρων, αλλά και αυτή τη φορά και πάρα πολλούς φορείς της τοπικής αυτοδιοίκησης, οι οποίοι αντιδρούν σφόδρα στο νέο νομοσχέδιο.

Επίσης, να σημειώσω πως όλα τα κόμματα της Αξιωματικής Αντιπολίτευσης, παρά τις ιδεολογικές τους διαφορές, τάσσονται εναντίον του νομοσχεδίου. Θεωρώ, λοιπόν, πως αυτό θα έπρεπε να έχει προβληματίσει σοβαρά το Υπουργείο. Δεν μπορεί όλοι να συνεννοήθηκαν ξαφνικά να κάνουν αντιπολίτευση στην Κυβέρνηση, ακόμα και οι φορείς, ακόμα και οι δήμοι. Προφανώς κάτι έχουν δει λάθος στο νομοσχέδιο. Προφανώς διαπίστωσαν πως ο σχεδιασμός του παρόντος νομοσχεδίου δεν είναι αυτός που θα έπρεπε, ο προβλεπόμενος. Κάτι λάθος υπάρχει.

Πρώτα απ’ όλα, το συγκεκριμένο νομοσχέδιο ευαγγελίζεται την αναβάθμιση των ποιοτικών υπηρεσιών στη δικαιοσύνη, την αποσυμφόρηση της δικαιοσύνης και την παροχή καλύτερων υπηρεσιών.

Θα ήθελα ως μάχιμος δικηγόρος να καταθέσω την εμπειρία μου. Στη σημερινή Ελλάδα τα βασικά προβλήματα που ταλανίζουν και ταλαιπωρούν την δικαιοσύνη είναι: Πρώτον, η έλλειψη ψηφιοποίησης-μηχανοργάνωσης. Είναι πάρα πολύ σημαντικό. Δεύτερον, η έλλειψη υλικοτεχνικής υποδομής σε πάρα πολλά δικαστικά κτήρια της χώρας. Τρίτον, η έλλειψη οργανικών θέσεων, ειδικά σε δικαστικούς υπαλλήλους και γραμματείς. Είναι τρία μείζονα προβλήματα τα οποία βασανίζουν την ελληνική δικαιοσύνη και ουσιαστικά προκαλούν και τη μεγάλη καθυστέρηση στην απονομή δικαιοσύνης, τα οποία δυστυχώς καμμία κυβέρνηση, συμπεριλαμβάνω και την παρούσα, δεν τα έχει αντιμετωπίσει αποφασιστικά έως και σήμερα.

Με το παρόν νομοσχέδιο ουσιαστικά δεν παρέχεται καμμία λύση στα συγκεκριμένα προβλήματα. Αντιθέτως, το παρόν νομοσχέδιο τι κάνει; Θεωρώντας εσφαλμένως ότι η καθυστέρηση της δικαιοσύνης οφείλεται στα ειρηνοδικεία και σε στους ειρηνοδίκες, καταργεί ειρηνοδικεία στις σαράντα τρεις περιφέρειες της χώρας και ταυτόχρονα δε τα συγχωνεύει στα πρωτοδικεία ή δημιουργεί τα λεγόμενα παράλληλα πρωτοδικεία.

Εδώ να τονίσω πως ο θεσμός των ειρηνοδικείων, πράγματι, υφίσταται τους τελευταίους δύο αιώνες. Γιατί όμως; Πρώτον, διότι η Ελλάδα διαθέτει ένα ιδιαίτερο ανάγλυφο. Έχει πάρα πολλά νησιά, πάρα πολλούς ορεινούς όγκους. Γι’ αυτόν τον λόγο θα έπρεπε να υπάρχουν σε μικρές περιοχές, ειδικά της υπαίθρου, δικαστήρια τα οποία να επιλύουν κάποιες διαφορές, είτε μικροδιαφορές έως 20.000 ευρώ, είτε διάφορες αγροτικές, γειτονικό δίκαιο και άλλες διαφορές που σχετίζονται με την ύπαιθρο. Εξ ου και ο χαρακτηρισμός «δικαστήρια της υπαίθρου» για τα ειρηνοδικεία.

Αυτός ο θεσμός, κατά την άποψή μου, λειτούργησε επιτυχημένα τους τελευταίους δύο αιώνες. Γι’ αυτόν τον λόγο κανείς δεν ήθελε να τα αντικαταστήσει. Μάλιστα, να τονίσω πως οι ειρηνοδίκες επιτελούν και έχουν επιτελέσει πάρα πολύ σημαντικό έργο στην απονομή δικαιοσύνης. Μάλιστα δε αυτό το έχω ζήσει ως δικηγόρος διότι είχαν επωμιστεί και τις εκδικάσεις των αιτήσεων και ρυθμίσεων οφειλών για τον νόμο Κατσέλη, βγάζοντας πάρα πολύ γενναίες αποφάσεις και σώζοντας τις πρώτες κατοικίες λαϊκών ανθρώπων, δανειοληπτών, που δεν είχαν να πληρώσουν. Επομένως, λοιπόν, οι ειρηνοδίκες δεν είναι άχρηστοι στο σύστημά μας. Είναι, βεβαίως, πάρα πολύ χρήσιμοι και θεωρώ ακόμα ότι ο θεσμός των ειρηνοδικείων θα πρέπει να εξακολουθεί να υφίσταται και όχι να καταργείται.

Ουσιαστικά, με παρόν σχέδιο νόμου γίνεται το εξής. Αντί να αναβαθμίσουμε τα ειρηνοδικεία, αντί να ψηφιοποιήσουμε περαιτέρω το σύστημα της απονομής δικαιοσύνης, αντί να καλύψουμε τις οργανικές θέσεις δικαστικών υπαλλήλων, τι κάνουμε; Καταργούμε τα ειρηνοδικεία σε πάρα πολλές περιφέρειες δημιουργώντας πολύ μεγάλη ταλαιπωρία στους πολίτες, στους δικαιούχους και τους δικαστές. Να πω και ένα παράδειγμα από την περιφέρεια που κατάγομαι, τη Β΄ Θεσσαλονίκης, όπου καταργούνται τα τρία ειρηνοδικεία, ήτοι Κουφαλίων, Βασιλικών και Λαγκαδά και ουσιαστικά, ένας δικηγόρος ή ένας πολίτης που κατοικεί εβδομήντα και ογδόντα χιλιόμετρα μακριά από τη Θεσσαλονίκη θα αναγκάζεται πλέον να πηγαίνει στο Πρωτοδικείο Θεσσαλονίκης να εξυπηρετηθεί. Είναι κάτι πάρα πολύ σοβαρό, κάτι το οποίο δεν ελήφθη υπ’ όψιν.

Εδώ, μάλιστα, δράττομαι της ευκαιρίας να επισημάνω πως όταν νομοθετούμε, δεν νομοθετούμε μόνο με γνώμονα την εξοικονόμηση δαπανών και τις επιταγές της Παγκόσμιας Τράπεζας. Δεν μπορούμε να λειτουργούμε σε συνθήκες υποτέλειας και κυρίως με συνθήκες μνημονιακής αντίληψης. Πρέπει κάποτε να σταματήσει αυτό εδώ. Δεν είμαστε κράτος υποτελές. Είμαστε ανεξάρτητη χώρα. Δεν μπορεί, λοιπόν, συνεχώς να ακολουθούμε τις επιταγές της Παγκόσμιας Τράπεζας κι ό,τι μας λένε οι δανειστές. Κάπου πρέπει να σταματήσει.

Γνώμονάς μας, ειδικά όταν αφορά τη δικαιοσύνη, θα πρέπει να είναι η εξυπηρέτηση του πολίτη και κυρίως η πρόσβασή του στη δικαιοσύνη. Διότι εάν ο πολίτης έχει πρόβλημα πρόσβασης, τότε δεν θα προσφεύγει στη δικαιοσύνη και δημιουργεί πρόβλημα ειδικά για τους ασθενέστερους οικονομικά και για όσους είναι αδύναμοι. Διότι η δικαιοσύνη είναι ο πυλώνας ενός ευνομούμενου κράτους, ενός κράτους δικαίου. Κι όταν εμείς δημιουργούμε συνθήκες απορρύθμισης και χάους, ουσιαστικά πλήττουμε τις ασθενέστερες τάξεις. Κι αυτό θα το δούμε μπροστά μας. Και αυτό δεν είναι τυχαίο. Ελάτε στη θέση ενός ανθρώπου ο οποίος κατοικεί σε ένα νησί. Καταργείται το ειρηνοδικείο και θα πρέπει να περνάει σε άλλο νησί για να βρει το δίκιο του. Πώς αντιμετωπίζεται αυτός ο άνθρωπος, πώς θα αισθανθεί; Θα προσφύγει στη δικαιοσύνη; Ελάτε στη θέση κάποιους που ζει σε μια ορεινή περιοχή όπου δεν υπάρχει πλέον ειρηνοδικείο και πρέπει να πάει σε ένα πρωτοδικείο που να απέχει χιλιόμετρα με κακό οδικό δίκτυο. Υπάρχουν περιοχές. Αυτό θα γίνει στη Χαλκιδική που έχω άμεση γνώση και σε άλλες περιοχές.

Επίσης, να πω ότι είναι παντελώς άστοχο και άτοπο να συγκρίνουμε την Ελλάδα με άλλες χώρες, όπως τη Γερμανία, την Ολλανδία, διότι αυτές οι χώρες έχουν πολύ καλύτερο σιδηροδρομικό δίκτυο, έχουν τελείως διαφορετικό ανάγλυφο και επίσης, έχουν πολύ πιο ισορροπημένη κατανομή πληθυσμών, αλλά και πολύ καλύτερα σε ψηφιοποιημένο σύστημα απονομής δικαιοσύνης. ξέρετε, όταν νομοθετούμε, πρέπει να βλέπουμε και τις παραμέτρους. Δεν μπορούμε να συγκρίνουμε ανόμοια πράγματα. Πρέπει να έχουμε πάντοτε ένα μέτρο σύγκρισης ανάλογο και να βλέπουμε τις συνθήκες. Η Ελλάδα είναι τελείως διαφορετική από άποψη ανάγλυφου και από άποψη ανθρωπογεωγραφίας από τις άλλες ευρωπαϊκές χώρες.

Επομένως, λοιπόν, θεωρούμε πως θα πρέπει να διατηρηθούν τα ειρηνοδικεία και να αναβαθμιστούν και μάλιστα να επιταχυνθεί και η ψηφιοποίηση, αλλά και να προσληφθούν και νέοι δικαστικοί υπάλληλοι και γραμματείς. Είναι επιτακτική ανάγκη. Μην υποβάλουμε τους πολίτες σε ταλαιπωρία, να τους βάζουμε να κάνουν πολύ μεγάλες αποστάσεις για να πάνε στο πλησιέστερο πρωτοδικείο.

Μάλιστα δε να πω και ως μάχιμος δικηγόρος ότι αυτό το νομοσχέδιο θα πλήξει, κατά την άποψή μου, και τους νέους δικηγόρους, αλλά και τους δικηγόρους που είναι οικονομικά ασθενέστεροι και δεν ανήκουν σε δικηγορικές εταιρείες, δεν έχον δηλαδή έναν μεγάλο αριθμό συνεργατών και ασκούμενων. Διότι θα αναγκαστούν να διανύσουν πολύ μεγαλύτερες αποστάσεις και επίσης θα χάνουν και πολύ περισσότερο χρόνο με ό,τι συνεπάγεται αυτό εδώ. Δεν είναι τυχαίο ότι οι μεγάλοι υπερασπιστές αυτού του νομοσχεδίου ήταν δικηγόροι που έχουν εταιρείες, οι οποίοι θέλουν να έχουν κανένα πρόβλημα. Έχουν μία πληθώρα, μία πλειάδα ασκούμενων και νέων συνεργατών οι οποίοι άνετα θα μπορούν να κάνουν τη δουλειά τους. Δεν ωφελεί, όμως, τους νέους δικηγόρους και τους δικηγόρους που έχουν ένα γραφείο και έναν ασκούμενο. Είναι κάτι το οποίο θα εντείνει τις ανισότητες στον δικηγορικό κλάδο.

Επίσης, ένα άλλο αρνητικό του νομοσχεδίου είναι πως οι δικαστές θα αναγκαστούν να περιφέρονται μεταξύ της έδρας του πρωτοδικείου, της παράλληλης έδρας και του περιφερειακού πρωτοδικείου, με αποτέλεσμα να έχουμε ταλαιπωρία και των δικαστών και είμαι βέβαιος ότι θα έχουμε πάλι επιβράδυνση της δικαιοσύνης. Διότι, ένας δικαστής θα πρέπει να πηγαίνει από το ένα σημείο στο άλλο. Αυτό θα πρέπει να λαμβάνεται σοβαρά υπ’ όψιν. Γιατί όταν νομοθετούμε, πρέπει να λαμβάνουμε υπ’ όψιν και τις παραμέτρους και κυρίως τι συνέπειες θα έχει στην καθημερινότητα όλων όσων ασχολούνται με τη δικαιοσύνη.

Μάλιστα, δε, να πω και ότι ένα άλλο αρνητικό του νομοσχεδίου είναι ότι οξύνονται οι τοπικές αντιπαραθέσεις. Το ζήσαμε στις επιτροπές, όπου ο δήμαρχος της Ιεράς Πόλεως Μεσολογγίου, μιας πόλης με πολύ μεγάλο ιστορικό συμβολισμό, μιας πόλης που έχει το τρίτο αρχαιότερο πρωτοδικείο, καταφέρθηκε εναντίον του νομοσχεδίου και μάλιστα είχαμε και αντιπαράθεση με τον εκπρόσωπο του Δήμου Αγρινίου. Δηλαδή, βλέπουμε ότι δυστυχώς όλη αυτή η κατάσταση θα εντείνει τις τοπικές αντιπαραθέσεις και το τελευταίο πράγμα που θέλουμε αυτή τη στιγμή στην Ελλάδα είναι να υπάρχουν αντιπαλότητες μεταξύ δήμων και κοινοτήτων. Είναι το τελευταίο πράγμα που θέλουμε. Δεν θέλουμε να έχουμε «μικροεμφυλίους» ούτε διχασμό σε κάθε περιφερειακή ενότητα. Αυτό πρέπει να ληφθεί σοβαρά υπ’ όψιν.

Ένα άλλο που διαπιστώνω στο νομοσχέδιο είναι ότι οι ειρηνοδίκες αναβαθμίζονται σε πρωτοδίκες, όμως έχουν να χειριστούν το ίδιο όγκο υποθέσεων, δεν αλλάζει η ύλη. Και, δεύτερον, θα καλούνται πλέον να εκδικαστούν και ποινικές υποθέσεις έχοντας παρακολουθήσει κάποια σεμινάρια. Δεν υποτιμώ τους ειρηνοδίκες, αλλά δεν μπορώ να ξέρω πόσο καταρτισμένος είναι ένας ειρηνοδίκης με ένα σεμινάριο που θα κληθεί να αντιμετωπίσει μια περίπλοκη νομική υπόθεση, ειδικά του ποινικού δικαίου με την οποία δεν έχει εξοικείωση.

Αυτά είναι κάποια πράγματα τα οποία πρέπει να λαμβάνονται υπ’ όψιν πριν νομοθετήσουμε. Δεν λέω ότι οι ειρηνοδίκες είναι άσχετοι ή ότι δεν θα μπορέσουν να επιτελέσουν το έργο τους, όμως θεωρώ πως θα δημιουργηθεί μια ανασφάλεια δικαίου. Κι αυτό το λέω με πλήρη σεβασμό στους ειρηνοδίκες, τους οποίους σέβομαι και τους οποίους έχω αντιμετωπίσει ως δικηγόρος και μάλιστα μπορώ να πω ότι έχουν επιτελέσει πολλές φορές και με ακεραιότητα το καθήκον τους. Αυτό, όμως, θα πρέπει να λαμβάνεται σοβαρά υπ’ όψιν.

Τελειώνοντας, θα ήθελα να πω το εξής. Εάν θέλει το Υπουργείο Δικαιοσύνης να φέρει μια τολμηρή μεταρρύθμιση, προτείνω να ξεκινήσει θεσπίζοντας νόμο προστασίας της πρώτης κατοικίας, ειδικά για τους ευάλωτους δανειολήπτες. Κάντε το αυτοδικαίως. Σώστε την πρώτη κατοικία. Σώστε την κι εμείς θα το ψηφίσουμε.

Επίσης, προτείνω -το θέτω ως ιδέα, το έχω ξαναπεί- καταργείστε επιτέλους το νόμο περί ευθύνης Υπουργών. Καταργείστε το! Είναι κάτι το οποίο το ζητάμε επιμόνως και το θέλουμε να γίνει. Φέρετε το αυτά εδώ προς ψήφιση στην επόμενη συνταγματική Αναθεώρηση κι εμείς να ξέρετε θα τα ψηφίσουμε. Εμείς θεωρούμε ότι είναι επωφελές.

Δεν λύνεται, όμως, το πρόβλημα της απονομής δικαιοσύνης με την κατάργηση δικαστηρίων. Δεν λύνεται το πρόβλημα της απονομής δικαιοσύνης ουσιαστικά με το να συγχωνεύουμε ειρηνοδικεία σε ένα πρωτοδικείο, το οποίο όχι μόνο δεν θα φέρει αποσυμφόρηση, αλλά θα έχει περεταίρω συμφόρηση.

Διότι όλος αυτός ο αριθμός, όλος αυτός ο όγκος των δικαστικών υπαλλήλων και των δικαστών θα πάνε σε ένα πρωτοδικείο και μάλιστα, από την εμπειρία μου να σας βεβαιώσω ότι δεν επαρκούν και δεν είναι κατάλληλες οι κτηριακές υποδομές. Πάρα πολλά πρωτοδικεία είναι ήδη στο όριο. Πώς, λοιπόν, θα αντέξουν τον αριθμό των νεοεισερχόμενων δικαστικών υπαλλήλων και δικαστών; Θα έχουν μεγάλα προβλήματα. Θα έχουμε πάλι έλλειψη αιθουσών.

Δυστυχώς θα έπρεπε πριν νομοθετήσετε κάτι παρόμοιο να είχατε ψηφιοποιήσει τη δικαιοσύνη, να είχατε αναβαθμίσει τα κτήρια, να είχατε προσθέσει νέες αίθουσες, να είχατε βελτιώσει τις υλικοτεχνικές υποδομές και κυρίως να είχατε προσλάβει δικαστικούς υπαλλήλους να καλύψουν τα οργανικά κενά. Η νομοθέτηση δεν γίνεται στο πόδι. Πρέπει κάποια πράγματα να τα λαμβάνουμε υπ’ όψιν, διότι διαφορετικά πολύ φοβάμαι ότι από τον Σεπτέμβριο αντί να έχουμε επιτάχυνση της δικαιοσύνης θα έχουμε εκ νέου επιβράδυνση, θα έχουμε ένα νέο χάος. Και αυτό ξέρετε απεδείχθη και στο παρελθόν όταν το 2013 έγιναν συγχωνεύσεις ειρηνοδικείων και δεν υπήρξε καμμία επιτάχυνση δικαιοσύνης. Πάλι είχαμε επιβράδυνση. Επομένως, πρέπει να ξεκινάμε από τα θεμέλια. Πρέπει να λαμβάνουμε υπ’ όψιν σοβαρά ποιο είναι το μείζον πρόβλημα, τα βασικά προβλήματα και να τα λύνουμε εκεί στη ρίζα τους, στην καρδιά τους και όχι να κάνουμε νομοθετήσεις μόνο και μόνο για λόγους οικονομικούς, για να δείξουμε το καλό παράδειγμα στην Παγκόσμια Τράπεζα και από εκεί και πέρα ο μέσος πολίτης να ταλαιπωρείται. Αυτά πρέπει να τα λαμβάνουμε υπ’ όψιν.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Εμείς για όλους αυτούς τους λόγους, επειδή θεωρούμε ότι το παρόν νομοσχέδιο δεν επιλύει κανένα από τα μείζονα προβλήματα που ταλανίζουν την ελληνική δικαιοσύνη θα καταψηφίσουμε επί της αρχής και επί των άρθρων. Για τις τροπολογίες είμαστε υπέρ της καταβολής ειδικής αποζημίωσης στους δικαστικούς υπαλλήλους, το στηρίζουμε. Θα τοποθετηθούμε στη δευτερολογία μας.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κ. Καραγεωργοπούλου από την Πλεύση Ελευθερίας.

Αμέσως μετά θα μιλήσει ο Υπουργός και έχει ζητήσει τον λόγο η κ. Κωνσταντοπούλου για μια μικρή παρέμβαση.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι είναι απολύτως σαφές ότι η επιτάχυνση της δικαιοσύνης είναι ψευδεπίγραφη, καθώς απαιτεί αύξηση υπαλλήλων, άμεση επισκευή ή συντήρηση των ήδη υπαρχουσών κτηριακών υποδομών, αλλά και νέες υποδομές, κάτι το οποίο δεν έχει προβλεφθεί. Δεν υπάρχει μελέτη, δεν υπάρχει προδιαγραφή, το αποτέλεσμα θα είναι νέα καθυστέρηση και όχι επιτάχυνση της δικαιοσύνης. Η εξυπηρέτηση των πολιτών από τους νομικούς παραστάτες τους απαιτεί την αύξηση του αριθμού ενός ήδη μαστιζόμενου από τον επαγγελματικό υπερπληθυσμό κλάδου σε συνθήκες ένδειας, -δεύτερη πιο φτωχή χώρα στην Ευρώπη είναι η Ελλάδα μετά τη Βουλγαρία κατά τους «Financial Times»-, από τον τεκμαρτό τρόπο φορολόγησης και από πολλά άλλα, πριμοδοτεί δε τη δημιουργία και λειτουργία των μεγάλων δικηγορικών εταιρειών με δικηγόρους και υπαλλήλους γαλέρας.

Το σύνολο σχεδόν των δικαστών, ειρηνοδικείων, ενώσεων δικαστικών υπαλλήλων, δικηγορικών συλλόγων, του δικηγορικού σώματος αντιμετωπιζομένου κατά το δοκούν άλλοτε ως αρωγού της δικαιοσύνης επιστημονικού κλάδου και άλλοτε ως επαγγελματικής συντεχνίας, σύσσωμη η Αντιπολίτευση αντιτίθεται στο σχέδιο του επίγονου του Ελευθερίου Βενιζέλου να προβεί στην κατάργηση των ειρηνοδικείων. Ομαλά, με προετοιμασία, σταδιακά θα γίνει η μετάβαση, διατείνεται το αρμόδιο Υπουργείο, κάνοντας χρήση ταυτόχρονα του δόγματος του σοκ και του πειράματος του βατράχου με το βραστό νερό. Μας είπατε, κύριε Φλωρίδη, στη νησιωτική χώρα, όπου υπάρχει ειρηνοδικείο το οποίο μέχρι σήμερα δικάζει μέχρι 20.000 ευρώ υποθέσεις, μετατρέπεται σε περιφερειακό πρωτοδικείο, που σημαίνει ότι δικάζει υποθέσεις μέχρι 250.000 ευρώ. Οι ίδιοι άνθρωποι πλαισιωμένοι με το ίδιο υποστελεχωμένο προσωπικό υπό την πίεση μιας αμφισβητούμενης και πάντως αόριστης σε όρους και προϋποθέσεις επιμόρφωσης. Σε ένα κράτος που τελεί υπό κατάρρευση, όπου παιδοβιαστές με ισχυρούς φιλικούς δεσμούς αφήνονται ελεύθεροι, καθόσον η έφεση τους κρίνεται ότι πρέπει να έχει ανασταλτικό αποτέλεσμα, όπου πορείες ορδών ακροδεξιών χούλιγκανς διασχίζουν την πρωτεύουσα όχι μόνον υπό τα όμματα της Αστυνομίας, αλλά υπό την προστασία της, όπου τραγικές φιγούρες δολοφονηθέντων πολιτών αναγκάζονται να καταφύγουν στην Ευρωβουλή για να μη φιμωθούν οι δίκαιες φωνές τους που απαιτούν την αποκάλυψη των αιτίων του εγκλήματος των Τεμπών και την απόδοση των ευθυνών που τους αναλογούν, χαρακτηριζόμενοι τόσο οι ίδιοι όσο και αυτοί που πασχίζουν με νόμιμο τρόπο να τους προστρέξουν, "για τα μπάζα". Όπου εκεί που οι υπεύθυνοι τροχαίου εγκλήματος όχι μόνο δεν στερούνται της ελευθερίας τους αλλά ούτε καν του διπλώματός τους οδήγησης, όπου ζωές φτωχοδιαβόλων αποτιμώνται 20 ευρώ σε βενζινάδικα και επτακόσιες ψυχές πνιγμένων δεν βρήκαν ακόμη δικαίωση στα βάθη της θάλασσας της Πύλου. Σε αυτό το κράτος όπου φυλακίζεται ως συμμετέχων σε επεισόδια στη Νέα Σμύρνη πρόσωπο που αποδεδειγμένα παίζει μπάσκετ στην Ελευσίνα, την ίδια ώρα όπου οι Κυριακές, κόρες του κατώτερου θεού, μαχαιρώνονται μέχρι θανάτου πενήντα μέτρα έξω από το αστυνομικό τμήμα, όπου παραποιείται αποδεικτικό υλικό καταγραφής του εγκλήματος, όπου για τις Κυριακές, τις κόρες μας «Κυρία μου το περιπολικό δεν είναι ταξί», για να σε σώσει όταν σε σφάζουν. Όμως αν είσαι φοιτήτρια στο Ρέθυμνο και γράφεις συνθήματα για την Παλαιστίνη, αυτό το ίδιο κράτος στέλνει περιπολικά και αστυνομικά όργανα να εισβάλλουν στο σπίτι σου στις 5.00΄ το πρωί και ο Υφυπουργός Υγείας κ. Βαρτζόπουλος σε ερώτηση δημοσιογράφου για την έμφυλη βία απαντά πως η γυναικοκτονία είναι μία βιολογική βάση και το θηλυκό είναι για άλλες δουλειές, για να τίκτει. Σε ένα κράτος όπου μέρα μεσημέρι στην καρδιά του Υπουργείου Εσωτερικών γίνονται «φερόμενες» διαρρήξεις ή μήπως υπεξαιρέσεις, υπεξαγωγές δημοσίων εγγράφων, κύριε Υπουργέ, όπου ο Υπουργός Δικαιοσύνης τολμά να ξεστομίζει από το "έρκος οδόντων" του, ότι όποιος τα βάζει με το κράτος, ισοπεδώνεται, μας είπατε. Σε αυτό το κράτος μιλάμε για την ανάταξη, αναδιαμόρφωση του δικαστικού χάρτη της χώρας.

Το πρώτο προαπαιτούμενο για τον πολιτισμό είναι η δικαιοσύνη, έλεγε ο Φρόιντ, μιλώντας όμως για μια δικαιοσύνη κρινόμενη με ποιοτικά και όχι ποσοτικά κριτήρια. Και μόνο ένα μέρος της αιτιολογικής έκθεσης να διαβάσει κανείς, μπορεί να καταλάβει ότι η ποιοτική απονομή της δικαιοσύνης δεν είναι το σκοπούμενο. Αντίθετα, αποκαλύπτει την ουσία του εγχειρήματος. Σε εισαγωγικά, τι μας λέει; «Η αποτελεσματικότητα του δικαστικού συστήματος βελτιώνει την εμπιστοσύνη των επενδυτών και των επιχειρηματιών στο οικονομικό περιβάλλον της χώρας και ενισχύει την εμπιστοσύνη των πολιτών στον θεσμό της δικαιοσύνης. Η ικανότητα για γρήγορη και δίκαιη επίλυση νομικών διαφορών μειώνει τον κίνδυνο και την αβεβαιότητα ενθαρρύνοντας την επιχειρηματική δραστηριότητα και τις επενδύσεις. Αυτό με τη σειρά του μπορεί να οδηγήσει σε αύξηση της οικονομικής ανάπτυξης και των δημοσίων εσόδων μέσω φόρων και εισφορών».

Σε απάντηση στα επιχειρήματα σας περί δήθεν συναίνεσης των δικαστικών λειτουργών και συλλειτουργών της Θέμιδος, αναφορικά με την σκοπούμενη μεταρρύθμιση στο δικαστικό χάρτη της χώρας, θα αναφερθώ στις υπό σταχυολόγηση τοποθετήσεις των άμεσα εμπλεκόμενων. Τι είπε η κ. Στενιώτη, η Πρόεδρος της Ένωσης Δικαστών και Εισαγγελέων Ελλάδας; «Μια πιο σύγχρονη, ταχύτερη και αποτελεσματική δικαιοσύνη απαιτεί τη διατήρηση του θεσμού των ειρηνοδικών, διότι αυτός παρέχει την άμεση πρόσβαση στη δικαιοσύνη και την άμεση έκδοση των αποφάσεων και δεν διχάζει αλλά ενώνει τις τοπικές κοινωνίες. Υπάρχουν σοβαρότατες ελλείψεις σε δικαστικές υποδομές, οι οποίες σε πολλές περιπτώσεις είναι άθλιες, αλλά και σε γραμματειακή υποστήριξη. Υπάρχει ανάγκη στοχευμένων παρεμβάσεων με ορθολογικά κριτήρια. Στηρίζουμε τον θεσμό του ειρηνοδίκη για να έχει άμεση πρόσβαση ο πολίτης. Έχουμε αντιρρήσεις για τον τρόπο που ενοποιείται ο πρώτος βαθμός δικαιοδοσίας χωρίς την εξασφάλιση των αναγκαίων οργανικών θέσεων. Στις περιφέρειες, έδρες οι δικαστές θα λειτουργούν ως ένας περιοδεύων θίασος».

Τι είπε ο κ. Κωνσταντίνος Βουλγαρίδης, εφέτης εκπρόσωπος τύπου της Ένωσης Δικαστών και Εισαγγελέων; «Δεν έχει απαντηθεί ακόμα πώς θα αντιμετωπιστεί το ζήτημα της μεταφοράς οργανικών θέσεων. Η διασπορά υποθέσεων στα περιφερειακά πρωτοδικεία θα οδηγήσει στην καθυστέρηση των αποφάσεων».

Τι είπε πριν από λίγη ώρα το υπόμνημα της Ένωσης Διοικητικών Δικαστών; «Θεωρούμε απαράδεκτο και δείγμα κακής νομοθέτησης το γεγονός ότι εισάγονται στη Βουλή διατάξεις που τροποποιούν για μία ακόμη φορά το άρτι ψηφισθέν νομοθετικό πλαίσιο της Εθνικής Σχολής Δικαστών, χωρίς μάλιστα να έχει προηγηθεί διαβούλευση με τις δικαστικές ενώσεις και τουλάχιστον όχι με τη δική μας. Παρ’ όλα αυτά θα προσπαθήσουμε να συμβάλουμε στον σχετικό διάλογο έστω και την ύστατη αυτή στιγμή εφόσον σκοπός μας είναι η βελτίωση αυτού του πλαισίου ή τουλάχιστον η μη χειροτέρευση αυτού».

Όπως βλέπετε και ακούτε είναι πάρα πολλές οι αντιδράσεις και αν και τις ακούσατε και από την πλευρά της Ομοσπονδίας Δικαστικών Υπαλλήλων με πλήρη αιτιολόγηση ουδέν από αυτά σας απασχόλησε και θα ήθελα πολύ να ακούσω εάν σας έχει απασχολήσει η δημοσίευση του αποτελέσματος του δημοψηφίσματος των δικηγόρων της Αθήνας για τα έξι νέα περιφερειακά πρωτοδικεία στην Αττική με το συντριπτικό τους 90,14% κατά της δημιουργίας αυτών να δίδει την απάντηση σε εσάς ότι ουδόλως συμφωνούν, όπως είπατε στην επόμενη συνεδρίαση της επιτροπής, μετά την ακρόαση φορέων, παρερμηνεύοντας ή δήθεν παραφράζοντας τα όσα κατήγγειλαν και ο κ. Βερβεσός και ο κ. Κλάπας.

Από την Ομοσπονδία Δικαστικών Υπαλλήλων ήταν πολύ ηχηρή η παρουσία τους και ο καταγγελτικός τους λόγος σε σχέση με την αναμόρφωση του δικαστικού χάρτη ως τμήμα ενός ευρύτερου σχεδιασμού, που θα καταστήσει την πρόσβαση όλης της κοινωνίας στη δικαιοσύνη δυσκολότερη και ακριβότερη. Η πρόσβαση μάλιστα στη δικαιοσύνη από τα νησιά, αλλά και από τις περιφέρειες, όπου θα πρέπει να μετρούν χιλιόμετρα οι πολίτες για να μπορέσουν να βρουν στη δικαιοσύνη το δίκιο τους, πραγματικά δίνει το στίγμα για το τι ακριβώς θα επιφέρει αυτή η μεταρρύθμιση στην κοινωνία.

Κύριε Φλωρίδη, με τον νέο Ποινικό Κώδικα από 1η Μαΐου -από αύριο, δηλαδή- μέρος της ποινής φυλάκισης, ακόμα και για ένα πλημμέλημα που τιμωρείται με πάνω από δύο έτη ποινή, η ποινή αυτή θα εκτίεται. Δηλαδή, στη χώρα που όλες σχεδόν οι υποχρεώσεις του κράτους έχουν ανατεθεί σε ιδιώτες, όπως καταληκτικά μόλις χθες με την εμβόλιμη σε άσχετο νομοσχέδιο τροπολογία του Υπουργείου Υγείας που ιδιωτικοποιεί το Εθνικό Σύστημα Υγείας στην πραγματικότητα, στη χώρα που το Ελληνικό Κτηματολόγιο σε κατάσταση ημιθανούς εξετάζεται ως προς τη διαχείριση των οικονομικών δαπανών, ελέγχεται πρώτη φορά από το Ελεγκτικό Συνέδριο μετά το 1997. Γιατί; Γιατί κατασπαταλήθηκε επί σειρά δεκαετιών χρήμα των Ελλήνων φορολογουμένων, αλλά και χρήμα των Ευρωπαίων από το Ταμείο Ανάκαμψης και δεν έχει ολοκληρωθεί. Και όπως τελικός αποδέκτης των συναλλαγών το ίδιο το Κτηματολόγιο με την κατάργηση των Υποθηκοφυλακείων να αποτελεί πλέον μία ανομολόγητη κατάσταση που επικρατεί στον κόσμο των συναλλαγών και θα οδηγήσει τα επόμενα χρόνια σε μαζικές αγωγές στη δικαιοσύνη ενώπιον του κτηματολογικού δικαστή.

Μπορείτε να πείτε στους Έλληνες πολίτες, με αυτή τη μεταρρύθμιση που φέρνετε, με την κατάργηση των δικαστηρίων στη χώρα, πώς θα βρίσκουν τον τρόπο να καταφεύγουν στη δικαιοσύνη για την περιουσία τους; Θα είναι χιλιάδες ίσως και εκατομμύρια οι αγωγές, γιατί το Ελληνικό Κτηματολόγιο γνωρίζετε πάρα πολύ καλά εκ των έσω ότι βρίθει τέτοιων μεγάλων ανομιών, που δυστυχώς δεν θα υπάρχει Κτηματολόγιο στην ελληνική επικράτεια.

Με ποιον τρόπο θα έχει πρόσβαση, λοιπόν, ο πολίτης στη δικαιοσύνη, ο κάθε ένας, η κάθε μία που θα καταδιώκεται είτε ως φοροφυγάς και θα τιμωρείται με έκτιση ποινής μάλιστα είτε ως ξένος στη γη του δημοσίου με τον τρόπο που νομοθετείτε, αποκλείοντάς τον από τη δυνατότητα στην απονομή του δικαίου;

Το ότι ανατέθηκε η σχετική μελέτη στην Παγκόσμια Τράπεζα οριοθετεί το τι θεωρεί η Κυβέρνηση ως βελτίωση της απονομής δικαιοσύνης στη χώρα. Καταδεικνύει το δικό της αξιακό κώδικα, αποκαλύπτει τις προτεραιότητές της. Η λειτουργία των δικαστηρίων έχει και οικονομικές παραμέτρους, αλλά η απονομή της δικαιοσύνης δεν είναι πεδίο αμιγούς οικονομικής ανάπτυξης. Τα ποσοτικά κριτήρια σαφώς πρέπει να έπονται των ποιοτικών, καθώς ο χωροχρόνος της δικαιοσύνης είναι χωροχρόνος κυρίως και πρώτιστα ανθρωποκεντρικού και κοινωνικού χαρακτήρα, κάτι που εσείς επιμελημένα περιφρονείτε και αυτό αποδεικνύεται μεταξύ άλλων και από την έρευνα κοινής γνώμης του Πανεπιστημίου Μακεδονίας, όπου κατά το 70% των πολιτών η απάντηση είναι ότι η δικαιοσύνη δεν είναι ανεξάρτητη από την εκάστοτε κυβέρνηση και τα κέντρα ισχύος.

Κύριοι της Κυβέρνησης, το δικαστικό οικοδόμημα στηρίζεται σε τρεις πυλώνες, τους ανθρώπους, τις διαδικασίες, τις υποδομές με αυτήν ακριβώς τη σειρά. Και όσον αφορά τους ανθρώπους υπηρέτες της Θέμιδας, δικαστές εκεί είναι που πάσχουμε παρά την ίδρυση Σχολών Δικαστών. Πάσχουμε σε πνεύμα δημιουργικής αμφισβήτησης. Δεν υπάρχουν μελέτες για νέους κώδικες, δεν υπάρχει κριτική των κυβερνητικών πρωτοβουλιών.

Πού είναι ο ζωντανός οργανισμός που δρα και αντιδρά; Πώς οι νέοι δικαστές διδάχτηκαν ή έστω μόνοι τους συνέλαβαν, διανοήθηκαν την αλήθεια της φράσης, «η ύλη της νομικής επιστήμης είναι ο κανόνας δικαίου και η κοινωνική πραγματικότητα»;

Η προσωπική κατάκτηση, όμως, της ουσίας όσο βαθιά και σημαντική και αν είναι πάντα θα φιμώνεται από τα θεσμικά λάθη. Ένα από αυτά, μεγάλο θεσμικό λάθος και δη του Συντάγματος, είναι η ανάθεση της επιλογής της ηγεσίας των ανωτάτων δικαστηρίων στην εκάστοτε κυβέρνηση, η μη θεσμοθέτηση συνταγματικού δικαστηρίου, αυτού που θα αποφαινόταν προ της εφαρμογής νόμων για τον συνταγματικό ή όχι χαρακτήρα νομοθετημάτων, τα οποία ακολούθως κατά την εφαρμογή τους προσβάλλονται με ένδικα βοηθήματα σε άπειρες ανοιγόμενες δίκες.

Επειδή σκοπός του θετού δικαίου είναι η διάπλαση, προληπτικός ο κύριος και πρωτεύων χαρακτήρας του, ο κατασταλτικός πρέπει να είναι το ύστατο καταφύγιο, η διάπλαση υγιούς κοινωνίας πολιτών, η διδαχή του τρόπου ειρηνικής συμβίωσης των ανθρώπων, η προαγωγή του ήθους. Ως γνωστόν μια πολιτεία πάσχει όταν πάσχει η δικαιοσύνη της, κατ’ επέκταση μία υγιής δικαιοσύνη διαπλάθει ή έστω εμπνέει μια υγιή πολιτεία που όλοι θα έπρεπε να ποθούμε.

Γι’ αυτό καλούμε τους πολίτες και τους δικαστές όλης της χώρας σε μια κοινή δράση, αντίδραση και αντίσταση στην παραβίαση ελευθεριών και συνταγματικά κατοχυρωμένων δικαιωμάτων τους, που έχουν μία κοινή βάση αφετηρίας, αυτήν της αξίας του ανθρώπου που διεκδικεί και αναζητά το δίκαιο.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχει ζητήσει τον λόγο, όπως έχω πει, ο κ. Φλωρίδης και θα μιλήσει τώρα. Αμέσως μετά έχει ζητήσει τον λόγο για μια παρέμβαση η κ. Κωνσταντοπούλου. Βλέπω τώρα εδώ και τον κ. Ηλιόπουλο.

Θα ήθελα να κάνω μια συνεννόηση μαζί σας σχετικά με τους συναδέλφους Βουλευτές. Μετά τον Υπουργό, εάν μου επιτρέπετε, κυρία Πρόεδρε, να μιλήσουν δύο Βουλευτές. Είναι προτεραιότητα να μιλήσετε εσείς και ο Κοινοβουλευτικός Εκπρόσωπος. Αυτό είναι ξεκάθαρο. Εάν θέλετε, όμως, να παρεμβάλουμε δύο Βουλευτές σε κάθε έναν που θα μιλάει, εάν το επιτρέπετε, για να μπορέσει να συνεχιστεί λίγο η διαδικασία, γιατί χθες δυστυχώς -και συμβαίνει συνέχεια- οι Βουλευτές έμειναν στο τέλος και δεν μίλησαν. Θα το κάνουμε, όμως, ό,τι νομίζετε χωρίς κανένα πρόβλημα.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, έχω ενημερώσει από νωρίτερα τον κ. Πλακιωτάκη. Έχω ζητήσει τον λόγο νωρίτερα. Στη μία και μισή θα βρίσκομαι στη συνέντευξη Τύπου που δίνουν οι συγγενείς των θυμάτων του εγκλήματος στο Μάτι. Οπότε, δυστυχώς δεν έχω αυτό περιθώριο. Ευχαρίστως εάν δεν υπήρχε αυτή η υποχρέωση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Θέλετε να μιλήσετε πριν τον Υπουργό;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι,θα περιμένω τον κύριο Υπουργό. Ευχαριστώ.

Ορίστε, κύριε Φλωρίδη, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Κυρίες και κύριοι Βουλευτές, είναι πάρα πολύ σημαντικό προχωρώντας αυτή η συζήτηση να προσπαθήσουμε να συνεννοηθούμε πάνω σε κάποιες βασικές έννοιες, η πρώτη από τις οποίες είναι να δούμε τι ακριβώς συζητάμε σήμερα με βάση το νομοσχέδιο που η Κυβέρνηση κατέθεσε στη Βουλή.

Συζητάμε για τον νέο δικαστικό χάρτη της χώρας η βάση του οποίου, πάνω στην οποία στηρίζεται, είναι η ενοποίηση του πρώτου βαθμού δικαιοδοσίας, δηλαδή η ενοποίηση ειρηνοδικών, πρωτοδικών, η είσοδος των ειρηνοδικών στη βαθμίδα των πρωτοδικών με μία ξεχωριστή επετηρίδα. Συζητάμε, λοιπόν, γι’ αυτό. Ό,τι συζήτηση γίνεται στη συνέχεια γίνεται με βάση ακριβώς αυτό, δηλαδή αν θα συζητήσουμε για κάποια περιφερειακά πρωτοδικεία και πού πρέπει να γίνουν αυτά ή για την ύπαρξη παράλληλων εδρών στα πρωτοδικεία αυτή η συζήτηση γίνεται με την προϋπόθεση ότι έχουμε αποδεχθεί την ενοποίηση του πρώτου βαθμού, γιατί είναι απόρροιά της.

Οποιαδήποτε άλλη συζήτηση σημαίνει ότι δεν αποδεχόμαστε τη βάση αυτού του νομοσχεδίου. Άρα, δηλαδή, δεν αποδεχόμαστε την ανάγκη ενοποίησης του πρώτου βαθμού.

Η Κυβέρνηση πιστεύει ότι αυτό που επιδιώκουμε ως εθνικό στόχο στον τομέα της δικαιοσύνης, εδώ και εκατόν δεκατρία χρόνια, είναι απαραίτητη προϋπόθεση για να μπορούμε να κάνουμε βήματα προς το μέλλον. Δηλαδή, να βοηθήσουμε τη δικαιοσύνη να επιταχύνει τους ρυθμούς στην απόδοσή της. Και γιατί αυτό; Γιατί, αυτό εξυπηρετεί -πρωτίστως- τους πολίτες, οι οποίοι έχουν κάποιες διαφορές μεταξύ τους ή έχουν διαφορές με το κράτος και οδηγούν τις διαφορές αυτές στα δικαστήρια. Μία δικαιοσύνη, που δεν απονέμεται σε σύντομο χρονικό διάστημα, στην πραγματικότητα αφαιρεί σημαντικό μέρος από την αποστολή της.

Ο δεύτερος λόγος είναι ότι ζώντας σε ένα διεθνοποιημένο περιβάλλον πια, σε ένα παγκοσμιοποιημένο περιβάλλον, η ελληνική οικονομία, όπως και όλες οι οικονομίες του κόσμου, αξιολογείται από διεθνείς οργανισμούς διαρκώς και πάντα υπάρχει μία παρατήρηση, η οποία δεν είναι ευχάριστη για τη χώρα μας, ότι στον τομέα της δικαιοσύνης τα πράγματα δεν είναι στο επίπεδο που θα έπρεπε να είναι. Και, άρα, αυτό αφαιρεί κάτι πάρα πολύ σημαντικό από την εικόνα της χώρας μας, όσον αφορά τις επενδυτικές πρωτοβουλίες, οι οποίες πρέπει να έρθουν απ’ έξω και οι οποίες είναι απαραίτητες για την Ελλάδα. Απαραίτητες, γιατί πρέπει να γίνουν αυτές οι ξένες επενδύσεις και να δημιουργηθούν δουλειές, δηλαδή, να κρατήσει η χώρα τα παιδιά της εδώ. Άρα δεν είναι μια ουδέτερη προσπάθεια αυτή, είναι προσπάθεια στοχευμένη.

Κατά την ομιλία μου στην επιτροπή είπα ότι «πρόκειται για εθνικό στόχο», επειδή ακριβώς η ίδια προσπάθεια έγινε πέντε φορές από διαφορετικούς Πρωθυπουργούς στα εκατόν δεκατρία χρόνια που μεσολάβησαν, από το 1911 μέχρι σήμερα.

Είναι τυχαίο, άραγε, ότι ο Ελευθέριος Βενιζέλος, το 1911, οδήγησε στη Βουλή και ψήφισε η Βουλή τον νόμο Γ-Ω για την ενοποίηση του πρώτου βαθμού και την κατάργηση ειρηνοδικών και ειρηνοδικείων; Γιατί το έκανε αυτό και μάλιστα στο πρώτο χρόνο της θητείας του, μόλις είχε έρθει από την Κρήτη; Γιατί ο ίδιος επανέφερε ένα σχέδιο νόμου το 1931, αφού δεν μπόρεσε να εφαρμοστεί ο πρώτος νόμος;

Γιατί ο Παναγής Τσαλδάρης, του αντίπαλου κόμματος από τον Ελευθέριο Βενιζέλο, το 1934 έφερε στη Βουλή και ψήφισε τον ν.6415/1934, που ήταν ακριβώς του ιδίου περιεχομένου; Ακριβώς! Δηλαδή, ποιο; Την ενοποίηση του πρώτου βαθμού, την κατάργηση των ειρηνοδικών και των ειρηνοδικείων.

Γιατί η κυβέρνηση του Ανδρέα Παπανδρέου, το 1988, έφερε στη Βουλή και ψήφισε τον ν.1756, ακριβώς με την ίδια επιδίωξη, την ενοποίηση του πρώτου βαθμού και την κατάργηση ειρηνοδικών και ειρηνοδικείων;

Και γιατί, μέσα σε απολύτως συναινετικό κλίμα, η κυβέρνηση του Κώστα Σημίτη, το 1999, έφερε ακριβώς το ίδιο νομοσχέδιο, για την ενοποίηση του πρώτου βαθμού; Συναινετικό κλίμα, διότι και τότε η Νέα Δημοκρατία -όπως έχω πει στην προηγούμενη ομιλία μου- διά του κ. Προκόπη Παυλόπουλου, είχε εκφράσει τη συγκατάθεσή της, είχε πει «ναι».

Δεν ψηφίστηκε το νομοσχέδιο του 1999, διότι υπήρξε μια εκτίμηση της Επιστημονικής Επιτροπής της Βουλής και του Αρείου Πάγου, ότι σε κάποια σημεία υπήρχαν συνταγματικά προβλήματα. Αυτά τα συνταγματικά προβλήματα αντιμετωπίστηκαν με απολύτως συναινετικό τρόπο στην Αναθεώρηση του 2001, με την ερμηνευτική δήλωση στο άρθρο 88 του Συντάγματος. Και είμαστε σήμερα, για να συζητήσουμε όλους αυτούς τους νόμους και τα νομοσχέδια αυτών των ηγετών, που κρατάνε εκατόν δεκατρία χρόνια. Και το ερώτημα είναι: Εκατόν δεκατρία χρόνια μετά -και έχοντας επιλυθεί με καθαρό τρόπο το συνταγματικό ζήτημα, εφόσον αυτό κρίθηκε ότι υπήρχε- δεν μπορεί η Ελλάδα να προχωρήσει, επιτέλους, στο βήμα αυτό; Δηλαδή, στην ενοποίηση του πρώτου βαθμού, για να μπορέσει να αξιοποιήσει, αυτή τη στιγμή, περίπου χίλιους δικαστές του πρώτου βαθμού, που είναι ειρηνοδίκες;

Τι άραγε είχαν στο μυαλό τους όλοι αυτοί οι ηγέτες διαφορετικών παρατάξεων όλα αυτά τα χρόνια και μάλιστα σε συναινετικό κλίμα που τους οδηγούσε κάθε φορά στη Βουλή των Ελλήνων είτε να ψηφίζουν νόμους είτε να φέρουν νομοσχέδια, για να κατακτήσει η Ελλάδα επιτέλους αυτόν τον εθνικό στόχο στον τομέα αυτόν; Το έκαναν για να περνάει η ώρα ή το έκαναν από ιδεοληψίες; Όχι, ήξεραν αυτό που γνωρίζουμε και εμείς τώρα, ότι η πιο βασική προϋπόθεση για να μπορέσει η δικαιοσύνη να κάνει τα σημαντικά της βήματα προς το μέλλον, είναι να πετύχουμε ακριβώς αυτό. Όλες οι αλλαγές πάνω σε αυτή την αλλαγή θα πατήσουν και αυτές που ήδη έχουμε κάνει.

Αν απευθύνθηκα στο ΠΑΣΟΚ στην ομιλία μου στην επιτροπή αν θέλει να συνδεθεί με αυτή την ιστορική πρωτοβουλία των εκατόν δεκατριών χρόνων, δηλαδή, του Ελευθέριου Βενιζέλου, του Ανδρέα Παπανδρέου, και του Κώστα Σημίτη, δεν ήταν γιατί κάλεσα το ΠΑΣΟΚ να συνδεθεί με τη Νέα Δημοκρατία. Η διατύπωσή μου ήταν σαφέστατη. Εάν το ΠΑΣΟΚ θέλει να συνδεθεί σε αυτό τον τομέα με αυτή την ιστορική πρωτοβουλία σε ένα νήμα εκατόν δεκατριών χρόνων ή να γίνει ουρά του ΣΥΡΙΖΑ που ήρθε σήμερα εδώ, για να μας πει ότι πρέπει να πάμε και να προσευχηθούμε στις εκκλησίες. Διαπιστώσαμε όλη τη νέα επίδραση που έχει ο νέος Αρχηγός με τα θαύματα στην Κολυμβήθρα.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αυτό είπα. Πάλι το διαστρεβλώνετε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Άρα, λοιπόν, δεν καλείτε κανένα κόμμα στην πραγματικότητα να συνταχθεί με την Κυβέρνηση σε όλα τα επίπεδα. Τα κόμματα καλούνται να απαντήσουν συγκεκριμένα, εάν υιοθετούν αυτή την πρωτοβουλία που θα βάλει σε άλλη εποχή τη δικαιοσύνη και η οποία εκκρεμεί στη χώρα μας εκατόν δεκατρία χρόνια. Αυτό είναι το ερώτημα, δεν είναι κανένα άλλο. Όλα τα υπόλοιπα μπορούμε να τα συζητήσουμε, αλλά μην ξεχνάμε ότι η βάση είναι αυτή.

Στο δε ΠΑΣΟΚ θέλω να υπενθυμίσω ότι αυτό που κάνουμε τώρα περιλαμβάνεται στο προεκλογικό του πρόγραμμα, στο οποίο μιλάει για έναν νέο δικαστικό «Καλλικράτη». Έτσι λέτε στο προεκλογικό σας πρόγραμμα.

Ας έρθουμε τώρα στον τρόπο που αυτή η μεταρρύθμιση θα προχωρήσει. Ποια είναι τα βασικά της στοιχεία; Αυτό που είπα είναι το κρισιμότερο. Ενοποιείται ο πρώτος βαθμός που σημαίνει ότι χίλιοι ειρηνοδίκες και δικαστές μπαίνουν στη μάχη. Αυτό το περιέγραψε καλύτερα και νομίζω πολύ παραστατικά ο Πρόεδρος της τριμελούς διοίκησης του Πρωτοδικείου της Αθήνας, ο Εφέτης κ. Λινός, μιλώντας στην επιτροπή.

Είπε συγκεκριμένα: Στην Αθήνα εκδικάζεται το 50% των υποθέσεων της χώρας και υπηρετεί μόνο το 35% των δικαστών. Αυτό δημιουργεί ένα χάσμα, που οδηγεί το Πρωτοδικείο της Αθήνας να εμφανίζει τις μεγαλύτερες καθυστερήσεις. Τι γίνεται, είπε ο Πρόεδρος; Με την ενοποίηση την αυτόματη με το Ειρηνοδικείο της Αθήνας, στους τετρακόσιους δικαστές του Πρωτοδικείου Αθηνών, προστίθενται διακόσιοι είκοσι δικαστές, που υπηρετούν σήμερα στο Πρωτοδικείο της Αθήνας. Αυξάνεται, δηλαδή, ο αριθμός του ενοποιημένου πλέον πρωτοδικείου κατά 50% και παραπάνω. Κατά 50%!

Αν αναζητείτε απαντήσεις στο αν αυτή η μεταρρύθμιση φέρνει αλλαγή στο θέμα της επιτάχυνσης, νομίζω ότι έδωσε ο Πρόεδρος. Αύξηση κατά 50% αμέσως των δικαστών του Πρωτοδικείου της Αθήνας.

Αυτό θα γίνει παντού, σε όλη την Ελλάδα. Στις έδρες των εξήντα τριών πρωτοδικείων της χώρας υπάρχουν ειρηνοδικεία στις πόλεις, τα οποία αυτομάτως καταργούμενα ενσωματώνονται στο πρωτοδικείο.

Και εδώ είναι η απάντηση και στις αιτιάσεις «ξέρετε, θα ταλαιπωρηθεί ο κόσμος». Το σύνολο των δικαστών που υπηρετούν, όπου υπηρετούν, θα παραμείνουν στα όρια του νομού τους. Για ποια ταλαιπωρία μιλάμε; Το σύνολο των υπαλλήλων θα παραμείνουν στα όρια του νομού τους και μάλιστα η συντριπτική πλειοψηφία των δικαστών και των υπαλλήλων είναι στις πόλεις τις κεντρικές και εκεί θα παραμείνουν ενσωματωνόμενοι στα κεντρικά πλέον πρωτοδικεία. Άρα όλη αυτή η συζήτηση ότι ένας κόσμος θα ταλαιπωρηθεί από την υπόθεση αυτή σήμερα, εννοώ από τους υπαλλήλους, πού πηγαίνει; Τίποτα απολύτως.

Στην Αττική ανέφερα τι είπε ο Πρόεδρος της Τριμελούς Διοίκησης του Πρωτοδικείου. Έγινε ένα δημοψήφισμα που κράτησε μια εβδομάδα. Στέκομαι με σεβασμό απέναντι σε αυτό. Απλώς σημειώνω ότι στο δημοψήφισμα πήραν μέρος δικηγόροι που αντιστοιχούν στο 30% των δικηγόρων της Αθήνας. Το 70% δεν πήρε μέρος. Δεν εξεφράσθη. Δεν γνωρίζουμε την άποψή τους και ούτε φυσικά θα προσπαθήσουμε να την ερμηνεύσουμε. Όμως, κρατείται ως τέτοιο.

Η πρόταση του νομοσχεδίου για την Αθήνα και την Αττική ποια είναι; Σήμερα υπάρχουν είκοσι ειρηνοδικεία. Άρα οι δικηγόροι είναι υποχρεωμένοι να πηγαίνουν σε είκοσι σημεία. Με την πρόταση την οποία κάνουμε, ορίζουμε πέντε περιφερειακά πρωτοδικεία, ενιαίο πρωτοδικείο, ένα πρωτοδικείο -για να μη γίνεται καμμία παρεξήγηση- και τρία περιφερειακά στην Αθήνα και δύο στον Πειραιά. Άρα αντί για είκοσι σημεία, οι δικηγόροι θα πηγαίνουν σε πέντε.

Στο δημοψήφισμά τους -να το ξεκαθαρίσουμε- ο κ. Βερβεσός, ο Πρόεδρος της Αθήνας και της ολομέλειας των προέδρων είπε ότι επί της αρχής δηλαδή επί της ενοποίησης, είναι σύμφωνος, άρα δηλαδή στον πυρήνα του νομοσχεδίου που συζητάμε. Έχουν μια διαφωνία για το αν πρέπει να γίνουν τρία περιφερειακά πρωτοδικεία στην Αθήνα στη θέση των δεκαπέντε ειρηνοδικείων. Μάλιστα. Απάντησαν τι δεν θέλουν.

Η Κυβέρνηση θα περιμένει την πρότασή τους τι θέλουν. Λιγότερα περιφερειακά; Περισσότερα περιφερειακά; Κανένα; Είμαστε εδώ για τα επόμενα δυόμισι χρόνια διότι, εκτός από το Πρωτοδικείο της Αθήνας, τα περιφερειακά έχουν μεταβατική περίοδο δυόμισι ετών. Θα συνεχίσουν να δικάζουν ακριβώς τις υποθέσεις που δικάζουν και σήμερα. Άρα ενώ θα συνεχίσουν να δικάζουν τις υποθέσεις που δικάζουν μέχρι σήμερα, μικραίνουν τα σημεία που θα πηγαίνουν. Σε αυτά τα δυόμισι χρόνια, είναι προφανές ότι η Κυβέρνηση θα προσπαθήσει εφαρμόζοντας τον νόμο και να οργανώσει καλύτερα τις εγκαταστάσεις και φυσικά να ολοκληρώσει το σχέδιο ψηφιοποίησης, για το οποίο ακούμε πολλά. Γιατί αυτές είναι οι προϋποθέσεις για να λειτουργήσουν και αυτές ετέθησαν.

Τι σημαίνει πρόγραμμα ψηφιοποίησης; Είναι αυτό το οποίο εξελίσσεται. Πριν από έναν μήνα ο Δικηγορικός Σύλλογος της Αθήνας εξέδωσε μια ανακοίνωση διθυραμβική -και σωστά- λέγοντας ότι μία σειρά πάρα πολλών πλέον δικογράφων υποβάλλονται ψηφιακά, ηλεκτρονικά στο πρωτοδικείο, χαιρέτισε δηλαδή αυτό το γεγονός. Τι σημαίνει αυτό; Σημαίνει ότι η διαδικασία της ψηφιοποίησης εξελίσσεται και προστίθενται διαρκώς πράξεις δικηγορικές, δικαστικές, οι οποίες μπορούν και διενεργούνται ηλεκτρονικά χωρίς την ανάγκη μετακίνησης.

Άρα, λοιπόν, τον Σεπτέμβριο του 2026 εμείς θα έχουμε έτοιμα και τα κτήρια, δηλαδή τις εγκαταστάσεις όπου χρειάζεται, και φυσικά θα έχει ολοκληρωθεί και το πρόγραμμα ψηφιοποίησης, το οποίο δεν θα πατήσουμε το κουμπί 16 Σεπτεμβρίου του ’26, αλλά εξελίσσεται και σήμερα που μιλάμε. Όλο και περισσότερες υποθέσεις θα μπαίνουν στο πρόγραμμα αυτό.

Θα δικάζουν ειρηνοδίκες αμέσως υποθέσεις που δεν ξέρουν; Γιατί τέθηκε αυτό, ενώ ο νόμος το λέει καθαρά. Όχι. Θα δικάζουν υποθέσεις που δικάζουν και σήμερα σε επίπεδο ουσιαστικού και δικονομικού δικαίου, αλλά χωρίς περιορισμό ύψους. Δηλαδή σήμερα δικάζουν, ας πούμε, ένα τροχαίο που έχει υλικές ζημιές μέχρι 20.000. Το ίδιο τροχαίο, το ίδιο ακριβώς, αν έχει 100.000 γιατί να μην μπορούν να το δικάσουν; Αυτό θα κάνουν. Δικάζουν μία μισθωτική διαφορά, ας πούμε, που έχει αντικείμενο ένα μίσθωμα 300 ευρώ. Και αν έχει 1.000 ευρώ, η ίδια η μισθωτική διαφορά ποια είναι; Δεν μπορεί να την δικάσει; Ίδιο ουσιαστικό δίκαιο, ίδιο δικονομικό. Αυτά θα συνεχίσουν να δικάζουν άμεσα, αλλά απλώς θα μοιραστεί η δουλειά καθ’ ύψος σε όλους.

Τι δεν θα κάνουν αμέσως; Δεν θα δικάζουν ποινικές υποθέσεις αμέσως. Θα πρέπει να υπάρξει κατάρτιση από την Εθνική Σχολή Δικαστών, όπως επίσης θα υπάρξει κατάρτιση και για εκείνες τις υποθέσεις του αστικού δικαίου που δεν δικάζουν σήμερα, έτσι ώστε μετά από δύο χρόνια να ξεκινήσουν να δικάζουν και τέτοιες υποθέσεις.

Παράλληλα, θα εκπαιδεύονται στην πράξη μετέχοντας στη σύνθεση του τριμελούς πλημμελειοδικείου ως ένα μέλος -άρα η καλύτερη πρακτική όταν δικάζει το τριμελές πλημμελειοδικείο-, έτσι ώστε σε αυτή τη διετία να εκπαιδευτούν ακόμα καλύτερα, πέρα από την κατάρτιση μέσα από ενιαίο σχέδιο. Γιατί το ξεχνάμε αυτό;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Λίγο χρόνο μόνο θα χρειαστώ, κύριε Πρόεδρε.

Γιατί ξεχνάμε ότι η Γενική Διευθύντρια της Εθνικής Σχολής Δικαστών, η Αρεοπαγίτης κ. Παπαδοπούλου, παρουσίασε ένα απολύτως συνεκτικό σχέδιο για την κατάρτιση των ειρηνοδικών; Και είπε ότι αυτό το σχέδιο θα εφαρμοστεί ενιαία είτε με φυσική παρουσία στην Εθνική Σχολή Δικαστών είτε στους δικαστικούς σχηματισμούς, αλλά θα είναι το ίδιο σχέδιο κατάρτισης. Άρα, λοιπόν, απαντάται και αυτό το θέμα, η αγωνία δηλαδή αν θα δικάζουν ή δεν θα δικάζουν.

Νησιωτική χώρα. Έχετε δει καμμία διαμαρτυρία από εκεί; Γιατί αναφέρεστε κάποιοι στην ύπαρξη περιφερειακών πρωτοδικείων, όπου δηλαδή θα υπάρχει «περιφερόμενος θίασος». Προσέξτε, μιλάμε για δικαστές και τους ονομάζουμε «περιφερόμενο θίασο». Στη Λήμνο σήμερα και τα προηγούμενα χρόνια λειτουργεί μεταβατικό Μονομελές Πρωτοδικείο και Πολυμελές Πρωτοδικείο που πηγαίνει από τη Μυτιλήνη. Είναι «περιφερόμενος θίασος» αυτοί; Λειτουργούν δεκαεπτά μεταβατικά μονομελή πλημμελειοδικεία, στο νησιωτικό χώρο κατά βάση -λειτουργούν-, και με ειδική διάταξη τα κρατάμε όλα. Με ειδική διάταξη κρατάμε ό,τι λειτουργεί σήμερα στο νησιωτικό χώρο ή οπουδήποτε αλλού ως μεταβατική έδρα. Αυτοί τι είναι, «περιφερόμενος θίασος»;

Εγώ πάντως δεν αισθάνθηκα, για να μιλήσω λίγο προσωπικά, τον γιο μου ως εισαγγελέα Πειραιά να δικάζει στα Κύθηρα και να νιώθει ότι είναι «περιφερόμενος θίασος» ο εισαγγελέας. Ένιωθε ότι επιτελεί το καθήκον του, να πάει να εξυπηρετηθούν δικαστικά οι άνθρωποι μιας απομακρυσμένης νησιωτικής περιοχής. Αυτά τα κρατάμε λοιπόν. Λίγο μεγαλύτερη προσοχή και σεβασμός στους ανθρώπους αυτούς.

Άρα η κριτική που μιλάει για ψευδεπίγραφη μεταρρύθμιση πρέπει να μας εξηγήσει ποια είναι η διαφορά της μεταρρύθμισης αυτής, όσον αφορά τον πυρήνα της, δηλαδή την ενοποίηση του πρώτου βαθμού, από τους νόμους που ψήφισε ο Ελευθέριος Βενιζέλος, ο Παναγής Τσαλδάρης, ο Ανδρέας Παπανδρέου και το νομοσχέδιο του Κώστα Σημίτη και η συναινετική διαδικασία αναθεώρησης στη Βουλή από ΠΑΣΟΚ και Νέα Δημοκρατία. Ποια είναι η διαφορά; Αν υπάρχει, λοιπόν, η παραμικρή διαφορά στον επιδιωκόμενο σκοπό να μας πείτε, έτσι ώστε να καταλάβουμε γιατί είναι ψευδεπίγραφη η μεταρρύθμιση. Είναι αυθεντική η μεταρρύθμιση η ιστορική που σας περιγράφω. Αυθεντική.

Και για να κλείσω. Θα υπάρξουν προβλήματα στη συνέχεια στην εφαρμογή; Ασφαλώς, ναι. Μεγάλες αλλαγές θα εμφανίσουν προβλήματα από παράγοντες που δεν μπορούμε να υποψιαστούμε σίγουρα, από λόγους που δεν μπορούμε να υποψιαστούμε σίγουρα. Ποιο είναι το θέμα, όμως; Ότι λύνοντας θεμελιωδώς το ζήτημα θα μπορούμε να παρακολουθούμε την εξέλιξη αυτής της μεταρρύθμισης έτσι ώστε να παρεμβαίνουμε ταχύτατα και αποτελεσματικά όποτε χρειάζεται να διορθώσουμε κάτι.

Δεν είναι παράδειγμα κακής νομοθέτησης όταν χρειάζονται στη συνέχεια αλλαγές, γιατί υπάρχει ένας βασικός κανόνας. Το θέμα δεν είναι να πάρεις μια απόφαση. Το θέμα είναι να είσαι έτοιμος να την αλλάξεις όταν χρειάζεται να την αλλάξεις. Αυτό σημαίνει προσαρμογή στις πραγματικές ανάγκες.

Επομένως, αυτό που θα χρειαστεί πολύ συγκεκριμένα, παρά τις επιφυλάξεις και τις επιμέρους αντιρρήσεις, να απαντήσουν τα κόμματα της αντιπολίτευσης είναι κάτι πάρα πολύ απλό. Αυτόν τον εθνικό στόχο της ενοποίησης του πρώτου βαθμού δικαιοδοσίας, για να μπορέσει η χώρα, μαζί με τις άλλες αλλαγές και την ψηφιακή μετάβαση, να οδηγήσει τη δικαιοσύνη σε καινούργια εποχή, τον αποδέχεστε, ναι ή όχι; Όλα τα υπόλοιπα μπορούμε να τα συζητήσουμε, αλλά προηγουμένως οφείλετε να απαντήσετε σε αυτό.

Θα βάλετε τη θετική σας ψήφο για να μπορέσουμε να πάμε μπροστά σε αυτόν τον τομέα, αυτόν που συζητάμε σήμερα; Ή θα συνεχίσετε να οχυρώνεστε πίσω από δικαιολογίες οι οποίες επιμένουν να κρατούν τη χώρα παγιδευμένη στο παρελθόν;

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είχαμε πει πριν λίγο να μιλήσει η Πρόεδρος κ. Κωνσταντοπούλου. Εγώ δεν θα αρνηθώ στους Κοινοβουλευτικούς Εκπροσώπους, απλώς μετά οι Βουλευτές δεν πρέπει να…

Θα σας πω και μετά εσείς αποφασίζετε. Εγώ δεν πρόκειται να σταματήσω τη διαδικασία. Έχετε κάθε δικαίωμα να μιλήσετε. Είχε ζητήσει ο κ. Ηλιόπουλος και είχα πει ανάμεσα σε κάθε Κοινοβουλευτικό Εκπρόσωπο να υπάρχουν Βουλευτές. Όμως, εφόσον το επιθυμείτε να μιλήσετε, θα μιλήσετε.

Κυρία Πρόεδρε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Μία διευκρινιστική ερώτηση ήθελα να κάνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αργότερα**.** Δεν το επιτρέπω εγώ. Η κυρία Πρόεδρος προηγείται.

Κυρία Πρόεδρε, θα είναι παρέμβαση ή η ομιλία σας;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα είναι παρέμβαση με μία ανοχή, όπως είθισται.

Ευχαριστώ πάρα πολύ.

Πληροφορήθηκα ότι ο κύριος Πρωθυπουργός απόψε θα έρθει στη Βουλή. Χαράς Ευαγγέλια τη Μεγάλη Εβδομάδα!

Θυμάστε πότε ήρθε τελευταία φορά; Θυμάστε, κύριε Υπουργέ; Νομίζω ήταν όταν απολογείτο στη διαδικασία της πρότασης μομφής για το έγκλημα των Τεμπών.

Κύριε Μητσοτάκη, χαίρομαι που θα έρθετε στη Βουλή. Πιστεύω ότι θα έρθετε για να απαντήσετε θετικά στην πρόταση που έχω καταθέσει για debate των πολιτικών Αρχηγών για τις ευρωεκλογές, αφού καταρρίφθηκε το μύθευμα του Κυβερνητικού Εκπροσώπου, ότι δηλαδή δήθεν δεν έχουν γίνει debate σε προηγούμενες ευρωεκλογές. Έχουν γίνει και το 2004 και το 2009. Και ο προκάτοχός σας κ. Κώστας Καραμανλής συμμετείχε σε αυτά τα debate.

Ελπίζω ότι έρχεστε για να πείτε ότι θα συμμετάσχετε επιτέλους στον διάλογο, στον διάλογο αυτό που αρνείστε πεισματικά και στον κοινοβουλευτικό έλεγχο που αρνείστε πεισματικά.

Είναι ιλιγγιώδες το αρνητικό ρεκόρ που έχετε καταγράψει στην απουσία σας από την Ολομέλεια της Βουλής και συνολικά από την κοινοβουλευτική διαδικασία. Και, βέβαια, είναι πρωτοφανής και εκκωφαντική η άρνησή σας να απαντήσετε σε επίκαιρες ερωτήσεις την «ώρα του Πρωθυπουργού», την οποία εφαρμόσατε μία φορά σπάζοντας τη σε δύο συνεδριάσεις, και έκτοτε τίποτε.

Έχω καταθέσει, κυρίες και κύριοι συνάδελφοι, πενήντα δύο επίκαιρες ερωτήσεις προς τον Πρωθυπουργό από τις αρχές του Σεπτέμβρη. Η πρώτη κατατέθηκε και αφορούσε τις πυρκαγιές και τη Δαδιά. Δεν έχει έρθει να απαντήσει σε καμμία.

Αφορούν όλο το φάσμα της πολιτικής, όλο το φάσμα της κοινωνικής ζωής, όλο το φάσμα των προβλημάτων που αντιμετωπίζουν οι πολίτες: Για την πολιτική προστασία, για το κράτος δικαίου, για την ασφάλεια των αερομεταφορών, για τα δικαιώματα των πολιτών, για τις πυρκαγιές, για τις πλημμύρες, για την εξωτερική πολιτική, για τη γενοκτονία στην Παλαιστίνη.

Και, βέβαια, δεκαεπτά απ’ αυτές τις επίκαιρες ερωτήσεις αφορούν αυτό το οποίο η Κυβέρνηση, όχι απλώς επιχειρεί να σκεπάσει, αλλά τελικά με τη συμπεριφορά της αποδεικνύει ότι το ανέχεται και τελικώς το ενθαρρύνει.

Ως μοναδική γυναίκα πολιτικός Αρχηγός έχω υποχρέωση να μιλήσω σήμερα σε αυτή μου τη σύντομη παρέμβαση για τις γυναικοκτονίες. Πενήντα δύο συνολικά οι επίκαιρες ερωτήσεις που έχω καταθέσει. Τις καταθέτω και στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεκαεπτά οι επίκαιρες ερωτήσεις που έχω καταθέσει για την ποινικοποίηση της γυναικοκτονίας. Τις καταθέτω επίσης στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μηδέν οι απαντήσεις του κ. Μητσοτάκη και μηδέν η βαθμολογία της Κυβέρνησης στην αντιμετώπιση της έμφυλης βίας, της κακοποίησης των γυναικών, της γυναικοκτονίας!

Ως μοναδική γυναίκα πολιτικός Αρχηγός σάς καλώ και εσάς, κύριε Υπουργέ Δικαιοσύνης, και εσάς, κύριε Πρωθυπουργέ, να ανακαλέσετε άμεσα τις αδιανόητες δηλώσεις του Υφυπουργού Υγείας κ. Βαρτζόπουλου, ο οποίος εχθές επιχείρησε την πλήρη αποδόμηση των κοινωνικών αιτίων και αιτιών των εγκληματολογικών παραμέτρων που παράγουν το κακούργημα της γυναικοκτονίας, με θύματα πάμπολλες γυναίκες στη χώρα μας που η ζωή τους αφαιρείται επειδή είναι γυναίκες. Αφαιρείται από δράστες που θεωρούν ότι έχουν εξουσία ζωής ή θανάτου επάνω τους. Αφαιρείται από δράστες συντρόφους, πρώην συντρόφους, συγγενείς, άνδρες που ασκούν αυτή την εξουσία ζωής ή θανάτου επάνω στις γυναίκες.

Είναι ένα ζήτημα για το οποίο μίλησα από την πρώτη μου παρέμβαση στη Βουλή στις αρχές Ιουλίου του 2023. Είναι ένα ζήτημα για το οποίο επανέρχομαι ξανά και ξανά και ξανά και ξανά και ξανά και ξανά και ξανά, χωρίς να κάνετε τίποτα. Είναι ένα ζήτημα για το οποίο έχω προσκαλέσει το Υπουργείο Δικαιοσύνης να αναλάβει πρωτοβουλία και αρνείται να το κάνει. Είναι ένα ζήτημα για το οποίο έχω προσκαλέσει τον Πρωθυπουργό, τον κ. Μητσοτάκη, να πάψει να το διαχειρίζεται επικοινωνιακά. Ένα βίντεο έβγαλε την ημέρα της έμφυλης βίας στις 25 Νοεμβρίου και έκτοτε τίποτε.

Και φτάσαμε να δολοφονείται μια γυναίκα, η Κυριακή Γρίβα, μπροστά στο Αστυνομικό Τμήμα Αγίων Αναργύρων, έχοντας προστρέξει στην αστυνομική αρχή για βοήθεια, έχοντας αποπεμφθεί από τους αστυνομικούς, που εφάρμοσαν τη συνήθη γραφειοκρατία, έχοντας αναπεμφθεί να καλέσει το «100», έχοντας αντιμετωπισθεί από το «100» ως οχληρή και δυσάρεστη επικοινωνία, έχοντας τελικά ξεψυχήσει υπό την ευθύνη των αστυνομικών που όφειλαν να την προστατεύσουν και στους οποίους προσέτρεξε και στους οποίους εσείς την οδηγήσατε να προστρέξει με όλες σας τις δηλώσεις ότι έχουμε ασφάλεια για τις γυναίκες, ότι έχουμε διαδικασία προστασίας και ότι οι γυναίκες μπορούν να είναι ασφαλείς.

Αυτή τη δολοφονία, την πέμπτη γυναικοκτονία στην Ελλάδα για το 2024 ρεκόρ, σχολίασε ο κ. Μητσοτάκης με τρόπο απαράδεκτο σε δύο συνεντεύξεις του. Στην πρώτη είπε ότι έχουμε περισσότερες καταγγελίες γιατί τελικά οι γυναίκες αισθάνονται μεγαλύτερη ασφάλεια, αισθάνονται ασφάλεια -λέει- να καταγγείλουν και νιώθουν ότι μπορούν να εμπιστεύονται τις αρχές. Για φαντάσου τι οργουελική προσέγγιση των πραγμάτων! Και στη δεύτερη τους συνέντευξη σε οικείο και προστατευμένο περιβάλλον την περασμένη Πέμπτη, είπε ότι ήταν γεγονός αφύπνισης, όταν ξυπνήσατε δηλαδή από τη δολοφονία της Κυριακής Γρίβα. Και αφού ξυπνήσατε, τι κάνατε;

Έρχεται ο κ. Βαρτζόπουλος και λέει αναίσχυντα δημόσια ότι… Θα το διαβάσω, διότι πρέπει να καταγραφεί στα Πρακτικά τι είπε ο Υφυπουργός, ο ψυχίατρος Υφυπουργός: «Σε όλη την πανίδα, σε κάθε μορφή έμβιου όντος το αρσενικό είναι πιο επιθετικό, γιατί στη φύση είναι αυτό που κυνηγάει την τροφή και αναλαμβάνει την επιθετική διεκδίκηση. Το θηλυκό είναι για άλλες δουλειές για να τίκτει».

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Στη φύση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μου σχολιάζετε κιόλας ότι γι’ αυτό το είπε. Είναι πολύ σοβαρό το πρόβλημα.

«Είτε γίνεται στην αγέλη είτε γίνεται στη δυαδική μορφή που έχουμε στον homo sapiens». Γνωρίζετε. «Είναι η φύση των πραγμάτων το αρσενικό να είναι επιθετικό. Κατά συνέπεια η γυναικοκτονία έχει μία βιολογική βάση. Όταν κάποιος είναι επιθετικός, είναι επιθετικός επειδή είναι γεννημένος επιθετικός και επειδή ο τρόπος με τον οποίο έχει ζήσει όλα αυτά τα χρόνια ενισχύει αυτή την επιθετικότητα. Εκείνο το οποίο μπορούμε να κάνουμε εμείς είναι όταν διαπιστώσουμε σε πρώιμη φάση μια τέτοια επιθετικότητα, αυτή την επιθετικότητα να την βάλουμε μέσα σε κοινωνικά κανάλια». Και μετά μας λέει πού να διοχετεύσουμε την επιθετικότητα, να επιτίθενται -λέει- να μη σκοτώνεις ή να μην επιτίθεσαι για να κλέψεις...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μου είπατε να έχω μια ανοχή. Έχετε φτάσει στον διπλάσιο χρόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, συνήθως η ανοχή στην παρέμβαση είναι μέχρι του δεκαπενταλέπτου.

Εάν υπάρχει πρόβλημα και θέλετε να με διακόψετε για τις γυναικοκτονίες, παρακαλώ θεωρήστε ότι είναι η ομιλία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτά να τα πείτε αλλού, κυρία Πρόεδρε.

Σας λέω κάτι πολύ απλό..

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ, θεωρήστε ότι είναι η ομιλία μου. Μη με διακόπτετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι η ομιλία σας. Ευχαριστώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έτσι εξυπηρετείτε και τον κ. Μητσοτάκη για να έχω λιγότερο χρόνο να του απαντήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μιλήστε ελεύθερα τώρα. Έχετε την ομιλία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, δεν θα πέσω σε αυτή την παγίδα. Θέλετε να με φιμώσετε. Θα ολοκληρώσω σε ένα λεπτό και θα το θεωρήσετε παρέμβαση. Θέλετε να εξυπηρετήσετε την Κυβέρνηση. Λυπάμαι γι’ αυτό. Εγώ ως πρώην Πρόεδρος της Βουλής ούτως ή άλλως έχω το δικαίωμα να μιλάω για δώδεκα λεπτά, παίρνοντας τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει αποφασίσει γι’ αυτό η Διάσκεψη, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχει αποφασίσει. Κάνετε λάθος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει αποφασίσει απόλυτα ότι έχετε τρεις παρεμβάσεις: μία των πέντε λεπτών, μία των τριών λεπτών και μία την ομιλία, όπως όλοι οι Πρόεδροι. Μου είπατε για ανοχή. Έχει φτάσει στα δέκα λεπτά, έπρεπε να σας το υπενθυμίσω. Μου είπατε για την ομιλία σας και τώρα μου λέτε ότι θα κάνετε ένα λεπτό.

Αποφασίστε τι θέλετε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, εγώ καλώ την Κοινοβουλευτική σας Ομάδα να αξιολογήσει αυτό που κάνετε. Θα πάρω δύο λεπτά και θα ολοκληρώσω. Να αξιολογήσει η Κοινοβουλευτική Ομάδα του ΠΑΣΟΚ αυτό που κάνατε μόλις τώρα, την ώρα που μιλάω για τις γυναικοκτονίες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να το αξιολογήσει…(Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Εμένα δεν με έχει ούτε χτυπήσει στην πλάτη ο Πρωθυπουργός σε εμπορικό κέντρο και σε έκθεση ούτε με έχει προσκαλέσει για καφέ και ούτε θα επιτρέψω ποτέ να γίνει.

Καλώ τον κύριο Πρωθυπουργό, λοιπόν, να ανακαλέσει και να δράσει άμεσα γι’ αυτές τις απαράδεκτες δηλώσεις. Καλώ τον κύριο Πρωθυπουργό να αποπέμψει βεβαίως όχι μόνο τον κ. Βαρτζόπουλο, αλλά και κάθε κυβερνητικό πρόσωπο που εκφράζεται με τρόπο σεξιστικό, που δικαιολογεί την έμφυλη βία και τη γυναικοκτονία.

Καλώ τον κ. Φλωρίδη, τον κύριο Υπουργό, ο οποίος είπε ότι ήταν επιστημονική η άποψη που εξέφρασε ο κ. Βαρτζόπουλος, να ανακαλέσει αυτή του τη δήλωση και να αναλάβει δράση άμεσα σε σχέση με τις γυναικοκτονίες, με ποινικοποίηση της γυναικοκτονίας ως αυτοτελούς κακουργήματος.

Σας καλώ όλους να αφίσταστε από σεξιστική συμπεριφορά, από υποτιμητική συμπεριφορά, από δικαιολόγηση της βίας κατά των γυναικών, από διακριτική μεταχείριση δυσμενή προς τις γυναίκες, από μπούλινγκ και κακοποιητικό λόγο, που όλα αυτά ενθαρρύνουν τη βία στην κοινωνία.

Κύριε Υπουργέ, σε σχέση με το νομοσχέδιο θα τοποθετηθώ αναλυτικά στην ομιλία μου μετά την ομιλία του Πρωθυπουργού. Έχω όμως να σας πω τα εξής πάρα πολύ σύντομα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, θα πάρετε την ομιλία σας;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, παίρνω τη δεύτερη παρέμβασή μου.

Έχω, λοιπόν, να σας πω τα εξής πάρα πολύ σύντομα. Ο δικηγορικός κόσμος της χώρας ψήφισε με 90,14% «όχι» στο νομοσχέδιο αυτό, το οποίο αποτελεί βόμβα στα θεμέλια της δικαστικής λειτουργίας, που είναι ούτως ή άλλως υπονομευμένη. Φεύγοντας από εδώ θα παρασταθώ στη συνέντευξη Τύπου των συγγενών των θυμάτων και των εγκαυματιών στο Μάτι, που βίωσαν άλλη μια κακοδικία, μια κακοδικία που εξυπηρετεί και την Κυβέρνησή σας ως προηγούμενο για τα Τέμπη.

Η δικαιοσύνη δεν πρόκειται να ορθοποδήσει αν επιμένετε να λειτουργείτε ως διενεργούντες πειράματα επάνω της, δεν πρόκειται να ορθοποδήσει με κατάργηση βαθμών δικαιοδοσίας, με κατάργηση πρωτοδικείων και με αποστέρηση πολιτών σε όλη την περιφέρεια από την πρόσβαση στα δικαστήρια. Δεν πρόκειται να λειτουργήσει υποστελεχωμένη όπως τη διατηρείτε. Δεν πρόκειται να λειτουργήσει με αίθουσες χωρίς κλιματισμό, χωρίς παράθυρα, χωρίς θέρμανση, χωρίς φωτισμό, πολλές φορές, με διαδικασίες μαγνητοφώνησης που δεν εφαρμόζονται, με υπαλλήλους εξουθενωμένος και στερούμενους τα στοιχειώδη. Δεν πρόκειται να λειτουργήσει, αν δεν ενισχυθεί αποφασιστικά και αν, κυρίως, δεν ενισχυθεί το φρόνημα ανεξαρτησίας, το οποίο δυστυχώς οι εξουσίες ουδέποτε αγκάλιασαν.

Οι εξουσίες -και η δική σας- θέλουν τη δικαιοσύνη υποτελή, θέλουν και τους δικηγόρους υποτελείς στην αντίληψη που εκφράσατε χθες, ότι όποιος τα βάζει με το κράτος το κράτος τον ισοπεδώνει. Ως δικηγόρος, ως υπερασπίστρια, ως πολίτης της χώρας αυτής έχω να σας πω ότι ευτυχώς υπάρχουν άνθρωποι και πολίτες και δικηγόροι και κυρίως νέοι στη χώρα αυτή και σε όλο τον κόσμο που τολμάνε να τα βάζουν και με το κράτος και με τις εξουσίες, που τολμάνε να αντιστέκονται. Η αντίσταση είναι εγγεγραμμένη στην ταυτότητά μας ως Ελλήνων και είναι η αντίστασή μας ως κοινωνικό χαρακτηριστικό που μας κάνει υπερήφανους.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η απόφαση της Διάσκεψης των Προέδρων είναι πολύ ξεκάθαρη, για να μην υπάρχουν γεγονότα ώστε να μιλούν πάρα πολλές ώρες οι υπόλοιποι Πρόεδροι ή οποιοσδήποτε άλλος και να μη μιλάνε οι Βουλευτές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν υπάρχει τέτοια απόφαση! Μιλήστε με τον κ. Ανδρουλάκη. Εσείς δεν ήσαστε στη Διάσκεψη!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφήστε λίγο να μιλήσουμε.

Εγώ δεν θα το επιτρέψω. Εσείς μπορείτε να κάνετε ό,τι θέλετε. Είστε παλιά κοινοβουλευτική, έχετε γίνει Πρόεδρος, έχετε συμμετάσχει στην κυβέρνηση μαζί με τον κ. Καμμένο. Μπορείτε να κάνετε ό,τι νομίζετε και ξέρετε. Άρα δεν θέλω να μπω σε αυτή διαδικασία.

Τώρα θα μιλήσουν δύο Βουλευτές και αμέσως μετά οι Κοινοβουλευτικοί Εκπρόσωποι, εφόσον μου το επιτρέψουν. Αν δεν το επιτρέψουν οι Κοινοβουλευτικοί Εκπρόσωποι των κομμάτων, έχουν τη δυνατότητα να μιλήσουν αμέσως τώρα.

Κύριε Ηλιόπουλε, είχατε ζητήσει τον λόγο. Θέλετε πριν τους Βουλευτές;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Μετά τους Βουλευτές, κύριε Πρόεδρε, για τρία λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παραχωρείτε, λοιπόν, τη σειρά σας. Άρα θα μιλήσει ο κ. Λαζαρίδης και η κ. Χρηστίδου και αμέσως μετά ο κ. Ηλιόπουλος. Όσο θα είμαι εγώ τουλάχιστον θα τηρήσω στο 100% αυτό που έχουμε συμφωνήσει. Σας ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τον Αρχηγό σας να ρωτήσετε γι’ αυτό που κάνετε. Θα έχει ενδιαφέρον.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Λαζαρίδη, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ένας και πλέον αιώνας χρειάστηκε προκειμένου η ελληνική πολιτεία να καταφέρει να προχωρήσει σε μια εμβληματική ιστορική μεταρρύθμιση σαν τη σημερινή, ένας και πλέον αιώνας παλινωδιών, φοβιών και πισωγυρισμάτων για να γίνει το αυτονόητο, αυτό που όλοι έβλεπαν από τότε, τα χρόνια διοίκησης του Ελευθέριου Βενιζέλου, αλλά κανείς, όταν ερχόταν η ώρα της κρίσης, λόγω και των διαφόρων συγκυριών, δεν μπορούσε είτε δεν τολμούσε να κάνει το επόμενο βήμα.

Αυτό το βήμα, λοιπόν, τολμούμε τώρα και το κάνει η Κυβέρνηση της Νέας Δημοκρατίας και του Κυριάκου Μητσοτάκη, με Υπουργό τον Γιώργο Φλωρίδη και Υφυπουργό τον Γιάννη Μπούγα, με έναν και μόνο στόχο, να επιλύσει μια μεγάλη χρόνια εκκρεμότητα, διαμορφώνοντας ένα σύγχρονο πρόσωπο της ελληνικής δικαιοσύνης, η οποία θα βρίσκεται πραγματικά κοντά στον πολίτη, μια ακόμα προεκλογική μας δέσμευση, που ερχόμαστε να υλοποιήσουμε με το βλέμμα σταθερά μπροστά, όπως άλλωστε είναι χρέος και ευθύνη μας απέναντι στους πολίτες, απέναντι στις νέες γενιές.

Με τον νέο δικαστικό χάρτη αντιμετωπίζουμε το κρίσιμο ζήτημα της επιτάχυνσης της δικαιοσύνης και αξιοποιούμε καλύτερα το υπάρχον ανθρώπινο δυναμικό της. Ξεπερνάμε, και στην περίπτωση αυτή, μια ακόμα από τις σημαντικές παθογένειες της χώρας και τις διαχρονικές εσωτερικές αδυναμίες του συστήματος.

Γιατί, κυρίες και κύριοι συνάδελφοι, κανείς μας φαντάζομαι δεν θα είναι υπερήφανος με τα στοιχεία που έχουν δει το φως της δημοσιότητας και τα οποία καταδεικνύουν ότι όλες αυτές τις τελευταίες δεκαετίες κάτι δεν έχει γίνει σωστά, δεν έχει γίνει σωστά διαχρονικά και διακομματικά, όπως, για παράδειγμα, ότι η χώρα μας κατατάσσεται σύμφωνα με την έκθεση της Παγκόσμιας Τράπεζας στη θέση «146» διεθνώς στον δείκτη για την ταχύτητα απονομής της δικαιοσύνης, ότι μια υπόθεση για να τελεσιδικήσει στην Ελλάδα χρειάζεται κατά μέσο όρο χίλιες τετρακόσιες ογδόντα δύο ημέρες, υπερδιπλάσιες από τον αντίστοιχο ευρωπαϊκό μέσο όρο, που είναι εξακόσιες τριάντα επτά ημέρες, χωρίς μάλιστα η χώρα μας να υστερεί σε αριθμό δικαστών έναντι της υπόλοιπης Ευρώπης.

Με τη σπουδαία μεταρρύθμιση την οποία καλούμαστε να ψηφίσουμε αύριο ενισχύουμε το κράτος δικαίου στη χώρα μας, για το οποίο έχουν ακουστεί μια σειρά ψεμάτων και ανακριβειών από την Αντιπολίτευση. Την απάντηση βεβαίως την έχει δώσει μεταξύ άλλων και ο καθηγητής κ. Νίκος Αλιβιζάτος, ο οποίος σε πρόσφατο άρθρο του σημείωσε ότι από το 1974 η Ελλάδα είναι κράτος δικαίου, όπως δεν ήταν ποτέ στη νεότερη ιστορία μας και μάλιστα βελτιώνεται, κάτι που μόνον αφελείς και ανιστόρητοι τολμούν να αμφισβητήσουν.

Δεν χωρά αμφιβολία ότι το κράτος δικαίου, κυρίες και κύριοι συνάδελφοι, χωρίς τη γρήγορη απονομή της δικαιοσύνης δεν νοείται. Γι’ αυτό όποιος πραγματικά ενδιαφέρεται για το θέμα ας έλθει να το κάνει μαζί μας νόμο του κράτους.

Όσα προβλέπει το παρόν νομοσχέδιο θα υλοποιηθούν με την τεχνική βοήθεια της Παγκόσμιας Τράπεζας, με εξασφαλισμένα 493 εκατομμύρια ευρώ από το Ταμείο Ανάκαμψης και Ανθεκτικότητας, ναι, του ταμείου, κυρίες και κύριοι συνάδελφοι του ΣΥΡΙΖΑ και του ΠΑΣΟΚ, το οποίο υπήρξε πρόταση στην Ευρωπαϊκή Ένωση του Πρωθυπουργού Κυριάκου Μητσοτάκη, για το οποίο υποστηρίζετε ότι τα χρήματα προορίζονται για τους λίγους και τους ισχυρούς και για μία ακόμη φορά εκτίθεστε.

Διότι μόνον για τους λίγους και τους ισχυρούς δεν υλοποιούνται τα έργα ψηφιοποίησης διαδικασιών και αρχείων, τα νέα δικαστικά κτήρια, η καλύτερη στελέχωση και κατάρτιση των δικαστικών λειτουργών και βεβαίως των δικαστικών βοηθών. Προηγήθηκε ένας εξαντλητικός διάλογος μηνών με όλους τους εμπλεκόμενους, τους δικαστές, τους δικηγόρους, τους δικαστικούς υπαλλήλους και φυσικά τους τοπικούς φορείς.

Εισακούστηκαν πολλά από τη δημόσια διαβούλευση και ενσωματώθηκαν στο νομοσχέδιο και η τελική του μορφή βρίσκεται σήμερα εδώ, ενώπιόν μας, για να το εγκρίνουμε και να βοηθήσουμε τον πολίτη να βρίσκει το δίκιο του πιο γρήγορα. Με τα νέα δεδομένα μειώνεται ο συνολικός χρόνος εκδίκασης σε όλους τους βαθμούς δικαιοδοσίας κατά 30%, δηλαδή κατά τετρακόσιες πενήντα μέρες. Πλέον ενοποιούμε τους πρωτοβάθμιους δικαστές, με αναβάθμιση των ειρηνοδικών σε πρωτοδίκες. Έτσι διπλασιάζεται η δεξαμενή των δικαστών και θα υπάρχουν πλέον δύο χιλιάδες εκατό πρωτοδίκες, με καταλυτική επίδραση στην ταχύτητα έκδοσης των πρωτοβάθμιων αποφάσεων.

Παράλληλα, κάθε περιφερειακή ενότητα θα έχει κεντρική έδρα πρωτοδικείου, στην οποία θα υπάγεται το σύνολο πλέον των πρωτοβάθμιων δικαστών, με όρια αρμοδιότητάς της τα όρια της περιφερειακής ενότητας. Προβλέπονται επίσης παράλληλη και περιφερειακή έδρα πρωτοδικείου σε περιοχές όπου υπάρχουν ανάγκες, προκειμένου να αντιμετωπιστούν ειδικά θέματα και ιδιαιτέρως λόγοι εθνικής σημασίας, όπως τα σύνορα και τα νησιά, κάτι το οποίο ήδη έχει αναλύσει και ο Υπουργός αλλά και η εισηγήτριά μας με εξαιρετικό τρόπο, η κ. Παπακώστα.

Ειδικά στην εκλογική μου περιφέρεια, την Καβάλα, διατηρείται το Πρωτοδικείο της Καβάλας ως κεντρική έδρα και η Εισαγγελία Πρωτοδικών με έδρα την Καβάλα και ως περιφερειακές έδρες του Πρωτοδικείου Καβάλας ορίζονται το Παγγαίο και η Θάσος στην κατά τόπο αρμοδιότητά τους.

Θα ήθελα όμως, κύριε Υπουργέ, να λύσουμε οριστικά και αμετάκλητα το πρόβλημα με την κάλυψη των δύο κενών οργανικών θέσεων γραμματέων στο νησί, κάτι που είχαμε την ευκαιρία να συζητήσουμε και πρόσφατα στην επίσκεψή σας στην Καβάλα.

Κυρίες και κύριοι συνάδελφοι, η δικαιοσύνη, την οποία όλοι μας οφείλουμε να εμπιστευόμαστε σε απόλυτο βαθμό και όχι αλά καρτ, με την παρούσα πολιτική, θεσμική και με κοινωνικό πρόσημο μεταρρύθμιση εκσυγχρονίζεται και προσαρμόζεται στις ανάγκες της κοινωνίας.

Η Κυβέρνηση της Νέας Δημοκρατίας και του Κυριάκου Μητσοτάκη κάνει πράξη την υπόσχεσή της για ταχύτερη, ποιοτικότερη, αποδοτικότερη, διαφανή και αξιόπιστη απονομή της. Η εμπιστοσύνη των πολιτών προς το δικαστικό σύστημα ενισχύεται και η καθημερινότητα του πολίτη βελτιώνεται.

Σε αυτή την προσπάθεια καλό για τον τόπο θα ήταν να πορευτούμε από κοινού, αφήνοντας στην άκρη τις όποιες μικροκομματικές σκοπιμότητες. Στο πλαίσιο αυτό σάς καλώ να ψηφίσουμε μαζί το παρόν νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η κ. Ραλλία Χρηστίδου έχει τον λόγο και ακολουθεί ο κ. Ηλιόπουλος για μια τρίλεπτη παρέμβαση.

Κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Επιτρέψτε μου να ξεκινήσω σχετικά με τα όσα έχουν ακουστεί από χθες, και διά στόματος Υπουργού, αναφορικά με τη δίκη στο Μάτι. Δεν φταίει ο Ποινικός Κώδικας του 2019, κυρίες και κύριοι συνάδελφοι της Νέας Δημοκρατίας, που δεν μπήκαν φυλακή, έτσι όπως λέτε, ορισμένοι κατηγορούμενοι. Είναι για ακόμα μία φορά ανακριβής ο ισχυρισμός και σίγουρα επικοινωνιακός. Και με τον τότε Ποινικό Κώδικα προβλεπόταν μέρος της επιβληθείσης ποινής για αδίκημα εξ αμελείας άνω των τριών ετών να πάει κάποιος φυλακή.

Γράφονται διάφορα ανυπόστατα περί μεταβολής του ποινικού κώδικα το έτος 2019 επί ΣΥΡΙΖΑ, που δήθεν ώθησε στην αθώωση ορισμένων κατηγορουμένων. Το αληθές είναι ότι αθωώθηκαν οι κατηγορούμενοι για το ποινικό αδίκημα της ανθρωποκτονίας από αμέλεια τελούμενης κατά συρροή, δηλαδή για το 302 του Ποινικού Κώδικα και για τη σωματική βλάβη από αμέλεια, δηλαδή το 314.

Το ίδιο άρθρο 302, όπως ίσχυε με τον Ποινικό Κώδικα πριν, ίσχυε το 2018 της πολύνεκρης πυρκαγιάς, χωρίς φυσικά να αλλάξει το 2019 με τον νέο Ποινικό Κώδικα. Ίσχυε ακριβώς το ίδιο και απαράλλαχτο, όπως ακριβώς ισχύει και σήμερα. Το βούλευμα 866/2022, με το οποίο παραπέμφθηκαν κιόλας για να δικαστούν οι κατηγορούμενοι στο φύλλο 24 λέει πολύ συγκεκριμένα: «Η ισχύουσα διάταξη του νέου Ποινικού Κώδικα δεν τυγχάνει ευμενέστερη ή δυσμενέστερη της αντίστοιχης του προϊσχύοντος Ποινικού Κώδικα». Τίποτα, λοιπόν, απολύτως δεν άλλαξε ως προς το συγκεκριμένο ποινικό αδίκημα της ανθρωποκτονίας εξ αμελείας. Με αυτό παραπέμφθηκαν, με αυτό δικάστηκαν, με αυτό κάποιοι αθωώθηκαν και με αυτό κάποιοι καταδικάστηκαν.

Και κόσμος πολύς, και εμείς και κόσμος που μας ακούει και νομικοί και δικηγόροι, διερωτώνται, γιατί σας ακούει κόσμος. Και το αξιοπερίεργο είναι ότι δεν σας ενδιαφέρει το ότι σας ακούει κόσμος που γνωρίζει. Κόσμος που αντιλαμβάνεται αν ο ισχυρισμός σας είναι ψευδής ή αληθής. Δεν σας ενδιαφέρει; Ρωτάνε: Τι εννοείτε όταν λέτε ότι άλλαξε ο Ποινικός Κώδικας; Εννοείτε την ανθρωποκτονία εξ αμελείας που αφορούσε τη συγκεκριμένη δίκη ή εννοείτε κάτι άλλο; Ή εννοείτε κάτι άλλο, όπως το άρθρο 314, για τη σωματική κάκωση, που τιμωρείται με φυλάκιση έως δύο χρόνια, ενώ πριν το 2019 ετιμωρείτο έως τρία έτη; Αυτό φυσικά δεν αφορά την ανθρωποκτονία και δεν αφορά το αν είναι κάποιος αθώος ή ένοχος, αλλά αφορά το ύψος της ποινής. Αυτά ως προς τους χειρισμούς που έχει ήδη ξεκινήσει η προπαγάνδα της Νέας Δημοκρατίας να παίζει το ίδιο και το ίδιο και το ίδιο και το ίδιο έργο για τον νέο Ποινικό Κώδικα.

Το σημερινό νομοσχέδιο αφορά την ενοποίηση του πρώτου βαθμού δικαιοδοσίας και τη χωροταξική αναδιάρθρωση των δικαστηρίων της χώρας. Αυτό το νομοσχέδιο έχει αναχθεί σε μείζον ζήτημα, που ίσως αγγίζει και τα όρια του εθνικού. Σας προειδοποίησε η Αξιωματική Αντιπολίτευση, ο ΣΥΡΙΖΑ - Προοδευτική Συμμαχία, εδώ και πάρα πολύ καιρό πως οι αποφάσεις σας και οι χειρισμοί που έχετε μετέλθει θερίζουν ανέμους και σπείρουν θύελλες. Και τι έχετε καταφέρει ως σήμερα; Η νομοθετική σας πρόταση αποτελεί σφοδρή, στυγνή και εκ βάθρων μεταβολή στη διαβίωση χιλιάδων εργαζομένων, στην οικονομική ζωή των τοπικών κοινωνιών και στην ίδια την απονομή της δικαιοσύνης. Και εισάγεται σήμερα στη Βουλή άρον άρον, μεγαλοβδομαδιάτικα, μήπως και καταφέρετε να περάσει στα ψιλά και ξεχαστεί λόγω Πάσχα.

Κυρίες και κύριοι της Κυβέρνησης, να σας ενημερώσουμε -που το γνωρίζετε πάρα πολύ καλά- ότι ήδη από την προηγούμενη εβδομάδα, ήδη από την προηγούμενη Δευτέρα συγκεκριμένα, έχουν ξεσηκωθεί δικηγόροι σε όλη την Ελλάδα. Βλέπετε, δεν τσίμπησαν το τυράκι της δικηγορικής ύλης που τους πετάξατε τις προάλλες και δίνουν μάχη υπεράσπισης της εργασίας τους, αλλά και των τοπικών κοινωνιών που ζουν και εργάζονται και με το νομοθέτημα αυτό εσείς συντρίβετε.

Αντίστοιχη είναι και η απάντηση των δικαστικών υπαλλήλων, τους οποίους μετατρέπετε σε νομάδες που δύνανται με μια απλή εντολή να μετακινούνται οποιαδήποτε στιγμή. Αν σας ενδιαφέρει έστω και λίγο η μακροχρόνια αδικία που υφίστανται και εσείς σήμερα τη διογκώνετε σε σημείο χωρίς επιστροφή, δεχτείτε την τροπολογία μας και επαναθεσμοθετήστε τη μηνιαία αποζημίωση που καταργήθηκε το 2011 με τον ν.4024/2011.

Ποιο είναι ένα από τα βασικά επιχειρήματα που χρησιμοποιείτε; Πως μια απόφαση ειρηνοδικείου κοστίζει διπλάσια σε χρήματα απ’ ό,τι μια αντίστοιχη του πρωτοδικείου και πως έτσι θα μειώσετε τη δημόσια δαπάνη. Ακόμη και εδώ, ξέρετε, τα στοιχεία τα οποία επικαλείστε είναι όλα αναληθή. Βρίσκονται σε μία παράλληλη σφαίρα, φαντασιακή.

Επίσης, ισχυρίζεστε πως θα περιορίσετε τον χρόνο έκδοσης τελεσίδικων αποφάσεων. Μάλιστα. Ακούστε. Τις γρήγορες και τις ποιοτικές αποφάσεις τις εκδίδουν περισσότεροι και καλύτερα καταρτισμένοι δικαστές, περισσότεροι δικαστικοί υπάλληλοι, με περισσότερα τεχνολογικά εργαλεία στα χέρια τους και φυσικά με υποδομές. Οι προχειρότητες που περιέχονται στο νομοσχέδιο αυτό ούτε στην επιτάχυνση της δίκης θα βοηθήσουν ούτε στην ποιοτική αναβάθμιση των δικαστικών αποφάσεων.

Κάνετε επίσης λόγο για την αντιμετώπιση της πολυνομίας και την ίδια στιγμή ξανατροποποιείτε Ποινικούς Κώδικες, μόλις ενάμιση μήνα την τελευταία φορά θυμίζω. Υπάρχει πιο εύστοχος ορισμός της προχειρότητας και της αποσπασματικότητας από αυτό το μοντέλο διακυβέρνησης, στο οποίο επιμένετε να νομοθετείτε; Επενδύετε, ξέρετε, στον κοινωνικό αυτοματισμό, πάγια τακτική της δεξιάς παράταξης, στρέφοντας τον έναν εναντίον του άλλου, τις τοπικές κοινωνίες εναντίον μιας άλλης τοπικής κοινωνίας, σε μια ιδιότυπη μάχη επικράτησης για την έδρα του πρωτοδικείου. Στα νησιά ποιο δίκαιο υπηρετείται και ποια ισονομία επιτυγχάνεται όταν καταργείτε τα ειρηνοδικεία και φτιάχνετε τις θνησιγενείς περιφερειακές έδρες, επιτείνοντας το αίσθημα ανασφάλειας μέσω συνεχών αλλαγών;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κλείνω. Η δικαιοσύνη χρειάζεται στήριξη και όχι συρρίκνωση. Αυτό το πολυτραυματισμένο από εσάς κράτος δικαίου χρειάζεται φροντίδα και δεν αντέχει περαιτέρω υποβάθμιση. Με όσα φέρνετε προς ψήφιση σήμερα δεν πετυχαίνετε κανέναν από τους διακηρυγμένους στόχους σας. Και προσέξτε. Είμαστε σίγουροι γι’ αυτό, ότι η μοίρα που επιφυλάσσετε στις τοπικές κοινωνίες θα εξελιχθεί σε αυτοεκπληρούμενη προφητεία της δικής σας συντριβής. Και οι μέρες του Πάσχα που χρησιμοποιείτε για να κρύψετε τις ευθύνες σας θα μετατραπούν σε προσωπική, κοινωνική έξοδο χιλιάδων ανθρώπων από αυτό το καθεστώς της κοινωνικής και πολιτικής ομηρίας που έχετε επιβάλει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Ηλιόπουλος και σας ενημερώνω ότι από το Κομμουνιστικό Κόμμα Ελλάδας μάς ενημέρωσαν ότι αμέσως μετά θα έρθει ο Γενικός Γραμματέας και Πρόεδρος της Κοινοβουλευτικής Ομάδας.

Ελάτε, κύριε Ηλιόπουλε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Την Κυριακή σε μια ανάρτησή του ο Κυριάκος Μητσοτάκης είπε ότι η Νέα Δημοκρατία πολεμάει την ακροδεξιά στην πράξη και όχι στα λόγια. Την επόμενη μέρα ακούσαμε όλες και όλοι τις δηλώσεις του κ. Βαρτζόπουλου, Υφυπουργού Υγείας. «Η γυναικοκτονία έχει μία βιολογική βάση. Το αρσενικό είναι πάντοτε επιθετικό. Το θηλυκό είναι για άλλες δουλειές, για να τίκτει. Είναι η φύση των πραγμάτων το αρσενικό να είναι επιθετικό». Μίλησε μάλιστα για την εφηβική βία, ότι υπάρχουν άνθρωποι που γεννιούνται επιθετικοί και πρέπει να καναλιζάρουμε αυτή την επιθετικότητα, έτσι ώστε να εκφραστεί ενάντια στους εχθρούς της πατρίδας και της κοινωνίας.

Κοιτάξτε λίγο. Με αυτές τις δήλωσε ο κ. Βαρτζόπουλος απέδειξε κατευθείαν ότι ήσασταν, είστε και μάλλον επιθυμείτε να παραμείνετε ο βασικός χορηγός της άκρας Δεξιάς στη χώρα και το κάνετε συνειδητά. Έρχεται ο κ. Βαρτζόπουλος και ξεπλένει δολοφόνους. Ξεπλένει τη γυναικοκτονία, τους γυναικοκτόνους, τους ξεπλένει, όταν πριν από λίγες μέρες συζητούσαμε για τη γυναικοκτονία στη Σαλαμίνα, όταν πριν από λίγες μέρες συζητούσαμε για μία γυναικοκτονία που έγινε μπροστά στο Α.Τ. και δεν βρέθηκε ένας άνθρωπος να στηρίξει αυτή τη γυναίκα που πήγε για βοήθεια.

Αυτόν τον άνθρωπο εσείς τον έχετε Υφυπουργό. Εκφράζει αντιεπιστημονικές απόψεις της πιο ακραίας συντηρητικής Δεξιάς -και για να είμαστε καθαροί μεταξύ μας- και των νεοναζί. Αυτά εκφράζει ο κ. Βαρτζόπουλος. Και ξέρετε κάτι; Δεν είναι ο πρώτος που τα λέει. Ο Μένγκελε θα τα υπέγραφε με δύο χέρια. Αυτή την τοποθέτηση του Βαρτζόπουλου ο Μένγκελε θα την υπέγραφε με δύο χέρια. Απλά, επειδή είναι και η μέρα, να σας υπενθυμίσουμε ότι σαν σήμερα ο Μένγκελε και οι φίλοι του, όσοι πρόλαβαν και ήταν λίγο τυχεροί, έφευγαν από το Βερολίνο για Λατινική Αμερική χωρίς επιστροφή. Αυτή είναι η μέρα.

Οπότε εσείς εδώ έχετε να απαντήσετε κάτι πάρα πολύ συγκεκριμένο, γιατί είστε Υπουργείο Δικαιοσύνης. Το Υπουργείο Δικαιοσύνης αποδέχεται τη φράση ότι έχουν βιολογική βάση οι γυναικοκτονίες; Σοβαρά τώρα; Δεν θα πείτε τίποτα γι’ αυτό; Πού θέλετε να γυρίσετε την ελληνική κοινωνία; Και αναρωτιέστε μετά γιατί καλπάζει η άκρα Δεξιά; Και προσπαθείτε με ακροδεξιά παιχνιδάκια τού «πατρίδα-θρησκεία-οικογένεια», με lifestyle ξεπλύματος στον Ηλία Κασιδιάρη και με ακροδεξιούς υποψηφίους, που εσείς παραδέχεστε ότι τους βάλατε στο ψηφοδέλτιο -αναφέρομαι στον κ. Μπελέρη- για να κρατήσετε ψηφαλάκια από την άκρα Δεξιά; Εσείς δίνετε αγώνα ενάντια στην άκρα Δεξιά;

Πρέπει να απαντήσετε αν το Υπουργείο Δικαιοσύνης αποδέχεται τις νεοναζιστικές απόψεις ότι οι γυναικοκτονίες έχουν βιολογική βάση.

Και, κλείνοντας, εμείς λέμε ένα απλό πράγμα: Ο κ. Βαρτζόπουλος πρέπει να πάει σπίτι του και γρήγορα. Οτιδήποτε άλλο δείχνει ότι οι απόψεις του είναι απόψεις σας.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η κ. Λιακούλη και περιμένουμε τον Πρόεδρο και Γενικό Γραμματέα.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ της Δικαιοσύνης, κυρίες και κύριοι συνάδελφοι, έχουν περάσει τέσσερις ολόκληρες μέρες από όταν έγινε μία διάρρηξη στη Διεύθυνση Εκλογικού Τμήματος του Υπουργείου Εσωτερικών και δεν έχουμε ακούσει κουβέντα από εσάς και από την Υπουργό Εσωτερικών για το θέμα. Εγώ θεωρώ ότι είστε και συναρμόδιος Υπουργός, να το ξέρετε αυτό, γιατί είναι μείζονος σημασίας ζήτημα στο οποίο δεν τοποθετήθηκε η Κυβέρνηση και όχι μόνο αυτό, μας εμπαίζετε. Λέτε, μιλάτε, για φερόμενη διάρρηξη. Δηλαδή, δεν είμαστε σίγουροι ότι έγινε και ο διευθυντής του αρμόδιου Γραφείου της εκλογικής διαδικασίας είναι ο ίδιος που υπέβαλε τη μηνυτήρια αναφορά στο αστυνομικό τμήμα, χωρίς να μας έχετε ενημερώσει μέχρι τώρα, εμάς και τον ελληνικό λαό, για το τι ακριβώς περιείχε το συγκεκριμένο γραφείο, ποιοι φέρονται ότι είναι, αν είναι θέμα εσωτερικό, αν είναι θέμα εξωτερικών ανθρώπων που μπήκαν μέσα και διέρρηξαν και τι πήραν, ποιο ήταν το ενδιαφέρον αντικείμενο της διάρρηξης. Κουβέντα, σαν να μην υπήρξε!

Κουβέντα και για το πόρισμα για το «e-mail-gate»! Δεν μιλάτε, δεν λέτε απολύτως τίποτα και έρχονται σωρηδόν οι αγωγές των ανθρώπων, διερωτώμενοι και οι ίδιοι αν διέρρευσαν εκτός από τα e-mail και τα ΑΜΚΑ, τα ΑΦΜ και όλα τα προσωπικά τους στοιχεία, τα οποία ήταν στην ίδια φόρμα και δεν σας ενδιαφέρει ούτε αυτό.

Και εσείς, κύριε Φλωρίδη, είστε αυτός που είπε ότι ο Υφυπουργός Υγείας κ. Βαρτζόπουλος έκανε επιστημονική προσέγγιση στις δηλώσεις του σχετικά με τη βιολογική βάση της βίας, της έμφυλης βίας; Εσείς ο μεταρρυθμιστής, ο δημοκράτης, είπατε τέτοιο πράγμα; Και δεν έχετε αποπέμψει ακόμη τον κ. Βαρτζόπουλο; Καλά, να δεχτούμε την ιδεοληψία σας για τις γυναικοκτονίες, που αρνείστε πεισματικά με το επιχείρημα του Πρωθυπουργού σας ότι «μα, δεν μπορώ να ξεχωρίσω τη γυναικοκτονία από την ανθρωποκτονία κατά ενός παιδιού, ενός ανήλικου παιδιού ή ενός ηλικιωμένου ανθρώπου», αυτό λέτε. Ο κ. Βαρτζόπουλος τι μας είπε; Ότι ενυπάρχει στο στοιχείο της βίας ιδεολογική βάση και, εν πάση περιπτώσει, όταν αναδύεται αυτό το ένστικτο, λοιπόν, το άγριο, το ζωώδες ένστικτο, ε, μπορεί να το δικαιολογήσουμε κιόλας!

Ξέρετε ως νομικός, κύριε Φλωρίδη, με αυτό που είπατε εσείς για την επιστημονική προσέγγιση του κ. Βαρτζόπουλου εγώ τι θα έκανα, αν υπερασπιζόμουν -δεν υπερασπίστηκα ποτέ- έναν άνθρωπο ο οποίος άσκησε σωματική βία εναντίον μίας γυναίκας; Θα έπαιρνα τη δική σας δήλωση και θα την έδινα στον δικαστή και θα έλεγα «κοιτάξτε τι λέει ο Υπουργός Δικαιοσύνης, λέει ότι δικαιολογημένα ο δράστης-πελάτης μου-εντολέας μου έπραξε, βγήκε από μέσα, βρε παιδί μου, από τη βιολογική του φύση αυτό το άγριο ένστικτο και την ισοπέδωσε, μπορεί και να την έσφαξε, να την κομμάτιασε και τα λοιπά». Αυτό είπατε; Αυτό κάνει ο Υπουργός Δικαιοσύνης; Αυτό λέει ο Υπουργός Δικαιοσύνης; Όχι, κύριε Υπουργέ, δεν λέει αυτό.

Περιμέναμε περισσότερα από εσάς, αλλά ίσως και δεν περιμέναμε περισσότερα από εσάς, γιατί καθένας τελικά κρίνεται από τη διαδρομή του, από τους σταθμούς σε αυτή τη διαδρομή του, από το τι έλεγε, από το τι λέει. Και εγώ την παρακολούθησα αυτή τη διαδρομή σας, ήμουν παρούσα όταν λέγατε αυτά που λέγατε το 2015 και για τον κ. Μητσοτάκη και για την κυβέρνηση της Νέας Δημοκρατίας. Τον είχατε πει λαϊκιστή, είχατε πει ότι εφαρμόζει τη στρατηγική του εκφοβισμού. Είχατε πει ότι δίνει υποσχέσεις χωρίς αντίκρισμα. Και λίγα χρόνια πέρασαν από τότε και τώρα είστε Υπουργός Δικαιοσύνης.

Και το άλλο; Σε όλες τις επιτροπές -μα και σήμερα!- ομνύετε στο όνομα του Ελευθερίου Βενιζέλου; Και άκουσα να αναφέρετε και τον Ανδρέα Παπανδρέου. Αφήστε τα αυτά στην άκρη τώρα! Αφήστε και τον Ανδρέα Παπανδρέου, αφήστε και τον Ελευθέριο Βενιζέλο! Αφήστε τους ήσυχους στους τάφους, μην τους ανακατεύετε εσείς! Μην τους ανακατεύετε εσείς! Και μη μας μιλάτε για μεταρρύθμιση τέτοιου βεληνεκούς! Μετά από εκατόν δεκατέσσερα χρόνια μάς λέτε ότι μεταρρυθμίζουμε και κάνουμε αλήθεια το όραμα του Ελευθερίου Βενιζέλου, που ήταν να ενοποιήσει τα δικαστήρια! Και το κάνετε εσείς τώρα, είστε συνεχιστές, δηλαδή, του έργου! Μάλιστα!

Εσείς, λοιπόν, που δεν έχετε καταφέρει να ψηφιοποιήσετε τη δικαιοσύνη, εσείς που έχετε υποστελεχωμένα όλα τα δικαστήρια, εσείς που δεν καταφέρατε να βελτιώσετε τις υλικοτεχνικές υποδομές, εσείς που δεν προσλάβατε προσωπικό, εσείς που δεν επιμορφώσατε τους ειρηνοδίκες, εσείς λέτε ότι από τις 16 Σεπτεμβρίου καταργούμε τα ειρηνοδικεία και ξεκινάμε τους ειρηνοδίκες να τους βάζουμε να δικάζουν υποθέσεις άλλης ύλης και άλλης αρμοδιότητας. Δηλαδή, στον πάγκο ενός χειρουργείου, για παράδειγμα, βάζετε έναν ασθενή και λέτε στον γιατρό, ο οποίος δεν έχει πάρει το πτυχίο του ακόμη, δεν έχει ειδικευτεί, «μπορείτε κάλλιστα να πάτε να χειρουργήσετε τον ασθενή και βλέποντας και κάνοντας, μαθαίνοντας, στη συνέχεια θα μπορέσετε και εσείς να τα καταφέρετε». Με ύλη ποια; Με προοπτική ποια;

Και δεν μου λέτε, όταν ρωτάτε την αρμόδια διευθύντρια και απαντάει ότι δεν υπάρχει κανένα σχέδιο του Υπουργείου σας για το πότε θα το κάνετε αυτό, δεν υπάρχει αυτή τη στιγμή απολύτως κανένα εθνικό σχέδιο για το πώς θα επιμορφώσετε τον κόσμο, για το πώς θα στελεχώσετε τις υπηρεσίες, για το πώς θα αναβαθμίσετε τις δομές, εσείς πώς είναι δυνατόν να παίρνετε αυτή την απόφαση ενάντια σε όλους τους θεσμικούς φορείς, ενάντια σε όλους τους εργαζόμενους που υπηρετούν τη δικαιοσύνη, δικαστές, εισαγγελείς, δικαστικούς υπαλλήλους, αλλά και δικηγόρους; Δεν σας λέει τίποτα; Δεν ιδρώνει το αυτί σας για το ότι σχεδόν το 91% των δικηγόρων στο δημοψήφισμα αποφάσισαν ότι αυτό που κάνετε είναι εντελώς στη λάθος κατεύθυνση;

Και να σας πω και κάτι, κύριε Υπουργέ, και στην Κυβέρνηση στην οποία αυτό τον καιρό τουλάχιστον είστε και την οποία υπηρετείτε. Τι πιστεύετε, αλήθεια; Ότι είναι δυνατόν χωρίς όλους αυτούς συμμέτοχους να τα καταφέρετε και να προχωρήσει η ιστορία αυτή; Είναι δυνατόν να έχετε απέναντι όλη την κοινωνία, όλους όσοι διακονούν τη δικαιοσύνη και εσείς να επιμένετε πεισματικά ότι θα το κάνετε αυτό;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κυρία συνάδελφε.

**ΕΥΑΓΓΕΛΙΑ ΛΙΑΚΟΥΛΗ:** Τέλος -ναι, κύριε Πρόεδρε, ολοκληρώνω- θέλω να σας πω το εξής: Έχετε οριζόντια δημιουργήσει τεράστιες αδικίες, με μια πελατειακή καθαρά λογική, όποιον δεν είχατε φίλο τον έχετε εκδικηθεί, για παράδειγμα, στα Μέγαρα. Έχετε δημιουργήσει ανισότητες μέσα στο ίδιο σύστημα, καινούργιες ανισότητες. Δεν δίνετε ευκαιρία να γίνουμε καλύτεροι.

Και οι δικές σας δηλώσεις οι οποίες πρωτοστατούν, κύριε Υπουργέ, δεν αρμόζουν σε Υπουργό Δικαιοσύνης. Ο Υπουργός Δικαιοσύνης, κύριε Υπουργέ, είναι εδώ για να διαφυλάσσει τον θεσμό της δικαιοσύνης. Δεν είναι ο άνθρωπος που κάνει δήλωση «φυλακή σημαίνει φυλακή» ή «όποιος τα βάζει με το κράτος τον ισοπεδώνουμε», διότι ξέρετε πολλές φορές πρέπει να σας αποκαλύψω ότι και το κράτος μπορεί να μην έχει δίκιο, τουλάχιστον σε όλα όσα πρεσβεύει ή σε όλα όσα αποφασίζει. Αυτή, λοιπόν, η απόφασή σας δεν ήταν μόνο λάθος, αλλά ήταν και αντιδημοκρατική και έρχεται να προστεθεί, δυστυχώς, σε όλα τα πλήγματα που έχετε επιφυλάξει στο κράτος δικαίου.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας έχει τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, ακούσαμε ξανά τον κ. Μητσοτάκη χθες στο Υπουργικό Συμβούλιο να λέει πως στις ευρωεκλογές θα κριθεί πόσο δυνατές και αποτελεσματικές θα είναι οι φωνές των ελληνικών διεκδικήσεων στην Ευρωβουλή. Παρέλειψε, όμως, να πει ότι ως ελληνικές διεκδικήσεις ορίζονται οι επιπλέον χρηματοδοτήσεις, διευκολύνσεις, προνόμια, αλλά και οι οδηγίες και κανονισμοί της Ευρωπαϊκής Ένωσης που έχουν ανάγκη τα μονοπώλια για να διασφαλίζουν την κερδοφορία τους. Σωστά; Σωστά. Γιατί ποτέ στην πορεία της χώρας στην Ευρωπαϊκή Ένωση καμμιά κυβέρνηση δεν έθεσε ως ελληνικές διεκδικήσεις ζητήματα που αφορούσαν τη βελτίωση της ζωής του λαού μας, την ικανοποίηση των δικών του αναγκών.

Διεκδικεί η Κυβέρνηση της Νέας Δημοκρατίας -όπως πριν οι κυβερνήσεις του ΣΥΡΙΖΑ, του ΠΑΣΟΚ- κατάργηση των αντεργατικών οδηγιών, κατάργηση των άδικων φόρων, όπως ο ΦΠΑ, των χαρατσιών στην ενέργεια, την κατάργηση του Χρηματιστηρίου της Ενέργειας, δηλαδή μέτρα που θα ανακούφιζαν και από την ακρίβεια; Όχι, βέβαια. Διεκδίκησε ποτέ η Νέα Δημοκρατία -ή καμμιά άλλη κυβέρνηση- μέτρα πραγματικής πολιτικής προστασίας, αποζημιώσεις στο 100% των ζημιών για τους πληγέντες; Ή μήπως έθεσε καμμιά κυβέρνηση ποτέ ζήτημα απεμπλοκής της Ευρωπαϊκής Ένωσης από επεμβάσεις, από αιματηρούς πολέμους; Η οποία, βέβαια, Ευρωπαϊκή Ένωση δεν είναι και κανένα περιστέρι της ειρήνης, αλλά κανονικό γεράκι του πολέμου.

Η Ευρωπαϊκή Ένωση, μαζί με τις Ηνωμένες Πολιτείες και το ΝΑΤΟ, είναι πρωταγωνίστρια των πολέμων και των επεμβάσεων. Πρωταγωνιστεί στην υποστήριξη του κράτους-δολοφόνου, του Ισραήλ, που έχει αιματοκυλήσει την παλαιστινιακή γη, τη Γάζα, με αποτέλεσμα τη γενοκτονία του λαού αυτού. Συμμετέχει ενεργά στον πόλεμο στην Ουκρανία, στηρίζοντας την άρχουσα τάξη εκεί, μαζί με τις Ηνωμένες Πολιτείες Αμερικής και το ΝΑΤΟ, στη σύγκρουσή τους βεβαίως με την καπιταλιστική Ρωσία και τους συμμάχους της. Έχει δώσει στον Ζελένσκι δεκάδες δισεκατομμύρια ευρώ, χρήματα από το ξεζούμισμα των ευρωπαϊκών λαών για όπλα, για πυρομαχικά, για βάσεις. Συμμετέχει με την επιχείρηση «Ασπίδες» στη σύγκρουση στην Ερυθρά Θάλασσα, στο όνομα της αντιμετώπισης των Χούθι εκεί, με το πρόσχημα την προστασία της ναυσιπλοΐας. Εδώ ακουμπάει, βέβαια, η αποστολή της φρεγάτας «ΥΔΡΑ», η οποία βάζει σε τεράστιους κινδύνους τη ζωή των αξιωματικών και των ναυτών, για να διαφυλάξουν τα κέρδη των εφοπλιστών.

Και εσείς, της Νέας Δημοκρατίας, ως Κυβέρνηση υπερθεματίζατε κιόλας τη συμμετοχή της Ευρωπαϊκής Ένωσης με όλους τους τρόπους στον πόλεμο -στο μακελειό- στην Ουκρανία, στη Μέση Ανατολή, με τη στήριξη του κράτους του Ισραήλ. Από κοντά φυσικά και ο ΣΥΡΙΖΑ και το ΠΑΣΟΚ. Εδώ έφτασε ο Κασσελάκης να πει ότι το ΝΑΤΟ είναι μια ιερή αμυντική συμμαχία.

Άρα, λοιπόν, αυτό που κρίνεται δεν είναι ποιος θα διαπραγματευτεί για λογαριασμό του μεγάλου κεφαλαίου στην Ευρωπαϊκή Ένωση και πόσο σταθερό θα είναι αυτό το πολιτικό σκηνικό, όπως λέει ο Πρωθυπουργός σας. Λες και μπορεί κανείς να ξεχάσει ότι με σταθερό το πολιτικό σκηνικό μεγαλώνει η αστάθεια στη ζωή του λαού. Το κρίσιμο, όμως, στις ευρωεκλογές είναι να εκφραστεί η λαϊκή δυσαρέσκεια απέναντι στην Κυβέρνηση της Νέας Δημοκρατίας και στα υπόλοιπα κόμματα, το ΣΥΡΙΖΑ, το ΠΑΣΟΚ, τους υπόλοιπους, που έχετε για ευαγγέλιό σας την πολιτική αυτή της Ευρωπαϊκής Ένωσης, που τσακίζει όλους τους λαούς της Ευρώπης. Και αυτό, βεβαίως, με έναν τρόπο μόνο μπορεί να γίνει: Με τη στήριξη του ΚΚΕ. Αυτό ήταν το μήνυμα που μεταφέραμε και στην άλλη πλευρά του Ατλαντικού, στους συμπατριώτες μας Έλληνες απόδημους στον Καναδά και στις Ηνωμένες Πολιτείες της Αμερικής, στο πλαίσιο της επίσκεψής μας εκεί.

Και η αλήθεια είναι πως οι περισσότεροι Έλληνες του εξωτερικού, παρακολουθώντας τα μέσα ενημέρωσης στην Ελλάδα, αυτό που άκουγαν και έβλεπαν είναι ότι δήθεν τα κρίσιμα ζητήματα μπροστά στις ευρωεκλογές είναι αν οι Βουλευτές της Νέας Δημοκρατίας -και ποιοι από αυτούς- θα πάνε στις εκκλησίες τη μέρα της Ανάστασης για να πάρουν το Άγιο Φως, ποιος διεκδικεί τις ψήφους των Σπαρτιατών, το ότι ο Αρχηγός του ΣΥΡΙΖΑ επικαλείται το «Πατρίς-Θρησκεία-Οικογένεια» και άλλα παρόμοια.

Όμως, τα πράγματα είναι πολύ πιο σοβαρά, είναι κρίσιμα -οπωσδήποτε κρίσιμα, θα λέγαμε- και γι’ αυτά είχαμε την ευκαιρία να μιλήσουμε στις συναντήσεις που είχαμε με τις οργανώσεις των Ελλήνων που ζουν στον Καναδά και στις Ηνωμένες Πολιτείες. Εκεί, στις Ηνωμένες Πολιτείες της Αμερικής, που ο λαός της συγκλονίζεται από τις κινητοποιήσεις των φοιτητών στα ξακουστά αμερικάνικα πανεπιστήμια που φωνάζουν «Λευτεριά στην Παλαιστίνη», κόντρα στην Κυβέρνηση του Μπάιντεν, που στηρίζει με όλα τα μέσα το Ισραήλ και απαιτούν να σταματήσει αυτή η στήριξη. Εκεί βρεθήκαμε και στο Κολούμπια στο πλάι αυτών των φοιτητών.

Ένας ακόμη λόγος που πήγαμε εκεί ήταν ότι ο κ. Μητσοτάκης και η κ. Κεραμέως εδώ, παλαιότερα αυτοί, μας έλεγαν για το Κολούμπια και τους φοιτητές ότι εκεί δεν κάνουν ό,τι στην Ελλάδα οι φοιτητές, που συνεχώς κινητοποιούνται εδώ, αντί να διαβάζουν. Για να μη μας παραμυθιάζετε κιόλας, πως εκεί δήθεν δεν γίνονται αγώνες, δεν γίνονται κινητοποιήσεις, δεν γίνονται καταλήψεις. Εκεί, στις ΗΠΑ, όπου γίνονται βήματα στην οργάνωση των εργαζομένων, ακόμα και σε αμερικάνικους κολοσσούς, όπως η «AMAZON».

Είχαμε την ευκαιρία να συναντηθούμε με το νεοσύστατο, αλλά μαζικό, εργατικό σωματείο τους. Μας ενημέρωσαν για τις συνθήκες δουλειάς, γι’ αυτή τη σύγχρονη βαρβαρότητα που βιώνουν. Χαρακτηριστικό είναι ότι δικαιούνται μόλις δέκα ώρες -δέκα ώρες, δεν είναι φραστικό λάθος- αναρρωτική τον χρόνο. Δέκα ώρες αναρρωτική άδεια τον χρόνο. Όλα αυτά εκεί, στην άλλη πλευρά του Ατλαντικού, στη μητρόπολη του καπιταλισμού, στη «γη της επαγγελίας», όπως λέτε, κύριοι της Κυβέρνησης και άλλων κομμάτων.

Εμείς, λοιπόν, επιλέγουμε στην προεκλογική περίοδο να βάλουμε στην ατζέντα όλα τα κρίσιμα ζητήματα που απασχολούν πραγματικά τον ελληνικό λαό και τη νεολαία. Και τέτοιο -ανάμεσα σε άλλα πολλά- είναι και το νομοσχέδιο για τον δικαστικό χάρτη που συζητάει σήμερα η Βουλή και, μάλιστα, το νομοσχέδιο αυτό σχετίζεται άμεσα και με την πολιτική της Ευρωπαϊκής Ένωσης και, συγκεκριμένα, με τις κατευθύνσεις του Ταμείου Ανάκαμψης και τα αντιλαϊκά προαπαιτούμενα.

Η αλήθεια είναι πως δεν αφήνετε μέρα να πάει χαμένη, που να μην προωθείτε μέτρα τέτοιου είδους αντιλαϊκά, μέτρα αντιδραστικά, σε βάρος του ελληνικού λαού. Και είναι διπλή πρόκληση να εμφανίζετε αυτά τα αντιλαϊκά σας μέτρα σαν πρόοδο, σαν βελτίωση, δήθεν, της ζωής των πολιτών. Πραγματικά, αναποδογυρίζετε την πραγματικότητα. Αυτό κάνετε και με το νομοσχέδιο για τον νέο δικαστικό χάρτη, προπαγανδίζοντας ότι θα επιταχυνθεί, τάχα, η δικαιοσύνη για όλους και θα τρέχει με ταχύτητες φωτός για τις υποθέσεις του λαού.

Ποια επιτάχυνση, ποια βελτίωση θα φέρει τάχα στους εργαζόμενους, στις λαϊκές οικογένειες; Με τις σαρωτικές αλλαγές που φέρνετε κάνετε τη δικαιοσύνη ακόμα πιο εχθρική, πιο απρόσιτη, πιο ακριβή για τον ελληνικό λαό.

Σε αυτό το πνεύμα, κατά κάποιον τρόπο, είναι ενταγμένη -δυστυχώς- και η χθεσινή δικαστική απόφαση για το Μάτι, η οποία διαπνέεται από τη γνωστή λογική του ανθρώπινου λάθους, που εξαντλεί την απόδοση ευθυνών σε κάποιους υπηρεσιακούς παράγοντες –και, μάλιστα, με πολύ χαμηλές ποινές-, ενώ αφήνει στο απυρόβλητο τους υψηλά ιστάμενους και τους πολιτικά υπεύθυνους. Είναι ακριβώς η ίδια λογική που επιστρατεύετε πάντα για να συγκαλυφθούν τα διάφορα εγκλήματα σε βάρος του λαού, όπως συμβαίνει και στην περίπτωση του εγκλήματος των Τεμπών.

Οι κυβερνήσεις αλλάζουν, αλλά η λογική της συγκάλυψης παραμένει ίδια. Απλώς ο καθένας σας την αξιοποιεί όπως και όποτε τον συμφέρει.

Τι κάνετε ακριβώς με το παρόν νομοσχέδιο; Κλείνετε, συγχωνεύετε, δικαστικές υπηρεσίες σε όλη την Ελλάδα. Καταργείτε τελείως τον βαθμό των ειρηνοδικείων, που είναι γνωστό ότι έλυναν υποθέσεις, ιδίως λαϊκών στρωμάτων, τις πιο μικρές διαφορές, όπως τις λέτε, όπως τις λέμε, αλλά που ήταν μεγάλης σημασίας για την καθημερινότητα, για τη ζωή των εργαζομένων, των κατοίκων ολόκληρων περιοχών. Έτσι, ο απλός κόσμος θα αναγκάζεται να ξοδεύει ακόμα περισσότερο χρόνο και ακόμα περισσότερο χρήμα για να προσφεύγει στη δικαιοσύνη. Θα αποθαρρύνεται πιο πολύ να περάσει το κατώφλι των δικαστηρίων μήπως και βρει το δίκιο του.

Τι θα γίνει, αλήθεια, ειδικά με τις πιο απομακρυσμένες νησιωτικές και άλλες περιοχές στη στεριά, που συνειδητά όλες οι κυβερνήσεις τις έχετε αφήσει στο έλεος του Θεού; Πώς, για παράδειγμα, ένας κάτοικος νησιού του Αιγαίου θα βρίσκει χρόνο και χρήματα να ταξιδεύει, να διανυκτερεύει, για να πάει στο δικαστήριο που το μεταφέρετε μίλια μακριά;

Ούτως η άλλως, με τους νόμους που έχετε ψηφίσει και εσείς και οι προκάτοχοί σας του ΣΥΡΙΖΑ, του ΠΑΣΟΚ, έχετε κάνει την πρόσβαση ήδη στη δικαιοσύνη πανάκριβη, πολυτέλεια για λίγους και εκλεκτούς. Τώρα ανοίγετε τον δρόμο και για νέες αυξήσεις στα δικαστικά παράβολα, για νέες δαπάνες.

Όσο για το γεγονός πως διατηρείτε ορισμένα πρωτοδικεία, που τα λέτε παράλληλα ή περιφερειακά, κανέναν δεν πείθετε πως έτσι θα λυθεί το πρόβλημα. Πόσω μάλλον που και μόνο από τη διαφορετική τους ονομασία βγάζει μάτι, όλοι καταλαβαίνουμε, ότι αυτά τα δικαστήρια τα κρατάτε ανοιχτά μέχρι νεωτέρας, με πολύ πιθανή την κατάργησή τους αύριο-μεθαύριο, σύμφωνα και με τα πρότυπα της Ευρωπαϊκής Ένωσης.

Ποιο είναι το γνωστό «μαχαίρι» με το οποίο κλαδεύονται πρωτοδικεία, θυσιάζοντας εργατικά λαϊκά δικαιώματα και ανάγκες; Ο γνωστός ευρωενωσιακός κόφτης του κόστους-οφέλους, οι επιταγές στις οποίες όλοι σας συμφωνείτε, για εξοικονόμηση -λέει- δημόσιων πόρων, που ξέρουμε όλοι πια για ποιον εξοικονομούνται αυτοί οι πόροι και πού καταλήγουν. Καταλήγουν στην πολύπλευρη στήριξη διαφόρων ομίλων και επενδυτών.

Μην προσπαθείτε, λοιπόν, να κοροϊδέψετε τον κόσμο ότι παλεύετε να αλλάξετε το κράτος, για να γίνει τάχα πιο γρήγορο, πιο αποτελεσματικό, πιο λειτουργικό για τον λαό. Ενδιαφέρεστε μόνο για ένα κράτος πιο γρήγορο και αποτελεσματικό όχι για τον ελληνικό λαό, αλλά για τα μονοπώλια, για τους ομίλους, για τα δικά τους συμφέροντα, πάντα σε βάρος του λαού. Γιατί αυτή είναι η πολιτική σας και αυτό είναι το κράτος των λίγων, του κεφαλαίου, αυτό που υπηρετείτε.

Ο πραγματικός στόχος του νέου δικαστικού χάρτη είναι ακριβώς αυτός, μια δικαιοσύνη πιο γρήγορη, αποτελεσματική, φιλική για τους επιχειρηματικούς και μόνο ομίλους, μια δικαιοσύνη κομμένη και ραμμένη στα σύγχρονα μέτρα του κεφαλαίου. Δεν το λέμε εμείς. Το λέτε εσείς οι ίδιοι στο νομοσχέδιο που φέρατε και στις τοποθετήσεις σας, ότι αυτό που προωθείτε με τον δικαστικό χάρτη είναι «η εμπιστοσύνη των επενδυτών και των επιχειρηματιών στο οικονομικό περιβάλλον της χώρας και η ενθάρρυνση της επιχειρηματικής δραστηριότητας». Τόσο ξεκάθαρα, ξεδιάντροπα τα λέτε. Το είπε και ο κ. Μητσοτάκης πως ο δικαστικός χάρτης όπως και οι νέες ρυθμίσεις για το Συμβούλιο της Επικρατείας «αποσκοπούν στην ταχύτερη έκδοση των αποφάσεων που έχουν άμεσο οικονομικό αντίκτυπο στην πρόοδο των μεγάλων έργων, στην προσέλκυση επενδύσεων».

Επιτάχυνση, λοιπόν, και αποτελεσματικότητα βεβαίως για τους λίγους, όμως, σ’ αυτή την κοινωνία, για τα κέρδη τους μόνο. Κι ο λαός ας πληρώνει, ας ματώνει, ας αδικείται κατάφορα. Καρφί δεν σας καίγεται. Αυτοί ήταν, άλλωστε, οι στόχοι όλων των αντιλαϊκών μεταρρυθμίσεων στη δικαιοσύνη, από όλες τις κυβερνήσεις, όλα τα προηγούμενα χρόνια, όπως τα ειδικά επενδυτικά δικαστήρια που φτιάξατε, για να λύνονται ταχύτατα, συμβιβαστικά, οι υποθέσεις των εταιρειών και τα ποινικά παζάρια των ποινών, που ευνοούν τους οικονομικά ισχυρούς, για να ξεμπερδεύουν, απαλλασσόμενοι επί της ουσίας για τις πολλές, συνεχείς και μεγάλες παρανομίες τους.

Είπαμε από την αρχή, και αυτό πρέπει να μείνει σε όσους μάς ακούν, πως πίσω από αυτά τα αντιδραστικά μέτρα, από αυτόν τον νέο δικαστικό χάρτη, βρίσκεται η Ευρωπαϊκή Ένωση με τις κατευθύνσεις της και με τον ψευδεπίγραφο τίτλο για τον ενιαίο χώρο ελευθερίας, ασφάλειας, δικαιοσύνης. Επίσης, συζητάμε τι άλλο; Ένα ακόμα προαπαιτούμενο του Ταμείου Ανάκαμψης, αυτού του υπερμνημονίου της Ευρωπαϊκής Ένωσης. Γιατί τέτοιο είναι το νομοσχέδιο που φέρνετε, προαπαιτούμενο αυτού του υπερμνημονίου.

Έτσι εξηγείται, λοιπόν, και το γεγονός ότι σε αυτή την Αίθουσα, για μια ακόμη φορά, οι επιφυλάξεις του ΣΥΡΙΖΑ, του ΠΑΣΟΚ, των άλλων κομμάτων δεν αφορούν την κεντρική κατεύθυνση και τον σκοπό του νομοσχεδίου με βάση και τις επιταγές της Ευρωπαϊκής Ένωσης. Για μια ακόμη φορά η συμπολιτευόμενη Αντιπολίτευση υψώνει τους τόνους όχι για την ουσία, αλλά κυρίως για τον τρόπο νομοθέτησης, καταγγέλλοντας την Κυβέρνηση για προχειρότητα, έλλειψη διαβούλευσης με τις τοπικές κοινωνίες κ.λπ..

Γι’ αυτό και γίνεται προσπάθεια εκ του πονηρού η συζήτηση να μείνει στα επιμέρους και να καλλιεργηθεί και η γνωστή λογική τού «διαίρει και βασίλευε», να στρέφονται οι εργαζόμενοι, οι κάτοικοι της μιας περιοχής που πλήττεται ενάντια σε μια άλλη περιοχή που επίσης πλήττεται για το ποιος χάνει περισσότερο. Αυτή η λογική, όμως, του διαίρει και βασίλευε δεν περνάει πια τόσο εύκολα και δεν κρύβει τη μεγάλη εικόνα, τη μεγάλη αλήθεια πως όλος ο ελληνικός λαός πλήττεται από τα νέα σας μέτρα. Σας πήραν όλοι πλέον χαμπάρι.

Ασφαλώς, είναι φανερό ότι πλήττονται και οι εργαζόμενοι στον χώρο της δικαιοσύνης. Άμεσα και ραγδαία επιβαρύνονται οι δικαστικοί υπάλληλοι, που δίκαια βρίσκονται στον δρόμο και εναντιώνονται στο νομοσχέδιό σας. Το προσωπικό της δικαιοσύνης το κάνετε λάστιχο, με μετακινήσεις, ανασφάλεια, εντατικοποίηση της δουλειάς τους, χωρίς φυσικά να παίρνετε μέτρα για τις απαραίτητες προσλήψεις σε μόνιμο προσωπικό, χωρίς να μεριμνάτε για σύγχρονα και ασφαλή κτήρια και για να αναβαθμιστούν συνολικά οι υποδομές των δικαστηρίων.

Το ελάχιστο που πρέπει να γίνει σήμερα είναι να γίνει δεκτή η τροπολογία του ΚΚΕ για την επαναφορά του επιδόματος ειδικών συνθηκών των δικαστικών υπαλλήλων, για αύξηση των αποδοχών τους, που τις πετσόκοψαν και οι προηγούμενες κυβερνήσεις, όπως και να λυθεί τουλάχιστον το πρόβλημα με τους νεοδιορισθέντες δικαστικούς υπαλλήλους. Επίσης, να καταβληθούν αναδρομικά οι αποδοχές τους και ο χρόνος εκπαίδευσής τους να προσμετρηθεί στην περίοδο της δοκιμασίας τους.

Αντίστοιχα, επιβαρύνετε τους αυτοαπασχολούμενους δικηγόρους που ήδη στενάζουν κάτω από τα αντιλαϊκά μέτρα, όπως το πρόσφατο φορομπηχτικό νομοσχέδιο ή τις αντιασφαλιστικές ανατροπές αυτής και των προηγούμενων κυβερνήσεων. Νέα βάρη θα σηκώσουν και οι μισθωτοί δικηγόροι, που πάνω στη δική τους δουλειά οι διάφορες δικηγορικές εταιρείες θα συγκεντρώσουν ύλη και κέρδη. Γι’ αυτό και ήδη μεγαλοδικηγόροι εταίροι έτρεξαν να χειροκροτήσουν τον δικαστικό χάρτη.

Το ΚΚΕ είναι το μοναδικό κόμμα που από την πρώτη στιγμή κατήγγειλε τον νέο δικαστικό χάρτη. Πρωτοστατούμε στην οργάνωση του αγώνα, στην ενημέρωση του ελληνικού λαού, δίπλα στους υπαλλήλους, στους εργαζόμενους, ευρύτερα τα λαϊκά στρώματα, ενάντια στις συγχωνεύσεις και καταργήσεις που τους επιβαρύνουν, για να παρθούν βασικά μέτρα που έχουν ανάγκη σήμερα οι εργαζόμενοι, για να καταργηθούν, δηλαδή, παράβολα και άλλα χαράτσια για την πρόσβαση του λαού στη δικαιοσύνη. Για να μπορεί φτηνά ή και δωρεάν να μετακινείται ο κόσμος που χρειάζεται να απευθυνθεί στα δικαστήρια. Για προσλήψεις δικαστικών υπαλλήλων. Άμεση κάλυψη των κενών θέσεων με μόνιμο προσωπικό, με πλήρη εργασιακά και ασφαλιστικά δικαιώματα.

Για να βελτιωθούν οι υποδομές στα δικαστήρια, που ορισμένα είναι σε κατάσταση ακόμα και επικίνδυνη για την ασφάλεια και τη ζωή των εργαζομένων και των πολιτών. Για να δοθεί προτεραιότητα στην ίδρυση ειδικών δικαστηρίων με κριτήριο οξυμένες κοινωνικές ανάγκες, όπως δικαστήρια οικογενειακά, δικαστήρια για εργατικά ατυχήματα, επαγγελματικούς κινδύνους, για προστασία του περιβάλλοντος και άλλα οξυμένα λαϊκά ζητήματα.

Σε αυτή την κατεύθυνση, λοιπόν, δεσμευόμαστε να συνεχίσουμε και μέσα εδώ στη Βουλή και έξω από αυτή, στους δρόμους του αγώνα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κύριο Πρόεδρο.

Θα συνεχίσουμε με τον κ. Παπαδάκη από την Ελληνική Λύση και αμέσως μετά με τον Κοινοβουλευτικό Εκπρόσωπο του ΣΥΡΙΖΑ, για μια μικρή παρέμβαση τριών λεπτών. Μετά θα πάρουν τον λόγο δύο Βουλευτές και ο κ. Μάντζος από το ΠΑΣΟΚ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Γιατί όχι τρεις Βουλευτές, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε χάσει έργο. Εδώ η διαδικασία μέχρι πριν λίγο ήταν σε άλλο επίπεδο. Ίσως να μην είχε μιλήσει κανένας Βουλευτής.

Ελάτε, κύριε Παπαδάκη.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Απευθύνομαι σε όλες τις πολιτικές πτέρυγες. Αντιλαμβάνομαι να φοβάστε την άνοδο της Ελληνικής Λύσης, αλλά αυτή δεν γυρνάει πίσω, είναι βέβαιη. Και πρέπει να πούμε ότι λίγη σοβαρότητα δεν βλάπτει, διότι η πολιτική είναι πράγμα σοβαρό και δεν πρέπει να την επεξεργάζεται κανείς με σαχλά και άθλια πολιτικά επιχειρήματα -του τύπου τι δουλειά κάνεις, αν είσαι τηλεπωλητής, αν πουλάς κηραλοιφές-, ενώ δεν έχεις πραγματικά επιχειρήματα να αποδομήσεις το πρόγραμμα και τα επιχειρήματα της Αντιπολίτευσης. Και πραγματικά κάνει ουσιαστική αντιπολίτευση η Ελληνική Λύση. Διότι θα σας θυμίσω ότι και εσείς έχετε έναν Αντιπρόεδρο της Νέας Δημοκρατίας που πωλούσε νανογιλέκα και απ’ ό,τι θυμάμαι τα είχε πάρει και η γιαγιά μου και ήταν μια χαρά.

Κάνατε ολόκληρο ντόρο για τη δήλωση του κ. Βελόπουλου να αποφύγετε αυτές τις άγιες ημέρες, αυτοί που ψηφίσατε τον αντιχριστιανικό νόμο περί γάμου ομοφυλοφίλων, να πηγαίνετε στις εκκλησίες για ψηφοθηρία, για να αποφύγετε οποιοδήποτε, καταδικαστέο φυσικά, βίαιο γεγονός, όπως έγινε στη συνάδελφο της Νέας Δημοκρατίας από κάποιους θερμοκέφαλους, που και από αυτό το Βήμα και από όπου βρισκόμαστε φυσικά θα το καταδικάζουμε. Ερμηνεύσατε αυτή τη δήλωση πονηρά ως υποκίνηση ή προτροπή βίας. Το αντίθετο συνέβη. Όχι μόνο υποκίνηση βίας δεν ήταν, αλλά ίσα ίσα ήταν προστασία του πολιτικού προσωπικού της χώρας.

Επί παραδείγματι, εγώ που ψήφισα κατά του γάμου των ομοφυλοφίλων. Αν με δείτε στη Σαντορίνη με φόντο την Καλντέρα, με έναν λεβέντη δύο μέτρα να είμαι «λίγο κρασί, λίγο θάλασσα και το αγόρι μου» και πάω να παντρευτώ, φυσικά θα ήμουν ανακόλουθος και υποκριτής. Και φυσικά αν με δείτε, εφόσον έχω κάνει αυτές τις ομιλίες και έχω ψηφίσει όπως έχω ψηφίσει, σε ένα gay pride, σε μία παρέλαση, θα ελλοχεύει ο κίνδυνος να δεχθώ επίθεση από κάποιον θερμοκέφαλο. Αν εγώ που ψήφισα κατά της νομιμοποίησης των λαθρομεταναστών, προσλάβω στο χωριό μου για τα χωράφια μου λαθρομετανάστες για να καλλιεργούν τις ελιές μου, τότε θα ήμουν υποκριτής και ανακόλουθος.

Αυτό στην ουσία σάς είπε ο Κυριάκος Βελόπουλος, εν ολίγοις ότι εσείς οι όποιοι ψηφίζετε αντιχριστιανικά και πάτε μετά στις εκκλησίες για λόγους ψηφοθηρίας είστε υποκριτές. Και φυσικά δεν θα σας πούμε εμείς ποιος θα πάει ή όχι στην εκκλησία. Όλους τούς χωράει η εκκλησία. Όμως, από αυτό το Βήμα θα λέμε αλήθειες, θέλετε δεν θέλετε, και θα τις ακούτε. Διότι το να είσαι χριστιανός ή πατριώτης θέλει θυσίες και κόπο και δεν αρκεί μόνο να το δηλώνεις. Όταν προτάσσεις τη βουλευτική σου ιδιότητα ή την καρέκλα έναντι του χριστιανισμού, τότε πρέπει να αναλογιστείτε και να σκεφτείτε τι πραγματικά είστε. Αλλά εδώ ο ΣΥΡΙΖΑ και οι άλλες αριστερές δυνάμεις που οκτώ, εννέα στους δέκα ορκίζονται με πολιτικό όρκο, τώρα χτυπιούνται ποιος θα πάει να ανάψει λαμπάδες.

Μια παρένθεση ήταν αυτή.

Για το συγκεκριμένο νομοσχέδιο, κύριε Υπουργέ, το οποίο ονομάσατε πάλι -έχω χάσει το νούμερο- με σκοπό και αντικείμενο την επιτάχυνση της δικαιοσύνης. Αυτός είναι ο τίτλος. Εγώ θα το έλεγα νομοσχέδιο-«τσαπατσούλημα». Διότι, κύριε Υπουργέ, θα σας δείξω κάτι το οποίο δεν φαίνεται από εδώ και θα τα καταθέσω στα Πρακτικά. Αυτό είναι το Ειρηνοδικείο Αλεξανδρούπολης, το οποίο είναι σαν αποχωρητήριο, σαν τουαλέτα και μέσα έχει και διάφορα συνθήματα: «Γράφω κόκκινο, διότι κάπνισα όλο το μαύρο», λέει εδώ. Το Ειρηνοδικείο Σουφλίου είναι σαν μαντρί. Το Ειρηνοδικείο Διδυμοτείχου και το Πρωτοδικείο Αλεξανδρούπολης, που κι αυτό σαν μαντρί είναι. Ορίστε, στα Πρακτικά.

(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μέσα σε αυτούς τους χώρους -που οι τουαλέτες έξω είναι καλύτερες- απονέμεται δικαιοσύνη. Είναι οι ναοί της δικαιοσύνης αυτοί. Αυτά δεν σας απασχολούν; Που πηγαίνει ο πολίτης, ο διάδικος, ο δικαστής, ο δικηγόρος να δικάσει σε αυτές τις αίθουσες; Πάτε να θεραπεύσετε τον καρκίνο με ασπιρίνη. Οι βαθμοί δικαιοδοσίας είναι τρεις: Πρωτοδικείο, Εφετείο, Άρειος Πάγος ή Συμβούλιο της Επικρατείας. Τι θα επιτευχθεί με την ενοποίηση; Θα πάρεις τον ειρηνοδίκη, θα το πας στο πρωτοδικείο. Μειώνεται η ύλη του; Γιατί να επιταχυνθεί η δικαιοσύνη; Αντί ο πολίτης να καταθέτει αγωγή στο ειρηνοδικείο, θα την καταθέτει και μετά από το ειρηνοδικείο με έφεση στο πρωτοδικείο και μετά με αναίρεση στον Άρειο Πάγο. Τώρα θα την καταθέτει στο πρωτοδικείο με έφεση στο εφετείο και μετά στον Άρειο Πάγο. Μειώνεται η ύλη; Πώς επιταχύνεται η δικαιοσύνη; Πραγματικά, αλλάζει ο χρόνος εκδίκασης ή βγαίνουν, εκδίδονται πιο γρήγορα οι αποφάσεις;

Για την επιτάχυνση της δικαιοσύνης απαιτούνται κτηριακές υποδομές, ακροατήρια, αίθουσες για να δικάζουν παράλληλα οι δικαστές. Το Πρωτοδικείο Αλεξανδρούπολης, πρωτεύουσας του Νομού Έβρου έχει μία αίθουσα. Απαιτούνται περισσότεροι φυσικά δικαστές, περισσότεροι δικαστικοί υπάλληλοι, διότι αυτό το σύστημα δεν τρέχει από μόνο του, τρέχει με ανθρώπινο δυναμικό. Απαιτείται ψηφιοποίηση των υπηρεσιών των δικαστηρίων, που μέχρι πρόσφατα, 2023-2024, τα πρακτικά των δικών στο Πρωτοδικείο Αλεξανδρούπολης τηρούνταν από τον γραμματέα με το χέρι, ό,τι προλάβαινε να γράψει. Και φανταστείτε τι δικονομικά προβλήματα δημιουργούσε αυτό μέχρι πρότινος.

Απαιτείται ο διαχωρισμός των δικαστών σε πολιτικούς και ποινικούς. Όσο ο δικαστής δικάζει έκθεμα ποινικό, με εξήντα ποινικές υποθέσεις που πρέπει αυτές να τις πάρει σπίτι, να γράψει το σκεπτικό και την επόμενη μέρα δικάζει εξήντα αστικές υποθέσεις που πρέπει να τις πάρει στο σπίτι, να γράψει σκεπτικό και να αιτιολογήσει μια απόφαση, θα υπάρχει φυσικά σοβαρό πρόβλημα. Οι πολιτικοί δικαστές θα δικάζουν μόνο πολιτικές υποθέσεις αστικής φύσεως και οι ποινικοί ποινικά. Αυτός είναι ένας τρόπος επιτάχυνσης. Αλλά εδώ θέλει λεφτά, πρέπει να προσλάβετε δικαστές. Τι κάνατε εσείς; Πήρατε τους ειρηνοδίκες, τους κάνατε πρωτοδίκες και τελειώσαμε, κλείσαμε. Αυτό είναι ο ορισμός του τσαπατσουλήματος.

Επίσης πώς θα επιταχυνθεί η δικαιοσύνη, όταν ο ειρηνοδίκης επιφορτίζεται με παραπάνω καθήκοντα; Θα ασκεί προανακριτικά καθήκοντα, θα κάνει έρευνες, θα δικάζει αστικά και σε λίγα χρόνια θα δικάζει και ποινικά στο μονομελές πλημμελειοδικείο. Τους φορτώνετε με περισσότερη ύλη, τους πληρώνετε λίγο καλύτερα, αλλά αυτό δεν βοηθά. Και όπως είπε ο κύριος Υπουργός, τώρα θα έχουν καταργηθεί τα ειρηνοδικεία και οι δικηγόροι θα πηγαίνουν να καταθέτουν αγωγές σε πιο λίγα σημεία, δεν θα απομακρύνονται πολύ. Λες και το πρόβλημα ήταν ο δικηγόρος να καταθέσει την αγωγή.

Μετά την κατάθεση αγωγής βρίσκεται το πρόβλημα. Απαιτείται, όπως λέει ο κ. Σανιδάς, ο πρώην Εισαγγελέας του Αρείου Πάγου, να γίνει ουσιαστική επιθεώρηση των δικαστών από άριστους δικαστές και όχι από κλήρωση. Να μη γίνεται μια τυπική επιθεώρηση, να έρχεται ο επιθεωρητής και να λέει "φέρτε πέντε υποθέσεις να διαβάσω αστικές, φέρτε και πέντε προτάσεις εισαγγελέων και μετά πάμε όλοι μαζί και πίνουμε κρασί, ο ελέγχων με τον ελεγχόμενο και όλα καλά. Να εξετάζονται οι αναφορές των δικηγόρων και να μην αρχειοθετούνται, καλύπτοντας τους κακούς δικαστές, οι οποίοι κάνουν δύο και τρία χρόνια να βγάλουν απόφαση. Και εγώ ως δικηγόρος έχω δικάσει πολλές φορές και έχω ξεχάσει που δίκασα, γιατί η απόφαση βγήκε μετά από τρία χρόνια. Διότι έτσι αδικούνται αυτοί που πραγματικά είναι άριστοι και κάνουν σωστή δουλειά.

Κλείνω. Η δικαιοσύνη θέλει σοβαρές τομές και όχι ημίμετρα, για να πούμε ότι κάνουμε κάτι και στην ουσία διογκώνουμε το πρόβλημα. Η δικαιοσύνη είναι το θεμέλιο της δημοκρατίας. Έτσι πρέπει να το διαχειριστείτε και να αποδώσετε τις συνθήκες που αρμόζει σε ένα ευρωπαϊκό, ευνομούμενο κράτος.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, μπορώ να έχω τον λόγο επί προσωπικού;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επί προσωπικού; Για εξηγήστε μου, παρακαλώ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Συνεχίζοντας τον ακροδεξιό λαϊκισμό του Προέδρου του, ο συνάδελφος αναφέρθηκε πάλι στους Βουλευτές οι οποίοι θα τολμήσουν να πάνε στις εκκλησίες ως υποκριτές, ενώ ψήφισαν το περιβόητο νομοσχέδιο για την ισότητα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς ψηφίσατε;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Είμαι ένας από αυτούς.

**ΠΑΡΑΣΧΟΣ ΠΑΠΑΔΑΚΗΣ:** Είπα εγώ να μην πάτε;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Συνεχίσατε ακριβώς τον ακροδεξιό λαϊκισμό του Προέδρου σας, άσχετα αν ορισμένοι συνάδελφοί σας παρεξηγούνται με την έννοια «ακροδεξιός λαϊκισμός».

Η πίστη, κύριε συνάδελφε, αφορά τον καθένα. Δεν αφορά κανέναν. Κανένας δεν είναι ο Άγιος Πέτρος. Κανένας δεν έχει δικαίωμα να βλέπει τους άλλους και να τους βάζει «χριστιανόμετρο». Και ο τρόπος με τον οποίο συνεχίσατε τον ακροδεξιό λαϊκισμό του Προέδρου σας ουσιαστικά θέλει να δημιουργήσει πρόβλημα σε όλους όσοι ψήφισαν το νομοσχέδιο τη Μεγάλη Εβδομάδα και δεν πρέπει να καταφεύγετε σ’ αυτόν τον τρόπο, τον ακραίο ακροδεξιό και λαϊκίστικο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Νομίζω έκλεισε το θέμα. Έχουν απαντηθεί αυτά τα ζητήματα. Έχει απαντήσει ο επικεφαλής της Εκκλησίας μας. Έχουν απαντήσει όλοι. Αυτά τα θέματα τα έχουμε κλείσει. Όλοι ξέρουμε ότι θα πάτε με χαρά τη Μεγάλη Εβδομάδα στις εκκλησίες, όπως πηγαίνατε. Ο Θεός είναι αγάπη. Τι σχέση έχει με όλα τα υπόλοιπα;

Τον λόγο έχει ο κ. Θεόφιλος Ξανθόπουλος για μια τρίλεπτη παρέμβαση.

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν θα μπορούσα να έχω καλύτερη πάσα για αυτά που θέλω να πω, από τα όσα αναφέρθηκαν προηγουμένως.

Θέλω κατ’ αρχάς να αναφερθώ σε μία δήλωση, αν αποδόθηκε σωστά, του κυρίου Υπουργού, ο οποίος με περισσή έπαρση και πειθώ έλεγε πριν μερικές ημέρες ότι το κράτος αν θέλει θα σε τσακίσει και θα επιβάλει αυτά που θέλει, γιατί είναι το κράτος.

Και θέλω να πω ότι έχουμε μάθει -γιατί με τον κύριο Υπουργό υπήρξαμε συμφοιτητές, διαβάσαμε τα ίδια βιβλία, ακούσαμε τους ίδιους δασκάλους, άσχετα αν μετά ο καθένας μας ακολούθησε άλλον δρόμο- ότι στις σύγχρονες δημοκρατίες, στις χώρες της νεωτερικότητας δεν είναι η αντιπαράθεση μεταξύ κράτους και λαού. Ο λαός είναι κυρίαρχος. Ο λαός εκπροσωπείται με τις διάφορες μορφές, εκφράζεται με τους τρόπους που εκφράζεται, δικαιούται να αμφισβητεί, δικαιούται να αντιπαρατίθεται και, ως εκ τούτου, τρομάζω στην ιδέα ότι ο Υπουργός Δικαιοσύνης, δηλαδή ο κατά το Σύνταγμα θεσμικά αρμόδιος για τη λειτουργία της δικαιοσύνης στη χώρα, υιοθετεί άκριτα τέτοιες απόψεις. Θέλω να πιστεύω, βεβαίως, ότι η βασική σκευή, θεωρητική και νομική, του Υπουργού δεν υφίσταται πολύ απ’ όσα έχουμε μάθει στο πανεπιστήμιο, αλλά με ανησυχεί εξαιρετικά ότι επανέρχεται ένα δίπολο κράτος και λαός σε μια καθαρά συγκρουσιακή θεώρηση.

Το δεύτερο που θέλω να πω είναι ότι είναι εξαιρετικά ανησυχητικές -σε άλλο επίπεδο- οι δηλώσεις του κ. Βαρτζόπουλου, διότι, αν αυτές οι δηλώσεις ακούγονται επίσης από Υπουργό της Κυβέρνησης, ο όποιος έχει και μία επιστημονική κατάρτιση και υπό το πρόσχημα ή το φύλλο συκής αυτών των απόψεων, ακούγονται τέτοιου είδους αδιανόητες σκέψεις, ότι είναι περίπου μια ντετερμινιστική προσέγγιση, ότι, δηλαδή, είναι από τη φύση ταγμένο εμείς οι άνδρες να είμαστε επιθετικοί, διότι ο ρόλος μας στα προϊστορικά χρόνια ή και στις απαρχές του ανθρώπινου βίου είναι να είμαστε τροφοσυλλέκτες και κυνηγοί και άρα αυτό το πράγμα έχει μια εγγενή επιθετικότητα, καταλαβαίνει ο καθένας πώς αυτό το πράγμα μπορεί να «δικαιολογήσει» τα θύματα της έμφυλης βίας, είτε αυτά είναι θύματα σωματικών βλαβών είτε -πολύ περισσότερο- γυναικοκτονιών.

Επανέρχεται, λοιπόν, έστω και από λάθος ή από λανθασμένη εκτίμηση του μέλους της Κυβέρνησης, η ανάγκη για μια συζήτηση πολύ ουσιαστική για τη νομική κατοχύρωση του όρου «γυναικοκτονία». Και βεβαίως όταν αυτές οι απόψεις σαν του κ. Βαρτζόπουλου αναφέρονται ή εκφέρονται από κορυφαία στελέχη της Νέας Δημοκρατίας καταλαβαίνουμε ότι εμείς μεν θα το λέμε, αυτοί δε θα κωφεύουν.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συνεχίσουμε με τους συναδέλφους Βουλευτές.

Τον λόγο έχει η κ. Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Είναι η σειρά μου;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι να σας πω; Εσείς είστε γραμμένη εδώ. Έκπληξη και εσείς. Αναρωτιέστε, μιλάω και εγώ; Μιλάει και Βουλευτής; Είναι μια έκπληξη.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Πραγματικά ναι, ήταν έκπληξη, οφείλω να ομολογήσω. Και ευχαριστώ τον κ. Μάντζο που υποχώρησε και μας άφησε τη θέση του για να μιλήσουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υποχώρησαν όλοι οι Κοινοβουλευτικοί Εκπρόσωποι, για να είμαστε ξεκάθαροι, για να υπάρξουν δύο Βουλευτές μετά από κάθε Κοινοβουλευτικό Εκπρόσωπο. Νομίζω ότι ήταν το λογικό.

**ΜΙΛΕΝΑ ΑΠΟΣΤΟΛΑΚΗ:** Κατόπιν πρότασης του Προέδρου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ πολύ, γιατί μαζευόμαστε οι Βουλευτές και δεν είναι ότι περιμένουμε πολλές ώρες, είναι ότι δεν μπορούμε πια να υπολογίσουμε τίποτα. Τέλος πάντων, ας μη μείνουμε σ’ αυτό.

Θέλω να ξεκινήσω, λέγοντας αυτό που θα έπρεπε να είναι ο Υπουργός για να το ακούσει. Θίχτηκε και από άλλους συναδέλφους και από άλλες συναδέλφισσες. Όταν ένας Υπουργός, ένας άνθρωπος που εκπροσωπεί την εκτελεστική εξουσία, εκφράζει απόψεις οι οποίες είναι όχι μόνο αναχρονιστικές, όχι μόνο γυρίζουν τις κοινωνίες πάρα πολύ πίσω σε περιόδους μη δημοκρατικές, σε άλλες εντελώς ιστορικές περιόδους, και ακούμε ως επιχείρημα ότι τα είπε αυτά, γιατί είναι η επιστημονική του άποψη, αν η εκτελεστική εξουσία, όποιος την εκπροσωπεί, θέλει να λέει την επιστημονική του άποψη, μένει στο σπίτι του, δεν ασκεί εκτελεστική εξουσία και μάλιστα επηρεάζοντας ζωές ανθρώπων.

Το λέω ως ένας άνθρωπος και ως γυναίκα που επί χρόνια ασχολούμαι και εγώ, όπως οι περισσότερες γυναίκες, με τον έναν ή τον άλλον τρόπο δημόσια ή και ιδιωτικά με την έμφυλη ισότητα, με τα δικαιώματα, με όλα αυτά. Θεωρώ, λοιπόν, σε μια οριακή στιγμή στην οποία βρισκόμαστε, όπου οι γυναικοκτονίες αποτελούν μεγάλο πρόβλημα για την κοινωνία, η υιοθέτηση τέτοιων απόψεων να εκφράζονται μάλιστα στον δημόσιο χώρο από εκλεγμένους ή μη, από ανθρώπους, όμως, που ασκούν εξουσία είναι άκρως προβληματική.

Εμείς ζητήσαμε την αποπομπή του κ. Βαρτζόπουλου για έναν λόγο, για τον λόγο ότι δεν μπορούν στον δημόσιο χώρο τέτοιες επιστημονικές απόψεις να έχουν οποιαδήποτε ισχύ, ειδικά τέτοιες περιόδους, και καμμία ανοχή.

Ας έρθουμε τώρα στο επίμαχο νομοσχέδιο. Δεν θα πω πάρα πολλά. Οι συνάδελφοι και μάλιστα οι νομικοί και ο εισηγητής μας μίλησαν με τον καλύτερο δυνατό τρόπο, εξήγησαν τα επίδικα. Ποια είναι τα προβλήματα της κοινωνίας, γιατί δεν ξεκινάμε ποτέ από αυτά; Δεν ξεκινάει η Κυβέρνηση της Νέας Δημοκρατίας πότε από αυτά τα προβλήματα. Έχει υιοθετήσει αυτό το σχήμα του πολυδύναμου εκσυγχρονισμού, ο οποίος αυτός ξεκινάει από τον Βενιζέλο και φτάνει μέχρι τον Κυριάκο Μητσοτάκη, στον οποίο πλέκεται ένα αφήγημα που δεν έχει σχέση με την κοινωνία.

Μετά από μια οικονομική κρίση, μετά από πανδημία, με τα μεγάλα προβλήματα της κοινωνίας που έχουν δημιουργηθεί, χρειάζεται ένα μεγάλο θεσμικό, κοινωνικό και πολιτικό άλμα, που να ακουμπάει και να απαντάει στα προβλήματα.

Σε ό,τι αφορά τη δικαιοσύνη, πρώτο μεγάλο πρόβλημα, η ταχύτητα απονομής της δικαιοσύνης. Δεύτερο μεγάλο πρόβλημα, ο εκσυγχρονισμός των εργαλείων της δικαιοσύνης, ψηφιοποίηση και λοιπά και τρίτο μεγάλο πρόβλημα, η υποστελέχωση, όπως όλος ο δημόσιος τομέας είναι υποστελεχωμένος. Δικαστικοί υπάλληλοι λείπουν από παντού, από όλες τις δομές της δικαιοσύνης. Αυτό, αν δεν το βλέπει κανείς, δεν βλέπει τίποτα. Άρα νομοθετεί για κάποιους λίγους, για κάποιους ελάχιστους ή με τις επιταγές κάποιων άλλων.

Το αίσθημα της δικαιοσύνης το ζήσαμε κι εχθές -και όχι μόνον εχθές- από τους ανθρώπους που έχασαν δικούς τους ανθρώπους στο Μάτι και άρχισε πάλι το γνωστό «φταίτε εσείς, γιατί αυτοί οι Ποινικοί Κώδικες…». Λάθος όλα και διαστρέβλωση της πραγματικότητας, ενώ το μείζον πρόβλημα είναι ότι έχουμε έλλειψη εμπιστοσύνης στη δικαιοσύνη.

Τι αλλαγές χρειάζονται; Η πρώτη μεγάλη αλλαγή που θα χρειαζόταν είναι οι πολίτες να αισθάνονται πιο κοντά τη δικαιοσύνη, τον φυσικό τους δικαστή. Να μπορούν να έχουν πιο γρήγορη πρόσβαση, από τα μικρά μέχρι τα μεγάλα θέματα.

Κλείνουν τα ειρηνοδικεία. Σαράντα τρία ειρηνοδικεία στη χώρα. «Ειρηνοποιοί-Κριταί» ονομάζονταν οι ειρηνοδίκες και μάλιστα, μέσα στην Πολιορκία του Μεσολογγίου, στο οποίο θα επανέλθω μετά.

Τα ειρηνοδικεία, τα οποία χειρίζονται, συνήθως, μικρές υποθέσεις -εκεί που το μεγαλύτερο μέρος της κοινωνίας, των λαϊκών στρωμάτων απευθύνονται- κλείνουν. Κλείνουν αυτά και αρχίζει μια περιπέτεια, χωρίς να λαμβάνεται υπ’ όψιν η γεωμορφολογική ιδιαιτερότητα αυτής της χώρας, που την κάνει όμορφη μεν -πανέμορφη!-, αλλά την κάνει και δύσκολη για τους κατοίκους, ειδικά σε ορισμένες περιοχές.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Έχουμε, βέβαια, και το άλλο θέμα, το θέμα των πρωτοδικείων. Κεντρικά πρωτοδικεία, παράλληλα ή περιφερειακά πρωτοδικεία. Πέραν όλων των άλλων προβλημάτων -σε έναν, ενάμιση χρόνο θα δούμε να κλείνονται τα περιφερειακά ή παράλληλα πρωτοδικεία, γιατί δεν θα μπορούν να επιτελέσουν τους σκοπούς, για τους οποίους γίνεται το νομοσχέδιο-, έχουμε τοπικούς ανταγωνισμούς.

Αντί να γίνει, επιτέλους, αυτό το άλμα που χρειάζεται αυτή η χώρα -το θεσμικό, κοινωνικό κ.λπ., -αντί η κοινωνία να μπει μπροστά για να γίνει το άλμα, γίνεται περιθωριοποίηση των αναγκών της κοινωνίας. Πού πάμε; Πείτε μου εσείς, με ποιο σκεπτικό πρέπει να ανταγωνίζονται τα Καλάβρυτα με το Αίγιο, για παράδειγμα. Για ποιον λόγο θα πρέπει να γίνει αυτό; Για ποιον λόγο θα πρέπει σε άλλες περιοχές της χώρας -στη Θήβα, στην Αταλάντη, την Αίγινα, για να μην αναφερθώ σε άλλες- να δημιουργηθούν τέτοιοι τοπικοί ανταγωνισμοί, που κατακερματίζουν τα προβλήματα; Και σ’ αυτό που θα επιμένω πάντα είναι ότι, για να γίνει το άλμα, χρειάζεται η κοινωνία να αισθανθεί ότι μπορεί να κινητοποιηθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίας Βουλευτού)

Ένα λεπτό μόνο, κύριε Πρόεδρε.

Θα ήθελα να μείνω στο Μεσολόγγι. Πραγματικά, όταν μιλάμε πολύ εύκολα και αρχίζουμε τις ιστορικές αναδρομές «ο πολυδύναμος εκσυγχρονισμός …», από τον Βενιζέλο στον έναν, στον άλλον, στον παράλλον, ξεχνάμε ένα πράγμα: Ότι αυτή η χώρα έχει και μερικές μεγάλες παραδόσεις, τις οποίες οφείλουμε να σεβαστούμε, να εκσυγχρονίσουμε, να τις φέρουμε στο σήμερα, με έναν άλλον τρόπο. Δεν είναι ανάγκη να αρχίσει ο «πόλεμος Μεσολογγιτών - Αγρινιωτών», ποιος πρέπει να έχει και ποιος δεν πρέπει να έχει το κεντρικό πρωτοδικείο. Είναι άγονο! Άγονο και κατακερματιστικό!

Θα πω μόνο ότι στην Πολιορκία και στην Έξοδο του Μεσολογγίου λειτουργούσαν δικαστήρια όλων των βαθμίδων. Και ο Δικηγορικός Σύλλογος Μεσολογγίου είναι από τους τρεις αρχαιότερους που έχει η χώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τελειώνω, κύριε Πρόεδρε, έχετε δίκιο.

Για ένα νομοσχέδιο, λοιπόν, που όλοι οι φορείς της δικαιοσύνης είναι εναντίον του, που πλήττονται οι δικηγόροι, οι αυτοαπασχολούμενοι, οι μισθωτοί, έρχεστε και επιμένετε. Άρα κοιτάτε κάπου αλλού και αυτό που κοιτάτε είναι οι μεγάλες δικηγορικές εταιρείες και πώς θα εξυπηρετηθούν οι επενδυτές.

Ευχαριστώ πολύ και συγγνώμη!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευτυχώς που δεν μου είπαν ότι είμαι εναντίον της Επανάστασης του Μεσολογγίου, γιατί κάποιοι άλλοι μού είπαν πριν, επειδή μιλούσαν για ένα θέμα και τους διέκοψα, ότι δημιουργώ πρόβλημα στα λεγόμενά τους.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν θέλω, όμως, κύριε Πρόεδρε, να γίνουμε κι εμείς εδώ πέρα κοινωνικός αυτοματισμός.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, βέβαια!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Εγώ σ’ αυτό το παιγνίδι δεν μπαίνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Οικονομόπουλος και μετά είναι ο κ. Μάντζος.

**ΜΙΧΑΗΛ ΧΟΥΡΔΑΚΗΣ:** Κι εγώ είμαι, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και ο κ. Χουρδάκης.

Ορίστε, κύριε Οικονομόπουλε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, η απονομή της δικαιοσύνης ως κύρια έκφανση της δικαιοδοτικής λειτουργίας αποτελεί ζωτικής σημασίας τομέα δράσης της πολιτείας και του κράτους και κύρια συνιστώσα της εν γένει κοινωνικής και οικονομικής δραστηριοποίησης των πολιτών.

Συνεπώς η οποιαδήποτε προσπάθεια αναμόρφωσης των θεσμών πρέπει να γίνεται με προσοχή και με ολοκληρωμένο σχεδιασμό και τρόπο, ώστε να μη δημιουργούνται νεοπαγή προβλήματα ούτε να βρίσκεται η πολιτεία εκ νέου στην ανάγκη αναμόρφωσης ενός τελικά διαρκώς ρευστού τοπίου, όπως συμβαίνει, δυστυχώς, σήμερα, λόγω έλλειψης προγραμματικής σκέψης σε πολλούς τομείς πολιτικής στην πατρίδα μας.

Σύμφωνα με την αιτιολογική έκθεση και τις λοιπές εκθέσεις, με το παρόν νομοσχέδιο σκοπός είναι να επιτευχθεί εξοικονόμηση πόρων περί τα 3,3 δισεκατομμύρια ευρώ, τουλάχιστον, ενώ θα επιταχυνθεί ο χρόνος απονομής της δικαιοσύνης, ενόσω υποτίθεται ότι θα βελτιωθεί και η ποιότητα απονομής της. Άρα και για την Κυβέρνηση και η δικαιοσύνη είναι θέμα οικονομικής αποτίμησης και μόνο και αυτό είναι το κύριο ζήτημα ή πρόβλημα; Οι απηρχαιωμένοι εσωτερικοί κανονισμοί και οργανισμοί των δικαστηρίων της χώρας που οδηγούν στα σημερινά αδιέξοδα έχουν αποσιωπηθεί ως εμπόδια από την κυβερνητική πρωτοβουλία;

Συγκεκριμένα, στο πρώτο μέρος, που περιλαμβάνει δεκατέσσερα άρθρα, διακηρύσσεται στο άρθρο 1 ως πρώτο πρόβλημα και σκοπός επίλυσης η βελτίωση της αποτελεσματικότητας και της ποιότητας της απονομής δικαιοσύνης, η ορθολογικότερη αξιοποίηση του ανθρώπινου δυναμικού, η αποσυμφόρηση των δικαστηρίων και η απαλλαγή των διευθυνόντων τα δικαστήρια από διαχειριστικά καθήκοντα.

Τι κάνετε, όμως, στην πράξη με τις ρυθμίσεις; Με το άρθρο 2 διατυπώνετε τον τρόπο με τον οποίο θα επιτευχθούν τα ανωτέρω και επιλέξατε για τη μεν αποτελεσματικότητα να ενοποιήσετε ειρηνοδικεία και πρωτοδικεία, ενώ θα πρέπει να αναγράφεται κατάργηση ή έστω συγχώνευση των ειρηνοδικείων, όπως πράγματι συμβαίνει.

Για τη δήθεν ορθολογικότερη αξιοποίηση του ανθρώπινου δυναμικού επιλέξατε έναν αόριστο εκσυγχρονισμό χωροταξικού σχεδιασμού των δικαστικών σχηματισμών της χώρας, που μάλλον αφορά και την αποσυμφόρηση, καθώς και τη δημιουργία ειδικής επετηρίδας για τους πρώην ειρηνοδίκες και για την απαλλαγή από διαχειριστικά καθήκοντα και των διευθυνόντων τα δικαστήρια και τη μη μεταφορά των αρμοδιοτήτων αυτών στο ΤΑΧΔΙΚ. Η προχειρότητα και το ατελέσφορο των επιλογών αυτών αποκαλύπτεται από τα ακόλουθα άρθρα, που περιγράφουν αναλυτικά το μέγεθος της σύγχυσης που επικρατεί στη συλλογιστική των συνδυαζόντων με το παρόν νομοσχέδιο.

Με το άρθρο 3 προσπαθείτε να ορίσετε κεντρικές έδρες πρωτοδικείων στις πρωτεύουσες των νομών, αλλά οι εξαιρέσεις είναι τόσες πολλές στο άρθρο 6, που απορεί κανείς ποια η σκοπιμότητα τόσων εξαιρέσεων, διατηρώντας ταυτόχρονα πλήθος από παράλληλες έδρες με ειδική ύλη. Αναγνωρίζεται έτσι ότι δεν ήταν τόσο λανθασμένη η ήδη υφιστάμενη διαμόρφωση και στην ουσία δεν έχετε να προτείνετε κάποια δραστική αλλαγή σε αυτό.

Όμως, ταυτόχρονα, με το άρθρο 4 μεταφέρετε όλες τις οργανικές θέσεις εισαγγελέων, δικαστών και υπαλλήλων του νομού στην κεντρική έδρα. Δηλαδή δημιουργείται έτσι ένα υπερσυγκεντρωτικό σύστημα και υποβάλλετε δικαιολογημένα τη σκέψη ότι αυτό δεν γίνεται με σκοπό την ανεξαρτησία της δικαιοσύνης, όταν τα πάντα εξαρτώνται από ένα κέντρο σε επίπεδο νομού. Η έννοια της αποσυμφόρησης εδώ πώς υπηρετείται;

Δεύτερο μεγαλύτερο πρόβλημα είναι η ειδική επετηρίδα του άρθρου 3. Με το άρθρο 88 του Συντάγματος επιτρέπεται μεν η ενοποίηση της πρωτοβάθμιας δικαιοσύνης, αλλά με την προϋπόθεση προηγούμενης αξιολόγησης. Εδώ δεν προβλέπεται καμμία αξιολόγηση, όπως φαίνεται στο άρθρο 8, ενώ η υποχρεωτική εκπαίδευση των ειρηνοδικών στο Ποινικό Δίκαιο, που προβλέπεται στο άρθρο 7, είναι κι αυτή αόριστη και χωρίς σαφή χρονικά όρια ή προϋποθέσεις.

Με τον τρόπο αντιστοίχισης των προσόντων, με τους πολλούς περιορισμούς του άρθρου 8, θα αδικηθούν και οι ειρηνοδίκες και οι πρωτοδίκες, κατά περίπτωση, και περισσότερο η ίδια δικαιοσύνη, που θα αντιμετωπίσει νέα συμφόρηση μέχρι την εκπαίδευσή τους. Γιατί, αν μεν αναλάβουν καθήκοντα ενώ δεν έχουν εκπαιδευτεί, θα αδικήσουν τους πολίτες και τη δικαιοσύνη, ενώ, αν δεν αναλάβουν, θα προκληθεί πάλι συμφόρηση.

Θα έπρεπε να γίνει πρώτα σωστός σχεδιασμός και διαβούλευση με τις ενώσεις των ενδιαφερομένων και μετά η ενοποίηση των κλάδων, ώστε να γίνει ομαλά. Ποια ανάγκη επιβάλλει να γίνει αυτή η ενοποίηση βεβιασμένα και χωρίς να ληφθεί υπ’ όψιν η άποψη των δικαστών συνολικά, που θα υποστούν ραγδαία μεταβολή των εργασιακών τους όρων;

Εκτός των προβλημάτων αυτών, υπάρχει ακόμα ένα, εκείνο της έλλειψης κτηρίων. Αν συγκεντρωθούν όλοι οι δικαστές, εισαγγελείς και υπάλληλοι στα κεντρικά κτήρια των νομών, όπως και θα συμβεί σε αρκετές περιπτώσεις, είναι δυνατόν να μη δημιουργήσει νέα εμπλοκή και συμφόρηση των διοικητικών υπηρεσιών στα δικαστήρια; Και αν προσφύγουν αρκετοί από αυτούς στα εγχώρια και ευρωπαϊκά δικαστήρια για την επετηρίδα, δεν θα ενταθεί ακόμη περισσότερο το πρόβλημα;

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Ως προς τη μετάθεση που προβλέπεται στο άρθρο 9 των ειρηνοδικών μόνο με αίτησή τους, αν δεν υποβληθούν τέτοιες αιτήσεις, επειδή δεν θα έχουν εκπαιδευτεί στο Ποινικό Δίκαιο, θα αναλαμβάνουν μόνο συγκεκριμένης ύλης υποθέσεις, όπως πριν, οπότε δεν επιτυγχάνεται καμμία διαφορά, αλλά μάλλον συμφόρηση των κεντρικών εδρών.

Με την πολυπλοκότητα και τις αοριστίες του άρθρου 14, που μεταφέρει πλήθος υποθέσεων σε κεντρικά δικαστήρια, θα προκληθούν νέα προβλήματα. Οι πιθανότητες παραγραφής για αρκετές από αυτές είναι πολύ μεγάλες, αφού πρέπει να επαναπροσδιοριστεί η ημερομηνία εκδίκασης -παράγραφοι 4 και 5- ή και ο τόπος -παράγραφος 10- και η συμφόρηση είναι βέβαιη. Πώς θα δικάζουν οι πρώην ειρηνοδίκες, κατά την παράγραφο 11, υποθέσεις από ύλη άγνωστη σε αυτούς, χωρίς την εκπαίδευση του άρθρου 7;

Αυτά δυστυχώς δεν πρόκειται να λυθούν ούτε με την ΚΥΑ του άρθρου 13, όποτε κι αν αυτή εκδοθεί, γιατί το διάστημα μέχρι τις 16 Σεπτεμβρίου του 2024 -με Πάσχα, ευρωεκλογές και θερινές δικαστικές διακοπές στο ενδιάμεσο- είναι πολύ μικρό. Το συνταγματικό δικαίωμα στη δίκαιη δίκη τίθεται εν αμφιβόλω κατά πόσο προστατεύεται με τέτοιες ρυθμίσεις.

Η προχειρότητα όλων αυτών των διατάξεων αποδεικνύει την έλλειψη σοβαρότητας, με την οποία αντιμετωπίζει η Κυβέρνηση τον θεσμό της δικαιοσύνης, τη μία από τις τρεις εξουσίες του κράτους, και με αυτές θα επιτευχθούν οι αντίθετοι από τους διακηρυσσόμενους σκοπούς του νομοσχεδίου και θα προκληθούν νέα προβλήματα στον χώρο της δικαιοσύνης, ακόμα και πόλωση μεταξύ κλάδων, και σίγουρα περισσότερη επιβάρυνση για όλους και κυρίως για τον πολίτη.

Χαρακτηριστικό παράδειγμα της προχειρότητας νομοθέτησης η αναιρετική διαδικασία. Ως γνωστόν μέχρι τώρα χωρεί αναίρεση κατά αποφάσεων ειρηνοδικείων μόνο για παράβαση νόμου. Θα δικάζει, δηλαδή, ο Άρειος Πάγος αναιρέσεις μέχρι του ποσού των 20.000 ευρώ;

Ευχαριστώ πολύ και καλή Ανάσταση.

**ΠΡΟΕΔΡΕΥΟΥΣΑ (Όλγα Γεροβασίλη):** Καλησπέρα κι από μένα.

Έχει ζητήσει τον λόγο ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Μάντζος, για μια τρίλεπτη παρέμβαση.

Ορίστε, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κυρία Πρόεδρε. Είναι μια παρέμβαση επί της ομιλίας του Υπουργού, τρίλεπτη πράγματι.

Η Κυβέρνηση της Νέας Δημοκρατίας, κυρία Πρόεδρε, είναι η Κυβέρνηση εκείνη στην οποία ο Υφυπουργός Υγείας αναφέρεται στο ζήτημα της έμφυλης βίας, αποπειρώμενος αντιεπιστημονικά και επικίνδυνα και αναχρονιστικά να συνδέσει με βιολογικούς δήθεν λόγους και με βιολογικές δήθεν διαφορές των δύο φύλων αυτή την απεχθή συμπεριφορά, τη στυγερή δολοφονία μιας γυναίκας από έναν άνδρα, μεταξύ πολλών που έχουμε ζήσει -η τελευταία έξω από αστυνομικό τμήμα- και ο Υπουργός Δικαιοσύνης απλώς -αντί να αποδοκιμάσει- λέει ότι πρόκειται για μία επιστημονική άποψη. Το ίδιο και ο Κυβερνητικός Εκπρόσωπος πριν από λίγη ώρα.

Η Κυβέρνηση της Νέας Δημοκρατίας είναι η Κυβέρνηση εκείνη στην οποία έχουμε διαρροή προσωπικών δεδομένων πολιτών και την ημέρα που έχουμε την αποκάλυψη του πορίσματος, έχουμε διάρρηξη στο Υπουργείο των Εσωτερικών, στη Διεύθυνση Εκλογών, και το Υπουργείο Εσωτερικών αυτής της Κυβέρνησης έχει αφωνία ως αυτή την ημέρα που μιλούμε.

Η Κυβέρνηση της Νέας Δημοκρατίας είναι η Κυβέρνηση εκείνη που για την τραγωδία, για το έγκλημα, στα Τέμπη, εκείνη και η κοινοβουλευτική της Πλειοψηφία έκανε ό,τι μπορούσε για να συγκαλύψει όχι μόνο το έγκλημα, αλλά και την προπαρασκευαστική ενέργεια της συγκάλυψης, τη μονταζιέρα, τη βραδιά εκείνη της τραγωδίας.

Η Κυβέρνηση της Νέας Δημοκρατίας, κυρία Πρόεδρε, είναι εκείνη που εξελέγη με το δόγμα «νόμος, τάξη και ασφάλεια» και έχει παραδώσει τη χώρα στην ανομία, στην αταξία και στην ανασφάλεια. Αυτή είναι η Κυβέρνηση της Νέας Δημοκρατίας!

Και ο κ. Φλωρίδης καλό είναι στον Τύπο να μη βάζει το κράτος απέναντι στον λαό και τον λαό απέναντι στο κράτος και να συνειδητοποιήσει ποια Κυβέρνηση ακριβώς υπηρετεί. Και να αφήσει και τις ανεδαφικές συγκρίσεις, κυρία Πρόεδρε, ο Υπουργός της Δικαιοσύνης. Διότι τον ακούμε πολύ συχνά και στις επιτροπές και εδώ σήμερα να επικαλείται το όνομα του Ελευθερίου Βενιζέλου και της εκκρεμούς μεταρρύθμισής του.

Ναι, και ο Χαρίλαος Τρικούπης έφερε τα τρένα στην Ελλάδα και επί Κυβερνήσεως Νέας Δημοκρατίας Κυριάκου Μητσοτάκη το ένα τρένο συγκρούεται με το άλλο μετωπικά έξω από τη Λάρισα. Και ο Ανδρέας Παπανδρέου έφερε το Εθνικό Σύστημα Υγείας δημόσιο και προσβάσιμο στην Ελλάδα και η Κυβέρνηση Μητσοτάκη το δίνει στους ιδιώτες. Και ο Κώστας Σημίτης κατοχύρωσε τις ανεξάρτητες διοικητικές αρχές στην Ελλάδα και η Κυβέρνηση Μητσοτάκη συστηματικά επιτίθεται στους επικεφαλής τους και στην ανεξαρτησία τους.

Ας αφήσουμε, λοιπόν, τις ανιστόρητες παρομοιώσεις. Κάθε εποχή έχει τις δικές της παραμέτρους. Η δικαιοσύνη είχε και τότε ανάγκες, έχει και τώρα ανάγκες. Και εκατόν δεκατρία χρόνια μετά γιατί δεν ήταν εφικτή και δεν είναι εφικτή η ενοποίηση; Διότι δεν έχουν γίνει τα προηγούμενα βήματα, τα αναγκαία.

Έχουμε τη δικαστική κτηριακή υποδομή; Η κ. Αποστολάκη σάς είπε παραδείγματα συγκεκριμένα για τα ειρηνοδικεία και για τα πρωτοδικεία της χώρας και σε ποια κατάσταση βρίσκονται. Έχουμε δικαστικούς υπαλλήλους; Η ίδια η Παγκόσμια Τράπεζα σας λέει ότι έχουμε τεράστια κενά σε δικαστικούς υπαλλήλους. Έχουμε ψηφιοποιήσει τις διαδικασίες τις δικονομικές; Όχι. Από το 2011 εκκρεμεί το σχέδιο δράσης για την ηλεκτρονική δικαιοσύνη, που έχει σχεδιαστεί στον σημερινό δικαστικό χάρτη. Πώς θα εφαρμοστεί η ενοποίηση, χωρίς την προηγούμενη εκπλήρωση των τριών αυτών αναγκαίων προϋποθέσεων; Θα είναι μια μεταρρύθμιση αποτυχημένη και η μεταρρύθμιση η αποτυχημένη, όταν συμβαίνει στον χώρο της δικαιοσύνης, έχει μεγάλο κοινωνικό κόστος.

Και κλείνω, κυρία Πρόεδρε, με μια αναφορά στο ΠΑΣΟΚ, που έκανε ο κύριος Υπουργός, που έχει ιδιαίτερη συμπάθεια στο Κίνημά μας.

Ξέρετε, ναι, ο δικαστικός «Καλλικράτης» είναι μέρος του προγράμματός μας, κύριε Υπουργέ. Δεν είναι όμως το μόνο. Ο δικαστικός «Καλλικράτης», η αναμόρφωση του δικαστικού χάρτη με όρους δικαιοκρατικούς, όχι οικονομικούς και λογιστικούς, όπως σωστά είπε η ειδική αγορήτριά μας, είναι η απόληξη μιας μεταρρυθμιστικής πολιτικής πυλώνων, σύγχρονων δικονομικών κωδίκων, τμημάτων οικογενειακών δικαστηρίων που θα λειτουργούν για την αποσυμφόρηση των εκθεμάτων και των πινακίων στα οικογενειακά δικαστήρια, ενίσχυση των εναλλακτικών μεθόδων επίλυσης των διαφορών και επιτέλους ολοκλήρωση της ψηφιοποίησης του e-Justice Action Plan, που εκκρεμεί από το 2011. Αφού γίνουν όλα αυτά, ναι, ο δικαστικός χάρτης μπορεί να είναι μία εφαρμόσιμη και κοινωνικά ωφέλιμη μεταρρύθμιση. Εσείς εδώ, όμως, «βάζετε το κάρο μπροστά από το άλογο» και όλο αυτό το βαφτίζετε «μεταρρύθμιση».

Λύσεις υπάρχουν. Σας τις υπέβαλαν και η Ένωση Δικαστών και Εισαγγελέων. Το ΠΑΣΟΚ τις έχει υλοποιήσει. Και συγχώνευση ειρηνοδικείων έχει γίνει στο παρελθόν και αύξηση της υλικής αρμοδιότητας. Ειρηνοδίκες στέλνουν επιστολές και σε εμάς τους Βουλευτές. Η Γενική Συνέλευση της Ένωσης Δικαστών και Εισαγγελέων έχει τοποθετηθεί αρνητικά και ο δικηγορικός σύλλογος, με ένα καθηλωτικό ποσοστό στο δημοψήφισμα, αρνητικά. Και μην το υποτιμάτε κάνοντας αλχημείες. Γιατί και το δικό σας 41% ποσοστό ενός ποσοστού που ψήφισε είναι. Προσέξτε τις λογιστικές αλχημείες, που είναι αντιδημοκρατικές.

Και όλα αυτά τα κάνετε απλώς, κύριε Υπουργέ, για να ικανοποιήσετε την αυταρέσκειά σας και να μπείτε -έτσι νομίζετε- στο πάνθεον των μεταρρυθμιστών και τις συνέπειες των δικών σας αποτυχημένων, δήθεν μεταρρυθμιστικών, παρεμβάσεων ας τις υποστούν άλλοι.

Κλείνω, κυρία Πρόεδρε.

Η δικαιοσύνη δεν είναι πεδίο πειραμάτων και πειραματισμών. Η δικαιοσύνη είναι πεδίο πολιτειακής λειτουργίας. Της αξίζουν πολύ περισσότερα, της αξίζουν πολύ καλύτερα από τα πειράματα και τις ιδεοληψίες της Κυβέρνησης Μητσοτάκη και των Υπουργών της.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ο Υφυπουργός Δικαιοσύνης, ο κ. Μπούγας, ζήτησε τον λόγο.

Κύριε Μπούγα, έχετε τα επόμενα πέντε λεπτά.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θα απαντήσουμε συγκεκριμένα σε όλα. Όσα γενικά και αφηρημένα ακούγονται θα απαντηθούν από την Κυβέρνηση συγκεκριμένα.

Κύριε συνάδελφε, ξεκινώ αναφέροντας, εφόσον σας αρέσουν οι ιστορικές αναδρομές, -εγώ δεν έχω καμμία σχέση με το ΠΑΣΟΚ- ότι γνωρίζω, επειδή έχω ιστορική μνήμη και ήμουν ενεργός δικηγόρος την περίοδο εκείνη, ότι το σχέδιο νόμου το οποίο εισηγήθηκε ο Κωνσταντίνος Σημίτης την περίοδο 1999 - 2000 ήταν παρόμοιο με αυτό που εισηγείται η σημερινή Κυβέρνηση. Προέβλεπε και εκείνο την ενοποίηση του πρώτου βαθμού, την κατάργηση των ειρηνοδικών και των ειρηνοδικείων.

Για ποιον λόγο αποσύρθηκε τότε το σχέδιο νόμου, καίτοι, όπως είπε και ο Υπουργός, συγκέντρωνε την συντριπτική πλειοψηφία του Κοινοβουλίου; Επειδή η τεχνική της ενοποίησης που είχε τότε επιλεγεί από τον τότε Υπουργό Δικαιοσύνης αντιμετώπισε τη σφοδρή αντίδραση του Αρείου Πάγου, επειδή θεωρήθηκε ότι δεν ήταν συνταγματικώς ορθή.

Τότε, λοιπόν, και η διοικητική ολομέλεια του Αρείου Πάγου και το Επιστημονικό Συμβούλιο της Βουλής είπαν ότι ο τρόπος με τον οποίο επιχειρείται η ενοποίηση δεν συμβαδίζει προς το Σύνταγμα. Γι’ αυτό τον λόγο αποσύρθηκε.

Σήμερα εσείς βλέπετε το Επιστημονικό Συμβούλιο της Βουλής να κάνει αναφορά στον χάρτη, να κάνει νύξη για αντισυνταγματικότητα; Είχαμε ακούσει Κασσάνδρες καθ’ όλη τη διάρκεια του διαλόγου και της διαβούλευσης περί δήθεν αντισυνταγματικότητας, οι οποίες θα αναδεικνύονταν κατά την σημερινή συζήτηση και βεβαίως ο επιστημονικός κόσμος, οι καθηγητές, το Επιστημονικό Συμβούλιο της Βουλής θα τις προέβαλαν.

Υπήρξε η παραμικρή νύξη –επαναλαμβάνω- για αντισυνταγματικότητα από καθηγητές του Συνταγματικού Δικαίου, από το Επιστημονικό Συμβούλιο της Βουλής για το σχέδιο νόμου όπως σήμερα το εισηγείται η Κυβέρνηση; Αυτό είναι το ένα.

Κυρία Πρόεδρε, δεν θα καταχραστώ του χρόνου.

Δεύτερον. Πρέπει να σας απαντήσω σε ό,τι αφορά το πρόγραμμα των κτηριακών υποδομών.

Για να μην έχετε, λοιπόν, απορίες, κύριε συνάδελφε, από το 2023 και μέχρι το 2026 εκτελείται και θα ολοκληρωθεί ένα κτηριακό πρόγραμμα από το Υπουργείο και με την ΚΤΥΠ, με χρηματοδότηση από εθνικούς πόρους, αλλά και πόρους του Ταμείου Ανάκαμψης, για το οποίο θα σας πω το συνολικό νούμερο. Ακούστε όμως ποια κτήρια κατασκευάζονται ή επισκευάζονται.

Αναβάθμιση κτηριακού συγκροτήματος διοικητικών δικαστηρίων Αθηνών. Οι εργασίες έχουν ξεκινήσει. Αναμένεται ολοκλήρωση Δεκέμβρη του 2025. Προϋπολογισμός 2.300.000 ευρώ.

Ενεργειακή αναβάθμιση του κτηρίου της Σχολής Δικαστών. Υπογραφή σύμβασης 7 Νοεμβρίου του 2023. Ολοκλήρωση Δεκέμβριος του 2025. Προϋπολογισμός 1.800.000 ευρώ.

Αποκατάσταση και συντήρηση κτηρίου Συμβουλίου της Επικρατείας. Υπογραφή σύμβασης ολοκλήρωσης του έργου Δεκέμβριος του 2025. Προϋπολογισμός 13.200.000 ευρώ.

Αντικατάσταση των παλαιάς τεχνολογίας ενεργοβόρων κλιματιστικών στο Εφετείο Αθηνών. Ολοκλήρωση έργου Δεκέμβρης του 2024.

Ενεργειακή αναβάθμιση του κτηρίου του Ελεγκτικού Συνεδρίου. Υπογραφή σύμβασης τον Δεκέμβριο του 2024. Προϋπολογισμός 5.500.000 εκατομμύρια ευρώ. Ολοκλήρωση τέλος του 2025 - αρχές 2026.

Ανέγερση κτηρίου Πρωτοδικείου και Εισαγγελίας Πρωτοδικών Αθηνών. Ένας συνολικός προϋπολογισμός 180.000.000 από εθνικούς πόρους και 25.000.000 ευρώ από πόρους του Ταμείου Ανάκαμψης.

Μεταστέγαση δικαστικών υπηρεσιών Πειραιά. Αναμένεται η ολοκλήρωση του έργου το 2025 με προϋπολογισμό 80.900.000 ευρώ.

Επίσης, έχουμε πρόγραμμα χρηματοδότησης μέσω συμβάσεων ΣΔΙΤ.

Ανέγερση Δικαστικών Μεγάρων Έδεσσας, Σερρών, Κιλκίς και ανακατασκευή Δικαστικού Μεγάρου Θεσσαλονίκης. Ολοκλήρωση του έργου τέλος του 2026. Προϋπολογισμός 120.000.000 ευρώ.

Ανέγερση Δικαστικών Μεγάρων Λαμίας, Βόλου και νέας πτέρυγας Δικαστικού Μεγάρου Καρδίτσας και ανακατασκευή Δικαστικού Μεγάρου Τρικάλων. Το έργο ξεκινά το 2024. Υπολογίζεται να ολοκληρωθεί το 2026, με προϋπολογισμό 48.300.000 ευρώ.

Ανέγερση Δικαστικού Μεγάρου Ηρακλείου και ανακατασκευή Δικαστικού Μεγάρου Ρεθύμνου. Προϋπολογισμός 70.000.000 ευρώ. Το έργο υπολογίζεται να ολοκληρωθεί εντός του 2027.

Συνολικό κτηριακό πρόγραμμα του Υπουργείου Δικαιοσύνης για την τριετία 2023 - 2026 550.000.000 ευρώ.

Έχετε ανάλογο προηγούμενο σε οποιαδήποτε χρονική περίοδο κυβερνήσεων ΣΥΡΙΖΑ ή, αν ανατρέξετε και στο παρελθόν, κυβερνήσεων ΠΑΣΟΚ, κύριε συνάδελφε;

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Ανεξάρτητος Βουλευτής κ. Μιχαήλ Χουρδάκης.

**ΜΙΧΑΗΛ ΧΟΥΡΔΑΚΗΣ:** Αγαπητές και αγαπητοί συνάδελφοι, βρισκόμαστε λίγο πριν το Πάσχα και η Κυβέρνηση επέλεξε τώρα να φέρει το νομοσχέδιο για την αναμόρφωση της δικαιοσύνης, σε περίοδο που τα δικαστήρια, όπως είναι γνωστό, είναι κλειστά. Ενδεχομένως, αυτό υποκρύπτει κάποια σκοπιμότητα προκειμένου να μην υπάρχουν εντάσεις και ενστάσεις από αυτό και να μη διαταραχθεί η εύρυθμη λειτουργία, δεδομένης δηλαδή και της συνεχόμενης αντίδρασης του δικηγορικού σώματος, αλλά και των δικαστικών υπαλλήλων.

Φαίνεται ότι για άλλη μια φορά η Κυβέρνηση, αντί να προσπαθεί να συνθέσει, τελικά καταλήγει να ισοπεδώνει. Και αντί να ενώνει δυνάμεις με τους λειτουργούς της δικαιοσύνης, τους δικαστές, τους εισαγγελείς, τους δικηγόρους αλλά και τους δικαστικούς υπαλλήλους, φροντίζει να τους διαιρεί.

Ένας τρόπος είναι το «τυράκι» που έχει δώσει στους δικηγόρους προσφέροντάς τους κάποιες ήσσονος σημασίας ρυθμίσεις, όπως οι αποδοχές κληρονομιάς, παραγνωρίζοντας όμως ότι οι αλλαγές αυτές θα φέρουν μια πραγματική «καταιγίδα».

Ποιον έχει ακούσει η Κυβέρνηση για να φέρει όλες αυτές τις αλλαγές; Μήπως άκουσε τους δικαστές; Η Ένωση Δικαστών και Εισαγγελέων έβγαλε αντίθετη ανακοίνωση, λέγοντας πως ανακοινώθηκε ότι οι αλλαγές αποτελούν κεντρική πολιτική απόφαση, δηλαδή από το Μέγαρο Μαξίμου απευθείας. Και πρότειναν οι δικαστές τη διατήρηση των ειρηνοδικείων, περιορισμένη μεταφορά ύλης και διατήρηση του δικαστικού χάρτη.

Τότε η Κυβέρνηση, ίσως, άκουσε τους δικηγόρους; Μα, και οι δικηγόροι έχουν κηρύξει αποχή για τον νέο δικαστικό χάρτη ως και σήμερα και αντιτίθενται σε ποσοστό άνω του 90% στο νομοσχέδιο.

Ίσως ακούσατε τους δικαστικούς υπαλλήλους. Ούτε αυτούς! Η Ομοσπονδία Δικαστικών Υπαλλήλων κατακεραυνώνει το νομοσχέδιο και ζητά την πλήρη απόσυρσή του, θέτοντας και διάφορα καίρια ερωτήματα.

Καταλήγουμε, λοιπόν, ότι μάλλον η διαβούλευση και η όποια συζήτηση με τους φορείς, αλλά και οι εργασίες της επιτροπής είχαν προσχηματικό χαρακτήρα και όχι ουσιαστικό.

Δεν είμαι δικηγόρος, από τα στατιστικά, όμως, της Βουλής φαίνεται ότι αρκετοί συνάδελφοι της Συμπολίτευσης είναι. Και αναρωτιέμαι, δεν γίνεται κατανοητό σε εσάς, τους δικηγόρους, τι θα γίνει με τις ρυθμίσεις που προτίθεστε να περάσετε;

Θα αναφερθώ μόνο σε μερικές από τις προβληματικές παραμέτρους, δεδομένου μάλιστα ότι όλοι θέλουμε επιτάχυνση της δικαιοσύνης. Και ορθά το έχει θέσει η Κυβέρνηση ως τέτοιο στόχο, με δεδομένη μάλιστα και την πολύ χαμηλή θέση παγκοσμίως σε όλες τις διεθνείς εκθέσεις αξιολόγησης για την ταχύτητα απονομής δικαιοσύνης.

Εδώ είναι ένα πρώτο ζήτημα του νομοσχεδίου. Πώς μιλάμε για επιτάχυνση την ίδια ώρα που πρακτικά αφαιρούμε έναν βαθμό δικαιοδοσίας; Όταν κλείνουν τα ειρηνοδικεία και γίνονται πρωτοδικεία τι θα συμβεί; Δεν καταλαβαίνετε το χάος που πρόκειται να προκληθεί, όταν όλες οι αποφάσεις των πρωτοδικείων θα φτάνουν στα εφετεία για εκδίκαση; Έχει υπολογιστεί αν υπάρχουν αρκετοί εφέτες, ώστε να εκδικάζουν πλέον όλες αυτές τις υποθέσεις που θα τους φορτωθούν από τα πρώην ειρηνοδικεία στα νυν πρωτοδικεία;

Ομοίως, η Κυβέρνηση μιλάει για εξορθολογισμό δαπανών στο δημόσιο. Πολύ σωστά! Έχω πει πολλές φορές από αυτό το Βήμα ότι οι πόροι είναι πεπερασμένοι. Και όμως, με τη νομοθέτηση που πρόκειται να προκύψει, αν την υποστηρίξετε, κυρίες και κύριοι της Συμπολίτευσης, θα δημιουργηθεί μια νέα επετηρίδα ειδική για τους ειρηνοδίκες, οι οποίοι θα προάγονται άνευ ετέρου σε πρωτοδίκες, και αυτή η απόφαση θα επιβαρύνει τον κρατικό προϋπολογισμό κατά περίπου 10 εκατομμύρια ευρώ.

Και μάλιστα ούτε το Γενικό Λογιστήριο του Κράτους μπορεί να υπολογίσει με ακρίβεια ποιο θα είναι το ετήσιο κόστος εξόδων μετακίνησης των δικαστικών λειτουργών που προάγονται σε πρωτοδίκες και άρα θα πρέπει να τοποθετηθούν εκ νέου.

Μάλιστα περαιτέρω αποδεικνύεται πως η Κυβέρνηση έχει βαλθεί να εισάγει σε όλα τα επίπεδα της δημόσιας διοίκησης και εσχάτως πιθανώς -ελπίζω να κάνω λάθος- και στη δικαιοσύνη ιδιώτες εργολάβους. Αυτό θα γίνει με την αφαίρεση της διαχείριση των κτηριακών ζητημάτων από τις διοικήσεις των τοπικών δικαστηρίων και την ανάθεσή τους στη διαχείριση του ΤΑΧΔΙΚ. Και φυσικά, δε νομίζω ότι υπάρχει αμφιβολία ότι το ΤΑΧΔΙΚ δεν θα μπορέσει να αντεπεξέλθει. Όταν δεν έχει μπορέσει να πληρώσει τα οφειλόμενα σε δικηγόρους από το 2017, πώς θα διαχειριστεί κιόλας όλες τις δικαστικές κτηριακές υποδομές της χώρας;

Άρα το επόμενο βήμα θα είναι να προτείνει η Κυβέρνηση να παραλάβουμε βοήθεια από εξωτερικούς εργολάβους φυσικά με το αζημίωτο, υποβαθμίζοντας περαιτέρω τη δικαιοσύνη και επιτρέποντας την είσοδο ιδιωτών και σε αυτή την κρίσιμη παράμετρο του κράτους. Αυτό αναγνωρίστηκε και από την ομοσπονδία δικαστικών υπαλλήλων που ανέδειξε αυτό το θέμα.

Περαιτέρω άλλο πρόβλημα είναι η εισαγωγή ξεχωριστής παράλληλης ειδικής επετηρίδας δικαστών, κάτι για το οποίο και η Επιστημονική Υπηρεσία της Βουλής αναγνώρισε ως πιθανό ζήτημα και αναρωτιόμαστε αν θα προκύψει αντισυνταγματικότητα αυτής της ρύθμισης.

Τέλος όχι λιγότερο σημαντικό, θέλω να αναφερθώ στο προτεινόμενο νέο δικαστικό χάρτη που τόσο πολύ διαφημίζει η Κυβέρνηση και δεν ξέρω επακριβώς -αν και αναφέρθηκε από άλλους ομιλητές- πώς θα επηρεαστούν άλλες περιοχές της χώρας. Μπορώ, όμως, να σας πω πώς θα επηρεαστεί η Θεσσαλονίκη.

Κλείνουν τα ειρηνοδικεία και οι δικαστικές υπηρεσίες που εξυπηρετούσαν περιοχές εκτός του κέντρου Θεσσαλονίκης. Θα πρέπει πλέον να εξυπηρετούνται σε λιγότερα σημεία. Γνωρίζετε -και πρέπει να το γνωρίζετε- πως το Fly Over έχει δημιουργήσει ήδη πάρα πολλά προβλήματα και θα τα συνεχίσει για τα επόμενα αρκετά χρόνια. Και κλείνοντας όλα τα ειρηνοδικεία και αφήνοντας μόνο ένα στον Λαγκαδά, ουσιαστικά καθοδηγούμε τους πολίτες της ανατολικής Θεσσαλονίκης να πρέπει να περάσουν μέσα από το κέντρο της πόλης.

Όταν, λοιπόν, ταυτόχρονα προσπαθούμε να τους αποτρέψουμε από αυτό και να βρούμε εναλλακτικούς τρόπους διαχείρισης της υπέρογκης κυκλοφορίας, πώς θέλουμε να τους πείσουμε όταν για κάθε πρόβλημα που θα έχουν και με τη δικαστική εξουσία, θα πρέπει τελικά υποχρεωτικά να κατευθύνονται προς τα εκεί; Κανείς δεν φαίνεται να αντιλαμβάνεται επαρκώς τις ανάγκες της ανατολικής Θεσσαλονίκης. Ήδη στον Δήμο Θέρμης και σήμερα που μιλάμε υπάρχουν εκατόν εξήντα εννέα ενεργά εργοτάξια κατασκευής κατοικιών και ο πληθυσμός διαρκώς αυξάνεται. Το ίδιο και στο Δήμο Θερμαϊκού, όπου ήδη ξεκινάει και εκεί -αυτό που περηφανεύεστε ως δικό σας έργο- το «Thess INTEC», το οποίο θα στεγάσει δεκάδες επιχειρήσεις με ελληνική και αλλοδαπή χρηματοδότηση. Αλλά, ήδη, υπάρχουν σε αυτούς τους δήμους και στον Δήμο Καλαμαριάς εκατοντάδες άλλες επιχειρήσεις, οι οποίες έχουν ανάγκη για πρόσβαση σε δικαστικές υπηρεσίες.

Ταυτόχρονα η Καλαμαριά που είναι ένας μεγάλος δήμος της ανατολικής Θεσσαλονίκης που δεν θα έχει δίπλα του πρόσβαση σε δικαστική υπηρεσία, έχει ήδη αδικηθεί κατά τη διάρκεια διοικητικών συγχωνεύσεων δήμων και κοινοτήτων, αλλά και με τον υπόλοιπο σχεδιασμό που γίνεται στην περιοχή κοντεύει πρακτικά να αποκοπεί από το ζωτικό για το δήμο παραλιακό μέτωπο.

Για ποιο λόγο, λοιπόν, ενώ στην Αθήνα προβλέπονται πέντε περιφερειακά πρωτοδικεία, δεν προβλέπεται ένα δεύτερο για τη Θεσσαλονίκη; Δεν ακούτε όχι μόνο τους δημάρχους των προαναφερθέντων δήμων, αλλά ούτε και την Περιφερειακή Ένωση Δήμων Κεντρικής Μακεδονίας, που ζητούσε ομόφωνα όλοι οι προηγούμενοι που σας λέω, να αλλάξετε γνώμη, κύριε Υπουργέ, γι’ αυτό το θέμα και να φέρετε μια έδρα περιφερειακού πρωτοδικείου στα ανατολικά.

Και καταθέτω όλες αυτές τις αποφάσεις στα Πρακτικά.

(Στο σημείο αυτό ο Βουλευτής κ. Μιχαήλ Χουρδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι μόνοι που αντιδρούν, κύριε Φλωρίδη, και σας το είπα και κατ’ ιδίαν και το ξέρετε, είναι οι δικηγόροι. Και οι λόγοι, όπως γνωρίζετε, είναι καθαρά συντεχνιακοί. Θα πρέπει να αλλάξετε σας παρακαλώ τη στόχευσή σας. Ξέρετε τα προβλήματα της Θεσσαλονίκης. Δεν θεωρώ ότι είστε υπέρ των συντεχνιακών λογικών και δεν θέλετε να δώσετε τροφή για σχόλια, που θέλουν τόσο σοβαρές υποθέσεις να διευθετούνται στη βάση παλαιοκομματικές λογικής αναλόγως των πιέσεων που ασκούνται από διάφορα βουλευτικά και όχι μόνο γραφεία. Και προς αυτή την κατεύθυνση έχω καταθέσει σχετική τροπολογία, όχι για μικροπολιτικές σκοπιμότητες -άλλωστε δεν είναι η περιφέρειά μου η Β΄ Θεσσαλονίκης- αλλά για την ουσία, η οποία είναι η πρόσβαση στις δικαστικές υπηρεσίες για τους πολίτες Θεσσαλονίκης, η μείωση της επιβάρυνσης των κέντρων και η βελτίωση της δικαστικής λειτουργίας.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Βουλευτής του ΣΥΡΙΖΑ - Προοδευτική Συμμαχία, κ. Καραμέρος.

Ορίστε, έχετε τον λόγο, κύριε συνάδελφε.

**ΓΕΩΡΓΙΟΣ ΚΑΡΑΜΕΡΟΣ:** Κύριε Υπουργέ, το γεγονός ότι η Κυβέρνηση φέρνει το νομοσχέδιο για την κατάργηση των ειρηνοδικείων και την αναδιάρθρωση των δικαστηρίων άρον άρον μέσα στη Μεγάλη Εβδομάδα, λίγο πριν κλείσει η Βουλή, μαρτυρά το πόσο αντιδημοφιλές είναι αυτό στον δικηγορικό κόσμο αλλά και στις τοπικές κοινωνίες. Αυτό είχα προετοιμάσει σαν εισαγωγή σήμερα κύριε Φλωρίδη. Αλλά με εκπλήξατε πραγματικά επαναλαμβάνοντας ότι εκατόν δεκατέσσερα χρόνια μετά εκτιμάτε πως προχωράτε σε μια μεταρρύθμιση στη δικαιοσύνη, όπως ο Ελευθέριος Βενιζέλος, ίσως γιατί βλέπετε τον εαυτό σας στον ρόλο του Νικόλαου Δημητρακόπουλου, του μυθικού, εμβληματικού Υπουργού Δικαιοσύνης του Ελευθέριου Βενιζέλου στην πρώτη κυβέρνησή του το 1910, που μολονότι έμεινε μόλις δεκαεννέα μήνες στον υπουργικό θώκο, πραγματικά άφησε πολύ σημαντική παρακαταθήκη για το νομικό κόσμο.

Κύριε Φλωρίδη, να σας ενημερώσω ότι δεν είστε ο Νικόλαος Δημητρακόπουλος. Ο Νικόλαος Δημητρακόπουλος έμεινε στην ιστορία όπως τον ανέφερα, και εσείς θα μείνετε στην ιστορία -ξέρετε είναι και η δύναμη των νέων τεχνολογιών- γιατί η δύναμη των νέων τεχνολογιών σας ξαναέφερε σε υπουργικό θώκο. Και πραγματικά είστε ένα παράδειγμα επιτυχίας του ψηφιακού μετασχηματισμού, καθώς ως κήνσορας και αρχιερέας στο διαδίκτυο του αντισύριζα μετώπου, βρεθήκατε σε υπουργικό θώκο. Αλλά θα ήθελα να έχετε μια φειδώ και ένα μέτρο στο πώς τοποθετείστε εδώ στην Αίθουσα, στην Εθνική Αντιπροσωπεία.

Γιατί η δεύτερη όψη, η άλλη όψη του ψηφιακού μετασχηματισμού είναι ότι οι επόμενες γενιές θα σας θυμούνται γι’ αυτό που είπατε για το μπάζωμα, ότι είναι για τα μπάζα όσοι μιλάνε για το μπάζωμα, ενώ βλέπετε τις εξελίξεις που υπάρχουν και σε επίπεδο δικαιοσύνης και το άλλο για όσους έχουν μνήμη, είναι το γεγονός ότι όταν πήγατε να ανοίξετε την υπόθεση της διαφάνειας στο ποδόσφαιρο ως Υφυπουργός Αθλητισμού το 2000, συμβιβαστήκατε. Κάνατε αναφορά και στον κ. Σημίτη. Ο κ. Σημίτης σας υποβάθμισε διά της αναβαθμίσεως, πηγαίνοντάς σας ως Υφυπουργό Οικονομικών με έδρα το Γενικό Λογιστήριο του Κράτους. Γιατί σε αυτή τη χώρα πρέπει να έχουμε μνήμη.

Οπότε με μεγαλύτερη φειδώ παρακαλώ οι παραλληλισμοί με τον Ελευθέριο Βενιζέλο. Δεν είναι ο Κυριάκος Μητσοτάκης Ελευθέριος Βενιζέλος. Δεν υπέκλεπτε τους Υπουργούς του, ακόμη κι αν θα είχε την τεχνολογική δυνατότητα. Δεν καταπατούσε το κράτος δικαίου. Ούτε εσείς είστε ο Νικόλαος Δημητρακόπουλος. Δυστυχώς τα πράγματα είναι διαφορετικά.

Επί της ουσίας του νομοσχεδίου, αυτό που δεν λέτε είναι ότι μια άλλη κυβέρνηση της Νέας Δημοκρατίας κατήργησε εκατό ειρηνοδικεία την περίοδο 2013 - 2014, αλλά δεν υπήρξε συντόμευση στον χρόνο απονομής της δικαιοσύνης. Δεν είναι μεταρρύθμιση το να τα κόβετε και να τα κλείνετε. Αυτό το κάνει και ένας περαστικός. Εδώ απ’ έξω, εάν βρούμε κάποιον και του πεις πώς μπορείς να κάνεις μια μεταρρύθμιση -έτσι έχετε εκπαιδεύσει κιόλας τον κόσμο την τελευταία δεκαπενταετία- θα σου πει να το κλείσουμε.

Δηλαδή το ότι θα κλείσετε τα πρωτοδικεία είναι πολιτική μακροπρόθεσμου σχεδιασμού; Γιατί θέλω να υπενθυμίσω στους Έλληνες πολίτες ότι αυτή η Κυβέρνηση των αρίστων έχει φτιάξει και μια Γραμματεία Foresight στο Μαξίμου, Γραμματεία Μακροπρόθεσμου Σχεδιασμού. Ελάτε να δείτε στη δική μου εκλογική περιφέρεια πόσο μακροπρόθεσμος είναι ο σχεδιασμός όταν κλείνετε το Ειρηνοδικείο του Καπανδριτίου. Θα μιλήσω ξεχωριστά για τις Αχαρνές. Αλλά για το Λαύριο να πω. Κλείνετε το Λαύριο. Είναι μακροπρόθεσμος σχεδιασμός να κλείνετε το Ειρηνοδικείο στο Λαύριο; Γνωρίζετε εσείς ή ρωτήσατε τους Βουλευτές της ανατολικής Αττικής, έστω της Νέας Δημοκρατίας, για τις προοπτικές του Λαυρίου ως ένα από τα πολύ μεγάλα λιμάνια της Αττικής και της χώρας; Και κλείνετε εκεί το ειρηνοδικείο.

Άρα εδώ ξέρετε τι κάνετε; Και απευθύνομαι τώρα, για να το μαλακώσω λίγο, στον απόφοιτο της νομικής Θεσσαλονίκης, στον άνθρωπο που ξεκίνησε από το Κιλκίς. Και θα πρέπει να σκεφτείτε και τον συνάδελφό σας, τον νεαρό δικηγόρο στις Αχαρνές, τον νεαρό δικηγόρο στη Λαυρεωτική. Ξέρουμε κάποιους τέτοιους. Εσείς έχετε χάσει την επαφή με την κοινωνία.

Τι κάνετε; Φέρνετε ένα νομοθέτημα που δήθεν το υπαγορεύει η Παγκόσμια Τράπεζα, ενώ δεν το υπαγορεύει η Παγκόσμια Τράπεζα, αλλά οι εταιρείες συμβούλων που βολεύονται από αυτό. Πλήττεται το επάγγελμα του νομικού, του δικηγόρου. Και επειδή έχετε υπάρξει μάχιμος δικηγόρος, απευθύνομαι σε αυτόν έστω, λίγο φιλότιμο, να θυμηθείτε τα πρώτα για να τιμήσετε με τα στερνά αυτό που πρέπει στο επίπεδο του νομικού κόσμου.

Εγώ δεν είμαι νομικός, αλλά ζω, εργάζομαι ανάμεσα σε νομικούς. Ξέρω την αγωνία τους στο Μενίδι, στη βορειοανατολική Αττική, στο Λαύριο. Και αυτό που κάνετε δεν είναι μεταρρύθμιση, είναι περικοπές και το έχετε ξανακάνει και δεν πέτυχε. Αλλά αυτή τη φορά δεν επιμένετε για να μειώσετε το κόστος ή για να δώσετε περισσότερη δουλειά και στους ειρηνοδίκες. Ότι, δήθεν, κάθονταν οι ειρηνοδίκες, αυτή είναι η σπέκουλα που κάνετε, όχι εσείς προσωπικά, σε επίπεδο κυβερνητικό. Το κάνετε γιατί θέλετε το εξής. Κατά την έκθεση Πισσαρίδη, πώς πλήττετε τους μικρομεσαίους για να επωφεληθούν οι μεγάλες εταιρείες οριζόντια; Γιατί έλεγε η έκθεση Πισσαρίδη ότι οι πολλές μικρομεσαίες επιχειρήσεις δεν βοηθούν στην ανταγωνιστικότητα της χώρας. Έτσι, λοιπόν, και τα μικρά δικηγορικά γραφεία κατά τόπους, ο νεαρός ή η νεαρή δικηγόρος στο Λαύριο, στο Μενίδι, στον Ωρωπό, δεν βολεύουν τα μεγάλα γραφεία τα συμβουλευτικά, αυτά που καταρτίζουν και τους νόμους, αυτούς που τους βλέπουμε να κινούνται εδώ στο εντευκτήριο με τις καρφίτσες των εταιρειών τους στο πέτο συνοδεύοντας Υπουργούς. Γι’ αυτούς λειτουργείτε και το βαφτίζετε μεταρρύθμιση και φέρνετε στο στόμα σας τον Ελευθέριο Βενιζέλο. Όχι όμως, τουλάχιστον είχατε τη μετριοπάθεια να μην αναφερθείτε στον Νικόλαο Δημητρακόπουλο.

Επί διακυβέρνησης ΣΥΡΙΖΑ οι επιδόσεις των ειρηνοδικείων ήταν εξαιρετικές. Το 2017, με υπηρετούντες επτακόσιους τριάντα δικαστές στα ειρηνοδικεία, ο αριθμός των εκδοθεισών αποφάσεων ανήλθε σε περίπου εκατόν οδγόντα εννέα χιλιάδες, ήτοι στο 58% επί των πολιτικών αποφάσεων και το 2018 στο 62%.

Συγκεκριμένα στην ανατολική Αττική καταργείτε τις Αχαρνές -το Κορωπί το αναβαθμίζετε- το Λαύριο και το ειρηνοδικείο του Μαραθώνα. Θα σας πω για τις Αχαρνές. Δεν είναι δυνατόν στον δωδέκατο μεγαλύτερο δήμο, τον δήμο που έχει τόσα κοινωνικά προβλήματα, που έχει εγκληματικότητα, να κλείνετε το ειρηνοδικείο. Δεν είναι μόνο ότι κλείνετε το ειρηνοδικείο στο Μενίδι. Φροντίσατε να κλείσετε το 2021 την εφορία, συγχωνεύοντάς την με αυτή των Αγίων Αναργύρων. Φροντίζετε με άλλες πολιτικές σας να κλείνετε τα ΕΛΤΑ, δυσκολεύοντας τους συνταξιούχους που εξυπηρετούνται σε πάρα πολλές περιπτώσεις. Κλείνετε τα ΕΛΤΑ, κλείνετε την εφορία, κλείνετε το ειρηνοδικείο, πού; Στο Μενίδι, στις Αχαρνές, στον μεγαλύτερο δήμο της ανατολικής Αττικής, με σοβαρά προβλήματα και προκλήσεις, εσείς τι κάνετε; Κόβετε κάθε δεσμό της κοινωνίας με την εξυπηρέτηση από το κράτος. Αυτό κάνετε και το βαφτίζετε μεταρρύθμιση. Δεν είναι μεταρρύθμιση. Δεν είναι Ελευθέριος Βενιζέλος ο Κυριάκος Μητσοτάκης. Δεν είστε Δημητρακόπουλος.

Καταψηφίζουμε το νομοσχέδιο αυτό, ένα νομοσχέδιο προχειρότητας, ένα νομοσχέδιο που στο όνομα του οριακού δημοσιονομικού οφέλους, χωρίς σημαντικό αποτύπωμα στον προϋπολογισμό, βυθίζει στο μαρασμό ολόκληρες περιοχές της χώρας και κυρίως εξυπηρετεί τις μεγάλες εταιρείες συμβούλων και όχι τους μάχιμους δικηγόρους και τον νομικό κόσμο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο ο Κοινοβουλευτικός Εκπρόσωπος της Νίκης, ο κ. Γεώργιος Ρούντας.

Έχετε τον λόγο, κύριε Ρούντα.

**ΓΕΩΡΓΙΟΣ ΡΟΥΝΤΑΣ:** Κυρία Πρόεδρε, κύριε Υπουργέ, κυρίες και κύριοι συνάδελφοι, βρισκόμαστε μπροστά σε ένα νομοσχέδιο που έχει δημιουργήσει από το πουθενά, θα λέγαμε, μια άνευ προηγουμένου αναταραχή τόσο στις τοπικές κοινωνίες της Ελλάδος όσο και σε σύσσωμο το νομικό κόσμο. Ως κυβέρνηση θεωρείτε ότι έχει ετοιμάσει ένα ιστορικό νομοσχέδιο, το οποίο, κατά την κρίση σας, είναι μία ριζική μεταρρύθμιση. Μάλιστα, θεωρείτε ότι αν δεν σπάσεις αυγά, δεν μπορείς να κάνεις ομελέτα. Όμως, κύριοι της Κυβέρνησης, στην προκειμένη περίπτωση, όταν προσθέτετε στον πρωτοδίκη αρμοδιότητες ειρηνοδίκη και όταν βάζετε τον ειρηνοδίκη να κάνει τον πρωτοδίκη, δεν σπάτε αυγά, αλλά αντιθέτως ανακατεύετε τα τσόφλια.

Και αν, όντως, θέλετε να μιλήσουμε για μεταρρύθμιση στη δικαιοσύνη, τότε ας συμφωνήσουμε όλοι εδώ μαζί, όλα τα κόμματα πραγματικά, στην επικείμενη συνταγματική Αναθεώρηση να καταργήσουμε τον διορισμό των ηγεσιών των ανωτάτων δικαστηρίων από την εκάστοτε Κυβέρνηση, να κόψουμε δηλαδή τον ομφάλιο λώρο που συνδέει τους ανώτατους δικαστικούς με την πολιτική εξουσία και να διαφυλάξουμε τη διάκριση των εξουσιών, κάνοντας το πρώτο μεγάλο βήμα για να αντιμετωπίσουμε την κομματοκρατία.

Κατά τη γνώμη μας, πράγμα το οποίο το ακούσατε πολλές φορές στις επιτροπές και από εξαιρετικούς συναδέλφους των υπολοίπων κομμάτων, η νομοθετική σας πρωτοβουλία είναι εξαιρετικά πρόχειρη. Γιατί, να το πω χαριτολογώντας, έχετε βάλει το κάρο μπροστά από το άλογο. Και αυτό δεν το λέμε εμείς μόνο. Είναι άποψη σύσσωμου του νομικού κόσμου και των δικαστών και των δικηγόρων. Και είναι μια γνώμη, η οποία αποτυπώθηκε με σαφήνεια στο αποτέλεσμα του πρόσφατου δημοψηφίσματος το οποίο διεξήχθη τις προηγούμενες μέρες από τον Δικηγορικό Σύλλογο Αθηνών. Είναι χαρακτηριστικό ότι με ποσοστό 90,14% οι δικηγόροι των Αθηνών που συμμετείχαν στο δημοψήφισμα απέρριψαν τον νέο δικαστικό χάρτη. Και φυσικά όλοι αυτοί οι δικηγόροι που συμμετείχαν στο δημοψήφισμα δεν είναι ψηφοφόροι της Αντιπολίτευσης.

Ο νομικός κόσμος της χώρας, οι δικαστές, οι δικηγόροι και οι σχεδόν πάντοτε αγνοημένοι δικαστικοί γραμματείς, όλοι σύσσωμα σας λένε το ίδιο πράγμα, ότι ο εξορθολογισμός του δικαστικού χάρτη έχει τρία βασικά προαπαιτούμενα. Το πρώτο είναι η ύπαρξη κτηριακών υποδομών, για την οποία πριν λίγο ειπώθηκε ότι είναι εν εξελίξει -αν κάνω λάθος, διορθώστε με- ένα πρόγραμμα 550 εκατομμυρίων ευρώ. Αλλά είναι εν εξελίξει. Θα έπρεπε αυτά να ήταν ήδη έτοιμα όμως. Ο δεύτερος πυλώνας είναι η επαρκής στελέχωση με δικαστές και γραμματείς και ο τρίτος είναι η ολοκληρωμένη ηλεκτρονική μηχανογράφηση των δικαστηρίων. Αυτά τα προαπαιτούμενα τώρα που μιλάμε δεν υπάρχουν, όπως προείπα, ή υπάρχουν μόνο στα χαρτιά και σε μακέτες. Ειδικά για τις κτιριακές υποδομές αρκεί να σκεφτεί κάποιος πόσο καιρό χτίζεται το νέο πρωτοδικείο.

Απέναντι σε αυτές τις αιτιάσεις τι απαντάτε; Τίποτα. Απλά βιάζεστε να διεκπεραιώσετε γρήγορα την -ας πούμε- μεταρρύθμιση, ώστε να εκταμιευθούν οικονομικοί πόροι από το Ταμείο Ανάκαμψης και Ανθεκτικότητας. Ο εθνικός, δηλαδή, πολιτικός στόχος τον οποίο έχετε είναι να μη χαθούν -να το πω έτσι- τα δανεικά από το Ταμείο Ανάκαμψης και όχι να γίνει σωστή δουλειά. Γι’ αυτό βιάζεστε. Και θα σας εξηγήσω γιατί το λέω αυτό, κάνοντας μια απλή ερώτηση. Αν για τον οποιονδήποτε λόγο τον Δεκέμβριο του 2023 δεν είχε περιληφθεί η αναθεώρηση του δικαστικού χάρτη στο Εθνικό Σχέδιο Ανάκαμψης και Ανθεκτικότητας «Ελλάδα 2.0» που υποβάλατε στο Ταμείο Ανάκαμψης, θα σας ενδιέφερε τότε να κάνετε αυτήν την ιστορική, όπως λέτε, μεταρρύθμιση;

Αυτήν ακριβώς τη στάση σας εμείς μεμφόμαστε. Δεν έχετε γνήσιο ενδιαφέρον, κατά την κρίση μας, για την απονομή της δικαιοσύνης. Απλά σας ενδιαφέρει όπως-όπως να πετύχετε το ορόσημο, να επιτύχετε την εκταμίευση πόρων. Και, δυστυχώς, η λογική κόστους-οφέλους μέσα στην οποία εντάσσετε πλέον τη δικαιοσύνη προσβάλλει ευθέως το κράτος πρόνοιας.

Αφ’ ης στιγμής, λοιπόν, κινητήριος δύναμη των νομοθετικών πρωτοβουλιών σας είναι μόνο ο δανεισμός μέσω του Ταμείου Ανάκαμψης και μάλιστα μέσα σε ένα ασφυκτικό χρονικό πλαίσιο, τότε είναι φανερό δυστυχώς ότι η ίδια η Κυβέρνηση υποβιβάζει το ίδιο το Υπουργείο σας, του οποίου το έργο είναι εξαιρετικά βαρυσήμαντο, σε ένα γραφείο ταμειακών -να το πω έτσι- διεκπεραιώσεων. Αυτό, λοιπόν, δυστυχώς το νομοσχέδιο εσείς το ονομάζετε ιστορική μεταρρύθμιση. Και είναι προφανές ότι από την Κυβέρνηση απουσιάζουν απολύτως το όραμα και η διάθεση να λυθούν τα προβλήματα απονομής της δικαιοσύνης.

Και ξέρετε, η κριτική μας δεν θα μείνει μόνο στην Κυβέρνηση, αλλά θα προχωρήσουμε να κάνουμε κριτική και στους ευρωπαίους συντάκτες του συγκεκριμένου κεφαλαίου του Σχεδίου Ανάκαμψης. Παρατηρούμε ότι η αποκέντρωση μέχρι στιγμής ήταν πάντοτε μέρος των πολιτικών της Ευρωπαϊκής Ένωσης σε όλες τις δημόσιες πολιτικές. Όμως, στο συγκεκριμένο νομοσχέδιο είναι εμφανές ότι η αποκέντρωση δεν έχει ληφθεί υπ’ όψιν. Αντιθέτως, παρατηρούμε έναν συγκεντρωτισμό, ένα πνεύμα συγκεντρωτισμού, το οποίο δεν μας βρίσκει σύμφωνους.

Τι θα έπρεπε, λοιπόν, να είχε κάνει η Κυβέρνηση; Θα έπρεπε να είχατε θέσει το ζήτημα της αποκέντρωσης, την νησιωτικότητας και των μειονεκτικών ορεινών περιοχών της Ελλάδας στο ECOFIN, το οποίο διαχειρίζεται το Εθνικό Σχέδιο Ανάκαμψης, ώστε να διασωθούν τα ειρηνοδικεία και τα πρωτοδικεία που στηρίζουν τις τοπικές κοινωνίες. Θα έπρεπε δηλαδή να είχατε κάνει ουσιαστική διαβούλευση με το ECOFIN, γιατί, δυστυχώς, εδώ που έχουμε φθάσει αυτό είναι το αρμόδιο και έχει τον πρώτο λόγο στα οικονομικά ζητήματα της χώρας μας. Αυτό, λοιπόν, θα πρέπει να το ακούσουν οι τοπικές κοινωνίες.

Είχατε την ευκαιρία να ζητήσετε την τροποποίηση της μεταρρύθμισης με τίτλο: «Επιτάχυνση της απονομής της δικαιοσύνης», όπως ακριβώς περιγράφεται στην εκτελεστική συμφωνία χρηματοδότησης στις σελίδες 162-163 και στο μέτρο με αύξουσα αρίθμηση 165.75, έτσι ώστε να συμπεριλάβετε μέσα σε αυτό και τις γεωγραφικές ιδιαιτερότητες της Ελλάδος. Κάτι τέτοιο, όμως, δυστυχώς δεν το κάνατε. Και δεν το κάνετε γιατί ο κόσμος της υπαίθρου για εσάς προφανώς δεν υπάρχει και αυτό αποδεικνύεται από την καταστροφή του πρωτογενούς τομέα και της επαρχίας γενικά. Γι’ αυτό και οι τοπικές κοινωνίες σε όλη την Ελλάδα ωρύονται και είναι εξοργισμένες.

Και πριν τελειώσω να κάνω μία ειδική αναφορά στο άρθρο 39 για την περιστολή των αρμοδιοτήτων της ευρωπαϊκής εισαγγελίας. Όντως, χθες ο αξιότιμος κύριος Υπουργός μάς έδωσε ένα έγγραφο και μας εξήγησε ότι δεν είναι πρωτοβουλία μονομερώς της Κυβερνήσεως, αλλά ζητήθηκε από τον ίδιο τον Ευρωπαίο Εισαγγελέα, διορθώστε με, αν κάνω λάθος.

Όμως, δημιουργείται το εξής ερώτημα: Πώς λαμβάνει την πρωτοβουλία αυτή ο Ευρωπαίος εισαγγελέας; Μπορεί από μόνος του να ζητάει να αλλάξει κατά το δοκούν η κείμενη νομοθεσία; Ρωτήθηκε και συμφώνησε η γενική Ευρωπαία εισαγγελέας, η κ. Κοβέσι; Γιατί εξ όσων γνωρίζουμε έχει διαφωνήσει με αυτή την προσέγγιση και έχει δηλώσει δημοσίως ότι με αυτό το νομοσχέδιο εμποδίζεται, ως οφείλεται, ο δικαστικός έλεγχος της σύμβασης 717.

Το επιχείρημα –ξέρετε- της επιτάχυνσης της δικαιοσύνης, το οποίο προτάσσετε στο παρόν νομοσχέδιο, θεωρούμε και πιστεύουμε ότι δεν μας πείθει. Μας προβληματίζει συγκεκριμένο δημοσίευμα της εφημερίδας «ΕΣΤΙΑ», το οποίο και το καταθέτω στα Πρακτικά, σύμφωνα με το οποίο αυτή η διάταξη σχετίζεται με συγκεκριμένη υπόθεση που αφορά στο έγκλημα των Τεμπών.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σύμφωνα, λοιπόν, με το δημοσίευμα δίνεται –λέει- νομιμοποίηση σε ένα προβληματικό βούλευμα, με το οποίο η δέκατη όγδοη τακτική ανακρίτρια Αθηνών παρακράτησε αδικαιολόγητα τη σχετική δικογραφία, σε αντίθεση με τα όσα ορίζει ο ευρωπαϊκός κανονισμός. Θέλουμε εδώ πραγματικά μία ξεκάθαρη απάντηση για το ζήτημα: Σχετίζεται ή δεν σχετίζεται με το έγκλημα των Τεμπών; Εκτός αν φυσικά θεωρείτε ότι δεν πρέπει να θέτουμε τέτοια ερωτήματα, γιατί, όπως ειπώθηκε και από εσάς στον τηλεοπτικό σταθμό «ΣΚΑΪ», με το κράτος, όταν αυτό αποφασίζει να κάνει κάτι, δεν μπορεί να τα βάλει κανείς, θα τον ισοπεδώσει.

Για τους ανωτέρω λόγους, λοιπόν, εμείς καταψηφίζουμε το παρόν νομοσχέδιο.

Εύχομαι ολόψυχα Καλή Ανάσταση σε όλο τον ελληνικό λαό και σε όλους σας και σε εσάς προσωπικά και στις οικογένειές σας!

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας, ο κ. Γεώργιος Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κυρία Πρόεδρε.

Κύριοι Υπουργοί, αγαπητές και αγαπητοί συνάδελφοι, θα μου επιτρέψετε να ξεκινήσω με την πρόσφατη δικαστική απόφαση για το Μάτι και το πώς αυτή έγινε αποδεκτή από την κοινωνία. Δεν συζητούμε για τους συγγενείς των θυμάτων που δικαιολογημένα εξέφρασαν την αγανάκτησή τους. Όμως, έχετε διαπιστώσει όλοι σας ότι η κοινωνία συνολικά απέναντι σε αυτή την απόφαση στάθηκε με προβληματισμό και θα έλεγα και με αμφισβήτηση. Μάλιστα, έφτασε και Αρχηγός πολιτικού κόμματος μέσα στη Βουλή να μιλήσει για κακοδικία.

Βέβαια, θα ήμουν ο τελευταίος που θα τολμούσα να κρίνω δικαστική απόφαση. Και δικαιολογημένα κάποιος θα ρωτήσει αν το κοινό περί δικαίου αίσθημα είναι αυτό που θα πρέπει να καθορίζει τις αποφάσεις των δικαστών. Προφανώς και όχι. Αυτές καθορίζονται με βάση το νομοθετικό πλαίσιο το οποίο ισχύει και με βάση αυτό βγάζουν τις αποφάσεις τους.

Άρα, για να αποφύγουμε τέτοιου είδους αντιφάσεις ανάμεσα στο κοινωνικό αίσθημα και στις αποφάσεις των δικαστηρίων οφείλουμε να θωρακίσουμε με το ανάλογο θεσμικό πλαίσιο τη δικαστική εξουσία, για να μπορέσει να ασκεί με ταχύτητα, με αποτελεσματικότητα, αλλά και με σαφήνεια το έργο της.

Και αυτό έρχεται να κάνει με συνεχείς παρεμβάσεις το Υπουργείο Δικαιοσύνης, αλλά και με το σημερινό νομοθέτημα, με στόχο τον εκσυγχρονισμό, την αναβάθμιση και την επιτάχυνση των διαδικασιών απονομής της δικαιοσύνης.

Καλούμαστε, λοιπόν, σήμερα να συζητήσουμε για τον νέο δικαστικό χάρτη της χώρας μας, που αν ανατρέξει κανείς στο παρελθόν, θα ανακαλύψει ότι η συζήτηση αυτή κρατά πάνω από εκατό χρόνια. Αντιλαμβανόμαστε, λοιπόν, ότι πρόκειται για μια μεγάλη τομή για το δικαστικό σύστημα της πατρίδας μας, που χρειάστηκαν πάρα πολλά χρόνια για να ωριμάσει και να τεθεί πλέον σε τροχιά υλοποίησης.

Η Κυβέρνησή μας, λοιπόν, στοχεύει να αναζωογονήσει τη δικαιοσύνη, κατανέμοντας τις αρμοδιότητες με αποδοτικότερο τρόπο. Και αυτό, διότι καθίσταται αναγκαίος ο εκσυγχρονισμός της δικαιοσύνης, αλλά και η επιτάχυνση των διαδικασιών, προκειμένου οι πολίτες καταφεύγοντας σε αυτή να γνωρίζουν ότι σε σύντομο χρονικό διάστημα θα έχουν και την αντίστοιχη απόφαση που τους αναλογεί με βάση τον λόγο για τον οποίο προσέφυγαν στη δικαιοσύνη.

Και είναι αλήθεια ότι οι πολίτες αμφισβητούν σε μεγάλο βαθμό την ποιότητα των υπηρεσιών της δικαιοσύνης και ως εκ τούτου προχωρούμε σήμερα σε μία συνολική αναβάθμιση, εκσυγχρονίζοντας επιπρόσθετα και τους δικαστικούς λειτουργούς. Όλα τα παραπάνω προέκυψαν μέσα από έναν υγιή, ποιοτικό και επιστημονικό διάλογο διαρκείας με τους αρμόδιους και εμπλεκόμενους φορείς.

Η Κυβέρνησή μας, λοιπόν, με το παρόν νομοσχέδιο επιθυμεί να ενισχύσει την αποδοτικότητα της δικαστικής λειτουργίας στον πολιτικό και ποινικό τομέα, αναδιαρθρώνοντας τα πρωτοβάθμια δικαστήρια και οριοθετώντας τις αρμοδιότητες και τις περιοχές εφαρμογής τους, να αναβαθμίσει την ποιότητα και την ταχύτητα απονομής της δικαιοσύνης, την έξυπνη αξιοποίηση του προσωπικού της δικαστικής εξουσίας μέσω της αναλογικής κατανομής των δικαστικών και διοικητικών πόρων ανάλογα με τον όγκο των υποθέσεων και τον πληθυσμό στο πλαίσιο του εκμοντερνισμού των δικαστικών υπηρεσιών. Επιθυμεί να αποσυμφορήσει τις κεντρικές διαχειριστικές δομές του δικαστικού συστήματος, να απαλλάξει τους προϊσταμένους των δικαστηρίων από τη διαχείριση των διαδικαστικών λειτουργιών, όπως η προμήθεια, οι επισκευές και η συντήρηση των κτηριακών και λοιπών υποδομών.

Επίσης, με το εν λόγω σχέδιο νόμου επιδιώκουμε να αναπροσαρμόσουμε χωροταξικά τα δικαστήρια σε μία πιο σύγχρονη, πιο αποτελεσματική λογική.

Εν συνεχεία, συστήνεται ειδικό μητρώο για την καλύτερη διοικητική και μισθολογική διαχείριση των δικαστών από την κατηγορία του ειρηνοδίκη και εξής. Μεταβιβάζονται επιπλέον οι διαχειριστικές ευθύνες από τη Διεύθυνση των Δικαστηρίων στο Ειδικό Ταμείο Χρηματοδότησης Δικαστικών Κτηρίων.

Κυρίες και κύριοι συνάδελφοι, σήμερα ο συνολικός χρόνος έκδοσης τελεσίδικης απόφασης στην Ελλάδα είναι χίλιες τετρακόσιες ογδόντα δύο ημέρες. Δεν θεωρείτε ότι είναι πάρα πολλές; Ο αντίστοιχος χρόνος στις χώρες του Συμβουλίου της Ευρώπης είναι εξακόσιες τριάντα επτά. Λειτουργούν εκατόν πενήντα τέσσερα ειρηνοδικεία και εξήντα τρία πρωτοδικεία. Τα εξήντα τρία από τα εκατόν πενήντα τέσσερα ειρηνοδικεία λειτουργούν στις έδρες των πρωτοδικείων. Συνολικά, στον πρώτο βαθμό υπάρχουν διακόσιοι δεκαεπτά δικαστικοί σχηματισμοί. Συνολικά, εννιακόσιοι δεκαέξι ειρηνοδίκες σε όλη την Ελλάδα δικάζουν μόνο αστικές υποθέσεις έως 20.000 ευρώ, ενώ δεν δικάζουν καθόλου ποινικές υποθέσεις. Οι χίλιοι διακόσιοι πρωτοδίκες δικάζουν αστικές υποθέσεις από 20.000 ευρώ και πάνω, καθώς και όλες τις ποινικές υποθέσεις πρώτου βαθμού. Μία απόφαση ειρηνοδικείου κοστίζει κατά μέσο όρο 760 ευρώ, ενώ κάθε απόφαση πρωτοδίκη κοστίζει μόλις 380 ευρώ. Το κόστος διαμορφώνεται σύμφωνα με τους μισθούς των δικαστικών υπαλλήλων, τα λειτουργικά έξοδα και τον χρόνο έκδοσης των δικαστικών αποφάσεων.

Με την προτεινόμενη ενοποίηση του πρώτου βαθμού δικαιοδοσίας ορίζονται πενήντα έξι κεντρικά πρωτοδικεία και επτά παράλληλες έδρες αυτών, καταργούνται εξήντα τρία ειρηνοδικεία που βρίσκονται στις έδρες των αντίστοιχων πρωτοδικείων και τα κτήριά τους θα χρησιμοποιούνται ως χώροι πλέον πρωτοδικείου. Από τα εναπομείναντα ενενήντα ένα ειρηνοδικεία τα σαράντα οκτώ αναβαθμίζονται σε περιφερειακές έδρες πρωτοδικείου και τα υπόλοιπα σαράντα τρία καταργούνται τελείως. Επομένως επέρχεται διπλασιασμός των δικαστών πρώτου βαθμού, περίπου δύο χιλιάδες δικαστές στον πρώτο βαθμό, γεγονός που θα έχει καθοριστική συμβολή στην ταχύτερη διεκπεραίωση υποθέσεων, ενώ παράλληλα θα ισοκατανέμεται και η ύλη.

Επιπλέον, τα νέα πρωτοδικεία επωμίζονται με την αρμοδιότητα για τις ποινικές υποθέσεις, καθώς καθορίζεται αποκλειστικά για τις περιφερειακές έδρες, με τις παράλληλες έδρες να διατηρούν πλήρη αρμοδιότητα στην εκδίκαση υποθέσεων που εντάσσονται στην καθ’ ύλη δικαιοδοσία τους, περιλαμβανομένων και εκείνων που εντάσσονται στο πλαίσιο των αυτοφώρων.

Είναι δεδομένο ότι το νομοσχέδιο που σήμερα συζητούμε αποτελεί μία από τις σημαντικότερες παρεμβάσεις που έχουν γίνει στη δικαιοσύνη. Μάλιστα, θα χαρακτήριζα ότι είναι και εξαιρετικά τολμηρή. Είναι ένα νομοσχέδιο φιλόδοξο, εκσυγχρονιστικό και φυσικά, έχει αναλυθεί επαρκώς. Σαφώς υπάρχουν και διαφοροποιήσεις, αλλά η δικαιοσύνη στη χώρα μας έχει ανάγκη περισσότερο παρά ποτέ από τολμηρές και καινοτόμες αλλαγές.

Και σε αυτό το σημείο θέλω να επισημάνω ότι η ηγεσία του Υπουργείου Δικαιοσύνης, ο Πρωθυπουργός μας και η Κυβέρνησή μας στο σύνολό της θα συνεχίσουν σταθερά και τολμηρά με όσες αλλαγές κρίνονται απαραίτητες για την ταχύτερη, ποιοτικότερη απονομή της δικαιοσύνης στη χώρα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (΄Ολγα Γεροβασίλη):** Επόμενος ομιλητής είναι ο κ. Παναγής Καππάτος, Βουλευτής της Νέας Δημοκρατίας.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, σήμερα είμαστε εδώ για να συζητήσουμε ένα σχέδιο αναμόρφωσης του δικαστικού μας συστήματος, το οποίο αποσκοπεί στην αποτελεσματική και ποιοτική εκδίκαση των υποθέσεων. Αυτό το νομοσχέδιο που έχουμε μπροστά μας, επιδιώκει να απελευθερώσει τα δικαστήρια από τα αχρείαστα διοικητικά βάρη και να βελτιώσει τη διαχείριση των δικαστικών πόρων.

Το πρώτο μέρος του νομοσχεδίου στοχεύει στην αναδιάρθρωση των πρωτοβάθμιων δικαστηρίων, ενοποιώντας τις δικαιοδοσίες επί πολιτικών και ποινικών υποθέσεων και εκσυγχρονίζοντας τη χωροταξική τους διάταξη. Αυτή η κίνηση έχει στόχο να αυξήσει την ταχύτητα εκδίκασης των υποθέσεων και να βελτιώσει την αξιοποίηση των δικαστικών πόρων.

Το δεύτερο μέρος αφορά στη βελτίωση των διαδικασιών στην Εθνική Σχολή Δικαστικών Λειτουργών, με την ενοποίηση των γραπτών εξετάσεων και την εναρμόνιση των εθνικών διατάξεων με τις ενωσιακές. Είναι ένα σύνολο μέτρων που στοχεύουν στην αναθεώρηση και αναβάθμιση του δικαστικού μας συστήματος σε έναν θεσμό που προωθεί την ισότητα ενώπιον του νόμου και επιτρέπει στους δικαστικούς λειτουργούς να εστιάζουν στην κύρια αποστολή τους: Την απονομή δικαιοσύνης. Η επένδυση στη δικαιοσύνη, είναι επένδυση στο μέλλον της χώρας μας. Τα μέτρα που προτείνουμε σήμερα επιβεβαιώνουν τη δέσμευσή μας στις αρχές της δικαιοσύνης, της ταχύτητας και της διαφάνειας.

Επιτρέψτε μου να σταθώ ιδιαίτερα στο θέμα κατάργησης των ειρηνοδικείων, για το οποίο γίνεται πολύς λόγος, όμως δεν είναι μια καινούργια ιδέα, αλλά η αναγκαιότητά της έχει εκφραστεί και στο παρελθόν. Δεν θα πάω εγώ τόσο πίσω στην εποχή του Βενιζέλου, αλλά θα αναφερθώ σε πιο σύγχρονα γεγονότα. Το ζήτημα της κατάργησης των ειρηνοδικείων εισηγήθηκε η Εταιρεία Δικαστικών Μελετών και ιδιαίτερα ο τότε εισαγγελέας εφετών και μετέπειτα, βέβαια, Πρόεδρος του Αρείου Πάγου, ο Στέφανος Ματθίας, τον Μάιο του 1983.

Βλέπουμε, βέβαια, πως παραμένει επίκαιρο και σήμερα και αποτελεί έναν κρίσιμο πυλώνα για την εξέλιξη του δικαστικού μας συστήματος. Σας μεταφέρω την τοποθέτησή του περιληπτικά, καθώς ο χρόνος δεν μου επιτρέπει την ανάγνωσή της και θα καταθέσω στα Πρακτικά της Βουλής ολόκληρο το κείμενό του, το οποίο αξίζει να μελετήσετε.

Σύμφωνα λοιπόν, με τον αείμνηστο Στέφανο Ματθία, η ύπαρξη δύο κατηγοριών πρωτοβάθμιων δικαστηρίων με ίδια δικαιοδοσία αποτελεί μία ανωμαλία στον οργανωτικό ιστό της δικαιοσύνης. Η εποχή μας απαιτεί την απλοποίηση και την ενίσχυση των δικαστικών δομών, με στόχο την παροχή πιο αποτελεσματικής και γρηγορότερης δικαιοσύνης για όλους τους πολίτες. Άλλωστε, ο μόνος λόγος που διατηρούνταν τα ειρηνοδικεία εκείνη την εποχή ήταν προβλήματα που σήμερα δεν υφίστανται, όπως η ελλιπής συγκοινωνία, τα προβλήματα και οι ελλείψεις σε οδικά δίκτυα, καθώς δυσχέραιναν τις μεταφορές.

Κατά τον ίδιο, Στέφανο Ματθία, η διατήρηση των ειρηνοδικείων είναι ένα ιστορικό κατάλοιπο που δεν υπηρετεί πλέον τις ανάγκες της σύγχρονης κοινωνίας μας. Είναι αναγκαίο να προχωρήσουμε σε μία δομική αλλαγή που θα ενισχύσει την ενότητα και τη συνέπεια της δικαιοσύνης.

Οι ειρηνοδίκες, αν και δικαστές πλήρους αρμοδιότητας, βρίσκονται σε μία θέση όπου το έργο τους δεν αναγνωρίζεται επαρκώς, παραμένοντας ισόβια στον ίδιο βαθμό και καταλήγοντας συχνά σε επιστημονικό και ψυχολογικό μαρασμό. Αυτή η κατάσταση υπονομεύει τη σοβαρότητα και την αξιοπιστία της δικαιοσύνης και είναι κάτι που δεν μπορούμε πλέον να αποδεχθούμε.

Η αναδιάταξη των ειρηνοδικείων σε μονομελή πρωτοδικεία είναι ένας δρόμος που θα οδηγήσει σε πραγματική δικαστική αποκέντρωση, εξασφαλίζοντας την παρουσία της δικαιοσύνης σε όλη την έκταση της χώρας μας, από τις μικρές πόλεις έως την ύπαιθρο, χωρίς τα μειονεκτήματα του παλαιού συστήματος. Η κατάργηση των ειρηνοδικείων και η αναδιοργάνωσή τους σε μονομελή πρωτοδικεία θα επιτρέψει τη δίκαιη κατανομή των υποθέσεων, θα βελτιώσει την αποδοτικότητα των δικαστικών διαδικασιών και θα συμβάλει στην αποσυμφόρηση των μεγάλων δικηγορικών συλλόγων.

Πέρα από την απλοποίηση και την ενίσχυση του δικαστικού μας συστήματος, το σχέδιο για την ενσωμάτωση των ειρηνοδικείων σε ένα ενιαίο δικαστικό πλαίσιο είναι καίριας σημασίας για την οικονομική αποδοτικότητα. Θα μειώσει την κυριολεκτική σπατάλη χρημάτων και δικαστικής ενέργειας που συνεπάγεται η ύπαρξη δύο παράλληλων κατηγοριών πρωτοβάθμιων δικαστηρίων.

Σας μεταφέρω σε αυτό το σημείο αυτούσια τα λόγια με τα οποία ο Στέφανος Ματθίας κλείνει το κείμενό του: «Οπωσδήποτε ένα είναι βέβαιο, ότι η δυσχέρεια της απορρόφησης των ειρηνοδικών δεν πρέπει να επιβραδύνει την κατάργηση των ειρηνοδικείων, γιατί ο χρόνος που περνάει κάνει ολοένα δυσκολότερη την αντιμετώπιση του προβλήματος, ενώ παρατείνεται μία κατάσταση με ολοφάνερα και σοβαρότατα μειονεκτήματα».

Όλες οι παραπάνω σκέψεις του αείμνηστου Προέδρου Ματθία αναδεικνύουν, όχι μόνο την ανάγκη της αλλαγής που επέρχεται με το υπό συζήτηση νομοσχέδιο, αλλά και της αμεσότητας με την οποία όφειλε να συμβεί. Ο Πρόεδρος Ματθίας μιλούσε για ένα θέμα που έχρηζε επείγουσας αλλαγής το 1983, δηλαδή πριν σαράντα ένα χρόνια. Εύκολα εξάγει κανείς το συμπέρασμα ότι, όχι μόνο οφείλουμε να προχωρήσουμε σε αυτή την αλλαγή σήμερα, αλλά χθες, καθώς αποτελεί ηθική και πολιτική μας υποχρέωση. Κάθε αναβολή στην εφαρμογή της κατάργησης των ειρηνοδικείων, δεν καθυστερεί απλώς την επίλυση του προβλήματος, αλλά επιβαρύνει περαιτέρω το δικαστικό σύστημα.

Κυρίες και κύριοι της Αντιπολίτευσης, σε εσάς θα απευθυνθώ τώρα. Επειδή έχετε την τάση να τοποθετείτε ιδεολογικά στεγανά και πολιτικές παρωπίδες στις προτάσεις που γίνονται, ο αείμνηστος Πρόεδρος του Αρείου Πάγου δεν νομίζω ότι ήταν ένας άνθρωπος που ανήκε στον ιδεολογικό χώρο της Νέας Δημοκρατίας, αλλά περισσότερο προς την Αριστερά. Έτσι το ένιωθα εγώ τότε ως φοιτητής και μετέπειτα ως δικηγόρος. Για εμένα προσωπικά αυτό δεν σημαίνει τίποτα, όταν μια μεταρρύθμιση λειτουργεί προς όφελος της πατρίδας μου, αλλά θέλω να σας καλύψω και ως προς αυτή τη διάσταση του θέματος.

Κυρίες και κύριοι συνάδελφοι, έχουμε φτάσει σε ένα κρίσιμο σημείο όπου η απόφαση που θα λάβουμε σήμερα θα διαμορφώσει το μέλλον της δικαιοσύνης στην Ελλάδα. Κάνουμε ένα βήμα προς την επίτευξη ενός πιο δίκαιου, αποτελεσματικού και προσιτού δικαστικού συστήματος, που θα υπηρετεί τον πολίτη με σεβασμό και θα ανταποκρίνεται στις απαιτήσεις της εποχής μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό ακόμη θα χρειαστώ, κυρία Πρόεδρε.

Αντιμετωπίζουμε σήμερα μια ευκαιρία να δράσουμε με όραμα και τόλμη, να αφήσουμε πίσω τις παλιές αναχρονιστικές αντιλήψεις και να αγκαλιάσουμε ένα μέλλον που εγγυάται μια πιο δίκαιη κοινωνία για όλους μας. Αυτό το μέτρο είναι απόρροια σοβαρής και επιμελημένης μελέτης και αξίζει τη στήριξη όλων των πλευρών, ανεξάρτητα από ιδεολογικές διαφορές.

Καλώ, λοιπόν, κάθε μέλος της Βουλής να βάλει το κοινό καλό πάνω από την πολιτική σκοπιμότητα και να συνεργαστεί για την υλοποίηση ενός αποτελεσματικότερου δικαστικού συστήματος. Μαζί μπορούμε να φέρουμε την αλλαγή που χρειάζεται η χώρα μας, μια αλλαγή που θα ενδυναμώσει την ίδια τη δημοκρατία μας.

Καλώ κάθε έναν και κάθε μία από εσάς -είτε στηρίζετε την Κυβέρνηση είτε όχι- να αναρωτηθείτε: Πραγματικά, πιστεύω ότι αυτό που κάνω είναι για το καλό της χώρας; Μην αφήσετε τον φόβο για το νέο και το διαφορετικό να είναι ο κυρίαρχος σύμβουλός σας. Η ιστορία δεν θυμάται τους φοβισμένους, αλλά τους γενναίους, εκείνους που τόλμησαν να σκεφτούν έξω από τα όρια του κατεστημένου και να δράσουν μεγαλοπρεπώς.

Σας παροτρύνω, λοιπόν, να ψηφίσετε με θάρρος και πεποίθηση, όχι με βάση κομματικούς τακτικισμούς ή προσωπικά συμφέροντα. Ας είναι η ψήφος μας ένα ηχηρό μήνυμα ότι η ανανέωση και η πρόοδος δεν είναι μόνο δυνατές, αλλά και απαραίτητες, για εμάς, για τις επόμενες γενιές, για την πατρίδα που αγαπάμε.

Σας ευχαριστώ και καλό Πάσχα.

(Στο σημείο αυτό ο Βουλευτής κ. Παναγής Καππάτος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Ζήτησε τον λόγο ο Πρόεδρος της Κοινοβουλευτικής Ομάδας της Νίκης, ο κ. Νατσιός.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κυρία Πρόεδρε.

Κυρίες και κύριοι συνάδελφοι, μιας και αυτές τις μέρες στις λαϊκές αγορές -θα έλεγα- στενάζει και αναστενάζει η πατρίδα μας, συναντήθηκα σήμερα με το προεδρείο της τέταρτης λαϊκής αγοράς -επαγγελματίες και οι ίδιοι- οι οποίοι μας εξέθεσαν τα τρομερά προβλήματα του κλάδου τους.

Όπως μας ειπώθηκε, οι λαϊκές αγορές ιδρύθηκαν πριν από ενενήντα πέντε χρόνια για να επιτελέσουν έναν και μόνο σκοπό, να πωλούν φθηνά και φρέσκα προϊόντα στα λαϊκά στρώματα. Οι λαϊκές αγορές ανήκουν στον λαό και δεν έχει το δικαίωμα καμμία κυβέρνηση να τις διαλύσει. Με δύο στρίποδα και πέντε σανίδια αποτελούν πόλο έλξης για τους απλούς βιοπαλαιστές, οικογενειάρχες, άνεργους, χαμηλοσυνταξιούχους, εργάτες, υπαλλήλους, που πλήττονται βάναυσα από την φοβερή ακρίβεια.

Δεν είναι υπερβολή, όπως μας ειπώθηκε, ότι μια ηλικιωμένη με το μπαστουνάκι της διανύει ενάμισι και δύο χιλιόμετρα για να επισκεφτεί μια λαϊκή αγορά, ώστε να μπορέσει απλώς να επιβιώσει. Το νέο φορολογικό νομοσχέδιο, με τις τριετίες και το τεκμήριο υπαλλήλου, όπως μας κατήγγειλε το Προεδρείο -επαναλαμβάνω, πωλητές και οι ίδιοι- είναι η ταφόπλακα του κλάδου τους. Ας μείνει και κάτι όρθιο!

Είδαμε σήμερα σε πρωτοσέλιδο εφημερίδας, της «ΑΠΟΓΕΥΜΑΤΙΝΗΣ» με πηχυαίους τίτλους: «Μάθημα η γαλάζια πατρίδα σε όλα τα σχολεία της Τουρκίας». Όσες αυταπάτες κι αν τρέφει η ελληνική εξωτερική πολιτική για τον κατευνασμό της εξ ανατολών αρπακτικότητας, ισχύει απόλυτα αυτό που ειπώθηκε πριν από δεκαετίες σε Έλληνα διπλωμάτη για την Τουρκία -το έχω ξαναπεί- το 1965 περίπου, όταν ο μακαρίτης πια Βύρων Θεοδωρόπουλος πηγαίνει νέος πρέσβης στην Άγκυρα και εκεί ένας παλαίμαχος Σουηδός του είπε τα εξής: «Στη συναναστροφή σου με τους Τούρκους, παιδί μου, δεν θα ξεχνάς τρία πράγματα. Πρώτον, λένε συνεχώς ψέματα. Δεύτερον, δεν παραχωρούν τίποτε. Τρίτον, τα θέλουν όλα δικά τους».

Από το 1974 και εντεύθεν οι Τούρκοι δεν έχουν παρεκκλίνει ούτε χιλιοστό από το προαναφερόμενο θέσφατο, το οποίο διασώζει και η ευθύβολη λαϊκή θυμοσοφία με το εξής απόφθεγμα: «Ο Τούρκος γιοφύρι να γίνει, από πάνω του μην περάσεις». Οι Τούρκοι πράττουν αυτό που ξέρουν να πράττουν εδώ και αιώνες. Εμείς, όμως, δειλοί, μοιραίοι και άβουλοι αντάμα, συνεχίζουμε την «ευγενή μας τύφλωση», κατά τον γνωστό τίτλο βιβλίου, την ακατανόητη προσήλωσή μας στα διαβόητα μέτρα οικοδόμησης εμπιστοσύνης, βαφτίζοντας σωφροσύνη την υποχωρητικότητά μας. Μα, όπως ειπώθηκε από τον αειθαλή προγονικό μας λόγο, «το σώφρον του ανάνδρου πρόσχημα εστί». Η σωφροσύνη σε αυτές τις περιπτώσεις είναι πρόσχημα δειλίας.

Στα ημέτερα, δε, σχολικά βιβλία συνεχίζεται αδιάπτωτα η εκπαίδευση της ηττοπάθειας, της υποτέλειας και του εθνομηδενισμού. Ένα μόνο παράδειγμα. Συνεχίζει να καμαρώνει εδώ και είκοσι χρόνια το κείμενο, το οποίο το έχω στηλιτεύσει, στην πέμπτη δημοτικού με τίτλο: «Η Ιταλία μας κήρυξε τον πόλεμο κι εμείς κρυφτήκαμε στα υπόγεια». Διαβάζω στο πρωτοσέλιδο: «Προετοιμάζουμε…» -λένε οι Τούρκοι- «…τη νεολαία μας για μελλοντικές διεκδικήσεις στο Αιγαίο». «Διακηρύσσουν γυμνή τη κεφαλή» αυτό το πράγμα. Προετοιμάζουμε τη νεολαία μας για μελλοντικές παραχωρήσεις. Διακηρύσσουμε εμείς κενή τη κεφαλή, γιατί πάσχουμε ανιάτως από ειρηνοφιλία.

Τις προάλλες ήμουν στην ιερά πόλη του Μεσολογγίου για να προσκυνήσω τα άγια χώματα των ελεύθερων πολιορκημένων. Εκεί έπρεπε να παρίσταται κάθε χρόνο και ο εκάστοτε πρωθυπουργός για να διδάσκεται ότι τούτη η πατρίδα ζει ανά τους αιώνες γιατί απαντούσε στους επίδοξους επιβουλείς και κατακτητές της με δύο λέξεις που πρέπει να είναι και σήμερα η απάντηση στις συνεχείς τουρκικές αθλιότητες. Και αυτές οι δύο λέξεις μάς έρχονται από πολύ μακριά: «Μολών λαβέ!».

Κυρίες και κύριοι συνάδελφοι, το σημερινό νομοσχέδιο του Υπουργείου Δικαιοσύνης έρχεται προς συζήτηση και ψήφιση στην Ολομέλειά μας την επομένη της έκδοσης της δικαστικής απόφασης για το Μάτι. Η Νίκη σέβεται τη διάκριση των εξουσιών κι έχει ως πυξίδα της την αποφυγή του σχολιασμού των δικαστικών αποφάσεων. Εδώ, όμως, βρισκόμαστε μπροστά σε μια απόφαση που οι συγγενείς των θυμάτων την χαρακτήρισαν σκάνδαλο, ενώ σύσσωμος ο πολιτικός κόσμος υποστηρίζει ότι απέχει κατά πολύ από το κοινόν περί δικαίου αίσθημα.

Ποια είναι η ουσία αυτής της απόφασης; Φταίνε οι πυροσβέστες και όχι οι πολιτικοί. Το ίδιο δηλαδή που προσπαθεί να μας πείσει η Κυβέρνηση και για τα Τέμπη. Φταίνε οι σταθμάρχης και όχι οι Υπουργοί. Κι επειδή βλέπω πολλούς Υπουργούς της Νέας Δημοκρατίας να διαμαρτύρονται για το περιεχόμενο της απόφασης, δεν μπορώ παρά να σημειώσω τη μεγάλη υποκρισία τους. Αυτά που τους ενοχλούν -και δικαίως- για το Μάτι, η συγκάλυψη δηλαδή, δεν τους ενοχλούν για τα Τέμπη.

Η ευθύνη της εκτελεστικής εξουσίας για την κατάσταση στην οποία βρίσκεται η δικαιοσύνη είναι πια μεγάλη. Βράζει, όπως είπα, το πανελλήνιο και πολύ περισσότερο βράζουν οι συγγενείς των νεκρών στο Μάτι για τις αδιανόητες δικαστικές αποφάσεις, οι οποίες δείχνουν για άλλη μια φορά ότι το κράτος δικαίου στην Ελλάδα έχει μετατραπεί σε παρακράτος αδικίας και ατιμωρησίας. Το δικαστήριο έκρινε ενόχους μόλις έξι από τους συνολικά είκοσι έναν κατηγορούμενους. Μάλιστα, ενώ οι ποινές φυλάκισης που επιβλήθηκαν ήταν από εκατόν έντεκα έως τρία έτη, τελικά κανείς από τους έξι δεν θα περάσει ούτε μια μέρα στη φυλακή, αφού οι ποινές είναι εξαγοράσιμες προς 10 ευρώ ημερησίως. Όλοι οι ένοχοι αφέθηκαν ελεύθεροι με εγγύηση και έμειναν για άλλη μια φορά οι Έλληνες πολίτες να κουνούν το κεφάλι με απογοήτευση.

Χθεσινές δημοσκοπήσεις δείχνουν ότι η δικαιοσύνη ως θεσμός, δυστυχώς, έχει κατρακυλήσει πολύ χαμηλά στην εμπιστοσύνη των Ελλήνων. Η ευθύνη γι’ αυτό βαραίνει εσάς, κυρίως, κύριοι της Κυβέρνησης. Γι’ αυτό, αν πρέπει να πάρουμε ένα μάθημα από την δικαστική έκβαση της υπόθεσης που αφορά το Μάτι, αυτό είναι να επιτρέψουμε στους θεσμούς να φτάσουν στην πλήρη αλήθεια για τα Τέμπη. Μόνο έτσι θα επέλθει η κάθαρσις. Και στο Μάτι και στα Τέμπη, αν δεν δικαιωθούν οι νεκροί, οι τάφοι τους θα μείνουν ανοιχτοί, δεν θα ησυχάσουν.

Ωστόσο, η δικαιοσύνη, κυρίες και κύριοι συνάδελφοι, νοσεί και στην αρχιτεκτονική της. Τι έρχεστε να κάνετε άραγε με αυτό το νομοσχέδιο; Αφού κλείσατε σε όλη την επικράτεια σχολεία, κοινοτικά καταστήματα, τράπεζες, ταχυδρομεία, ακόμη και εκκλησίες καθώς δεν εγκρίνονται θέσεις ιερέων, τώρα έρχεστε να κλείσετε ειρηνοδικεία και πρωτοδικεία. Αντί να πηγαίνει το κράτος στον πολίτη και να τον συναντά στην περιφέρεια, υποχρεώνετε τον πολίτη να τρέχει να βρει το κράτος επειδή αυτό σας το παρήγγειλε έκθεση της Παγκόσμιας Τράπεζας. Αυτό είναι το όνειρό σας τελικά, να εξυπηρετείτε και να υπηρετείτε τους ξένους τραπεζίτες και όχι τους Έλληνες πολίτες;

Στο παρόν νομοσχέδιο σε μια άλλη παράγραφο δεν λαμβάνεται υπ’ όψιν και η γεωγραφική ιδιαιτερότητα της χώρας. Όπως εύστοχα έχει επισημάνει ο Μάρσαλ Τιμ στο βιβλίο του: «Είμαστε όλοι αιχμάλωτοι της γεωγραφίας», είναι καταστροφικό να παίρνονται αποφάσεις χωρίς να εξετάζονται οι γεωγραφικές ιδιαιτερότητες κάθε χώρας. Αυτή η διάσταση, ας προσεχθεί αυτό, έχει, όμως, μια επιπλέον σημασία για την Ελλάδα που μόνο από την ύπαιθρο μπορεί ρεαλιστικά να ελπίζει για την ανάσχεση του τρομερού και φοβερού δημογραφικού μαρασμού της.

Με την αποψίλωση όμως, δομών όπως αυτό της δικαιοσύνης στέλνετε ένα λάθος μήνυμα, ένα μήνυμα εγκατάλειψης της υπαίθρου. Αφ’ ενός καταργείτε τελείως σαράντα ένα ειρηνοδικεία σε επαρχιακές πόλεις. Και σας ρωτώ: Οι σαράντα, πενήντα ειρηνοδίκες που υπηρετούν στα υπό κατάργηση ειρηνοδικεία θα δώσουν σοβαρή λύση στο πρόβλημα της καθυστέρησης της απονομής δικαιοσύνης; Αφ’ ετέρου δημιουργείτε πενήντα θνησιγενή περιφερειακά πρωτοδικεία στη θέση των ειρηνοδικείων που θα φορτωθούν με τις υποχρεώσεις ενός πρωτοδικείου, αλλά με το ελάχιστο προσωπικό των ειρηνοδικείων. Είναι βέβαιο με μαθηματική ακρίβεια ότι σε ένα επόμενο νομοσχέδιο σας θα τα δαιμονοποιήσετε και θα τα διαπομπεύσετε έως αναποτελεσματικά και θα κλείσετε και αυτά λόγω υποστελέχωσης. Γιατί έχουμε αντιληφθεί ότι το μοτίβο που χρησιμοποιείτε για κάθε κοινωνική δομή είναι το εξής: πρώτα τις υποστελεχώνετε, μετά τις φορτώνετε με αρμοδιότητες που δεν μπορούν να αντέξουν και κατόπιν ζητάτε το κλείσιμό τους επειδή δεν αντεπεξέρχονται στις υποχρεώσεις τους. Έτσι θα κάνετε και με τα πρωτοδικεία. Είναι αντιληπτό ότι για μας πρόκειται για έναν παραλογισμό με ένα περίβλημα ψευδεπίγραφου τεχνοκρατισμού και μας βρίσκει αντίθετους.

Ωστόσο, να προχωρήσω, λόγω της επικαιρότητας όπου κυριαρχούν τα ζητήματα των θεσμών, ενάμιση μήνα πριν από τις ευρωεκλογές, είμαι υποχρεωμένος να κάνω αναφορά στο πολύ ευαίσθητο θέμα του αδιάβλητου των εκλογών. Όταν η Αξιωματική Αντιπολίτευση έθεσε ζήτημα διεθνών παρατηρητών, διαμαρτυρηθήκατε, κύριοι της Κυβέρνησης, πιθανόν και δικαίως, αλλά από την περασμένη Παρασκευή που ο διευθυντής εκλογών του Υπουργείου Εσωτερικών πήγε στη Γενική Ασφάλεια Αττικής και κατήγγειλε -γεγονός πρωτοφανές στην ιστορία του Υπουργείου Εσωτερικών-, διάρρηξη στο γραφείο του και κλοπή σημαντικών εγγράφων, εσείς έχετε πιει το αμίλητο νερό. Δεν λέτε απολύτως τίποτε. Η Υπουργός Εσωτερικών χασκογελούσε χθες στο Tik Tok για το πώς θα επιβραβεύει υπαλλήλους της με ταξίδια στο εξωτερικό ως μπόνους παραγωγικότητας, αλλά για την ταμπακιέρα τον συγκλονιστικών αποκαλύψεων του διευθυντή της, άλλα λόγια να αγαπιόμαστε. Και σαν να μην έφτανε αυτό, όπως διαβάζουμε στον τύπο, ο Γραμματέας Απόδημων της Νέας Δημοκρατίας, κ. Θεοδωρόπουλος στην απολογία του χθες στην Αρχή Προστασίας Προσωπικών Δεδομένων κάρφωσε άλλο ανώτερο στέλεχος της Νέας Δημοκρατίας, ότι του έδωσε το στικάκι με τις είκοσι χιλιάδες διευθύνσεις. Θα μας πείτε ποιος είναι; Διότι, όπως εξελίσσονται τα πράγματα θα θυμηθούμε μία δημιουργία του αείμνηστου Γιώργου Ζαμπέτα -θα τη θυμάστε όλοι- «είστε σκέτο παρακράτος» και το παρακράτος παρακράτησε θα λέγαμε. Υποκλέπτετε διαρκώς προσωπικά δεδομένα πολιτών είτε με τις νέες αστυνομικές ταυτότητες είτε με λίστες που παραδίδονται στο κόμμα σας από το Υπουργείο Εσωτερικών. Και μετά μας ζητάτε να έχουμε εμπιστοσύνη στο πώς θα γίνει η χρήση προσωπικών μας δεδομένων από το κράτος, όταν σας συνέλαβαν να εμπορεύεστε είκοσι χιλιάδες διευθύνσεις Ελλήνων του εξωτερικού. Λυπόμαστε, αλλά δεν σας εμπιστευόμαστε. Στις 9 Ιουνίου δεν θα σας εμπιστευτεί ούτε ο ελληνικός λαός.

Στις άγιες μέρες που διανύουμε, Μεγάλη Εβδομάδα είναι, θα κλείσω την ομιλία μου με ένα ευαίσθητο θέμα που άνοιξαν άλλοι και όχι εμείς. Αν επιτρέπεται δηλαδή, να μεταβούν στους ιερούς ναούς οι Βουλευτές που ψήφισαν τον γάμο των ομοφυλόφιλων ζευγαριών. Εμείς δεν θα υποδείξουμε σε κανέναν τι να κάνει. Εμείς δεν είμαστε υπέρ των διοικητικών μέτρων. Όποιος έχει την ελευθερία, έχει και την ευθύνη. Εμείς, όμως, λέμε επίσης ότι δεν μπορείς να πολεμάς την Εκκλησία τέσσερα χρόνια και να θυμάσαι να την επισκέπτεσαι όταν έχεις εκλογές. Αυτό είναι βαθιά υποκρισία και είμαστε υποχρεωμένοι να το σχολιάσουμε. Όποιος νιώθει καλά μέσα του μετά από τόσες απρέπειες που διέπραξε ας πάει μπροστά στα εικονίσματα του Χριστού και της Παναγίας και ας προσκυνήσει. Να μην ξεχνάμε, όμως, ποτέ ότι η Ορθοδοξία είναι πνευματικό νοσοκομείο που θεραπεύει πνευματικά τραύματα, έχει όμως και κανόνες. Όχι κανόνια, κανόνες. Τα κόμματα μπορεί να μην τηρούν τους κανόνες εσωτερικής λειτουργίας τους, η Ορθοδοξία όμως τους τηρεί. Κάθε τι που κανείς στο πλαίσιο της ορθόδοξης ζωής πρέπει να έχει αλήθεια μέσα του και όχι ψέμα.

Ανακοινώθηκε στις εφημερίδες ότι ο Πρωθυπουργός θα παραστεί στην ακολουθία των παθών. Όντως αυτό του ταιριάζει και σας ταιριάζει.

Εύχομαι από καρδιάς Καλή Ανάσταση στον λαό μας.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής της Νέας Δημοκρατίας, κ. Αριστοτέλης Σπάνιας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κυρία Πρόεδρε.

Δεν ξέρω αν πρέπει να χαρακτηρίσω τα λόγια σας, κύριε Πρόεδρε, αλλά δεν σας έχω δώσει ποτέ το δικαίωμα και ούτε πρόκειται να σας το δώσω να μου κάνετε μαθήματα για το πώς θα πάω στην εκκλησία και αν είμαι ορθόδοξος ή όχι. Θα προτιμούσα τουλάχιστον να ασχοληθούμε με τα της πολιτικής παρά να ασχοληθούμε με ένα φρόνημα το οποίο το θεωρώ υψηλό. Δεν ξέρω αν εσείς το θεωρείτε υψηλό. Εγώ δεν πάω στην εκκλησία στις εκλογές μόνο. Θα απολογηθώ σε εσάς; Είναι ντροπή να το κάνετε αυτό όταν έχετε σημαία κιόλας τον Χριστιανισμό και την Ορθοδοξία. Τουλάχιστον τα φρονήματα που νιώθουμε και έχουμε πιστά μέσα μας ας μην τα πειράζουμε. Φτάνει ο λαϊκισμός. Δεν σας φθάνουν τόσα που είπατε; Μηδενίζουμε τα πάντα, δεν υπάρχει τίποτα, δεν υπάρχει Ελλάδα. Αλλά όχι το θρησκευτικό φρόνημα. Από ένα σημείο και μετά είναι προσβλητικό για όλους μας.

Σήμερα συζητάμε για το σχέδιο νόμου του Υπουργείου Δικαιοσύνης, με τίτλο: «Ενοποίηση του πρώτου βαθμού δικαιοδοσίας, χωροταξική αναδιάρθρωση των δικαστηρίων της πολιτικής και ποινικής δικαιοσύνης και λοιπές ρυθμίσεις». Πρόκειται για μία μεταρρυθμιστική πρωτοβουλία του Υπουργείου Δικαιοσύνης όπου εξορθολογίζεται στη βάση του το δικαστικό σύστημα της ελληνικής πολιτείας. Ο δικαστικός χάρτης της χώρας αναδιαμορφώνεται με την πρωτοβάθμια δομή των δικαστικών ενοποιημένη, καθιστώντας τη λειτουργία των δικαστηρίων της πρωτοβάθμιας ποινικής και πολιτικής ελληνικής δικαιοσύνης με τον τρόπο αυτό πιο γρήγορη και αποτελεσματική. Αναδιαρθρώνονται τα πρωτοβάθμια δικαστήρια, ορίζεται η έδρα και οι περιφέρειες τους, με σκοπό την επιτάχυνση και την ποιοτική απονομή της δικαιοσύνης, αποσυμφορούνται οι κεντρικές δικαστικές υπηρεσίες, καθώς και οι κατά τόπο αρμοδιότητές τους. Γίνεται βάσει του αριθμού των υποθέσεων και των πληθυσμών τους αναλογική κατανομή των ανθρώπινων πόρων.

Με την υλοποίηση του πρώτου βαθμού δικαιοδοσίας των πολιτικών και ποινικών δικαστηρίων, ειρηνοδικεία και πρωτοδικεία, δημιουργείται ειδική επετηρίδα, γίνεται μισθολογική και υπηρεσιακή ρύθμιση και ορίζεται η εξέλιξη του ειρηνοδίκη. Δημιουργούνται η κεντρική έδρα πρωτοδικείου, είναι η έδρα του υφιστάμενου πρωτοδικείου, που βρίσκεται στην πρωτεύουσα κάθε περιφερειακής ενότητας, παράλληλη έδρα πρωτοδικείου, είναι η έδρα υφιστάμενου πρωτοδικείου με πλήρη αρμοδιότητα που βρίσκεται στην ίδια περιφερειακή ενότητα με την κεντρική έδρα, περιφερειακή έδρα πρωτοδικείου, είναι η έδρα ειρηνοδικείου που διατηρείται με ειδική αρμοδιότητα. Γίνεται ένταξη στην ειδική επετηρίδα που είναι ο ειδικός πίνακας αρχαιότητας των εν ενεργεία δικαστικών λειτουργών που υπηρετούσαν ως ειρηνοδίκες. Περιγράφεται αναλυτικά η βαθμολογική αντιστοιχία με τους δικαστικούς λειτουργούς της γενικής επετηρίδας, καθώς και οι βαθμοί εξέλιξής τους. Απαλλάσσουν τα δικαστήρια από προμήθειες, επισκευές και συντήρηση δικαστικών κτηρίων και υποδομών με τη μεταφορά διαχειριστικού τύπου αρμοδιοτήτων στο ταμείο χρηματοδότησης δικαστικών κτηρίων. Ο συνολικός αριθμός όπως ανέφεραν και οι προηγούμενοι συνάδελφοι της τελεσίδικης απόφασης είναι σχεδόν υπερδιπλάσιος από ό,τι είναι στην Ευρώπη και το κόστος όσον αφορά τα ειρηνοδικεία είναι διπλάσιο από ό,τι είναι στον πρωτοδίκη. Εκτός αυτού, λαμβάνουμε υπ’ όψιν ότι δημιουργείται μία έδρα πρωτοδικείου για κάθε περιφερειακή ενότητα και ότι δεν επηρεάζονται οι έδρες στα σύνορα και τα νησιά για εθνικούς λόγους και έτσι δεν χάνεται καμμία οργανική θέση, ενώ αυξάνονται σχεδόν στο διπλάσιο οι δικαστές πρώτου βαθμού φτάνοντας περίπου τα δύο χιλιάδες εκατό άτομα.

Οι οργανικές θέσεις των δικαστικών υπαλλήλων διατηρούνται στις έδρες των πρωτοδικείων και στις παράλληλες και περιφερειακές έδρες, εκτός εκείνων που καταργούνται και μεταφέρονται στην έδρα του πρωτοδικείου, ενώ μεταφέρονται στην έδρα του πρωτοδικείου όλες οι οργανικές θέσεις των δικαστικών λειτουργών και των εισαγγελέων. Κατά την κατάργηση των ειρηνοδικείων καθορίζεται η βαθμολογία, η βαθμολογική αντιστοίχιση των υπηρετούντων ειρηνοδικείων, οι υποχρεώσεις και τα καθήκοντα τους.

Παρακολουθούν υποχρεωτικά προγράμματα επιμόρφωσης ιδίως στον τομέα του ποινικού δικαίου για την οργάνωση των οποίων παρέχεται σχετική νομοθετική εξουσιοδότηση. Αυξάνονται συνολικά κατά σαράντα τέσσερις οι οργανικές θέσεις των δικαστικών λειτουργών πολιτικής και ποινικής δικαιοσύνης.

Για τους δικαστικούς υπαλλήλους επαναπροσδιορίζονται οι δικαστικές υπηρεσίες, στις οποίες πραγματοποιείται η πρακτική άσκηση συνήθως σαν εκπαιδευόμενοι, όπως αλλαγές και στην επιτροπή για την επιλογή τους.

Ορίζονται κανόνες βαθμολόγησης και αξιολόγησης των εκπαιδευτικών δικαστικών λειτουργών και δικαστικών υπαλλήλων. Διοικητής Διεύθυνσης Δικαστικής Αστυνομίας μπορεί να είναι συνταξιούχος ανώτερος ή ανώτατος εισαγγελικός λειτουργός, πέραν του δικαστικού. Η ειδική εισαγωγική εκπαίδευση γίνεται τρίμηνη. Κατά την ανάληψη υπηρεσίας του πολιτικού προσωπικού της δικαστικής αστυνομίας υποχρεούται να παρακολουθήσει επιμορφωτικά σεμινάρια εντός του πρώτου εξαμήνου.

Εκτός αυτών στο σχέδιο νόμου διευκρινίζεται ότι τηρούνται όλες οι περιπτώσεις αδικημάτων που στρέφονται κατά των οικονομικών συμφερόντων της Ευρωπαϊκής Ένωσης και ευρωπαϊκό ένταλμα σύλληψης για τη δίωξη ή τιμωρία προσώπων λόγω φύλου, φυλής, θρησκείας εκτελείται άμεσα. Γίνονται νομοτεχνικές αλλαγές στον Κώδικα Πολιτικής Δικονομίας ως προς τη διαδικασία αντικατάστασης δικηγόρου στις διαδικασίες έκδοσης κληρονομητηρίου, συναινετικής έγγραφης ή εξάλειψης προσημείωσης υποθήκης και προελέγχου αιτήσεων σωματείων.

Κυρίες και κύριοι συνάδελφοι, με τις παρεμβάσεις αυτές γίνεται μια προσπάθεια προσαρμογής του δικαστικού συστήματος στις ανάγκες και τις αξίες της σημερινής κοινωνίας. Προωθούνται, εξειδικεύονται νομικά ζητήματα που αφορούν τις διάφορες περιφέρειες, δίνοντας λύση στις ανάγκες των τοπικών κοινωνιών. Βελτιώνεται η ποιότητα και η αποτελεσματικότητα της δικαιοσύνης, ενισχύοντας την εμπιστοσύνη των πολιτών στο δικαστικό σύστημα.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη συνεχίζει το μεταρρυθμιστικό της έργο, παρεμβαίνει στον δικαστικό κώδικα με τέτοιο τρόπο, ώστε οι πολίτες να έχουν άμεση πρόσβαση στη δικαιοσύνη και αυτή να αποδίδεται με ποιότητα και ταχύτητα. Αυτό γίνεται με τις παρεμβάσεις του νομοσχεδίου, που απλοποιώντας τις δικαστικές διαδικασίες έχει τελικό στόχο ο Έλληνας πολίτης να εμπιστεύεται και να βασίζεται στην ελληνική δικαιοσύνη. Αυτό αποτελεί το βασικότερο συστατικό ενός δημοκρατικού κράτους, ενός κράτους δικαίου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας ο κ. Λάζαρος Τσαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, ένας από τους κομβικούς άξονες του προγραμματικού λόγου της Νέας Δημοκρατίας είναι η μεγάλη μεταρρύθμιση στον χώρο της δικαιοσύνης για την ενδυνάμωση του κράτους δικαίου και κατ’ επέκταση τον εκσυγχρονισμό της ίδιας της ελληνικής πολιτείας.

Αυτός ο προγραμματικός λόγος στα πέντε χρόνια διακυβέρνησης της Νέας Δημοκρατίας, με Πρωθυπουργό τον Κυριάκο Μητσοτάκη, έχει ήδη μετατραπεί σε έμπρακτες θεσμικές τομές, συστηματικές παρεμβάσεις που αφορούν σε σειρά αλλαγών στους κώδικες του ποινικού, του αστικού και του διοικητικού δικαίου στην ολοκλήρωση της ψηφιακής δικαιοσύνης, στην ανανέωση κτηριακών και υλικοτεχνικών υποδομών και στην ενίσχυση του προσωπικού των δικαστικών υπαλλήλων με στόχο τη βελτίωση της ποιότητας και της ταχύτητας απονομής της δικαιοσύνης.

Μία ακόμη πτυχή αυτών των μεταρρυθμίσεων συζητούμε σήμερα στην Ολομέλεια της Βουλής, το νέο δικαστικό χάρτη που ενοποιεί τον πρώτο βαθμό δικαιοδοσίας και αναδιαρθρώνει χωροταξικά τα δικαστήρια πολιτικής και ποινικής δικαιοσύνης, θεμελιώνοντας έτσι ένα πιο δίκαιο, διαφανές και αποδοτικό δικαιικό σύστημα εκατόν δέκα τέσσερα χρόνια μετά την πρώτη απόπειρα από τον Ελευθέριο Βενιζέλο, αλλά και σειρά άγονων προσπαθειών σε επόμενες δεκαετίες.

Αυτή η ιστορική αναγκαιότητα δεν αφήνει περιθώρια για ολιγωρίες. Οι αριθμοί εξάλλου είναι αμείλικτοι και, δυστυχώς, αδικούν τις ικανότητες της μέγιστης πλειοψηφίας των λειτουργών της ελληνικής δικαιοσύνης. Γιατί η πραγματικότητα δείχνει ότι η Ελλάδα με βάση τα δεδομένα των κρατών - μελών της Ευρωπαϊκής Ένωσης έχει δυσανάλογο αριθμό δικαστηρίων και με ανισομερώς κατανεμημένη ύλη βάσει του πληθυσμού της χώρας, κάτι που από μόνο του αποτελεί πηγή παθογενειών. Γιατί η πραγματικότητα δείχνει ότι η καθυστέρηση που παρατηρείται εντοπίζεται, κυρίως, στον πιο αργό ρυθμό έκδοσης αποφάσεων στα ειρηνοδικεία σε σύγκριση με τα πρωτοδικεία παρά το ότι ο όγκος εργασίας τους, αλλά και η φύση των υποθέσεων που δικάζουν δεν το δικαιολογούν. Αλλά και γιατί η πραγματικότητα δείχνει ότι παρά το γεγονός πως σχεδόν οι μισοί δικαστές του πρώτου βαθμού είναι ειρηνοδίκες αυτοί δικάζουν μόνο το ένα πέμπτο της δικαστικής ύλης των αστικών υποθέσεων του πρώτου βαθμού στην επικράτεια, ενώ τα τέσσερα πέμπτα της δικαστικής ύλης εκδικάζεται στα πρωτοδικεία.

Να, λοιπόν, γιατί με το παρόν νομοσχέδιο αναμορφώνουμε το δικαστικό χάρτη της χώρας, να γιατί αξιοποιούμε ορθολογικότερα το έμψυχο δυναμικό που υπηρετεί στους δικαστικούς σχηματισμούς με βάση τον αριθμό των υποθέσεων και την πληθυσμιακή τους αντιστοιχία και να γιατί ενοποιούμε την πρωτοβάθμια δομή των δικαστών με αναβάθμιση των ειρηνοδικών σε πρωτοδίκες, αφήνοντας πίσω μας την παρωχημένη και αντιπαραγωγική διάκριση τους.

Πλέον με το νέο σχέδιο νόμου εισέρχονται στον βαθμό του πρωτοδίκη σε μια παράλληλη επετηρίδα και μπαίνουν στη μάχη της γρήγορης απονομής της δικαιοσύνης μετά από συστηματική εκπαίδευσή τους χίλιοι ειρηνοδίκες, που θα μπορούν να δικάζουν ταυτόχρονα και αστικές, αλλά και ποινικές υποθέσεις, αυξάνοντας την εκτιμώμενη συνδυασμένη απόδοση των πρωτοβάθμιων δικαστών έως και 17% και το εκτιμώμενο ποσοστό εκκαθάρισης των υποθέσεων στα νέα πρωτοδικεία μέχρι και 24%, προκειμένου να μπει φραγμός στην καθυστέρηση απονομής της δικαιοσύνης.

Παρ’ όλα αυτά η Αντιπολίτευση επιδίδεται και πάλι στα μόνα που ξέρει να κάνει με επάρκεια την γκρίνια και την παραπληροφόρηση. Γκρινιάζετε, κυρίες και κύριοι της Αντιπολίτευσης, ότι η Κυβέρνηση αξιολογεί δήθεν τη δικαστική εξουσία σε βάση κόστους - οφέλους καταργώντας υπηρεσίες της δικαιοσύνης με αναληθή στοιχεία.

Αναληθές στοιχείο είναι ότι σύμφωνα με την Ευρωπαϊκή Επιτροπή απαιτούνται παραπάνω από χίλιες τετρακόσιες μέρες για να εκδοθεί τελεσίδικη απόφαση στα ελληνικά δικαστήρια όταν σε ευρωπαϊκό επίπεδο απαιτούνται λιγότερες από πεντακόσιες ημέρες, δηλαδή σχεδόν το ένα τρίτο του χρόνου;

Αναληθές στοιχείο είναι ότι σύμφωνα με την Παγκόσμια Τράπεζα ο μέσος όρος χρόνου έκδοσης απόφασης του ειρηνοδικείου στην Ελλάδα είναι τριακόσιες πενήντα τέσσερις ημέρες όταν ο ευρωπαϊκός μέσος όρος είναι μόλις διακόσιες τριάντα επτά;

Αναληθές στοιχείο είναι ότι πάλι σύμφωνα με την Παγκόσμια Τράπεζα ο μέσος χρόνος έκδοσης απόφασης στα πρωτοδικεία στη χώρα μας είναι πεντακόσιες είκοσι πέντε μέρες όταν ο ευρωπαϊκός μέσος όρος είναι κάτω από διακόσιες πενήντα μέρες;

Κυρίες και κύριοι συνάδελφοι, το σύνολο των πολιτών μόνο να κερδίσει έχει από αυτή τη μεταρρύθμιση, όπως να κερδίσουν έχουν το κράτος δικαίου, αλλά και η οικονομική δραστηριότητα της χώρας, γιατί η αποδοτική διαχείριση των δικαστικών υποθέσεων σε λογικά χρονικά πλαίσια είναι θεμελιώδης προϋπόθεση για τη διασφάλιση της κοινωνικής δικαιοσύνης, αλλά και της οικονομικής σταθερότητας στη νέα Ελλάδα που οραματίζεται και δημιουργεί μαζί με τον λαό η Κυβέρνηση της Νέας Δημοκρατίας.

Σας ευχαριστώ πολύ. Καλή Ανάσταση εύχομαι σε όλους και καλό Πάσχα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Αλέξανδρος Μαρκογιαννάκης, Βουλευτής της Νέας Δημοκρατίας.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, η απονομή της δικαιοσύνης συνολικά και σε κάθε βαθμό είναι ένα από τα θεμελιώδη κριτήρια για την απόδοση του χαρακτηρισμού ευνομούμενης σε μία πολιτεία. Δύσκολα μπορεί κανείς να διαφωνήσει με αυτή τη διαπίστωση, ειδικά αν λάβει υπ’ όψιν τα όσα συμβαίνουν το τελευταίο διάστημα γύρω από την λειτουργία της δικαιοσύνης και συγκεκριμένα από το πώς αξιολογείται η απονομή τους από τους πολίτες.

Είτε συμφωνεί είτε διαφωνεί κανείς με τις επιμέρους αντιδράσεις, το μόνο σίγουρο είναι ότι υπάρχει μία διαρκώς διογκούμενη αρνητική αντίδραση των πολιτών απέναντι στη λειτουργία του κορυφαίου αυτού πυλώνα του δημοκρατικού μας πολιτεύματος.

Είναι, επομένως, αδήριτη δημοκρατική ανάγκη η βελτίωση της λειτουργίας στην απονομή της δικαιοσύνης και βελτίωση σημαίνει μεταρρύθμιση, βελτίωση σημαίνει αλλαγές. Αυτό ακριβώς κάνει η Κυβέρνηση της Νέας Δημοκρατίας συστηματικά και με σχέδιο και αυτό ακριβώς κάνει το Υπουργείο Δικαιοσύνης σήμερα.

Από την πρώτη στιγμή, ο Πρωθυπουργός έθεσε αυτή την προτεραιότητα και η Κυβέρνηση προχώρησε στην υλοποίησή της με νομοθετικές παρεμβάσεις σε όλα τα επίπεδα, οργανωμένες στη βάση ενός πολύπλευρου και συνδυαστικού σχεδιασμού. Φέραμε, για παράδειγμα, αλλαγές στους κώδικες δικαίου, του αστικού, του διοικητικού, αλλά και του ποινικού δικαίου. Σε ό,τι αφορά τον τελευταίο μάλιστα, του ποινικού δικαίου, η μόλις χθεσινή επικαιρότητα επιβεβαίωσε με τρόπο τραυματικό για το κοινό περί δικαίου αίσθημα, ότι η πρόσφατη μεταρρύθμιση που έφερε ο Υπουργός Δικαιοσύνης, ήταν απολύτως αναγκαία. Και φυσικά μιλάω για τη θύελλα των αντιδράσεων που προκάλεσαν οι ποινές που επιβλήθηκαν στη δίκη για το Μάτι. Ποινές τις οποίες οι δικαστές ήταν υποχρεωμένοι να επιβάλουν, σύμφωνα με τα όσα όριζε ο Κώδικας Ποινικής Δικονομίας, ο Ποινικός Κώδικας που εσπευσμένα και μάλιστα τελευταία στιγμή ψήφισε η κυβέρνηση ΣΥΡΙΖΑ το 2019.

Ποια ήταν η αντίδραση του συνήθως λαλίστατου ΣΥΡΙΖΑ απέναντι στην αγανάκτηση των πολιτών; Σιωπή! Σιωπή, ακριβώς διότι η δικαστική αυτή απόφαση υπήρξε προϊόν των δικών του ποινικών πεποιθήσεων, τις οποίες ευτυχώς ανέτρεψε η Νέα Δημοκρατία με τη δική της νομοθετική πρωτοβουλία, αλλά όλα αυτά αφορούν μια συγκεκριμένη υπόθεση στο Μάτι.

Επιστρέφοντας στο σχέδιο νόμου του Υπουργείου Δικαιοσύνης, το οποίο συζητάμε σήμερα στην ολομέλεια, υπογραμμίζω ότι πρόκειται για μία ακόμα ψηφίδα στη συνολική μεταρρύθμιση της δικαιοσύνης που έχει ξεκινήσει η Κυβέρνηση. Μιας μεταρρύθμισης αναγκαίας, πρώτα απ’ όλα για την ανάκτηση της εμπιστοσύνης των πολιτών προς τους δημοκρατικούς θεσμούς.

Ας δούμε, λοιπόν, αναλυτικά τι προβλέπει αυτό το νομοσχέδιο, ξεκινώντας πρώτα απ’ όλα από τους στόχους του, όπως ξεκάθαρα έχουν οριστεί από το Υπουργείο:

Η ορθολογικότερη αξιοποίηση του έμψυχου δυναμικού που υπηρετεί στη δικαιοσύνη με αναλογική κατανομή ανθρώπινων πόρων, με βάση τον αριθμό των υποθέσεων και την πληθυσμιακή τους αντιστοιχία στο πλαίσιο της αναδιάρθρωσης των δικαστικών υπηρεσιών. Η αποσυμφόρηση των δικαστηρίων. Η απαλλαγή των δικαστικών λειτουργών από τα διαχειριστικά τους καθήκοντα, όπως τις προμήθειες τις επισκευές και τη συντήρηση των δικαστικών κτιρίων. Εν τέλει, η βελτίωση της αποτελεσματικότητας της πολιτικής και ποινικής δικαιοσύνης, μέσα από την αναδιάρθρωση των πρωτοβάθμιων δικαστηρίων, με τελικό σκοπό την επιτάχυνση και την ποιοτική απονομή της δικαιοσύνης προς όφελος των πολιτών.

Επί της ουσίας, λοιπόν, πρόκειται για μία πράξη εξορθολογισμού της δικαστικής λειτουργίας στη χώρα μας, ενός εξορθολογισμού ο οποίος βασίζεται σε συγκεκριμένα πραγματολογικά στοιχεία και όχι σε θεωρητικές γενικότητες. Σήμερα στα ειρηνοδικεία όλης της χώρας υπηρετούν εννιακόσιοι δεκαέξι ειρηνοδίκες, δηλαδή, κάτι λιγότερο από τους μισούς πρωτοβάθμιους δικαστικούς, για την ακρίβεια το 44% του συνόλου. Παρ’ όλα αυτά, τους αντιστοιχεί μόλις το 20% της δικαστικής ύλης των αστικών υποθέσεων του πρώτου βαθμού. Επομένως το υπόλοιπο 80% των αστικών υποθέσεων εκδικάζεται στα πρωτοδικεία από το υπόλοιπο 56% των πρωτοβάθμιων δικαστικών.

Μιλάμε για χίλιες εκατό πρωτόδικες και προέδρους πρωτοδικών. Να, η πρώτη δυσαναλογία! Ακόμη περισσότερο, μετά την κατάργηση των πταισμάτων, από το 2019, οι ειρηνοδίκες δεν δικάζουν πια ποινικές υποθέσεις. Επομένως το σύνολο αυτής της δικαστικής ύλης πέφτει και πάλι στους ώμους των πρωτοδικών. Με αυτό και μόνο το στοιχείο καθίσταται εύλογη και αναγκαία η αντιμετώπιση του δικαστικού παράδοξου ύπαρξης δύο τύπων δικαστηρίων, των ειρηνοδικείων και των πρωτοδικείων, που δικάζουν υποθέσεις πρώτου βαθμού, επί τη βάσει ίδιας δικονομίας και ίδιας τοπικής αρμοδιότητας. Πολύ περισσότερο, που όλο αυτό έχει αρνητικό αντίκτυπο στην ταχύτητα της απονομής της δικαιοσύνης.

Σύμφωνα με στοιχεία της Παγκόσμιας Τράπεζας, το 2020 η Ελλάδα βρισκόταν στην εκατοστή τεσσαρακοστή έκτη θέση στον κόσμο σε ό,τι έχει να κάνει με την ταχύτητα της απονομής δικαιοσύνης. Ακόμα πιο εντυπωσιακό, είναι το γεγονός ότι χρειάζονται περίπου χίλιες τετρακόσιες ημέρες για να εκδοθεί μια τελεσίδικη απόφαση. Ποιος είναι ο αντίστοιχος χρόνος κατά μέσο όρο στις υπόλοιπες ευρωπαϊκές χώρες; Κάτω από πεντακόσιες ημέρες. Η καθυστέρηση που παρατηρείται στην περίπτωση της Ελλάδας, εντοπίζεται κυρίως στον πρώτο βαθμό της δικαιοδοσίας.

Θα αναρωτηθούν, όμως, -και θα αναρωτηθούν εύλογα- οι συμπολίτες μας τι γίνεται στις υπόλοιπες ευρωπαϊκές χώρες; Πώς είναι οργανωμένος ο πρώτος βαθμός δικαιοσύνης; Υπάρχει αυτή η διπλή δομή ειρηνοδικείων και πρωτοδικείων; Η απάντηση είναι ξεκάθαρη. Μόνο στο Βέλγιο και στο Λουξεμβούργο υπάρχουν ακόμα αυτοτελή ειρηνοδικεία ως τακτικά πρωτοβάθμια δικαστήρια. Άρα, εγκρίνοντας τις διατάξεις του σημερινού σχεδίου νόμου, δεν αποκλίνουμε από την ευρωπαϊκή εμπειρία, αλλά συγκλίνουμε και συγκλίνοντας θα επιτύχουμε ταχύτερη, αμεσότερη και ποιοτικότερη απονομή της δικαιοσύνης, με όλες τις θετικές συνέπειες στην οικονομία και την καθημερινότητα των πολιτών. Αυτός είναι ο κεντρικός στόχος της Κυβέρνησης και αυτόν που υπηρετούν οι κρινόμενες σήμερα διατάξεις.

Κλείνοντας, κυρίες και κύριοι συνάδελφοι, θέλω να σημειώσω μία φράση του κυρίου Υπουργού, την οποία βρίσκω εξαιρετικά εύστοχη. Στέλνουμε -είπε- στην πρώτη γραμμή της μάχης χίλιους περίπου και πλέον ειρηνοδίκες, οι οποίοι με κατάλληλη κατάρτιση θα μπορούν να κάνουν πλέον το σύνολο της δουλειάς των πρωτοδικών και να δικάζουν, ταυτόχρονα, ποινικές και πολιτικές υποθέσεις.

Κρατάω την πρώτη γραμμή της μάχης. Πράγματι, στις δημοκρατίες η δικαιοσύνη είναι η πρώτη γραμμή της μάχης, για να κερδηθεί όχι μόνο η ευνομία με τεχνικούς όρους, αλλά πρώτα και πάνω απ’ όλα να κερδηθεί και να διατηρηθεί η εμπιστοσύνη των πολιτών έναντι στους θεσμούς.

Ας μην έχουμε ψευδαισθήσεις. Αυτή είναι η μεγάλη μάχη που έχει ήδη ξεκινήσει και αφορά την επιβίωση της δημοκρατίας σε όλο τον κόσμο. Η ανάκτηση της εμπιστοσύνης των πολιτών απέναντι στους θεσμούς της δημοκρατίας. Και η μάχη αυτή δεν κερδίζεται με θεωρίες και ευχολόγια, κερδίζεται μόνο μέσα από την επίτευξη απτών αποτελεσμάτων για τους πολίτες. Αυτό κάνει το παρόν νομοσχέδιο και γι’ αυτό η υπερψήφισή του είναι ένα αποφασιστικό βήμα, ώστε να πείσουμε τους πολίτες ότι η δημοκρατία μας αξίζει την εμπιστοσύνη τους.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής του Κομμουνιστικού Κόμματος ο κ. Γκιόκας.

**ΙΩΑΝΝΗΣ ΓΚΙΟΚΑΣ:** Κυρίες και κύριοι Βουλευτές, ο νέος δικαστικός χάρτης της Κυβέρνησης έχει συναντήσει -και δικαίως λέμε εμείς- τις αντιδράσεις των εργαζομένων στον χώρο της δικαιοσύνης, των δικαστικών υπαλλήλων, της πλειοψηφίας των αυτοαπασχολουμένων δικηγόρων, του μεγαλύτερου μέρους των δικαστικών και φυσικά, έχει συναντήσει και τις αντιδράσεις των τοπικών κοινωνιών.

Αυτό είναι μία αδιαμφισβήτητη πραγματικότητα που η Κυβέρνηση δεν μπορεί να κρύψει, όσο κι αν πασχίζει να κάνει το μαύρο άσπρο, όσο κι αν μιλάει για μια μεταρρύθμιση που δήθεν εκκρεμούσε από την εποχή του Βενιζέλου -ευτυχώς που πήγε μόνο εκατό χρόνια πίσω- όσο κι αν προσπαθεί, με παραπλανητικούς τίτλους και χαρακτηρισμούς να εξωραΐσει το νομοσχέδιό της.

Τι λέει η Κυβέρνηση ότι κάνει με το συγκεκριμένο νομοσχέδιο; Δήθεν μια ενοποίηση του πρώτου βαθμού δικαιοδοσίας και μια χωροταξική αναδιάρθρωση. Τι είναι αυτό, όμως, που δεν λέει; Ότι εδώ δεν μιλάμε για μια απλή ενοποίηση -που κι αυτό ακόμη από μόνο του θα ήταν πολύ προβληματικό, όταν ενοποιείς δικαστήρια με διαφορετική καθ’ ύλην αρμοδιότητα- αλλά μιλάμε για συγχωνεύσεις και καταργήσεις δικαστικών υπηρεσιών. Αυτό φέρνει το νομοσχέδιο, καταργήσεις και συγχωνεύσεις δικαστικών υπηρεσιών.

Τι άλλο λέει η Κυβέρνηση; Ότι δήθεν από αυτόν τον νέο δικαστικό χάρτη θα προκύψει εξοικονόμηση πόρων και προσωπικού, για να προχωρήσει η επιτάχυνση των διαδικασιών και της δικαιοσύνης συνολικότερα. Τι είναι αυτό που πάλι δεν λέει; Ότι αυτή η επιτάχυνση δεν θα αφορά τα λαϊκά στρώματα, δεν θα αφορά τους εργαζόμενους, δεν θα αφορά τους απλούς πολίτες που έχουν ανάγκη από μια εύκολη και φτηνή πρόσβαση στη δικαιοσύνη για να βρουν το δίκιο τους -ειδικά οι πιο αδύναμοι- αλλά θα αφορά τις υποθέσεις μεγάλου οικονομικού και επενδυτικού ενδιαφέροντος.

Όπως θα υπάρχουν νοσοκομεία και χειρουργεία δύο ταχυτήτων, για αυτούς που έχουν να πληρώσουν και να μπουν πρώτοι στη σειρά και για αυτούς που δεν θα έχουν να πληρώσουν, όπως θα υπάρχουν πανεπιστήμια δύο ταχυτήτων, τα δημόσια με πιο δύσκολους και αυστηρούς όρους πρόσβασης και τα ιδιωτικά, όπου κριτήριο θα είναι το οικογενειακό πορτοφόλι, έτσι θα υπάρχουν με τον ίδιο ακριβώς τρόπο και με την ίδια ακριβώς λογική και δικαστήρια δύο ταχυτήτων, τα fast track δικαστήρια των μεγάλων υποθέσεων και όσων έχουν να πληρώσουν και τα δικαστήρια για τον κοσμάκη, για τον οποίο θα ορθωθεί ένα ακόμη μεγαλύτερο και ένα ακόμη πιο απροσπέλαστο τείχος για την πρόσβασή του στη δικαιοσύνη.

Αυτή η εκτίμηση που κάνει το ΚΚΕ είναι μία αυθαίρετη εκτίμηση ή στηρίζεται σε κάποια δεδομένα; Στηρίζεται πρώτα και κύρια στο ίδιο το κείμενο του νομοσχεδίου και συγκεκριμένα στην αιτιολογική έκθεση, όπου καθαρά και ξάστερα αναφέρεται ότι στόχος είναι η εμπιστοσύνη των επενδυτών και των επιχειρηματιών στο οικονομικό περιβάλλον της χώρας μέσα από τη γρήγορη επίλυση των νομικών διαφορών. Και φυσικά, στα ειρηνοδικεία, τα οποία καταργείτε δεν πάνε ούτε οι μεγαλοεπιχειρηματίες ούτε οι επενδυτές, τους οποίους αναφέρετε στην αιτιολογική έκθεση του νομοσχεδίου. Για παράδειγμα, στο Ειρηνοδικείο Αχαρνών που καταργείτε και το οποίο καλύπτει μια περιοχή με διακόσιες πενήντα χιλιάδες πληθυσμό ή στο Ειρηνοδικείο Καπανδριτίου, που επίσης καλύπτει μια τεράστια γεωγραφική έκταση, δεν πάνε οι επενδυτές, πάει ο απλός κόσμος, πάνε φτωχά λαϊκά στρώματα σε περιοχές μάλιστα με πάρα πολλά προβλήματα, προκειμένου όσο είναι δυνατόν να βρουν το δίκιο τους και να λύσουν τις διαφορές τους.

Αυτός ο κόσμος πάει στα ειρηνοδικεία και θα πρέπει να εξηγήσετε σε αυτό τον κόσμο και θα πρέπει ιδιαίτερα να εξηγήσουν οι Βουλευτές της Νέας Δημοκρατίας στην ανατολική Αττική ή σε άλλες περιοχές πώς θα διευκολυνθεί αυτός ο κόσμος ή πώς θα επιταχυνθεί η υπόθεσή του, όταν αντί για ένα ειρηνοδικείο που είναι δίπλα του -και σχετικό είναι και αυτό- θα πρέπει να κάνει μία απόσταση δύο και τριών ωρών για να προσφύγει στη δικαιοσύνη. Αυτά, λοιπόν, θα πρέπει να απαντήσετε, που αποδεικνύουν ότι κάθε άλλο παρά επιτάχυνση και διευκόλυνση υπάρχει για τους εργαζόμενους και τα λαϊκά στρώματα που έχουν ανάγκη την πρόσβαση στη δικαιοσύνη.

Δεύτερο ζήτημα: Αυτή η εκτίμηση που κάνουμε στηρίζεται επίσης στην ίδια την εμπειρία από αντίστοιχες «μεταρρυθμίσεις» -εντός πάρα πολλών εισαγωγικών- όλων των κυβερνήσεων για τη δικαιοσύνη ή άλλες συναφείς υπηρεσίες. Εγώ προσωπικά θυμάμαι πάνω από δέκα νομοσχέδια τα τελευταία χρόνια με όλες τις κυβερνήσεις, που όλα αυτά τα νομοσχέδια ευαγγελίζονταν τον στόχο της επιτάχυνσης και τελικά, το μόνο που έκαναν και το μόνο που κατάφεραν ήταν μια πιο ακριβή, πιο ταξική, πιο εχθρική και πιο δυσπρόσιτη δικαιοσύνη για τον λαό και τους εργαζόμενους, από την αύξηση των παραβόλων και τον εξωδικαστικό συμβιβασμό, την αναθεώρηση των κωδίκων μέχρι την ιδιωτικοποίηση τομέων της δικαιοσύνης, όπως ήταν η μεταφορά ύλης από την αρμοδιότητα των ειρηνοδικείων στους δικηγόρους, όπου για μια ένορκη βεβαίωση των 5 ευρώ στο ειρηνοδικείο τώρα κάποιος θα πρέπει να πληρώνει πολύ περισσότερο, ή την περίφημη ψηφιοποίηση της δικαιοσύνης, που και αυτή διαφημίζεται ως πανάκεια και φάρμακο διά πάσαν νόσον.

Μπορείτε, όμως, να μας πείτε όλοι εσείς οι οπαδοί της ψηφιοποίησης ποια είναι η εμπειρία από την αντίστοιχη εφαρμογή της ψηφιοποίησης, για παράδειγμα, στα κτηματολόγια, όπου για μια πράξη αγοραπωλησίας, μια εξάλειψη υποθήκης που πριν δέκα χρόνια διεκπεραιωνόταν σε πέντε και σε δέκα μέρες, τώρα πρέπει να περιμένεις έναν και ενάμιση χρόνο σε υπηρεσίες υποστελεχωμένες, με ελλιπές προσωπικό, όπου η ψηφιοποίηση απλά τη φυσική ουρά την έκανε ψηφιακή ουρά; Και ποιες πράξεις καταχωρούνται και εκεί κατά προτεραιότητα; Αυτές που αφορούν μεγάλα επενδυτικά σχέδια, υψηλά τιμήματα και το ίδιο ακριβώς θα γίνει και με τα δικαστήρια.

Άρα, λοιπόν, το νομοσχέδιο της Κυβέρνησης είναι κομμένο και ραμμένο στα συμφέροντα του κεφαλαίου που θέλει μία δικαιοσύνη στα μέτρα του και στην απόλυτη υπηρεσία του.

Γι’ αυτόν τον λόγο άλλωστε και το νομοσχέδιο αυτό είναι ενταγμένο στους όρους του Ταμείου Ανάκαμψης της Ευρωπαϊκής Ένωσης που φτιάχτηκε με κριτήριο τις ανάγκες των μεγάλων ομίλων και όχι φυσικά τις ανάγκες του λαού. Και είναι τεράστια η υποκρισία των άλλων κομμάτων που υποστηρίζουν την Ευρωπαϊκή Ένωση, από τη μια μεριά, να εξυμνούν το Ταμείο Ανάκαμψης και, από την άλλη μεριά, να συσκοτίζουν τους πραγματικούς τους στόχους ή να εξαντλούν την κριτική τους στον τρόπο και τη διαφάνεια της κατανομής των κονδυλίων και όχι στο ίδιο το περιεχόμενό του.

Είναι προφανές λοιπόν ότι εμείς καταψηφίζουμε το νομοσχέδιο. Στηρίζουμε τον αγώνα των εργαζομένων στον χώρο της δικαιοσύνης, δικαστικών υπαλλήλων δικηγόρων, δικαστών, που ζητούν την απόρριψή του και ζητούν επίσης την κάλυψη όλων των αναγκών σε προσωπικό, σε μέσα, σε υλικοτεχνική υποδομή.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Μισή κουβέντα, κυρία Πρόεδρε, μόνο για την υπόθεση στο Μάτι.

Νομίζουμε ότι είναι βαθιά γελασμένη η Κυβέρνηση αν νομίζει ότι θα κρύψει και τις δικές της ευθύνες πίσω από τον Ποινικό Κώδικα του ΣΥΡΙΖΑ. Γιατί εν προκειμένω το ζήτημα δεν είναι μόνο οι ποινές. Προφανώς είναι και οι ποινές. Δεν είναι, όμως, μόνο οι ποινές. Η απόφαση του δικαστηρίου για το Μάτι, που δικαίως προκαλεί την οργή των συγγενών των θυμάτων και των κατοίκων, διαπνέεται από τη γνωστή λογική του ανθρώπινου λάθους.

Και αυτή η λογική, κύριοι της Κυβέρνησης, σας είναι πάρα πολύ οικεία. Είναι η ίδια ακριβώς λογική, με την οποία και εσείς προσπαθείτε να καλύψετε το έγκλημα των Τεμπών. Κι εδώ φαίνεται η υποκρισία των κομμάτων που κυβέρνησαν, που επικαλούνται το ανθρώπινο λάθος ανάλογα και κατά το δοκούν, με βάση το αν θέλουν ή δεν θέλουν να κρύψουν τα πεπραγμένα τους.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κύριε Γκιόκα.

**ΙΩΑΝΝΗΣ ΓΚΙΟΚΑΣ:** Είναι ακριβώς η ίδια λογική που αξιοποιείται διαχρονικά για να συγκαλύψει τα εγκλήματα σε βάρος του λαού.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, να σας ενημερώσω ότι κατατέθηκε αίτημα ονομαστικής ψηφοφορίας στο παρόν νομοσχέδιο από την Κοινοβουλευτική Ομάδα ΣΥΡΙΖΑ – Προοδευτική Συμμαχία επί των άρθρων 1 έως 14.

(Στο σημείο αυτό καταχωρίζεται στα Πρακτικά το προαναφερθέν αίτημα ονομαστικής ψηφοφορίας του ΣΥΡΙΖΑ - Προοδευτική Συμμαχία, το οποίο έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 266-271)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Αθανάσιος Ζεμπίλης, Βουλευτής της Νέας Δημοκρατίας.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, μια εντολή έδωσαν οι πολίτες για τη δεύτερη τετραετία της Κυβέρνησης: να είναι η θητεία των μεγάλων μεταρρυθμίσεων. Ωστόσο αν μία μεταρρύθμιση αποτελεί τον δείκτη για να διαπιστώσουμε το μέγεθος της αποφασιστικότητας για διαρθρωτικές αλλαγές, αυτή είναι ο εκσυγχρονισμός της δικαιοσύνης. Αποτελεί, χωρίς αμφιβολία, τη μεταρρύθμιση των μεταρρυθμίσεων. Είναι γεγονός ότι σήμερα η απονομή δικαιοσύνης στη χώρα αποτελεί μείζονα ανασχετικό παράγοντα προσέλκυσης επενδύσεων, αλλά και στη δημιουργία αισθήματος δικαίου στη χώρα.

Σε πρόσφατο μήνυμά της η Πρόεδρος του Αρείου Πάγου τόνισε ότι η δικαιοσύνη που απονέμεται με μεγάλη καθυστέρηση παύει να είναι δικαιοσύνη. Άλλωστε, η χώρα μας βρίσκεται στην τρίτη χειρότερη θέση στην Ευρωπαϊκή Ένωση σε ευρωκαταδίκες για παραβίαση του άρθρου 6 της Ευρωπαϊκής Συνθήκης ως προς την απονομή δικαιοσύνης εντός ευλόγου χρόνου.

Για ποιον λόγο όμως η Ελλάδα να είναι το «μαύρο πρόβατο» της Ευρώπης; Μήπως γιατί στα ελληνικά δικαστήρια φτάνουν περισσότερες υποθέσεις από ό,τι στα ευρωπαϊκά; Όχι. Σύμφωνα με το Justice Scoreboard 2022, στα ελληνικά δικαστήρια φτάνουν λιγότερες υποθέσεις από άλλες χώρες, όπως το Βέλγιο, η Ιρλανδία και η Ισπανία.

Υπόθεση δεύτερη: Μήπως τα τελευταία χρόνια έχουμε αύξηση υποθέσεων λόγω της γνωστής δικομανίας των Ελλήνων; Το αντίθετο. Οι αστικές υποθέσεις που φτάνουν στα ελληνικά δικαστήρια, ιδιαίτερα στα μεγαλύτερα, μειώνονται. Αναφέρω χαρακτηριστικά: Το 2010 ήταν τέσσερις υποθέσεις ανά εκατό κατοίκους και το 2019 είναι σχεδόν οι μισές, δύο υποθέσεις ανά εκατό κατοίκους. Και ενώ θα ανέμενε κανείς αντίστοιχα να μειωνόταν και ο χρόνος που απαιτείτο για την επίλυση των διαφορών αυτών, συμβαίνει το αντίθετο. Το 2010 απαιτούνταν εκατόν ενενήντα μέρες, ενώ το 2021 απαιτούνται επτακόσιες είκοσι οκτώ μέρες για απόφαση στον πρώτο βαθμό, όταν στα δικαστήρια της Λετονίας ο αντίστοιχος χρόνος είναι μόλις εκατόν έξι ημέρες.

Στα διοικητικά δικαστήρια αντίστοιχα οι Έλληνες δικαστές για τον πρώτο βαθμό χρειάζονται πεντακόσιες ενενήντα πέντε ημέρες, όταν στη Σουηδία οι συνάδελφοί τους χρειάζονται μόλις εκατό δύο ημέρες.

Σύμφωνα μάλιστα με τα στοιχεία της Παγκόσμιας Τράπεζας, η Ελλάδα έχει με μεγάλη διαφορά από τα άλλα κράτη - μέλη της Ευρωπαϊκής Ένωσης την πλέον βραδεία απονομή δικαιοσύνης. Συγκεκριμένα, για το 2020 ο μέσος χρόνος επίλυσης της αστικής διαφοράς για τελεσίδικες αποφάσεις ήταν στη χώρα μας οι χίλιες επτακόσιες έντεκα ημέρες. Δηλαδή, βρισκόμαστε στα όρια της αρνησιδικίας, όταν ο μέσος όρος της Ευρωπαϊκής Ένωσης ήταν τετρακόσιες πενήντα πέντε ημέρες.

Για τον λόγο αυτό, η Ελλάδα έχει χαμηλή επίδοση στον δείκτη επιχειρηματικού περιβάλλοντος της Παγκόσμιας Τράπεζας, αφού στον τομέα απονομής δικαιοσύνης κατέχει την εκατοστή τεσσαρακοστή έκτη θέση.

Υπόθεση τρίτη. Μήπως η Ελλάδα δεν έχει πολλούς δικαστές; Η αλήθεια είναι η ακριβώς αντίθετη. Η Ελλάδα έχει το τρίτο υψηλότερο ποσοστό δικαστών ανάμεσα στα είκοσι επτά κράτη - μέλη της Ευρωπαϊκής Ένωσης. Συγκεκριμένα, η Ελλάδα έχει τριάντα έξι δικαστές ανά εκατό χιλιάδες κατοίκους, τη στιγμή που η Γαλλία έχει μόλις 11,2 και η Κύπρος 14,1.

Έχει και πολύ μεγάλο αριθμό ανώτατων δικαστών, ιδιαίτερα μάλιστα ως προς τους Αντεισαγγελείς του Αρείου Πάγου, που φτάνουν τους είκοσι τέσσερις, και είναι ο μεγαλύτερος αριθμός στον κόσμο.

Ωστόσο παρά τον μεγάλο αριθμό δικαστών, παρατηρείται ανισοβαρής κατανομή των ανθρώπινων πόρων και κατακερματισμός των δυνάμεων, ιδιαίτερα στο σώμα των ειρηνοδικών, που αποτελούν το ένα τρίτο των δικαστών μας.

Αποτελεί συνεπώς αδήριτη ανάγκη ο εξορθολογισμός και η ενοποίηση στη διαδικασία του πρώτου βαθμού, όπως συμβαίνει και στα περισσότερα ευρωπαϊκά κράτη, με την οργανική ένταξη των ειρηνοδικών στα πρωτοδικεία.

Επίσης, αδήριτη ανάγκη είναι ο νέος χωροταξικός σχεδιασμός, ο οποίος λαμβάνει όμως υπ’ όψιν τα ιδιαίτερα γεωμορφολογικά χαρακτηριστικά της χώρας μας και ιδιαίτερα τη νησιωτικότητα.

Έτσι, στην Εύβοια, το δεύτερο μεγαλύτερο νησί της χώρας, διατηρείται ενισχυμένο το Εφετείο Εύβοιας, αφού πλέον υπάγεται και ολόκληρη η Περιφερειακή Ενότητα Βοιωτίας, ενώ προβλέπονται και τρία περιφερειακά δικαστήρια στο βόρειο, το νότιο και το ανατολικό της άκρο, στην Ιστιαία, την Κάρυστο και την Κύμη, η οποία βεβαίως θα εξυπηρετεί και το νησί της Σκύρου.

Έτσι, γι’ αυτή την Κυβέρνηση, που αύξησε και το ετήσιο οικογενειακό εισόδημα όσων δικαιούνται νομική βοήθεια, έχει ιδιαίτερη αξία το ιερό και θεμελιώδες δικαίωμα της ισότιμης πρόσβασης στη δικαιοσύνη, ανεξαρτήτως της οικονομικής κατάστασης των πολιτών και ανεξαρτήτως αν διαμένουν σε ακριτικές ή νησιωτικές περιοχές.

Κυρίες και κύριοι συνάδελφοι, από το 2020 έχουν εφαρμοστεί ούτε ένα ούτε δύο, έχουν εφαρμοστεί σαράντα πέντε ακόμα νομοθετήματα που αποσκοπούσαν στην επιτάχυνση της δικαιοσύνης. Ωστόσο η κατάσταση παραμένει ίδια.

Και στον χώρο της δικαιοσύνης, όπως και στα άλλα πεδία, δραστηριοποιούνται επαγγελματικές δυνάμεις οι οποίες συγκροτούν ένα δικό τους σύστημα εξουσίας, ένα μπλοκ εξουσίας που επιθυμεί να ορίσει εκείνο τα ανοικτά όρια της κάθε μεταρρύθμισης. Και σε αυτό το μπλοκ μπορούν να συνασπίζονται δικαστές που συστηματικά καθυστερούν στην έκδοση των αποφάσεων ή και δικηγόροι που δεν θέλουν να ξεβολεύονται.

Για ποιον λόγο έκανε δημοψήφισμα ο Δικηγορικός Σύλλογος Αθηνών; Για να παραμείνει ενιαίο το υδροκέφαλο Πρωτοδικείο Αθηνών, με τα τέσσερα εκατομμύρια κατοίκους, και το οποίο είναι πρωταθλητής στις καθυστερήσεις και την ταλαιπωρία των πολιτών.

Με αυτές τις θέσεις, όμως, ενισχύεται η άποψη που λέει ότι στη χώρα μας το σύστημα απονομής δικαιοσύνης σκόπιμα είναι αργό, ακριβό και πολυσύνθετο για να δημιουργεί δικηγορική ύλη και να συντηρεί τον υπερπληθυσμό των εμπλεκομένων επαγγελματικών ομάδων. Για τον λόγο αυτό, βλέπουμε να αποτυγχάνουν οι θεσμοί όπως αυτός της διαμεσολάβησης.

Ωστόσο, θα πρέπει να αντιληφθούμε όλοι ότι η κατάσταση αυτή δεν πάει άλλο. Δεν χάνει μόνο η Ελλάδα επενδυτές, χάνουν και οι δικηγόροι υποθέσεις και εντολείς, διότι ο μέσος πολίτης δεν είναι διατεθειμένος να μπει σε μία πολυετή γραφειοκρατική και εξοντωτική ταλαιπωρία, ακόμα και αν πιστεύει ότι στο τέλος θα δικαιωθεί.

Καλούμε συνεπώς τους συνδικαλιστές και τα κόμματα της Αντιπολίτευσης να πάψουν να δίνουν μάχες οπισθοφυλακής, να ταχθούν με την κοινωνία των πολιτών και όχι με την κοινωνία των τοπικισμών και των συντεχνιασμών και να στηρίξουν μέσα από αυτό το νομοσχέδιο τον εκσυγχρονισμό της δικαιοσύνης, που στην πραγματικότητα δεν αποτελεί τίποτε άλλο παρά την επανάσταση της κοινής λογικής.

Ευχαριστώ πολύ. Καλή Ανάσταση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Κωνσταντίνος Μπάρκας Βουλευτής του ΣΥΡΙΖΑ - Προοδευτική Συμμαχία.

**ΚΩΝΣΤΑΝΤΙΝΟΣ ΜΠΑΡΚΑΣ:** Με σεβασμό στεκόμαστε στον πόνο των συγγενών των ανθρώπων που χάθηκαν στο Μάτι. Δυστυχώς, όμως, όχι όλοι μας. Διότι τις τελευταίες ημέρες γράφονται και λέγονται διάφορα ανυπόστατα από διάφορους δημοσιολογούντες, οι οποίοι έχουν τον δικό τους ρόλο, στα οποία όμως συμμετείχε και ο λαλίστατος νεόκοπος Υπουργός Δικαιοσύνης.

Τάχα μου, τα ανυπόστατα λένε ότι οι μεταβολές του Ποινικού Κώδικα το 2019 οδήγησαν στην αθώωση των κατηγορουμένων στη δίκη της εθνικής τραγωδίας στο Μάτι.

Η αλήθεια, όμως, είναι ότι όσον αφορά όσους κατηγορούμενους τελικώς αθωώθηκαν για το ποινικό αδίκημα της ανθρωποκτονίας από αμέλεια τελούμενης κατά συρροή, δηλαδή το άρθρο 302 του Ποινικού Κώδικα, και για τη σωματική βλάβη από αμέλεια, δηλαδή το άρθρο 314 του Ποινικού Κώδικα, το άρθρο 302 του Ποινικού Κώδικα ίσχυε ακριβώς το ίδιο το 2018, ήταν ακριβώς το ίδιο άρθρο του Ποινικού Κώδικα του 1950.

Ο κ. Φλωρίδης, όμως, δεν σέβεται τη μνήμη των ανθρώπων αυτών, αλλά προσπαθεί για ακόμα μία φορά, ακολουθώντας τον δρόμο των νεόκοπων Νεοδημοκρατών να κερδίσει πολιτικά από μια εθνική τραγωδία. Είπε ο κ. Φλωρίδης ότι αν οι κατηγορούμενοι δικάζονταν με βάση τον Ποινικό Κώδικα του 2019, θα εκτίαν την ποινή τους, θα έμπαιναν φυλακή.

Ο Υπουργός Δικαιοσύνης, όμως, με τον ν.5090/2024, για όσους τελικά κατηγορήθηκαν και δικάστηκαν, άλλαξε τον νόμο και έκανε εξαγοράσιμη την ποινή. Άρα, όσοι δικάστηκαν, με νόμο του κ. Φλωρίδη είχαν τη δυνατότητα να εξαγοράσουν την ποινή.

Αυτά όμως δεν τα λέτε. Ακολουθείτε τη δήλωση του κ. Χρυσοχοΐδη, ο οποίος σε συνέντευξή του είπε ότι ο ΣΥΡΙΖΑ έκαψε εκατό ανθρώπους, του κ. Γεωργιάδη, ο οποίος σε δημόσια τοποθέτησή του σε δημόσιο διάγγελμα, έλεγε ότι: «Σιγά μην ξεχάσουμε την τραγωδία στο Μάτι και το γεγονός ότι ο Τσίπρας έκαψε εκατό ανθρώπους», τον κ. Μητσοτάκη, που από αυτό το Βήμα έλεγε ότι: «Εμείς μετράμε στρέμματα και εσείς μετράτε φέρετρα», απευθυνόμενος στην Αντιπολίτευση.

Ντροπή και αίσχος για το γεγονός ότι ο κ. Φλωρίδης, ο Υπουργός Δικαιοσύνης, προσπαθεί να κερδίσει πολιτικά από μια εθνική τραγωδία!

Και προφανώς, υπάρχουν ερωτηματικά όσον αφορά τη δικαιοσύνη, τα οποία δεν λύνετε και δεν βοηθάτε με το εν λόγω νομοσχέδιο.

Είχα πει μια φορά σε μια επιτροπή ότι δίνω μεγάλη μάχη -σεβόμενος το γεγονός ότι έγινα γονέας και ότι έχω ένα μικρό παιδί- να μην καταντήσουν τα νέα παιδιά σαν τον κ. Φλωρίδη, ο οποίος δυστυχώς έκανε μεγάλη καριέρα πριν, κάνοντας δηλώσεις στα social media, κατηγορώντας την κυβέρνηση του Αλέξη Τσίπρα κι έτσι κατάφερε και έγινε Υπουργός Δικαιοσύνης.

Τώρα, πέραν από Υπουργός Δικαιοσύνης θέτει τον εαυτό του και δίπλα στον Ελευθέριο Βενιζέλο, στον Παναγή Τσαλδάρη, στον Κώστα Σημίτη και τώρα λέει, είναι αυτός και ο Κυριάκος Μητσοτάκης οι τέταρτοι στη σειρά, οι οποίοι κατορθώνουν και κάνουν μία μεταρρύθμιση. Έτσι είπε. Σε λίγο θα μας πει ότι είναι και ο Ναπολέοντας.

Η κ. Στενιώτη στις επιτροπές, η Πρόεδρος της Ένωσης Δικαστών και Εισαγγελέων -δεν ξέρω αν είναι εδώ, ήταν πριν εδώ- χαρακτήρισε το νομοσχέδιο αυτό ως τον τρόπο με τον οποίον οι δικαστές της χώρας θα γίνουν περιοδεύων θίασος. Αλλά κι όλοι όσοι από τους φορείς ήρθαν και μίλησαν στην επιτροπή αυτή, είπαν ότι δεν έχει καμμία σχέση με την μεταρρύθμιση, καμμία. Το μόνο που κάνει είναι κοινωνικό αυτοματισμό, οι μεν εναντίον των δε και πάνω σε αυτό πατάτε και ακουμπάτε και νομοθετείτε. Το Μεσολόγγι εναντίον του Αγρινίου, το Αγρίνιο εναντίον του Μεσολογγίου. Η Θήβα είναι εναντίον της Λιβαδειάς και τούμπαλιν. Τόσοι και τόσοι φορείς έστειλαν υπομνήματα, αλλά κανένα δεν λάβατε υπ’ όψιν σας.

Ο Δικηγορικός Σύλλογος Αθηνών έκανε δημοψήφισμα όπου κατά τα 90% και πλέον οι δικηγόροι των Αθηνών είναι απέναντι στο νομοσχέδιο αυτό, ούτε καν το αναφέρουν ως νομοσχέδιο, αλλά εσείς επιμένετε ότι κάνετε μια φοβερή μεταρρύθμιση κι ότι με τον τρόπο αυτό θα μειώσετε το χρόνο απονομής δικαιοσύνης.

Το είχα πει, κύριε Υπουργέ και στο προτελευταίο νομοσχέδιο, όχι σε αυτό, στο προηγούμενο νομοσχέδιο που αφορούσε τη δικηγορική ύλη, στο οποίο είχα την τιμή να είμαι εισηγητής, ότι ήταν ένα τυράκι προς τον νομικό κόσμο της χώρας, προς τους υπερασπιστές του δικαίου και των νόμων της χώρας, η αύξηση της δικηγορικής ύλης για να περνάτε νομοσχέδια αντιμεταρρυθμιστικά, ακριβώς γιατί υπερασπίζεστε την Παγκόσμια Τράπεζα. Αν είναι μεταρρύθμιση ένα σχέδιο νόμου το οποίο φέρνετε και είναι υπογεγραμμένο από την Παγκόσμια Τράπεζα, χαρά σας. Δεν είναι μεταρρύθμιση όμως αυτό. Είναι η υπεράσπιση των οικονομικών συμφερόντων της χώρας. Είναι μια ακόμα προσπάθεια αναδιανομής της εργασίας ακόμα και των μικρών δικηγόρων στα μεγάλα δικηγορικά γραφεία. Δηλαδή οι νέοι δικηγόροι, οι μικροί δικηγόροι να γίνουν υπάλληλοι των μεγάλων δικηγορικών εταιρειών στη χώρα μας.

Αυτή είναι η προοπτική σας κι αυτός είναι ο τρόπος με τον οποίο νομοθετείτε. Και για αυτό εμείς στεκόμαστε απέναντι σε ακόμα ένα τέρας, το οποίο, κατά την άποψή μου, δεν έχει καμμία σχέση με τη μεταρρύθμιση.

Και είναι σαφές ότι δεν έχετε κι εσείς, κύριε Φλωρίδη, καμμία σχέση ούτε με τον Βενιζέλο, ούτε με τον Τσαλδάρη ούτε με το Σημίτη ούτε με κανέναν από αυτούς.

Καλές γιορτές σε όλους, σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρία Πρόεδρε, παρακαλώ τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Ναι, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα κάνω μια πολύ σύντομη παρέμβαση γιατί ακούμε καταπληκτικά πράγματα εδώ και έχουν εκδοθεί και ανακοινώσεις από τον ΣΥΡΙΖΑ σε σχέση με την απόφαση που εκδόθηκε χθες από το δικαστήριο για την τραγωδία στο Μάτι και μπερδεύουν τα στοιχειώδη, ποιες διατάξεις ποιας περιόδου εφαρμόστηκαν.

Κυρίες και κύριοι Βουλευτές, θυμίζω ότι ο Ποινικός Κώδικας που ψηφίσαμε πριν από δύο μήνες, ξεκινάει να ισχύει από αύριο. Δεν ισχύει μέχρι τώρα που μιλάμε. Κατά συνέπεια, ένας κώδικας που δεν ισχύει δεν μπορεί να εφαρμοστεί. Μπορείτε να φύγετε από αυτό το παραμύθι; Ότι εφαρμόστηκε κώδικας της Νέας Δημοκρατίας ο οποίος όμως θα ισχύσει από αύριο; Αυτό είναι το ένα.

Δεύτερον. Σας βλέπω λίγο ένθερμους σήμερα επειδή υπάρχει η κατακραυγή του κόσμου, γενικά για το ποινικό σύστημα το μέχρι τώρα, υπέρ της ανάγκης να εκτίονται οι ποινές, να επιβάλλονται σοβαρές ποινές. Κάντε μια δήλωση, ότι έστω και τώρα ψηφίζετε τον κώδικα που δεν ψηφίσατε. Κάντε μια δήλωση τώρα.

(Χειροκροτήματα από την πτέρυγα της Νέας Δημοκρατίας)

Να σας ακούσει ο κόσμος και να δει ότι μετανοήσατε ειλικρινώς.

Και τώρα μερικές αναφορές για να δείτε τις διαφορές. Τι πριν, τι τώρα, τι από αύριο. Με τον κώδικα του 2019 του ΣΥΡΙΖΑ, η ανθρωποκτονία από αμέλεια, όταν είχε πολλά θύματα, η ανώτερη ποινή ήταν πέντε χρόνια. Με τον κώδικα που ψηφίσαμε, η ποινή γίνεται δέκα χρόνια. Όταν έχουμε εμπρησμό δάσους από αμέλεια κι έχουμε θανάτους, οι διατάξεις του κώδικά σας του 2019, αυτό το χαρακτήριζαν ελαφρύ πλημμέλημα και η κατώτερη ποινή άρχιζε από δέκα ημέρες, όταν έχουμε εμπρησμό δάσους από αμέλεια και ανθρώπινα θύματα.

Ο κώδικας που ψηφίσαμε προβλέπει ότι σε αυτές τις περιπτώσεις η ελάχιστη ποινή είναι κάθειρξη δέκα χρόνια και η ανώτερη είκοσι χρόνια. Μπορεί να επιβληθεί χρηματική ποινή 200.000 ευρώ και δήμευση της περιουσίας. Να κάνετε τις συγκρίσεις, τι ίσχυε και τι θα ισχύει από αύριο.

Όταν έχουμε εμπρησμό δάσους από πρόθεση, οι διατάξεις που έχουμε ψηφίσει λένε ότι οι ποινές αυτές υποχρεωτικά πάνε στη φυλακή, διότι δεν επιτρέπεται η χορήγηση αναστολής, δεν επιτρέπεται μετατροπή της ποινής και η έφεση δεν έχει ανασταλτικό αποτέλεσμα, φυλακή.

Όταν έχουμε εμπρησμό δάσους από πρόθεση και έχουμε θανάτους, με τις διατάξεις που ίσχυαν οι προβλέψεις του κώδικά σας ήταν κατ’ ανώτατο όριο κάθειρξη δεκαπέντε ετών, άρα με βάση την υφ’ όρον απόλυση που ήταν υποχρεωτική, αυτός έβγαινε έξω στα έξι χρόνια υποχρεωτικά. Και τώρα οι ποινές οι προβλεπόμενες είναι ισόβια.

(Χειροκροτήματα από την πτέρυγα της Νέας Δημοκρατίας)

Και έχει δικαίωμα κάποιος που είναι καταδικασμένος σε ισόβια να κάνει αίτηση να αποφυλακιστεί όταν περάσουν είκοσι πέντε χρόνια. Έξι χρόνια, είκοσι πέντε χρόνια.

Άρα, λοιπόν, εδώ συνειδητά, όχι μόνο εδώ και έξω στον κόσμο, επιχειρείτε να τον παραπλανήσετε, λέγοντας ότι εδώ κατά ένα μαγικό τρόπο εφαρμόστηκε ο κώδικας της Νέας Δημοκρατίας, ο οποίος θα ισχύσει από αύριο.

Οι διατάξεις που εφαρμόστηκαν, είναι διατάξεις που ίσχυαν τότε, διότι έτσι επιβάλλει η Σύμβαση για την Προστασία των Δικαιωμάτων του Ανθρώπου, ότι όταν ένας άνθρωπος διαπράττει μια παράνομη πράξη, θα δικαστεί με τη νομοθεσία που ίσχυε τότε, όταν τη διέπραξε.

Η νομοθεσία η καινούργια εφαρμόζεται μόνο στην περίπτωση που έχουν μεσολαβήσει διατάξεις με ευμενέστερο περιεχόμενο για τον κατηγορούμενο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω αμέσως, κυρία Πρόεδρε.

Και αυτό που θέλω να σας ρωτήσω είναι το εξής: Ο κώδικας που ψηφίσατε το 2019, ένα χρόνο μετά την τραγωδία στο Μάτι -γιατί άραγε- την ανώτερη ποινή των δέκα ετών φυλάκισης την πήγε στα οχτώ, έτσι ώστε όταν η ποινή βάση είναι χαμηλή να μπορεί να ανασταλεί ολόκληρη; Τι καημό είχατε για αυτή τη διάταξη;

Είχαμε πει εδώ στη Βουλή -και τελειώνω- ότι μετά από αρκετά χρόνια που το βλέμμα ήταν στραμμένο προς την προάσπιση των δικαιωμάτων των εγκληματούντων, ήρθε η στιγμή να κοιτάξουμε και προς τη μεριά των θυμάτων, προς τα δικαιώματα που έχουν και τα θύματα και προς τη μεριά της κοινωνίας, η οποία θέλει να ζει σε ένα ασφαλές περιβάλλον, γιατί το ποινικό της σύστημα θα δημιουργεί τη βεβαιότητα σε αυτούς που θέλουν να παρανομήσουν ότι ο κίνδυνος να πάνε φυλακή είναι σοβαρός. Τα ποινικά συστήματα είναι πετυχημένα όχι όταν σε οδηγούν στη φυλακή σώνει και καλά, αλλά όταν σε αποτρέπουν από το να εγκληματήσεις, γιατί ξέρεις ότι μπορεί να πας φυλακή.

Τα ποινικά συστήματα είναι αποτυχημένα όταν δίνουν τη βεβαιότητα στον υποψήφιο εγκληματία ότι δεν πρόκειται να πάθει τίποτα. Αυτό αλλάξαμε πριν από δύο μήνες και θα αρχίσει να εφαρμόζεται από αύριο. Αν θέλετε, έχετε μια ευκαιρία και σήμερα να δηλώσετε κι εσείς ότι ήρθε η στιγμή να στρέψετε το βλέμμα σας προς την προστασία της υπεράσπισης των δικαιωμάτων των θυμάτων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Υψηλάντης, Βουλευτής της Νέας Δημοκρατίας.

**ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κυρία Πρόεδρε.

Κύριε Υπουργέ, κύριε Υφυπουργέ, κύριε Γενικέ Γραμματέα του Υπουργείου Δικαιοσύνης, αγαπητές και αγαπητοί συνάδελφοι, είχα την αίσθηση ότι η εμπειρία του κ. Μπάρκα δεν θα τον οδηγούσε σε ατυχείς δηλώσεις από την Έδρα αυτή. Πίστευα ότι με την αποχώρηση του κ. Τσίπρα, τουλάχιστον η τσίπα θα παρέμενε -η λίγη τσίπα- στον ΣΥΡΙΖΑ, αλλά μας διαψεύδει ο κ. Μπάρκας, δυστυχώς, σήμερα εδώ.

Αναφέρεται στην τραγωδία εκείνη όπου χάσαμε εκατόν τέσσερις συμπατριώτες μας στο Μάτι, μια βραδιά όπου η αδιαφορία της ελληνικής κυβέρνησης παραμένει παροιμιώδης στα πολιτικά μας χρονικά, δυστυχώς. Και αντί του σεβασμού στους ανθρώπους αυτούς που χάσαμε, έρχεται σήμερα, στην προσπάθειά της συλλήβδην η Αντιπολίτευση να μπερδέψει τα πράγματα, να μας κατηγορήσει για πολλά, να ανακατέψει τον Κώδικα Ποινικής Δικονομίας και να οδηγήσει τον ελληνικό λαό σε λανθασμένες κρίσεις.

Σας έχουν αντιληφθεί, κύριοι της Αντιπολίτευσης, ο ελληνικός λαός σας έχει πάρει χαμπάρι και γι’ αυτό και στις εκλογές της 9ης Ιουνίου θα σας διατηρήσει εκεί, και με ακόμα χαμηλότερα ποσοστά.

Άλλωστε, μιλώντας σήμερα για ένα νομοσχέδιο εμβληματικό, που αφορά την αναμόρφωση του δικαστικού χάρτη της χώρας και ο οποίος προωθείται με το υπό συζήτηση νομοσχέδιο, αποτελεί την πλέον ρηξικέλευθη μεταρρύθμιση στο πεδίο της δικαιοσύνης η οποία σε συγκερασμό με τους πρόσφατους νόμους της τροποποίησης του Αστικού και Ποινικού Κώδικα, αλλά και του Κώδικα Πολιτικής Δικονομίας και της Ποινικής Δικονομίας, ανεβάζει ακόμα ένα σημαντικό επίπεδο την προσπάθεια και φέρνει πιο κοντά στην καθολική και ουσιαστική λύση του φλέγοντος ζητήματος, της ταχείας και ποιοτικής απονομής δικαιοσύνης.

Συγκεκριμένα, εισάγονται διατάξεις που αφορούν στην ενοποίηση του πρώτου βαθμού δικαιοδοσίας των πολιτικών και ποινικών δικαστηρίων με την κατάργηση των ειρηνοδικείων και τη χωροταξική αναδιάρθρωση των δικαστηρίων της χώρας. Με τον τρόπο αυτό αυξάνεται σημαντικά ο αριθμός των δικαστών που θα δικάζουν υποθέσεις αρμοδιότητας πρωτοδικείου και επιτυγχάνεται ισοκατανομή στην ύλη του πρώτου βαθμού δικαιοδοσίας, ενώ αναμένεται ότι θα επιτευχθεί και σημαντική μείωση του χρόνου έκδοσης αποφάσεων στον πρώτο βαθμό.

Το νομοθέτημα αυτό, κυρίες και κύριοι συνάδελφοι, είναι απότοκο μιας εργώδους διαβούλευσης που συντελέστηκε επί μήνες στο Υπουργείο Δικαιοσύνης. Ενημερώθηκαν και διατύπωσαν τις απόψεις τους οι δικηγορικοί σύλλογοι, οι τοπικές αρχές και οι φορείς ολόκληρης της χώρας, στο πλαίσιο ενός γόνιμου διαλόγου.

Βεβαίως, ελήφθη υπ’ όψιν και η ευρωπαϊκή πρακτική, σύμφωνα με την οποία στα κράτη-μέλη της ευρύτερης οικογένειας του ηπειρωτικού δικαίου, τα ειρηνοδικεία ως τακτικά δικαστήρια εντασσόμενα σε ιδιαίτερο κλάδο της δικαιοσύνης και συγκροτούμενα από δικαστικούς λειτουργούς με λειτουργική και προσωπική ανεξαρτησία, επιβιώνουν σήμερα μόνο στο Βέλγιο και στο Λουξεμβούργο, ενώ στη συντριπτική τους πλειοψηφία -των κρατών-μελών- υφίσταται ενιαίος πρώτος βαθμός δικαιοδοσίας, όπως στην Αυστρία, τη Γερμανία, την Κροατία, τη Λετονία, την Ολλανδία, την Ουγγαρία, την Πολωνία, τη Σλοβακία και τη Σλοβενία.

Στη Γαλλία δε, που είναι η χώρα της αρχικής προέλευσης, το ειρηνοδικείο έχει ήδη καταργηθεί και οι πρωτοβάθμιες αστικές υποθέσεις εκδικάζονται στα μονομελή και πολυμελή πρωτοδικεία, τα λεγόμενα tribunal instance και tribunal de grande instance αντίστοιχα.

Από την ανάγνωση των διατάξεων του σχεδίου νόμου καθίσταται σαφές ότι η φιλοσοφία της αναμόρφωσης του δικαστικού χάρτη ερείδεται στο συνταγματικώς κατοχυρωμένο δικαίωμα της ανεμπόδιστης πρόσβασης στη δικαιοσύνη για όλους τους πολίτες. Αποτυπώνεται δε εμπράκτως με το πραγματικό γεγονός ότι σε όλες τις παραμεθόριες και νησιωτικές περιοχές παραμένουν τα πρωτοδικεία ως έχουν και τα ειρηνοδικεία τρέπονται σε περιφερειακές έδρες των πρωτοδικείων.

Η στοχοπροσήλωση της Κυβέρνησης στη βασική και αδιαπραγμάτευτη αρχή ότι τα δικαστήρια στα σύνορά μας και τα νησιά μας για εθνικούς λόγους δεν επηρεάζονται από την αναμόρφωση του υπό ψήφιση δικαστικού χάρτη παραμένει ιερή. Ο Νομός Δωδεκανήσου, τον οποίο έχω την τιμή να εκπροσωπώ, είναι ένα απτό παράδειγμα ότι η Κυβέρνηση λαμβάνει υπ’ όψιν τη νησιωτικότητα και το δυσπρόσιτο των περιοχών της περιφερειακής ενότητας του Νοτίου Αιγαίου και δεν καταργεί εν τοις πράγμασι κανένα δικαστήριο στα νησιά της Δωδεκανήσου, αναγνωρίζοντας ταυτόχρονα τον ζωτικό ρόλο που διαδραματίζουν οι ακρίτες συμπολίτες μας στο ζήτημα της εθνικής κυριαρχίας. Σαν αποτέλεσμα στην περιφερειακή ενότητα της Δωδεκανήσου διατηρούνται όπως είναι σήμερα τα πρωτοδικεία Ρόδου και Κω, το Εφετείο Δωδεκανήσου και μετατρέπονται τα Ειρηνοδικεία του Νομού Δωδεκανήσου σε περιφερειακές έδρες των πρωτοδικείων.

Δεν υπάρχει περιοχή στη χώρα που να μην καλύπτεται με τον νέο δικαστικό χάρτη, ώστε οποιοσδήποτε πολίτης να μπορεί να προσεγγίσει το δικαστήριο της περιοχής του, διανύοντας στη χειρότερη των περιπτώσεων απόσταση μιας με μιάμιση ώρα. Οι όποιες ανησυχίες επομένως εκφράστηκαν από όλους εμάς ελήφθησαν υπ’ όψιν και αυτό επιβεβαιώνεται με τον πλέον πανηγυρικό τρόπο στο κείμενο του νομοσχεδίου.

Κυρίες και κύριοι συνάδελφοι, πριν λίγες ημέρες παραβρέθηκα στο Υπουργείο Υποδομών και Μεταφορών στην υπογραφή της σύμβασης για τη μελέτη και κατασκευή του νέου δικαστικού μεγάρου στην Κω συνολικής επιφανείας 1557,80 τετραγωνικών μέτρων και προϋπολογισμού 3,5 εκατομμυρίων ευρώ. Και το αναφέρω ακριβώς για να καταδείξω ότι το ενδιαφέρον της παρούσης Κυβέρνησης, της Κυβέρνησης του Κυριάκου Μητσοτάκη, για τη δικαιοσύνη δεν είναι αποσπασματικό ούτε βασίζεται στη λογική κόστους-οφέλους, όπως θέλει να υποστηρίζει η Αντιπολίτευση χάριν πρόσκαιρων μικροκομματικών σκοπιμοτήτων. Όλος αυτός ο σχεδιασμός αποτελεί έμπρακτη απόδειξη του ενδιαφέροντος του Πρωθυπουργού μας για τα νησιά και την ανάπτυξή τους και παράλληλα εντάσσεται σε ένα σύνολο μεταρρυθμίσεων στον χώρο της δικαιοσύνης, οι οποίες μετά βεβαιότητας θα σηματοδοτήσουν μια νέα εποχή για την ελληνική δικαιοσύνη, για τον εκσυγχρονισμό της και την ταχύτητα απονομής της, έτσι ώστε να ενισχυθεί περαιτέρω το κοινό περί δικαίου αίσθημα.

Στο πλαίσιο αυτό είμαι πεπεισμένος ότι οι Κασσάνδρες της Αντιπολίτευσης που είναι προσκολλημένες στο παρελθόν μη θέλοντας να αλλάξει τίποτα και οι οποίες επιχειρούν να θολώσουν το μήνυμα αυτής της υπερκομματικής προσπάθειας θα διαψευστούν. Ο νέος δικαστικός χάρτης αποτελεί μια αλλαγή που καθυστέρησε παραπάνω από εκατόν δέκα χρόνια, από τότε που ο Ελευθέριος Βενιζέλος επιχείρησε να ενοποιήσει τα ειρηνοδικεία και τα πρωτοδικεία. Αυτή τη μεγάλη τομή προωθεί τώρα η Κυβέρνηση και οι Υπουργοί του Κυριάκου Μητσοτάκη με στόχο να επιταχυνθεί ο χρόνος απονομής της δικαιοσύνης έως και 30% μέχρι το 2027.

Με τις σκέψεις αυτές δηλώνω ότι υπερψηφίζω το νομοσχέδιο καθώς επίσης επιθυμώ να συγχαρώ τους Υπουργούς για τη σοβαρή δουλειά που επιτελούν στον χώρο αυτό. Με την ευκαιρία της σημερινής ομιλίας μου να ευχηθώ σε όλους σας να έχετε μια καλή Ανάσταση τις γιορτινές αυτές μέρες και καλό Πάσχα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Μιχάλης Κατρίνης, Βουλευτής του ΠΑΣΟΚ - Κινήματος Αλλαγής.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η σημερινή συνεδρίαση σκεπάζεται από την οργή, την απόλυτα κατανοητή οργή, των συγγενών των θυμάτων για τη δικαστική κρίση για την τραγωδία στο Μάτι. Μια κρίση, μια απόφαση, που είναι εντελώς αναντίστοιχη με τη διάχυτη αίσθηση των πολιτών για το τι και ποιος πραγματικά έφταιξε. Και όταν δεν υπάρχει το αίσθημα απονομής δικαιοσύνης, τότε είναι σαφές ότι κλονίζεται η εμπιστοσύνη των πολιτών.

Αυτό εξάλλου αποτυπώνεται και στις μετρήσεις της κοινής γνώμης σχετικά με τη δικαστική διερεύνηση της τραγωδίας των Τεμπών. Τι αποτυπώνεται; Μία διαβρωτική κατάσταση σχετικά με την κρίση εμπιστοσύνης των πολιτών απέναντι στη λειτουργία των θεσμών και ναι, και απέναντι και στην ίδια τη δικαιοσύνη. Υποκλοπές, Τέμπη, Μάτι, καθυστέρηση από τη μία στην απονομή δικαιοσύνης, αποδυνάμωση από την άλλη της προσδοκίας απόδοσης δικαιοσύνης. Κρίση εμπιστοσύνης στους θεσμούς και τη δικαιοσύνη που λειτουργεί διαβρωτικά εις βάρος της δημοκρατίας και των λειτουργιών της.

Και ναι, είναι στόχος πολιτικός, θεσμικός, ευρύτερος, η αποκατάσταση της εμπιστοσύνης των πολιτών απέναντι στους θεσμούς και τη δικαιοσύνη. Και ναι, απαιτείται για αυτό ένα θεσμικό μέτωπο. Γιατί; Διότι η κατάσταση επιβαρύνεται διαρκώς και πρώτη η ευθύνη αναλογεί στην Κυβέρνηση, που με την αυταρχική και αλαζονική της στάση στα ζητήματα κράτους δικαίου όχι μόνο δεν στέκεται στο ύψος των περιστάσεων, αλλά υπονομεύει και το κρίσιμο για τη δημοκρατία θεσμικό μέτωπο που ανέφερα πριν.

Για τη δικαιοσύνη λοιπόν ο λόγος, για τη δικαιοσύνη –ειπώθηκε και πριν- που όταν απονέμεται με καθυστέρηση τείνει να μην είναι δικαιοσύνη, όπως ξεκάθαρα ομολόγησε τον περασμένο Σεπτέμβριο η ίδια η Πρόεδρος του Αρείου Πάγου. Καθυστερήσεις λοιπόν που βιώνουν χιλιάδες πολίτες που βλέπουν στις υποθέσεις τους να χρειάζεται να μεσολαβήσουν αρκετά χρόνια μέχρι τη δημοσίευση της απόφασης.

Επί πέντε χρόνια η δήθεν μεταρρυθμιστική Κυβέρνηση του κ. Μητσοτάκη δεν είχε κανένα μεταρρυθμιστικό σχέδιο για τη δικαιοσύνη, καμμία λέξη για μεταρρυθμίσεις στο προεκλογικό πρόγραμμα του 2019, καμμία απόφαση για μεταρρυθμίσεις εδώ και πέντε ολόκληρα χρόνια. Πού είναι ο κ. Τσιάρας να μας πει τέσσερα ολόκληρα χρόνια που ήταν Υπουργός Δικαιοσύνης τι έκανε για να έρχεται σήμερα ο διάδοχός του να μας κάνει τις διαπιστώσεις και να λέει ότι αφού τόσα χρόνια δεν έγινε τίποτα, εμείς παίρνουμε ένα σχέδιο από την Παγκόσμια Τράπεζα για να επιταχύνουμε τη διαδικασία. Η Κυβέρνηση παρέλαβε τη χώρα στην εκατοστή τριακοστή δεύτερη θέση στην κατάταξη της Παγκόσμιας Τράπεζας το 2018 ανάμεσα σε εκατόν ενενήντα χώρες, για να την οδηγήσει στην εκατοστή τεσσαρακοστή έκτη στην έκθεση «Doing Business» της Παγκόσμιας Τράπεζας το 2020. Αργή απόδοση δικαιοσύνης όμως που δεν σταμάτησε το 2020, δεν σταμάτησε το 2021, δεν σταμάτησε το 2022, δεν σταμάτησε το 2023. Ένα μήνα πριν η έκθεση της «MOODY’S» στη διαδικασία αξιολόγησης της χώρας αποδίδει ως ένα από τα μεγάλα ελαττώματα την καθυστέρηση απονομής δικαιοσύνης το 2019, 2020, 2021, 2022, 2023. Πόσα χρόνια θέλει αυτή η Κυβέρνηση για να επιταχύνει τη δικαιοσύνη; Πέντε ολόκληρα χρόνια έχουμε επικοινωνία, αυστηροποίηση κωδίκων, δήθεν νόμος και τάξη. Στο δια ταύτα; Δεν τα λέμε εμείς, τα λένε οι οίκοι αξιολόγησης και η Παγκόσμια Τράπεζα.

Και γιατί μιλούν όλοι για καθυστέρηση στην απονομή δικαιοσύνης στην Ελλάδα; Γιατί η αργοπορία στην απονομή δικαιοσύνης μαζί με την πολυνομία, μαζί με τη γραφειοκρατία δεν ταλαιπωρούν μόνο τους απλούς πολίτες, αλλά αποτελούν και σοβαρούς αποτρεπτικούς παράγοντες για τους επενδυτές.

Κύριοι της κυβέρνησης, φέρνετε σήμερα ένα νομοσχέδιο που δεν είναι προϊόν στρατηγικού σχεδιασμού, αλλά έρχεται να υλοποιήσει ένα σχέδιο που έτοιμο σας έστειλε η Παγκόσμια Τράπεζα και αποτελεί ορόσημο του Ταμείου Ανάκαμψης. Ένα σχέδιο που θέτει όμως συγκεκριμένα προαπαιτούμενα για την αποτελεσματικότερη εφαρμογή του. Και ποια είναι αυτά; Να έχει προχωρήσει η ψηφιοποίηση στον χώρο της δικαιοσύνης. Να έχουν ενισχυθεί οι υποδομές των σημερινών δικαστικών κτηρίων. Να έχει υπάρξει επιμόρφωση δικαστών. Θυμίζω το νόμο που ψηφίσατε για την επιτάχυνση των περιπτώσεων του νόμου Κατσέλη, που λέγατε ότι θα πάρετε δικαστές, ότι θα προσλάβετε, και πόσο πιο γρήγορα θα εκδικαστούν. Προαπαιτούμενο είναι να έχουν καλυφθεί οι κενές θέσεις δικαστικών υπαλλήλων.

Τίποτα από αυτά δεν έχει γίνει. Και την ίδια στιγμή, είναι εύλογες αντιδράσεις σε όλη την επικράτεια για την απουσία ενιαίων και αντικειμενικών κριτηρίων, όπως ανέφερε χαρακτηριστικά και η ειδική αγορήτρια κ. Αποστολάκη.

Όμως υπάρχουν -θα πω μία περίπτωση μόνο στον Δήμο Πηνειού- και καταγγελίες δημοτικών αρχών που λένε ότι δεν υπήρχαν ενιαία και αντικειμενικά κριτήρια. Εκπρόσωποι αυτοδιοίκησης, εκπρόσωποι δικηγορικών συλλόγων, εκπρόσωποι δικαστών, όλοι εκφράζουν την αγωνία για τον ανορθολογικό τρόπο με τον οποίο εφαρμόζετε το σχέδιό σας.

Ένα παράδειγμα χαρακτηριστικό στην εκλογική περιφέρεια όσον αφορά στο Πρωτοδικείο Αμαλιάδας: Υποβαθμίζεται σε παράλληλο πρωτοδικείο, το οποίο σαν εξέλιξη δημιουργεί προβλήματα, εφόσον οι δικαστές θα έχουν τις οργανικές τους θέσεις στο κεντρικό πρωτοδικείο.

Απαιτείται -και το λέω με αφορμή αυτή την περίπτωση- τουλάχιστον να υπάρχουν οργανικές θέσεις εισαγγελέων και αντεισαγγελέων στα παράλληλα πρωτοδικεία, αφού είναι βέβαιο ότι ο εκάστοτε εισαγγελέας υπηρεσίας δεν θα έχει τη δυνατότητα να παρακολουθήσει τη διεκπεραίωση όλων των ποινικών υποθέσεων και στους δύο παράλληλους δικαστικούς σχηματισμούς. Παράλληλα, βεβαίως, στα ειρηνοδικεία που καταργούνται θα πρέπει οι δικαστικοί υπάλληλοι να μεταφερθούν στον δικαστικό σχηματισμό της περιοχής αρμοδιότητας και όχι όλοι αυτόματα στο κεντρικό πρωτοδικείο. Δεν μπορούν τα παράλληλα πρωτοδικεία να μείνουν χωρίς εισαγγελείς και δικαστικούς υπαλλήλους, γιατί έτσι θα υποστούν ασφυξία και έτσι φαντάζομαι ότι είναι σαν να μεθοδεύεται η επόμενη φάση, που θα είναι πιθανόν η κατάργησή τους.

Κυρίες και κύριοι συνάδελφοι, η Κυβέρνηση έχει χάσει κάθε αίσθηση μέτρου και ευθύνης μέσα στη μέθη της αλαζονείας που τη διακατέχει. Θεωρεί ότι μπορεί να κάνει ό,τι θέλει, όπως το θέλει, με όποιους θέλει στη χώρα. Η ώρα, όμως, της λογοδοσίας φτάνει και το μήνυμα που επιφυλάσσει ο ελληνικός λαός στις εκλογές του Ιουνίου θα είναι ισχυρό. Και δεν θα είναι μήνυμα, θα είναι ράπισμα. Και βεβαίως, το ΠΑΣΟΚ θα είναι πρωταγωνιστής στην προσπάθεια για μια νέα δημοκρατική προοδευτική διακυβέρνηση, που θα θέτει επιτέλους στο επίκεντρο του ενδιαφέροντος τους πολίτες και όχι απλώς την κλειστή και στενή παρέα του Μεγάρου Μαξίμου.

Σας ευχαριστώ και Καλή Ανάσταση σε όλους!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Καλώ στο Βήμα την επόμενη ομιλήτρια, που είναι η κ. Αγγελική Δεληκάρη, Βουλευτής της Νέας Δημοκρατίας.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ πολύ, κυρία Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, ο κ. Νατσιός, δείχνοντας ακόμη μια φορά ότι μάλλον απέχει πόρρω από τις αρχές του χριστιανισμού, αποφεύγει να προτρέψει τους υποψήφιους Βουλευτές του και τους οπαδούς του να απέχουν από πράξεις βίας εναντίον των συναδέλφων του Βουλευτών. Αντίθετα, συνεχίζει τα υπονοούμενα, ξεχνώντας, όπως φαίνεται, ακόμη και το νόημα και τον συμβολισμό της σημερινής ημέρας.

Αν είστε, πράγματι, χριστιανός, κύριε Νατσιέ, σηκωθείτε και πείτε ότι τους αποκηρύσσετε. Εμείς δεν θυμηθήκαμε τώρα τις εκκλησίες. Μάλλον εσείς τις θυμηθήκατε τώρα προς άγραν ψήφων.

Κυρίες και κύριοι συνάδελφοι, συζητάμε σήμερα στην Ολομέλεια ένα νομοσχέδιο κομβικής σημασίας για την ποιότητα της διαδικασίας απονομής δικαιοσύνης. Είναι ένα νομοσχέδιο που έχει ως φιλόδοξο στόχο την επίτευξη ενός εξορθολογισμού της κατανομής του φόρτου εργασίας του πρώτου βαθμού δικαιοσύνης στη χώρα μας.

Δεν σας κρύβω πως εξεπλάγην, όταν διάβασα στην ανάλυση συνεπειών ρύθμισης του νομοσχεδίου πως, αν και οι ειρηνοδίκες αποτελούν το 44% των δικαστών πρώτου βαθμού, επιβαρύνονται μόλις με το 20% των υποθέσεων, ενώ το υπόλοιπο 80% ανατίθεται στα πρωτοδικεία, πρωτοδίκες και προέδρους πρωτοδικών. Αυτό έχει αναπόφευκτα ως αποτέλεσμα την ύπαρξη σημαντικών καθυστερήσεων στην έκδοση αποφάσεων.

Ένα κράτος που σέβεται τους πολίτες του οφείλει να έχει ένα σύστημα απονομής δικαιοσύνης το οποίο σε εύλογο χρονικό διάστημα θα εκδίδει αποφάσεις, ένα σύστημα αποτελεσματικό. Σύμφωνα με τα έως τώρα στοιχεία, στην Ελλάδα, ο μέσος όρος για την έκδοση απόφασης ειρηνοδικείου είναι τριακόσιες πενήντα τέσσερις ημέρες, ενώ ο ευρωπαϊκός μέσος όρος είναι στις διακόσιες τριάντα επτά. Στα πρωτοδικεία η κατάσταση είναι ακόμη χειρότερη, αφού στην Ελλάδα, ο μέσος όρος έκδοσης απόφασης ανέρχεται στις πεντακόσιες είκοσι πέντε ημέρες, ενώ ο ευρωπαϊκός μέσος όρος είναι στις διακόσιες πενήντα. Δηλαδή, ο Έλληνας πολίτης περιμένει το διπλάσιο χρονικό διάστημα.

Αλγεινή εντύπωση, επίσης, μου προκάλεσε το ότι η Ελλάδα κατατάσσεται στην εκατοστή τεσσαρακοστή έκτη θέση διεθνώς στην ταχύτητα απονομής δικαιοσύνης.

Είναι αδιανόητο να διαβάζουμε, κυρίες και κύριοι συνάδελφοι, πως απαιτούνται χίλιες τριακόσιες ημέρες για να εκδοθεί τελεσίδικη απόφαση στην Ελλάδα, όταν στην Ευρώπη απαιτούνται λιγότερες από πεντακόσιες. Δηλαδή, ένας πολίτης στην Ελλάδα θα πρέπει να περιμένει κοντά στα πέντε χρόνια για να κλείσει την εμπλοκή του με τη δικαιοσύνη. Αυτό, βέβαια, δεν σημαίνει σε καμμία περίπτωση πως υπεύθυνοι είναι οι δικαστικοί μας λειτουργοί, οι οποίοι αντιμετωπίζουν τις στρεβλώσεις ενός συστήματος που πάσχει με την άνιση κατανομή του όγκου εργασίας που ήδη σας ανέφερα.

Επομένως, η νομοθετική πρωτοβουλία του Υπουργείου Δικαιοσύνης βρίσκεται στη σωστή κατεύθυνση, αφού αναδιατάσσει τις δυνάμεις που διαθέτουμε, αξιοποιεί καλύτερα τους ανθρώπινους πόρους προς όφελος των Ελληνίδων και των Ελλήνων πολιτών, ανταποκρινόμενη στο αίτημά τους για ταχύτερη απονομή δικαιοσύνης και φυσικά, για λιγότερη ταλαιπωρία.

Κυρίες και κύριοι συνάδελφοι, επιτρέψτε μου με την ιδιότητα της ιστορικού, να κάνω και μια αναφορά που συνδέεται με την ουσία της φιλοσοφίας του συγκεκριμένου νομοσχεδίου. Στα μέσα του 6ου αιώνα, στην Κωνσταντινούπολη συνέρρεε πλήθος κόσμου από όλες τις επαρχίες του πρωτοβυζαντινού κράτους, ώστε να βρει το δίκιο του, κυρίως για την εκδίκαση υποθέσεων σε δεύτερο βαθμό, όταν ένας εκ των διαδίκων θεωρούσε πως είχε αδικηθεί κατά τη σε πρώτο βαθμό εκδίκαση στην γενέτειρα επαρχία του.

Το σύστημα απονομής δικαιοσύνης είχε επιβαρυνθεί, η πρωτεύουσα γέμιζε με κόσμο που σχόλαζε, αναμένοντας την απόφαση των δικαστών, αντί να βρίσκεται στα χωράφια και στις άλλες ασχολίες του. Έτσι, ο Αυτοκράτορας Ιουστινιανός αποφάσισε να νομοθετήσει σχετικά, με γνώμονα την ταχύτερη απονομή δικαιοσύνης, ενώ προχώρησε και σε μια ανακατανομή της δικαστικής ύλης, ώστε λιγότερες υποθέσεις να φτάνουν στην Κωνσταντινούπολη.

Δεκαπέντε αιώνες πίσω, κυρίες και κύριοι συνάδελφοι, το αντικείμενο συζήτησης ήταν και πάλι ο χρόνος απονομής της δικαιοσύνης. Προφανώς, μιλάμε για μια εντελώς διαφορετική εποχή, για αρκετά πιο σύνθετες υποθέσεις, για άλλες απαιτήσεις από τη μεριά των δικαστών, αλλά η ουσία παραμένει η ίδια: Λιγότερη ταλαιπωρία για τον πολίτη, αύξηση εμπιστοσύνης της κοινωνίας στους θεσμούς, εμπέδωση του αισθήματος δικαιοσύνης.

Πέρα από τα γενικά, θα ήθελα να έρθω και στα ζητήματα της Περιφερειακής Ενότητας Καβάλας. Θεωρώ ότι είναι πολύ σημαντικό πως όχι μόνο δεν καταργήθηκαν τα Ειρηνοδικεία Παγγαίου και Θάσου, αλλά αναβαθμίστηκαν σε περιφερειακές έδρες πρωτοδικείου. Ήταν ένα δίκαιο αίτημα της τοπικής κοινωνίας και θα ήθελα να ευχαριστήσω και από το Βήμα αυτό την ηγεσία του Υπουργείου Δικαιοσύνης, η οποία τόσο στις συναντήσεις που είχαμε στην Αθήνα για το ζήτημα αυτό όσο και στις υπόλοιπες ενημερώσεις που έγιναν στο πλαίσιο του διαλόγου με τους κοινωνικούς εταίρους, έλαβε υπ’ όψιν όλες τις απόψεις που διατυπώθηκαν και αποφάσισε ορθά.

Φυσικά, η διατήρηση των περιφερειακών αυτών εδρών σε Ελευθερούπολη και Θάσο συνεπάγεται και μέριμνα για την επάνδρωσή τους, ώστε να λειτουργούν απρόσκοπτα και αποτελεσματικά. Ιδίως για τη Θάσο υπάρχει ένα ζήτημα, το οποίο είναι βέβαια γνωστό στο Υπουργείο Δικαιοσύνης, με τη θέση του γραμματέα, το οποίο ελπίζω ότι θα επιλυθεί σύντομα και κατά τον βέλτιστο τρόπο. Το Ειρηνοδικείο της Θάσου θα λειτουργεί εφεξής ως περιφερειακή έδρα. Η Κυβέρνηση άλλωστε της Νέας Δημοκρατίας έχει αποδείξει ότι είναι ιδιαίτερα ευαίσθητη όσον αφορά τις νησιωτικές μας επαρχίες.

Κυρίες και κύριοι συνάδελφοι, σε ένα περιβάλλον που εξελίσσεται με ραγδαίο ρυθμό σε όλα τα επίπεδα, το Υπουργείο Δικαιοσύνης έδειξε τα απαραίτητα αντανακλαστικά και με μεθοδική δουλειά φέρνει ένα νομοσχέδιο που έχει στο επίκεντρό του τη βελτίωση του συστήματος απονομής δικαιοσύνης. Η ταχύτερη έκδοση των αποφάσεων, τουλάχιστον σε πρώτο βαθμό, θα συμπαρασύρει συνολικά με θετικό τρόπο τη διαδικασία ως την τελεσίδικη απόφαση.

Στηρίζουμε αυτή τη νομοθετική πρωτοβουλία του Υπουργείου και σας καλώ να το υπερψηφίσετε.

Σας ευχαριστώ. Καλό Πάσχα!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Κρητικός, Βουλευτής της Νέας Δημοκρατίας.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, το παρόν σχέδιο νόμου: «Ενοποίηση του πρώτου βαθμού δικαιοδοσίας και χωροταξική αναδιάρθρωση των δικαστηρίων» επιχειρεί μία μεταρρυθμιστική τομή καθώς εξορθολογίζει στη βάση του το δικαστικό σύστημα. Είναι μια τολμηρή παρέμβαση η οποία συνδιαμορφώθηκε με όλους τους εμπλεκόμενους φορείς, μετά από μία διευρυμένη διαβούλευση περίπου ενός έτους, όπου το Υπουργείο Δικαιοσύνης επέδειξε ευήκοα ώτα και έλαβε υπ’ όψιν κάθε ρεαλιστική πρόταση.

Είναι γεγονός πως κάθε μεγάλη μεταρρύθμιση συνήθως εγείρει έντονες ανησυχίες, προβληματισμό και κριτική, όμως πώς περιμένουμε να διορθωθούν οι παθογένειες, όταν δεν δίνουμε χρόνο και χώρο σε κάθε αλλαγή να επέλθει και να φανεί ο αντίκτυπός της στο πέρασμα του χρόνου;

Το νομοσχέδιο έρχεται σε μια περίοδο που οι πρωτοβουλίες κρίνονται απαραίτητες, καθώς το διαχρονικό ζήτημα της χρονικής αναποτελεσματικότητας της ποινικής και πολιτικής δικαιοσύνης δεν συμβάλλει στη στόχευση του κράτους, αλλά και στο πάγιο αίτημα των πολιτών για γρήγορη και αποτελεσματική απονομή δικαιοσύνης, ενώ και τα στοιχεία της παγκόσμιας τράπεζας σχετικά με το χρόνο έκδοσης αποφάσεων δεν αφήνουν περιθώρια εφησυχασμού.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Ας παραθέσω μερικά από τα πιο πρόσφατα. Συνολικός χρόνος έκδοσης τελεσίδικης απόφασης στην Ελλάδα οι χίλιες τετρακόσιες ογδόντα δύο ημέρες, ενώ αντίστοιχος χρόνος στις χώρες του Συμβουλίου της Ευρώπης οι εξακόσιες τριάντα επτά. Διακόσιες δεκαεπτά δικαστικοί σχηματισμοί συνολικά στον πρώτο βαθμό. Λειτουργούν εκατόν πενήντα τέσσερα ειρηνοδικεία και εξήντα τρία πρωτοδικεία. Και εδώ αξιοσημείωτο είναι πως η Ελλάδα είναι από τις λίγες χώρες της Ευρώπης –τρεις συνολικά- που έχουν δύο κατηγορίες δικαστικών και δικαστηρίων στον πρώτο βαθμό.

Και έρχομαι στο άρθρο 4 που απέσπασε τα περισσότερα σχόλια στο πλαίσιο της διαβούλευσης, αλλά και της ακρόασης των φορέων. Εδώ ο νομοθέτης επιχειρεί να προβεί στην ενοποίηση του πρώτου βαθμού δικαιοδοσίας της πολιτικής δικαιοσύνης, με σκοπό την ύπαρξη δικαστηρίων με σωστή κατανομή δικαστών και υποθέσεων αναλογικά με τον πληθυσμό.

Και ας αναρωτηθούμε ποιον ωφελεί η συνέχιση της υφιστάμενης λειτουργίας των ειρηνοδικείων. Οι εννιακόσιοι δεκαέξι ειρηνοδίκες εκδικάζουν κατά μέσο όρο ο καθένας ενενήντα έξι υποθέσεις ετησίως έναντι διακοσίων ενενήντα πέντε που εκδικάζουν οι χίλιοι πρωτοδίκες της χώρας. Ακόμα δικάζουν μόνο αστικές υποθέσεις έως 20.000 ευρώ, ενώ δεν δικάζουν ποινικές υποθέσεις, ιδίως από το 2019 και μετά που καταργήθηκαν τα πταίσματα με τον νέο Ποινικό Κώδικα.

Σχετικά με τις οργανικές θέσεις των δικαστικών λειτουργών και υπαλλήλων διευκρινίζω και εγώ, όπως το ίδιο έπραξαν ορισμένοι συνάδελφοι, αν και αυτό βέβαια προκύπτει με σαφήνεια από το νομοσχέδιο, πως ουδεμία οργανική θέση χάνεται.

Στο άρθρο 6 τώρα ο λελογισμένος περιορισμός του αριθμού των υφισταμένων δικαστηρίων με τη διατήρηση του αναγκαίου και χρήσιμου αριθμού δικαστηρίων πρώτου βαθμού, έγινε με σχεδιασμό, αφού εφαρμόστηκαν συγκεκριμένοι κανόνες γεωγραφικής χωροταξίας, με το δεδομένο πως κάθε περιφερειακή ενότητα έχει μια βασική έδρα δικαστηρίου, το σημερινό πρωτοδικείο της, ενώ στις λίγες περιπτώσεις που υπάρχουν δύο ή περισσότερες έδρες πρωτοδικείων, όπως Μεσσηνία, Λακωνία, Ηλεία, Αχαΐα, Αιτωλοακαρνανία, Βοιωτία προβλέπεται η σύσταση παράλληλης έδρας. Άρα τι δεν κάνουμε; Δεν κλείνουμε τα πρωτοδικεία. Κρατάμε μια κεντρική έδρα και τις άλλες πρωτοδικειακές αρχές του νομού ως παράλληλες.

Και εδώ να πω πως εισέπραξα και εγώ την αίσθηση άριστης συνεργασίας με την πολιτική ηγεσία του Υπουργείου Δικαιοσύνης, όταν όλο αυτό το διάστημα μετέφερα τις εισηγήσεις και τους προβληματισμούς των φορέων από τη Λακωνία.

Να πάμε τώρα και να διευκρινίσουμε ότι τα νησιά και οι ευαίσθητες γεωγραφικές περιοχές δεν επηρεάζονται. Είναι υποχρέωση της πολιτείας απέναντι στις περιοχές αυτές που χρήζουν ειδικής μέριμνας. Τα καταργηθέντα ειρηνοδικεία στα νησιά αναβαθμίζονται και μετατρέπονται σε περιφερειακά πρωτοδικεία που θα δικάζουν υποθέσεις με αντικείμενο έως 250.000 ευρώ, ενώ σήμερα δίκαζαν έως 20.000 ευρώ.

Κυρίες και κύριοι συνάδελφοι, για πρώτη φορά μετά από πάνω από έναν αιώνα ο δικαστικός χάρτης αναμορφώνεται και εξυγιαίνεται ουσιαστικά και πρακτικά, έχοντας πλέον συγκεντρωμένη, αυξημένη ποιοτικά και ποσοτικά την πρωτοβάθμια δομή των δικαστών, επιδιώκοντας μια πιο εύρυθμη, ευέλικτη, ταχύτερη και κυρίως αποτελεσματικότερη λειτουργία των δικαστηρίων. Παράλληλα, προσαρμόζει το δικαστικό σύστημα στις ανάγκες της κοινωνίας μας, επιδιώκοντας να ενισχύσει την εμπιστοσύνη της σε αυτό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κρητικό.

Τον λόγο έχει τώρα η κ. Καραμπατσώλη Κωνσταντίνα από τη Νέα Δημοκρατία.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, απευθύνομαι σήμερα στην Εθνική Αντιπροσωπεία επ’ αφορμή της συζήτησης του νομοσχεδίου για τον νέο δικαστικό χάρτη της χώρας μας.

Δεν είναι ψέμα πως η δικαιοσύνη αντιμετωπίζει σημαντικές προκλήσεις στη χώρα και ευθύνη όλων μας είναι να της προσφέρουμε όλα εκείνα τα εργαλεία που θα την κάνουν αποτελεσματική. Και αποτελεσματική είναι μια δικαιοσύνη που δεν είναι μόνο ορθή, αλλά είναι και ταχεία.

Προσωπικά ως νομικός, ως ένα άτομο που υπηρέτησε και υπηρετεί τη δικαιοσύνη για πολλά συναπτά έτη και θα συνεχίσει να το πράττει από το Βήμα της Βουλής, αναμετρήθηκα πλείστες φορές με την καθυστέρηση των αποφάσεων, το συνακόλουθο άγχος των πολιτών και την απελπισία τους και έτσι μπορώ να κατανοήσω και να εκτιμήσω το πόσο θετική είναι η σημερινή ρύθμιση.

Όπως έχω αναφέρει ξανά, η αναβάθμιση της δικαιοσύνης αποτελεί για την Κυβέρνηση της Νέας Δημοκρατίας προτεραιότητα υψίστης σημασίας. Η αρχή έγινε με το νομοσχέδιο για την αύξηση της δικηγορικής ύλης και η συνέχεια έρχεται σήμερα. Επιδιώκουμε την ταχύτερη, αμεσότερη και ποιοτικότερη απονομή της δικαιοσύνης, ικανοποιώντας το αιώνιο αίτημα του ελληνικού λαού και διορθώνοντας χρόνιες παθογένειες.

Η χρονική αναποτελεσματικότητα της πολιτικής και ποινικής δικαιοσύνης προσβάλλει το δικαίωμα των πολιτών σε μία αποτελεσματική δικαστική προστασία. Αυτό σταματάει σήμερα. Για μας η ορθή πραγμάτωση του θεμελιώδους δικαιώματος στην παροχή δικαστικής προστασίας αποτελεί υπόσχεση που δώσαμε και πράττουμε.

Χαρακτηριστικό είναι ότι απαιτούνται κατά μέσο όρο χίλιες τετρακόσιες ημέρες για την έκδοση τελεσίδικης δικαστικής απόφασης και αυτό αποδεικνύει από μόνο του ότι πρόκειται για εξωπραγματικό νούμερο. Η καθυστέρηση αυτή παράλληλα έχει συνέπειες, όχι μόνο στην καθημερινότητα των πολιτών, αλλά στην οικονομική ανάπτυξη, καθώς αποτελεί τροχοπέδη για την προσέλκυση επενδύσεων στη χώρα μας.

Η βελτίωση της απονομής δικαιοσύνης συναρτάται ευθέως με τη βελτίωση του επενδυτικού κλίματος. Είναι κοινώς αποδεκτό πως η ελκυστικότητα μιας χώρας ως προορισμού επενδύσεων και επιχειρηματικής δραστηριότητας ενισχύεται από την ύπαρξη ενός ανεξάρτητου και αποτελεσματικού συστήματος απονομής δικαιοσύνης.

Περνώ λοιπόν στο νομοσχέδιο. Αυτό που επιδιώκεται είναι η ενοποίηση του πρώτου βαθμού δικαιοδοσίας των πολιτικών δικαστηρίων με την κατάργηση των ειρηνοδικείων, τα περισσότερα εκ των οποίων διατηρούνται ως περιφερειακές έδρες των πρωτοδικείων στα οποία υπάγονται.

Ακούμε συχνά ότι πρόκειται για μια ρύθμιση δίχως λογική. Προς απάντηση θα πω ότι ο συγκεκριμένος τρόπος ενοποίησης επιλέχθηκε με κάθε δέουσα επιμέλεια, σύμφωνα με όλα τα δεδομένα της Παγκόσμιας Τράπεζας, της Ευρωπαϊκής Επιτροπής για την Αποτελεσματικότητα της Δικαιοσύνης και των ειδικών επιτροπών.

Αρκεί να σας πω ότι ως σήμερα στη χώρα οι εννιακόσιοι δεκαέξι ειρηνοδίκες δικάζουν μόνο το 20% των πολιτικών υποθέσεων πρώτου βαθμού, ενώ αφήνουν το υπόλοιπο 80% στους χίλιους εκατό πρωτοδίκες και πρόεδρους πρωτοδικών, οι οποίοι μετά την κατάργηση των πταισμάτων είναι οι μόνοι αρμόδιοι για τις ποινικές υποθέσεις. Είναι εξαιρετικά απλό να κατανοήσουμε πόσο λανθασμένη είναι αυτή η κατανομή των δικαστών.

Παράλληλα με τον τόσο μεγάλο αριθμό ειρηνοδικείων και πρωτοδικείων, υπάρχει το φαινόμενο η πλειοψηφία των ελληνικών δικαστηρίων να αποτελείται από δικαστικούς σχηματισμούς με λιγότερο από δέκα δικαστές, αριθμός που δεν επαρκεί για να τους καταστήσει παραγωγικούς.

Όλα αυτά έχουν αντίκτυπο στην ποιότητα και την ταχύτητα απονομής της δικαιοσύνης και αυτά επιδιώκουμε να απαλείψουμε με το παρόν νομοσχέδιο.

Δεν θα μπορούσα να μην αναφέρω, επίσης, ότι για τα δικαστήρια σε νησιωτικές περιοχές υπάρχει ειδική μέριμνα σύμφωνα με το άρθρο 101 παράγραφος 4 του Συντάγματος. Μάλιστα, η μετατροπή των ειρηνοδικείων των περιοχών αυτών σε πρωτοδικεία όχι μόνο αυξάνει τις υποθέσεις τους, καθώς μπορούν να εκδικάζονται εκεί και υποθέσεις μέχρι ακόμη διακοσίων πενήντα χιλιάδων ευρώ, οπότε μιλάμε για αναβάθμιση, όχι για υποβάθμιση, όπως πολύ παραπλανητικά διαδίδουν.

Αξίζει να σημειωθεί ότι οι ειρηνοδίκες μετά την κατάλληλη υποχρεωτική επιμόρφωση θα γίνουν πρωτοδίκες και θα μπορούν να εκδικάζουν μεγαλύτερο όγκο υποθέσεων με αποτέλεσμα ο όγκος αυτός να μοιράζεται καλύτερα και να έχουμε ταχύτερη έκδοση δικαστικών αποφάσεων.

Κυρίες και κύριοι συνάδελφοι, δεν αφαιρείται τίποτα. Σε κάθε νομό θα υπάρχει πρωτοδικείο με έδρα την πρωτεύουσα κατά κύριο λόγο και θα διατηρηθούν τα ήδη υφιστάμενα πρωτοδικεία ως παράλληλες έδρες με τις ίδιες αρμοδιότητες. Το σύνολο των υποθέσεων οι δικαστές και οι δικαστικοί υπάλληλοι των παράλληλων εδρών παραμένουν.

Συνοψίζοντας, ως ένα άτομο το οποίο βίωσε εκ του σύνεγγυς τις καθυστερήσεις, τις ανορθογραφίες που μάστιζαν για χρόνια τον τομέα της Δικαιοσύνης και μας έφεραν αντιμέτωπους με καταδίκες στο Ευρωπαϊκό Δικαστήριο Ανθρωπίνων Δικαιωμάτων, θεωρώ ότι η σημερινή ρύθμιση βρίσκεται στη σωστή κατεύθυνση.

Αποτελούσε διαχρονική επιδίωξη, άλλωστε, από την εποχή του Ελευθέριου Βενιζέλου η ενοποίηση του πρώτου βαθμού δικαιοδοσίας και είμαστε εμείς αυτή η πρωτοπόρος παράταξη που την πραγματοποιεί.

Για μας η δικαιοσύνη είναι σε πρώτο πλάνο. Θα την εξελίξουμε, θα την ενισχύσουμε, θα την αναβαθμίσουμε. Τέλος πια οι καθυστερήσεις και οι παθογένειες. Θέλουμε δικαιοσύνη γρήγορη, ποιοτική και αποτελεσματική, διότι απόδοση δικαιοσύνης σε εύλογο χρονικό διάστημα είναι άρρηκτα συνδεδεμένη με τον βαθμό πολιτισμού μιας κοινωνίας.

Όπως άλλωστε έχει αναφέρει και η Πρόεδρος της Δημοκρατίας Κατερίνα Σακελλαροπούλου, η προσφυγή στη δικαιοσύνη είναι ένδειξη εκδημοκρατισμού μιας κοινωνίας, αλλά ο μεγάλος όγκος των εκκρεμών υποθέσεων στη δικαιοσύνη δημιουργεί, δυστυχώς, σκιές και αφήνει περιθώρια για συνωμοσία και λαϊκισμό. Αυτός είναι ο εχθρός μας και για αυτό μοναδικός μας στόχος πρέπει να είναι η μεγαλύτερη αξιοπιστία του πολιτικού και του δικαστικού συστήματος.

Για όλους τους παραπάνω λόγους σας καλώ, κυρίες και κύριοι συνάδελφοι, να υπερψηφίσετε το παρόν νομοσχέδιο.

Σας ευχαριστώ θερμά και εύχομαι καλή ανάσταση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον επόμενο ομιλητή να σας ενημερώσω ότι κατατέθηκε στο Προεδρείο αίτημα της Κοινοβουλευτικής Ομάδας του Κομμουνιστικού Κόμματος Ελλάδας για διενέργεια ονομαστικής ψηφοφορίας επί της αρχής και επί των άρθρων 1 έως 14 και 36 έως 39 του σχεδίου νόμου του Υπουργείου Δικαιοσύνης.

(Στο σημείο αυτό καταχωρίζεται στα Πρακτικά το προαναφερθέν αίτημα ονομαστικής ψηφοφορίας του Κομμουνιστικού Κόμματος Ελλάδας, το οποίο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 312)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Γαβρήλος Γεώργιος από τον ΣΥΡΙΖΑ.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είναι γεγονός ότι αυτή τη μέρα που συζητάμε ένα νομοσχέδιο του Υπουργείου Δικαιοσύνης η ελληνική κοινωνία έχει στραμμένο το μάτι της στην ελληνική δικαιοσύνη και ασφαλώς με αφορμή την χθεσινή απόφαση του δικαστηρίου για το τραγικό συμβάν στο Μάτι, αλλά σε κάθε περίπτωση και αυτό που συμβαίνει στη χώρα τα τελευταία χρόνια με το κράτος δικαίου.

Δεν είναι η χθεσινή απόφαση που πλέον ο ελληνικός λαός στηλιτεύει, αν θέλετε, τον τρόπο που λειτουργεί η δικαιοσύνη, που λειτουργεί η νομοθετική εξουσία, που λειτουργεί η εκτελεστική εξουσία. Είναι μια επιδείνωση των θεσμών, του κράτους δικαίου τα τελευταία χρόνια προς το χειρότερο. Και ασφαλώς δικιά μας δουλειά του πολιτικού κόσμου είναι να βάλουμε το πλαίσιο, τους όρους και τις προϋποθέσεις για να λειτουργήσει σωστά η δικαιοσύνη και να έχουμε πάντα μια δίκαιη δίκη. Δική μας δουλειά είναι να προστατεύουμε το κράτος δικαίου αφήνοντας τη δικαιοσύνη έξω από πολιτικά παιχνίδια, αφήνοντας τις ανεξάρτητες αρχές έξω από παρεμβάσεις, αφήνοντας τον Τύπο να εκφραστεί ελεύθερα.

Και ασφαλώς δεν μας κουνούν το δάχτυλο από την Ευρωπαϊκή Ένωση έτσι τυχαία τα τελευταία χρόνια για το κράτος δικαίου. Δεν έχουν τίποτα με την παρούσα Κυβέρνηση. Όταν, όμως, έχουμε σκάνδαλα τύπου υποκλοπών, predator, όταν έχουμε σκάνδαλα σαν αυτό του Υπουργείου Εσωτερικών με προσωπικά δεδομένα να διαρρέουν των εκλογέων και να γίνονται φέιγ βολάν σε υποψήφιους Ευρωβουλευτές, ασφαλώς μας κουνούν το δάχτυλο. Όταν η Ευρωπαία Εισαγγελέας μας ελέγχει για διαφθορά, για αθέμιτο ανταγωνισμό, για τα κονδύλια που μοιράζονται από το Ταμείο Ανάκαμψης, ασφαλώς δεν φταίει η Ευρώπη.

Άρα, δικιά μας δουλειά είναι να δημιουργήσουμε ένα περιβάλλον, έτσι ώστε η ελληνική κοινή γνώμη να μας εμπιστευτεί, να μας εμπιστευτεί ξανά το πολιτικό σύστημα. Και είναι και θέμα παραδειγματισμού από την πλευρά μας. Βλέπει ο κόσμος ότι πολιτικά στελέχη είτε είναι Βουλευτές είτε είναι Υπουργοί αποφεύγουν να βρεθούν μπροστά στην ελληνική δικαιοσύνη και να δικαστούν σαν απλοί πολίτες. Εδώ είμαστε. Γιατί να κρυβόμαστε πίσω από βουλευτικές ασυλίες; Γιατί να κρυβόμαστε πίσω από την ασυλία την υπουργική του άρθρου 86; Εδώ είμαστε να δώσουμε το παράδειγμα στον ελληνικό λαό.

Έχουμε την υπόθεση των Τεμπών μπροστά μας και ο κόσμος ασφαλώς λέει ότι είχαμε ένα έγκλημα και βρισκόμαστε προϊόντος του χρόνου μπροστά σε ένα δεύτερο έγκλημα, αυτό ασφαλώς της συγκάλυψης της υπόθεσης των Τεμπών. Γιατί ο πολιτικός κόσμος να μη δώσει το παράδειγμα και τα όποια εμπλεκόμενα πολιτικά στελέχη είτε είναι Βουλευτές είτε ήταν Υπουργοί στην προκειμένη περίπτωση να μην πάνε μπροστά στον φυσικό τους δικαστή, αλλά να κρύβονται πίσω από μια κοινοβουλευτική διαδικασία;

Κυρίες και κύριοι συνάδελφοι, ερχόμαστε σήμερα να συζητήσουμε ένα νομοσχέδιο του Υπουργείου Δικαιοσύνης. Για μια ακόμη φορά η Κυβέρνηση μας λέει ότι πρόκειται περί μιας μεταρρύθμισης. Νομίζω ότι έχει μια εσφαλμένη προσέγγιση του τι σημαίνει μεταρρύθμιση.

Όταν βλέπει κόσμο στον δρόμο είτε φέρνει ένα νομοσχέδιο για την εργασία είτε φέρνει για τη φορολόγηση των ελευθέρων επαγγελματιών, όταν βλέπει σήμερα τον κόσμο των δικαστηρίων -τους υπαλλήλους, τους δικηγόρους- να είναι απέναντι σε αυτό το σχέδιο νόμου, θεωρεί ότι κάνει η ίδια μια τομή, μια μεταρρύθμιση. Αυτό έχει συμβεί με τη σημερινή Κυβέρνηση. Βλέποντας ότι ο κόσμος όλος είναι απέναντι ο κ. Φλωρίδης νομίζει ότι είναι ο συγχωρεμένος αείμνηστος Δημητρακόπουλος, Υπουργός του Ελευθερίου Βενιζέλου, και ότι σήμερα έρχεται να κάνει μια μεγάλη μεταρρύθμιση που θα μείνει στην ιστορία της χώρας. Όταν βγαίνουν οι ελεύθεροι επαγγελματίες στον δρόμο και φωνάζουν για το τεκμαρτό, για το οποίο τους φορολογείτε, θεωρείτε ότι κάνατε μια μεταρρύθμιση.

Αυτή είναι η εσφαλμένη προσέγγιση και ψευδαίσθηση της σημερινής Κυβέρνησης. Και ασφαλώς δεν μπορούμε να ξεπεράσουμε ότι με το Υπουργείο Δικαιοσύνης έχουμε ασχοληθεί εδώ στη Βουλή δεκαεπτά - δεκαοκτώ φορές για τον Ποινικό Κώδικα. Και ξέρετε κάτι; Προσπαθείτε και από χθες να κάνετε επικοινωνία, να κάνετε προπαγάνδα ακόμη και για ένα τέτοιο σοβαρό ζήτημα που απασχολεί την ελληνική κοινωνία και την απονομή δικαιοσύνης για όσους ήταν υπεύθυνοι στα Τέμπη. Έχει αλλάξει, κύριοι συνάδελφοι, το άρθρο 302; Σας ρωτάω. Έχει αλλάξει; Είτε με υπουργεία σας, είτε με τις προηγούμενες κυβερνήσεις, είτε με την κυβέρνηση του ΣΥΡΙΖΑ; Τι προπαγανδίζετε από χθες το απόγευμα; Το μόνο που άλλαξε όσον αφορά την απόδοση της ευθύνης, την κατηγορία, είναι η εξαγορά μόνο ή μη θέσπιση στον δικό σας νόμο τον 5090/2024 του άρθρου 12 της όποιας ποινής. Τίποτα άλλο επί της ουσίας δεν έχει αλλάξει. Αν οι εισαγγελείς μετέτρεπαν την πλημμεληματικού χαρακτήρα πράξη των όποιων εμπλεκομένων σε κακούργημα θα είχαν την τύχη όποιου είναι κατηγορούμενος ως κακούργημα. Γιατί, λοιπόν, από χτες το απόγευμα προσπαθείτε να δημιουργήσετε στην ελληνική κοινωνία μια εντύπωση ότι με διατάξεις του ΣΥΡΙΖΑ τάχα δεν αποδόθηκε δικαιοσύνη; Ας είμαστε, λοιπόν, σοβαροί για να εμπιστευτεί ξανά η ελληνική κοινωνία και τη νομοθετική και την εκτελεστική εξουσία αλλά και τη δικαιοσύνη. Το οφείλουμε τουλάχιστον εμείς που είμαστε μέλη αυτού του Κοινοβουλίου και η εκτελεστική εξουσία στην ελληνική δικαιοσύνη.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής, κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Σε κάθε περίπτωση, όσον αφορά στο νομοσχέδιο, συρρικνώνετε ένα πλήθος δικαστικών υπηρεσιών χωρίς να έχετε προχωρήσει έως σήμερα, πέντε χρόνια Κυβέρνηση, σε αξιόπιστα πληροφοριακά συστήματα, σε σύγχρονες υποδομές ενώ υπάρχουν τεράστια οργανικά κενά στον χώρο της δικαιοσύνης. Δημιουργείτε προβλήματα και στους δικηγόρους και στους δικαστικούς υπαλλήλους φέρνοντας ένα νομοσχέδιο στο πόδι και ασφαλώς χωρίς να απαντάτε στις ανάγκες κυρίως των τοπικών κοινωνιών. Πώς θα γίνει η απονομή της δικαιοσύνης τα επόμενα χρόνια και μάλιστα σε μια περίοδο που η Ελλάδα γίνεται φτωχότερη, ο Έλληνας γίνεται φτωχότερος και κατακρημνίζεται εισοδηματικά στις τελευταίες θέσεις της Ευρωπαϊκής Ένωσης; Δεν το λαμβάνετε υπ’ όψιν σας αυτό. Θέλετε απλά μια συρρίκνωση του κράτους. Ό,τι κάνετε σε όλα τα επίπεδα, σε ό,τι αφορά στο κράτος και τα δημόσια αγαθά. Αδιαφορείτε για τον απλό άνθρωπο.

Δυο λόγια μόνο για την Αργολίδα. Με κάποια κριτήρια, κύριοι Υπουργοί -συμμετείχα και εγώ σε μία διαβούλευση- μας παρουσιάσατε την ανάγκη να φύγει το Πρωτοδικείο Σπάρτης και να πάει στο Εφετείο Καλαμάτας. Υπήρχαν επιχειρήματα χιλιομετρικής απόστασης με τον νέο δρόμο πλέον που υπάρχει και τη σύμφωνη γνώμη που υπήρχε και από την κοινωνία της Σπάρτης και τον δικηγορικό σύλλογο. Τα ίδια όμως επιχειρήματα δεν τα χρησιμοποιείτε όταν σας είπαμε ότι το Ειρηνοδικείο για παράδειγμα του Άστρους που επιθυμεί να μείνει στο Πρωτοδικείο Ναυπλίου γειτνιάζει με το Πρωτοδικείο Ναυπλίου. Εκεί βρίσκεται και το υποθηκοφυλακείο του Άστρους. Η χιλιομετρική απόσταση είναι πολύ μικρή. Δύο ψηφίσματα από τα δημοτικά συμβούλια Δήμου Βόρειας Κυνουρίας και Δήμου Νότιας Κυνουρίας ζητούν να παραμείνει το Ειρηνοδικείο του Άστρους στην περιφέρεια του Πρωτοδικείου Ναυπλίου. Δεν λάβατε υπ’ όψιν σας αυτά τα επιχειρήματα. Δύο μέτρα και δύο σταθμά. Και ασφαλώς καταλαβαίνω ότι επικρατούν και μικροπολιτικές πολιτικές. Αλλά εδώ αν θέλουμε πραγματικά να λύσουμε προβλήματα των τοπικών κοινωνιών και της δικαιοσύνης θα πρέπει να έχουμε ξεκάθαρα κριτήρια να τα σεβόμαστε όλοι και με αυτά τα κριτήρια να παίρνουμε τις αποφάσεις μας.

Κλείνω, κυρίες και κύριοι συνάδελφοι, μένοντας στην τροπολογία που κατέθεσε ο ΣΥΡΙΖΑ - Προοδευτική Συμμαχία για το επίδομα των ειδικών συνθηκών των δικαστικών υπαλλήλων. Είναι ανάγκη να κάνετε δεκτή αυτή την τροπολογία. Τα τελευταία χρόνια έχει συρρικνωθεί ο αριθμός των υπαλλήλων που υπηρετούν στα δικαστήρια με πολλές ώρες απασχόλησης σε δύσκολες συνθήκες. Έχουν ανάγκη αυτό το επίδομα. Μην κάνετε επικοινωνία αναγγέλλοντας σήμερα κάποια μπόνους για τους δημοσίους υπαλλήλους το 2025 συσχετίζοντας το με την όποια αξιολόγηση. Όχι. Δώστε αυτό το επίδομα και αν πραγματικά υπάρχει δημοσιονομικός χώρος για το οικονομικό θαύμα που επικαλείστε, δώστε και τον δέκατο τρίτο και τον δέκατο τέταρτο μισθό στους δημοσίους υπαλλήλους.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Μετά την τοποθέτηση του συναδέλφου από την Αργολίδα -κάποτε ήταν Αργολοκορινθία- καλώ στο Βήμα για την τοποθέτησή του επί του νομοσχεδίου του Υπουργείου Δικαιοσύνης τον Πρωθυπουργό και Πρόεδρο της Κοινοβουλευτικής Ομάδας της Νέας Δημοκρατίας, κ. Κυριάκο Μητσοτάκη.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κυρίες και κύριοι συνάδελφοι, κύριε Πρόεδρε, «δικαιοσύνη που αργοπορεί δεν είναι δικαιοσύνη» υποστήριζε ο Βρετανός Πρωθυπουργός Γουίλιαμ Γκλάντστοουν ήδη από τις αρχές του δέκατου ένατου αιώνα. Πράγματι από τότε μέχρι σήμερα η σωστή και γρήγορη απονομή της δικαιοσύνης αποτελεί αναπόσπαστο στοιχείο της φιλελεύθερης δημοκρατίας. Ταυτόχρονα όμως είναι και ένα διαρκές ζητούμενο για κάθε πολιτεία που θέλει διαρκώς να ενισχύει τα δικαιώματα των πολιτών της. Αυτός είναι και ο λόγος για τον οποίο θεωρώ το σημερινό νομοσχέδιο όχι μόνο μία σημαντική μεταρρύθμιση ανάμεσα στις πολλές που προωθεί αυτή η Κυβέρνηση, αλλά πράγματι μία ιστορική τομή απέναντι σε ένα πρόβλημα διαχρονικό με στόχο σε πρώτη φάση, όπως ειπώθηκε και από την εισηγήτρια μας και από τους ομιλητές μας, οι δικαστικές αποφάσεις να εκδίδονται σε σημαντικά συντομότερο χρόνο κατά περίπου 30% και παράλληλα να εξορθολογιστεί ο εθνικός δικαστικός χάρτης προσθέτοντας περίπου χίλιους δικαστές στην πρώτη γραμμή.

Άκουσα τον κύριο συνάδελφο του ΣΥΡΙΖΑ να αμφισβητεί κατά πόσο η τομή αυτή είναι πράγματι μία μεταρρύθμιση. Εγώ προσωπικά θα όριζα ως μεταρρύθμιση κάθε σημαντική αλλαγή η οποία ενδεχομένως έχει αργήσει να υλοποιηθεί λόγω πολλών και διαφορετικών ιστορικών αγκυλώσεων. Και πράγματι δεν θα διαφωνήσετε μαζί μου ότι ο πρώτος ο οποίος έκρινε ιστορικά απαραίτητη αυτή την αλλαγή ήταν ο Ελευθέριος Βενιζέλος το 1911 για να τη δει να μην υλοποιείται τρία χρόνια μετά. Δοκίμασε και πάλι το 1931. Τέσσερις φορές αργότερα επιχειρήθηκε η ίδια μεταρρύθμιση, από διαφορετικές μάλιστα κυβερνήσεις, με τελευταία εκείνη του 1999 όταν μία διαφωνία του Αρείου Πάγου σε ένα μόνο άρθρο του σχετικού νομοσχεδίου αντί για την προσαρμογή του οδήγησε ουσιαστικά στην αναβολή του. Και δεν είναι τυχαίο ότι η Νέα Δημοκρατία τότε από τη θέση της αντιπολίτευσης είχε στηρίξει αυτή τη μεταρρύθμιση την οποία σήμερα προωθεί ως Κυβέρνηση γιατί ακριβώς έρχεται να δώσει δυναμική ενέργεια σε αυτό που ο νομικός κόσμος αποκαλεί τον ασάλευτο χρόνο της ελληνικής δικαιοσύνης, ένα φαινόμενο που διασταυρώνεται με τη γραφειοκρατία, με την αδράνεια, διαμορφώνοντας τελικά έναν ασφυκτικό φαύλο κύκλο για τους πολίτες και τη χώρα. Αυτό μάλιστα το γνωρίζουν όλοι. Θέλω να ελπίζω ότι, τουλάχιστον ως προς τη διάγνωση του προβλήματος, μπορούμε να συμφωνήσουμε σε αυτήν την Αίθουσα όταν μία απόφαση κάνει τέσσερα - πέντε χρόνια για να εκδοθεί, αυτός που έχει προσφύγει στη δικαιοσύνη αναπόφευκτα χάνει ένα μέρος της εμπιστοσύνης του σε αυτήν.

Όποιος θέλει να κάνει μία επένδυση, αμφιβάλλει αν ποτέ το επενδυτικό του σχέδιο μπορεί να υλοποιηθεί, ενώ αυτή η ίδια η καθυστέρηση, η χρονοτριβή γίνεται και ένα επιχείρημα στο στόμα όσων καραδοκούν να αμφισβητήσουν το κράτος δικαίου και το χειρότερο, δίνει και αφορμή για διάφορα σενάρια συνωμοσίας.

Στην Ελλάδα δεν έχουμε απλά καθυστέρηση εκδίκασης των υποθέσεων, έχουμε ευρείας έκτασης αρνησιδικία, όπως σημείωνε προ δεκαετίας ο αείμνηστος καθηγητής Τσακυράκης με τα λόγια του να εξακολουθούν, δυστυχώς, να ισχύουν και σήμερα. Για να τελεσιδικήσει μια απόφαση θέλει κατά μέσο όρο χίλιες τετρακόσιες πενήντα ημέρες, όταν το αντίστοιχο ευρωπαϊκό επίπεδο κινείται περίπου στις εξακόσιες. Και αυτοί είναι αριθμοί που κρύβουν πολλά: χρόνο, χρήμα, ταλαιπωρία, κυρίως όμως απογοήτευση.

Πίσω τους, ωστόσο, αυτά τα στοιχεία κρύβουν και προβλήματα τα οποία δεν έχουν λυθεί εδώ και δύο αιώνες, όπως είναι η άνιση κατανομή του έργου των δικαστών, η παρωχημένη χωροταξία των δικαστηρίων μας και μαζί τους μία «Βαβέλ» από αντικρουόμενες διαδικασίες, δομές οι οποίες τελικά αδικούν το ανθρώπινο δυναμικό, ενώ συχνά καθυστερούν και την ψηφιοποίηση μπλοκάροντας με αυτόν τον τρόπο τη βελτίωση της παραγωγικότητας της ελληνικής δικαιοσύνης. Και αναρωτιέμαι πώς αλλιώς μπορούμε να ερμηνεύσουμε το γεγονός ότι όλα αυτά συμβαίνουν παρ’ όλο που η Ελλάδα δεν υπολείπεται δικαστών. Έχουμε περισσότερους δικαστές από τον ευρωπαϊκό μέσο όρο. Τριάντα επτά κατά μέσο όρο, όταν άλλες χώρες έχουν κάτω των δεκαοκτώ. Φαντάζομαι ότι σε αυτό μπορούμε να συμφωνήσουμε. Άρα, κάτι παράξενο συμβαίνει εδώ. Έχουμε πολλούς δικαστές και μεγάλη καθυστέρηση στην απονομή της δικαιοσύνης.

Και ακόμα μία εθνική παραδοξότητα είναι ότι στον πρώτο βαθμό έχουμε δύο τύπους δικαστηρίων πρακτικά με τις ίδιες αρμοδιότητες ανεξάρτητα από τον πληθυσμό και τις ανάγκες κάθε περιοχής. Η συνέπεια είναι τα εκατόν πενήντα τέσσερα ειρηνοδικεία να γίνονται ένας παράγοντας άνισης κατανομής και των δικαστικών υποθέσεων. Εννιακόσιοι δεκαέξι ειρηνοδίκες δικάζουν μία στις πέντε αστικές υποθέσεις. Το 44% του δικαστικού δυναμικού ασχολείται μόλις με το 20% της δικαστικής ύλης. Συμφωνούμε και σε αυτά. Αυτή είναι η πραγματικότητα, η οποία δεν αμφισβητείται από τα επίσημα στοιχεία. Αυτό σημαίνει ότι οι ειρηνοδίκες αναλαμβάνουν πολύ μικρό αριθμό, κατά μέσο όρο τριάντα φακέλους ανά δικαστή, την ώρα που κάθε πρωτοδίκης μπορεί να φτάσει να επιβαρύνεται έως και με τριακόσιες υποθέσεις. Και εξίσου αναχρονιστική είναι και αυτή η διάκριση που θέλει τους μεν να εξετάζουν υποθέσεις με αντικείμενο μέχρι τις 20.000 ευρώ, ενώ από τις 20.000 και 1 ευρώ να τις αναλαμβάνουν οι δε. Και 1 ευρώ μπορεί να αλλάξει ουσιαστικά και τη δικαιοδοσία μεταξύ των δικαστών, αλλά ταυτόχρονα να μετατρέπει και άνισα το βάρος της ύλης μεταξύ των δύο βαθμίδων συντείνοντας προφανώς και στη γενικότερη αρρυθμία τους.

Όπως είπα και είπε και ο κύριος Υπουργός -και θέλω να συγχαρώ την ηγεσία του Υπουργείου Δικαιοσύνης, διότι το νομοσχέδιο αυτό έγινε αντικείμενο ευρείας διαβούλευσης και συστηματικής προετοιμασίας-, το θεμέλιο αυτού του νέου δικαστικού χάρτη είναι η ενοποίηση των δύο βαθμών στο πρώτο επίπεδο με κριτήρια την ορθολογική κατανομή του προσωπικού και των υποθέσεων, τον πληθυσμό και τις ανάγκες κάθε περιοχής. Αφήνουμε πίσω τη λογική του 1950 ή του 1960, όταν δικαστήρια ιδρύονταν είτε με βάση τις οδικές ή ακτοπλοϊκές συνδέσεις της εποχής είτε τις πιέσεις των τοπικών κομματαρχών. Ερχόμαστε πια στον εικοστό πρώτο αιώνα και στην Ευρώπη και στο ζήτημα αυτό.

(Χειροκροτήματα από την πτέρυγα της Νέας Δημοκρατίας)

Οι δικαστικοί σχηματισμοί μειώνονται περίπου στους μισούς, αλλά ενισχύονται όμως με περισσότερους δικαστές, γιατί όπως επισημάνθηκε και από ομιλητές μας, έχουμε πολλούς δικαστικούς σχηματισμούς με λίγους δικαστές, κάτι το οποίο έχει αποβεί αρκετά ανορθολογικό και αναποτελεσματικό ως προς την απονομή της δικαιοσύνης. Κάθε περιφέρεια θα έχει το κεντρικό της πρωτοδικείο και εκεί όπου υπάρχουν δύο ή τρία, οι έδρες τους μετατρέπονται σε παράλληλες, ώστε να συνεχίζουν να δικάζουν το σύνολο των ποινικών και πολιτικών υποθέσεων της τοπικής κοινωνίας. Τα περιφερειακά δικαστήρια θα εξετάζουν υποθέσεις με αντικείμενο ως τις 250.000 ευρώ, αντί των ειρηνοδικείων που σταματούσαν στις 20.000, χωρίς καμμία άλλη αλλαγή στα υπόλοιπα. Το ίδιο καθεστώς παραμένει, επίσης, και στις οργανικές θέσεις των δικαστικών υπαλλήλων που διατηρούνται στις παράλληλες έδρες και τα ίδια ακριβώς δεδομένα θα εξακολουθούν να ισχύουν και για τους δικηγορικούς συλλόγους.

Κυρίες και κύριοι συνάδελφοι, προχωρώ σε αυτές τις διευκρινίσεις, γιατί μία απλή και μόνο ανάγνωση του νομοσχεδίου διαψεύδει όσα άκουσα από την Αντιπολίτευση περί αντιδράσεων. Επαναλαμβάνω, οι πολίτες εξακολουθούν να εξυπηρετούνται στον τόπο τους. Αυτό, όμως, που θα μπορέσουμε να πετύχουμε είναι το βασικό ζητούμενο, τη μεγαλύτερη ταχύτητα, αφού οι υποθέσεις θα πάψουν να στοιβάζονται και πρακτικά θα μοιράζονται σε περισσότερους δικαστικούς λειτουργούς. Στα νησιά, για παράδειγμα, οι υφιστάμενοι δικαστικοί σχηματισμοί αναβαθμίζονται, ώστε να μπορούν να δικάζουν και υποθέσεις με αντικείμενο άνω των 20.000 ευρώ. Ωστόσο, και στην Αττική αντιμετωπίζεται η πολυδιάσπαση στα είκοσι στον αριθμό ειρηνοδικεία της. Άλλωστε, φαντάζομαι ότι και οι πολλοί δικηγόροι της Αίθουσας θα ξέρουν από πρώτο χέρι τις συχνές σκηνές που διαδραματίζονται, όταν παράγοντες μιας δίκης πρέπει να μετακινούνται από το ένα στο άλλο.

Με τον νέο χάρτη, λοιπόν, αυτά τα είκοσι ειρηνοδικεία, αυτοί οι σχηματισμοί συγχωνεύονται τελικά σε πέντε, ύστερα από μία μεταβατική περίοδο δυόμισι ετών, προκειμένου να ολοκληρωθούν οι εγκαταστάσεις τους, ενώ ταυτόχρονα δρομολογείται και η κατάτμηση του Πρωτοδικείου της Αθήνας σε ποινικό και πολιτικό, ώστε οι υποθέσεις να μπορούν να προχωρούν παράλληλα, ενώ σύντομα θα λειτουργήσουν και τρία περιφερειακά Πρωτοδικεία σε Μαρούσι, Περιστέρι και Κορωπί και δύο επιπλέον στον Πειραιά.

Αυτήν τη νέα διάταξη των δικαστικών δυνάμεων τη συνοδεύει ουσιαστικά και η ποιοτική τους ενίσχυση με σχεδόν χίλιους πρώην ειρηνοδίκες, οι οποίοι αναβαθμίζονται σε πρωτοδίκες, μετά την κατάρτισή τους από την Εθνική Σχολή Δικαστών που θα δικάζουν πλέον ποινικές και πολιτικές υποθέσεις. Με αυτόν τον τρόπο αυτό το οποίο επιτυγχάνουμε, επαναλαμβάνω, είναι να αυξήσουμε ουσιαστικά τη δεξαμενή των ετοιμοπόλεμων δικαστών σε δύο χιλιάδες εκατό με προφανή επίδραση στην ταχύτητα εκδίκασης των αποφάσεων.

Πρόκειται, όπως είπα, για ζητήματα τα οποία έχουν θίξει μέχρι στιγμής πολλοί συνάδελφοι, ενώ στη διαβούλευση υπήρξε ευρύς διάλογος και πολλές από τις προτάσεις που ακούστηκαν και από τις τοπικές κοινωνίες ενσωματώθηκαν τελικά στο νομοσχέδιο. Εκείνο, όμως, στο οποίο θα επιμείνω είναι ο αναπτυξιακός, αλλά και κοινωνικός χαρακτήρας αυτής της μεταρρύθμισης με αλλαγές που υπηρετούν ταυτόχρονα και τον πολίτη και τη χώρα. Επαναλαμβάνω, δικαιοσύνη που αργεί και γίνεται άδικη. Ταλαιπωρεί τελικά όποιον ζητά την προστασία της, ο οποίος συνήθως είναι και ο πιο αδύναμος. Μόλις χθες, άλλωστε, ανέκυψε και το ζήτημα με τις ποινές για το Μάτι των εκατό τεσσάρων νεκρών, ύστερα από έξι ολόκληρα χρόνια και μάλιστα εν μέσω διαμαρτυριών, καθώς η χρονοτριβή στην εξέταση σοβαρών υποθέσεων ανοίγει πάντοτε τον δρόμο της αμφιβολίας.

Θα περιοριστώ σε τρεις μόνο επισημάνσεις: Πρώτον, τα αδικήματα της συγκεκριμένης υπόθεσης κρίθηκαν με βάση ένα ευμενέστερο πλαίσιο το οποίο ίσχυε επί ΣΥΡΙΖΑ. Αν κρινόντουσαν με το πλαίσιο που ψηφίσαμε εμείς, οι ποινές θα ήταν αυστηρότερες. Δεύτερον, υπήρξε πράγματι μεγάλη αργοπορία, κάτι που δικαιώνει ακριβώς τις παρεμβάσεις αυτού του νομοσχεδίου. Και τρίτον, η εμπιστοσύνη στη δικαιοσύνη δεν πρέπει να τραυματιστεί, γιατί είναι η ίδια η τρίτη εξουσία της δημοκρατίας που έχει τα θεσμικά αντίβαρα να θεραπεύσει τυχόν αστοχίες της, όπως έδειξε και η αντίδραση της Εισαγγελέως του Αρείου Πάγου.

Οι κρίσεις για το Μάτι δεν είναι οριστικές ούτε τελεσίδικες. Μπορούν, εφ’ όσον η ίδια δικαιοσύνη το κρίνει –επαναλαμβάνω ότι είναι η μόνη αρμόδια να το πράξει- να επανεξεταστούν με τρόπο νόμιμο. Θα πρέπει συνεπώς να περιμένουμε, με τη σκέψη βέβαια και την παρότρυνση οι εθνικές τραγωδίες να μην μπορούν να γίνονται κομματικά εργαλεία με δύο μέτρα και δύο σταθμά.

(Χειροκροτήματα από την πτέρυγα της Νέας Δημοκρατίας)

Να, γιατί οι τομές που συζητούμε συγκροτούν ουσιαστικά πολιτικές επιλογές. Και βέβαια τα διδάγματα από το Μάτι δεν έχουν μόνο ποινική διάσταση. Ας μην ξεχνάμε ότι έπρεπε να έρθει αυτή η Κυβέρνηση για να επανιδρύσει την Πολιτική Προστασία και να θέσει σε λειτουργία το «112», οργανώνοντας για πρώτη φορά τη θωράκιση και τις εκκενώσεις περιοχών και προτάσσοντας σε κάθε περίπτωση τη διάσωση ανθρώπινων ζωών.

(Χειροκροτήματα από την πτέρυγα της Νέας Δημοκρατίας)

Αυτήν την ενεργοποίηση του κράτους συμπληρώνει από τη δική της πλευρά η σημερινή μεταρρύθμιση που αντιμετωπίζει τη δικαιοσύνη ως έναν μοχλό προόδου, ως έναν κρίκο κοινωνικής συνοχής και ως μία προϋπόθεση εμπιστοσύνης μεταξύ της πολιτείας και των πολιτών. Είναι μία αλλαγή που έρχεται σε συνέχεια πολλών από τους νέους Κώδικες, τους οποίους έχουμε συζητήσει εξαντλητικά, από τη μεταφορά δικαστικής ύλης στους δικηγόρους, μέχρι την ηλεκτρονική κατάθεση εγγράφων και τις πιλοτικές δίκες.

Μόλις χθες, μάλιστα, εγκρίθηκε στο Υπουργικό Συμβούλιο και μια σημαντική παρέμβαση η οποία σύντομα θα έρθει προς ψήφιση στο Κοινοβούλιο που αφορά και τη λειτουργία του Συμβουλίου της Επικρατείας, προκειμένου και εκεί να πετύχουμε σχετική επιτάχυνση των υποθέσεων που φτάνουν στο Ανώτατο Δικαστήριο.

Όλα τα παραπάνω πρακτικά οδηγούν οι υποθέσεις τελικά –αυτός είναι ο στόχος- να μπορούν να τελεσιδικούν σε εξακόσιες έως εξακόσιες πενήντα μέρες, πρωτόδικες αποφάσεις να εκδίδονται στις πεντακόσιες. Κυρίως, όμως, αυτές οι νέες ρυθμίσεις, ναι, δίνουν ώθηση στο κράτος δικαίου με παρεμβάσεις σε πολλά διαφορετικά επίπεδα, από την εισαγωγή της τεχνητής νοημοσύνης, μέχρι την κατασκευή πολλών νέων δικαστικών μεγάρων σε πολλές περιοχές της χώρας. Μιλώ για είκοσι ένα ορόσημα τα οποία θέσαμε μαζί με την Ευρωπαϊκή Επιτροπή για τη βελτίωση του κράτους δικαίου, έντεκα από τα οποία έχουν ήδη επιτευχθεί. Πρόκειται για μία διαρκή προσπάθεια να συγκλίνουμε με τα ευρωπαϊκά δεδομένα και σε αυτόν τον τομέα. Είναι κάτι το οποίο σε πείσμα όλων όσοι εμφανίζουν την Ελλάδα περίπου σαν χούντα, αναγνώρισε πρόσφατα και η αρμόδια Επίτροπος, η κ. Βέρα Γιούροβα, η οποία ήρθε και επισκέφθηκε τη χώρα μας και διαπίστωσε πρόοδο στα θέματα του κράτους δικαίου.

Όμως, όλα αυτά φυσικά δεν αναδείχθηκαν από μια Αντιπολίτευση η οποία επιμένει να δυσφημεί τη χώρα στο εξωτερικό, φτάνοντας μέχρι να ζητά και την περικοπή ευρωπαϊκών κονδυλίων, δυσφημίζοντας όχι την Κυβέρνηση, αλλά την ίδια την πατρίδα. Ας τα θυμόμαστε αυτά, καθώς επίκεινται και Ευρωεκλογές.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, ήλπιζα ειλικρινά ότι το συγκεκριμένο νομοσχέδιο θα μπορούσε να σηματοδοτεί μια νέα αρχή. Με λύπη, ωστόσο, διαπιστώνω ξανά την άρνηση της Αντιπολίτευσης. Ο μεν ΣΥΡΙΖΑ λέει παγίως «όχι» σε όλα, «ναι» στο τίποτα. Από τη μία μιλάει για το κράτος δικαίου, με δύο Υπουργούς καταδικασμένους στο Ειδικό Δικαστήριο. Μιλάει για τη δημοκρατία, όταν ξέχασε, λέει, να καταθέσει υπόμνημα κατά των διαδόχων του φασισμού!

(Χειροκροτήματα από την πτέρυγα της Νέας Δημοκρατίας)

Από την άλλη εξακολουθεί να μοιράζει ακοστολόγητες υποσχέσεις. Μόλις τις τελευταίες μέρες, ο Αρχηγός σας φρόντισε να φορτώσει τον προϋπολογισμό με καμιά δεκαπενταριά δισεκατομμύρια τον χρόνο από την κατάργηση του ΦΠΑ στα βασικά προϊόντα, συν 5% ακόμα μας είπατε δαπάνες υγείας, άλλα 11 δισεκατομμύρια δηλαδή, επαναφορά του δέκατου τρίτου και δέκατου τέταρτου μισθού. Μας το είπε και ο κύριος ομιλητής. Πόσο στοιχίζει; Στοιχίζει 2,2 δισεκατομμύρια. Έτσι εύκολα αθροίζονται 15 δισεκατομμύρια σε κάθε συνέντευξη. Φανταστείτε, δηλαδή, τι έχει να γίνει μέχρι τις εκλογές, πού θα φτάσει ο λογαριασμός!

(Χειροκροτήματα από την πτέρυγα της Νέας Δημοκρατίας)

Βέβαια, δεν μας λέτε και πόσους φόρους συνεπάγονται όλα αυτά. Και, βέβαια, κρύβετε ότι αυτός ο απολιτικός λαϊκισμός που λανσάρετε ουσιαστικά οδηγεί τη χώρα σε μια νέα χρεοκοπία.

Βέβαια, πρέπει να σας πω, κύριε Ανδρουλάκη, ότι είχα μεγαλύτερες προσδοκίες από το κόμμα σας, από το ΠΑΣΟΚ. Όλα όσα συζητούμε σήμερα τα επεδίωξαν οι Αρχηγοί σας, με τελευταίο τον Γιώργο Παπανδρέου. Θυμίζω ότι επί των ημερών του έγινε συγχώνευση εκατόν σαράντα έξι ειρηνοδικείων. Εσείς, όμως, φαίνεται να σπάτε αυτήν την παράδοση. Και αναρωτιέμαι πώς ένα κόμμα το οποίο θέλει να αποκαλείται «ευρωπαϊκό», «προοδευτικό», αποδεικνύεται τελικά τόσο αγκυλωμένο και τόσο οπισθοδρομικό, γιατί μου φαίνεται ότι αυτή η οπισθοδρόμηση έχει γίνει μόνιμο χαρακτηριστικό της ηγεσίας σας. Εκδηλώθηκε σε πολλές νομοθετικές πρωτοβουλίες, από την καταψήφιση –θυμίζω- της επαναλειτουργίας των ναυπηγείων, τις αλλαγές στον Ποινικό Κώδικα, την εντυπωσιακή υπαναχώρηση στα θέματα των κρατικών πανεπιστημίων, την επιστολική ψήφο. Έτσι δεν είναι; Και τώρα, βέβαια, ένα νέο «όχι» σε κάτι το οποίο όλοι θα πρέπει να αναγνωρίζουμε ότι πρέπει να αποτελεί βασικό ζητούμενο, που είναι η επιτάχυνση της απονομής της δικαιοσύνης.

Και μιας και αναφέρθηκα στην επιστολική ψήφο, να εκφράσω την ικανοποίησή μου για το γεγονός ότι τελικά παραπάνω από διακόσιες χιλιάδες συμπολίτες μας, εκατόν πενήντα χιλιάδες εντός της Ελλάδος και πενήντα χιλιάδες εκτός Ελλάδος ενεγράφησαν τελικά στη σχετική πλατφόρμα, για να μπορούν να ασκήσουν για πρώτη φορά το δικαίωμά τους, αξιοποιώντας τον θεσμό της επιστολικής ψήφου.

Είδα με χαρά –προσέξτε τώρα την ειρωνεία- ότι κόμματα τα οποία καταψήφισαν την επιστολική ψήφο κάνατε καμπάνια υπέρ της επιστολικής ψήφου.

(Χειροκροτήματα από την πτέρυγα της Νέας Δημοκρατίας)

Καλά κάνατε! Βοηθήσατε και εσείς!

(Χειροκροτήματα από την πτέρυγα της Νέας Δημοκρατίας)

Όμως, φαντάζομαι, κύριε Φάμελλε και κύριε Ανδρουλάκη, όταν θα έρθει στην Ολομέλεια σύντομα η δυνατότητα να αξιοποιήσουμε τον θεσμό της επιστολικής ψήφου και στις εθνικές εκλογές το 2027, ότι δεν θα είστε αντίθετοι, έτσι δεν είναι;

(Χειροκροτήματα από την πτέρυγα της Νέας Δημοκρατίας)

Διαμορφώνεται έτσι ένα κοινοβουλευτικό σκηνικό το οποίο –ας μου επιτραπεί- δεν αντιστοιχεί στις ανάγκες της χώρας και στο αίτημα να μπορούμε να προχωρήσουμε μπροστά με τις απαραίτητες συγκλίσεις, όπου μπορούμε να τις διαμορφώσουμε, ούτε όμως και στην προεκλογική συγκυρία των Ευρωεκλογών, σε χρόνο δηλαδή που οι πολίτες θα περίμεναν να καταθέσουν όλα τα κόμματα συγκεκριμένες θέσεις στην κατεύθυνση του εκσυγχρονισμού και της προσέγγισης με όλα τα άλλα προηγμένα ευρωπαϊκά κράτη.

Και προχωρώ σε αυτές τις επισημάνσεις, καθώς μετά το Πάσχα εισερχόμαστε πια στην τελική ευθεία για την κάλπη του Ιουνίου και νομίζω ότι είναι σημαντικό να μην αφήσουμε την τοξικότητα να απλωθεί στον τόπο. Θα έχουμε την ευκαιρία να κάνουμε και την προ ημερησίας διατάξεως συζήτηση, την οποία ζήτησε ο επικεφαλής της Κοινοβουλευτικής Ομάδας του ΣΥΡΙΖΑ, πριν διακόψει η Βουλή τις εργασίες της εν όψει των Ευρωεκλογών. Νομίζω ότι θα είναι και η τελευταία δυνατότητα που θα μας δοθεί να συζητήσουμε ουσιαστικά όχι μόνο για την οικονομία, αλλά φαντάζομαι εφ’ όλης της ύλης για τα ζητήματα τα οποία απασχολούν τους πολίτες.

Όμως ένα είναι βέβαιο, ότι οι πολίτες αυτό το οποίο περιμένουν από εμάς είναι προτάσεις για το αύριο της Ελλάδος, της Ευρώπης και όχι μια επανάληψη αυτού του τεχνητού διχασμού που τόσο ακριβά πληρώσαμε στο χθες. Θέλουν αλήθεια, ρεαλισμό, προοπτική, όχι φήμες, σενάρια και διαβολές από το παρελθόν.

Είναι νομίζω ένα κοινό μας χρέος, τουλάχιστον όλων εκείνων που πιστεύουμε στη δημοκρατία και στην Ευρώπη, στον κοινοβουλευτισμό και στην πρόοδο. Διαφορετικά οι Ελληνίδες και οι Έλληνες θα γυρίσουν ολοένα και περισσότεροι την πλάτη σε ένα πολιτικό σκηνικό, το οποίο θα εκπέμπει μόνο απογοήτευση και δηλητήριο και η αποχή από τις εκλογές τελικά θα είναι μια ήττα για όλους, ενώ μία ενδεχόμενη στροφή προς τα άκρα θα γίνει μια κερκόπορτα για νέες περιπέτειες.

Με αφορμή, λοιπόν, αυτό το νομοσχέδιο για τη δικαιοσύνη ας αναλάβουμε όλοι τις ευθύνες μας. Δεν έχουμε περιθώρια για άλλες αστήρικτες κατηγορίες κατά πολιτικών αντιπάλων. Δεν χρειαζόμαστε εμπόρους του πατριωτισμού. Δεν χρειαζόμαστε ιδιοκτήτες της πίστης μας. Η πολιτική διαφωνία δεν μπορεί να γίνει ξεδιάντροπη συνωμοσία και η κομματική αντιπαλότητα δεν επιτρέπεται να γίνει νάρκη στην κοινωνική ομαλότητα.

Με αυτές τις σκέψεις επιστρέφω στο υπό ψήφιση νομοσχέδιο το οποίο θεωρώ ένα σημαντικό κεφάλαιο στην ιστορία της ελληνικής δικαιοσύνης. Είναι μια κατάκτηση, που όπως είπα έρχεται να προστεθεί στις πολλές μικρές και μεγάλες τομές -και δεν είναι και λίγες- της προηγούμενης τετραετίας αλλά και τις πολλές μικρές νίκες των πρώτων μηνών της νέας θητείας μας, την καθιέρωση της επιστολικής ψήφου, των μη κρατικών πανεπιστημίων, την καταπολέμηση της φοροδιαφυγής, την αντιμετώπιση των φαινομένων της οπαδικής βίας, θεσμικές πρωτοβουλίες, παράλληλα με τα αναχώματα τα οποία υψώνουμε απέναντι στην επίμονη ακρίβεια με έκτακτα μέτρα, κυρίως όμως με μόνιμες αυξήσεις σε μισθούς, σε συντάξεις, σε επιδόματα, όπως το επίδομα μητρότητας, το οποίο επεκτάθηκε για εννέα μήνες στις ελεύθερες επαγγελματίες και τις αγρότισσες…

(Χειροκροτήματα από την πτέρυγα της Νέας Δημοκρατίας)

…τις μεγάλες προσπάθειες που γίνονται στην υγεία, την ανακαίνιση των νομοσχεδίων των νοσοκομείων με πόρους από το Ταμείο Ανάκαμψης, τα απογευματινά χειρουργεία, τις δωρεάν προληπτικές εξετάσεις.

Είναι όλα αυτά οδόσημα σε μια διαδρομή συλλογικής ανάκαμψης, με την ανεργία να μειώνεται, το εισόδημα να στηρίζεται, όσο -θα το ξαναπώ- το επιτρέπουν οι εθνικές δυνατότητες.

Η χώρα μας είναι μία από εκείνες τις χώρες που δεν τέθηκε σε πρώιμο καθεστώς παρακολούθησης από την Ευρωπαϊκή Επιτροπή για παραβίαση των κανόνων του ευρωπαϊκού ελλείμματος και είναι επιτυχία για τη χώρα ότι μπορεί να συνδυάζει υψηλούς ρυθμούς ανάπτυξης με δημοσιονομική συνέπεια.

(Χειροκροτήματα από την πτέρυγα της Νέας Δημοκρατίας)

Τα τραύματα της χρεοκοπίας εξακολουθούν να είναι ανοικτά στην ελληνική κοινωνία και ξέρω πολύ καλά ότι ο πληθωρισμός εξακολουθεί να δοκιμάζει τα νοικοκυριά και ξέρω πολύ καλά ότι θα χρειαστεί επίμονη προσπάθεια, η οποία θα διαρκεί όσο χρειαστεί, για να μπορούμε να στηρίξουμε το εισόδημα, ειδικά των ασθενέστερων συμπολιτών μας, σε έναν δρόμο ο οποίος είναι δύσκολος αλλά θα μας φέρει σύντομα στο ξέφωτο. Για παράδειγμα, μιας και μιλάμε για στήριξη της οικονομίας και της κοινωνίας, αυτές τις μέρες καταβάλλονται 780 εκατομμύρια ενισχύσεων σε παραπάνω από τετρακόσιες χιλιάδες αγρότες μας όπως είχαμε δεσμευτεί.

(Χειροκροτήματα από την πτέρυγα της Νέας Δημοκρατίας)

Ενθυμούμενος τις συναντήσεις που είχαμε με τον αγροτικό κόσμο πριν από λίγους μήνες, πρακτικά τα αιτήματα των αγροτών έχουν ικανοποιηθεί, το βασικό αίτημά τους, ζητήματα που έχουν να κάνουν με τη μονιμοποίηση της επιστροφής του ειδικού φόρου κατανάλωσης στο πετρέλαιο και την έγκαιρη αποπληρωμή των επιδοτήσεων του ΟΠΕΚΕΠΕ μέσα από τον ΟΠΕΚΕΠΕ. Όλα αυτά υλοποιήθηκαν. Είναι κάτι το οποίο γίνεται πράξη, όπως και στην πράξη θα παραμείνουν -θα το ξαναπώ- οι μόνιμες αυξήσεις των μισθών.

Ξέρω ότι υπάρχουν συμπολίτες μας σήμερα που μπορεί να θεωρούν ότι αυτά τα 50 ευρώ τα οποία πήραν ως αύξηση στον κατώτατο μισθό ως μία σταγόνα στον ωκεανό. Δεν είναι όμως ακριβώς έτσι. Μπορεί να μην μπορούμε να κάνουμε κάτι παραπάνω αυτήν τη στιγμή, αλλά κάποια στιγμή η ακρίβεια θα υποχωρήσει και οι αυξήσεις των μισθών θα παραμείνουν και το 2027 θα είμαστε εδώ και θα έχουμε υλοποιήσει τη δέσμευσή μας για κατώτατο μισθό 950 ευρώ και μέσο μισθό 1.500 ευρώ…

(Χειροκροτήματα από την πτέρυγα της Νέας Δημοκρατίας)

…σε ένα κράτος το οποίο θα γίνεται ολοένα και πιο ψηφιακό, με μεγάλα έργα παντού, με μια πατρίδα η οποία θα προστατεύει τα σύνορά της, με ισχυρές Ένοπλες Δυνάμεις και με δυνατή φωνή τόσο στο εσωτερικό, όσο και στο εξωτερικό.

Αυτή είναι η κυβερνητική μας ατζέντα: Έργα μεγάλα και μικρά. Ενδεικτικά αναφέρω την πλατφόρμα του «e-καταναλωτής», η οποία έχει διευρυνθεί πια και συμπεριλαμβάνει τρεις χιλιάδες προϊόντα και ζητώ από τους καταναλωτές να την αξιοποιούν για να μπορούν να συγκρίνουν διαφορετικά καλάθια του νοικοκυριού σε διαφορετικές αλυσίδες και να μπορούν να εντοπίζουν με μεγαλύτερη ευκολία ποιες αλυσίδες προσφέρουν τις καλύτερες τιμές. Αλλαγές όπως είπα μικρές και μεγάλες, όπως αυτή που δρομολογούμε σήμερα, χωρίς να κρύβουμε τον στόχο μας που δεν είναι άλλος από το να βαδίζουμε με σιγουριά για να μπορούμε να φτάσουμε πιο κοντά στην Ευρώπη σε όλα, προβάλλοντας όμως και όσα καλείται η πατρίδα μας να διεκδικήσει από τις Βρυξέλλες: περισσότερα κονδύλια για τους αγρότες μας, ενιαία και δυναμική πολιτική στο μεταναστευτικό, με κοινή πολιτική για τη στρατηγική για την άμυνα με ευρωπαϊκούς πόρους, όχι μόνο στα λόγια αλλά στην πράξη στήριξη της ευρωπαϊκής αμυντικής βιομηχανίας.

Και βέβαια όλοι ξέρουν ποια είναι η δύναμη που έβαλε την Ελλάδα στην Ευρώπη και την κράτησε εκεί σε αυτήν την Αίθουσα, με πολιτικό κόστος, όταν κινδύνεψε.

(Χειροκροτήματα από την πτέρυγα της Νέας Δημοκρατίας)

Όλοι ξέρουν ποια είναι η πολιτική δύναμη η οποία καθιέρωσε τα εθνικά μας σύνορα ως τα ανατολικά όρια ολόκληρης της Ευρωπαϊκής Ένωσης.

(Χειροκροτήματα από την πτέρυγα της Νέας Δημοκρατίας)

Όλοι ξέρουν ποια είναι η πολιτική δύναμη που στήριξε την κοινωνία στη διάρκεια της πανδημίας με παραπάνω από 40 δισεκατομμύρια, που έφερε 72 δισεκατομμύρια ευρώ από το νέο ΕΣΠΑ και από το Ταμείο Ανάκαμψης, έχοντας έναν ρόλο τα τελευταία χρόνια σε όλα τα μεγάλα κοινοτικά στοιχήματα από την ενεργειακή κρίση μέχρι την πράσινη μετάβαση.

Μιλώ, όπως αντιλαμβάνεστε, για το νήμα το οποίο ενώνει τη μεταρρύθμιση την οποία συζητούμε σήμερα με όσα θα δοκιμαστούν αύριο στις κάλπες των ευρωεκλογών. Είναι μία αναμέτρηση η οποία έχει πρόσημο ευρωπαϊκό αλλά με περιεχόμενο εθνικό, καθώς σύσσωμη η Αντιπολίτευση θέλει να τη μετατρέψει σε δημοψήφισμα κατά της Κυβέρνησης, η οποία εκλέχτηκε μόλις πριν από δέκα μήνες, με φτηνές και ανυπόστατες κατηγορίες χωρίς ούτε μία λέξη μέχρι στιγμής στον προεκλογικό διάλογο για τα σημαντικά ευρωπαϊκά θέματα.

Προφανώς θέλω να απαντήσω σε τέτοιες λογικές. Θα έχουμε την ευκαιρία εξάλλου στην προεκλογική περίοδο να μιλήσουμε περισσότερο για το όραμά μας, για το πώς αντιλαμβανόμαστε τη θέση της Ελλάδας στην Ευρώπη, αλλά και τον ρόλο της Ευρώπης σε ένα διεθνές γεωπολιτικό περιβάλλον το οποίο γίνεται ολοένα και πιο περίπλοκο.

Όσο τώρα για τους εμπόρους της πίστης, νομίζω ότι η Εκκλησία απάντησε πολύ καλύτερα από εμένα. Δεν χρειάζεται να προσθέσω τίποτα άλλο.

(Χειροκροτήματα από την πτέρυγα της Νέας Δημοκρατίας)

Θα ξαναπώ όμως ότι μέσα σε αυτό το περιβάλλον τοξικότητας εμείς δεν έχουμε εχθρούς. Έχουμε πολιτικούς αντιπάλους αλλά εχθρούς δεν έχουμε. Δεν μαχόμαστε την αντιπολίτευση των άλλων κομμάτων, απαντούμε πάντα, αλλά η πιο σκληρή αντιπολίτευση είναι η αντιπολίτευση των καθημερινών προβλημάτων.

Για μας το πρώτο ζητούμενο παραμένει η σταθερότητα και η συνέχεια αυτής της πορείας ανάπτυξης που έχει ήδη αποδώσει χειροπιαστά αποτελέσματα και γι’ αυτό και ναι, σηκώνουμε το γάντι των αληθινών διλημμάτων αυτών των ευρωεκλογών:

Θέλουμε να εξακολουθούμε σε αυτήν την πορεία, παρά τις δυσκολίες εθνικής σιγουριάς, οικονομικής ανακούφισης ή να ρισκάρουμε όλα όσα έχουμε πετύχει ως τώρα με αψήφιστες αποφάσεις και με νέα πειράματα;

Είμαστε έτοιμοι να δυναμώσουμε τις ελληνικές διεκδικήσεις στην Ευρωβουλή ή θα στείλουμε εκεί εκπροσώπους που κατηγορούν τον τόπο και την πατρίδα σε κάθε ευκαιρία;

(Χειροκροτήματα από την πτέρυγα της Νέας Δημοκρατίας)

Και τελικά θα επιστρέψουμε στην καθήλωση ή θα διατηρηθούμε σε αυτήν την ανοδική τροχιά των μεταρρυθμίσεων, όπως αυτή που θα ψηφίσουμε σε λίγο;

Και ναι και σε αυτά τα συγκεκριμένα ερωτήματα καλούμαστε να απαντήσουμε στις 9 Ιουλίου.

Και προσωπικά είμαι αισιόδοξος ότι σε σαράντα ημέρες από σήμερα οι Ελληνίδες και οι Έλληνες θα επιβεβαιώσουν για μια ακόμη φορά την εμπιστοσύνη τους στη Νέα Δημοκρατία αλλά και στις δικές τους δυνάμεις, δίνοντάς μας και πάλι μια ισχυρή διπλή εντολή, να ξεπεράσουμε λάθη, να γινόμαστε όλο και καλύτεροι για να βελτιώσουμε την καθημερινότητα κάθε Ελληνίδας και κάθε Έλληνα στη χώρα μας, σε ένα πλατύ ρεύμα δυνάμεων που πιστεύουν στον πατριωτισμό της ευθύνης, στον εκσυγχρονισμό της δημιουργίας.

Και το ίδιο αισιόδοξος όμως είμαι και για τις αλλαγές που συνεχίζονται για μια πιο γρήγορη, για μια πιο ορθή απονομή της δικαιοσύνης. Και η θετική μας ψήφος στο σημερινό νομοσχέδιο είναι και ένα μήνυμα στήριξης και ενθάρρυνσης προς τους λειτουργούς της και είναι μια πρώτη σφραγίδα στο διαβατήριο σταθερότητας και συνέχειας της Ελλάδας σε ένα ταξίδι που θα τη φέρει με σταθερά βήματα ολοένα και πιο κοντά στην Ευρώπη.

Σας ευχαριστώ πολύ και εύχομαι σε όλες τις Ελληνίδες και όλους τους Έλληνες, Καλή Ανάσταση και καλό Πάσχα.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Μετά την τοποθέτηση του κυρίου Πρωθυπουργού επί του νομοσχεδίου του Υπουργείου Δικαιοσύνης, καλείται στο Βήμα ο Πρόεδρος της Κοινοβουλευτικής Ομάδας του ΣΥΡΙΖΑ κ. Φάμελλος για τη δική του τοποθέτηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ξαναέρθει ο Πρωθυπουργός ή έφυγε για Πάσχα;

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ξαναέρθει ή έφυγε για Πάσχα, για να ξέρουμε;

**ΠΡΟΕΔΡΟΣ (Κωνσταντίνος Τασούλας):** Παρακαλώ ησυχία.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, διανύουμε τη Μεγάλη Εβδομάδα και σε λίγες μέρες θα γιορτάσουμε το Πάσχα, τη μεγαλύτερη γιορτή του χριστιανισμού.

Την ίδια στιγμή όμως οφείλουμε να σκεφτόμαστε ότι στη Μέση Ανατολή εκτυλίσσεται μια τραγωδία. Αυτές τις μέρες πρέπει να είμαστε πολύ πιο ευαίσθητοι, κάτι που θα έπρεπε βέβαια η παγκόσμια κοινότητα να κάνει κάθε μέρα. Είναι προφανές, για να είμαστε ξεκάθαροι, ότι καταδικάζουμε και την τρομοκρατική επίθεση της Χαμάς στις 7 Οκτωβρίου και την επίθεση του Ιράν στο Ισραήλ.

Όμως δεν μπορούμε να σιωπούμε μπροστά σε μια ανθρωπιστική τραγωδία η οποία συντελείται στη Γάζα, σε μια τραγωδία χωρίς τέλος. Συμπληρώνονται σχεδόν επτά μήνες, περίπου τριάντα πέντε χιλιάδες άνθρωποι έχουν χάσει τη ζωή τους, το 70% είναι γυναίκες και παιδιά. Παράλληλα ο πλήρης αποκλεισμός του παλαιστινιακού πληθυσμού από το Ισραήλ και η απουσία ανθρωπιστικής βοήθειας, εξαιτίας του αποκλεισμού, καθιστά ορατό τον κίνδυνο ενός καθολικού λιμού.

Πρωτόγνωρες κινητοποιήσεις παγκόσμια ιδίως της νέας γενιάς μετατρέπονται σε ένα φιλειρηνικό κίνημα για το βασικό αγαθό της ζωής. Νομίζω ότι συμφωνείτε ότι τέτοιες μέρες δεν μπορούμε να μείνουμε απαθείς. Δεν μπορούμε να μείνουμε απαθείς μπροστά στην απώλεια της ζωής.

Κυρίες και κύριοι της Κυβέρνησης, μπορεί ο κύριος Πρωθυπουργός να έφυγε πολύ γρήγορα, μπορεί να μιλάτε γενικώς εκεί οι Υπουργοί και να μη δίνετε καμμία σημασία στο τι γίνεται στην κοινοβουλευτική διαδικασία, μπορείτε όμως να δώσετε λίγη σημασία στο τι γίνεται στη Γάζα; Μπορείτε να δώσετε λίγη σημασία στο αγαθό της ζωής και της ειρήνης; Κάντε κάτι, γιατί δεν κάνετε τίποτα ούτε σε διεθνές και διπλωματικό επίπεδο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Είναι επιτακτική ανάγκη η οριστική κατάπαυση του πυρός στη Γάζα, η προστασία των αμάχων, η επιστροφή των ομήρων και η μόνιμη λύση με ένα ισραηλινό και ένα παλαιστινιακό κράτος.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ)**

Οφείλω επίσης να αναφερθώ εισαγωγικά στην απάνθρωπη, αναχρονιστική, αντιδημοκρατική και ξεκάθαρα ακροδεξιά τοποθέτηση του ακόμα Υφυπουργού Υγείας κ. Βαρτζόπουλου. Αλήθεια, γιατί δεν είναι εδώ ο κ. Βαρτζόπουλος; Γιατί δεν έχει έρθει καθόλου σήμερα; Γιατί τον κρύβετε; Γιατί δεν είπε κουβέντα ο Πρωθυπουργός γι’ αυτά τα αίσχη που ακούστηκαν χθες από το στόμα του κ. Βαρτζόπουλου;

Έφτασε σε σημείο να συνδέσει τις γυναικοκτονίες με βιολογικά αίτια, νομιμοποιώντας τις έτσι. Δεν θα σχολιάσω τα νέα απαράδεκτα σχόλιά του και την αφωνία του Πρωθυπουργού. Απαράδεκτο να είναι παρών στο Βήμα και να μην πει κάτι για ένα μείζον ζήτημα. Έχετε ευθύνη. Θεσπίστε τώρα τη νομική αναγνώριση του όρου γυναικοκτονία όπως έχουμε προτείνει κατ’ επανάληψη με τροπολογίες.

Διότι προφανώς δεν είναι μόνο ο κ. Βαρτζόπουλος ούτε ο κ. Φλωρίδης, ο οποίος έκανε κι αυτός πολύ μεγάλο λάθος και άτοπη τοποθέτηση που έσπευσε να τον υπερασπιστεί. Οφείλει η Κυβέρνηση άμεσα να αποπέμψει τον κ. Βαρτζόπουλο. Είναι η ελάχιστη τοποθέτηση που απαιτείται σε μια δημοκρατική κοινωνία. Είναι απαράδεκτο να ακούγονται τέτοιες προσβολές για τις γυναίκες, τις μανάδες μας, τις γυναίκες μας, τις κόρες μας. Απαράδεκτο!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Κυρίες και κύριοι Βουλευτές, στο νομοσχέδιο αυτό η δικαιοσύνη μπαίνει στο επίκεντρο της συζήτησης, όμως η δικαιοσύνη στη χώρα σήμερα και με την υπουργία του κ. Φλωρίδη και με την υπουργία του κ. Βορίδη και του κ. Μπούγα βρίσκεται αντιμέτωπη με τη μεγαλύτερη κρίση εμπιστοσύνης. Διότι το 70% των πολιτών σε πρόσφατη έρευνα που διάβασα αμφισβητεί την αξιοπιστία της.

Ο κ. Φλωρίδης επέλεξε να δημιουργήσει έναν πραγματικό διχασμό με το δικαστικό χάρτη και αντί να έχουμε δικαστικό χάρτη, έχουμε διχαστικό χάρτη που τροφοδοτεί πολλές τοπικές αντιθέσεις: Λειβαδιά εναντίον Θήβας, Αμαλιάδα εναντίον Πύργου, Αγρίνιο εναντίον Μεσολογγίου, χωρίς λόγο. Ειλικρινά αυτό είναι το κοινωνικό αποτέλεσμα στο οποίο αναφέρθηκε ο κ. Μητσοτάκης; Έχει, λέει, κοινωνικό αποτέλεσμα το νομοσχέδιο αυτό. Ποιο; Το να μαλώνουν πολίτες και φορείς στην επαρχία της χώρας στην περιφέρεια;

Θέτει έτσι ο κ. Φλωρίδης σε περιττό κόστος και κόπο και τους πολίτες και τις επιχειρήσεις που δεν θα έχουν τη δυνατότητα πρόσβασης στα κατά τόπους ειρηνοδικεία, κλείνει δικαστικές μονάδες σε άγονες και απομακρυσμένες περιοχές, προσβάλλει έτι περαιτέρω την ηπειρωτικότητα, την ορεινότητα, τη νησιωτικότητα και δημιουργεί και μια δικαιοσύνη δύο ταχυτήτων.

Προσέξτε, αλλιώς, λέει, θα δικάζουμε μέχρι το 2026 στην Αθήνα και αλλιώς στην υπόλοιπη Ελλάδα. Εμείς προσπαθούμε εν τω μεταξύ στη Θεσσαλονίκη και στην υπόλοιπη Ελλάδα να πείσουμε τους πολίτες ότι δε φταίει για όλα το αθηνοκεντρικό κράτος και εσείς κάνετε ακόμα μεγαλύτερες διακρίσεις και το παράλογο το οποίο ζούμε. Πολίτες, δικηγόροι και δικαστικοί δύο ταχυτήτων.

Και με αυτό το νομοσχέδιο η δικαιοσύνη, της οποίας το κύρος βάλλεται για πολλούς λόγους και κυβερνητικής ευθύνης, δέχεται ακόμη ένα χτύπημα. Το πρόβλημα απόδοσης και αξιοπιστίας της δικαιοσύνης είναι, πράγματι, ένα δομικό πρόβλημα της κοινωνίας, κύριοι Υπουργοί. Οφείλουμε να στηρίξουμε τη δικαιοσύνη και τους λειτουργούς της, να εμφυσήσουμε ξανά την εμπιστοσύνη των πολιτών. Για να το πετύχουμε αυτό όμως χρειάζονται αλλαγές και δεν είναι αλλαγή η συρρίκνωση αλλά είναι η προώθηση μεταρρυθμίσεων σε συνεργασία με τους λειτουργούς της δικαιοσύνης.

Πρέπει να υπάρχει, δηλαδή, ένα σχέδιο γιατί αλλιώς όποια αλλαγή θα μείνει στα χαρτιά. Ακόμα και αν ήταν θετική αλλαγή αυτή, αν είναι αποσπασματική –αν ήταν, γιατί είναι και ελλιπής-, στα χαρτιά θα έμενε.

Εδώ, λοιπόν, έχουμε ένα σχέδιο το οποίο διαμορφώθηκε κρυφά από τους λειτουργούς. Την Παρασκευή το μεσημέρι συναντηθήκαμε με τους δικαστικούς υπαλλήλους στη Θεσσαλονίκη. Είδαμε και όλους τους εκπροσώπους εδώ. Πίσω από την πλάτη τους, κρυφά έγινε το σχέδιο αυτό και κατόπιν εορτής το έμαθαν για το περιεχόμενο του νομοσχεδίου.

Ποια είναι τα πραγματικά προβλήματα της δικαιοσύνης; Συμφωνώ με κάποια που είπε ο κ. Μητσοτάκης, δεν τα είπε όλα όμως. Είπε ότι έχουμε πολλούς δικαστές. Μάλιστα. Είπε ότι έχουμε λίγους πόρους στη δικαιοσύνη; Δεν το είπε. Η Ελλάδα είναι τελευταία όσον αφορά την επένδυση στη δικαιοσύνη. Είπε ότι έχουμε πολλούς δικαστές. Γιατί δεν είπε ότι έχουμε λίγους δικαστικούς υπαλλήλους; Στο Συμβούλιο της Ευρώπης η αναλογία είναι νομίζω 3,3 υπάλληλοι προς 1 δικαστικό, στην Ελλάδα είναι 1,3. Γιατί είμαστε στο 1/3, κύριε Φλωρίδη; Έχουμε πολλούς δικαστικούς, θα βγάλουν αυτοί τη δουλειά.

Όλοι οι πολίτες το γνωρίζουν, δεν είναι ανάγκη να είσαι Βουλευτής για να γνωρίζεις ότι υπάρχει πρόβλημα υποδομών, εξοπλισμού, κατάρτισης, στελέχωσης και σε δικαστές και σε δικαστικούς υπαλλήλους. Λύνει κάτι από αυτά το νομοσχέδιο; Κύριε Φλωρίδη, όχι δεν λύνει τίποτα από τα μεγάλα ζητήματα της δικαιοσύνης. Δυστυχώς δημιουργεί επιπρόσθετα προβλήματα.

Ο κ. Φλωρίδης και ο κ. Μητσοτάκης παρουσιάζουν ως εμβληματικό το νομοσχέδιο αυτό. Φτάνουν σε μεγαλοστομίες μιας μεγάλης μεταρρύθμισης και εδώ θέλω να κάνω ένα σχόλιο. Άκουσα και τον Πρωθυπουργό να αφήνει κάτι να εννοηθεί, είναι και στην τεκμηρίωση που έχετε δώσει, κύριε Καλαφάτη, και το λένε όλοι. Λοιπόν, είναι ντροπή να συνδέετε την πολιτική σας με τον Ελευθέριο Βενιζέλο. Είναι τουλάχιστον ντροπή.

Διότι δεν μπορεί ένας Πρωθυπουργός που βαρύνεται με το σκάνδαλο των υποκλοπών, με το σκάνδαλο της διαρροής προσωπικών δεδομένων, με το έγκλημα των Τεμπών, που τον κατηγορούν τέσσερις, τουλάχιστον σε παγκόσμιο επίπεδο φορείς να λέει ότι είναι και μεγάλος μεταρρυθμιστής. Ε, ντροπή, κύριε Μητσοτάκη! Ντροπή δηλαδή!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εξάλλου δεν είναι ανάγκη να τα πει ο ΣΥΡΙΖΑ. Στο πρόσφατο δημοψήφισμα του Δικηγορικού Συλλόγου Αθήνας το 90,14% των νομικών της Αθήνας απέρριψαν τον δικαστικό χάρτη και όπως είπε ο Πρόεδρος κ. Βερβεσός, «είναι η φωνή μας απέναντι στην προχειρότητα και την αλαζονεία», των κυρίων Φλωρίδη - Μητσοτάκη προσθέτω εγώ.

Στην επιτροπή οι δικαστικοί μάς είπαν ότι δεν υπάρχει καμμία περίπτωση συντόμευσης των αποφάσεων, γιατί τις γρήγορες και ποιοτικές αποφάσεις τις ολοκληρώνουν περισσότεροι καλύτερα καταρτισμένοι δικαστές με περισσότερους δικαστικούς υπαλλήλους. Δεν υπάρχει κάτι τέτοιο, ούτε τεχνολογικά εργαλεία ούτε ψηφιοποίηση ούτε κατάρτιση. Και ξέρετε από αυτά ξεκινάει η Παγκόσμια Τράπεζα αλλά εσείς δεν τολμάτε να τα κάνετε. Πηγαίνετε μόνο σε μια πρόχειρη μεταρρύθμιση για τα μάτια του κόσμου, να πάρετε τον τίτλο. Εμ, δεν κερδίζεται έτσι ο τίτλος.

Εδώ έχετε ξεχάσει τους άμεσα ενδιαφερόμενους. Διαβάζω τι λέει η Πρόεδρος εφετών: «Δεν είμαι βέβαιη ότι θα έχει αποτελεσματικότητα», αυτό το είπε στη Βουλή. Αναρωτιόμαστε για ποιον λόγο έχει έρθει ένα τέτοιο νομοσχέδιο. Ξέρετε, οι δικαστικοί υπάλληλοι μάς έχουν πει ότι οι ανατροπές που κάνετε στη λειτουργία, γιατί θα έχουμε επιβράδυνση, κρύβουν από την πίσω πόρτα και ιδιωτικοποίηση λειτουργιών της δικαιοσύνης.

Και ενώ παινεύεστε για ανάπτυξη, μας φέρνετε μία ρύθμιση που είναι ξεκάθαρα μνημονιακή. Καταργείτε και συγχωνεύετε, δηλαδή, δικαστικές μονάδες. Καταργείτε τα ειρηνοδικεία παρ’ ότι είναι γνωστό ιδιαίτερα στην περιφέρεια, από την οποία προέρχομαι και εγώ, ότι ο θεσμός αυτός παρέχει στον πολίτη πρόσβαση στη δικαιοσύνη και ταυτόχρονα είναι πολύ λειτουργικός στις μικρές κοινωνίες.

Τα στοιχεία στα οποία στηριχτήκατε καταγγέλθηκε πάλι από τους εκπροσώπους των φορέων στην επιτροπή ότι είναι διαστρεβλωμένα, ανύπαρκτα στατιστικά, μια εικόνα που δεν ανταποκρίνεται στην πραγματικότητα και με απαξιωτικούς χαρακτηρισμούς για τους δικαστικούς, τους οποίους θέλετε, τάχατες, να αναβαθμίσετε. Άλλα είπε ο κ. Μητσοτάκης, άλλα κάνετε.

Με τον κοινωνικό αυτοματισμό, αλήθεια, αυτόν του κακοχαρακτηρισμού της προσβολής των δικαστικών ως μεσίτες, ψαράδες κ.λπ. επιχειρείτε τι; Να στρέψετε την κοινωνία κατά των δικαστικών και να περάσει το σχέδιό σας; Κύριε Φλωρίδη, ξέρετε, αυτά είναι πολύ παλιά εργαλεία, πολύ παλιά εργαλεία και πουλάτε και ένα μεταρρυθμιστικό προφίλ.

Ξέρω όμως και ξέρουμε ότι απεχθάνεστε οποιαδήποτε διαδικασία διαβούλευσης. Φάνηκε στους πρόσφατους κώδικες που δεν αφήσατε και δεν δημιουργήσατε επιστημονική νομοπαρασκευαστική επιτροπή για να τους διαμορφώσει. Το κάνατε εν κρυπτώ με δικούς σας συνεργάτες. Τόσο εμπιστεύεστε την επιστήμη. Έτσι συσπειρώσατε όλους τους φορείς εναντίον σας.

Αλλά υπάρχει και κάτι ακόμα στον σχεδιασμό. Αυτό που είπε ο Δικηγορικός Σύλλογος Πειραιά, ότι αυτό το σχέδιο συνηγορεί υπέρ των μεγάλων δικηγορικών γραφείων και των δικηγορικών εταιρειών εις βάρος των μικρών και μικρομεσαίων δικηγόρων και ιδιαίτερα των νέων.

Οφείλω να επισημάνω τα ιδιαίτερα αρνητικά χαρακτηριστικά στην ύπαιθρο. Και στην Περιφέρεια Θεσσαλονίκης έχουμε εισπράξει πάρα πολλές καταγγελίες και το λέω γιατί είναι η περιοχή που και εγώ έχω την τιμή να εκλέγομαι. Έχουμε κατάργηση ειρηνοδικείων στα Κουφάλια, στα Βασιλικά, στον Λαγκαδά. Δημιουργία ενός πρωτοδικείου σε μία περιοχή που υπάρχει ήδη καταγγελία για αυθαίρετο κτήριο στο Λαγκαδά, ενώ σε άλλη περιοχή -αναφέρθηκε και από άλλον συνάδελφο, τον ανεξάρτητο Βουλευτή κ. Χουρδάκη- στην ανατολική Θεσσαλονίκη, όπου έχουμε υψηλή πληθυσμιακή συγκέντρωση δεν υπάρχει αντίστοιχη πρόταση. Για τον λόγο αυτό, λοιπόν, πρέπει να πω ότι δεν προχωράτε σε αυτά που ζητά η δικαιοσύνη, δεν στηρίζετε τους υπαλλήλους.

Εμείς κάναμε μία κίνηση η οποία θα είναι αποκαλυπτική των προθέσεών σας. Καταθέσαμε εμείς μία τροπολογία που στηρίζει τους δικαστικούς υπαλλήλους και επαναθεσμοθετούμε, αν εγκριθεί, το επίδομα ειδικών συνθηκών. Είναι απαραίτητο πρώτα από όλα γιατί είναι μια αδικία από το 2011 η οποία χρειάζεται και στις σημερινές συνθήκες που δύσκολα τα βγάζει πέρα κάθε Έλληνας και κάθε Ελληνίδα με την πολιτική ακρίβειας. Περιμένουμε, λοιπόν, και την τοποθέτηση των άλλων κομμάτων, αλλά πρώτα απ’ όλα, κύριε Φλωρίδη, περιμένουμε εσάς, γιατί έχω ακούσει ότι το αφήσατε να εννοηθεί. Εδώ, λοιπόν, είμαστε, ιδού η Ρόδος. Περιμένουμε την τοποθέτησή σας.

Όμως είναι γεγονός ότι απαιτείται να κάνουμε πολύ περισσότερα από την ενίσχυση των δικαστικών υπαλλήλων, πράγματι. Γιατί το αίτημα για δικαιοσύνη επανέρχεται όλο και πιο συχνά. Η κοινωνία απαιτεί δικαιοσύνη. Δεν πρέπει να έχει υπόνοιες για ατιμωρησία ή έλλειψη αμεροληψίας. Ο ρόλος της δικαστικής εξουσίας, πράγματι, είναι πολύτιμος. Χρειαζόμαστε να τίθενται όρια και στην παραβατικότητα αλλά και στην αυθαίρετη άσκηση της εκτελεστικής, αν θέλετε, λειτουργίας, της εξουσίας δηλαδή. Οι καθυστερήσεις μάς εκθέτουν και προκαλούν την κοινή γνώμη, είναι γεγονός.

Πρώτα απ’ όλα έχουμε ένα μείζον ζήτημα αυτές τις μέρες. Δεν είπε τίποτα ο κύριος Πρωθυπουργός. Μίλησε για δικαιοσύνη, αλλά ξέχασε το έγκλημα των Τεμπών και το μεγάλο πρόβλημα που έχουμε σε αυτήν την υπόθεση. Εδώ οι πολίτες είναι βέβαιοι για σχέδιο συγκάλυψης. Από τη μία ο Πρωθυπουργός δηλώνει ότι η δικαιοσύνη πρέπει να αποφανθεί αλλά από την άλλη η Κοινοβουλευτική Ομάδα της Νέας Δημοκρατίας σύσσωμη απέρριψε το αίτημα για σύσταση προκαταρκτικής επιτροπής παρ’ ότι ήρθε δικογραφία από την ευρωπαϊκή εισαγγελική αρχή. Εδώ, λοιπόν, υπάρχει ένα θέμα. Η κυβερνητική πλειοψηφία μπλοκάρει τη λειτουργία της δικαιοσύνης για το έγκλημα των Τεμπών όσον αφορά τις ευθύνες Υπουργών. Δεν είναι μικρή υπόθεση. Αποδεικνύει την υποκρισία του κ. Μητσοτάκη.

Η Ευρωπαία Εισαγγελέας ξεκάθαρα έχει πει ότι θολώνετε τα νερά, πνίγεται η υπόθεση, ότι ο ρόλος τους είναι να ερευνούν και δεν τους δίνεται αυτή η δυνατότητα σε αυτή την περίπτωση. Στη συνέχεια των δηλώσεών της, βέβαια, οι Υπουργοί της Νέας Δημοκρατίας στράφηκαν κατά της Ευρωπαίας Εισαγγελέως. Έτσι σέβεστε τη δικαιοσύνη; Έτσι εκθέτετε τη χώρα στην Ευρώπη, τελικά; Γιατί αυτό έχουμε, επειδή τόλμησε να πει ότι σταμάτησε η έρευνα για τα πολιτικά πρόσωπα. Μα, αυτό δεν είναι αλήθεια; Για τα υπόλοιπα πρόσωπα προχωράει κανονικά η έρευνα. Εδώ για την σύμβαση 717 σταμάτησε στον κ. Καραμανλή παρ’ ότι ο Χρήστος Σπίρτζης δέχτηκε ακόμη και αυτοβούλως να ερευνηθεί η υπόθεσή του. Εσείς αποδείξατε ότι δεν σέβεστε ούτε την δικαιοσύνη ούτε το δίκαιο.

Φτάσατε σε σημείο να απορρίψετε την κλήση στην εξεταστική επιτροπή του προέδρου και διευθύνοντος συμβούλου ΟΣΕ και ΕΡΓΟΣΕ αντίστοιχα επί Νέας Δημοκρατίας, δεν μιλάμε επί ΣΥΡΙΖΑ, αυτούς που εσείς βάλατε και παραιτήθηκαν μετά από ό,τι έγινε με τις ευθύνες του κ. Καραμανλή.

Οι καταγγελίες για το μπάζωμα-ξεμπάζωμα και για το μοντάζ των ηχητικών ντοκουμέντων δικαίως έγιναν αντικείμενο της πρότασης δυσπιστίας. Η Κυβέρνηση μπορεί να έλαβε την εμπιστοσύνη των Βουλευτών. Πρέπει να πω όμως ότι έχει χάσει εδώ και καιρό την εμπιστοσύνη μεγάλης ομάδαςομάδας της κοινωνίας. Απέναντι σε αυτό δεν είπε τίποτα σήμερα ο κ. Μητσοτάκης. Και να σας πω την αλήθεια δεν μπορεί να σβήσει η ελληνική κοινωνία με τίποτα από τη μνήμη της τα χειροκροτήματα στον κ. Καραμανλή. Ήταν μία ημέρα ντροπής η ημέρα που χειροκρότησε σύσσωμη η Κοινοβουλευτική Ομάδα της Νέας Δημοκρατίας τον κ. Καραμανλή όταν υπάρχει αυτό το βάρος στην ελληνική κοινωνία.

Αλλά, δυστυχώς, η ντροπή συνεχίζεται. Γιατί ο κύριος Πρωθυπουργός στον «ΣΚΑΪ» είπε ότι αυτό που θα άλλαζε από τη διαχείριση μετά το δυστύχημα των Τεμπών ήταν η διαχείριση της επικοινωνίας γιατί υπάρχουν, λέει, θεωρίες συνωμοσίας για το μπάζωμα-ξεμπάζωμα. Θεωρώ ότι προκαλείτε την κοινωνία, αν αναφέρεστε σε αυτή την κρίσιμη στιγμή που βαραίνει την ελληνική κοινωνία με τέτοια προκλητικότητα. Εννοεί, δηλαδή, ο κύριος Πρωθυπουργός ότι έγιναν λάθη στην προπαγάνδα που χρειαζόταν για να κουκουλώσει με βάση το σχέδιο συγκάλυψης και αυτό που έγινε μετά το έγκλημα των Τεμπών; Θεωρείτε ότι έχει γίνει εκεί λάθος, ότι το σχέδιο προπαγάνδας της Κυβέρνησης ήταν λάθος; Διότι μιλήσατε για την επικοινωνία.

Τώρα που η εισαγγελέας εφετών μεταφέρει στην Εισαγγελία του Αρείου Πάγου και από εκεί στη Βουλή δικογραφία, μετά τον αγώνα των γονέων, των συγγενών των θυμάτων, για να διερευνηθούν ευθύνες τεσσάρων Υπουργών τι θα κάνει η κυβερνητική πλειοψηφία; Θα επιτρέψετε τη διερεύνηση των ευθυνών ή θα σταματήσετε ξανά τον έλεγχο; Δεν έχετε απαντήσει.

Τελικά είναι θεωρία συνωμοσίας το μπάζωμα; Δηλαδή τώρα που έρχεται στη Βουλή η δικογραφία εξακολουθεί να πιστεύει ο κ. Μητσοτάκης ότι είναι θεωρία συνωμοσίας; Ή είναι εικονική πραγματικότητα το ότι γίνονται τώρα έρευνες σε ένα ιδιωτικό οικόπεδο στο οποίο μεταφέρθηκαν τόνοι χώματος και αποδεικτικού υλικού; Είναι εικονική πραγματικότητα; Δεν είναι η πραγματικότητα που ζούμε;

Είστε Υπουργός Δικαιοσύνης. Είναι τελικά για τα μπάζα και η εισαγγελική παραγγελία που θα έρθει στη Βουλή, κύριε Φλωρίδη; Γιατί είπατε όσοι ασχολούνται με το μπάζωμα είναι για τα μπάζα. Αναρωτιέμαι αν έχετε, τουλάχιστον, το πολιτικό μέγεθος να πείτε ένα συγγνώμη στους συγγενείς των θυμάτων, που είπατε ότι όσοι ασχολούνται με τα μπάζα, δηλαδή με τα αποδεικτικά στοιχεία ενός εγκλήματος και πιθανά με ευρήματα, δηλαδή οι συγγενείς, είναι για τα μπάζα; Είναι δυνατόν, κύριε Φλωρίδη, να παραμένετε σε αυτή τη θέση χωρίς ούτε μία συγγνώμη, ενώ έχει αποκαλυφθεί, και αυτό είναι γραμμένο πλέον σε επίσημα ντοκουμέντα, ότι τουλάχιστον τριακόσια κυβικά μέτρα χώματος τη δεύτερη και την τρίτη μέρα απομακρύνθηκαν από τον χώρο του δυστυχήματος και ακολούθησε επίστρωση με πίσσα και χαλίκια; Δηλαδή, για να το πω στη νομική ορολογία, αυθαίρετη επέμβαση στον τόπο του εγκλήματος, παραβιάζοντας και περιορίζοντας τον ρόλο του ανακριτή, εφόσον ο χώρος δεν έμεινε ανέπαφος για την απρόσκοπτη συλλογή αποδεικτικών στοιχείων. Αν αυτό, λοιπόν, έρθει σε αίτηση προκαταρκτικής επιτροπής, θα επιτρέψετε στη δικαιοσύνη να διερευνήσει και αυτή την πτυχή του εγκλήματος και του σχεδίου συγκάλυψης; Περιμένουμε μία απάντηση, περιμένει η κοινωνία μία απάντηση, κύριε Φλωρίδη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Θα το κουκουλώσετε και αυτό; Θα επιχειρήσετε να αθωώσετε έτσι τον κ. Τριαντόπουλο, ο οποίος έβγαινε στα κανάλια και δήλωνε ξεκάθαρα, ότι ήταν παρών και ολοκλήρωσε την καθαριότητα στην περιοχή;

Οι κυβερνητικές επιλογές, κυρίες και κύριοι Βουλευτές, μέχρι τώρα έχουν φέρει πλήγματα στο κράτος δικαίου στη χώρα μας. Το ψήφισμα του Ευρωκοινοβουλίου για τα ζητήματα του κράτους δικαίου αποτελεί καταπέλτη για τη χώρα μας. Διαπιστώνει πολύ σοβαρές απειλές κατά της δημοκρατίας, του κράτους δικαίου και των θεμελιωδών δικαιωμάτων. Πρέπει να μιλήσουμε και για αυτό, αφού μιλάμε για τη δικαιοσύνη σήμερα.

Υπάρχουν επισημάνσεις για πιέσεις στις ανεξάρτητες αρχές, για εκφοβισμό δικαστικών λειτουργών, αναφέροντας την Ελένη Τουλουπάκη και τον Χρήστο Ράμμο, πρόβλημα μεροληψίας στην έρευνα για τα Τέμπη, το σκάνδαλο των υποκλοπών, παράνομη χρήση και εξαγωγή κακόβουλου λογισμικού. Και πρέπει εδώ να πω ότι ενώ έχουν συμπληρωθεί δύο έτη από την αποκάλυψη του σκανδάλου, δεν έχουμε ακόμα καμμία απάντηση από τη δικαιοσύνη. Πήγαμε, με τον Στέφανο Κασσελάκη, στην Εισαγγελία του Αρείου Πάγου τέλη Οκτώβρη, αρχές Νοέμβρη. Δεν έχουν ακόμα τίποτα. Και εν τω μεταξύ περνάνε οι μήνες. Δεν είναι απλό πράγμα σε μια χώρα της Ευρωζώνης να ξέρουμε ότι ο Αρχηγός του τρίτου κόμματος και έξι στελέχη -συμπεριλαμβανομένου του Αρχηγού των Ενόπλων Δυνάμεων- είναι υπό παρακολούθηση και να μην ξέρουμε για ποιον λόγο. Δεν είναι δυνατόν!

Και αυτό το σκάνδαλο συνδέεται με ευθύνες της Κυβέρνησης, γιατί η ΕΥΠ ήταν υπό την επίβλεψη του κ. Μητσοτάκη, όχι του Πρωθυπουργού γενικά, του κ. Μητσοτάκη, γιατί την πήρε υπό την επίβλεψή του μόλις ανέλαβε και έχει προσωπική ευθύνη της επιλογής της διοίκησης και του διοικητή.

Οι πολίτες κατανοούν ότι υπάρχει κι εδώ ένα σχέδιο συγκάλυψης. Δεν αποδίδονται ευθύνες. Γιατί; Γιατί οι ευθύνες είναι ψηλά. Αυτό καταλαβαίνουν οι πολίτες. Παρατηρούμε τις συντονισμένες προσπάθειες της Κυβέρνησης να υποτιμήσουν το ψήφισμα και να λοιδορήσουν τους Ευρωβουλευτές που το ψήφισαν. Και πρέπει να πω ότι θα ήμασταν περήφανοι εάν ήταν και οι τριακόσιοι τριάντα συριζαίοι Ευρωβουλευτές, αλλά είμαστε υπερήφανοι και για τον Κώστα Αρβανίτη και για την Έλενα Κουντουρά -που προσπάθησε ο κ. Μητσοτάκης να τους επιτεθεί ακόμα μια φορά σήμερα- όχι μόνο γιατί συνέβαλαν στο ψήφισμα, δηλαδή, στην αποκάλυψη του δικαίου ως οφείλουν, αλλά γιατί συνέβαλαν στο να μην είναι άμεσες οι οικονομικές επιπτώσεις στη χώρα μας, που θα έπρεπε να είναι εξαιτίας των λαθών του κ. Μητσοτάκη. Αντί να απολογείται ο κ. Μητσοτάκης που έχει φέρει την Ελλάδα σε αυτό το σημείο, κάνει κριτική στους Ευρωβουλευτές μας που στήριξαν την Ελλάδα και το δίκαιο μαζί.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Στην ετήσια έκθεση της ΑΔΑΕ για το 2022 αναφέρεται ότι χιλιάδες υποθέσεις παρακολουθήσεων για λόγους «εθνικής ασφάλειας» -το βάζω σε εισαγωγικά, γιατί δεν ξέρουμε με ακρίβεια- δεν αναφέρθηκαν εγκαίρως στην ΑΔΑΕ. Αυτό δεν είναι στοιχείο κατά της χώρας μας;

Επίσης, ο Πρόεδρος της ΑΔΑΕ κ. Ράμμος δεν ανέφερε αντιθεσμικές παρεμβάσεις, αμφισβήτηση της ανεξαρτησίας και απειλητικούς υπαινιγμούς; Αυτό δεν αφορά τη δικαιοσύνη; Δεν μας αφορά;

Δεν είναι όμως μόνο το Ευρωκοινοβούλιο. Να πω εν τάχει: Στέιτ Ντιπάρτμεντ, για την «άσκηση» των ανθρωπίνων δικαιωμάτων. Η Ελλάδα έχει σοβαρά προβλήματα, εξευτελιστική μεταχείριση, απάνθρωπη διαβίωση στις φυλακές, διαχείριση του μεταναστευτικού και εγκλήματα σε σχέση με το φύλο και τη σεξουαλική ταυτότητα. Αναφορά στις υποκλοπές, στο πολύνεκρο ναυάγιο της Πύλου, που έχει προχωρήσει έρευνα ο Συνήγορος του Πολίτη γιατί δεν κάνει έρευνα το Λιμενικό και η ελληνική πολιτεία, εν γένει.

Να πάω στην έκθεση της Διεθνούς Αμνηστίας; Και εδώ, επίσης, έχουμε: Παραβίαση ανθρωπίνων δικαιωμάτων, στοχοποίηση ατόμων, οι πυρκαγιές που τροφοδότησαν στον Έβρο τη ρατσιστική ρητορική. Θυμάμαι και ο κ. Μητσοτάκης έχει πει θέματα εκ του Βήματος που συνδέουν το προσφυγικό με τις πυρκαγιές. Επίσης, έχουμε και αντικαταστάσεις μελών της ΑΔΑΕ, όπως και το ότι δεν έχει απαγγελθεί καμμία κατηγορία για το λογισμικό παρακολούθησης. Όλα αυτά είναι σε έγγραφα και έρχεται ο κ. Μητσοτάκης να μας παρουσιάσει μια έκθεση του Δείκτη Δημοκρατίας του «ECONOMIST» για να καλύψει αυτά τα τρία.

Ψάξαμε λίγο αυτή την έκθεση. Σε αυτή την κατάταξη του «ECONOMIST», στον δείκτη λειτουργίας των ανεξάρτητων ελεγκτικών αρχών -προσέξτε- η Ελλάδα παίρνει τη χαμηλότερη επίδοση μεταξύ των είκοσι τεσσάρων χωρών που κατηγοριοποιούνται ως πλήρεις δημοκρατίες με 7,14 στα 10. Ακόμα για το «ECONOMIST» -ψάξτε το λίγο καλύτερα όσες και όσοι ενδιαφέρεστε- αυτή είναι η κατάσταση της Ελλάδας.

Τώρα, βέβαια, γυρίζω και κοιτώ -δεν βλέπω τον κ. Μητσοτάκη, δεν μας έκανε τη χάρη να είναι εδώ- βλέπω τον κ. Βορίδη ο οποίος μάλλον ως αντ’ αυτού θα καθίσει εδώ για να απαντήσει. Και να πω εκ των προτέρων ότι εδώ έχουμε και το παράλογο, έναν Υπουργό που δεν ψηφίζει νομοσχέδια της Κυβέρνησής του να έρχεται και να απαντάει εκ μέρους του Πρωθυπουργού, κάνοντας ακριβώς το αντίθετο από αυτό που λέει ο Πρωθυπουργός. Μόνο στην Ελλάδα συμβαίνει αυτό με Κυβέρνηση της Νέας Δημοκρατίας.

Συνεχίζοντας να πω ότι και το Κέντρο Φιλελεύθερων Μελετών -αναφέρομαι σε κάτι που δεν έχει σχέση με τον κ. Βορίδη, να είμαστε ξεκάθαροι και ήθελα να το πω αυτό- που ίσως θέλει να το ακούει ο κ. Μητσοτάκης λέει ότι η Ελλάδα καταλαμβάνει την εικοστή πέμπτη θέση μεταξύ των είκοσι επτά χωρών της Ευρωπαϊκής Ένωσης στον Δείκτη Ατομικών Ελευθεριών. Και έρχεται χθες να προστεθεί και η έκθεση για την ελευθερία του Τύπου. Και εδώ έχουμε κακόβουλο λογισμικό, αποκλεισμό μέσων ενημέρωσης από χρηματοδοτήσεις, καταχρηστικές αγωγές, απόπειρες λογοκρισίας, πάρα πολλά.

Η Ελλάδα σημειώνει τη χαμηλότερη επίδοσή της στα πεδία του κράτους δικαίου, της ελευθερίας στις ανθρώπινες σχέσεις και την ελευθερία έκφρασης. Όμως, έχουμε πλέον και ένα νέο σκάνδαλο, ένα σκάνδαλο που συνδέεται και με τις Ευρωεκλογές, αυτό της διαρροής προσωπικών δεδομένων εκλογέων.

Το κυβερνητικό κόμμα, κυρίες και κύριοι Βουλευτές -σε αυτό θα θέλαμε μια απάντηση, κύριε Βορίδη, αν ξέρετε να μας πείτε ευρωπαϊκά δεδομένα- πρέπει να είναι το μόνο κυβερνητικό κόμμα της Ευρώπης που έχει ομολογήσει ότι το κόμμα της Κυβέρνησης χρησιμοποίησε παράνομα προσωπικά δεδομένα πολιτών για ψηφοθηρία, τουλάχιστον για επτά μήνες. Ο κ. Μαρινάκης είπε ότι η διαρροή έγινε –περιμένουμε, βέβαια, την έρευνα- τον Ιούνιο του 2022 και η κ. Ασημακοπούλου ότι τα πήρε τον Ιανουάριο του 2024.

Άρα, λοιπόν, έχουμε ένα βεβαιωμένο κομματικό σκάνδαλο με προσωπικά δεδομένα. Και διαβάζουμε χτες ότι εμπλέκεται και τέταρτο στέλεχος της Νέας Δημοκρατίας. Είμαστε σίγουροι ότι οι τρεις θα γίνουν δεκατρείς και βλέπουμε. Όμως, γιατί η κ. Κεραμέως ακόμη δεν έχει προχωρήσει σε ΕΔΕ; Δεν έχουμε λάβει απάντηση. Τι βλέπουμε, αντί να λειτουργεί η κ. Κεραμέως ως όφειλε; Βλέπουμε μια περίεργη διάρρηξη στο γραφείο του διευθυντή εκλογών του Υπουργείου Εσωτερικών.

Ενώ, λοιπόν, πολλαπλασιάζονται τα περίεργα και απαράδεκτα περιστατικά, εμείς καταθέσαμε αίτημα σήμερα να έρθει η κ. Κεραμέως στη Βουλή ως οφείλει, στην Επιτροπή Θεσμών και Διαφάνειας και να δώσει απαντήσεις. Και περιμένουμε να απαντήσετε τώρα αν θα έρθει η κ. Κεραμέως να μας πει τι γίνεται με τα προσωπικά δεδομένα των πολιτών, που οι πολίτες τα έδωσαν στην πολιτεία για να τα φυλάει και εσείς τα κάνατε φύλλο και φτερό για να εξυπηρετήσετε τα κομματικά στελέχη της Νέας Δημοκρατίας. Αυτή είναι η δημοκρατική φιλελεύθερη Νέα Δημοκρατία. Αυτό είναι ένα ακόμα μεγάλο σκάνδαλο.

Και βλέπουμε ότι τα στοιχεία της επιστολικής ψήφου δεν είναι ιδιαίτερα ενθαρρυντικά. Ήρθε εδώ ο κύριος Πρωθυπουργός και είπε μεγάλα λόγια, ότι γράφτηκαν πολλοί συμπατριώτες μας. Όμως, οφείλω να σας πω, ότι οι πενήντα χιλιάδες εγγραφές πολιτών εξωτερικού δεν είναι ενθαρρυντικό στοιχείο και είναι πολύ πιθανό να έχουν ανησυχήσει οι πολίτες και οι εκλογείς εξαιτίας του σκανδάλου διαρροής προσωπικών δεδομένων που έχει ήδη ανακοινωθεί, διότι προφανώς συνδέεται με την αξιοπιστία του Υπουργείου Εσωτερικών που είναι ο διαχειριστής και οργανωτής των εκλογών. Από το Υπουργείο Εσωτερικών έφυγαν τα προσωπικά δεδομένα, δεν έφυγαν από αλλού.

Έτσι, λοιπόν, μας δείχνετε ξεκάθαρα ότι υπάρχει σοβαρό ζήτημα και είχαμε δίκιο. Τώρα, είπε σήμερα ο κ. Μητσοτάκης ότι θα μας φέρουν, κύριε Ανδρουλάκη, ερώτημα για το τι θα κάνουμε και για τις εθνικές εκλογές. Εδώ είναι στον αέρα και σε εξέλιξη ένα μείζον σκάνδαλο διαρροής δεδομένων πολιτών και τολμάει να λέει ότι θα εφαρμόσουμε αυτό το σύστημα και στις εθνικές εκλογές.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Μα, αφού είστε ιδιαίτερα ανεπαρκείς, ακόμα και γι’ αυτά που έχετε αναλάβει μέχρι τώρα. Θέλετε να το τραβήξετε παραπάνω; Με αυτές τις επιλογές της Κυβέρνησης μεγαλώνει η απαξίωση από τη κοινωνία. Τα τεχνάσματα και οι άστοχοι συμψηφισμοί δεν οδηγούν πουθενά.

Όμως, πρέπει να ξεκαθαρίσουμε -γιατί το θράσος χθες και σήμερα και εκ μέρους του Υπουργού περισσεύει- ότι τα ψέματα του κ. Φλωρίδη για τις αλλαγές στον Ποινικό Κώδικα και τη συσχέτιση με την τραγωδία στο Μάτι δεν έχουν καμμία σχέση με την αλήθεια και την πραγματικότητα.

Από χθες έχετε ξεκινήσει ένα οργανωμένο σχέδιο παραπληροφόρησης για να συνδέσετε ξανά, το λέω ξανά, αυτή την τραγωδία με κομματικά οφέλη. Διότι πληρώνει η κοινωνία μας το ότι εκμεταλλευτήκατε ως τυμβωρύχοι μια μεγάλη τραγωδία για να διατυπώσετε και να προσκομίσετε κομματικά οφέλη.

Τώρα, λοιπόν, προσπαθείτε να το κάνετε αυτό, για ποιον λόγο; Πρώτον για κομματικό καιροσκοπισμό και δεύτερον, εκτιμώ, για να κρύψετε τις μεγάλες ευθύνες στα άλλα σκάνδαλα. Κάνετε συμψηφισμό για να πείτε ότι γι’ αυτό μπορεί να καθυστερούν να υπάρχουν άλλα σκάνδαλα ή να διαφεύγουν διάφοροι άλλοι υπεύθυνοι από νέα τραγικά εγκλήματα.

Να το ξεκαθαρίσουμε, διαψεύδω κατηγορηματικά τον κ. Μητσοτάκη σε αυτό που είπε προηγουμένως, ότι η ετυμηγορία της δίκης για το Μάτι συνδέεται με τον Ποινικό Κώδικα του 2019. Είναι πολύ μεγάλο και επικίνδυνο ψέμα.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Διότι δεν υπάρχει η παραμικρή αλλαγή στην αλλαγή των κωδικών του 2019 που να συνδέεται με την απόφαση για το Μάτι. Το μόνο που συνδέεται είναι ότι στους κώδικες του 2019 ο ΣΥΡΙΖΑ νομοθέτησε, καταργώντας την εξαγορά, άρα νομοθετώντας υπέρ της έκτισης ποινής, γιατί λέγαμε ότι πρέπει να εκτίεται η ποινή, ενώ στη συνέχεια οι κώδικες Φλωρίδη οι οποίοι πράγματι είναι πρόσφατοι, έχουν επαναφέρει την εξαγορά. Το αναφέρω ως ένδειξη της πολιτικής ηθικής, όχι συνδέοντάς το με την έκτιση της ποινής.

Εμείς, το 2019 καταργήσαμε την εξαγορά και της ξαναφέρνετε. Διότι γίνεται μια συζήτηση ότι δήθεν με τους κώδικες του ΣΥΡΙΖΑ εξαγοράζονται ποινές ή είναι μικρές.

Και επιπλέον επειδή άκουσα μία δευτερολογία του Υπουργού, πρέπει να πω ότι όλα αυτά που είπε για άλλα αδικήματα, δεν συνδέονται σε καμμία περίπτωση -γιατί μελετήσαμε με τους συνεργάτες- με το βούλευμα παραπομπής και με την απόφαση του δικαστηρίου.

Αναφέρθηκε σε τελείως διαφορετικά θέματα από τα ζητήματα στα οποία αναφέρεται το βούλευμα παραπομπής, η κατηγορία και η απόφαση.

Παρ’ ότι δεν είμαι νομικός, κύριε Βορίδη, γνωρίζω την ελληνική. Αυτά που είπε είναι άσχετα, για τα θέματα δηλαδή της ανθρωποκτονίας και της αμελείας και όλα τα υπόλοιπα. Δεν υπήρξε καμμία αλλαγή και είναι απολύτως ψευδές, υποκριτικό και παραπλανητικό να συνδέετε τις αλλαγές του κώδικα του ΣΥΡΙΖΑ με αυτό, που επί τούτου κατήργησαν την εξαγορά τουλάχιστον.

Από την άλλη μεριά, επειδή ο κ. Μητσοτάκης ανέφερε συζητώντας για τα Τέμπη- ότι συμφωνεί να μην υπάρχουν δύο μέτρα και δύο σταθμά -τι υποκριτής!- να του πω το εξής, ότι και εμείς συμφωνούμε να μην υπάρχουν δύο μέτρα και δύο σταθμά. Η Ρένα Δούρου δεν επικαλέστηκε καμμία ασυλία και μάλιστα ζήτησε επιτάχυνση.

Παρακαλώ, λοιπόν, για τον κ. Καραμανλή, τον κ. Καραγιάννη, τον κ. Τριαντόπουλο και όλους τους υπόλοιπους να μη ζητήσουν καμμία ασυλία και να ζητήσουν επιτάχυνση της διερεύνησης από τη δικαιοσύνη. Εδώ είμαστε. Καμμία ασυλία, δεν θέλουμε δύο μέτρα και δύο σταθμά.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Έτσι γίνεται η πολιτική. Δεν γίνεται με υποκριτικά και θεατρικά παιγνίδια. Αυτό το παράδειγμα, ναι, να το ακολουθήσει η Νέα Δημοκρατία και να μην κρύβεστε.

Κυρίες κύριοι Βουλευτές, η δημοκρατία μας υποβαθμίζεται και μαζί με την δημοκρατία υποβαθμίζεται και η πρόοδος και το μέλλον των πολιτών. Υπάρχει, όμως ζήτημα στην οικονομία. Είπε κάτι λίγο στο τέλος ο κ. Μητσοτάκης. Δεν μπορώ να απαντήσω πλήρως γιατί δεν μου το επιτρέπει ο χρόνος. Όμως, είπε ότι με μεγάλη του χαρά ότι θα έρθει να συζητήσουμε μετά το Πάσχα, όταν έχει γίνει η «Μεγάλη Εβδομάδα» των καταναλωτών, δηλαδή θα έχουν πληρώσει ακριβά το πασχαλινό τραπέζι, για την ακρίβεια. Και άφησε να εννοηθεί ότι, αφού το υποβάλαμε τώρα, θα έρθει και αυτός να το κάνει λίγο πριν κλείσει για τις ευρωεκλογές η Βουλή.

Πόση υποκρισία, λοιπόν, μπορεί να έχει ένας Πρωθυπουργός; Ξέρετε ότι το αίτημα αυτό με δύο ερωτήσεις προς τον Πρωθυπουργό το είχα υποβάλει εγώ προσωπικά εδώ και επτά εβδομάδες; Ξέρετε ότι επτά εβδομάδες ο κ. Μητσοτάκης κρύβεται; Και επειδή δεν μπορούμε να ανεχτούμε να κρύβεται ένας Πρωθυπουργός για την ακρίβεια και τη μη φορολόγηση υπερκερδών, το μετατρέψαμε σε αίτημα για προ ημερησίας συζήτηση στη Βουλή.

Πώς θα έρθετε, κύριε Μητσοτάκη, όταν εμείς καταθέσαμε το πρώτο αίτημα στις 15 Μαρτίου; Δηλαδή, από τις 15 Μαρτίου που το καταθέσαμε μέχρι τις 15 Μαΐου το νωρίτερο και αν συζητηθεί, για δύο μήνες τα ολιγοπώλια θα εξακολουθούν να υπερκερδούν και να αισχροκερδούν εις βάρος των καταναλωτών. Αυτή είναι η σωστή λέξη, αισχροκερδούν. Και έρχεται να μας πει ότι θα έρθει να το συζητήσουμε.

Ξέρετε πώς το λένε αυτό που είπε; Είπε: «Μην ανησυχούν οι πολίτες γιατί ανεβαίνουν πολύ οι τιμές, παρ’ ότι ανεβαίνουν λιγότερο οι μισθοί. Κάποια στιγμή θα πέσει η ακρίβεια και θα παραμείνουν οι μισθοί ψηλά». Αυτό στη χώρα μας το λέμε «ζήσε, Μάη μου, να φας τριφύλλι». Αυτό είναι, ενώ η χώρα μας στην αγοραστική δύναμη των καταναλωτών είμαστε δεύτεροι από το τέλος και πάμε για το ρεκόρ. Πάμε για πρώτοι. Χαίρεται ο κύριος Πρωθυπουργός γιατί στη χώρα που είναι Πρωθυπουργός και θέλει να είναι και μεγάλος μεταρρυθμιστής, είμαστε δεύτεροι από το τέλος στην αγοραστική δύναμη στην Ευρώπη;

Υποβαθμίζεται, λοιπόν, συνολικά η χώρα και μέσα σε αυτό το πολύ αρνητικό πλαίσιο, η ενίσχυση της δικαιοσύνης και των λειτουργών της είναι αναγκαία και αποτελεί ζητούμενο κάθε ευνομούμενης πολιτείας. Ο πολίτης και η επιχείρηση, πράγματι, θέλει να έχει γρήγορη, ταχεία, αποτελεσματική και με διαφάνεια απόδοση δικαιοσύνης. Η πρόσβαση στη δικαιοσύνη είναι δικαίωμα, αλλά η Κυβέρνηση του κ. Μητσοτάκη όλο και περισσότερο το περιορίζει και με αυτές τις αλλαγές που φέρνει ο κ. Φλωρίδης σε αυτό το νομοσχέδιο, η πρόσβαση στη δικαιοσύνη περιορίζεται και επιβραδύνεται.

Με την πολιτική δε στα μεγάλα σκάνδαλα δημοκρατίας, η δικαιοσύνη προσβάλλεται, όπως προσβάλλεται και η κοινωνία και απαξιώνεται η ελληνική δημοκρατία.

Σε αυτή την κατάσταση, κυρίες και κύριοι Βουλευτές των δημοκρατικών παρατάξεων και των προοδευτικών παρατάξεων, πρέπει να κάνουμε κάτι. Είναι απαραίτητο να λάβουμε μια πρωτοβουλία όλοι οι δημοκράτες πολίτες. Να μην επιτρέψουμε στον κ. Μητσοτάκη να πάει πιο χαμηλά τη χώρα μας. Να λάβουμε μια πρωτοβουλία για μια δημοκρατική συμμαχία που θα βάλει φραγμό στα σχέδια του κ. Μητσοτάκη.

Ένα μήνυμα πρέπει να δώσουμε στην κοινωνία: Δεν είναι όλα δούναι και λαβείν στην πολιτική. Υπάρχουν και αξίες πιο σημαντικές από την καρέκλα και την οικογενειοκρατία του κ. Μητσοτάκη. Και αυτές οι αξίες είναι οι αξίες της δημοκρατίας και οι αξίες της προόδου.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και πρέπει να πω ότι μια ανάλογη πρωτοβουλία οφείλουν να αναλάβουν και οι δικαστικοί. Εμείς έχουμε εμπιστοσύνη στους δικαστικούς της χώρας και στην επιστημονική κατάρτιση και στο φρόνημά τους. Σε αυτόν τον κατήφορο που οδηγείται η χώρα πρέπει και οι δικαστικοί να υψώσουν το ανάστημά τους.

Εμείς θα στηρίξουμε κάθε προσπάθεια ελεύθερης και δυνατής δικαιοσύνης, έτσι όπως πρέπει να είναι, ως πυλώνας της δημοκρατίας, όπως θέλουμε να είναι. Αυτή είναι η συνταγματική μας υποχρέωση, να δώσουμε μια μάχη απέναντι στην προσπάθεια χειραγώγησης και φίμωσης και της δικαιοσύνης, πέρα από τα μέσα ενημέρωσης που κάνει η Κυβέρνηση.

Είδαμε απειλές και παρέμβαση κατά της δικαιοσύνης από τους Υπουργούς της Κυβέρνησης με την ευκαιρία της χθεσινής απόφασης. Και ορθώς προσφεύγει η Ένωση Δικαστών και Εισαγγελέων, από ό,τι διάβασα, στην Ευρωπαϊκή Ένωση Δικαστών, γιατί γίνονται παρεμβάσεις και υπάρχει και μια λαϊκίστικη επίθεση κατά της δικαιοσύνης. Αν γινόταν αυτό από στελέχη του ΣΥΡΙΖΑ, θα είχαν γεμίσει όλα τα πρωτοσέλιδα, να λέμε την αλήθεια.

Όμως, η φθορά του θεσμού οδηγεί και σε φθορά της κοινωνίας και της δημοκρατίας, γιατί πρέπει να ξέρουμε -και αυτό αφορά και τη Συμπολίτευση και τους Υπουργούς- ότι κανείς δεν μπορεί να μείνει βολεμένος, αν φθείρονται η δημοκρατία και η δικαιοσύνη.

Είστε υπεύθυνοι για αυτή τη φθορά, αλλά και για τις επιπτώσεις και ιδιαίτερα από την άναρθρη κραυγή της ακροδεξιάς που θα την πληρώσει όλη η κοινωνία. Και είστε υπεύθυνοι και για αυτό.

Απαιτείται, λοιπόν, ένα κυριολεκτικά δημοκρατικό κίνημα στη χώρα μας για την προστασία της δικαιοσύνης και αυτό σημαίνει και μια ανατροπή στη χώρα μας, μια πολιτική ανατροπή. Ένα πρώτο μήνυμα ανατροπής είμαστε σίγουροι ότι θα δώσουν οι ευρωεκλογές.

Μέχρι τις ευρωεκλογές, τις ευχές μας για Καλό Πάσχα και Καλή Ανάσταση!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Πρόεδρος της Κοινοβουλευτικής Ομάδας του ΠΑΣΟΚ, ο κ. Νίκος Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι Βουλευτές, ακούσαμε σήμερα τον Πρωθυπουργό να θέλει να εμφανίζει τον εαυτό του ως τον εκπρόσωπο του Ελευθερίου Βενιζέλου. Έχουμε ακούσει πολλά σε αυτή την Αίθουσα που αναδεικνύουν την αλαζονεία του και την αμετροέπειά του.

Έπιασε το νήμα της ιστορίας από πολύ μακριά και το φτάνει βαριά μέχρι τον Κωνσταντίνο Καραμανλή. Πού να πάει στην τελευταία εικοσαετία για να μας μιλήσει για Ευρωπαϊκή Ένωση, ως ο δήθεν πιο φιλοευρωπαίος Αρχηγός κόμματος στην Ελλάδα;

Τι να πρωτοπιάσουμε; Εμείς βάλαμε τη χώρα στην Ευρωζώνη και εσείς πήγατε να βγάλετε τη χώρα από την Ευρωζώνη. Το 2009, η χώρα κινδύνευσε με τις δικές σας επιλογές να μείνει εκτός της ζώνης του Ευρώ και όχι από κάποιους που σήμερα δεν υπάρχουν σε αυτή την Αίθουσα, αλλά προσωπικά, από τον ίδιο τον Πρωθυπουργό.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Ο κ. Μητσοτάκης δεν θυμάται τι ψήφισε το 2010; Το ξέχασε. Αν η Κοινοβουλευτική Ομάδα του ΠΑΣΟΚ τότε τον είχε ακολουθήσει, η χώρα δεν θα ήταν στη ζώνη του Ευρώ. Και μπορεί όλα αυτά, βεβαίως, να μην τα βλέπουμε στα κανάλια, στα μίντια, στα sites, διότι οποιοσδήποτε άλλος έλεγε τέτοιες αμετροέπειες, θα έχει εκτεθεί.

Έχει πει πολλά το τελευταίο διάστημα, όπως παραδείγματος χάριν, ότι έχουμε ελευθερία του Τύπου, γιατί μας επιτρέπεται να μιλάμε. Ελευθερία του Τύπου σε μια κανονική ευρωπαϊκή χώρα, κατά τον Πρωθυπουργό, είναι η ελευθερία της γνώμης. Αν το είχε πει οποιοσδήποτε άλλος από αυτή εδώ την Αίθουσα, θα γελούσε και το παρδαλό κατσίκι έναν μήνα!

Επίσης, τον ακούσαμε να λέει για το Μάτι: Κάθε Έλληνας πολίτης καταλαβαίνει και νιώθει ότι αυτή η απόφαση της δικαιοσύνης είναι ασύμμετρη με το μέγεθος της καταστροφής, είναι ασύμμετρη με τον άδικο, βίαιο θάνατο εκατόν τεσσάρων συνανθρώπων μας στο Μάτι. Και οι κρίνοντες κρίνονται.

Όμως, ο Πρωθυπουργός δεν είναι αυτός, αν δεν κάνω λάθος, που αξιοποίησε πρόσωπα που είχαν πρωταγωνιστήσει στην καταστροφή και στην τραγωδία στο Μάτι; Γιατί κράτησε και αξιοποίησε τον κ. Τσουβάλα; Ποιες δουλειές εξυπηρέτησε;

Γνωρίζουμε πάρα πολύ καλά και ποιες δουλειές εξυπηρέτησε ο κ. Μητσοτάκης και ποια ήταν τα κίνητρά του μετά να τον αποπέμψει.

Άρα, μαθήματα φιλοευρωπαϊσμού, αξιακής πολιτικής, αξιοκρατίας και μεταρρύθμισης όχι σ’ εμάς. Είστε μια Κυβέρνηση η οποία έχει υπονομεύσει πολλάκις το κράτος δικαίου στη χώρα.

Θέλω, λοιπόν, να αναλογιστούμε αν μπορεί η Νέα Δημοκρατία, η σημερινή Κυβέρνηση της Νέας Δημοκρατίας με πρωθυπουργό τον κ. Μητσοτάκη να μεταρρυθμίσει τη δικαιοσύνη. Μπορεί να εμπιστευθεί ο ελληνικός λαός αυτή την Κυβέρνηση να μεταρρυθμίσει τη δικαιοσύνη; Ποιους; Αυτούς που ακούμε και σήμερα, δύο χρόνια σχεδόν μετά τις υποκλοπές, που δεν έχει κληθεί ο στενότερος συνεργάτης του Πρωθυπουργού και ανιψιός του, ο κ. Δημητριάδης, από τη δικαιοσύνη; Σε αυτούς θα εμπιστευθούμε τη μεταρρύθμιση; Ούτε οι επιχειρηματίες των λογισμικών, ούτε, βεβαίως, ο διευθυντής της Νέας Δημοκρατίας και τότε Γενικός Γραμματέας του Υπουργείου Εξωτερικών, που εξήγαγε τα λογισμικά αυτά σε αυταρχικά καθεστώτα της Αφρικής, όπου ζωές ανθρώπων κινδυνεύουν.

Εσείς θα μεταρρυθμίσετε τη δικαιοσύνη; Ποιοι; Αυτοί που μετά από πολλά χρόνια βρέθηκε η Κυβέρνηση μιμούμενη και τον ΣΥΡΙΖΑ να επιτεθεί ευθέως σε ανεξάρτητες αρχές και δικαστικούς, επειδή έκαναν τη δουλειά τους;

Θα ξεχάσουμε τι έλεγε ο κ. Γεωργιάδης και ο Πρωθυπουργός για τον κ. Ράμμο; Εσείς θα μεταρρυθμίσετε τη δικαιοσύνη;

Ποιοι, λοιπόν, θα μεταρρυθμίσουν τη δικαιοσύνη; Αυτοί που το Συμβούλιο της Επικρατείας -ομόφωνα παρακαλώ- έβγαλε αντισυνταγματικό τον νόμο του κ. Τσιάρα, έναν νόμο κομμένο και ραμμένο για τη συγκάλυψη του σκανδάλου των υποκλοπών;

Σε εσάς θα εμπιστευθούμε αυτή τη μεγάλη μεταρρύθμιση ή μήπως δεν είστε εσείς που δεν σεβαστήκατε ούτε το πόρισμα της Ευρωπαϊκής Εισαγγελίας, που το πήραμε αυτούσιο, δεν αλλάξαμε ούτε λέξη, το φέραμε και το θέσαμε στην Ολομέλεια για να γίνει προανακριτική επιτροπή για την απιστία και την παράβαση καθήκοντος του Υπουργού σας κ. Καραμανλή και την αρνηθήκατε;

Δεν σέβεστε ούτε την ελληνική δικαιοσύνη ούτε τις ανεξάρτητες αρχές ούτε την ευρωπαϊκή δικαιοσύνη, όταν, βεβαίως, αυτή η δικαιοσύνη πλήττει την εξουσία σας.

Ποιοι, λοιπόν, θα φτιάξουν τη δικαιοσύνη; Αυτοί που μία εφημερίδα ένα πρωί είχε ένα πρωτοσέλιδο που εμφάνιζε ότι κάποιοι πήραν λίγες ώρες μετά την τραγωδία στα Τέμπη ηχητικό υλικό από τον ΟΣΕ το αλλοίωσαν και το έδωσαν σε φιλικό μέσο για να ενισχύσουν τους μηχανισμούς της προπαγάνδας τους, ότι για όλα φταίει ο σταθμάρχης και αυτοί δεν έχουν καμμία ευθύνη που δεν υλοποίησαν την 717 και την τηλεδιοίκηση με τα 54 εκατομμύρια της Ευρωπαϊκής Ένωσης; Καμμία ευθύνη.

Αυτός ήταν ο στόχος της αλλοίωσης και της προπαγανδιστικής μηχανής της Νέας Δημοκρατίας λίγες ώρες μετά την τραγωδία που δεν ξέραμε πόσους νεκρούς έχουμε, πόσους αγνοούμενους, που έκλαιγε όλη η Ελλάδα.

Και ο Πρωθυπουργός, επειδή έχει μάθει να τον χαϊδεύουν τα μίντια, έκανε ηφαιστειακή έκρηξη: «Μας βάλανε συμφέροντα», τα συμφέροντα που τον έφτιαξαν, τα συμφέροντα που το ίδιο βράδυ συνομιλούσαν με τους στενότερούς του συνεργάτες.

Μπορούμε να εμπιστευτούμε αυτόν τον αναξιόπιστο Πρωθυπουργό, που το πρωί κατήγγειλε τα συμφέροντα με τα οποία διαπλέκονταν το βράδυ οι στενότεροί του συνεργάτες; Αξιοπιστία μηδέν για τον κ. Μητσοτάκη.

Όμως, θα μου πείτε: Είναι φιλοευρωπαϊστής ένας πρωθυπουργός; Θα σας πω εγώ τι θα έκανα στη θέση του, γιατί ακούσαμε να λέτε και μετά που τα έβαλε και η «ΚΑΘΗΜΕΡΙΝΗ» ότι «το ξέραμε…» -λέει- «…αυτό το θέμα, σιγά το θέμα, το ξέραμε».

Αν εγώ ήμουνα Πρωθυπουργός, θα το είχα πάρει μόνος μου να το πάω στη δικαιοσύνη.

Θα είχα πάει μόνος μου, κύριε Βορίδη, να καταθέσω αναφορά στον Άρειο Πάγο για να μάθω ποιος την εποχή της δικής μου πρωθυπουργίας είχε αυτή την ασεβή στάση απέναντι στους νεκρούς της τραγωδίας των Τεμπών.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Όμως, γιατί δεν πήγατε; Περιμένατε να πάμε εμείς. Γιατί δεν πήγατε; Αφού εσείς είστε πίσω από όλα. Πίσω από όλα τα σκάνδαλα, πίσω από την υπονόμευση του κράτους δικαίου και, εν τέλει, του πυρήνα των ευρωπαϊκών αξιών είναι η Νέα Δημοκρατία και για αυτό δεν δικαιούται ο Πρωθυπουργός να μας κάνει μαθήματα φιλοευρωπαϊσμού λίγο πριν τις ευρωπαϊκές εκλογές σε αυτή εδώ την Αίθουσα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Κυρίες και κύριοι Βουλευτές, για να φτάσω στο σημερινό νομοσχέδιο τι έχει συμβεί σήμερα; Όπως και στον Ποινικό Κώδικα, που πάλι είχε παρουσιάσει ο Υπουργός Δικαιοσύνης ότι είναι μια μεγάλη μεταρρύθμιση, είναι και αυτό το νομοσχέδιο, όπως και το προηγούμενο, απτό παράδειγμα γιατί πρέπει ο Έλληνας πολίτης να αποφεύγει τις κακές, πολύ κακές απομιμήσεις. Δεν έχουν καμμία σχέση με την έννοια της μεταρρύθμισης.

Την προηγούμενη φορά είχαμε τον ποινικό λαϊκισμό στον Ποινικό Κώδικα, έναν κώδικα που για πρώτη φορά δεν προετοιμάστηκε από μια νομοπαρασκευαστική επιτροπή, όπως είναι η συνήθης διαδικασία για τέτοιου είδους κεφαλαιώδη ζητήματα, αλλά από τον Υπουργό και κάποιους λίγους μετακλητούς του υπαλλήλους. Το ίδιο φαίνεται ότι συμβαίνει και σήμερα με τον δικαστικό χάρτη, ένα νομοσχέδιο που χαρακτηρίζεται από προχειρότητα, υπάρχει απουσία συνεκτικού σχεδίου για την αναμόρφωση της δικαιοσύνης.

Εμείς προφανώς δεν αμφισβητούμε ότι υπάρχει ζήτημα στην απονομή δικαιοσύνης της χώρας, αλλά δεν το λέμε εμείς. Το λένε οι διεθνείς οργανισμοί και είναι και η εμπειρία πολλών πολιτών στη χώρα μας. Το καταδεικνύουν με διάφορους τρόπους οι διεθνείς οργανισμοί. Οι υποθέσεις παίρνουν πάρα πολύ χρόνο να εκδικαστούν και περιορίζεται η πρόσβαση και η εμπιστοσύνη των πολιτών προς την δικαιοσύνη.

Άρα, ναι, χρειαζόμαστε μια μεταρρύθμιση, αλλά κανονική μεταρρύθμιση. Εσείς βιαστικά και πρόχειρα. Ο λόγος, κατά την ταπεινή μου άποψη, που αιτιολογώ αυτό που κάνετε είναι η βιασύνη σας να μη χάσετε τα λεφτά του Ταμείου Ανάκαμψης, μια βιασύνη που συνοδεύεται με την απόλυτη προχειρότητα.

Έρχεστε, λοιπόν, να ενοποιήσετε του πρώτου βαθμού δικαιοδοσίας, καταργείτε ειρηνοδικεία, τα εντάσσετε στα πρωτοδικεία, με αποτέλεσμα να βρεθούν ειρηνοδίκες να δικάζουν ποινικές και αστικές υποθέσεις, για τις οποίες όμως δεν έχουν εκπαιδευτεί.

Στο νομοσχέδιο προβλέπετε την υποχρεωτική επιμόρφωση των ειρηνοδικών στον τομέα του Ποινικού Δικαίου και της Ποινικής Δικονομίας. Δεν έχετε, όμως, προβλέψει τίποτα ως το πώς θα γίνει η επιμόρφωση, η αξιολόγηση και φυσικά αν υπάρχει ο χρόνος μέχρι τις 15 Σεπτεμβρίου του 2024, ώστε να μπορούν να δικάζουν αστικές υποθέσεις διευρυμένης αρμοδιότητας και ποινικές για πρώτη φορά.

Όσο δε αφορά τον δικαστικό χάρτη, την αναδιάρθρωση νέων δικαστηρίων, αλλά και τον καθορισμό της νέας κατά τόπο αρμοδιότητας φαίνεται να γίνεται χωρίς να προκύπτουν σαφή και ενιαία κριτήρια, αλλά βάσει δικών σας πελατειακών σχεδιασμών, όπως αποδεικνύει η απουσία της απαιτούμενης χωροταξικής προπαρασκευής.

Χαρακτηριστικό παράδειγμα είναι το Μεσολόγγι που είναι πρωτεύουσα του νομού. Οι κτηριακές υποδομές που υπάρχουν είναι το λιγότερο ανεπαρκείς δημιουργώντας ουσιαστικά προβλήματα.

Τέλος, όσον αφορά τους δικαστικούς υπαλλήλους, γιατί ακούσαμε τον Πρωθυπουργό να μιλάει για πολλούς δικαστές, για δικαστικούς υπαλλήλους κουβέντα, σύμφωνα με το πόρισμα της Παγκόσμιας Τράπεζας, της οποίας εσείς ζητήσατε συνδρομή -αυτήν επικαλείστε συνεχώς- διαδραματίζουν πολύ σημαντικό ρόλο στην απονομή της δικαιοσύνης. Τα μέτρα του δικαστικού χάρτη και η σχετική ανακατανομή των πόρων δεν μπορούν, όμως, να αντιμετωπίσουν τις ελλείψεις του προσωπικού. Πρόκειται για ουσιαστική ανακύκλωση του προσωπικού. Όμως, δεν επαρκεί και πρέπει να δούμε πώς θα αντιμετωπίσουμε αυτή τη σημαντική πρόκληση.

Όμως είναι και πλέον φανερό ότι όσο κι αν διαφημίζετε τον πολυδύναμο εκσυγχρονισμό, το μόνο που σας ενδιαφέρει είναι οι διευθετήσεις και όχι οι μεταρρυθμίσεις. Το είδαμε πρόσφατα και σε άλλα νομοσχέδια, στα μη κερδοσκοπικά, μη κρατικά πανεπιστήμια. Ήρθε και σήμερα ο Πρωθυπουργός και τα είπε μη κρατικά. Τότε τα έλεγε μη κρατικά, μη κερδοσκοπικά. Δεν είχε αποφασίσει ούτε ο ίδιος, αλλά αποφάσισε η Επιστημονική Υπηρεσία της Βουλής, που τον εκθέτει ανεπανόρθωτα, ότι ο τρόπος που νομοθέτησε είναι για κερδοσκοπικά μη κρατικά και όχι για μη κερδοσκοπικά. Γι’ αυτό αρχίζει και «τρώει» τη λέξη.

Και μάλιστα ήρθε εδώ να μας κάνει μαθήματα, όταν ο ίδιος έλεγε τότε «ξέρετε, δεν μπορώ να κάνω πολλά γιατί κινούμαι στα όρια του Συντάγματος». Αφού, λοιπόν, κινείσαι στα όρια του Συντάγματος, γιατί δεν περίμενες να κάνουμε αυτό που λέγαμε όλοι μαζί, αναθεώρηση του άρθρου 16…

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

…βάζοντας μέσα στο άρθρο τη δυνατότητα λειτουργίας μη κρατικών μη κερδοσκοπικών πανεπιστημίων; Γιατί; Τι σας έκανε να πιέζετε και να βιάζεστε; Τι σας έκανε; Αυτό που μάθαμε τότε, ότι δέκα μέρες πριν στην Επιτροπή Ανταγωνισμού με το Πανεπιστήμιο Κύπρου είχε καταθέσει αίτηση για να δημιουργήσει μια εταιρεία, η οποία θα κάνει τα μη κρατικά δήθεν μη κερδοσκοπικά, που εν τέλει θα είναι κερδοσκοπικότατα.

Και προσέξτε! Αντί να το χαμηλώσει το θέμα, έχει το θράσος και το επαναφέρει συνεχώς. Εδώ θα είμαστε για να δούμε από όλα αυτά που είπε ο κ. Πιερρακάκης, ποια θα έρθουν στην Ελλάδα; Όχι ταμπέλες, πανεπιστήμια, για να καταλάβει ελληνικός λαός ότι το μόνο που σας κρατάει όρθιους είναι τα συμφέροντα και τα μίντια.

Δεν θα ξεχάσουμε τι έγινε τον Ιούνιο του 2023, που και τότε με θράσος ο Πρωθυπουργός και εσείς όλοι μαζί λέγατε «φοροκαταιγίδα του ΠΑΣΟΚ», «έπαθε το ΠΑΣΟΚ Κατρούγκαλο», επειδή λέγαμε να φορολογήσουμε τα μερίσματα άνω των 100.000 ευρώ. Πόσοι Έλληνες έχουν 1,5 εκατομμύριο ευρώ μετοχές; Θα κάναμε εμείς φοροκαταιγίδα και ήρθατε μετά από μερικούς μήνες και τι είπατε; Είπατε ότι δεν φορολογείτε εισοδήματα αλλά φορολογείτε επαγγέλματα.

Όλα αυτά πρέπει να τα θυμόμαστε, γιατί έρχονται εκλογές και στο ψηφοδέλτιο της Νέας Δημοκρατίας δεν θα υπάρχει μόνο το όνομα του κ. Μητσοτάκη, όπως είπε πρόσφατα για να ενισχύσει την προεκλογική εκστρατεία, αλλά και το όνομα του Κώστα Καραμανλή του Αχιλλέως, που χειροκροτούσατε όλοι μαζί εδώ μέσα, δείχνοντας ότι έχετε αποκοπεί από την κοινωνική πραγματικότητα.

(Χειροκροτήματα από την πτέρυγα του ΠΑΣΟΚ -Κινήματος Αλλαγής)

Όμως μαθήματα μεταρρύθμισης μάς κάνατε και για το ΕΣΥ, σε μας που το ιδρύσαμε. Ήρθατε πριν από μερικές μέρες, καταθέσατε μία τροπολογία, μεταμεσονύχτια, όπως συνηθίζεται σε αυτές τις περιπτώσεις, χωρίς διαβούλευση στις επιτροπές. Προς θεού, είναι βάσανο αυτό για σας! Και τι κάνετε; Επί της ουσίας ιδιωτικοποιείτε την υγεία.

Μας κάνατε πάλι μαθήματα, τηλεπαράθυρα που συνήθως βγαίνετε μόνοι σας και με υποψηφίους Ευρωβουλευτές σας. Είναι ωραίο αυτό. Αν βλέπεις το πάνελ, είναι όλοι Νέα Δημοκρατία, ο δημοσιογράφος που ρωτάει, αυτός που απαντάει, αυτοί που σχολιάζουν.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είναι φοβερό! Είναι ένα πάνελ Νέας Δημοκρατίας. Τους βαφτίζουν και ειδικούς. Είναι όλοι ειδικοί, ειδικοί για τα εξωτερικά, ειδικοί για τα νομικά, ειδικοί για τα θέματα υγείας, αλλά όλοι με κομματική ταυτότητα Νέας Δημοκρατίας. Όμως τις είπε ο Πρωθυπουργός; «Έχουμε ελευθερία του Τύπου». Αυτή είναι η ελευθερία του Τύπου της Νέας Δημοκρατίας του 2024!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Μας κάνετε, λοιπόν, μαθήματα και για το ΕΣΥ. Για να τα δούμε αυτά τα μαθήματα. Ποια μαθήματα; Δεύτεροι σε ιδιωτικές δαπάνες είμαστε στην Ευρώπη των είκοσι επτά. Στοιχηματίζω ότι του χρόνου θα είμαστε πρώτοι. Θα ξεπεράσετε και τη Βουλγαρία. Και υπηρετείτε δύο συγκεκριμένα συστήματα τα οποία ελέγχουν το 75% των ιδιωτικών υπηρεσιών υγείας. Αυτή η πραγματικότητα.

Ολιγοπώλιο στην υγεία, ολιγοπώλιο στις τράπεζες, ολιγοπώλιο στα τρόφιμα, ολιγοπώλιο στην ενέργεια, αλλά είναι φιλελεύθερος ο κ. Μητσοτάκης. Τέτοιο φιλελευθερισμό, τι να σας πω; Δεν υπάρχει καμμία επιστήμη οικονομικής παγκοσμίως που να μπορεί να τον δικαιολογήσει. Καμμία! Καμμία ρύθμιση, καμμία ανταγωνιστικότητα στην αγορά, ολιγοπώλια στα ολιγοπώλια, αλλά είναι φιλοευρωπαϊστής με τις υποκλοπές και υπηρέτης των ολιγοπωλίων και φιλελεύθερος στα ευρωπαϊκά.

Ξέρετε δεν σας αρέσει να λέμε ότι ουγγαροποιείτε την Ελλάδα. Εμένα δεν μου αρέσει ακόμη περισσότερο, γιατί έχω αντιμετωπίσει αυτά τα καθεστώτα, τα οποία ήταν στην πολιτική ομάδα του Λαϊκού Κόμματος για πάρα πολλά χρόνια, μέχρι να ντραπείτε να τους πάτε λίγο παραπέρα.

Όμως, η αλήθεια είναι μόνο μία. Είστε πρωταθλητές να εκθέτετε τη χώρα παγκοσμίως. Επί της εποχής σας δεν υπάρχει διεθνές μέσο ενημέρωσης που δεν έχει ασχοληθεί με άσχημο τρόπο με τη χώρα μας, αλλά -λέει- εμείς εκθέτουμε την Ελλάδα. Είδατε πουθενά να με εμπλέκουν εμένα με υποκλοπές, με σκάνδαλα, με ολιγοπώλια, με τη φτωχοποίηση της χώρας; «Ανάπτυξη της φτώχειας» έλεγαν οι «FINANCIAL TIMES». Ούτε για το ΠΑΣΟΚ λένε ούτε για μένα, για εσάς και τον κ. Μητσοτάκη λένε.

Εσείς, λοιπόν, εκθέτετε τη χώρα παγκοσμίως. Κάθε μήνα υπάρχει ένα θέμα. Δεν σας αρέσει το ψήφισμα του Ευρωπαϊκού Κοινοβουλίου που το ψήφισαν και δικοί σας Ευρωβουλευτές;

Για το Στέιτ Ντιπάρτμεντ γιατί δεν είπατε τίποτα; Για το Στέιτ Ντιπάρτμεντ γιατί δεν είπατε τίποτα; Ποια είναι τα πρόσωπα που έχουν δεχθεί κυρώσεις από το Στέιτ Ντιπάρτμεντ; Ποια είναι αυτά; Αν δεν σας αρέσει η μια πλευρά της Δύσης, να πάμε στην άλλη πλευρά του Ατλαντικού. Από όπου και να το πιάσεις, δεν το σώζετε.

Και, βέβαια, ο Υπουργός Υγείας μας είπε για το μείζον θέμα της υγείας ότι είστε αντιμεταρρυθμιστές γιατί δεν θέλετε τα απογευματινά χειρουργεία. Τα θέλουμε τα απογευματινά χειρουργεία. Ο Αλέκος Παπαδόπουλος από το 2001 είχε προτείνει τη θεσμοθέτησή τους, αλλά πώς; Με προσωπικό, με ένα χαμηλό αντίτιμο, όχι να παίρνω τα βαριά πρωινά χειρουργεία και να τα πηγαίνω το απόγευμα ούτε να βάζω ιδιώτες γιατρούς από το παράθυρο. Αυτό είναι αντικίνητρο για να πάνε νέοι γιατροί στο ΕΣΥ, όταν έχουμε τέτοιες ελλείψεις. Κάνετε ότι δεν το καταλαβαίνετε.

Άρα είστε ταυτισμένοι με την ακρίβεια κάθε είδους στον τόπο μας, ακρίβεια στην υγεία, ακρίβεια στα τρόφιμα, ακρίβεια στην ενέργεια, ακρίβεια στα ενοίκια. Η εποχή σας είναι μια εποχή ακρίβειας.

Και, βέβαια, μας έκανε και μάθημα γιατί δεν ψηφίσαμε την επιστολική ψήφο. Τι να πω; Εμείς την βάλαμε στο Σύνταγμα. Το ξεχνάτε; Το ΠΑΣΟΚ την έβαλε στο Σύνταγμα. Ναι, είπαμε στην επιτροπή. Εσείς φέρατε τροπολογία εκπρόθεσμη για να εγκλωβίσετε και να κοροϊδέψετε την Αντιπολίτευση. Γιατί αυτή είναι η νομοθετική σας κουλτούρα. Αυτή είναι η νομοθετική σας κουλτούρα.

Όμως, να φύγω από αυτό. Ένα συντηρητικό κόμμα είστε. Είστε πρωταθλητές σε αυτές τις πρακτικές. Τα κάνατε και παλιότερα. Όμως να μας κάνει μάθημα ο κ. Μητσοτάκης για την επιστολική ψήφο, όταν πριν από μερικές εβδομάδες μάθαμε ότι η κ. Ασημακοπούλου έχει χιλιάδες απόρρητα στοιχεία Ελλήνων εκλογέων του εξωτερικού στο γραφείο της, ότι έχετε κάνει το Υπουργείο Εσωτερικών εκλογικό κέντρο της Νέας Δημοκρατίας, ότι τα στοιχεία αυτά τα μοίραζε ο γραμματέας αποδήμου της Νέας Δημοκρατίας. Ένας Πάτσης των δανείων ήταν ο γραμματέας του αποδήμου. Αν πάρουμε τον κομματικό σκελετό της Νέας Δημοκρατίας, κάθε γραμματέας και ένα σκάνδαλο.

Και δεν φτάνει μόνο αυτό. Ήρθε σήμερα εδώ και δεν είπε μία κουβέντα για τη διάρρηξη. Μα καλά, σε ποιους νομίζουν ότι μιλάτε; Τόσο πολύ περιφρονείτε τη λογική μας; Δεν φοβάστε τίποτα; Δεν έχετε την αίσθηση του καθήκοντος και του σεβασμού του Κοινοβουλίου; Μία κουβέντα να πει, είναι φερόμενη η διάρρηξη, έγινε, δεν έγινε; Είναι ο διευθυντής διεξαγωγής των εκλογών που έχουμε σε μερικές εβδομάδες. Θέλουμε καθαρή απάντηση, κύριε Βορίδη και κύριε Φλωρίδη.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είναι φερόμενη διάρρηξη. Έγινε; Τι πήραν από το γραφείο του, τι πήραν από το γραφείο του;

Σήμερα εδώ καθαρή απάντηση. Με τα e-mails κοροϊδεύατε τον λαό δέκα μέρες. Τα μάζεψε μόνη της. Αυτά λέγατε στα κανάλια. Η προπαγάνδα σας. Τώρα τι συνέβη; Μία καθαρή απάντηση. Έγινε διάρρηξη; Ναι ή όχι; Και τι πήραν; Για να ξέρουμε αν μπορούμε να εμπιστευτούμε την Κυβέρνησή σας. Και αν η σημερινή σας απάντηση δεν είναι καθαρή πρέπει να παραιτηθεί αύριο το πρωί η κ. Κεραμέως διότι επί της εποχής της έγινε το Υπουργείο Εσωτερικών εκλογικό κέντρο της Νέας Δημοκρατίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αλλά δεν σας αρέσουν οι δείκτες. Θέλετε, λέει, να μιλάμε με στοιχεία. Δηλαδή, θα έχουμε τώρα μέτρο αξιολόγησης. Δεν σας αρέσει το Ευρωπαϊκό Κοινοβούλιο που ψήφισαν έξι πολιτικές ομάδες -εφτά με τη δική σας- αλλά είναι μέτρο αξιολόγησης της Κυβέρνησης της Νέας Δημοκρατίας η κολλητή του κ. Μητσοτάκη -που κάνουν και διακοπές μαζί- η κ. Φον Ντερ Λάιεν που σε λίγο θα είναι και παρελθόν. Ούτε οι δικοί σας δεν την θέλουν. Στο συνέδριο του Λαϊκού Κόμματος το 50% των ψήφων πήρε. Ήδη είναι παρελθόν. Ευτυχώς για το μέλλον της Ευρώπης. Είδαμε τι συνέβη κατά την εποχή της, ποιο ρόλο έπαιξε στις μεγάλες γεωπολιτικές κρίσεις. Τροχονόμος. Θα τα πούμε αυτά τις επόμενες εβδομάδες προ των ευρωπαϊκών εκλογών.

Εδώ υπάρχουν δείκτες συγκεκριμένοι. Στην Παγκόσμια Τράπεζα, στους δείκτες διακυβέρνησης, η Ελλάδα υποχώρησε στην ογδοηκοστή θέση από την εβδομηκοστή τέταρτη. Σύμφωνα με την Τράπεζα της Ελλάδας, η Ελλάδα υστερεί σε τομείς όπως η αποτελεσματική λειτουργία του κράτους, η επιτάχυνση της απονομής δικαιοσύνης, η καταπολέμηση της γραφειοκρατίας. Έχουμε μια αγορά ανεξέλεγκτη χωρίς ρύθμιση. Καρτέλ παντού. Στην EUROSTAT ο εναρμονισμένος δείκτης τιμών καταναλωτή είναι 3,2 τον Απρίλιο αλλά στην Ευρωζώνη 2,4. Στον πάτο της Ευρώπης η αγοραστική δύναμη. Στον πάτο της Ευρώπης σε πολύ σημαντικά θέματα όπως είναι το κοινωνικό κράτος. Ποιον δείκτη να πρωτοπιάσουμε; Και λέτε ότι αγωνιζόμαστε για να εκθέσουμε την Ελλάδα. Οι δείκτες εκθέτουν την Κυβέρνησή σας. Αξίζει, λοιπόν, στον ελληνικό λαό κάτι καλύτερο από εσάς. Γι’ αυτό, λοιπόν, αγωνιζόμαστε προ των ευρωπαϊκών εκλογών για να έχει ο ελληνικός λαός μια επιλογή προοδευτική, ρεαλιστική, σοβαρή και όχι μια επιλογή που περιφρονεί τα μεγάλα κοινωνικά ζητήματα.

Σήμερα ακούσαμε τον Πρωθυπουργό να λέει για το επίδομα μητρότητας. Δύο φορές το φέραμε σε τροπολογία. Ενάμιση χρόνο πριν το δώσετε, το φέραμε με τροπολογία και το καταψηφίσατε γιατί λέγατε «λαϊκιστές, δεν έχουμε λεφτά». Και πού τα βρήκατε τώρα; Δεν είχατε υπερέσοδα του ΦΠΑ πέρυσι; Μια χαρά είχατε πέρυσι υπερέσοδα του ΦΠΑ. Και το φέρατε τώρα. Είστε αποκομμένοι από την κοινωνική πραγματικότητα. Θέλετε να λύσετε το δημογραφικό και δεν στηρίξατε εξαρχής το επίδομα μητρότητας. Υπουργείο Οικογένειας κέλυφος. Χθες φέρατε τον νόμο για να έχουμε Υπουργείο Οικογένειας. Όλα αυτά είναι πολύ μεγάλα ζητήματα. Και δεν μπορεί ο Πρωθυπουργός να τα αντιμετωπίσει εκβιάζοντας για σταθερότητα. Ποια σταθερότητα; Σε λίγο θα έχετε πάνω από εκατόν εξήντα Βουλευτές. Ποια σταθερότητα παίζεται; Ένα μόνο κρίνεται στις ευρωπαϊκές εκλογές: αν θα υπάρχει εμπόδιο στη μεγάλη και κλιμακούμενη αλαζονεία σας. Αν θα υπάρχει ανάχωμα στο πελατειακό κράτος μέσα από μια ισχυρή και σοβαρή αντιπολίτευση. Αλλά επισείει τον κίνδυνο της σταθερότητας.

Θέλω κλείνοντας να σας πω ότι χθες υπήρξε μια τηλεμαχία της κ. Φον Ντερ Λάιεν. Για να δείτε ότι εδώ παίζεται ένα παιχνίδι απίστευτο, ο Πρωθυπουργός και κολλητός της βάζει απέναντί του την ακροδεξιά κατά το δοκούν. Όταν ήθελαν τον Βελόπουλο για την ΑΔΑΕ μια χαρά συνεργαστήκανε. Τώρα τον θυμηθήκανε με τις εκκλησίες. Η κ. Φον Ντερ Λάιεν, λοιπόν, τι αποκάλυψε; Λέει «εντάξει, αν δεν μας βγει ο μεγάλος συνασπισμός και η κ. Μελόνι και το ECR», άρα ο Όρμπαν. Άρα, μια χαρά ανοίγετε την πόρτα στην ευρωπαϊκή ακροδεξιά που κατά τα άλλα θέλετε να αντιμετωπίσετε. Δηλαδή, λέτε στην Ελλάδα «ελάτε να μας ψηφίσετε για να μην ενισχυθεί η ευρωπαϊκή ακροδεξιά αλλά την ίδια ώρα η κ. φον ντερ Λάιεν λέει «ψηφίστε μας για να συνεργαστούμε με την ευρωπαϊκή κεντροδεξιά», άμα δε μας βγει ο μεγάλος συνασπισμός.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Θα ακούσουμε πολλά από εσάς, πάρα πολλά. Αλλά έχουμε πολύ μεγάλη ψυχραιμία και πολύ μεγάλη πίστη στον αγώνα μας. Πέτυχε λέει η επιστολική ψήφος αλλά το ¼ από αυτούς που έχουν γραφτεί είναι εκτός Ελλάδας. Μεγάλη επιτυχία. «Γιατί ζητάτε» λέει «την ψήφο των Ελλήνων αποδήμων, αφού εμείς φέραμε τη δυνατότητα αυτή;». Δηλαδή επειδή το ψηφίσατε μόνοι σας να τους πούμε να ψηφίσουν μόνο Νέα Δημοκρατία. Φοβερά επιχειρήματα. Φοβερό.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εδώ σήμερα ο κ. Μητσοτάκης έδωσε τα ρέστα του. Λέει «δεν το ψηφίσατε, δεν δικαιούστε την ψήφο των Ελλήνων αποδήμων ή όσων θα αξιοποιήσουν αυτή τη δυνατότητα». Ξέρετε, είμαι σίγουρος ότι το πρώτο βήμα που θα ανοίξει την πόρτα της εξόδου στη Νέα Δημοκρατία είναι η 9η Ιουνίου. Την 9η Ιουνίου θα ανοίξει η πόρτα. Στις επόμενες εθνικές εκλογές θα είστε παρελθόν. Γιατί ούτε φιλοευρωπαϊστές είστε, ούτε αξιακά κινείστε ούτε αξιοκράτες είστε ούτε μεταρρυθμιστές είστε. Είστε στυγνοί υπάλληλοι της εξουσίας σας. Είστε όλοι υποταγμένοι στην εξουσία του κ. Μητσοτάκη. Και ξέρετε από πού φαίνεται αυτό; Από το ότι δεν πήγε ένας από εσάς στη δικαιοσύνη απέναντι στο παρακράτος των υποκλοπών. Ένας από εσάς δεν είχε τη δημοκρατική ευαισθησία απέναντι στους αγώνες των προγόνων μας για να φέρουμε τη δημοκρατία στον τόπο, να σηκωθεί να πάει στον Άρειο Πάγο για να πει «ως εδώ το παρακράτος» το όποιο παρακράτος.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είστε υπόδουλοι της εξουσίας του κ. Μητσοτάκη. Την 9η Ιουνίου, λοιπόν, σας αξίζει μήνυμα αποδοκιμασίας και είμαι σίγουρος ότι θα σας το στείλει ο ελληνικός λαός.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στην Πρόεδρο της Κοινοβουλευτικής Ομάδας της Πλεύσης Ελευθερίας, την κ. Ζωή Κωνσταντοπούλου. Μετά ζήτησε και θα πάρει τον λόγο ο κ. Βορίδης, Υπουργός Επικρατείας και μετά ο κ. Χήτας, Κοινοβουλευτικός Εκπρόσωπος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μηδενίζετε, παρακαλώ, τον χρόνο, κύριε Πρόεδρε; Ευχαριστώ.

Θέλω πρώτα από όλα να προσκαλέσω τους Έλληνες και τις Ελληνίδες να κοιτάξουνε πάρα πολύ καλά τη Βουλή, τα κυβερνητικά έδρανα και τα έδρανα της Νέας Δημοκρατίας. Να έρθουν να δουν το 41%. Άδεια έδρανα, τρεις Βουλευτές της Νέας Δημοκρατίας, δύο Υπουργοί και ένας Υφυπουργός.

(Χειροκροτήματα)

Συγχαρητήρια. Τιμάτε την ψήφο των πολιτών. Τιμάτε την εμπιστοσύνη τους. Αυτών, εν πάση περιπτώσει, που σας ψήφισαν, που σας έδωσαν τη δυνατότητα να αποδείξετε ότι θα ενεργήσετε για να υπάρξει δικαιοσύνη για τα Τέμπη, που σας έδωσαν τη δυνατότητα να αποδείξετε ότι έχετε και καλό εαυτό εκτός από τον κακό σας εαυτό.

Συγχαρητήρια που τους τιμάτε! Συγχαρητήρια που αυτό το 41% του 50% που σας ψήφισε, δηλαδή το 20% και κάτι, το χρησιμοποιείτε κάθε φορά, προκειμένου να ισχυριστείτε ότι έχετε λευκή επιταγή για όλα αυτά που κάνετε. Γιατί μάλιστα λέτε ότι ο λαός έκρινε και σας έκρινε και αθώους για τα Τέμπη. Συγχαρητήρια που εκτοξεύσατε το επίπεδο της αλαζονείας αλλά και τον ίδιο τον ορισμό της αλαζονείας αυτούς τους δέκα μήνες που μιλάτε με την οίηση του 41%, το οποίο εσείς δεν τιμάτε, εσείς απαξιώνετε, εσείς το χρησιμοποιείτε, εσείς αντιποιείστε τη βούλησή του, εσείς τελικά το θέλατε μόνον για να κάνετε ό,τι θέλετε στο δημόσιο βίο.

Ελπίζω το κανάλι της Βουλής να δείχνει την εικόνα της Βουλής. Ελπίζω να μην εφαρμόζεται η εντολή προς το κανάλι της Βουλής να μη φαίνονται τα άδεια έδρανα της Νέας Δημοκρατίας. Ελπίζω το κανάλι της Βουλής να δείχνει αυτή την εικόνα, σήμερα Μεγάλη Τρίτη, οκτώ παρά είκοσι, μία μόλις ώρα μετά το τέλος της ομιλίας του κ. Μητσοτάκη, του κυρίου Πρωθυπουργού, ο οποίος ευχήθηκε καλό Πάσχα και όπου φύγει φύγει! Όπου φύγει φύγει από την κοινοβουλευτική λειτουργία και από τη δημοκρατία και από το Κοινοβούλιο και μαζί του σύσσωμη αποχώρησε σε ένδειξη πανηγυρισμού, φαντάζομαι, ολόκληρη η Κοινοβουλευτική Ομάδα της Νέας Δημοκρατίας. Έχουν απομείνει μόνον όσοι είναι θεσμικά ορισμένοι για να μιλήσουν και περιμένουν να μιλήσουν. Έτσι τιμάει η Νέα Δημοκρατία το 41% που της έδωσαν οι πολίτες, όσοι ψήφισαν στις προηγούμενες εκλογές. Και αυτό οι πολίτες θα πρέπει να το θυμηθούν πάρα πολύ καλά, να το έχουν καλά στο μυαλό τους στην πορεία για τις ευρωεκλογές και να μη σας αφήσουν ούτε να τους ξαναξεγελάσετε ούτε να τους ξαναχρησιμοποιήσετε ούτε να ξαναεκμεταλλευτείτε την εμπιστοσύνη τους ούτε να ξαναπατήσετε πάνω στην απογοήτευσή τους και την αποχή τους, αλλά να πάνε στην κάλπη και να σας μαυρίσουν.

Κύριε Βορίδη, βλέπω ότι γελάτε με το «να σας μαυρίσουν». Εσάς ειδικά νομίζω ότι δεν μπορούν να σας μαυρίσουν. Εννοώ ότι είστε ήδη αρκετά «μαύρος». Και δεν το λέω κυριολεκτικά, αλλά πολιτικά.

Οι πολίτες της χώρας αυτής πρέπει να ξέρουν ότι εσείς παίζετε. Παίζετε όλο αυτό το διάστημα. Παίζετε με τη νοημοσύνη τους, παίζετε με τα επικοινωνιακά μέσα που διαθέτετε, όπως παίζετε και με τις αδυναμίες τους. Και αυτό που, τελικά, επιδιώκετε είναι απλώς να ξεπεράσετε τον σκόπελο των ευρωεκλογών, για να μπορέσετε ανενόχλητοι να διαθέσετε τα κονδύλια του Ταμείου Ανάκαμψης, να διαθέσετε σε εαυτούς και «ημετέρους» πακτωλούς δισεκατομμυρίων και να συνεχίσετε να κυβερνάτε σε πείσμα της λαϊκής και κοινωνικής βούλησης, σε παραβίαση των κοινωνικών αναγκών, σε εκτέλεση επιθυμιών, συμφερόντων και πάντως σε αναντιστοιχία με τις προκλήσεις της εποχής και τις επιταγές της ιστορίας.

Προσκάλεσα τον κ. Μητσοτάκη σε debate, κάτι που του είπα και το πρωί, μήπως δεν τον ενημερώνετε, μήπως δεν τον ενημερώσατε όλες αυτές τις μέρες που η Πλεύση Ελευθερίας ζητάει debate των πολιτικών Αρχηγών, μήπως δεν τον ενημερώσατε ότι και σήμερα το πρωί τον προσκάλεσα να πει το ναι σε debate των πολιτικών Αρχηγών. Και ο κ. Ανδρουλάκης που είναι εδώ παρών έχει, επίσης, προτείνει το debate των πολιτικών Αρχηγών, όπως πιστεύω ότι θα το υποστηρίξουν και άλλα κόμματα.

Προσωπικά ως η μοναδική γυναίκα πολιτική Αρχηγός έχω έναν λόγο παραπάνω να επιμένω για το debate, γιατί έγινε αυτό το κακόγουστο debate της περασμένης χρονιάς με μόνο άνδρες Αρχηγούς κομμάτων, την ώρα που η Πλεύση Ελευθερίας κι εγώ ζητούσαμε εκπροσώπηση. Έγινε εκείνο το debate που δεν άγγιξε τα ζητήματα της έμφυλης βίας, των γυναικοκτονιών και της κακοποίησης.

Και σήμερα, δέκα μήνες μετά τις εκλογές από τις οποίες αναδείχθηκε η σημερινή Βουλή, έχει εκτοξευθεί η έμφυλη βία, έχουν εκτιναχθεί οι γυναικοκτονίες, έχει εκτραχυνθεί παντελώς η συνθήκη υπό την οποία οι γυναίκες ζητούν προστασία και δεν έχουν προστασία. Και βέβαια έχει, δυστυχώς, αποκαλυφθεί πλήρως το πρόσωπο της Κυβέρνησης που δεν θέλει να προστατέψει τις γυναίκες. Είμαι σοκαρισμένη! Είμαι, πραγματικά, σοκαρισμένη από το γεγονός ότι ο κ. Μητσοτάκης στα σαράντα περίπου λεπτά της ομιλίας του δεν είπε ούτε λέξη για το μείζον ζήτημα που έχει προκύψει από χθες, για τις δηλώσεις του Υφυπουργού σας ότι οι γυναικοκτονίες είναι βιολογικό φαινόμενο, ότι έτσι κάνουν οι άντρες δηλαδή, έτσι κάνουν τα αρσενικά. Είναι επιθετικά, είπε. Και είπατε κι εσείς, κύριε Υπουργέ -και σας έχω ζητήσει από το μεσημέρι να το ανακαλέσετε- ότι είπε μια επιστημονική άποψη. Από ποια επιστήμη; Ποιας επιστήμης άποψη είναι αυτή;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Της δικής του.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Της δικής του; Της προσωπικής του;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Της ψυχιατρικής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κοιτάξτε, αυτή η ιδιώνυμη -το λέω με την ποινική έννοια του όρου- λοιπόν μπουρδολογία που εμφανίζεται ως επιστημοσύνη δεν έχει θέση σε ένα κράτος δικαίου και σε μία δημοκρατία, ιδίως όταν δολοφονούνται γυναίκες υπό τις πιο απάνθρωπες συνθήκες. Διότι είναι, πράγματι, απάνθρωπο μια γυναίκα να απευθύνεται στην Αστυνομία και να τη διώχνουν, είναι απάνθρωπο να απευθύνεται στο «100» και να την αποπαίρνουν και να την ειρωνεύονται και να της λένε «Το περιπολικό δεν είναι ταξί, κυρία μου» και να την καθοδηγούν βλακωδώς. Είναι, πράγματι, απάνθρωπο να τους μιλάει την ώρα που είναι εκτεθειμένη και να το λέει ότι είναι εκτεθειμένη στα μάτια του μετέπειτα δολοφόνου της και να την εκθέτουν ακόμη περισσότερο.

Αυτά δεν είναι τα αποτελέσματα προσωπικής, ατομικής μόνον ευθύνης των αστυνομικών οργάνων αλλά τα αποτελέσματα μιας πολιτικής που την επιλέξατε και που εδώ και δέκα μήνες σας ζητώ να την αναθεωρήσετε και σας καταθέτω προτάσεις για να την ανατάξετε. Επανέρχομαι ξανά και ξανά και ξανά και ξανά και ξανά και ξανά και ξανά και ξανά και ξανά και ξανά και ξανά. Δεν είπα δεκαεφτά φορές το «ξανά». Έχω επανέλθει δεκαεφτά φορές με επίκαιρες ερωτήσεις στον κ. Μητσοτάκη και κρύβεται. Και σήμερα έφυγε, πραγματικά, σαν λαθροπρωθυπουργός, ως Πρωθυπουργός που λάθρα εμφανίζεται στο Κοινοβούλιο, λάθρα μιλάει όσο του επιτρέπει η επιβολή της παρουσίας της Κοινοβουλευτικής του Ομάδας και λάθρα αποχωρεί, για να μην μπει σε οποιαδήποτε περαιτέρω έκθεση από αυτήν την οποία υπέστη στη διάρκεια της συζήτησης της πρότασης μομφής, κατά την οποία έγινε απολύτως ορατό και κατανοητό στην ελληνική κοινωνία ότι είστε ένοχοι για το έγκλημα των Τεμπών, ότι είστε υπαίτιοι και υπόλογοι για τη συγκάλυψη παραμέτρων και στοιχείων του εγκλήματος των Τεμπών, ότι επιχειρείτε με κάθε τρόπο να αποσείσετε τις ευθύνες σας και να υποθάλψετε εαυτούς και αλλήλους και πρώτα απ’ όλα τον κ. Μητσοτάκη και τον κ. Καραμανλή.

Είναι, πραγματικά, λυπηρό να έρχεται ο Πρωθυπουργός τη δέκατη πέμπτη φορά. Πρέπει να σας πω, για να έχετε και κάποια στοιχεία, ότι σε δέκα μήνες κοινοβουλευτικής λειτουργίας ήταν μόλις η δέκατη πέμπτη φορά που εμφανίστηκε ο κ. Μητσοτάκης στο ελληνικό Κοινοβούλιο. Πάντοτε εμφανίζεται για ελάχιστη ώρα για να μιλήσει και για να φύγει. Αν ήταν εργαζόμενος που χτυπούσε κάρτα, θα είχε προ πολλού μάλλον χάσει την εργασία του, αλλά μιας και έχει προνομιακή μεταχείριση ως προνομιούχος Πρωθυπουργός εξακολουθεί να κάθεται στη θέση του δεύτερου τη τάξει πολιτειακού παράγοντα και να εμφανίζεται στη Βουλή για να πει πόσο δημοκρατική είναι επί Κυβερνήσεώς σας η χώρα.

Τόσο δημοκρατική είναι η χώρα, κύριοι, που η Κοινοβουλευτική σας Ομάδα δεν τιμά το Κοινοβούλιο, παρά μόνον για να χειροκροτήσει τον Αρχηγό σας, που οι Υπουργοί, οι εξήντα Υπουργοί, απουσιάζουν σταθερά και εκπροσωπούνται συνήθως από έναν Υφυπουργό. Σήμερα είναι και ο Υπουργός Επικρατείας, ο αντ’ αυτού του κ. Μητσοτάκη που είμαι σίγουρη ότι με την ομιλία του, όπως έχει κάνει και σε προηγούμενες άλλωστε συνεδριάσεις, θα μας δείξει πόσο πολιτισμένοι είστε και πόσο εσείς δεν έχετε εχθρούς. Δεν έχουμε εχθρούς, είπε ο κ. Μητσοτάκης, εχθροί μας είναι τα προβλήματα.

Πρέπει, νομίζω, να γίνει ένα βίντεο με τις επιθέσεις του κ. Μητσοτάκη, του κ. Βορίδη, του κ. Γεωργιάδη και άλλων διόλου εχθροπαθών κυβερνητικών παραγόντων, να ακουστούν αυτά που έχουν πει μόνο σε μένα, αν και δεν είχα το προνόμιο να είμαι η μόνη που υφίσταμαι τις επιθέσεις σας, περί χυδαιότητας, περί εθνικής εισαγγελέα, περί προσώπου που δεν γνωρίζει για τι μιλάει, περί, περί, περί, περί.

Είμαι βέβαιη, κύριε Βορίδη, ότι θα με συγχωρέσετε που δεν θα είμαι εδώ όταν θα πάρετε τον λόγο, αλλά έχω αφήσει να με περιμένουν εδώ και αρκετή ώρα οι υποψήφιοι Ευρωβουλευτές μας, γιατί όλοι μαζί δώσαμε προτεραιότητα φυσικά στο να είμαστε παρόντες και να είμαι παρούσα εδώ στη Βουλή, θεωρώντας ότι θα έκανε μια πράξη μεταμέλειας τη Μεγάλη Εβδομάδα ο κύριος Πρωθυπουργός και θα παρέμενε για να ακούσει και τους πολιτικούς του αντιπάλους και για να απαντήσει. Δεν το έπραξε. Ίσα-ίσα, είπε, νηστεύω την κοινοβουλευτική διαδικασία και φεύγω μια ώρα αρχύτερα για να μην αμαρτήσω, Κύριε και παραστώ παραπάνω απ’ όσο επιτρέπεται από την κοινοβουλευτική λειτουργία. Μόνο αυτό δεν μας είπε, αλλά ούτως έπραξε.

Έρχομαι τώρα στο θέμα της ρήσης του κυρίου Πρωθυπουργού για τη δίκη για το Μάτι. Τι μας είπε; Να μη γίνονται οι εθνικές τραγωδίες κομματικά εργαλεία. Εγώ περίμενα να πει να μη γίνονται εθνικές τραγωδίες, αλλά εκείνος είπε να μη γίνονται οι εθνικές τραγωδίες κομματικά εργαλεία, στη γραμμή ακριβώς του κ. Γεωργιάδη που είπε ότι αν λέγαμε ότι τα τρένα είναι επικίνδυνα, ο κόσμος δεν θα έμπαινε στα τρένα –ήξερε, δηλαδή, για την επικείμενη τραγωδία, αλλά επέλεξε να δώσει εισιτήρια στην «HELLENIC TRAIN»- και στη γραμμή του κ. Κώστα Καραμανλή του Αχιλλέα που έχει πάρει εύσημα Πρωθυπουργού μετά από εκείνο το θυελλώδες χειροκρότημα εδώ στην Ολομέλεια επειδή είπε ότι τα έκανε όλα καλά για τα Τέμπη και ότι τραγικά δυστυχήματα πάντα θα γίνονται. Τραγικά δυστυχήματα πάντα θα γίνονται!

Έτσι, λοιπόν, ο κ. Μητσοτάκης σήμερα…

Το λέω για να το συλλάβουν καλά οι πολίτες αυτής της χώρας, όχι μόνο τα θύματα του Ματιού, όχι μόνο τα θύματα και οι συγγενείς του Ματιού, του Νέου Βουτζά, της Ραφήνας, όχι μόνο τα θύματα, οι οικογένειες, οι επιζώντες, οι επιζώσες, οι τραυματίες των Τεμπών, αλλά να το καταλάβει όλη η κοινωνία, όλη τη χώρα, όλοι οι πολίτες να το καταλάβουν.

Είστε συμφιλιωμένοι με τις εθνικές τραγωδίες. Μας λέτε ότι γίνονται και θα γίνονται και το ζήτημά σας μόνο είναι να μη γίνονται κομματικά εργαλεία.

Σε άλλη συνεδρίαση που θα είναι περισσότεροι και περισσότερες παρόντες και παρούσες, θα σας πω ποιοι εδώ μέσα έχουν πολιτικά εκμεταλλευτεί τραγωδίες. Σε άλλη συνεδρίαση. Από επιλογή μου αυτό σήμερα.

Σε αυτή τη συνεδρίαση θα σας πω ότι αυτά που άκουσα από τον κ. Μητσοτάκη, ότι δηλαδή, τελικώς, το ότι δεν φέρατε ούτε πρόταση για εξεταστική ούτε πρόταση για προανακριτική επιτροπή για το Μάτι είναι ουσιαστικά αυτό που ζητάτε να ανταλλάξετε με μία αντίστοιχη στάση της προηγούμενης κυβέρνησης που είναι συνδεδεμένη και υπαίτια για το έγκλημα στο Μάτι. Αυτό που είπε είναι, πραγματικά, η επιτομή και το απαύγασμα της αδίστακτης πολιτικής στάσης εκμετάλλευσης, διαπλοκής και συναλλαγής, με θύματα απλούς πολίτες, απλούς ανθρώπους.

Να ξεκαθαρίσουμε δύο πράγματα και να το πω και από του Βήματος της Βουλής άλλη μία φορά. Στο δικαστήριο για το Μάτι διαπράχθηκε κακοδικία. Και η κακοδικία πρέπει να ελεγχθεί. Και η κακοδικία δεν εξαλείφεται και δεν παραγράφεται. Στο δικαστήριο για το Μάτι εκτέθηκαν όλα τα στοιχεία που φωνάζουν και στοιχειοθετούν τα κακουργήματα σε βάρος των θυμάτων και μία Πρόεδρος, η κ. Μαρία Γκιαούρη, η οποία συμβαίνει να ήταν η ίδια που προέδρευσε και στην πρώτη δίκη για τη Μάνδρα και στη δίκη για τη φωτιά του Φαλήρου με θύματα πυροσβέστη και μια γυναίκα, η πρόεδρος, λοιπόν, αυτή στη δίκη αυτή εξασφάλισε προνομιακή μεταχείριση σε ελεγχόμενα πολιτικά, αυτοδιοικητικά, υπηρεσιακά πρόσωπα που συνδέεται η πράξη τους, η δράση τους, οι παραλείψεις τους και οι ενέργειές τους με το αβάσταχτο αποτέλεσμα της αφαίρεσης εκατόν τεσσάρων ανθρώπινων ζωών, τα εγκαύματα στα σώματα δεκάδων άλλων, τα ψυχικά τραύματα σε μια ολόκληρη κοινότητα που ακόμη δεν έχει συνέλθει και ούτε, βέβαια, θα συνέλθει ούτε και θα αποδεχθεί την κακοδικία. Θα μπορέσει να ορθοποδήσει και να ελπίσει ξανά και να συνέλθει, ναι, αν υπάρξει δικαίωση και δικαιοσύνη.

Αν κατάλαβα καλά -και λυπάμαι, αλλά, δυστυχώς, καλά κατάλαβα- ο κ. Φάμελλος υπερασπίστηκε την ανακοίνωση της Ένωσης Δικαστών και Εισαγγελέων που λέει ότι οι οικογένειες των νεκρών, οι συγγενείς, οι επιζώντες, όλοι όσοι καρτερικά περίμεναν δικαιοσύνη και εξεγέρθηκαν όταν συνειδητοποίησαν τον εμπαιγμό, την κοροϊδία, την κακοδικία, ότι αυτοί είναι λαϊκιστές. Αυτό λέει η Ένωση Δικαστών και Εισαγγελέων. Λαϊκίζουν που σηκώθηκαν όρθιοι και είπαν: «Κοιτάξτε μας στα μάτια, κυρία Πρόεδρε», σε μία πρόεδρο η οποία είχε χαμηλά το βλέμμα και δεν κοίταξε ποτέ την κοινότητα του Ματιού και τους συγγενείς.

Λαϊκίζει η μάνα η οποία ούρλιαζε: «Ελάτε πίσω να μας πείτε ότι είναι αθώοι αυτοί που αθωώσατε». Λαϊκίζει ο άνθρωπος που έχασε οικογένεια ολόκληρη και δεν μπόρεσε ούτε να παρασταθεί για τα πεντάχρονα ανίψια του, γιατί δεν προβλέπεται παράσταση πολιτικής αγωγής για τον θείο. Λαϊκίζουν εκείνοι οι οποίοι καρτερικά, με υπομονή ήλπιζαν και περίμεναν την απόδοση δικαιοσύνης και άκουσαν ότι για το Τριμελές Πλημμελειοδικείο -σαν να δικαζόταν ατύχημα αυτοκινητικό χωρίς θύματα- κάθε ανθρώπινη ζωή αποτιμάται σε 350 ευρώ με αναστολή. Τόση είναι η ποινή που έδωσαν. Πέντε χρόνια εξαγοράσιμα προς 10 ευρώ την ημέρα, προσαυξανόμενα επί περίπου 100% για εκατόν δύο θανάτους από τους εκατόν τέσσερις. Αυτό θα πει περίπου 350 ευρώ για κάθε ύπαρξη.

Και, βεβαίως, επειδή πολλά ακούστηκαν και σε μένα δεν μπορεί κανείς να πει «Κάνατε άλλα, είπατε άλλα», εγώ ήμουνα δίπλα στα θύματα στο Μάτι από την πρώτη στιγμή, μίλησα για τη συγκάλυψη από την πρώτη στιγμή, όταν μία ολόκληρη η Κυβέρνηση και ο Πρωθυπουργός εμφανίστηκε μπροστά στις κάμερες και παρίστανε ότι δεν ξέρει για νεκρούς, όταν ο Κυβερνητικός Εκπρόσωπος εμφανίστηκε ξημερώματα να πει ότι «υπάρχουν πάνω από είκοσι νεκροί και έχουμε καλέσει την κυβέρνηση των Ηνωμένων Πολιτειών να ερευνήσει ποιοι έβαλαν τις φωτιές με ειδικό ζέπελιν», από τότε μίλησα για τη συγκάλυψη και από τότε ήμουνα δίπλα στα θύματα.

Δεν μπορείτε, λοιπόν, σε εμένα να πείτε τα ίδια που λέτε σε άλλους, γιατί είμαι και ήμουν πάντα με την πλευρά των θυμάτων όλων των εξουσιών και όλων των κυβερνήσεων, με την πλευρά των ανθρώπων που θυσιάζετε. Δεν θυσιάζονται, εσείς τους θυσιάζετε για να συνεχίσετε να κυβερνάτε.

Στο Μάτι έγινε ένα ολοκαύτωμα σε καιρό ειρήνης. Άνθρωποι πέθαναν όπως δεν αφήνεται να πεθάνει κανείς στον πόλεμο. Ούτε στον πόλεμο δεν σε αφήνουν έτσι. Ούτε στον πόλεμο δεν έρχεται η φωτιά χωρίς καμμία προειδοποίηση. Και στον πόλεμο ακόμη χτυπάει μια σειρήνα.

Οι άνθρωποι στο Μάτι κάηκαν ζωντανοί στα σπίτια τους, στο μπάνιο τους, στις κουζίνες τους, στις αυλές τους. Απροειδοποίητα βλέποντας στην τηλεόραση αυτό που η Κυβέρνηση ενημέρωνε ότι υπάρχει, δηλαδή η φωτιά στην Κινέτα. Άνθρωποι που έτρεξαν να σωθούν στη θάλασσα, έμειναν αβοήθητοι και εννέα από αυτούς πνίγηκαν. Πολλοί από αυτούς είδαν τους δικούς τους να πνίγονται και η μάνα η οποία δεν μπορούσε να συγκρατηθεί εχθές ήταν στα νερά επί ώρες με τα δύο παιδιά της, μέχρι που ο γιος της ο Βίκτωρας της είπε: «Μάνα, εγκαταλείπω». Αυτοί οι άνθρωποι ζητούν δικαίωση.

Γι’ αυτούς τους ανθρώπους η Ένωση Δικαστών και Εισαγγελέων τώρα προεκλογικά -και προεκλογικά και για την Ένωση Δικαστών και Εισαγγελέων, γιατί έχουμε εκλογές οι δικαστές και οι εισαγγελείς στην ένωσή τους- είπε, λοιπόν, ότι λαϊκίζουν τα θύματα. Επιστρέφεται η ανακοίνωση της Ένωσης Δικαστών και Εισαγγελέων. Τους την επιστρέφω προσωπικά ως συλλειτουργός της δικαιοσύνης.

Εσείς λαϊκίζετε, κυρίες και κύριοι της Ένωσης Δικαστών και Εισαγγελέων. Εσείς παίζετε παιχνίδια πολιτικά στην πλάτη των θυμάτων. Εσείς με ανεπίτρεπτο τρόπο επιχειρείτε να δικαιολογήσετε αδικαιολόγητες και επίορκες συμπεριφορές συναδέλφων σας, επειδή είναι συνάδελφοί σας, με συνδικαλιστική αλληλεγγύη και όχι με συνειδησιακό δικαστικό φρόνημα, το οποίο υπάρχει, ναι, πολλοί δικαστές που το έχουν και με κόστος το υπερασπίζονται.

Στην δίκη για το Μάτι διαπράχθηκε κακοδικία. Δεν περιμένουμε κινήσεις εντυπώσεων από την ηγεσία της δικαιοσύνης. Περιμένουμε έφεση και ορθό νομικό χαρακτηρισμό του εγκλήματος ως κακουργήματος και όχι ως πλημμελήματος. Όλα τα άλλα απλώς πείθουν γι’ αυτό για το οποίο βοά δυστυχώς ο κόσμος, ότι ελλείπει η απαιτούμενη ανεξαρτησία της δικαιοσύνης, περισσεύουν τα λόγια και περισσεύει η επιλήψιμη με πολιτική βούληση παρέμβασης και ελέγχου στη δικαιοσύνη.

Είπε ο κ. Μητσοτάκης ότι η πιο σκληρή αντιπολίτευση που έχουμε είναι τα πραγματικά προβλήματα.

Κύριε Μητσοτάκη, η πιο σκληρή Αντιπολίτευση που έχετε είναι η Πλεύση Ελευθερίας. Και γι’ αυτό δεν απαντάτε σε καμμία επίκαιρη ερώτησή μου. Γι’ αυτό δεν έρχεστε να αντιπαρατεθείτε μαζί μου ποτέ στη Βουλή, παρά μόνον εάν απαντήσετε φεύγετε αμέσως. Γι’ αυτό αποφεύγετε να δεχθείτε το debate των πολιτικών Αρχηγών, στο οποίο εξακολουθώ να σας προσκαλώ και να σας περιμένω, γιατί οι πολίτες αξίζουν και δικαιούνται απαντήσεις, απαντήσεις πραγματικές, σε συνθήκες πραγματικής αντιπαράθεσης και διαλόγου και όχι σε ένα στημένο σκηνικό φίλιων χειροκροτητών και οικείων δημοσιογράφων σε μία προστατευμένη συνολικά επικοινωνιακή συνθήκη.

Για τη δικαιοσύνη στη χώρα μας έχω να πω πολλά και θα επανέλθω αύριο με μία παρέμβασή μου. Έχω, όμως, να πω σε αυτό το σημείο και σε αυτό το στάδιο, κύριε Υπουργέ, ότι η δικαιοσύνη δεν είναι αυτό που είπε ο Πρωθυπουργός «σε τόσες μέρες, τόσες αποφάσεις». Η δικαιοσύνη είναι μια βαθιά συνειδησιακή και υπαρξιακή λειτουργία, που κρίνει και καθορίζει ανθρώπινες ζωές που επιδιώκουν, επιζητούν, διεκδικούν και απαιτούν το δίκαιο και την άρση της αδικίας. Η δικαιοσύνη δεν είναι προϊόν: «τόσες αποφάσεις, ανά δικαστή».

Η δικαιοσύνη δεν είναι ποσότητα, όπως είπε ο εμπειρογνώμονας που καλέσατε. Καλέσατε έναν φίλο σας, συνταξιούχο καθηγητή Οικονομίας και τον βαφτίσατε εμπειρογνώμονα επί των θεμάτων δικαιοσύνης, ο οποίος δεν έχει καμμία δικαστική και δικαστηριακή εμπειρία, καμμία εν γένει σχέση με το αντικείμενο της απονομής της δικαιοσύνης, αλλά ήταν πρόθυμος να πει αυτά που λέει η Παγκόσμια Τράπεζα, ότι η δικαιοσύνη, δηλαδή, είναι μετρήσιμο μέγεθος, το οποίο το αποτιμούμε, το κοστολογούμε, το κόβουμε, το ράβουμε, έτσι ώστε να το βάλουμε στα μέτρα μας.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Η δικαιοσύνη δεν μπαίνει στα μέτρα των εξουσιών. Δεν μπαίνει ούτε στα μέτρα των παγκόσμιων οργανισμών τραπεζικής επιβολής. Η δικαιοσύνη έχει να κάνει με τη σχέση της δημοκρατίας με τον πολίτη, με την ισότητα όλων ενώπιον του νόμου. Έχει να κάνει με τα δικαιώματα όλων. Έχει να κάνει με τις ελευθερίες όλων. Έχει να κάνει με εκείνα τα αγαθά που προστατεύονται συνταγματικά, αλλά, δυστυχώς, παραβιάζονται στην πράξη.

Λέει ο κ. Μητσοτάκης: «Φέρνουμε μία καταπληκτική μεταρρύθμιση για τη δικαιοσύνη, που την εμπνεύστηκε ο Ελευθέριος Βενιζέλος τον προηγούμενο αιώνα και εσείς είστε αντιμεταρρυθμιστές που αντιλέγετε».

Μα, είναι δυνατόν το 2024 να λέτε ότι εφαρμόζετε την ιδέα του Ελευθέριου Βενιζέλου των αρχών του προηγούμενου αιώνα; Είναι δυνατόν να μην έχετε καμμία σχέση με την κοινωνική πραγματικότητα, με την ιστορική συγκυρία, με τη δικαιική συνθήκη, με την απλή λειτουργία της ελληνικής κοινωνίας; Είναι δυνατόν τίποτα από όλα αυτά να μη γνωρίζετε και να λέτε: Ήρθαμε να βάλουμε στον νάρθηκα, στον γύψο την ιδέα που ο Ελευθέριος Βενιζέλος δεν θα την υποστήριζε σήμερα, αυτό είναι το μόνο σίγουρο. «Ήρθαμε, λοιπόν, να σας βάλουμε όλους στον γύψο, για να πούμε ότι εφαρμόζουμε τις εμπνεύσεις του Ελευθέριου Βενιζέλου». Είναι πολύ κακόγουστες αυτές οι ιδέες και αυτές οι ανιστόρητες αναφορές. Έγιναν και άλλες από τον Πρωθυπουργό.

Είναι κακόγουστο να θεωρείτε ότι καταργώντας τα ειρηνοδικεία σε όλη τη χώρα, αναβαθμίζετε τη δικαιοσύνη. Όχι, θα μπλοκάρετε την προκαταρκτική εξέταση, την προανάκριση και τις διαδικασίες των διαφορών σε επίπεδο ειρηνοδικείου. Είναι αδιανόητο να λέτε ότι αντί να προσλάβετε δικαστικούς υπαλλήλους και να αναβαθμίσετε τη συνθήκη εκπλήρωσης των καθηκόντων τους που είναι και συνταγματικά εγγυημένη, αντί να ενισχύσετε τις υποδομές της δικαιοσύνης στη χώρα, όπου και σήμερα μεταφέρονται οι δικογραφίες σε καρότσια του σουπερμάρκετ, αντί να φροντίσετε να υπάρχει μαγνητοφώνηση σε όλα τα δικαστήρια και όχι επιλεκτική μαγνητοφώνηση μετά από άδειά σας, αντί να φροντίσετε κάθε πολίτης που επιζητεί δικαιοσύνη να έχει πρόσβαση στη δικαιοσύνη και όχι να συναντά εμπόδια, αντί να φροντίσετε κάθε κοινωνία τοπική να έχει το δικαστήριο που θα κρίνει τις διαφορές και όχι να εμποδίζονται άνθρωποι να φτάσουν στα δικαστήρια, όπως εμποδίζονται να φτάσουν και στα νοσοκομεία που τα κλείνετε και στις εφορίες που τις κλείνετε και στα σχολεία που τα κλείνετε και συνολικά στις δομές που θα έπρεπε να ενισχύετε στη χώρα που έχει ως συνταγματική αρχή την αποκέντρωση, αντί λοιπόν για όλα αυτά, λέτε «και η δικαιοσύνη στον γύψο».

Η Κυβέρνηση είναι σε συναλλαγή με την Παγκόσμια Τράπεζα. Είναι ζήτημα Παγκόσμιας Τράπεζας -άκουσον άκουσον!- η δικαιοσύνη στη χώρα.

Και βέβαια όλα αυτά, προφανώς είναι σε στοίχιση και σε συστοιχία με την άποψη που εξέφρασε ο κύριος Υπουργός ότι «όποιος τα βάζει με το κράτος το κράτος τον ισοπεδώνει».

Όχι, κύριε Υπουργέ. Όποιος τα βάζει με το κράτος, δίνει παράδειγμα φρονήματος, αντίστασης, διεκδίκησης δικαιωμάτων ελευθερίας. Όποιος τα βάζει με το κράτος όταν το κράτος παραβιάζει τα δικαιώματά του, όταν αυθαιρετεί, όταν ασύδοτα συμπεριφέρεται, όταν αδικεί, είναι αξιέπαινος και εμπνέει και τους άλλους να μην παραιτούνται και να αντιστέκονται.

Αυτοί που διαχρονικά τα έβαλαν με κρατικές εξουσίες παντοδύναμες, είναι εκείνοι που άνοιξαν ρωγμές στις απολυταρχίες, στις δεσποτείες, στα ανελεύθερα καθεστώτα. Αυτοί που τα βάζουν με το κράτος όταν αδικεί, όταν αυθαιρετεί, όταν εγκληματεί, είναι παραδοσιακά οι νέοι. Αυτό κάνουν οι νέοι σε όλο τον κόσμο αυτή τη στιγμή και στα πανεπιστήμια των Ηνωμένων Πολιτειών, που τα βάζουν και με την εξουσία των πανεπιστημίων τους και με την εξουσία της χώρας τους και με τις εξουσίες που εγκληματούν σε βάρος ενός ανυπεράσπιστου λαού, του παλαιστινιακού λαού.

Οποίοι τα βάζουν με το κράτος, είναι άνθρωποι που μας εμπνέουν, που μας κινητοποιούν. Είναι άνθρωποι που θα τους υπερασπιστούμε. Διότι, ο αγώνας για το δίκαιο και η αντίσταση -θέλω να το πω σήμερα που είναι η επέτειος του θανάτου του ήρωα της Αντίστασης του Λάκη Σάντα- είναι εγγεγραμμένη στην ιστορία μας, στην ψυχή μας, στην ταυτότητά μας.

Ευτυχώς οι Έλληνες διαχρονικά, από την Ελληνική Επανάσταση, από την Αντίσταση, το Έπος του ’40, από τον αντιδικτατορικό αγώνα μέχρι το όχι στους εκβιασμούς της τρόικας, αντιστάθηκαν. Δεν ήταν αυτοί που φοβήθηκαν να τα βάλουν με τις εξουσίες και τελικώς είναι εκείνοι που και γράφτηκαν με λαμπρά γράμματα στην ιστορία και ενέπνευσαν τον ρου της ιστορίας και τον άλλαξαν. Και είναι εκείνοι που τελικά θα αλλάξουν τον κόσμο. Θα αλλάξουμε τον κόσμο!

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Πριν δώσω τον λόγο στον Υπουργό κ. Βορίδη, να ανακοινώσω στο Σώμα ότι σήμερα οι ομιλητές θα είναι μέχρι το νούμερο πενήντα, μέχρι τον κ. Βασίλειο Βασιλειάδη.

Έχετε τον λόγο, κύριε Υπουργέ, για δέκα λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Πιθανολογώ ότι δεν θα τα χρειαστώ, κύριε Πρόεδρε.

Και δεν θα τα χρειαστώ, διότι, τουλάχιστον έτσι όπως συνεκτιμώ και αξιολογώ τις ομιλίες των πολιτικών Αρχηγών που άκουσα, μάλλον το νομοσχέδιο δεν ήταν πολύ πρόσφορο για αντιπολίτευση, γιατί δεν είδα να αναφέρονται ιδιαιτέρως. Ενώ από τη μια μεριά έχουμε σήμερα, κατά τη γνώμη μου, κατά την κρίση μου -και εδώ ας βάλω μέσα και την επαγγελματική μου εμπειρία- ένα πάρα πολύ σημαντικό ζήτημα που συζητάει το Κοινοβούλιο για την ελληνική δικαιοσύνη, άκουσα οιμωγές για το κράτος δικαίου, επίκληση στις διάφορες εκθέσεις.

Κυρίες και κύριοι συνάδελφοι, ποιο είναι το μεγαλύτερο ζήτημα που καταγράφεται ως πρόβλημα της ελληνικής δικαιοσύνης σε όλες τις εκθέσεις για το κράτος δικαίου στην Ελλάδα; Ποιο είναι το μεγαλύτερο, οι ανεξάρτητες αρχές και οι δημοσιογράφοι; Το μεγαλύτερο, το μείζον είναι η καθυστέρηση στην απονομή της δικαιοσύνης. Αυτό που έρχεται να αντιμετωπίσει η συγκεκριμένη νομοθετική πρωτοβουλία του Υπουργείου Δικαιοσύνης, είναι ακριβώς αυτό.

Δεν μπήκαν στον κόπο οι πολιτικοί Αρχηγοί να ασχοληθούν ιδιαιτέρως. Θα πω ακροθιγώς. Μισή κουβέντα είπαν για κάτι το οποίο είναι τομή από κάθε πλευρά. Δεν άκουσα, παραδείγματος χάριν, πώς στέκεστε απέναντι στο γεγονός ότι μετά από όλο αυτό το χρονικό διάστημα, πλέον δεν υπάρχει ειρηνοδίκης. Ναι ή όχι; Σας αρέσει ή δεν σας αρέσει; Αν δεν σας αρέσει, έχετε την καλοσύνη να μας πείτε γιατί δεν σας αρέσει;

Σε τελευταία ανάλυση εμείς λέμε κάτι συγκεκριμένο: Ουσιαστικά, μετατρέποντας τους ειρηνοδίκες σε πρωτοδίκες, πολλαπλασιάζουμε τον αριθμό των δικαστών που μπορούν να χειριστούν υποθέσεις πρώτου βαθμού.

Ερώτηση: Θα οδηγήσει αυτό σε επιτάχυνση της δικαιοσύνης;

**ΓΕΩΡΓΙΟΣ ΜΟΥΛΚΙΩΤΗΣ:** Όχι.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όχι, μου λέει ο κύριος συνάδελφος. Παραδοξότης το όχι, όταν υπάρχει δεδομένο ότι το 40% των υποθέσεων το χειρίζεται το 25% των δικαστών.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Λάθος.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Λάθος τα στοιχεία της τραπέζης;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Είναι το 45%.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Προσέξτε, αυτοί που το μελέτησαν το σύστημα μας δίνουν μια συγκεκριμένη κατεύθυνση. Τι μας λένε; Έχετε προσωπικό δικαστικό, έχετε δικαστές που δεν τους αξιοποιείτε. Και εμείς λέμε «να ένας τρόπος για να τους αξιοποιήσουμε και να οδηγήσουμε σε επιτάχυνση της δικαιοσύνης».

Λέμε μόνο αυτό; Δεν λέμε μόνο αυτό. Λέμε ότι μέσα από την κατάργηση των πολλών δικαστικών σχηματισμών, στην πραγματικότητα πετυχαίνουμε ενιαία κέντρα διοικήσεως των δικαστηρίων. Τι μας νοιάζει αυτό; Είναι θεωρητικό; Είναι γραφειοκρατικό; Είναι μια σύλληψη έτσι γενικώς; Δεν θα έχουμε με αυτόν τον τρόπο ορθολογικότερη χρέωση των υποθέσεων, ώστε να μην υπάρχει ένα ειρηνοδικείο με λίγες υποθέσεις και δίπλα ένα πρωτοδικείο πολύ φορτωμένο; Δεν θα έχουμε τη δυνατότητα της ορθολογικότερης κατανομής;

Οι κύριοι πολιτικοί Αρχηγοί μάλλον όλα αυτά τα θεώρησαν ασήμαντα, τα θεώρησαν μη σπουδαία, τα θεώρησαν αδιάφορα. Δεν έπρεπε να ασχοληθούν με αυτά. Δεν μας είπαν κάτι. Δεν είπαν τίποτε, εκτός από επικλήσεις -συγχωρήστε με- συνδικαλιστικού επιπέδου και δη ατεκμηρίωτες.

Ποιος είναι αυτός που πρέπει να μας ενδιαφέρει σε αυτή τη μεταρρύθμιση; Είναι ο πολίτης ο οποίος δεν θέλει να περιμένει επτά χρόνια για να δικαστεί η αστική του υπόθεση; Είναι ο πολίτης ο οποίος δεν θέλει να περιμένει να αποδοθεί δικαιοσύνη σε μία ποινική υπόθεση που κινδυνεύει να παραγραφεί; Αυτόν δεν πρέπει να έχουμε στο μυαλό μας; Τι έχετε εσείς στο μυαλό σας; Όταν συζητάμε γι’ αυτή τη μεταρρύθμιση, εσείς ποιους σκέφτεστε; Δεν σκέφτεστε τους πολίτες, που σε τελευταία ανάλυση θα δεχτούν το όφελος αυτής της μεταρρύθμισης;

Εγώ δεν άκουσα μία λέξη αντικρούσεως, να πείτε «λάθος είναι όλο αυτό, κακά το σχεδιάζετε, δεν θα επιταχυνθεί η δικαιοσύνη, δεν θα επιτύχετε τον στόχο σας, δεν θα τα καταφέρετε». Δεν το άκουσα αυτό από κανέναν. Έχω ακούσει σήμερα περίπου μιάμιση με δύο ώρες ομιλίες. Γι’ αυτό που είναι το μείζον δεν άκουσα τίποτα. Γιατί, λέει, καταργούμε τα ειρηνοδικεία που ήταν ιδέα του Βενιζέλου και κάνουμε κάτι που ο Βενιζέλος δεν θα το έκανε. Αφήνουμε λίγο τα θεωρητικά; Αυτό είναι ένα συγκεκριμένο οργανωτικό σχήμα. Ακούστε, εγώ δικηγορώ τριάντα χρόνια. Τριάντα χρόνια ακούω για την επιτάχυνση της δικαιοσύνης. Έχω δει μεταρρυθμίσεις του Κώδικα Πολιτικής Δικονομίας με στόχο την επιτάχυνση της δικαιοσύνης ούτε θυμάμαι πόσες φορές.

**ΓΕΩΡΓΙΟΣ ΜΟΥΛΚΙΩΤΗΣ:** Και την επιβραδύνετε.

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, παρακαλώ μη διακόπτετε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εν τέλει χρόνο με τον χρόνο βλέπω επιβράδυνση στην απονομή της δικαιοσύνης.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Οι αναβολές;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν το καταλαβαίνετε; Μη διακόπτετε. Δεν είναι σωστό, ούτε ευγενικό.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν με στενοχωρεί. Δεν πειράζει.

**ΠΡΟΕΔΡΕΥΩΝ (Βασίλειος Βιλιάρδος):** Πειράζει. Θα κάνετε τον διπλάσιο χρόνο μετά.

Συνεχίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν θα πάρω τον χρόνο. Είπα ότι θα είμαι σύντομος, βραχυλογικός.

Λέω το εξής: Βεβαίως δεν είναι ένας ο παράγοντας, το ζήτημα της επιβράδυνσης είναι πολυπαραγοντικό. Προφανώς. Και δεν μπορεί να κατηγορήσει κανείς το Υπουργείο Δικαιοσύνης, τους Υπουργούς αυτής της Κυβέρνησης, ότι δεν έχουν κάνει γι’ αυτά ό,τι μπορούν.

Προσέξτε όμως, εδώ μιλάμε για κάτι σημαντικό. Γιατί; Διότι πώς γίνεται να έχουμε τον μέσο όρο που έχουν οι δικαστές των ευρωπαϊκών κρατών και ταυτόχρονα να έχουμε αυτή τη βραδύτητα στην απονομή δικαιοσύνης. Γιατί; Βλέπουμε το οργανωτικό πρόβλημα; Ανεδείχθη από αυτή τη μελέτη το οργανωτικό πρόβλημα.

Συγνώμη, οι κύριοι Αρχηγοί της Αντιπολίτευσης που αγωνιούν για την απονομή της δικαιοσύνης, για όλα αυτά τίποτε, για όλα αυτά σιωπή; Θα κάνω ένα μικρό αισθητικό σχόλιο, αν μου επιτρέπετε, λιγότερο πολιτικό και περισσότερο υφολογικό. Θυμίζετε Βελόπουλο όλο και περισσότερο. Θα πω σε ποιο σημείο.

(Θόρυβος στην Αίθουσα)

**ΜΙΛΕΝΑ ΑΠΟΣΤΟΛΑΚΗ:** Έλεος!

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αφού δεν ακούσατε, ούτε μία ομιλία. Τη δική μου την ακούσατε; Του Ανδρουλάκη την ακούσατε;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα πω σε ποιο σημείο. Μη βιάζεστε.

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, μη διακόπτετε. Σας παρακαλώ. Αυτό θέλει να πει, αυτό θα πει. Δεν το καταλαβαίνετε; Διακόπτει κανείς κάποιον;

**ΜΙΛΕΝΑ ΑΠΟΣΤΟΛΑΚΗ:** Σοβαρευτείτε, κύριε Βορίδη. Εσείς προσωπικά.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα ακούσω την παραίνεσή σας, κυρία συνάδελφε. Δεν με αφήσατε. Μπορεί να συμφωνήσετε.

Ποια είναι τα υφολογικά χαρακτηριστικά του συγκεκριμένου αγορητή; Ξεκινάει, άλλο θέμα, άλλο θέμα, χαρτί, άλλο θέμα, το επόμενο θέμα, μεθεπόμενο θέμα και στο τέλος γενική εντύπωση. Συγνώμη, οι τοποθετήσεις σήμερα μού έδωσαν αυτή ακριβώς την εικόνα.

Τι συζητούσαμε; Συζητούσαμε το συγκεκριμένο θέμα για τον δικαστικό χάρτη. Μάλιστα.

**ΜΙΛΕΝΑ ΑΠΟΣΤΟΛΑΚΗ:** Ενώ ο Πρωθυπουργός…

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Αφήστε λίγο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, σας παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Συζητούσαμε ένα συγκεκριμένο θέμα. Άκουσα για τα Τέμπη, για το μπάζωμα, για το ξεμπάζωμα, για τις υποκλοπές, για την ΑΑΔΕ, για το ψήφισμα του Ευρωπαϊκού Κοινοβουλίου, για την Ευρωπαία εισαγγελέα. Άκουσα περίπου για τα πάντα. Άκουσα και για την ακρίβεια. Άκουσα για οτιδήποτε άλλο, εκτός από τον δικαστικό χάρτη. Πλίνθοι και κέραμοι ατάκτως ερριμμένα. Επαναλήψεις επί επαναλήψεων για ζητήματα τα οποία έχουν απαντηθεί σε αυτή την Αίθουσα εκατό φορές, προφανώς γιατί νομίζετε ότι αυτά σας ευνοούν για κάποιο λόγο.

Άκουσα και το ωραίο, ότι ο κ. Ανδρουλάκης είπε: «Δεν υπάρχει ζήτημα σταθερότητας στις ευρωεκλογές. Γιατί το βάζετε αυτό το δίλημμα; Δεν θα έχετε τους εκατόν πενήντα οκτώ, τους εκατόν εξήντα; Άρα τι πρόβλημα σταθερότητας έχετε στις ευρωεκλογές;». Για να πει αμέσως παρακάτω στην αγόρευσή του ότι: «στις 9 Ιουνίου ανοίγει η πόρτα της εξόδου για την Κυβέρνηση». Ανοίγει η πόρτα της εξόδου ή θα είναι σταθερή η Κυβέρνηση; Αν ανοίγει η πόρτα της εξόδου, δεν θα είναι σταθερή. Αν δεν ανοίγει η πόρτα της εξόδου, τότε πράγματι υπάρχουν πολιτικά διλήμματα.

Τα λέω όλα αυτά γιατί αυτό εξηγεί την εικόνα τη σημερινή, την αποτίμηση της σημερινής συζητήσεως και της παρουσίας των πολιτικών Αρχηγών και εξηγεί και αυτό που θα συμβεί και στις ευρωεκλογές. Από τη μια μεριά μια Κυβέρνηση που μάχεται με τα προβλήματα, που φέρνει λύσεις, που κοιτάει το μέλλον, που κάνει μεταρρυθμίσεις, όπως αυτή η μεγάλη σημερινή μεταρρύθμιση, και από την άλλη μεριά η Αντιπολίτευση, η οποία είναι στείρος, οξύς, διχαστικός, ξεπερασμένος λόγος, χωρίς καμμία πρόταση, χωρίς καμμία τοποθέτηση, χωρίς καμμία οπτική στην αντιμετώπιση των προβλημάτων του λαού μας. Αυτό οι πολίτες καταλαβαίνουν και γι’ αυτό πράγματι διατηρείται η πολιτική ηγεμονία της παρατάξεώς μας και γι’ αυτό θα διατηρηθεί και στις προσεχείς ευρωεκλογές.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο για μία παρέμβαση.

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, έχω ζητήσει τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρέμβαση ζήτησε, κύριε Χήτα. Δικαιούται την παρέμβαση που θα κάνει.

**ΚΩΝΣΤΑΝΤΙΝΟΣ ΧΗΤΑΣ:** Θα αρχίσει ένα γαϊτανάκι τώρα;

**ΔΗΜΗΤΡΙΟΣ ΜΑΝΤΖΟΣ:** Κύριε Χήτα, είναι η τάξη των κομμάτων. Είμαι Κοινοβουλευτικός Εκπρόσωπος και έχω την ίδια παρέμβαση με εσάς.

**ΠΡΟΕΔΡΕΥΩΝ (Βασίλειος Βιλιάρδος):** Το δικαιούται.

**ΔΗΜΗΤΡΙΟΣ ΜΑΝΤΖΟΣ:** Κύριε Υπουργέ, φανταστείτε να μη χρειαζόταν να εξαντλήσετε και τα δέκα λεπτά!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν έχει σημασία.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, μη διακόπτετε τώρα κι εσείς με τη σειρά σας.

Κύριε Μάντζο, συνεχίστε για να ολοκληρώσετε.

**ΘΕΟΦΙΛΟΣ ΞΑΝΘΟΠΟΥΛΟΣ:** Ας ζωντανεύει και λίγο η κουβέντα.

**ΔΗΜΗΤΡΙΟΣ ΜΑΝΤΖΟΣ:** Ναι, τη ζωντάνεψε ήδη ο κ. Βορίδης, διότι αν κάποιος γνωρίζει εδώ μέσα καλύτερα από καθέναν άλλο τον κ. Βελόπουλο, είστε εσείς. Και θα έπρεπε τουλάχιστον να ξέρετε ότι αν κάποιος εδώ σε αυτό το Βήμα σήμερα θύμισε τον Αρχηγό του προηγούμενου κόμματός σας είναι ο Αρχηγός του τωρινού σας κόμματος. Γιατί όλα αυτά τα οποία εσείς είπατε ότι είπαν οι υπόλοιποι πολιτικοί Αρχηγοί πρώτος ο Πρωθυπουργός τα άνοιξε.

Και για το Μάτι ακούσαμε και για την ακρίβεια ακούσαμε και για το δημογραφικό ακούσαμε και για τις ευρωπαϊκές εκλογές ακούσαμε, για τα πάντα ακούσαμε. Αλίμονο. Συζήτηση πολιτικών Αρχηγών έγινε, αλίμονο αν δεν ανοίξουν όλα τα ζητήματα. Και όλοι οι πολιτικοί Αρχηγοί, του Πρωθυπουργού συμπεριλαμβανομένου, αναφέρθηκαν και στη δικαιοσύνη.

Άρα ας σοβαρευτούμε και ας μην παρασυρόμαστε, αν θέλετε, από τον ρητορικό μας ενθουσιασμό, κάνοντας παρομοιώσεις οι οποίες προσβάλλουν τα κόμματα της Αντιπολίτευσης. Και το λέω αυτό, κύριε Βορίδη, διότι ο κ. Βελόπουλος, για παράδειγμα, το όνομα του οποίου επικαλεστήκατε, την προηγούμενη εβδομάδα εδώ παραίνεσε σχεδόν σε πράξεις βίας στις εκκλησίες…

**ΚΩΝΣΤΑΝΤΙΝΟΣ ΧΗΤΑΣ:** Όπα, όπα, όπα.

**ΔΗΜΗΤΡΙΟΣ ΜΑΝΤΖΟΣ:** Θα απαντήσετε.

Άρα οι παρομοιώσεις με τον κ. Βελόπουλο Μεγάλη Εβδομάδα, παραμονή θρησκευτικών εορτών, είναι τουλάχιστον άστοχες και σας επιστρέφονται.

Όσον αφορά τον ρόλο σας εδώ, γνωρίζουμε πολύ καλά ότι αναπληρώνετε τον Πρωθυπουργό, σήμερα θα αναπληρώσετε και τον Υπουργό Δικαιοσύνης. Και ήρθατε να συνηγορήσετε σε μια μεταρρύθμιση η οποία, κατά τη δική μας γνώμη, δεν γίνεται επί στέρεου εδάφους ώστε να επιτύχει. Εμείς αυτή τη μεταρρύθμιση δεν την αναγνωρίζουμε ως γνήσια μεταρρύθμιση, για τον απλούστατο λόγο ότι δεν γίνεται αφού πρώτα

Ποιες είναι οι προϋποθέσεις; Και επικαλούμαι και τη δική σας νομική ιδιότητα, την οποία πρώτος επικαλεστήκατε, αφού πρώτα συμφωνήσω μαζί σας ότι δεν πρέπει να θεωρητικολογούμε. Συμφωνώ. Στον κύριο παρακαθήμενο Υπουργό της Δικαιοσύνης να το πείτε. Τον Ελευθέριο Βενιζέλο εμείς εδώ δεν τον βάλαμε στη συζήτηση. Ο κ. Φλωρίδης τον έβαλε και ο Πρωθυπουργός. Θεωρίες αυτές, πράγματι, και ανιστόρητες, μαζί σας, να τις εγκαταλείψουμε, να τις αφήσουμε έξω από την Αίθουσα.

Εδώ πρακτικά τι λέμε εμείς; Για να υπάρξει δικαστικός χάρτης ο οποίος μπορεί να χαραχθεί και να εφαρμοστεί στην πράξη, χρειάζονται τρεις προϋποθέσεις τουλάχιστον.

Πρώτον, έχουμε δικαστικούς υπαλλήλους σήμερα σε επαρκή αριθμό; Όχι. Η Παγκόσμια Τράπεζα, την έκθεση της οποίας επικαλείται η Κυβέρνηση, σας το λέει με μεγάλα γράμματα: Τεράστιες οι ελλείψεις σε δικαστικούς υπαλλήλους.

Δεύτερον, έχουμε δικαστικές υποδομές; Έχετε πάει, κύριε συνάδελφε δικηγόρε, Υπουργέ της Επικρατείας, στο Ειρηνοδικείο Περιστερίου, στο Ειρηνοδικείο Καλλιθέας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Στο Πρωτοδικείο Αθηνών είμαι βέβαιος.

Έχετε την πίστη ότι αυτές οι κτηριακές υποδομές μπορούν να στηρίξουν τον νέο δικαστικό χάρτη;

Και το τρίτο, εδώ και δεκατρία ολόκληρα χρόνια υπάρχει ένα σχέδιο δράσης από την κυβέρνηση ΠΑΣΟΚ, από τον Μιλτιάδη Παπαϊωάννου Υπουργό, για την ηλεκτρονική δικαιοσύνη, που έχει χαραχθεί με τον σημερινό χάρτη. Τα ολοκληρωμένα συστήματα διαχείρισης των δικαστικών υποθέσεων ακόμη εκκρεμούν. Πώς θα εφαρμοστεί ο δικαστικός χάρτης, όταν δεν έχουμε ψηφιοποιήσει καν τη λειτουργία των δικαστηρίων;

Αυτές είναι οι δικές μας ενστάσεις κι αυτές και η Μιλένα Αποστολάκη και ο Αρχηγός μας και όλοι οι Βουλευτές μας τις έχουμε ήδη εκθέσει. Ρωτήστε τον Υπουργό Δικαιοσύνης να σας πει.

Και κλείνω με μια μεγάλη παρανόηση.

**ΠΡΟΕΔΡΕΥΩΝ (Βασίλειος Βιλιάρδος):** Όχι μεγάλη, κύριε Μάντζο. Κλείστε σας παρακαλώ.

**ΔΗΜΗΤΡΙΟΣ ΜΑΝΤΖΟΣ:** Κλείνω. Γιατί είναι σύγχυση, κύριε Πρόεδρε, και εδώ στη Βουλή πρέπει οι συγχύσεις να διαλύονται.

Ξέρετε, σταθερότητα της κυβέρνησης δεν σημαίνει κατ’ ανάγκη σταθερότητα της χώρας. Εσείς έχετε μάθει να λέτε ότι η χώρα είναι ο Μητσοτάκης και ο Μητσοτάκης είναι η χώρα. Αυτό στις 9 του Ιούνη τελειώνει. Και πράγματι, στις 9 του Ιούνη ανοίγει η πόρτα ως τις επόμενες εθνικές εκλογές να τη διαβείτε προς τα έξω.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

Θα συνεχίσουμε μετά με τον κατάλογο των ομιλητών, θα είναι ο κ. Αδριανός, ο κ. Λαμπρόπουλος και ο κ. Παναγιωτόπουλος με τη σειρά.

**ΚΩΝΣΤΑΝΤΙΝΟΣ ΧΗΤΑΣ:** Έχει μεγάλο ενδιαφέρον που μας παρακολουθεί η Κυβέρνηση με τόση λεπτομέρεια και που ακτινογραφεί ουσιαστικά η Νέα Δημοκρατία την Ελληνική Λύση και τον Πρόεδρό μας. Τον είδα διαβασμένο τον κ. Βορίδη πριν από λίγο, κάθε ατάκα, κάθε κίνηση του Προέδρου μας. Δεν είναι κακό να μαθαίνετε όλοι σιγά σιγά.

Είναι λογικό, όμως, κύριε Βορίδη, που φύγατε, να παρακολουθείτε με τέτοια λεπτομέρεια και να σκανάρετε ουσιαστικά ως κυβέρνηση την Ελληνική Λύση και τον κ. Βελόπουλο, γιατί πολύ απλά εμείς είμαστε το μεγάλο σας πρόβλημα. Εμείς είμαστε το μεγάλο σας πρόβλημα σε αυτές τις εκλογές και έχετε βάλει τα πυρηνικά επάνω μας για να μας προκαλέσετε ζημιά.

Τώρα, κύριε Μάντζο, επειδή είστε σοβαρός Κοινοβουλευτικός, δεν θα υιοθετείτε, όταν μάλιστα το έχουμε ξεκαθαρίσει, τη μονταζιέρα του Μαξίμου και αυτά που διακινούν τα τρολ της Νέας Δημοκρατίας. Εάν δεν ήσασταν εδώ προχθές, ο Πρόεδρός μας δεν είπε ποτέ κάτι τέτοιο. Είπε: «Εάν πρόκειται να πάτε για ψηφοθηρικούς και μόνο λόγους». Μην υιοθετείτε, λοιπόν, τη μονταζιέρα της Νέας Δημοκρατίας και θα σας συνιστούσα να είστε πάρα πολύ προσεκτικός όταν αναφέρεστε στο κόμμα μας και στον Πρόεδρό μας.

Τώρα ένα σύντομο σχόλιο αναφορικά με την ομιλία του Πρωθυπουργού, του κ. Μητσοτάκη. Εμείς θα συμφωνήσουμε απόλυτα με τον κ. Μητσοτάκη, θα συμφωνήσουμε απόλυτα με τον Έλληνα Πρωθυπουργό ότι δεν χρειαζόμαστε εμπόρους του πατριωτισμού, διότι οι έμποροι του πατριωτισμού είναι αυτοί που χαρίζουν το όνομα της Μακεδονίας μας, είναι αυτοί που αφοπλίζουν τα ελληνικά νησιά, αυτοί είναι οι έμποροι του πατριωτισμού, που συζητούν με την Τουρκία την ώρα που ο Ερντογάν απειλεί την εθνική μας κυριαρχία. Οι έμποροι του πατριωτισμού είναι αυτοί που εκλιπαρούν τον Ράμα να μην έρθει στην Ελλάδα, έχοντας ήδη επιτεθεί στη Βόρεια Ήπειρο. Αυτοί είναι οι έμποροι του πατριωτισμού.

Θα συμφωνήσουμε επίσης με τον Πρωθυπουργό ότι δεν χρειαζόμαστε εμπόρους πίστεως σε καμμία περίπτωση, σαν αυτούς που πρώτα ψηφίζουν αντιχριστιανικά και αντεθνικά νομοσχέδια και έπειτα σπεύδουν στον Αρχιεπίσκοπο, χρησιμοποιώντας τον όχι για να ζητήσουν συγγνώμη, απλά για να βγουν φωτογραφία μαζί του.

Φτάσανε στο σημείο -και παγίδευσαν και τον Αρχιεπίσκοπο σε αυτό- να ακρωτηριάσουν, κύριε Μάντζο, τις θέσεις του Προέδρου της Ελληνικής Λύσης και τις δηλώσεις που έκανε πριν από λίγες ημέρες. Είναι ένα γεγονός το οποίο πραγματικά προκαλεί οίκτο και απέχθεια για τη Νέα Δημοκρατία. Η Ελλάδα, λοιπόν, δεν χρειάζεται τον έμπορο πατρίδος και πίστεως, τον κ. Μητσοτάκη.

Ας τον συγχωρήσει ο Θεός, διότι η Ελληνική Λύση και ο ελληνικός λαός δεν πρόκειται να τον συγχωρήσει. Αντίθετα, ο ελληνικός λαός θα σας τιμωρήσει. Θα τον τιμωρήσουν τον κ. Μητσοτάκη στις 9 Ιουνίου χειρόγραφα και με σταυρό. Χειρόγραφα και με σταυρό στις εκλογές στις 9 του Ιούνη.

Μιλάτε εσείς για εργαλειοποίηση της Εκκλησίας. Ω, τι θράσος, Θεέ μου! Ω, τι θράσος! Προχθές αγκαζέ με τον Αρχιεπίσκοπο. Μεγάλη Πέμπτη παρουσία του Μητσοτάκη στη Μητρόπολη, χοροστατούντος του Αρχιεπισκόπου Αθηνών. Κατά τα άλλα, άλλοι εργαλειοποιούν την Εκκλησία! Άλλος έφτασε στον Ελπιδοφόρο στην Αμερική. Ο άλλος μιλάει για τα βαπτίσια και τους σταυρούς. Όπου βλέπει εκκλησία ο Κασσελάκης μπουκάρει μέσα. Ο δικός σας επίσης. Δεν έχετε αφήσει παπά για παπά που δεν βγήκατε φωτογραφία. Τι άλλο να κάνετε; Σπαθιά να καταπιείτε;

Και μιλάτε εσείς για εργαλειοποίηση της Εκκλησίας από μέρους μας; Μία φωτογραφία δείξτε μας που βγήκαμε με κάποιον! Μία! Εδώ μιλάμε για τα επτά θαύματα. Η κολυμπήθρα βγάζει σταυρούς, ο άλλος πάει ταξίδι στην άλλη άκρη του Ατλαντικού, ο άλλος πολιτικός Αρχηγός βλέπει τον ήλιο τον πράσινο. Όπου βρίσκουμε παπά βγαίνουμε φωτογραφίες. Έχει γίνει γκεστ σταρ του Μαξίμου -λυπόμαστε που το λέμε αυτό- ο Αρχιεπίσκοπος Ιερώνυμος. Κατά τα άλλα, εμείς εργαλειοποιούμε την Εκκλησία. Ε, όχι δα. Δεν την εργαλειοποιούμε εμείς.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Οι επιστολές δεν πιάνονται υπ’ όψιν;

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ μη διακόπτετε, κυρία συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Θα έρθουν οι επιστολές σας. Σας είπα, η τιμωρία 9 Ιουνίου θα έρθει χειρόγραφα και με σταυρό και θα είναι δική σας. Θα σας σταυρώσουν μια χαρά. Μη στεναχωριέστε.

Πάμε τώρα λίγο στην επιστολική ψήφο, στην οποία αναφέρθηκε ο Πρωθυπουργός. Μεγάλη επιτυχία! Διακόσιες δύο χιλιάδες άνθρωποι λέει θα ψηφίσουν με επιστολική ψήφο, εκ των οποίων οι εκατόν εξήντα χιλιάδες περίπου είναι από εδώ, εντός Ελλάδος. Αντί να πάνε να ψηφίσουν, θα ψηφίσουν από εδώ. Δηλαδή σαράντα με πενήντα χιλιάδες είναι απ’ έξω όλη η ιστορία. Κοτζάμ Αμερική, πέντε χιλιάδες γράφτηκαν, και Καναδάς μαζί. Αμερική και Καναδάς είναι τεράστιος πνεύμονας των ομογενών μας, αλλά πέντε χιλιάδες θα ψηφίσουν. Πού είναι η επιτυχία δηλαδή; Η Κεραμέως τρεις μήνες λείπει από αεροπλάνο σε αεροπλάνο, έχει γυρίσει όλον τον πλανήτη να πείσει τον κόσμο να ψηφίσει επιστολικά. Πού είναι;

Και μιας και αναφερόμαστε, κύριε Φλωρίδη, -τώρα το είδα, είναι φρέσκο, πριν μισή ώρα βγήκε- στην επιστολική ψήφο, γιατί δεν πείθετε κανέναν, γιατί είστε αυτοί που θέλετε να κάνετε νοθεία στις εκλογές. Είστε αυτοί που βγάλατε στα μανταλάκια χιλιάδες προσωπικά δεδομένα Ελλήνων πολιτών που θέλησαν οι φουκαράδες και σας εμπιστεύτηκαν για να ψηφίσουν επιστολικά, αγωγές κατά του Υπουργείου Εσωτερικών, κύριε Φλωρίδη, και της κ. Ασημακοπούλου για τη διαρροή των e-mails αποδήμων. Διακόσιες τριάντα αγωγές κατατέθηκαν πριν από λίγο και καθένας ζητάει 20.000 ευρώ, δηλαδή 4.600.000 ευρώ. Ποιος θα τα πληρώσει αυτά; Για πείτε μας, ποιος θα τα πληρώσει; Πριν λίγο αυτό, διακόσιες τριάντα αγωγές κατατέθηκαν κατά του Υπουργείου Εσωτερικών και της κ. Ασημακοπούλου και δεν τρέχει κάστανο, δεν έχει πέσει πενιά, τίποτα. Είναι όλα καλώς καμωμένα. Δεν έγινε τίποτα.

Κύριε Υπουργέ, αύριο είναι Πρωτομαγιά. Εμείς θεωρούμε ότι η ζωή μας από αύριο αλλάζει. Σας άκουγα και το πρωί στο ραδιόφωνο στην πάντα φιλόξενη συχνότητα του «ΣΚΑΪ». Με προσοχή σάς άκουγα, είχε και κίνηση σήμερα μέχρι να φτάσω εδώ. Άκουσα όλη τη συνέντευξη. Αυστηροποιείτε τη μικρομεσαία παραβατικότητα -μπορεί να διαφωνήσετε με αυτό, εμείς αυτό πιστεύουμε, αυτό λέμε- αλλά τη μεγάλη παραβατικότητα ουσιαστικά δεν την αγγίζετε καθόλου. Να φέρω και ένα άλλο παράδειγμα, αυτό της Πανεπιστημιακής Αστυνομίας, με τι «ταρατατζούμ» τη φέρατε εδώ και πόσο καλή δουλειά θα έκανε. Την ψηφίσαμε κιόλας γιατί είμαστε υπέρ του νόμου και της τάξης. Πού να ξέρουμε ότι έχουμε να κάνουμε με ανθρώπους που δεν τηρούν τους λόγους τους και τα νομοσχέδια τα ψηφίζουν απλά για να ψηφίζουν; Πού είναι αυτοί οι χίλιοι αστυνομικοί, πείτε μου, της Πανεπιστημιακής Αστυνομίας;

Έρχομαι στη συκοφαντική δυσφήμιση. Ποιος θα το κρίνει αυτό, κύριε Υπουργέ; Και αν είναι διαδικτυακή η συκοφαντική δυσφήμιση, διπλασιάζονται οι ποινές. Σωστά; Σωστά. Εδώ τώρα μιλάμε για ένα λεξιλόγιο, για ένα ανθολόγιο, κύριε Υπουργέ, το οποίο έχει το woke τόξο. Ποιο είναι το woke τόξο; Το woke τόξο είστε εσείς, η Νέα Δημοκρατία, ΣΥΡΙΖΑ και ΠΑΣΟΚ. Εσείς που έχετε υιοθετήσει την woke ατζέντα. Ποιες είναι οι λέξεις αυτές; Προσπαθείτε υποσυνείδητα όλο αυτό το σύστημα, το woke τόξο των κομμάτων αυτών, να απευθυνθείτε ουσιαστικά στο υποσυνείδητο των πολιτών, των ψηφοφόρων. Οτιδήποτε ακούσετε και δεν σας αρέσει αρχίζετε και λέτε -αυτές είναι οι λέξεις, ακούστε- είμαστε «μισαλλόδοξοι» εμείς, «φασίστες», «ρατσιστές, «ακροδεξιοί», «παραληρηματικοί», «διχαστικοί», «συνωμοσιολόγοι», «ψεκασμένοι», «πατριδοκάπηλοι», «λαϊκιστές». Αυτό είναι το ανθολόγιο του woke τόξου. Αυτές είναι οι εκφράσεις που χρησιμοποιείτε κάθε μέρα, κάθε μέρα, κάθε μέρα, κάθε μέρα, μέχρι να μπείτε στο υποσυνείδητο του κόσμου. Αυτό προσπαθείτε να πετύχετε.

Και εγώ ρωτάω: Αν υπήρχε ο νόμος αυτός το 2021, αγαπητέ κύριε Φλωρίδη, που εφαρμόζεται από αύριο, πείτε μου, και έβγαινε ένας πολίτης και έλεγε, παράδειγμα, «δεν θέλω να κάνω το εμβόλιο, γιατί πιστεύω θα μου προκαλέσει παρενέργειες» αυτός ο άνθρωπος θα είχε συλληφθεί, ναι ή όχι, για διασπορά ψευδών ειδήσεων; Είναι ένα παράδειγμα επί χάρτου. Αν έχετε την καλοσύνη, απαντήστε μου ως προς αυτό. Θα είχε συλληφθεί, αν ίσχυε το νομοσχέδιο το οποίο εφαρμόζεται από αύριο;

Διότι βγήκε σήμερα, κύριε Φλωρίδη, πρώτη φορά η «ASTRA ZENECA» και παραδέχτηκε ότι το εμβόλιο για τον κορωνοϊό μπορεί να προκαλέσει παρενέργειες. Πρώτη φορά το λένε αυτό οι άνθρωποι. Ο Παγκόσμιος Οργανισμός Υγείας επιβεβαίωσε ότι το covishield μπορεί να έχει δυνητικά απειλητικές για τη ζωή παρενέργειες. Θα το καταθέσω στα Πρακτικά όχι για κανέναν άλλον λόγο, αλλά αν ένας άνθρωπος έγραφε για αυτά και ίσχυε ο νόμος σας πριν από δύο χρόνια, θα έμπαινε φυλακή για διασπορά ψευδών ειδήσεων. Αυτό θέλω να πω. Συν του ότι όντως παραδέχθηκε για πρώτη φορά μια εταιρεία κολοσσός ότι υπάρχουν σοβαρές παρενέργειες για θρόμβους.

Σας άκουγα το πρωί στην τηλεόραση που αναφερόσασταν στο νομοσχέδιο. Μιλήσατε υποτιμητικά για τον αριθμό των συναδέλφων σας δικηγόρων που πήγαν να ψηφίσουν, που είχαν σήμερα το δημοψήφισμα στον Δικηγορικό Σύλλογο Αθηνών. Πήγαν, λέει, επτά χιλιάδες. Είναι, λέει, τριάντα χιλιάδες και πήγανε επτά χιλιάδες και ψηφίσανε. Μισό λεπτό, πρώτον, δεν πήγαν επτά χιλιάδες, κύριε Υπουργέ. Πήγανε οκτώ χιλιάδες επτακόσιοι πέντε. Από τους οκτώ χιλιάδες επτακόσιους πέντε ψηφίσαντες το 90,15% είναι αντίθετο στο νομοσχέδιο αυτό και το υπόλοιπο 9,85% είναι υπέρ. Εσείς δηλαδή, που μιλάτε υποτιμητικά ότι πήγαν οκτώ χιλιάδες το 40% περίπου, εσείς πώς κυβερνάτε τη χώρα, κύριε Φλωρίδη; Από τα δέκα εκατομμύρια Έλληνες τα πέντε ψήφισαν. Άρα δεν έχετε 40%, έχετε 20% με τη λογική τη δική σας. Με 20% κυβερνάτε. Δεν πήγανε δέκα εκατομμύρια Έλληνες να ψηφίσουν. Πέντε εκατομμύρια πήγαν να ψηφίσουν, πεντέμισι. Και οι δικηγόροι, λοιπόν, αυτό το νούμερο έχουν.

Τώρα για το Μάτι, αφού ακούσαμε ότι η ανεξάρτητη δικαιοσύνη θα παρέμβει πάλι, έτσι είπε ο Πρωθυπουργός -μακάρι να παρέμβει γιατί ήταν αισχρό αυτό που συνέβη χθες- εκατόν τέσσερα άτομα κάηκαν, αλλά δεν υπάρχει κανένας υπεύθυνος μέχρι στιγμής που μιλάμε. Ο κόσμος ρωτάει, κύριε Υπουργέ της Δικαιοσύνης, υπάρχει κάποιος υπεύθυνος που κάηκαν εκατόν τέσσερις άνθρωποι;

Πενήντα επτά άνθρωποι χάθηκαν στα Τέμπη. Δεν θα μπω στη διαδικασία για τα Τέμπη τα όσα δύσοσμα έχετε αναφέρει στη Βουλή περί μπάζων, και για τα μπάζα, και όλα τα υπόλοιπα. Άλλοι πενήντα επτά, λοιπόν, χάθηκαν εκεί. Ούτε εκεί υπάρχει κάποιος υπεύθυνος; Δεν βλέπετε ότι σε όλες τις δημοσκοπήσεις τις οποίες τις πιστεύετε η δικαιοσύνη βρίσκεται στις τελευταίες θέσεις; Οι Έλληνες πολίτες δεν την έχουν σε καμμία, μα καμμία εκτίμηση.

Είστε πέντε χρόνια Κυβέρνηση. Άκουγα προηγουμένως τον Πρωθυπουργό να μιλάει για τα στραβά και ανάποδα της δικαιοσύνης και εσάς νωρίτερα. Είστε πέντε χρόνια Κυβέρνηση. Κυβερνήσατε τη χώρα τουλάχιστον είκοσι πέντε - τριάντα χρόνια την τελευταία πεντηκονταετία. Δεν έχετε ευθύνη, λοιπόν, για την εικόνα αυτή της δικαιοσύνης; Τι είστε; Σήμερα βγήκατε Κυβέρνηση; Καινούργιοι είστε, φρέσκοι είστε; Παλιοί δεν είστε; Είκοσι πέντε χρόνια κυβερνάει η Νέα Δημοκρατία, δεν έχει ευθύνες για αυτή την κατάσταση, το χάλι της δικαιοσύνης;

Επίσης, αν έχετε την καλοσύνη, μας ρωτάνε πάρα πολλοί, απαντήστε μας υπεύθυνα από το Βήμα της Βουλής και όχι από κάποια εκπομπή, θα πάω λίγο στα Τέμπη. Ξέρετε, κύριε Υπουργέ, κάποιοι άνθρωποι εκεί έξω, πάρα πολλοί, όλη η χώρα, αγωνιά και συμπάσχει και θέλει να χυθεί άπλετο φως στην υπόθεση αυτή. Μαζεύτηκαν, κύριε Υπουργέ, ενάμισι εκατομμύριο υπογραφές, δηλαδή ενάμισι εκατομμύριο πολίτες υπέγραψαν. Ξέρετε τι είναι αυτό; Άρθρο 73 παράγραφος 3 του Συντάγματος θυμίζω. Χρειάζεται ένας εφαρμοστικός νόμος του Συντάγματος ο οποίος θα πει τον τρόπο που θα συλλέγονται υπογραφές και πώς θα γίνει η προώθηση του νόμου. Αυτό θέλουμε, ενάμισι εκατομμύριο πολίτες υπέγραψαν. Στη Ρουμανία, κύριε Υπουργέ, με πεντακόσιες χιλιάδες υπογραφές καταθέτουν πρόταση νόμου. Στην Ιταλία των εξήντα εκατομμυρίων με πενήντα χιλιάδες υπογραφές καταθέτουν πρόταση νόμου. Στην Ελλάδα των δέκα εκατομμυρίων με ενάμισι εκατομμύριο υπογραφές δεν μπορούμε να κάνουμε τίποτε. Πότε θα φέρετε τον εφαρμοστικό νόμο; Δεσμευτείτε τώρα εδώ, στη Βουλή των Ελλήνων, πότε και αν θα φέρετε εφαρμοστικό νόμο. Πρέπει να γνωρίζει ο κόσμος, οι Έλληνες πολίτες.

Και θα κλείσω με ένα τελευταίο αίτημα - ερώτηση που μας στέλνουν οι αστυνομικοί, κύριε Υπουργέ, και αναφέρομαι σε μια τροπολογία. Υπάρχει μια τροπολογία που ρυθμίζει τις δαπάνες μετακίνησης του αστυνομικού προσωπικού που αποσπώνται ή μετακινούνται προσωρινά στις Διευθύνσεις Ασφαλείας Αττικής, Ασφάλειας Θεσσαλονίκης και Μεταγωγών Δικαστηρίων Αττικής από 1η Μαΐου ως 31/8/2024, για το χρονικό διάστημα αυτό. Γιατί μειώνετε, η Κυβέρνησή σας, τα έξοδα διανυκτέρευσης του αστυνομικού προσωπικού που αποσπάται από τον Μάιο του 2024 ως τον Αύγουστο του 2024 στις τρεις αυτές συγκεκριμένες υπηρεσίες μόνο; Δείτε είναι μόνο σε αυτές τις τρεις υπηρεσίες. Πόση δαπάνη θα εξοικονομήσει το κράτος, αν μειώσει τα έξοδα της δαπάνης αυτής στους αστυνομικούς;

Απαντήστε μας και σε αυτό. Απαντήστε μας, σας παρακαλούμε πολύ, για τον εφαρμοστικό νόμο, αν θα τον φέρετε ή όχι. Για εμάς είναι πάρα πολύ σημαντικό.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

Τον λόγο έχει ο κ. Ιωάννης Ανδριανός, Βουλευτής της Νέας Δημοκρατίας.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, η ανεξάρτητη και αποτελεσματική δικαιοσύνη είναι βασικός πυλώνας και προϋπόθεση της φιλελεύθερης δημοκρατίας. Είναι, επίσης, προϋπόθεση κάθε σοβαρού και φιλόδοξου σχεδιασμού για την πολύπλευρη ανάπτυξη της χώρας μας. Δεν είναι, άλλωστε, τυχαίο το γεγονός ότι οι έγκυροι σχετικοί δείκτες σταθερά αναδεικνύουν ως το μεγαλύτερο και δυσκολότερο εμπόδιο για την προσέλκυση νέων επενδύσεων στη χώρα μας, τα χρόνια και πιεστικά προβλήματα που εμποδίζουν την εύρυθμη λειτουργία της ελληνικής δικαιοσύνης.

Η σημερινή, λοιπόν, Κυβέρνηση έχει ήδη αναλάβει μια σειρά από σημαντικά και αποτελεσματικά μέτρα, μεταξύ άλλων για τη μείωση του απαιτούμενου χρόνου απόδοσης της δικαιοσύνης, για την ουσιαστική ενίσχυση του έργου των δικαστών, για την εισαγωγή αναγκαίων τεχνολογικών εργαλείων, για την αποτελεσματικότερη αξιοποίηση του εξωδικαστικού συμβιβασμού. Όμως, η προσπάθεια για τον εκσυγχρονισμό της ελληνικής δικαιοσύνης πρέπει να είναι διαρκής, δεδομένης της απόστασης που χρειάζεται να καλυφθεί, ώστε να φτάσουμε στο επιθυμητό σημείο.

Στην κατεύθυνση αυτή, το νομοσχέδιο που συζητάμε σήμερα, εισάγει αναγκαίες και απολύτως ώριμες μεταρρυθμίσεις που συμβάλλουν ουσιαστικά στην ενίσχυση της δικαιοσύνης.

Αναμορφώνεται και αναβαθμίζεται με τρόπο ορθολογικό και με προσαρμογή στις ανάγκες των τοπικών κοινωνιών, ο δικαστικός χάρτης της χώρας και ενισχύεται η πρωτοβάθμια δομή των δικαστών. Ολοκληρώνεται η ψηφιοποίηση της δικαιοσύνης, μιας μεταρρύθμισης απολύτως αναγκαίας για την επιτάχυνση της έκδοσης των αποφάσεων, που συνεχίζει να αποτελεί σημαντικό πρόβλημα και επιβάρυνση για πολίτες και επιχειρήσεις.

Ενισχύονται και ανανεώνονται οι κτηριακές και οι γεωτεχνικές υποδομές που πολλές φορές παρουσιάζουν εικόνα που δεν αρμόζει στην ελληνική δημοκρατία και στη βαρύτητα που θέλουμε να αποδίδουμε ως πολιτική και ως κοινωνία στον θεσμό της δικαιοσύνης.

Ενισχύεται το προσωπικό των δικαστικών υπαλλήλων για την καλύτερη λειτουργία των δικαστηρίων και αξιοποιείται ορθολογικότερα το ανθρώπινο δυναμικό που υπηρετεί σήμερα στη δικαιοσύνη, με κάθε τρόπο.

Ιδιαίτερα θέλω να σταθώ σε δύο ζητήματα που αφορούν την Αργολίδα και την ευρύτερη περιοχή. Θέλω, πρώτα απ’ όλα, να ευχαριστήσω και από το Βήμα της Ολομέλειας τον Υπουργό Δικαιοσύνης Γεώργιο Φλωρίδη, καθώς και τον Υφυπουργό Ιωάννη Μπούγα γιατί άκουσαν με προθυμία και προσοχή τα επιχειρήματά μας, τα αιτήματα των φορέων και των πολιτών και ανταποκρίθηκαν θετικά σε ό,τι αφορά τη μετατροπή του Ειρηνοδικείου Μάσσητος στο Κρανίδι σε περιφερειακό πρωτοδικείο, με κατά τόπον αρμοδιότητα τον Δήμο Ερμιονίδας και τον Δήμο Σπετσών. Είναι μία εξέλιξη που διασφαλίζει την καλύτερη εξυπηρέτηση των αναγκών ολόκληρης της περιοχής.

Το δεύτερο ζήτημα αφορά την παραμονή στο Πρωτοδικείο Ναυπλίου της περιοχής που μέχρι σήμερα εξυπηρετεί το Ειρηνοδικείο Άστρους. Όπως επεσήμανα, και στο πλαίσιο της επεξεργασίας στην αρμόδια κοινοβουλευτική επιτροπή, πρώτον σύσσωμες οι τοπικές κοινωνίες, με ψήφισμα των δημοτικών αρχών της νότιας και της βόρειας Κυνουρίας, αλλά και του Δήμου Ναυπλιέων, καθώς και ψηφίσματα επιστημονικών και επαγγελματικών φορέων, όπως του Δικηγορικού Συλλόγου Ναυπλίου, ζήτησαν να παραμείνει η αρμοδιότητα στο Πρωτοδικείο Ναυπλίου, όπως ισχύει από συστάσεως του ελληνικού κράτους, κάτι που δεν δημιουργεί, άλλωστε, καμμία αναστάτωση και κανένα πρόβλημα στις διαδικασίες, καθώς θα υπάρξει συνέχιση της υπάρχουσας λειτουργίας.

Δεύτερον, οι αποστάσεις από το Ναύπλιο είναι μικρότερες. Τρίτον, οι περιοχές αυτές εξυπηρετούνται από το Υποθηκοφυλακείο του Ναυπλίου. Πλέον, το Υποθηκοφυλακείο του Άστρους υπάγεται στο Κτηματολογικό Γραφείο του Ναυπλίου και συνεπώς, πρέπει να συμπίπτει τοπικά με το αρμόδιο δικαστήριο προς το οποίο κατατίθενται τα δικόγραφα και εξυπηρετούνται οι πολίτες.

Βάσει, λοιπόν, αυτών των έγκυρων και ισχυρών επιχειρημάτων σας καλώ, στο πλαίσιο των νομοτεχνικών βελτιώσεων, να ενσωματωθεί η πρόβλεψη -αν το κρίνετε ότι είναι σωστό, εμείς με επιχειρήματα τα ισχυριζόμαστε αυτά- για τη διατήρηση των περιοχών του Ειρηνοδικείου Άστρους και του Πρωτοδικείου Ναυπλίου. Η θετική ανταπόκριση της ηγεσίας του Υπουργείου Δικαιοσύνης σε αυτά τα ζητήματα, τα αιτήματα, υπογραμμίζει τη συνολική βούληση οι προωθούμενες αλλαγές όντως να απαντούν στις πραγματικές ανάγκες των τοπικών κοινωνιών και να αναβαθμίζουν τις παρεχόμενες υπηρεσίες και την πρόσβαση των πολιτών στη δικαιοσύνη, όπως απαντά στις πραγματικές ανάγκες της τοπικής κοινωνίας, αλλά και στον στόχο για γρήγορη απονομή δικαιοσύνης και η μετατροπή του Ειρηνοδικείου Άργους σε περιφερειακό πρωτοδικείο.

Βάσει, λοιπόν, όλων αυτών πιστεύω ότι το νομοσχέδιο που συζητάμε συμβάλλει ουσιαστικά στον μεγάλο στόχο της ουσιαστικής ενίσχυσης και αναβάθμισης της ελληνικής δικαιοσύνης, της δυναμικής εισαγωγής της στην σύγχρονη εποχή με οφέλη, που είναι βέβαιο ότι θα φανούν πολλαπλασιαστικά, τόσο σε ό,τι αφορά την καθημερινότητα των πολιτών, όσο και ως προς τις αναπτυξιακές προοπτικές της πατρίδας μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ανδριανό.

Καλείται στο Βήμα κ. Ιωάννης Λαμπρόπουλος, Βουλευτής της Νέας Δημοκρατίας. Θα ακολουθήσει ο κ. Παναγιωτόπουλος, ο κ. Μουλκιώτης και η κ. Λινού.

Ορίστε, κύριε Λαμπρόπουλε, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, κυρίες και κύριοι Βουλευτές, συζητείται σήμερα στην Ολομέλεια της Βουλής το νομοσχέδιο του Υπουργείου Δικαιοσύνης που σκοπό έχει την αναβάθμιση της ποιότητας και της ταχύτητας απονομής της δικαιοσύνης με την ορθολογικότερη αξιοποίηση του έμψυχου δυναμικού.

Καταργούνται τα ειρηνοδικεία και οι εννιακόσιοι δεκαέξι ειρηνοδίκες αναβαθμίζονται σε πρωτοδίκες, οι οποίοι με κατάλληλη κατάρτιση θα μπορούν να κάνουν πλέον το σύνολο της δουλειάς των πρωτοδικών και να δικάζουν ταυτόχρονα ποινικές και πολιτικές υποθέσεις. Έτσι, με την ενοποίηση θα υπάρχουν συνολικά δύο χιλιάδες εκατό πρωτοδίκες και αυτό θα βοηθήσει καθοριστικά στη γρήγορη έκδοση των πρωτοβάθμιων αποφάσεων.

Μέχρι τώρα οι εννιακόσιοι δεκαέξι ειρηνοδίκες εκδίκαζαν το 20% των αστικών υποθέσεων και το υπόλοιπο 80% μαζί με τις ποινικές υποθέσεις σε πρώτο βαθμό, οι χίλιοι διακόσιοι πρωτοδίκες. Υπήρχαν ειρηνοδικεία που έβγαζαν μόνον μερικές δεκάδες αποφάσεις τον χρόνο.

Η κυβέρνηση του ΣΥΡΙΖΑ, λίγο πριν φύγει από την εξουσία μείωσε ποινές, μετέτρεψε κακουργήματα σε πλημμελήματα, άφησε ελεύθερους και ατιμώρητους που είχαν διαπράξει βαριά αδικήματα.

Το Υπουργείο Δικαιοσύνης από το 2019 συστηματικά προσπάθησε. Αυστηροποίησε τις ποινές, έκανε μεταρρυθμίσεις στο δικαστικό τοπίο για βελτίωση της ποιότητας και του χρόνου έκδοσης των αποφάσεων. Αυτή τη μεταρρυθμιστική προσπάθεια αποτυπώνει και το υπό ψήφιση νομοσχέδιο.

Αρχικά υπήρξαν δημοσιεύματα για τις προθέσεις του νομοσχεδίου που δημιούργησαν κάποια ανησυχία και στον Νομό Μεσσηνίας. Η πολιτική ηγεσία του Υπουργείου άκουσε, συζήτησε, μελέτησε και αποφάσισε με γνώμονα την καλύτερη απονομή της δικαιοσύνης και το συμφέρον των πολιτών.

Κύριε Υπουργέ κατά την επίσκεψή μου στο Υπουργείο στις 18 Δεκεμβρίου 2023, παρουσία και του Υφυπουργού, με διαβεβαιώσατε ότι με το νομοσχέδιο δεν επρόκειτο να καταργηθεί το Εφετείο της Καλαμάτας, αντίθετα θα αναβαθμίζεται αλλά ούτε και το Πρωτοδικείο Κυπαρισσίας, σημειώνοντας χαρακτηριστικά ότι θα γίνει καλύτερη αξιοποίηση του δικαστικού δυναμικού κάθε περιοχής με σκοπό την καλύτερη λειτουργία των υπαρχόντων δικαστικών σχηματισμών χωρίς την προαπαιτούμενη κατάργηση τους.

Παρά το ότι από τις 18 Δεκεμβρίου 2023 υπήρξε αυτή η διαβεβαίωση, η οποία επιβεβαιώθηκε στις 10 Ιανουαρίου κατά τη συνάντηση του Υφυπουργού κ. Ιωάννη Μπούγα με τους Βουλευτές και τους προέδρους των δικηγορικών συλλόγων της Περιφέρειας Πελοποννήσου, ακολούθησαν διάφορα, χωρίς αντικείμενο -στον νομό μας φυσικά- απλά για πολιτικούς και μικροπροσωπικούς λόγους κάποιων.

Όμως, όπως μας βεβαιώσατε ξανά στις 18 Απριλίου, σε επικοινωνία που είχα μαζί σας, η Κυπαρισσία ορίζεται ως παράλληλη έδρα του Πρωτοδικείου Μεσσηνίας και ό,τι δίκαζε μέχρι τώρα παραμένει ως έχει. Οι οργανικές θέσεις των υπαλλήλων παραμένουν εκεί. Οι πολίτες -το σημαντικότερο- και οι δικηγόροι δεν θα έχουν καμμία επιβάρυνση μετακίνησης στην Καλαμάτα για καμμία υπόθεση. Παραμένει το Εφετείο της Καλαμάτας αναβαθμισμένο και αναβαθμίζεται σε περιφερειακή έδρα το Ειρηνοδικείο της Πύλου. Αυτά προβλέπει το νομοσχέδιο που καταθέσατε στη Βουλή την επομένη μέρα από την επικοινωνία μας και το οποίο συζητάμε σήμερα.

Σας ευχαριστούμε πολύ για αυτό.

Κύριε Υπουργέ, πιστεύουμε στο θετικό αποτέλεσμα των μεταρρυθμίσεων που προωθούνται στη δικαιοσύνη για τη χώρα, τους πολίτες, την οικονομία μας, τις επενδύσεις. Δεν εξηγείται, όμως, ενώ είμαστε δεύτεροι σε αριθμό δικαστών στην Ευρωπαϊκή Ένωση, να είμαστε τελευταίοι στους χρόνους απονομής της δικαιοσύνης. Πρέπει άμεσα να αναζητηθούν οι αιτίες και να διορθωθούν οι δυσλειτουργίες. Να προχωρήσει η ολοκλήρωση της ψηφιακής δικαιοσύνης, η ενίσχυση των κτηριακών και υλικοτεχνικών υποδομών και η ενίσχυση του προσωπικού των δικαστικών υπαλλήλων, οι οποίοι εργάζονται σκληρά -πρέπει να τους το αναγνωρίσουμε αυτό, όσοι είμαστε δικηγόροι το γνωρίζουμε πολύ καλά- και υπεύθυνα, με πολλές ελλείψεις και πολλά κενά, τα οποία πρέπει άμεσα να καλυφθούν με προσλήψεις μέσω και του διαγωνισμού του ΑΣΕΠ, στον οποίο είναι επιτυχόντες αρκετές εκατοντάδες δικηγόροι.

Έχετε τη στήριξή μας σε όλες τις προσπάθειές σας, κύριε Υπουργέ, σε όλες τις προσπάθειες που κάνετε. Στηρίζω και ψηφίζω το υπό συζήτηση νομοσχέδιο.

Σας ευχαριστώ. Ευχαριστώ όλους και Καλή Ανάσταση σε όλους!

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρόπουλο. Επόμενος ομιλητής είναι ο κ. Ανδρέας Παναγιωτόπουλος, Βουλευτής του ΣΥΡΙΖΑ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν πω οτιδήποτε σχετικά με το υπό συζήτηση νομοσχέδιο του Υπουργείου Δικαιοσύνης, θα ήθελα να συγχαρώ την Κυβέρνηση, για την στα όρια του ιδεοληπτικού ψυχαναγκασμού εμμονή της στο στρατηγικό σχέδιο απορρύθμισης της χώρας. Διότι αυτό συνεχίζετε να κάνετε και με αυτό το σχέδιο νόμου ακριβώς, ό,τι κάνετε τα τελευταία πέντε χρόνια σε όλα τα πεδία της πολιτικής, την παιδεία, την υγεία, την ενέργεια, το περιβάλλον, τον πολιτισμό προχθές κ.ο.κ..

Και πάλι ο τίτλος του νομοσχεδίου δεν έχει απολύτως καμμία σχέση με το περιεχόμενό του. Σας αρέσει να φκιασιδώνετε την πικρή αλήθεια με δήθεν τεχνοκρατικά αρτύματα, που είναι αμαρτήματα για την κοινωνία και για τη χώρα.

Όμως και στο κομμάτι της δικαιοσύνης δεν σας ενδιαφέρει ούτε η βελτίωση της αποτελεσματικότητάς της, ούτε η επιτάχυνση της απονομής της, ούτε φυσικά η ευκολότερη πρόσβαση των πολιτών στον φυσικό τους δικαστή, προκειμένου να προασπίσουν τα δικαιώματα και τα νόμιμα συμφέροντά τους. Σας ενδιαφέρει και εδώ η υπαναχώρηση του κράτους, η όσο το δυνατόν μεγαλύτερη περιστολή των δημοσίων δαπανών και η εφαρμογή παρωχημένων ποσοτικών κριτηρίων της συντηρητικής πολιτικής της οικονομίας.

Και φυσικά, όσο περικόπτετε την κρατική και δημόσια χρηματοδότηση τόσο αυξάνετε την ατομική οικονομική επιβάρυνση για όσους θα αποφασίσουν να προσφύγουν στο συνταγματικό δικαίωμά τους. Και λέω «αποφασίσουν», διότι με την κατάργηση των ειρηνοδικείων της χώρας μεγαλώνουν οι αποστάσεις, επιδεινώνονται τα γεωγραφικά εμπόδια. Και δημιουργείτε νέα, συχνά ανυπέρβλητα, εμπόδια στην πρόσβαση των πολιτών στις δικαστικές δομές, ενώ, ως κράτος, θα έπρεπε να μεριμνάτε για τη διευκόλυνσή τους.

Όμως, σας το έχω ξαναπεί: Εσείς θέλετε το έλασσον κράτος και τη μείζονα ατομική ευθύνη και προφανώς, οικονομική συμμετοχή, καθιερώνοντας την κουλτούρα των άμεσων πληρωμών. Έτσι, με τη νέα αντικοινωνική αντιμεταρρύθμισή σας οι πολίτες και ιδίως, οι ευάλωτες κοινωνικές ομάδες θα βρεθούν μπροστά σε μια διττή απομάκρυνση από τη δικαιοσύνη γεωγραφικά, πρώτον, γιατί τα ειρηνοδικεία της περιφέρειας εξυπηρετούν καθημερινά χιλιάδες πολίτες της περιοχής τους. Γκρεμίζετε σήμερα ένα ανάχωμα της υπαίθρου χώρας, της επαρχιακής χώρας, δημογραφικό, οικονομικό, κοινωνικό. Και οικονομικά, αφού η πρόσβαση στα πρωτοδικεία συνεπάγεται και αυξημένα δικαστικά έξοδα για παράβολα και παραστάσεις, αλλά και έξοδα μετακίνησης. Και μη μου πείτε ότι έπεσε η τιμή στα καύσιμα και στα διόδια.

Αντί, λοιπόν, να προσλάβετε περισσότερους δικαστικούς υπαλλήλους, αντί να εκσυγχρονίσετε τα δικαστικά μέγαρα και τις αίθουσες, αντί να ολοκληρώσετε την ψηφιοποίηση των δικονομικών διαδικασιών, εσείς καταργείτε τα ειρηνοδικεία με έωλα και αμφισβητούμενα από όλους στοιχεία και επιχειρήματα. Τα αναγραφόμενα στην αιτιολογική έκθεση του νομοσχεδίου, ότι δηλαδή εννιακόσιοι δεκάξι ειρηνοδίκες δικάζουν μόνο το 20% της δικαστικής ύλης των αστικών υποθέσεων πρώτου βαθμού και χίλιοι εκατό πρωτοδίκες και πρόεδροι πρωτοδικών το υπόλοιπο 80% της ύλης, αφού σχολιάστηκε και στις επιτροπές και από τους φορείς, είναι εντελώς ατεκμηρίωτα, ανακριβή και αναληθή. Διότι οι ενώσεις των ειρηνοδικών και των υπόλοιπων δικαστικών παρουσιάζουν στατιστικά στοιχεία του Υπουργείου Δικαιοσύνης, όπου το 40% των πρωτοβάθμιων δικαστών δικάζουν σταθερά άνω του 45% των πολιτικών υποθέσεων.

Και μιας και μίλησα περί αμφισβήτησης, είναι πρωτοφανής η πλήρης και ολοσχερής αντίθεση και διαφωνία όλων των εμπλεκόμενων ομάδων, των ειρηνοδικών, των δικαστικών υπαλλήλων, αλλά και των τοπικών κοινωνιών. Αναρωτιέμαι: Τι είδους διαβούλευση κάνατε; Πόσο λάβατε υπ’ όψιν τις διαφωνίες και τα επιχειρήματα όσων πλήττονται και τελικά, ποια ακριβώς αντίληψη έχετε για την έννοια της καλής νομοθέτησης;

Το ίδιο και με τα πρωτοδικεία στην Αχαΐα. Βρήκατε μια μεσοβέζικη λύση: Περιφερειακό Πρωτοδικείο του Αιγίου.

Έχετε δει το δικαστικό μέγαρο του Αιγίου, κύριε Υπουργέ; Ένα κόσμημα, χώροι άφθονοι, να χωρέσουν και εκατό υπηρεσίες ακόμα. Το κάνετε περιφερειακό τώρα -υποτίθεται ότι το διατηρείτε- και του χρόνου θα ξαναρθείτε πάλι στο κλείσιμο.

Να μη πω τώρα για τα Καλάβρυτα. Τα ξέρετε και ξέρετε και τον όγκο των υποθέσεων τις οποίες διαχειρίζεται. Τα υποβαθμίζετε με αυτόν τον τρόπο και απαξιώνεται έναν δήμο, της Αιγιάλειας, ο οποίος είναι και σε έκταση και σε πληθυσμό από τους μεγαλύτερους περιφερειακούς δήμους της χώρας.

Όμως, τα ίδια κάνετε και στα Καλάβρυτα, διότι δεν λαμβάνετε υπ’ όψιν σας ούτε την ιστορικότητα της περιοχής, ούτε την αξία, ούτε τη σημασία, ούτε προσπαθείτε να βάλετε ένα ανάχωμα κοινωνικό, υγειονομικό, εκπαιδευτικό, διοικητικό και από όλες τις απόψεις, αντιμετωπίζοντας και το δημογραφικό, αλλά και την ίδια την ασφάλεια και την ανεξαρτησία της χώρας.

Φέρνετε προς ψήφιση ένα πρόχειρο, βιαστικό και κακογραμμένο σχέδιο νόμου, απότοκο της σπουδής σας να αλλοιώσετε την ελληνική δικαιοσύνη και να περιστείλετε τη δημόσια δαπάνη, αυξάνοντας παράλληλα τις δαπάνες των πολιτών, αν θέλουν να τους αποδοθεί η συνταγματικώς κατοχυρωμένη δικαιοσύνη και αν θέλουν να έχουν πρόσβαση στον φυσικό δικαστή τους.

Ένα γονατογράφημα είναι, όπως είπε ο κ. Αυλωνίτης, ο εισηγητής μας, που καταδικάζει πολίτες και εργαζόμενους και τοπικές κοινωνίες σε ταλαιπωρία και υποβάθμιση.

Μας λέτε ότι τάχα με την αλλαγή του δικαστικού χάρτη θα επιταχυνθεί η απονομή της δικαιοσύνης. Ο μόνος τρόπος να συμβεί κάτι τέτοιο είναι αν όντως οι πολίτες λόγω των νέων εμποδίων που βάζετε στην πρόσβασή τους στις δικαστικές αρχές αναγκάζονται να μη προσφεύγουν. Επομένως, τότε θα μειωθεί πραγματικά η ύλη των πρωτοδικών και μάλλον θα επιταχυνθεί η έκδοση των αποφάσεων.

Θα σας πω και κάτι άλλο και διαψεύστε με στην πράξη. Δεν πιστεύετε στη δικαιοσύνη. Και εξηγούμαι. Επειδή υπηρετείτε τυφλά τις επιταγές του πιο ακραίου και στυγνού νεοφιλελευθερισμού, εκτελείτε τις πλέον ανάλγητες και αντικοινωνικές ιδέες του, διότι όταν οι φιλελεύθεροι διακηρύττουν το έλασσον κράτος, σε αυτό εντάσσουν και την κρατική δικαιοσύνη. Αρκεί να ξεφυλλίσει κανείς τους θεωρητικούς, στους οποίους ομνύετε, για να αντιληφθεί ότι το ιδανικό για εσάς είναι οι συμφωνίες κυρίων και προς τα εκεί θα ωθήσετε και το ελληνικό δικαιικό σύστημα.

Βλέπετε αυτά είναι τα πιο φιλικά στους επενδυτές και δημιουργούν το ελαστικό εκείνο περιβάλλον που επιμόνως σας ζητούν για να βρουν πρόσφορο έδαφος οι επενδύσεις τους, γιατί μας είπατε ότι μόνο στη Γαλλία συμβαίνει να είναι τόσο αποκεντρωμένη η δικαιοσύνη και μιλάμε για ένα δικαιικό σύστημα διακοσίων πενήντα χρόνων που αποτελεί παγκόσμιο πυλώνα δικαιοσύνης στον κόσμο.

Όμως, ως νεοδεξιός, θα έλεγα, μέσα σε αυτό το θολό και γκρίζο τοπίο που εισήλθατε της Δεξιάς και νεοφώτιστος, μου φαίνεται ότι χάσατε την επαφή σας με τον Διαφωτισμό και τον ορθό λόγο, όπως σας ξέραμε παλιότερα. Το μόνο που σας ενδιαφέρει με το νομοσχέδιο που σήμερα συζητούμε είναι να μειώσετε τη δημόσια δαπάνη για τη δικαιοσύνη, όπως κάνετε σε όλα τα πεδία της πολιτικής, να μεταφέρετε νέα αυξημένα κόστη στους πολίτες και να δείξετε καλό και υπάκουο πρόσωπο στις πολυεθνικές ελίτ που διαμαρτύρονται για σοβιετική δικαιοσύνη στην Ελλάδα, που δυσχεραίνει τις τάχα μου επενδυτικές δραστηριότητές τους στη χώρα μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε συνάδελφε, ολοκληρώστε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ναι, κύριε Πρόεδρε.

Με λίγα λόγια, συνεχίζετε το έργο διάλυσης και απαξίωσης κάθε τι δημόσιου επικαλούμενοι έωλες και αστήρικτες θεωρίες και δεδομένα με μοναδικό στόχο να παγιώσετε στη συνείδηση του κόσμου την ιδιωτική πρωτοβουλία, την κουλτούρα των άμεσων πληρωμών για τα πάντα και να αποκαθηλώσετε το κράτος δικαίου και το κράτος πρόνοιας με πρόσχημα τις δήθεν επενδύσεις και το φιλοεπενδυτικό περιβάλλον.

Και ένα τελευταίο θέλω να πω και παραλείπω τα υπόλοιπα.

Συγγνώμη, κύριε Πρόεδρε, έχετε δίκιο, αλλά πρέπει να πω στον κ. Φλωρίδη, μιας και είναι η Εβδομάδα των Παθών σήμερα, έχει ακόμα χρόνο ο Υπουργός να ζητήσει μια συγγνώμη. Έχει χρόνο και ως Υπουργός Δικαιοσύνης, αλλά και ως απλός πολίτης να πάρει πίσω την απαράδεκτη και ανάλγητη δήλωσή του περί μπάζων για το μπάζωμα στο έγκλημα των Τεμπών. Είναι το ελάχιστο δείγμα κίνησης που πρέπει να κάνετε στη μνήμη των ανθρώπων που χάθηκαν, στους γονείς που απέμειναν και σήμερα και χτες και αύριο σηκώνουν τον βαρύ σταυρό του μαρτυρίου και ανεβαίνουν τον δικό τους γολγοθά, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παναγιωτόπουλο.

Τον λόγο έχει τώρα ο κ. Γεώργιος Μουλκιώτης, Βουλευτής του ΠΑΣΟΚ.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, προκαταβολικά θέλω να ρωτήσω και να δω αν μπορεί να απαντηθεί: Υπάρχει θέμα τελικά σε αυτό το περίφημο Υπουργείο Εσωτερικών ή δεν υπάρχει; Είναι όλα καλά εκεί σε αυτό το Υπουργείο; Γιατί μάθαμε ίσως προχθές ότι πράγματι το ζήτημα που αφορά την επιστολική ψήφο και τα μητρώα των εκλογέων υπάρχει και έχει διοριστεί στις 12 Φεβρουαρίου του 2024 ο υπεύθυνος επεξεργασίας των προσωπικών δεδομένων. Ως προς αυτό είμαστε εντάξει.

Για την κλοπή που έγινε έχουμε μάθει τίποτα ή μόνο από τις εφημερίδες ότι μαθαίνουμε;

Και, επίσης, για την κ. Ασημακοπούλου και τα e-mails τα οποία πήρε η ίδια υπήρχε αυτό το χρονικό διάστημα, που λέγεται ότι είναι μεταξύ των εκλογών και, άρα, δεν υπήρχε κυβέρνηση της Νέας Δημοκρατίας, τότε υπεύθυνος επεξεργασίας προσωπικών δεδομένων; Υπήρχε υπεύθυνος προστασίας δεδομένων; Απάντηση δεν έχουμε πάρει μέχρι τώρα καμμία.

Και αναρωτιέμαι αυτό του Υπουργείου Εσωτερικών τι Υπουργείο είναι, εκτός από Υπουργείο ευρισκόμενο σε μια διαδικασία διαρροών και κλοπών;

Όσον αφορά το δεύτερο ζήτημα, το οποίο και ο Πρωθυπουργός σήμερα ήρθε εδώ και ανέφερε ότι υπήρξε εξαγγελία για τους δημοσίους υπαλλήλους, για τα μπόνους των δημοσίων υπαλλήλων. Υπάρχει μεγαλύτερος εμπαιγμός από αυτό;

Κυρίες και κύριοι συνάδελφοι, ρωτώ ευθέως: Υπάρχει μεγαλύτερος εμπαιγμός από αυτό; Με τυμπανοκρουσίες ένα μήνα πριν τις ευρωεκλογές, Δευτέρα προχθές, ανακοινώθηκαν νέες μεγάλες αυξήσεις με το μπόνους. Πρόκειται, όμως, για ένα φαΐ θα το πω ξαναζεσταμένο, το οποίο είχε πρώτη φορά σερβιριστεί το 2022 -σας το θυμίζω- με την ψήφιση του ν.4942 τότε, που προέβλεπε πάλι χορήγηση μπόνους σε ορισμένες κατηγορίες δημοσίων υπαλλήλων με βάση την επίτευξη στόχων. Το ποσό τότε -ακούσατε- ήταν 20 εκατομμύρια ευρώ και που αντιστοιχούν σε πόσο; 33 ευρώ αύξηση τον χρόνο. Αυτό ήταν το μπόνους: 33 ευρώ αύξηση τον χρόνο.

Τώρα αυτό το ποσό διπλασιάζεται, πάει στα 40 εκατομμύρια. Είναι 40 εκατομμύρια τον χρόνο και αφορά όλες τις δημόσιες υπηρεσίες. Ποιο θα είναι το ποσό και το όφελος; Εξήντα έξι ευρώ τον χρόνο για κάθε υπάλληλο ακριβώς.

Τι σημαίνει, λοιπόν, αυτό; Ότι προπαγανδίζει τα πάντα στα μέσα μαζικής ενημέρωσης για τεράστιες αυξήσεις στο δημόσιο, όπως έγινε και με τα 40 αύξηση τον μήνα που δόθηκε από 1-1-2024 και είκοσι μετά από δεκατέσσερα χρόνια μνημονίων που οι μισθοί των δημοσίων υπαλλήλων μειώθηκαν κατά 41%.

Ακούστε και κάτι για να κλείσω την παρένθεση. Ποιος μοιράζει, αλήθεια, τα μπόνους; Οι προϊστάμενοί τους. Γνωρίζετε, λοιπόν, αυτοί οι προϊστάμενοι πότε εκλέχτηκαν ή διορίστηκαν; Δεν εκλέχτηκαν. Δεν υπάρχει κρίση προϊσταμένων στο δημόσιο. Έχει κλείσει αυτή η ιστορία. Διορίζει -ποιος για το μπόνους;- οι προϊστάμενοι που έχει διορίσει ο αρμόδιος Υπουργός.

Αντιλαμβάνεστε τι έχει να γίνει και αντιλαμβάνεστε το αλληλοφάγωμα που θα υπάρξει ποιος θα πάρει το μπόνους και ποιος δεν θα το πάρει; Αυτή είναι η αλήθεια και για αυτό το λέω, γιατί δυστυχώς αυτή είναι η πραγματικότητα και ο εμπαιγμός των δημοσίων υπαλλήλων. Αντί η Κυβέρνηση να αυξήσει οριζόντια τους μισθούς όλων και να επαναφέρει τα δώρα για να πάρουν μια ανάσα οι εργαζόμενοι, τάζει προεκλογικά και μόνο τα μπόνους.

Τώρα, κύριε Υπουργέ, όσον αφορά την εισήγηση του νομοσχεδίου του συγκεκριμένου του Υπουργείου σας θα το πω ευθαρσώς και κοιτάζοντας στα μάτια όλους υπήρξε περισσή αλαζονεία και έπαρση, όπως έχει και η Κυβέρνηση συνολικά. Μιλώ για τον τρόπο που εισηγήθηκε αυτό το νομοσχέδιο. Υπήρξε επίκληση περί μεταρρυθμίσεων. Η μεταρρύθμιση δεν λέμε ότι θα γίνει μεταρρύθμιση. Η μεταρρύθμιση θα κριθεί εκ του αποτελέσματος αν θα είναι μεταρρύθμιση ή δεν θα είναι μεταρρύθμιση. Και αυτό είναι το μεγάλο στοίχημα, αν θα είναι ή δεν θα είναι.

Εδώ, όμως, τι είναι; Εδώ είναι μια άμεση παρέμβαση στους δικαστικούς σχηματισμούς χωρίς συναινέσεις, χωρίς συναίνεση των δικηγόρων, χωρίς τη συναίνεση των δικαστών, χωρίς τη συναίνεση των υπαλλήλων.

Και όταν λέμε για υπαλλήλους, θα μου επιτρέψετε να αναφερθώ γιατί είμαι πέρα από τέσσερις δεκαετίες στη μαχόμενη δικηγορία ανελλιπώς, κάθε μέρα στα ακροατήρια και μπορώ να πω κάποια πράγματα, τα οποία συμβαίνουν -γνωρίζω πάρα πολύ καλά- από το πρωί μέχρι το βράδυ και άρα έχω κάποιο λόγο να πω κάποια ζητήματα συγκεκριμένα, γιατί είπε ο κ. Βορίδης: «Μα, δεν βλέπετε τα μεγέθη; Δεν βλέπετε τα ποσοστά». Τα βλέπουμε.

Δεν βλέπεις, όμως, κύριε Βορίδη, ότι πας στο ειρηνοδικείο ή πας στο πρωτοδικείο και περιμένει ο δικαστής να δικάσει; Γιατί; Γιατί δεν υπάρχει γραμματέας. Τελειώνει ο γραμματέας με τον ένα δικαστή και μόλις τελειώσει ο δικαστής, πάει ο ίδιος ο γραμματέας να δικάσει με τον άλλο δικαστή. Αντιλαμβάνεστε πώς είμαστε; Αυτή είναι η πραγματικότητα. Δεν το καταλαβαίνουν αυτοί οι οποίοι εισηγούνται αυτά τα σχέδια;

Κυρίες και κύριοι συνάδελφοι, στη δικηγορία αυτή είναι η πραγματικότητα. Δεν γίνεται αντιληπτό; Γι’ αυτό τον λόγο λέω ότι αυτό το νομοσχέδιο παρεμβαίνει στον δικαστικό χάρτη, αλλά παρεμβαίνει επειδή του το είπε η έκθεση Πισσαρίδη -τι είπε ο Πισσαρίδης τότε; Να κλείσουν δικαστήρια, δεν τον ενδιέφερε-, όπως επίσης και η τεχνική έκθεση της Παγκόσμιας Τράπεζας.

Είναι κατά παραγγελία, λοιπόν, νομοσχέδιο, όχι κατ’ ανάγκη ή κατά μελέτη. Επαναλαμβάνω είναι κατά παραγγελία. Για ποιον λόγο είναι κατά παραγγελία; Με αμφισβήτηση και του κράτους δικαίου και του σεβασμού στα δικαιώματα, αλλά το πιο σημαντικό για λόγο του δημοσιονομικού ζητήματος.

Το δημοσιονομικό κόστος είναι το μείζον εδώ και αυτό είναι ένα θέμα το οποίο πρέπει να το δούμε.

Στόχος, λοιπόν, του νομοσχεδίου -δήθεν όμως στόχος- είναι η επιτάχυνση ειδικών επενδυτικών προγραμμάτων και περιπτώσεων. Για ειδικά πρότζεκτ μιλάμε. Δεν υπάρχει κανένα ενδιαφέρον για την ουσία κάθε υπόθεσης. Κανένα. Για τον κοσμάκη δεν υπάρχει ενδιαφέρον. Είναι ενδιαφέρον για τις fast track διαδικασίες και αυτό πρέπει να το ξεκαθαρίσουμε. Είναι μόνο για αυτό.

Και, βεβαίως, να πω για τους μαχόμενους δικηγόρος μόνο τούτο. Μεγάλη η χαρά των δικηγορικών εταιρειών. Δεν θα πω για τους μαχόμενους, για τους κατά μόνας ή με κάποια συνεργασία κάποιων ανθρώπων και στην Αθήνα και στην περιφέρεια.

Αποτελέσματα αυτών των παρεμβάσεων ποια είναι; Οι τοπικές κοινωνίες να είναι σε ένταση σήμερα, να έχουν ανοίξει πληγές στην ελληνική κοινωνία και βεβαίως να υποτάσσεται η δικαιοσύνη στην οικονομία. Και αγνοεί η Παγκόσμια Τράπεζα και τους δικαστές, αγνοεί και τους δικαστικούς υπαλλήλους, αγνοεί και την ολομέλεια των δικηγόρων.

Κατά την ακρόαση των φορέων τι είδαμε, κυρίες και κύριοι συνάδελφοι; Είδαμε αρνήσεις των πάντων. Δεν υπάρχει πουθενά συναίνεση και η Κυβέρνηση παράλληλα είδαμε ότι δεν έδειξε καμμία διάθεση για τροποποιήσεις στο νομοσχέδιο, μετά την ακρόαση των φορέων.

Προέκυψαν πολλά πράγματα και τι είδαμε; Ότι δεν υπάρχουν ενιαία κριτήρια στη νομοθέτηση. Οι σχηματισμοί οι οποίοι δημιουργούνται δεν έχουν ενιαία κριτήρια, άρα δεν υπάρχει ενιαία αντιμετώπιση. Υπάρχει διαφοροποίηση στην αντιμετώπιση. Οι διαφοροποιήσεις είναι αναιτιολόγητες. Μέχρι και σήμερα, αυτή τη στιγμή που μιλάμε, δεν υπάρχει καμμία αιτιολογία.

Και βεβαίως η έκθεση της Παγκόσμιας Τράπεζας κατ’ επιλογή κρίνεται. Κρίνεται κατ’ επιλογή και θα σας πω παρακάτω γιατί το λέω αυτό. Άλλες περιπτώσεις δέχονται κάποια στοιχεία και άλλες άλλα στοιχεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε, σας παρακαλώ για την ανοχή σας.

Ακούσαμε κάποτε για μητροπολιτικά δικαστήρια και μετά για περιφερειακά. Τέλειωσαν αυτά, δεν τα βρήκαμε πάλι και μετά έχουμε κεντρικό δικαστήριο, παράλληλο δικαστήριο, περιφερειακό. Κάθε φορά ό,τι συμφέρει. Με ποια αιτιολογία; Καμμία αιτιολογία.

Άλλη δικαιολογία; «Μα, δεν είναι τίποτα το παράλληλο, είναι το ίδιο με το κεντρικό». Αλήθεια; Αν είναι το παράλληλο ίδιο με το κεντρικό, επομένως γιατί να το κάνουμε; Να το αφήσουμε κεντρικό. Αν είναι το ίδιο, γιατί να το κάνουμε; Να το αφήσουμε κεντρικό. Άρα, για να το κάνουμε σημαίνει ότι κάτι λείπει ή κάτι γίνεται και γι’ αυτό υπάρχουν τα σοβαρά προβλήματα.

Το λέω αυτό, κύριε Υπουργέ και θα αναφερθώ στη Θήβα. Το ξέρετε πάρα πολύ καλά το θέμα. Να μην υπάρχει ποτέ αντιπαλότητα και να δημιουργείται τώρα αντιπαλότητα και τοπικές αντιμαχίες, Θήβα ή Λιβαδειά; Η Λιβαδειά πράγματι είναι η έδρα της περιφερειακής της Βοιωτίας. Η Θήβα επίσης είναι μια πόλη και σαν σχηματισμός, σαν δήμος ευρύτερος, αρμοδιότητας του Πρωτοδικείου Θήβας.

Είναι ταυτόσημες περίπου. Η Θήβα όμως έχει επιπλέον μια κτηριακή υποδομή, πάνω από οκτώ χιλιάδες πεντακόσια τετραγωνικά μέτρα. Έχει τις γυναικείες φυλακές, που είναι οι μόνες στη χώρα, εννέα αίθουσες συνεδριάσεων. Έχει επίσης κέντρο απεξάρτησης και τρεις βιομηχανικές περιοχές Θήβα, Οινόφυτα και Θίσβη. Έχει δύο δομές μεταναστών και επίσης άλλο συγκεκριμένο όγκο υποθέσεων.

Τι λέει η Παγκόσμια Τράπεζα γι’ αυτές τις περιπτώσεις; Ακούστε, κύριε Πρόεδρε, κυρίες και κύριοι συνάδελφοι. «Αποκλείεται από τον κατάλογο της ενοποίησης», άρα στη Βοιωτία να μη γίνει ενοποίηση, το Πρωτοδικείο της Θήβας να μην ενοποιηθεί -η Παγκόσμια Τράπεζα λέει ότι αποκλείεται-…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΓΕΩΡΓΙΟΣ ΜΟΥΛΚΙΩΤΗΣ:**…στην επικράτεια του οποίου υπάρχουν φυλακές, του σημαντικού ρόλου που διαδραματίζουν τόσο τα δικαστήρια όσο και η αντίστοιχη εισαγγελία σε σχέση με τη φυλακή. Αφού λοιπόν, έχεις αυτή τη διάταξη, αυτή τη συγκεκριμένη προϋπόθεση, για ποιο λόγο, κύριε Υπουργέ, γίνεται ενοποίηση; Αφού λέει ότι το αποκλείει. Γι’ αυτό είπα ότι κατά το δοκούν ερμηνεύει την Παγκόσμια Τράπεζα και αυτό είναι σημαντικό θέμα.

Με την έννοια αυτή λοιπόν, κύριε Πρόεδρε και κύριε Υπουργέ, καταθέσαμε συγκεκριμένη τροπολογία, την οποία προκαλούμε τον κύριο Υπουργό, ή μάλλον ζητούμε από το κύριο Υπουργό…

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΓΕΩΡΓΙΟΣ ΜΟΥΛΚΙΩΤΗΣ:** ...για να λυτρωθεί και η Κυβέρνηση από αυτές τις αντινομίες τις οποίες έχει, να την κάνει δεκτή αυτή την τροπολογία για να ξεκαθαρίσει το πρωτοδικείο παράλληλο, αφού είναι ίδιο σε κάθε περίπτωση…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε…

**ΓΕΩΡΓΙΟΣ ΜΟΥΛΚΙΩΤΗΣ:** …αλλά υπάρχουν και φυλακές και αυτές οι προϋποθέσεις, να γίνει δεκτή η τροπολογία και να ξεκαθαρίσει το συγκεκριμένο θέμα.

Τέλος, κύριε Πρόεδρε -με συγχωρείτε- τα ειρηνοδικεία και τα πρωτοδικεία έχουν συγκεκριμένο τιμολόγιο. Υπάρχει συγκεκριμένος νόμος που λέει για κάθε εργασία συγκεκριμένο ποσό. Ερώτηση: Τα ποσά τα οποία πάνε τώρα στο πρωτοδικείο θα αλλάξουν από το ειρηνοδικείο; Θα αλλάξουν αναγκαστικά. Ποιος θα επιβαρυνθεί, λοιπόν, από τα γραμμάτια προκαταβολής εισφορών και εξόδων; Ο πολίτης. Άρα ποια είναι η δικαιοσύνη σε αυτή την περίπτωση; Να επιβαρύνουμε τον πολίτη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε…

**ΓΕΩΡΓΙΟΣ ΜΟΥΛΚΙΩΤΗΣ:** …εκτός αν μου πείτε ότι κάνουμε αναπροσαρμογή. Δεν μπορεί να γίνει διαφορετικά, μπορείτε να μου το πείτε; Θα πρέπει να μείνει το ίδιο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, κάνετε κατάχρηση τώρα.

**ΓΕΩΡΓΙΟΣ ΜΟΥΛΚΙΩΤΗΣ:** Κατόπιν αυτών, κύριε Πρόεδρε, επειδή είναι δεδομένα πράγματα αυτά, το ΠΑΣΟΚ καταθέτει και αίτημα ονομαστικής ψηφοφορίας για τα άρθρα 1 έως και 14.

Ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μουλκιώτη.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Στα δέκα λεπτά, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, δεν έχετε καμμία δουλειά να ανακατεύεστε. Σας παρακαλώ!

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Όταν έχουμε τον λόγο, βλέπουμε ότι έχετε μια διακριτική μεταχείριση…

**ΠΡΟΕΔΡΕΥΩΝ (Βασίλειος Βιλιάρδος):** Δεν έχετε τον λόγο, σας παρακαλώ!

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Να τηρείτε τους χρόνους, σας παρακαλώ!

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ! Ντροπή σας αυτό που κάνετε.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Δική σας ντροπή!

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ!

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Πολλές φορές έχω τοποθετηθεί στο Βήμα και όταν περνάει μισό λεπτό…

**ΠΡΟΕΔΡΕΥΩΝ (Βασίλειος Βιλιάρδος):** Δεν έχετε τον λόγο, σας παρακαλώ!

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Τηρήστε τους χρόνους.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ!

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Σας παρακαλώ εγώ!

**ΠΡΟΕΔΡΕΥΩΝ (Βασίλειος Βιλιάρδος):** Ντροπή σας.

Καλείται στο Βήμα η κ. Αθηνά Λινού, Βουλευτής του ΣΥΡΙΖΑ…

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Δεν το δέχομαι αυτό. Ή θα αποσύρετε τη λέξη «ντροπή» τώρα ή θα…

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Αποσύρετε τη λέξη «ντροπή»…

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, καθίστε κάτω.

Κύριε συνάδελφε, η κυρία έχει διακόψει εκατό φορές προηγουμένως.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κύριε Πρόεδρε, με τον κ. Χήτα, όλους τους συναδέλφους, δεν θα είχα καμμία αντίρρηση αλλά δεν τηρείτε ισότιμη μεταχείριση. Ανακαλέστε την έκφραση «ντροπή»…

**ΠΡΟΕΔΡΕΥΩΝ (Βασίλειος Βιλιάρδος):** Επιμένετε σε αυτό που λέτε…

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Γιατί δεν ανακαλείτε;

**ΠΡΟΕΔΡΕΥΩΝ (Βασίλειος Βιλιάρδος):** Δεν ανακαλώ, κυρία μου. Καθίστε κάτω, σας παρακαλώ!

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Αν δεν ανακαλέσετε, θα προβώ…

**ΠΡΟΕΔΡΕΥΩΝ (Βασίλειος Βιλιάρδος):** Να κάνετε ό,τι νομίζετε. Σας παρακαλώ, καθίστε κάτω. Δεν έχετε τον λόγο!

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Τηρήστε τη διαδικασία. Σεβαστείτε όλους τους ομιλητές.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Λινού, έχετε τον λόγο. Συγγνώμη.

**ΑΘΗΝΑ ΛΙΝΟΥ:** Χαίρετε, κύριοι συνάδελφοι. Είμαστε κουρασμένοι.

Δεδομένου μάλιστα ότι μιλάμε για ειρηνοδικεία, ίσως υπήρχε κάποιος φόβος για να δοθεί αυτό το όνομα σε αυτή τη μορφή της πρωτοβάθμιας νομικής υπηρεσίας.

Πριν προχωρήσω στο να πω πολύ λίγα βασικά πράγματα για το καινούργιο νομοσχέδιο, μια και δεν είμαι και νομικός, θέλω να αναφερθώ σε μια βασική έλλειψη που έχουμε όταν συζητάμε την τραγωδία στο Μάτι. Αυτά που ακούσαμε ήταν αν ήταν αρκετά μεγάλη ή αρκετά μικρή η τιμωρία. Και η Κυβέρνηση σεμνύνεται γιατί με τον καινούργιο νόμο που έχουμε τώρα σε θέματα αστυνόμευσης, κάνουμε πιο αυστηρές τις ποινές, όταν θα ήθελα να επισημάνω ότι διεθνώς συζητάτε πώς θα μπορέσουμε να μειώσουμε τις ποινές και μερικές χώρες μάλιστα θέλουν να εξαλείψουν τη φυλάκιση.

Εμείς λέμε ότι προσθέσαμε -και είμαστε περήφανοι που προσθέσαμε στο νόμο- μακροχρόνιες φυλακίσεις και αυστηρότερη αντιμετώπιση του προβλήματος, όταν εκεί που έχουμε το μεγάλο πόνο, στο Μάτι και που θα επακολουθήσει και άλλης μορφής τέτοιο δικαστήριο, δεν έχουμε κάνει τα τελευταία έξι χρόνια ούτε μία κίνηση για πρόληψη ώστε να μην ξαναέχουμε ένα τέτοιο πρόβλημα.

Και δεν έχουμε κάνει καμμία κίνηση για ψυχολογική και κοινωνική υποστήριξη των ανθρώπων που υποφέρουν. Λέμε ότι περιμένουν τη δικαίωση, αλλά η δικαίωση είναι μόνο να πάει φυλακή ο συνάνθρωπος που έτυχε να διαχειριστεί σωστά ή λάθος αυτή την τραγωδία; Δεν είναι δικαίωση να μην ξαναγίνει κάτι τέτοιο; Δεν είναι δικαίωση να υποστηριχθούν ψυχολογικά τα παιδιά που έχασαν τους γονείς, οι γονείς που έχασαν τα παιδιά και πάσχουν συνεχώς;

Όμως αυτό που κάνει η Κυβέρνηση είναι πάλι να μεταφέρει την ευθύνη σε ατομική ευθύνη. Ποιος φταίει γιατί είχαμε την τεράστια καταστροφή στο Μάτι; Οι πέντε, δέκα, είκοσι κατηγορούμενοι, οι οποίοι τιμωρήθηκαν ή δεν τιμωρήθηκαν επαρκώς, αλλά ήταν μόνοι τους υπεύθυνοι. Δεν ήταν υπεύθυνο το σύστημα, δεν ήταν υπεύθυνη η αδιαφορία, δεν ήταν υπεύθυνη η έλλειψη πρωτοκόλλων. Δεν κάνουμε τίποτα γι’ αυτό.

Και τώρα εγώ συμφωνώ ότι, κάθε φορά που ευτυχώς μέχρι σήμερα πήγα στα δικαστήρια ως μάρτυρας, είναι απογοητευτική η κατάσταση. Άνθρωποι συλλέγονται, μιλάνε. Οι αστυνομικοί προσπαθούν να επιτρέψουν ή να μην επιτρέψουν την είσοδο. Οι δικαστές φαίνονται κουρασμένοι. Δεν έχουν διοικητική υποστήριξη και μας λέει η Κυβέρνηση ότι προσπαθεί να βελτιώσει την ποιότητα και την ταχύτητα της αντιμετώπισης των νομικών θεμάτων, αλλά όλο συνοδεύεται από μία προχειρότητα.

Μας λέει ότι θα εκπαιδεύσουμε τους ειρηνοδίκες έτσι ώστε να γίνουν ισάξιοι και εξίσου αποδοτικοί με τους πρωτοδίκες, αλλά δεν άκουσα λεπτομέρειες για τα κριτήρια για αυτή την εκπαίδευση, για το πότε θα γίνει, πώς θα κριθούν. Και τους κατηγορούμε και τους καημένους τους ειρηνοδίκες ότι όλα πάνε στραβά γιατί δεν δουλεύουν αρκετά αυτοί οι άνθρωποι, ότι δεν αποδίδουν και δεν δουλεύουν και γι’ αυτό τα νομικά θέματα λύνονται σε πέντε χρόνια περίπου.

Επιπλέον, ναι, έχουμε μια αύξηση των υπαλλήλων ή των νομικών που θα υπηρετήσουν στη δικαιοσύνη, αλλά δεν συνυπολογίζουμε ότι ενώνοντας τα ειρηνοδικεία με τα πρωτοδικεία αυξάνουμε και τον αριθμό των περιστατικών.

Δεν υπήρξε καμμία πιλοτική μελέτη να το εφαρμόσουμε σε έναν νομό σε μια περιφέρεια και να δούμε αν όντως βελτιώνονται με αυτή τη μέθοδο τα πράγματα ή χειροτερεύουν. Τίποτα από αυτό. Και βεβαίως αυξάνεται το κόστος. Θα υπάρξει αυξημένο κόστος στο κράτος αφού θα αυξηθούν οι μετακινήσεις εκτός έδρας των δικαστών και θα υπάρξει τεράστια αύξηση στο κόστος στους πολίτες που δεν θα επιβαρυνθούν μόνο τη μετακίνηση και τα κόστη του ταξιδιού. Λέμε ότι θα είναι λίγα τα χιλιόμετρα. Αν πρόκειται όμως, για ένα νησί και χρειάζεται πλοίο ή αεροπλάνο για να πας εκεί;

Επίσης, δεν συζητάμε καθόλου για το πώς θα αντιμετωπιστεί το πρόβλημα -έτσι μου είπαν τουλάχιστον φίλοι και συνεργάτες δικηγόροι- ότι πολλά θέματα θα μετατεθούν από την πρωτοβάθμια στη δευτεροβάθμια, στα εφετεία. Έτσι μπορεί να μειωθούν λίγο τα προβλήματα στα πρωτοδικεία και στα ειρηνοδικεία αλλά θα έχουμε περισσότερα περιστατικά στη δευτεροβάθμια. Ψηφιοποίηση δεν βλέπω να έχει γίνει. Αν θέλω ένα αντίγραφο του απλούστερου πράγματος δεν μπορώ να το βρω.

Και κάτι άλλο που θα σας φανεί παράξενο. Εμένα με ανησυχεί και το περιβαλλοντικό αποτύπωμα που είναι υποχρέωσή μας, κύριε Υπουργέ. Κάθε κίνηση που κάνουμε σήμερα εν όψει της τεράστιας περιβαλλοντικής κρίσης πρέπει να βλέπουμε αν αυξάνει το αποτύπωμα. Αν χρειαστούν και δύο πτήσεις για μια δικαστική λύση, αυτό πώς επιβαρύνει τη γη ολόκληρη και κυρίως τη χώρα μας. Νομίζω ότι και γι’ αυτό χρειάζεται μια μελέτη όπως χρειάζεται και επαρκής οικονομική μελέτη πριν προχωρήσουμε να υλοποιήσουμε αυτό το νομοσχέδιο που δημιουργεί προβλήματα παρά λύνει προβλήματα κατά την άποψή μου.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λινού.

Καλείται στο Βήμα ο κ. Σταύρος Παπασωτηρίου, Βουλευτής της Νέας Δημοκρατίας.

**ΣΤΑΥΡΟΣ ΠΑΠΑΣΩΤΗΡΙΟΥ:** Ευχαριστώ, κύριε πρόεδρε.

Κύριε Υπουργέ, κυρίες και κύριοι συνάδελφοι, η μεταρρύθμιση του δικαστικού μας συστήματος αποτελεί διαχρονικό ζητούμενο όλων των κυβερνήσεων τις τελευταίες δεκαετίες. Όμως είναι αυτή η Κυβέρνηση η πρώτη μεταπολιτευτικά που κάνει το μεγάλο βήμα για την αναμόρφωση του δικαστικού χάρτη της χώρας. Σκοπός του παρόντος νομοσχεδίου είναι η ενοποίηση και ενίσχυση ποιοτικά και ποσοτικά του πρώτου βαθμού απονομής της ποινικής και πολιτικής δικαιοσύνης. Τελικός στόχος της Κυβέρνησης είναι η επιτάχυνση των εκκρεμών δικών σε όλους τους βαθμούς δικαιοδοσίας η οποία φυσικά θα απαιτήσει ταυτόχρονα ολοκλήρωση της ψηφιακής δικαιοσύνης, ανανέωση των δικαστηριακών υποδομών αλλά και ενίσχυση του ανθρώπινου δυναμικού των δικαστικών σχηματισμών. Βασικά εργαλεία σε αυτή την προσπάθεια του Υπουργείου Δικαιοσύνης αποτελούν η αναδιάρθρωση των πρωτοβάθμιων δικαστηρίων μέσα από τον ανακαθορισμό της έδρας και της περιφέρειας αρμοδιότητάς τους, η ορθολογική κατανομή του διαθέσιμου προσωπικού βάσει φόρτου υποθέσεων και πληθυσμιακών δεικτών, η αποφόρτιση των δικαστών από διαχειριστικά καθήκοντα όπως ο προγραμματισμός προμηθειών, επισκευών και συντηρήσεων δικαστικών κτιρίων ή εξοπλισμού που πλέον μεταφέρεται στο ΤΑΧΔΙΚ.

Η μεγάλη, όμως, μεταρρύθμιση που φέρνει το Υπουργείο Δικαιοσύνης με τη συζητούμενη νομοθετική πρωτοβουλία του είναι η ενοποίηση ενός μεγάλου αριθμού δικαστηρίων, ειρηνοδικείων και πρωτοδικείων, οδηγώντας στον εκσυγχρονισμό του χωροταξικού σχεδιασμού τους και σε ένα νέο δικαστικό χάρτη για τη χώρα μας. Οι ριζικές αυτές αλλαγές στον πρώτο βαθμό δικαιοδοσίας συνοδεύονται από τη δημιουργία ειδικής επετηρίδας για τους τέως ειρηνοδίκες και ρύθμιση της μισθολογικής και υπηρεσιακής εξέλιξής τους προκειμένου να υπάρξει ομαλή ενσωμάτωσή τους στον ενιαίο πλέον βαθμό του πρωτοδίκη.

Κυρίες και κύριοι συνάδελφοι, είναι επομένως σαφές ότι η κατάργηση των ειρηνοδικείων ως θεσμού δεν σημαίνει μείωση των δικαστηρίων ή του αριθμού των δικαστικών λειτουργών. Αντιθέτως τα παλιά ειρηνοδικεία διατηρούνται ως έδρες των πρωτοδικείων στα οποία πλέον θα υπάγονται οι ειρηνοδίκες που αναβαθμίζονται υπηρεσιακά και επαγγελματικά. Το ίδιο συμβαίνει και με τους δικαστικούς υπαλλήλους. Άρα καμμία οργανική θέση δεν χάνεται. Παίρνοντας σαν παράδειγμα τον Νομό Φλώρινας τον οποίο εκπροσωπώ, διατηρούνται το Πρωτοδικείο Φλώρινας ως έδρα πρωτοδικείου και η εισαγγελία πρωτοδικών με έδρα τη Φλώρινα. Στη δε περιφέρεια του Πρωτοδικείου Φλώρινας εμπίπτουν οι Δήμοι Φλώρινας και Πρεσπών ενώ το Αμύνταιο ορίζεται ως περιφερειακή έδρα του Πρωτοδικείου Φλώρινας. Πλέον στην κατά τόπο αρμοδιότητα του θα εμπίπτει ολόκληρος ο Δήμος Αμυνταίου χωρίς τις εξαιρέσεις του παρελθόντος. Η ίδια τακτοποίηση επέρχεται και με τα δικαιοδοτικά όρια που αντιστοιχούν στον Δήμο Πρεσπών, έτσι ώστε να μην υπάρχει πια το παράδοξο πολλές τοπικές κοινότητες του Νομού Φλώρινας σε ό,τι αφορά στον πρώτο βαθμό απονομής της δικαιοσύνης να υπάγονται σε άλλους γειτονικούς νομούς.

Κύριε Υπουργέ, θέλω εδώ να αναγνωρίσω την έγνοια της πολιτείας και ειδικά το δικό σας προσωπικό ενδιαφέρον για τις παραμεθόριες περιοχές της πατρίδας μας ιδιαίτερα για τη Φλώρινα. Με το παρόν νομοσχέδιο λύνονται πολλά προβλήματα, όπως πρώτα και κύρια ότι δεν θα ταλαιπωρείται πλέον ο πολίτης που σήμερα για τη χορήγηση ενός δικαστικού εγγράφου αναγκάζεται να πηγαίνει σε άλλο νόμο. Επέρχεται ισορροπία στην κατανομή του δικαστικού έργου με την αποσυμφόρηση δικαστηρίων γειτονικών νομών που σήμερα έχουν πολύ μεγαλύτερο όγκο υποθέσεων από τα δικαστήρια της Φλώρινας. Θα υπάρχει πλέον ασφάλεια δικαίου καθώς η αρμοδιότητα των δικαστηρίων προσδιορίζεται με τρόπο απλό και λογικό εφόσον διοικητικά, αστυνομικά και δικαστικά τα όρια ταυτίζονται. Έτσι παραδείγματος χάριν δεν θα απαιτείται η Αστυνομική Διεύθυνση Φλώρινας να εμπλέκεται σε τρεις διαφορετικές εισαγγελίες. Θα επιταχυνθεί και θα απλοποιηθεί η διαδικασία της προανάκρισης με τη μείωση των διαρκών μετακινήσεων αστυνομικού προσωπικού σε γειτονικούς νομούς και κυρίως θα αποφευχθεί η άσκοπη ταλαιπωρία μαρτύρων, δικηγόρων και διαδίκων από τη μετάβασή τους σε άλλες πόλεις με τη συνακόλουθη σπατάλη χρόνου και χρημάτων αλλά και επαναλαμβανόμενη ταλαιπωρία τους σε περιπτώσεις αναβολών.

Κύριε Πρόεδρε, για τους πολίτες της Φλώρινας ο νέος δικαστικός χάρτης είναι όντως μια μεταρρύθμιση ουσίας που απλοποιεί την καθημερινότητά τους και βοηθά στην καλύτερη απόδοση δικαιοσύνης. Γιατί δεν αφορά μόνο τα ίδια τα δικαστήρια ή τους δικαστές αλλά και κοινότητες απλών πολιτών όπως αυτές του Φιλώτα, του Πελαργού και του Φαραγγίου ή εκείνες του Βαρικού, Βατοχωριού, της Κρυσταλλοπηγής, του Κώτα και του Λεχόβου. Καθημερινοί άνθρωποι ωφελούνται από θεσμικές μεταρρυθμίσεις όπως η σημερινή. Μεταρρυθμίσεις κοινής λογικής γίνονται προς την κατεύθυνση του εκσυγχρονισμού του κράτους και της δικαιοσύνης. Γι’ αυτούς τους ανθρώπους θα συνεχίσει να εργάζεται η Νέα Δημοκρατία προκειμένου η πολιτεία μας να γίνει πραγματικός αρωγός και βοηθός κάθε Ελληνίδας και κάθε Έλληνα πολίτη.

Σας ευχαριστώ και Καλή Ανάσταση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπασωτηρίου.

Κυρία συνάδελφε, κυρία Παπακώστα, μου είπατε προηγουμένως ότι μεροληπτώ επειδή άφησα τον κ. Χήτα –τώρα το άκουσα- να μιλήσει δεκατέσσερα λεπτά. Σας ενημερώνω ότι ο κ. Χήτας είναι Κοινοβουλευτικός Εκπρόσωπος. Δικαιούται δώδεκα λεπτά και έξι λεπτά για τη δευτερολογία του. Επομένως, δεν μεροληπτώ καθόλου.

Όσον αφορά στο ποιος διευθύνει τη συζήτηση δεν απευθύνεστε σε εμένα προσωπικά. Απευθύνεστε στο Προεδρείο. Το Προεδρείο διευθύνει τη συζήτηση. Οπότε δεν έχετε κάτι άλλο να πείτε.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κύριε Πρόεδρε, επανειλημμένες φορές -μου έχει τύχει και προσωπικά όταν έχω τον λόγο- μόλις περνάει το μισό λεπτό διακόπτετε τον ομιλητή. Δεν το κάνετε με όλους.

**ΠΡΟΕΔΡΕΥΩΝ (Βασίλειος Βιλιάρδος):** Δεν χρειάζεται να κάνουμε διάλογο. Δεν ισχύει αυτό που λέτε. Δεν χρειάζεται, όμως, ο διάλογος.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Δεν θα το συνεχίσω αλλά η συμπεριφορά σας δεν ήταν η πρέπουσα.

**ΠΡΟΕΔΡΕΥΩΝ (Βασίλειος Βιλιάρδος):** Συνεχίζετε. Δεν πειράζει.

Καλείται στο Βήμα η κ. Παναγιού Πούλου, Βουλευτής του ΣΥΡΙΖΑ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι φανερό ότι η Κυβέρνηση των δήθεν αριστερών και των μεταρρυθμιστών θέλει να απλώσει όλη την παλέτα του τρόπου με τον οποίο πολιτεύεται και νομοθετεί για να δώσει στην κοινωνία ένα ολοκληρωμένο δείγμα των καταστροφικών πολιτικών της. Αναφέρω μερικά ενδεικτικά παραδείγματα της προηγούμενης μόλις εβδομάδας εν μέσω των ημερών του Πάσχα. Ενώ ο λαός μας πλήττεται από την ακρίβεια και την αισχροκέρδεια η Κυβέρνηση συνεχίζει ακάθεκτα το έργο της.

Έρχομαι τώρα στην ιδιωτικοποίηση του νερού της Θεσσαλίας. Η Κυβέρνηση ψήφισε μόνη της ένα μοντέλο διαχείρισης από μία ανώνυμη εταιρεία με δήθεν δημόσιο χαρακτήρα. Είναι θέμα χρόνου, βέβαια, να μεταβιβαστεί στα ιδιωτικά συμφέροντα που συνέταξαν μία έκθεση, στην οποία μάλιστα περιγράφουν ακόμα και τις παχυλές αμοιβές των στελεχών τους που θα αναλάβουν τη διαχείριση των υδάτων της Θεσσαλίας, ένα μοντέλο που θα επεκταθεί στα νερά όλων των περιοχών της χώρας. Ωστόσο, δεν περιορίστηκε μόνον εκεί. Παραχώρησε τη διαχείριση των δασών στους ιδιώτες απομακρύνοντας τους δήμους, από τους οποίους επιπλέον αφαίρεσε και πόρους, κάτι που γνωρίζουμε όλοι, από την τακτοποίηση των αυθαιρέτων.

Δεύτερο παράδειγμα η τροπολογία που κατάρτισε μόλις χθες ο Υπουργός Υγείας σε άσχετο νομοσχέδιο του Υπουργείου Κοινωνικής Συνοχής και Οικογένειας, ενώ μόλις πριν έναν μήνα είχε ψηφίσει πάλι μόνη της η Κυβέρνηση άλλο νομοσχέδιο του δικού του Υπουργείου με το οποίο επέτρεπε στους γιατρούς του ΕΣΥ να εργάζονται εκτός ΕΣΥ, καταργώντας έτσι την αποκλειστική εργασία των γιατρών στον δημόσιο φορέα υγείας.

Με τη χθεσινή τροπολογία έκανε και το αντίστροφο, καθώς επιτρέπει έναντι τιμήματος φυσικά στους ιδιώτες γιατρούς να χρησιμοποιούν τα δημόσια νοσοκομεία για τη δική τους πελατεία. Στο μυαλό του έπρεπε η ιδιωτικοποίηση του ΕΣΥ να είναι αμφίδρομη για να είναι πλήρης. Κι έτσι έβαλε την ταφόπλακα στο ΕΣΥ. Γι’ αυτό και αυτονόητα καταθέσαμε ένσταση αντισυνταγματικότητας γι’ αυτή την απαράδεκτη ρύθμιση. Βέβαια, ο Υπουργός επαίρεται για το έργο του και το λανσάρει ως σημαντικό τμήμα του μεγάλου μεταρρυθμιστικού project της Νέας Δημοκρατίας.

Τρίτο παράδειγμα η πολύ περίεργη υπόθεση της διάρρηξης του γραφείου του διευθυντή της Διεύθυνσης Εκλογών του Υπουργείου Εσωτερικών την ίδια μέρα που εκδόθηκε το περίφημο πόρισμα του εσωτερικού ελέγχου, της ελεγχόμενης μονάδας εσωτερικού ελέγχου, θα πω, για το σκάνδαλο των διαρροών προσωπικών δεδομένων εκλογέων κατοίκων εξωτερικού. Αναρωτιέμαι αν η κ. Κεραμέως θα μας καλέσει να περιμένουμε και πάλι υπομονετικά και το δεύτερο πλέον πόρισμα. Η κ. Κεραμέως, η οποία κρύβεται επιμελώς, δεν έχει δώσει απαντήσεις ούτε για το τι ακριβώς συνέβη ούτε για το αν σχετίζεται η διάρρηξη με την υπόθεση της διαρροής των προσωπικών δεδομένων ούτε για το τι έκανε και τι σκοπεύει να κάνει για τη διασφάλιση του αδιάβλητου των ευρωεκλογών. Θα αναγκαστεί, όμως, να δώσει απάντηση στην αρμόδια Επιτροπή Θεσμών και Διαφάνειας της Βουλής μετά το σχετικό αίτημά μας.

Δυστυχώς η μεγάλη, επίσης, δήθεν μεταρρύθμιση της επιστολικής ψήφου δεν απέδωσε τα αναμενόμενα με ευθύνη του Υπουργείου και του κόμματος της Νέας Δημοκρατίας που με τη διαρροή προσωπικών δεδομένων των πολιτών κατάφεραν να αποτρέψουν πολλούς εκλογείς του εξωτερικού να εγγραφούν στους εκλογικούς καταλόγους παρά τη δαπανηρή διαφημιστική καμπάνια και τα δαπανηρά, θα έλεγα, ταξίδια των Υπουργών Εσωτερικού. Όχι μόνο δεν κατάφεραν να τους πείσουν, αλλά, όπως γνωρίζουμε, εκατοντάδες πολίτες έχουν ήδη καταθέσει αγωγές αποζημίωσης εναντίον του ελληνικού δημοσίου.

Αυτά, όμως, τα θέματα που άπτονται της λειτουργίας της δημοκρατίας θα μας απασχολήσουν, νομίζω, συχνά και έντονα μέχρι τις ευρωεκλογές του Ιουνίου. Πολλοί είναι τελικά οι άριστοι μεταρρυθμιστές που διαγκωνίζονται μάλιστα μεταξύ τους με προχειρογραφήματα για το ποιος θα είναι ο πιο αποτελεσματικός καταστροφέας της κοινωνίας.

Και έρχομαι τώρα στο παρόν νομοσχέδιο. Αλήθεια, τι μεταρρυθμιστικός οίστρος είναι αυτός, κύριε Υπουργέ της Δικαιοσύνης; Ζηλώσατε τη δόξα ενός Τρικούπη και ενός Βενιζέλου, αλλά φέρνετε στη Βουλή μια μεταρρύθμιση - καρικατούρα, την οποία μάλιστα συνοδεύετε με την προσωπική σας περισσή έπαρση και αλαζονεία. Οι εκφράσεις σας, όπως «όποιος τα βάζει με το κράτος ισοπεδώνεται», «όποιος μιλάει για τα μπάζα των Τεμπών είναι για τα μπάζα» ή «ο κ. Βαρτζόπουλος εκφράζει την επιστημονική του άποψη» στη συζήτηση για τις γυναικοκτονίες θα σας χαρακτηρίζουν εσαεί στον πολιτικό σας βίο. Επίσης, όμως, θα σας χαρακτηρίζουν τα ψεύδη σας, ότι δήθεν οι ποινές που επιβλήθηκαν για την τραγική υπόθεση των πυρκαγιών στο Μάτι οφείλονται στη νομοθεσία της διακυβέρνησης ΣΥΡΙΖΑ, ενώ γνωρίζετε κι εσείς ότι εσείς, κ. Φλωρίδη, επαναφέρατε με τον ν.5090/2024 την εξαγορά των ποινών με τον Ποινικό Κώδικα του 2019. Οι υπεύθυνοι θα ήταν τουλάχιστον στη φυλακή.

Κύριοι Υπουργοί της Δικαιοσύνης, δεν ακούτε κανέναν. Ούτε την Αντιπολίτευση ούτε την αυτοδιοίκηση ούτε τις τοπικές κοινωνίες ούτε τους επιστημονικούς νομικούς φορείς. Έχουν κατατεθεί δεκάδες υπομνήματα τεκμηριωμένα και με σοβαρά επιχειρήματα, διαμαρτύρονται, κινητοποιούνται και εσείς κάνετε ότι δεν καταλαβαίνετε, γιατί διακατέχεστε από την αλαζονεία της κατοχής του προνομίου της μοναδικής αλήθειας και νομοθετείτε με βάση εισηγήσεις και μελέτες κάποιων ειδικών συμβούλων της Παγκόσμιας Τράπεζας, χωρίς καμμία επαφή με την πραγματικότητα των δικαστηρίων της χώρας.

Διότι, κυρίες και κύριοι συνάδελφοι, ανεξάρτητα από τις πολιτικές διαφορές που έχουμε με τη φιλοσοφία του, πρόκειται για ένα αληθινά κακό νομοσχέδιο, κακογραμμένο και ελλιπέστατο, λες και είναι ειδικά σχεδιασμένο όχι για να λύσει προβλήματα, αλλά για να προκαλέσει πολύ περισσότερα. Και αυτό ακριβώς θα συμβεί. Να είμαστε έτοιμοι για δεκάδες τροποποιήσεις και αλλαγές το αμέσως επόμενο χρονικό διάστημα, όταν θα διαπιστώνει και ο κύριος Υπουργός ότι είναι ανεφάρμοστο, παρά τις περί του αντιθέτου δικαιολογίες του κ. Φλωρίδη.

Όχι, κύριε Φλωρίδη, δεν είναι λογικό να τροποποιείται κάθε τρεις και λίγο η νομοθεσία, γιατί αυτό αποδεικνύει ότι είναι γονατογράφημα και όχι μεταρρύθμιση. Είναι ένα νομοσχέδιο που δημιουργεί πρωτοδικεία δεύτερης κατηγορίας καταδικασμένα σε μαρασμό. Οδηγεί σε ακόμα μεγαλύτερες καθυστερήσεις στην απονομή της δικαιοσύνης και σε ακριβότερη και δυσκολότερη πρόσβαση στη δικαιοσύνη για τους πολίτες και τις επιχειρήσεις. Και, δυστυχώς, θα οδηγήσει σε ακόμα μεγαλύτερη ερήμωση της ελληνικής περιφέρειας. Οι τοπικές κοινωνίες γνωρίζουν ότι εκεί που σήμερα κλείνει ένα ειρηνοδικείο και υποβαθμίζεται ένα πρωτοδικείο, αύριο θα συγχωνευθεί ή θα κλείσει ένα νοσοκομείο, ένα κέντρο υγείας ή ένα σχολείο.

Είναι ένα νομοσχέδιο που αναμοχλεύει, επίσης, έριδες και διχασμούς μεταξύ τοπικών κοινωνιών. Αναφέρομαι εδώ ιδιαίτερα στην περίπτωση της Θήβας και της Λιβαδειάς. Υποβαθμίζετε το Πρωτοδικείο της Θήβας και βάζετε δύο πόλεις ισοδύναμες πληθυσμιακά και με ανάλογες προοπτικές ανάπτυξης, που ταυτόχρονα έχουν και οι δύο μεγάλο όγκο δικαστικής εργασίας, σε μια αναίτια αντιπαράθεση για το ποια θα είναι η καταλληλότερη πόλη για την κεντρική έδρα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Σας διαβεβαιώνουμε, λοιπόν -κύριε Πρόεδρε, παρακαλώ την ανοχή σας- ότι ολόκληρη η Βοιωτία έχει ξεσηκωθεί γι’ αυτό το θέμα και όχι μόνο η Θήβα. Και οι κινητοποιήσεις-διαμαρτυρίες των συλλογικών φορέων δεν θα σταματήσουν αν δεν αναιρέσετε αυτή την αληθινά ακατανόητη και αχρείαστη απόφαση. Είναι προφανές ότι πρέπει να παραμείνουν ως έχουν και τα δύο πρωτοδικεία της Βοιωτίας και μάλιστα να ενισχυθούν ακόμη περισσότερο. Θα καταθέσουμε σχετική τροπολογία, αλλά δεν ελπίζουμε ότι θα μας ακούσετε. Τα επιχειρήματά σας περί δήθεν επιτάχυνσης της απονομής της δικαιοσύνης τα αποδόμησαν όλοι οι φορείς. Επιπλέον, όμως, δεν αναφέρετε κανένα στοιχείο για το κόστος μετακίνησης των δικαστών, έστω κατά προσέγγιση, αλλά και ποιο θα είναι εν τέλει το δημοσιονομικό όφελος.

Κυρίες και κύριοι, πολλές περιοχές της χώρας είναι ανάστατες και ανήσυχες για τις επιπτώσεις της νομοθέτησης της Νέας Δημοκρατίας. Κατά τη γνώμη μας, δίκαια έχουν ξεσηκωθεί, γιατί πρόκειται για ένα νομοσχέδιο που όχι μόνο δεν αναβαθμίζει τον πρώτο βαθμό δικαιοδοσίας, αλλά τον υποβαθμίζει ακόμη περισσότερο. Γι’ αυτό είμαστε αντίθετοι στη συλλήβδην κατάργηση των ειρηνοδικείων που θα οδηγήσει σε μαρασμό ολόκληρες περιοχές, ιδίως περιοχές απομακρυσμένες και με δύσκολη πρόσβαση, όπως νησιά και ορεινές κοινωνίες. Πρόκειται για κατάργηση που αντιβαίνει στη σύγχρονη διεθνή και ευρωπαϊκή δικαιική πρακτική, αν και η Κυβέρνηση είναι ιδιαίτερα επιλεκτική στα ευρωπαϊκά πρότυπα που ακολουθεί, αφού αναφέρεται μόνο στα παραδείγματα όπου έχει καταργηθεί ο θεσμός του ειρηνοδίκη, χωρίς να αναφέρει ότι αυτό δεν είναι η γενική ευρωπαϊκή πρακτική.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, σας παρακαλώ, κυρία συνάδελφε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Πράγματι η δικαιοσύνη στη χώρα μας χρειάζεται στήριξη και αναβάθμιση. Όμως, η επιτάχυνση και η καλύτερη ποιότητα απονομής της δικαιοσύνης επιτυγχάνεται με δικαστές πλήρως καταρτισμένους και με περισσότερους δικαστικούς υπαλλήλους που θα υποστηρίζουν το έργο τους. Επιτυγχάνεται με περισσότερα τεχνολογικά εργαλεία και φυσικά με καλύτερες σύγχρονες κτηριακές και ψηφιακές υποδομές. Και βέβαια, δεν επιτυγχάνεται με προχειρότητες μεταμφιεσμένες σε δήθεν μείζονες μεταρρυθμίσεις, όπως είναι αυτή που συζητούμε σήμερα.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πούλου.

Στο σημείο αυτό, κυρίες και κύριοι συνάδελφοι, θα ήθελα να κάνω μία ανακοίνωση προς το Σώμα: «Προς τον Πρόεδρο της Βουλής των Ελλήνων κ. Κωνσταντίνο Τασούλα: Σύμφωνα με το άρθρο 72 του Κανονισμού της Βουλής, οι παρακάτω Βουλευτές της Κοινοβουλευτικής Ομάδας ΠΑΣΟΚ - Κίνημα Αλλαγής υποβάλλουμε αίτηση ονομαστικής ψηφοφορίας επί της αρχής και επί των άρθρων 1 έως 14 του νομοσχεδίου του Υπουργείου Δικαιοσύνης: «Ενοποίηση του πρώτου βαθμού δικαιοδοσίας, χωροταξική αναδιάρθρωση των δικαστηρίων της πολιτικής και ποινικής δικαιοσύνης και άλλες διατάξεις αρμοδιότητας του Υπουργείου Δικαιοσύνης»».

(Στο σημείο αυτό καταχωρίζεται στα Πρακτικά η προαναφερθείσα αίτηση ονομαστικής ψηφοφορίας του ΠΑΣΟΚ - Κινήματος Αλλαγής, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 472-475)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Τώρα καλείται στο Βήμα η κ. Θεοδώρα Τζάκρη, Βουλευτής του ΣΥΡΙΖΑ και θα ακολουθήσει ο Κοινοβουλευτικός Εκπρόσωπος της Πλεύσης Ελευθερίας κ. Καζαμίας.

Ορίστε, κυρία συνάδελφε, έχετε τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι συνάδελφοι, το ακούσαμε και αυτό διά στόματος του Υπουργού Δικαιοσύνης. Με το κράτος, όταν αυτό αποφασίσει να κάνει κάτι, δεν τα βάζει κανείς, θα τον ισοπεδώσει. Πρόκειται για φράση που αποτυπώνει πλήρως τον τρόπο με τον οποίον λειτουργούν τα μέλη της Κυβέρνησης Μητσοτάκη με όλα τα μέτωπα ανοιχτά.

Πρώτο είναι το μέτωπο των Τεμπών, για το οποίο αξίζει να τονιστεί ότι η αρμόδια εισαγγελέας εφετών προφανώς και δεν συμφώνησε μαζί σας, κύριε Φλωρίδη, για την απρέπειά σας ότι όποιος μιλάει για μπάζωμα είναι για τα μπάζα, αλλά διέταξε την ταχεία εντός είκοσι ημερών διενέργεια συγκεκριμένων ανακριτικών πράξεων που αποσκοπεί ακριβώς στον έλεγχο αυτού του εγκλήματος του μπαζώματος, ενώ για την πιθανή ευθύνη των τεσσάρων Υπουργών η δικογραφία έχει πάρει ήδη τον δρόμο της προς τη Βουλή και περιμένουμε, βεβαίως, να δούμε με πολύ μεγάλο ενδιαφέρον τι θα πείτε όταν η σχετική συζήτηση γίνει στη Βουλή.

Δεύτερο είναι το σκάνδαλο των υποκλοπών, για το οποίο θυμίζω ότι πριν από έξι μήνες και ενώ οι αρμόδιοι εισαγγελείς είχαν ήδη προβεί σε προκαταρκτική εξέταση, αφαιρέθηκε ξαφνικά η δικογραφία και ανατέθηκε στον Αντεισαγγελέα του Αρείου Πάγου κ. Ζήση, προκειμένου δήθεν να επιταχυνθεί η διαδικασία. Ωστόσο, όχι μόνο δεν επιταχύνθηκε η διαδικασία, αλλά έκτοτε δεν έχουμε μάθει τίποτα.

Τι θα γίνει, κύριε Βορίδη, γι’ αυτό το ζήτημα; Θα μας ενημερώσετε ή θα πρέπει να απευθυνθούμε αρμοδίως με αίτημα στην κυρία Εισαγγελέα του Αρείου Πάγου προκειμένου να ενημερωθούμε;

Άρα, το ίδιο συμβαίνει, έχετε δηλαδή ανοικτά μέτωπα με το κράτος δικαίου, με την ελευθερία του Τύπου και με την παραβίαση των προσωπικών δεδομένων από το Υπουργείο Εσωτερικών, των οποίων βεβαίως ζούμε τη δεύτερη φάση.

Είναι δυνατόν, κυρίες και κύριοι συνάδελφοι, εν τω μέσω της λειτουργίας των δημοσίων υπηρεσιών στο κέντρο της Αθήνας να γίνεται δήθεν μια διάρρηξη και να μην παίρνει χαμπάρι κανείς; Και, δυστυχώς για όλους εμάς, η αλήθεια είναι ότι έχετε ισοπεδώσει ό,τι βρίσκεται εμπόδιο στα χέρια σας.

Στην υγεία, βέβαια, σας τα λέει καλύτερα από όλους μας ο δικός σας, ο κ. Καλλιάνος. Στην παιδεία, οι επιδόσεις των μαθητών στον διεθνή διαγωνισμό της PISA ήταν οι χειρότερες της δεκαετίας. Και, βεβαίως, στην Προστασία του Πολίτη έχουμε πολύ πρόσφατο το περιστατικό, την τραγική δολοφονία της Κυριακής έξω από το αστυνομικό τμήμα. Και η λίστα βεβαίως δεν έχει τέλος.

Και ήρθε και η σειρά της δικαιοσύνης. Με λάβαρο τη δήθεν επιτάχυνση της απονομής δικαιοσύνης αλλάζετε τον δικαστικό χάρτη της χώρας έτσι στα κουτουρού, όπως σας βολεύει και όπως εξυπηρετεί κομματικά. Κανείς δεν έχει καταλάβει ποια είναι τα κριτήρια για τον νέο δικαστικό χάρτη. Αν το κριτήριο είναι η έδρα του νομού για τις έδρες των πρωτοδικείων, τότε γιατί επιλέχθηκε το Αγρίνιο και όχι το Μεσολόγγι; Αν το κριτήριο είναι η οικονομική δραστηριότητα και η δυναμική, γιατί επιλέχθηκε η Λιβαδειά, όπως είπε προηγουμένως η κ. Πούλου και όχι η Θήβα; Αν το κριτήριο είναι ο όγκος των υποθέσεων, γιατί κλείνει το Πρωτοδικείο της Αμαλιάδας που έχει περισσότερες υποθέσεις από άλλες έδρες νομών; Και αν το κριτήριο είναι οι υπάρχουσες υποδομές, τότε γιατί δεν αξιοποιείτε κατάλληλα το υπερσύγχρονο Δικαστικό Μέγαρο του Αιγίου με τέτοιον τρόπο που θα αποσυμφορήσει, αν θέλετε και το οξύτατο πρόβλημα αιθουσών του Πρωτοδικείου της Πάτρας;

Καταργείτε εξήντα τρία ειρηνοδικεία που βρίσκονται στις έδρες των πρωτοδικείων και από τα εναπομείναντα ενενήντα ένα ειρηνοδικεία, τα πενήντα τα αναβαθμίζετε σε περιφερειακές έδρες πρωτοδικείου και τα υπόλοιπα σαράντα ένα τα καταργείτε εντελώς. Για, δε, την κατάργηση των ειρηνοδικείων ισχυρίζεστε ψευδώς ότι υπάρχει άνιση κατανομή της δικαστηριακής ύλης. Λέτε 20% είναι οι ειρηνοδίκες και 80% οι πρωτοδίκες. Υπάρχουν, όμως, στοιχεία που δείχνουν ακριβώς το αντίθετο. Οι ειρηνοδίκες παρ’ ότι αποτελούν περίπου το 43% των δικαστών πρώτου βαθμού, εκδίδουν σταθερά κάθε έτος το 47% των αποφάσεων των πολιτικών δικαστηρίων ακόμη και σήμερα που μιλάμε. Το 2017, με υπηρετούντες επτακόσιους τριάντα δικαστές στα ειρηνοδικεία, ο αριθμός των εκδοθεισών αποφάσεων ήταν εκατόν ογδόντα οκτώ χιλιάδες επτακόσιες ογδόντα τρεις και αντιστοιχούσε στο 58% των πολιτικών αποφάσεων. Το 2018, το ποσοστό αυτό ανήλθε στο 62% και το 2022 και 2023 στο 47%.

Η Ένωση Δικαστών και Εισαγγελέων σάς λέει για την απαραίτητη διατήρησή των ειρηνοδικείων, γιατί ως θεσμός τα ειρηνοδικεία παρέχουν στον πολίτη άμεση πρόσβαση στη δικαιοσύνη και ακόμα και σήμερα οι ειρηνοδίκες λειτουργούν ως ειρηνοποιοί.

Πρέπει να σας περιγράψω, όμως, λίγο την κατάσταση στην Πέλλα, την περιοχή όπου εκλέγομαι. Με τη δήθεν αυτή μεταρρύθμιση καταργούνται τα δύο Ειρηνοδικεία Αλμωπίας και Σκύδρας, χωρίς να γίνονται περιφερειακές ή παράλληλες έδρες και μια μεγάλη περιοχή στην Πέλλα με σημαντικότατη αγροτοκτηνοτροφική παραγωγή, μεταποιητική δραστηριότητα και τουριστική δραστηριότητα, θα πρέπει να απευθύνεται αποκλειστικά και μόνο στην Έδεσσα.

Το Ειρηνοδικείο Αλμωπίας εξυπηρετεί μια παραμεθόρια περιοχή με μοναδική γεωγραφική διαφορετικότητα. Η περιοχή είναι αποκομμένη και περιτριγυρισμένη από ορεινούς όγκους, με την Αριδαία στο κέντρο αυτής και σαράντα χωριά διάσπαρτα σε ακτίνα ως και σαράντα πέντε χιλιόμετρα μακριά από αυτή. Είναι, δε, ο μεγαλύτερος σε έκταση δήμος της Πέλλας και ένας από τους μεγαλύτερους πανελλαδικά.

Τα ιδιαίτερα χαρακτηριστικά του Ειρηνοδικείου Αλμωπίας που διαχειρίζεται έναν μεγάλο όγκο νομικών υποθέσεων, κυρίως εμπράγματου κληρονομικού δικαίου, με σαράντα επαγγελματίες δικηγόρους, συμβολαιογράφους και επιμελητές να εργάζονται στην περιοχή, καθώς και η απόστασή του από το Πρωτοδικείο της Έδεσσας επιβάλλει την αναβάθμισή του σε περιφερειακή έδρα του Πρωτοδικείου Έδεσσας και όχι την κατάργησή του, γιατί καμμία άλλη παραμεθόρια περιοχή ίδιου μεγέθους σε πληθυσμό και σε νομικούς δεν στερείται δικαστηρίου.

Όσον αφορά τώρα το Ειρηνοδικείο της Σκύδρας, πρέπει να σας πω ότι στεγάζεται σε ένα απολύτως αξιοπρεπές ιδιόκτητο κτήριο και η αναβάθμισή του σε Περιφερειακό Πρωτοδικείο της Έδεσσας είναι αναγκαία και απαραίτητη για την εύρυθμη λειτουργία και ταχεία απονομή της δικαιοσύνης, γιατί πρωτίστως θα διευρύνει τον όγκο των υποθέσεων που θα εξετάζονται αποσυμφορώντας το Πρωτοδικείο της Έδεσσας. Συγχρόνως, το Πρωτοδικείο της Έδεσσας σήμερα στεγάζεται σε έναν χώρο που κατά κοινή ομολογία είναι μη λειτουργικός.

Στον Δήμο της Σκύδρας εδρεύουν το Τελωνείο της Σκύδρας και το Χημείο του Κράτους, καθώς και οι μεγαλύτερες, δυναμικότερες και περισσότερες βιομηχανίες και επιχειρήσεις επεξεργασίας και εξαγωγής αγροτικών προϊόντων, με πολλούς εργαζόμενους από την Πέλλα, αλλά και όμορες περιφερειακές ενότητες που εξυπηρετούνται σήμερα ως προς την επίλυση των εργατικών διαφορών τους από το Ειρηνοδικείο της Σκύδρας.

Αυτή η εξέλιξη έρχεται, βέβαια, σε ευρεία αντίθεση με τις διαβεβαιώσεις κυβερνητικών στελεχών και του ίδιου του Υπουργού ότι τα ειρηνοδικεία των παραμεθόριων περιοχών θα αναβαθμιστούν σε περιφερειακά δικαστήρια. Κάτι ανάλογο, βέβαια, συμβαίνει και σε άλλες περιοχές, όπως στην Αιτωλοακαρνανία με την κατάργηση του Ειρηνοδικείου του Βάλτου. Το ίδιο και χειρότερο συμβαίνει στην Αρκαδία με την κατάργηση των Ειρηνοδικείων Μεγαλόπολης, Δημητσάνας και Άστρους.

Και δεν λάβατε καθόλου υπ’ όψιν σας βεβαίως και τη νησιωτικότητα της χώρας, η οποία απαιτεί μια εντελώς διαφορετική πολιτική. Ενδεικτικά, σας αναφέρω την κατάργηση του Ειρηνοδικείου των Σπετσών, όπου οι ενδιαφερόμενοι πλέον θα πρέπει να μεταβαίνουν στον Πόρο, την κατάργηση των Ειρηνοδικείων Σαλαμίνας, Αίγινας και Σπετσών που οι ενδιαφερόμενοι θα πρέπει να μεταβαίνουν στον Πειραιά, την κατάργηση του Ειρηνοδικείου των Κυθήρων όπου και εκεί το σενάριο γίνεται ακόμη καλύτερο καθώς οι ενδιαφερόμενοι θα πρέπει να μεταβαίνουν στον Πειραιά επίσης κάνοντας ένα πραγματικά μεγάλο ταξίδι και στις Κυκλάδες όπου, για παράδειγμα, με κεντρικό Πρωτοδικείο την Ερμούπολη και περιφερειακή έδρα την Τήνο, την Άνδρο, τη Μύκονο, τη Μήλο, το δικαστικό σώμα θα μετατραπεί σε έναν ωραίο περιοδεύοντα θίασο.

Όμως, πείτε μας, κύριε Υπουργέ, γιατί το Υπουργείο σας αναδιπλώθηκε και δεν υιοθέτησε τις προτάσεις της ομάδας εργασίας και εξαιρέθηκε το Εφετείο Μεσσηνίας, αλλά και πώς αποτράπηκε η κατάργηση του Ειρηνοδικείου της Πύλου, το οποίο παρά την ανύπαρκτη κίνησή του θα αναβαθμιστεί σε περιφερειακό πρωτοδικείο. Θα σας πω εγώ. Διότι, τελικά, θα πρέπει να έχεις μπάρμπα στην Κορώνη!

Όμως, κύριε Υπουργέ, η ενοποίηση του πρώτου βαθμού δικαιοδοσίας και η χωροταξική αναδιάρθρωση δικαστηρίων της χώρας είναι ένα πολύ σοβαρό ζήτημα και δεν είναι θέμα για κομματικές χάρες. Έτσι όμως, ολόκληρες τοπικές κοινωνίες είναι ανάστατες. Καταφέρατε να σπείρετε έριδες από το πουθενά, με επίδικο την πολυπόθητη κεντρική έδρα του πρωτοδικείου.

Κύριε Υπουργέ, όταν ο δικαστικός χάρτης της χώρας στηρίζεται σε μια κατά παραγγελία μελέτη της παγκόσμιας τράπεζας, την οποία υιοθετείτε α λα κάρτκαι η οποία κάνει τρεις προτάσεις, μία εκ των οποίων είναι η ενοποίηση η οποία φαίνεται να είναι και η πιο προβληματική, όταν τα μονοήμερα ποινικά δικαστήρια που θα έχουν αυξημένες αρμοδιότητες θα πρέπει να στελεχωθούν σε πολύ σύντομο χρονικό διάστημα από δικαστικούς λειτουργούς οι οποίοι στη μέχρι τώρα πορεία τους δεν είχαν καμμία ουσιαστική επαφή με Ποινικό Δίκαιο, όταν προσπαθείτε να παρεμποδίσετε την Ευρωπαία Εισαγγελέα στην έρευνά της γιατί έχει γίνει πολύ ενοχλητική τελευταία, τότε η συντόμευση του χρόνου έκδοσης των αποφάσεων δικαιοσύνης που θα πρέπει να συνοδεύεται και από την αντίστοιχη ποιότητα, θα είναι ίσως το πιο σύντομο ανέκδοτο της υπουργικής σας θητείας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Τζάκρη.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, θα μπορούσα να έχω τον λόγο για ένα λεπτό;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Έχω μια απορία. Θέλετε να κάνετε κριτική για κάτι που είπα και το οποίο ενδεχομένως σας ενοχλεί. Η απορία μου είναι η εξής: Γιατί λέτε ψέματα; Γιατί δεν λέτε τι ακριβώς είπα; Βλέπω από το πρωί εδώ μέσα να έχετε όλοι ένα χαρτί -σας το έδωσαν από κάπου- και να λέτε ότι όποιος τα βάζει με το κράτος το κράτος τον ισοπεδώνει. Αυτό είπα; Αυτό είπα;

**ΘΕΟΔΩΡΑ ΤΖΑΚΡΗ:** Υπάρχει και το σχετικό βίντεο.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, μη διακόπτετε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Υπάρχει, λοιπόν, το βίντεο, γιατί αυτό είναι μια συνέντευξη στην τηλεόραση του ΣΚΑΪ. Κι ευτυχώς υπάρχει το βίντεο!

Η ερώτηση, λοιπόν, που δέχτηκα εκεί ήταν αν η Κυβέρνηση δεχόταν πιέσεις από συμφέροντα προκειμένου να μην προχωρήσει στα μέτρα κατά της οπαδικής βίας. Αυτή ήταν η ερώτηση, αν δηλαδή η Κυβέρνηση δεχόταν εκβιασμούς από συμφέροντα. Κι εκεί απάντησα ότι η εμπειρία μου από την περίοδο που ήμουν στο Υπουργείο Αθλητισμού έδειξε ότι όταν το κράτος αποφασίσει να ισοπεδώσει τα συμφέροντα αυτά που προσπαθούν να την εκβιάσουν, τα ισοπεδώνει.

Συμφωνείτε με αυτή την απάντηση;

**ΘΕΟΔΩΡΑ ΤΖΑΚΡΗ:** Εσείς το είπατε. Όχι.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όταν το κράτος, η Κυβέρνηση, εκβιάζεται από συμφέροντα να μην τηρεί τη νομιμότητα και το κράτος πρέπει να ισοπεδώσει τα συμφέροντα αυτά τα παράνομα, διαφωνείτε;

Τι σχέση έχει αυτό με κάποιον ο οποίος εμφανίζεται να διεκδικεί τα δικαιώματά του απέναντι στο κράτος; Αυτά είπα;

Λοιπόν, δείτε το βίντεο σας παρακαλώ. Και άλλη φορά, όταν θέλετε να ασκήσετε κριτική -η κριτική είναι στοιχείο βασικό της δημοκρατίας-, να χρησιμοποιείτε τα αληθινά στοιχεία. Μη βάζετε στο στόμα μου πράγματα που δεν έχω πει, προκειμένου να πείτε τα δικά σας. Πείτε ότι «είπες αυτά και η απάντηση μου είναι αυτή». Αλλά δεν λέτε αυτό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

**ΘΕΟΔΩΡΑ ΤΖΑΚΡΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Τζάκρη, όχι, δεν είστε Κοινοβουλευτική Εκπρόσωπος. Αν θέλει ας πάρει τον λόγο ο κ. Ξανθόπουλος.

**ΘΕΟΔΩΡΑ ΤΖΑΚΡΗ:** Επί προσωπικού. Σε εμένα αναφέρθηκε κι εγώ θα του απαντήσω.

**ΠΡΟΕΔΡΕΥΩΝ (Βασίλειος Βιλιάρδος):** Όχι, δεν είπε κάτι ιδιαίτερο. Δεν σας έδειξε καθόλου.

Καλείται στο Βήμα ο Κοινοβουλευτικός Εκπρόσωπος της Πλεύσης Ελευθερίας κ. Αλέξανδρος Καζαμίας.

Θα ακολουθήσουν η κ. Ασημίνα Διγενή, ο κ. Χαράλαμπος Αθανασίου και μετά η Κοινοβουλευτική Εκπρόσωπος της Νέας Δημοκρατίας κ. Ράπτη.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, η απόφαση που εξέδωσε χθες το Τριμελές Πλημμελειοδικείο για το έγκλημα στο Μάτι είναι πραγματικά όνειδος για τη δικαιοσύνη και για το κράτος δικαίου στη χώρα μας. Οι εξαγοράσιμες ποινές φυλάκισης που δόθηκαν σε έξι μόνο από τους είκοσι έναν κατηγορούμενους, κατέδειξαν για μία ακόμη φορά πόσο αποκομμένη είναι η δικαιοσύνη από το κοινό αίσθημα των πολιτών.

Εκατόν τέσσερις άνθρωποι έχασαν τη ζωή τους σε αυτή τη φοβερή πυρκαγιά και δεκάδες άλλοι τραυματίστηκαν βαριά. Παρ’ όλα αυτά και οι είκοσι ένας κατηγορούμενοι σε αυτό το φοβερό έγκλημα, γύρισαν ελεύθεροι στα σπίτια τους.

Η ατιμωρησία και οι ποινές-χάδι, ιδίως στις περιπτώσεις εγκλημάτων που διαπράττει το κράτος εις βάρος των πολιτών, φαίνεται ξανά πως είναι ο κανόνας. Αυτό κάνει τους πολίτες να νιώθουν ένα βαθύ αίσθημα αδικίας και να νιώθουν ανυπεράσπιστοι και ανασφαλείς απέναντι στο κράτος.

Χθες, πρέπει να παρατηρήσω, έκλεισε η προθεσμία υποβολής αιτήσεων για την επιστολική ψήφο για τη συμμετοχή στις Ευρωεκλογές της 9ης Ιουνίου. Οι εγγραφές μπορεί να ξεπέρασαν τις διακόσιες χιλιάδες, αλλά, δυστυχώς, δεν ξεπέρασαν τις πενήντα χιλιάδες για τους Έλληνες του εξωτερικού. Ο αριθμός αυτός είναι υπερδιπλάσιος εκείνων που συμμετείχαν πέρυσι στις εθνικές εκλογές όσον αφορά τους Έλληνες εξωτερικού, αλλά βρίσκεται ακόμη μακριά από τη συμμετοχή που έπρεπε να έχουμε.

Χθες επέστρεψα ο ίδιος από το εξωτερικό και στις επαφές που είχα, διαπίστωσα ξανά ότι αρκετοί πολίτες αντιμετώπισαν πολλά πρακτικά προβλήματα εγγραφής για τα οποία η Πλεύση Ελευθερίας είχε προτείνει βελτιώσεις όταν συζητούσαμε το σχετικό νομοσχέδιο τον Ιανουάριο. Δυστυχώς, όμως, αυτές οι βελτιώσεις δεν έγιναν και η φερόμενη διάρρηξη που είχαμε την περασμένη Παρασκευή στο Υπουργείο Εσωτερικών, διαιωνίζει μία κατάσταση αβεβαιότητας και μία κατάσταση που δημιουργεί ανασφάλεια και καχυποψία μεταξύ των πολιτών, όσον αφορά την ικανότητα του Υπουργείου Εσωτερικών να διαχειριστεί το ζήτημα των προσωπικών δεδομένων στο Υπουργείο, και βεβαίως το ζήτημα της διεξαγωγής των επόμενων εκλογών με επιστολική ψήφο.

Ο ίδιος έχω θέσει επίκαιρη ερώτηση στην Υπουργό Εσωτερικών δύο φορές για το ζήτημα της Ευρωβουλευτή της Νέας Δημοκρατίας, της κ. Ασημακοπούλου, και σκοπεύω με την επιστροφή μας μετά τις διακοπές του Πάσχα να κάνω το ίδιο όσον αφορά και τη φερόμενη διάρρηξη της περασμένης Παρασκευής.

Τα συμβάντα αυτά δεν σταματούν και δείχνουν ότι υπάρχει κάτι ανησυχητικά προβληματικό στον τρόπο με τον οποίο το Υπουργείο Εσωτερικών διαχειρίζεται το θέμα των εκλογών. Οι πρακτικές αυτές έχουν ρίξει μια βαριά σκιά στις επερχόμενες ευρωεκλογές και φοβόμαστε ότι κλονίζουν το αίσθημα ασφάλειας που θα έπρεπε να είχαν οι πολίτες, όσον αφορά το θέμα της επιστολικής ψήφου.

Έρχομαι τώρα στο νομοσχέδιο που συζητάμε σήμερα. Η Πλεύση Ελευθερίας έχει εκφράσει διαφωνίες σε πολλαπλά επίπεδα, αλλά θα εστιαστώ σε τρία βασικά σημεία.

Πρώτον, θεωρούμε ότι υπάρχει μια τρανταχτή αντίφαση ανάμεσα στους σκοπούς του νομοσχεδίου αφ’ ενός και στα μέσα που χρησιμοποιεί για να τους πετύχει. Αυτό πηγάζει από την επιθυμία του Υπουργείου Δικαιοσύνης να επισπεύσει τις διαδικασίες απονομής δικαιοσύνης, αλλά για να το κάνει καταργεί τα δικαστήρια εκείνα που εκδικάζουν τις υποθέσεις πιο γρήγορα, δηλαδή τα ειρηνοδικεία, ενώ συγκεντρώνει τα πάντα σε εκείνα τα πρωτοβάθμια δικαστήρια τα οποία εκδικάζουν τις υποθέσεις πιο αργά, τα πρωτοδικεία. Αυτό συνιστά έναν σκέτο παραλογισμό.

Σύμφωνα με την αιτιολογική έκθεση ο μέσος χρόνος έκδοσης απόφασης στα ειρηνοδικεία είναι τριακόσιες πενήντα τέσσερις μέρες, ενώ στα πρωτοδικεία είναι πεντακόσιες είκοσι πέντε μέρες, δηλαδή λίγο λιγότερο από διπλάσιος. Αυτά τα νούμερα δεν αμφισβητούνται.

Επίσης, τα ίδια νούμερα δείχνουν ότι τα ειρηνοδικεία εκδίδουν αποφάσεις ελάχιστα πιο αργά από ό,τι τα αντίστοιχα ειρηνοδικεία στην υπόλοιπη Ευρώπη, ενώ τα πρωτοδικεία εκδίδουν αποφάσεις σχεδόν στον διπλάσιο χρόνο από τα αντίστοιχα πρωτοβάθμια δικαστήρια στην Ευρωπαϊκή Ένωση.

Εντούτοις, σύμφωνα με το νομοσχέδιο αυτό, τα δικαστήρια εκείνα που εκδίδουν τις αποφάσεις πιο γρήγορα, καταργούνται, ενώ εκείνα που εκδίδουν τις αποφάσεις πιο αργά, διατηρούνται. Και ο στόχος πίσω από αυτό, σύμφωνα με το Υπουργείο, είναι η επίσπευση των διαδικασιών απονομής δικαιοσύνης!

Δεύτερον, η κατάργηση των ειρηνοδικείων πρόκειται να αφανίσει έναν θεσμό ο οποίος, όπως συνηγορούν οι άνθρωποι της δικαιοσύνης, επιτελεί ξεχωριστή λειτουργία σε σχέση με τα πρωτοδικεία. Η κ. Μαργαρίτα Στενιώτη, η Πρόεδρος της Ένωσης Δικαστών και Εισαγγελέων, είπε στη διάρκεια της ακρόασης φορέων στην αρμόδια επιτροπή, ότι «ο θεσμός των ειρηνοδικείων -αυτά είναι τα δικά της λόγια- είναι ένας θεσμός που παρέχει στον πολίτη άμεση πρόσβαση στη δικαιοσύνη, ακώλυτη και αποτελεσματική δικαιοσύνη και ακόμη και σήμερα λειτουργεί ο ειρηνοδίκης ως ειρηνοποιός στις μικρές κοινωνίες». Και συνέχισε: «Ο ειρηνοδίκης στήριξε την ελληνική κοινωνία στις πολλαπλές κρίσεις που είχαμε». Και επέμεινε: «Σε όλη την Ευρωπαϊκή Ένωση υπάρχουν δικαστήρια που δικάζουν διάφορες υποθέσεις μικρού αντικειμένου».

Τρίτον, η κατάργηση των ειρηνοδικείων δεν λαμβάνει υπ’ όψιν τις γεωγραφικές ιδιαιτερότητες της χώρας με αποτέλεσμα οι πολίτες να πρέπει στο εξής να διανύουν μεγάλες αποστάσεις για να εκδικαστούν οι υποθέσεις τους. Εκτός από τη νέα γραφειοκρατική ταλαιπωρία που αυτό δημιουργεί, στην πραγματικότητα μετακυλίεται έτσι ένα ακόμη κόστος από το κράτος στις πλάτες των πολιτών, από τον κρατικό προϋπολογισμό, δηλαδή, στους πολίτες, οι οποίοι θα πρέπει να κάνουν τώρα πιο μεγάλα ταξίδια για να εκδικαστούν τις υποθέσεις τους.

Ένα θλιβερό επιχείρημα που χρησιμοποιεί η Κυβέρνηση και οι Βουλευτές της Συμπολίτευσης όσον αφορά αυτό το θέμα είναι ότι το κόστος κάθε απόφασης που εκδίδει ο ειρηνοδίκης είναι 760 ευρώ ανά απόφαση, ενώ εκείνο για τις αποφάσεις που εκδίδουν τα πρωτοδικεία είναι χαμηλότερο, είναι 380 ευρώ, δηλαδή περίπου το μισό. Όμως με τις μετακινήσεις ωρών που θα χρειαστούν, ένα σημαντικό μέρος αυτού του κόστους τώρα μεταφέρεται πάνω στον ίδιο τον πολίτη. Πιθανόν να μεταφερθεί πάνω στον πολίτη ένα ακόμη μεγαλύτερο κόστος από αυτό το οποίο θα εξοικονομηθεί με τις συμπτύξεις και τις συγχωνεύσεις που προβλέπει το νομοσχέδιο.

Θα ήθελα, κλείνοντας, να κάνω δύο παρατηρήσεις σχετικά με τη χρήση του όρου «μεταρρύθμιση», ο οποίος έχει παίξει κεντρικό ρόλο στην παρουσίαση αυτού του νομοσχεδίου από την πλευρά της Κυβέρνησης.

Υπάρχει μια εμμονή, κατ’ αρχάς, εκ μέρους πολλών Υπουργών να βαφτίζουν κάθε αλλαγή ή δέσμη μέτρων που εισάγουν, ως δήθεν μεταρρύθμιση. Κατανοούμε, βεβαίως, την επιθυμία αυτών των Υπουργών να προβάλουν τις αλλαγές που εισάγουν ως δήθεν ιστορικές, όμως, για να ονομαστεί μια δέσμη μέτρων μεταρρύθμιση, πρέπει να διαθέτει ένα γενικευμένο εύρος, κάποια πολυπλοκότητα και ένα αξιοσημείωτο βάθος που να αλλάζουν ριζικά τον τρόπο με τον οποίο ασκείται η δημόσια πολιτική σε ένα συγκεκριμένο τομέα. Φοβόμαστε ότι αυτό δεν υπάρχει στο συγκεκριμένο νομοσχέδιο.

Η δεύτερη και σημαντικότερη παρατήρηση αφορά το θετικό πρόσημο που περιέχει η λέξη «μεταρρύθμιση». Έχει καταντήσει πλέον κλισέ της εκάστοτε κυβερνητικής προπαγάνδας -όχι μόνο αυτής της Κυβέρνησης, αλλά και πολλών προηγούμενων κυβερνήσεων- να παρουσιάζεται κάθε πολιτική αλλαγή ως δήθεν μεταρρύθμιση. Υπενθυμίζω ότι ακόμη και κάποια προαπαιτούμενα των μνημονίων που κατέστρεψαν τη χώρα τη δεκαετία 2010-2020 είχαν χαρακτηριστεί και αυτά ως μεταρρυθμίσεις.

Θεωρούμε πως αυτή ακριβώς η κατάχρηση των λέξεων ευθύνεται για τη μεγάλη καχυποψία που έχουν οι πολίτες απέναντι στις πρωτοβουλίες που εισάγονται ως μία ακόμη μεταρρύθμιση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα ακόμη λεπτό, κύριε Πρόεδρε, και τελειώνω.

Αυτό που τους ανησυχεί δεν είναι η μεταρρύθμιση καθαυτή, αλλά ο δικαιολογημένος φόβος πως οι μεταρρυθμίσεις που ανακοινώνονται από τις εκάστοτε κυβερνήσεις, εισάγουν αλλαγές μόνο στην επιφάνεια, ενώ στο βάθος τους είναι κίβδηλες και ψευδείς.

Η Πλεύση Ελευθερίας θεωρεί πως αυτό ακριβώς συμβαίνει στην περίπτωση του παρόντος νομοσχεδίου. Κατά την άποψή μας, η περιβόητη επιτάχυνση των διαδικασιών θα πρέπει να επιδιώκεται παράλληλα με τη βελτίωση της ποιότητας των αποφάσεων και όχι ανεξάρτητα ή ακόμη και εις βάρος της σωστής απονομής της δικαιοσύνης από τα δικαστήρια.

Για να πραγματοποιηθεί, όμως, κάτι τέτοιο απαιτείται μια ουσιαστική μεταρρύθμιση που να προχωρά πολύ βαθύτερα στη δομή και στις λειτουργίες του δικαστικού συστήματος και όχι να περιορίζεται σε βεβιασμένα, παράλογα και αποσπασματικά διοικητικά μέτρα, όπως αυτά που εισάγει το παρόν νομοσχέδιο.

Εύχομαι σε όλους τους εργαζομένους αύριο καλή Πρωτομαγιά και Καλή Ανάσταση σε όλους!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Καλείται στο Βήμα η κ. Σεμίνα Διγενή Βουλευτής του Κομμουνιστικού Κόμματος Ελλάδας.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ πολύ, κύριε Πρόεδρε.

Είμαστε πάλι εδώ για μια ακόμη φορά, για να παρακολουθήσουμε πώς η Κυβέρνηση θυσιάζει τα εργατικά και λαϊκά δικαιώματα στον βωμό της εξοικονόμησης πόρων και της μείωσης του δημόσιου κόστους.

Παρακολουθώ από το πρωί τη συνεδρίαση της Ολομέλειας και μια κουβέντα έχω να πω: η επιτομή της στρεψοδικίας. Το σύνηθες θέατρο του παραλόγου από την πλευρά της Κυβέρνησης. Για ποια μεταρρύθμιση μιλάμε; Το μόνο που κατάφερε αυτή η «μεταρρύθμιση» είναι να καταφέρει να έχει απέναντί της όλον τον νομικό κόσμο.

Εδώ έχουμε ένα νομοσχέδιο κομμένο και ραμμένο στα μέτρα του κεφαλαίου και μια δικαιοσύνη που θα επιταχυνθεί και θα βελτιστοποιηθεί πρωτίστως για τους μεγάλους ομίλους, μια δικαιοσύνη πιο γρήγορη, ακόμη πιο αποτελεσματική και φιλική προς αυτούς, πάντα σε βάρος των λαϊκών δικαιωμάτων και αναγκών, όπως απαιτεί δηλαδή και το υπερμνημόνιο του Ταμείου Ανάκαμψης της Ευρωπαϊκής Ένωσης. Άλλωστε αυτό αναφέρεται ρητά και στο νομοσχέδιο, όπου προβάλλεται ο στόχος της εμπιστοσύνης των επενδυτών και των επιχειρηματιών στο οικονομικό περιβάλλον της χώρας και της ενθάρρυνσης της επιχειρηματικής δραστηριότητας και των επενδύσεων.

Με το νομοσχέδιο καταργείται πλήρως ο βαθμός των ειρηνοδικείων ως δικαστηρίων που επέλυαν υποθέσεις των λαϊκών στρωμάτων ιδίως και διαφορές μικρότερης χρηματικής αξίας, αλλά μεγάλης σημασίας για τον λαό και για την καθημερινότητά του. Ειρηνοδικεία είτε καταργούνται εντελώς, πλήττοντας πολλαπλά περιοχές συνειδητά αφημένες από τις κυβερνήσεις και το κράτος, απομακρυσμένες νησιωτικές είτε μετατρέπονται σε περιφερειακά πρωτοδικεία, χωρίς όμως να λύνονται τα μεγάλα προβλήματα υποστελέχωσης, προετοιμάζοντας το κλείσιμό τους σε επόμενη φάση. Μια σειρά από πρωτοδικεία της επαρχίας βαφτίζονται «παράλληλα» και υποβαθμίζονται μέχρι την πιθανότατα κατάργησή τους. Στην Αττική προωθούνται κατατμήσεις και ανακατατάξεις που θα κάνουν λάστιχο τη ζωή, τόσο των εργαζομένων στη δικαιοσύνη, όσο και των κατοίκων που απευθύνονται στη δικαιοσύνη, ενώ με βάση και τις διακηρυγμένες κατευθύνσεις της Ευρωπαϊκής Ένωσης και της Παγκόσμιας Τράπεζας ανοίγει ο δρόμος για περαιτέρω καταργήσεις και συγχωνεύσεις όχι μόνο των πρωτοδικείων αλλά και των εφετείων.

Είναι δεδομένο ότι ο λαός θα βρεθεί αντιμέτωπος με μια δικαιοσύνη ακόμη πιο εχθρική, απρόσιτη και ακριβή, ξοδεύοντας περισσότερο χρόνο και χρήμα για μετακινήσεις και πρόσβαση σε αυτή, με άμεση την πιθανότητα νέων αυξήσεων για παράβολα και άλλες δαπάνες.

Είναι φανερό ότι οι συνέπειες του δικαστικού χάρτη θα φέρουν τις πιο δυσάρεστες επιπτώσεις και στην ουσία και στη λεγόμενη «ποιότητα στην απονομή» της αστικής δικαιοσύνης. Για το αστικό κράτος μία είναι η μαγική συνταγή με τα κατάλληλα προσαρμοσμένα συστατικά, όπως σε κάθε τομέα: εξοικονόμηση πόρων, συγχωνεύσεις δικαστηρίων, ανακατανομή του ελλιπούς ανθρώπινου δυναμικού, αντικατάσταση του ζωντανού ακροατηρίου με αποστειρωμένες έγγραφες και ηλεκτρονικά διεκπεραιώσιμες διαδικασίες, τηλεδιασκέψεις, ακόμη και από το σπίτι, ειδικά δικαστήρια για τις υποθέσεις του κεφαλαίου και άλλα.

Οι συνέπειες, όμως, είναι βαριές για τους εργαζόμενους στον χώρο της δικαιοσύνης, όπως και για τα εργατικά και λαϊκά στρώματα που αναγκάζονται να προσφεύγουν σε αυτή. Σε ορισμένες μάλιστα περιπτώσεις αυτές οι βαριές συνέπειες αγγίζουν τα όρια της αναλγησίας σε απομακρυσμένες, δυσπρόσιτες περιοχές, όπως, για παράδειγμα, τα νησιά, όπου θα αναγκάζονται να μετακινούνται εργαζόμενοι και λαϊκά στρώματα απουσιάζοντας, ακόμα και μέρες, διαθέτοντας πολύ περισσότερο χρόνο και χρήμα για να βρουν το δίκιο τους.

Σε αυτό το φόντο-κατάσταση πρόκειται να επιδεινωθεί ραγδαία για τους δικαστικούς υπαλλήλους και γενικά το προσωπικό της δικαιοσύνης. Αντίστοιχα επιδεινώνονται οι όροι δουλειάς των δικηγόρων που παλεύουν για να επιβιώσουν και ήδη στενάζουν κάτω από τα αντιλαϊκά μέτρα, το ασφαλιστικό, το νέο φορολογικό και άλλα.

Οι σοβαρές αντιδραστικές αλλαγές του δικαστικού χάρτη έρχονται να προστεθούν στη μακρά αλυσίδα αντιλαϊκών μεταρρυθμίσεων στη δικαιοσύνη από όλες τις κυβερνήσεις, με βάση τις κατευθύνσεις της Ευρωπαϊκής Ένωσης. Οι αλλαγές επιδρούν και στην άσκηση του δικηγορικού επαγγέλματος, ενισχύοντας τις μεγάλες δικηγορικές εταιρείες και αυξάνοντας την εκμετάλλευση των μισθωτών δικηγόρων.

Βλέπουμε, λοιπόν, με ποιον τρόπο η αστική δικαιοσύνη εφαρμόζει το ολοένα πιο άδικο και αντιλαϊκό νομοθετικό πλαίσιο και το πώς γίνεται ολοένα πιο εχθρική και δυσπρόσιτη για τον λαό και ολοένα πιο γρήγορη και αποτελεσματική για το κεφάλαιο, μια δικαιοσύνη-πολυτέλεια για λίγους και εκλεκτούς, πάντα με τον γνωστό ευρωενωσιακό κόφτη της λογικής κόστους-οφέλους για την εξοικονόμηση δημοσίων πόρων.

Το ΚΚΕ στηρίζει τις δίκαιες κινητοποιήσεις των δικαστικών υπαλλήλων, των δικηγόρων, όλων των εργαζομένων στον χώρο της δικαιοσύνης και ευρύτερα των λαϊκών στρωμάτων, που δεν θέλουν μια δικαιοσύνη πιο εχθρική, πιο ακριβή και απροσπέλαστη και που αντιδρούν μαζικά σε μια σειρά από περιοχές της χώρας.

Διεκδικεί μαζί τους:

Καμμιά συγχώνευση-κατάργηση, που θα αυξήσει την οικονομική επιβάρυνση και θα εντείνει την ταλαιπωρία σε εργαζόμενους, δικηγόρους δικαστικούς υπαλλήλους και άλλους, με καθημερινές μεγάλες αποστάσεις πολλών χιλιομέτρων και ειδικά σε νησιά και απομακρυσμένες περιοχές.

Κατάργηση παραβόλων, τελών και κάθε οικονομικής επιβάρυνσης των εργαζομένων, που αναγκάζονται να προσφεύγουν στη δικαιοσύνη.

Μέτρα για φτηνές ή και δωρεάν μετακινήσεις των εργαζομένων για την πρόσβαση σε μακρινές δικαστικές υπηρεσίες και συχνότερα δρομολόγια, ώστε να εξασφαλίζεται η επιστροφή αυθημερόν και να μην απαιτούνται έξοδα διανυκτέρευσης.

Προτεραιότητα στην ίδρυση ειδικών δικαστηρίων για οξυμένες κοινωνικές ανάγκες, οικογενειακά δικαστήρια, ειδικά δικαστήρια για θέματα εργατικών ατυχημάτων και άλλα.

Άμεσες προσλήψεις και κάλυψη όλων των κενών θέσεων σε δικαστικούς υπαλλήλους με μόνιμο προσωπικό με πλήρη εργασιακά και ασφαλιστικά δικαιώματα.

Άμεση βελτίωση όλων των κτηριακών και εν γένει υλικοτεχνικών υποδομών στα δικαστήρια όλης της χώρας. Κτήρια δηλαδή σύγχρονα και ασφαλή, με αντισεισμική, αντιπυρική και αντιπλημμυρική θωράκιση.

Εξασφάλιση κάθε αναγκαίας υλικοτεχνικής υποδομής, από ηλεκτρονικά συστήματα και μηχανοργάνωση μέχρι αναλώσιμα.

Πρέπει να γίνει δεκτή η τροπολογία που κατέθεσε το ΚΚΕ για την επαναφορά του επιδόματος ειδικών συνθηκών στους δικαστικούς υπαλλήλους, καθώς και για την αναδρομική καταβολή αποδοχών στους νεοδιορισθέντες δικαστικούς υπαλλήλους, αποφοίτους της πρώτης εκπαιδευτικής σειράς της Εθνικής Σχολής Δικαστικών Λειτουργών. Περιμένουμε μια απάντηση σε αυτό.

Το ΚΚΕ έχει σαφή θέση για το νομοσχέδιο για τον νέο δικαστικό χάρτη. Πρέπει να αποσυρθεί και δεν επιδέχεται βελτιώσεις. Το κόμμα μας στηρίζει τις δίκαιες διεκδικήσεις των κατοίκων στις περιοχές που πλήττονται άμεσα από τις αλλαγές, των δικαστικών υπαλλήλων, της πλειοψηφίας των αυτοαπασχολουμένων και μισθωτών δικηγόρων. Είμαστε στο πλευρό τους χωρίς αστερίσκους.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Διγενή.

Καλείται στο Βήμα ο κ. Χαράλαμπος Αθανασίου Βουλευτής της Νέας Δημοκρατίας.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το δικονομικό σύστημα της χώρας μας, όπως το δικονομικό σύστημα όλων των κρατών δικαίου, στηρίζεται στο ενδεχόμενο λάθους των πρωτοβάθμιων δικαστηρίων. Γι’ αυτό ακριβώς υπάρχει δεύτερος βαθμός, αλλά και ακυρωτική διαδικασία. Το λέω αυτό εν όψει της δίκης που διεξήχθη πρόσφατα για τους νεκρούς στο Μάτι και λέω ότι πρέπει να υπάρχει ο στοιχειώδης σεβασμός για τα θύματα, τους νεκρούς που θρηνούμε και να υπάρχει μία αυτοσυγκράτηση στις δηλώσεις μας.

Έρχομαι τώρα στο νομοσχέδιο. Στις κοινοβουλευτικές δημοκρατίες την απονομή του δικαίου προπαρασκευάζουν ο εισαγγελέας και ο δικηγόρος και την πραγματοποιεί ο δικαστής. Ο νομοθέτης όμως είναι εκείνος που θέτει το πλαίσιο και τους όρους του δικαιοδοτικού έργου, θεσπίζοντας τους κανόνες ουσιαστικού και δικονομικού δικαίου, βάσει των οποίων οφείλει η δικαστική εξουσία να στελεχωθεί, να οργανωθεί και να λειτουργήσει. Λέγοντας «νομοθέτης» στις κοινοβουλευτικές δημοκρατίες εννοούμε βέβαια την αρμονική συνεργασία της εκτελεστικής εξουσίας, η οποία κατά κανόνα εισηγείται τα νομοσχέδια, και της νομοθετικής εξουσίας που ψηφίζει και τα καθιστά νόμους του κράτους.

Με το κρινόμενο νομοσχέδιο επιχειρείται να αντιμετωπιστεί το διαχρονικό πρόβλημα της αποτελεσματικότητας της πολιτικής και ποινικής δικαιοσύνης. Ως αποτελεσματικότητα της δικαιοσύνης εννοούμε κατά κανόνα την ορθότητα και την ταχύτητα στην απονομή του δικαίου. Υπάρχει όμως και μια τρίτη διάσταση ιδιαίτερα σημαντική. Είναι η πληρότητα του δικαιοδοτικού έργου.

Η δικαστική εξουσία καλείται από το Σύνταγμα να επιλύει όλες τις διαφορές και να κολάζει όλα τα εγκλήματα. Αν κάποιες από τις πρώτες παραμένουν ακουσίως αδίκαστες και κάποια από τα δεύτερα διαφεύγουν την ποινική κύρωση, ο λόγος για πληρότητα, άρα και αποτελεσματικότητα της δικαιοσύνης, δεν μπορεί να γίνει, διότι και στις δύο περιπτώσεις οι πόρτες από τις οποίες εισβάλλει η αυτοδικία, η κοινωνική αναταραχή, η φθορά του κρατικού μηχανισμού και ο κλονισμός της δημόσιας ασφάλειας παραμένουν ανοικτές ή έστω μισάνοιχτες.

Τι επιδιώκει, λοιπόν, με το παρόν νομοσχέδιο το Υπουργείο Δικαιοσύνης; Αυτή την πληρότητα της δικαιοσύνης η οποία παράλληλα με την ορθότητα και ταχύτητα απονομής της συντελούν στην αποτελεσματικότητά της. Έτσι εισηγήθηκε τα δύο προηγούμενα νομοσχέδια: τις παρεμβάσεις στον Ποινικό Κώδικα και τον Κώδικα Ποινικής Δικονομίας για την επιτάχυνση και την ποιοτική αναβάθμιση της ποινικής δίκης και την ενίσχυση της δικηγορικής ύλης, τα οποία ήδη είναι νόμοι της πολιτείας.

Για να ολοκληρωθεί όμως η αποτελεσματικότητα της δικαιοσύνης, συμπληρώνεται, πληρούται το νομοθετικό έργο με το κρινόμενο νομοσχέδιο. Έτσι η μεταρρυθμιστική πρωτοβουλία του Υπουργείου Δικαιοσύνης μετά τις ουσιαστικές και δικονομικές παρεμβάσεις συνεχίζεται με τον εξορθολογισμό του δικαστικού συστήματος της χώρας μας, με την ενοποίηση του πρώτου βαθμού δικαιοδοσίας και τη χωροταξική αναδιάρθρωση των δικαστηρίων της πολιτικής και ποινικής δικαιοσύνης.

Ενοποίηση του πρώτου βαθμού δικαιοδοσίας σημαίνει στην πράξη κατάργηση του βαθμού του ειρηνοδίκη και των ειρηνοδικείων. Ένα ζήτημα που τέθηκε για πρώτη φορά, όπως ο Υπουργός και η εισηγήτριά μας κ. Παπακώστα τόνισαν, το έτος 1911 και ο στόχος αυτός ως αναγκαιότητα επαναλαμβανόταν κατά διαστήματα.

Μάλιστα το ζήτημα αυτό απασχόλησε κατά καιρούς και την Ένωση Δικαστών και Εισαγγελέων, της οποίας είχα την τιμή να είμαι και πρόεδρος και τότε σχεδιάζαμε την εξής λύση: Όσοι ειρηνοδίκες, κατά κανόνα νέοι στην επετηρίδα, το επιθυμούσαν θα εντάσσονταν στη γενική επετηρίδα, μετά τους παρέδρους πρωτοδικών και έκτοτε θα συνεχιζόταν η εξέλιξή τους, υπηρεσιακή και μισθολογική. Όσοι όμως δεν επιθυμούσαν την ένταξή τους στη γενική επετηρίδα θα δημιουργείτο παράλληλη επετηρίδα με σειρά την αρχαιότητα των ειρηνοδικών, η οποία με την αφυπηρέτηση και του τελευταίου ειρηνοδίκη θα καταργείτο. Για την κατάργησή τους αυτή ήταν σύμφωνη και η εταιρεία δικαστικών μελετών, ενός υψηλού κύρους επιστημονικού σωματείου, αποτελούμενου από ανώτατους δικαστές, δικαστικούς λειτουργούς και πανεπιστημιακούς δασκάλους.

Μάλιστα, δε, τη δεκαετία του ΄90, αλλά και αρχές του 2000 επανήλθε το ζήτημα, πλην όμως ο κοινός νομοθέτης δεν μπορούσε να το λύσει, παρά τις προσπάθειες, γιατί οι σχετικές ρυθμίσεις είχαν κριθεί ως αντισυνταγματικές τόσο από τη διοικητική ολομέλεια του Εφετείου Αθηνών όσο και με την με αριθμό 7/1999 απόφαση της διοικητικής ολομέλειας του Αρείου Πάγου, η οποία συνήλθε γι’ αυτόν τον λόγο, για να εξετάσει νομοσχέδιο με θέμα την κατάργηση των ειρηνοδικείων και την ένταξη των ειρηνοδικών.

Η προσπάθεια συνεχίστηκε και έτσι με την Αναθεώρηση του Συντάγματος το 2001 τέθηκε υπό το άρθρο 88 ερμηνευτική δήλωση με την παροχή στον κοινό νομοθέτη της δυνατότητας να καταργήσει τα ειρηνοδικεία και να ρυθμίσει την υπηρεσιακή κατάσταση των λειτουργών τού βαθμού αυτού, δηλαδή εν προκειμένω των ειρηνοδικών που μπορούν να ενταχθούν σε μια ενιαία επετηρίδα, παραδείγματος χάριν ως πάρεδροι πρωτοδικών ή πρωτοδίκες, εφόσον όμως προβλέπεται στον νόμο διαδικασία κρίσης και αξιολόγησής τους. Δεν μπορεί η ένδειξη αυτή να γίνει ex lege και αθρόως, αλλά προϋποθέτει ατομική κρίση και αξιολόγηση.

Συνεπώς η προβλεπόμενη στο παρόν νομοσχέδιο επετηρίδα για την ένταξη των ειρηνοδικών είναι ειδική και προσωρινή, καθώς θα περιλαμβάνει μόνο θέσεις των υπηρετούντων σήμερα ειρηνοδικών, οι οποίες θα καταργούνται αυτοδικαίως ως θέσεις ειρηνοδικών με την αφυπηρέτησή τους.

Έτσι με το νομοσχέδιο επιχειρείται μια δραστική μεταρρυθμιστική τομή, διότι εξορθολογίζεται το δικαστικό σύστημα της χώρας μας. Οι, δε, ρυθμίσεις κρίνονται αναγκαίες, καθώς το διαχρονικό πρόβλημα της αποτελεσματικότητας της πολιτικής και ποινικής δικαιοσύνης δεν συμβάλλει στην επιδίωξη του κράτους και στην αξίωση των πολιτών για γρήγορη και αποτελεσματική απονομή του δικαίου.

Εδώ θέλω να σημειώσω και ένα θέμα, για το οποίο έγινε προσπάθεια διαφορετικής ερμηνείας στις κρίσεις των δικαστικών λειτουργών. Συγκεκριμένα, η Ένωση Δικαστών και Εισαγγελέων διενήργησε ένα δημοψήφισμα μεταξύ των μελών της με επιμέρους ερωτήματα. Προσέξτε, το βασικό ερώτημα ήταν: «Αν αποφασιστεί η ενοποίηση, με ποιους όρους θεωρείτε ότι πρέπει να γίνει η ενοποίηση του πρώτου βαθμού;» και δεν ήταν το ερώτημα, όπως ακούστηκε αν συμφωνούν ή όχι οι δικαστικοί λειτουργοί με την ενοποίηση. Οι απαντήσεις για κάθε ερώτημα ποικίλλουν.

Αναφορικά τώρα με τις οργανικές θέσεις των δικαστικών και εισαγγελέων, η συγκέντρωση όλων των οργανικών θέσεων στην έδρα του εκάστοτε πρωτοδικείου καθιστά το πρωτοδικείο έναν παραγωγικό δικαστικό σχηματισμό, αφού η παραγωγικότητα ενός δικαστηρίου στο οποίο υπηρετούν μέχρι είκοσι δικαστές είναι χαμηλότερη από αυτή των δικαστηρίων στα οποία υπηρετούν περισσότεροι δικαστές.

Οι οργανικές θέσεις των δικαστικών λειτουργών, οι οποίες κατά την έναρξη ισχύος του νόμου υπηρετούν στις παράλληλες έδρες των πρωτοδικείων ή στα ειρηνοδικεία, τα οποία είτε καταργούνται είτε μετατρέπονται σε περιφερειακές έδρες πρωτοδικείου, μεταφέρονται στην έδρα του πρωτοδικείου όπου υπάγονται. Παρομοίως και οι οργανικές θέσεις των εισαγγελέων.

Κυρίες και κύριοι συνάδελφοι, ειπώθηκαν κάποιες αιτιάσεις από εισηγητές, αλλά και Βουλευτές της Αντιπολίτευσης. Ας δούμε τις πιο βασικές. Ειπώθηκε ότι με την κατάργηση των ειρηνοδικείων και τη μετατροπή τους σε περιφερειακά πρωτοδικεία κατασυκοφαντούνται οι ειρηνοδίκες με το να λέγεται ότι επεξεργάζονται λιγότερες αποφάσεις και συνεπώς δεν αποδίδουν.

Ερωτώ: Μια διαπίστωση που είναι αντικειμενική και η οποία προφανώς δεν αναφέρεται στα μεγάλα ειρηνοδικεία με τον υψηλό φόρτο υποθέσεων, όπως είναι η Αθήνα, η Θεσσαλονίκη και ο Πειραιάς, αλλά ούτε και στα μεγάλα περιφερειακά, Νέα Ιωνία, Χαλάνδρι και άλλα, αλλά σε αυτά με μικρότερη απασχόληση, παραδείγματος χάριν της πατρίδος μου, το Ειρηνοδικείο Πλωμαρίου, αυτό αποτελεί κατασυκοφάντηση;

Το ότι αναβαθμίζονται οι ειρηνοδίκες σε πρωτοδίκες και προέδρους πρωτοδικών και το ότι η πολιτεία τούς θεωρεί ικανούς να εκδικάζουν τις υποθέσεις μέχρι 250.000 ευρώ από 20.000 ευρώ που δικάζουν μέχρι σήμερα και να συμμετέχουν ως ποινικοί δικαστές στα τριμελή πρωτοδικεία τι είναι; Είναι υποβάθμιση ή αναβάθμιση και αναγνώριση της αξιοσύνης τους;

Έγινε αναφορά από εισηγητές διαφόρων κομμάτων της Αντιπολίτευσης ότι υπάρχουν σωρεία διαμαρτυριών από ειρηνοδίκες από διάφορα ειρηνοδικεία της χώρας. Θα αναφερθώ σε συγκεκριμένη αναφορά που έγινε για το Ειρηνοδικείο Λήμνου, της εκλογικής μου περιφέρειας.

Προχθές, την Παρασκευή, ήμουν στη Λήμνο για κάποιες εορταστικές εκδηλώσεις. Σας πληροφορώ ότι ούτε ο ειρηνοδίκης ούτε οι δικηγόροι της Λήμνου μου διαμαρτυρήθηκαν. Αντίθετα, θεωρούσαν θετική τη ρύθμιση ότι το ειρηνοδικείο τους αναβαθμίζεται σε περιφερειακό πρωτοδικείο που θα εκδικάζει της υπόθεσης με αντικείμενο μέχρι 250.000 ευρώ και υποθέσεις εξαιρετικής αρμοδιότητας του μονομελούς πρωτοδικείου, δηλαδή περίπου το 80% των υποθέσεων των κατοίκων της Λήμνου και του Αγίου Ευστρατίου θα εκδικάζονται από το Περιφερειακό Πρωτοδικείο Λήμνου. Συνεπώς, για ποια παράπονα μιλάμε;

Περαιτέρω ισχυρίστηκαν ότι υποβαθμίζονται οι περιοχές που οι έδρες των πρωτοδικείων τους ονομάζονται τώρα παράλληλες έδρες.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ!

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι, κύριε Πρόεδρε, τελειώνω σε ένα λεπτό.

Ερωτώ: Τα παράλληλα πρωτοδικεία δεν διατηρούν την ίδια ακριβώς καθ’ ύλην αρμοδιότητα με τα κεντρικά πρωτοδικεία; Διαβάσατε καλά τα άρθρα 5 και 6 του νομοσχεδίου; Τι ενοχλεί; Η ονομασία ότι το κεντρικό πρωτοδικείο ονομάζεται παράλληλο; Λεκτικές επικρίσεις άκουσα, αλλά επιχειρηματολογία δεν άκουσα.

Τέλος, ακούστηκε ακόμη ότι το νομοσχέδιο μετατρέπει τους δικαστικούς υπαλλήλους σε νομάδες, γιατί θα έχουν οργανικές θέσεις στα πρωτοδικεία μακριά από τον τόπο της κατοικίας τους και έτσι τίθενται σε θέση ομηρίας, ενώ θα χαθούν και οργανικές θέσεις. Κατ’ αρχάς να τονίσω ότι καμμία οργανική θέση δικαστικού γραμματέα δεν χάνεται, διότι αφ’ ενός μεν οι οργανικές θέσεις τους διατηρούνται στις έδρες των πρωτοδικείων, όπως και στις παράλληλες και τις περιφερειακές, εκτός αυτών που ανήκουν σε καταργούμενα ειρηνοδικεία, οι οποίες όμως και αυτές μεταφέρονται στην έδρα του πρωτοδικείου.

Όσον αφορά τις μετακινήσεις, αυτές γίνονται μόνο για κάλυψη υπηρεσιακών αναγκών και μόνο από την έδρα του πρωτοδικείου από ή προς παράλληλη ή περιφερειακή έδρα της ίδιας πρωτοδικειακής περιφέρειας. Η δε δαπάνη μετακίνησης καταβάλλεται από το δημόσιο. Αναφέρομαι στο άρθρο 9 του νομοσχεδίου.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αθανασίου…

**ΧΑΡΑΛΑΜΠΟΣ ΑΘΑΝΑΣΙΟΥ:** Τελείωσα, κύριε Πρόεδρε.

Πάντως θεωρώ, κύριε Υπουργέ, ότι πρέπει να συμβάλλουμε όλοι μας έτσι ώστε να επαναθεσμοθετηθεί το επίδομα ειδικών συνθηκών των δικαστικών γραμματέων μας. Είναι κάτι που νομίζω ότι το αξίζουν.

Κυρίες και κύριοι συνάδελφοι, ας τολμήσουμε αυτή τη μεταρρύθμιση και να είστε σίγουροι ότι οι πολίτες θα ωφεληθούν και η χώρα μας θα κερδίσει.

Καλό Πάσχα!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, θα ήθελα να πω λίγα λόγια και για το άρθρο 39, για τη σύγχυση που υπάρχει μεταξύ των ευρωπαίων εισαγγελέων και των εντεταλμένων. Θα μου δώσετε λίγο χρόνο;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αθανασίου, όχι, έχει περάσει πολύ ο χρόνος.

**ΧΑΡΑΛΑΜΠΟΣ ΑΘΑΝΑΣΙΟΥ:** Είναι κάτι σοβαρό όμως, γιατί υπάρχει μεγάλη σύγχυση.

**ΠΡΟΕΔΡΕΥΩΝ (Βασίλειος Βιλιάρδος):** Το καταλαβαίνω, αλλά θα έχουμε παράπονο μετά.

Καλείται στο Βήμα η κ. Ζωή Ράπτη Κοινοβουλευτική Εκπρόσωπος της Νέας Δημοκρατίας.

**ΖΩΗ ΡΑΠΤΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, με λύπη όλοι πληροφορηθήκαμε την έκδοση της απόφασης για το Μάτι με ποινές που, όπως χαρακτηρίστηκαν, ήταν αναντίστοιχες με την εθνική τραγωδία στην οποία χάθηκαν εκατόν τέσσερις συμπολίτες μας και ξεκληρίστηκαν ολόκληρες οικογένειές τους.

Εμείς διαχρονικά τηρούμε την ίδια στάση να μη σχολιάζουμε καμμία απόφαση της δικαιοσύνης σε αντίθεση με τον ΣΥΡΙΖΑ, που επιλεκτικά εργαλειοποιεί δικαστικές αποφάσεις κατά το δοκούν. Είναι όμως σημαντικό να υπογραμμίσουμε ότι εν προκειμένω εφαρμόστηκαν οι διατάξεις του Ποινικού Κώδικα που ψήφισε ο ΣΥΡΙΖΑ καθώς με βάση την ΕΣΔΑ τα ποινικά δικαστήρια είναι υποχρεωμένα να εφαρμόζουν τον επιεικέστερο νόμο που ήταν σε ισχύ κατά την εκτέλεση της πράξης.

Έκτοτε εμείς αυστηροποιήσαμε τις ποινές με τις οποίες τιμωρούνται μια σειρά από αδικήματα. Για παράδειγμα, ο εμπρησμός δάσους από πρόθεση που επέφερε θάνατο τιμωρείται αποκλειστικά και μόνο με την ποινή της ισόβιας κάθειρξης και τη δήμευση της περιουσίας, ενώ ο εμπρησμός εξ αμελείας ο οποίος επίσης επιφέρει θάνατο επισύρει πλέον ποινή κάθειρξης μέχρι είκοσι έτη και χρηματική ποινή μέχρι 200.000 ευρώ.

Εκτός των παραπάνω με τις τελευταίες αλλαγές που κάναμε στον Κώδικα Ποινικής Δικονομίας φροντίσαμε οι ποινές που επιβάλλονται να εκτίονται κιόλας. Αν μάλιστα είχε τεθεί σε ισχύ η δική μας ρύθμιση, οι κατηγορούμενοι θα εξέτιαν τουλάχιστον έξι μήνες φυλάκισης και με αυτή την ποινή που πήραν από τις ποινές που τους επιβλήθηκαν. Όμως, όπως είπα και προηγουμένως, οι ανωτέρω αλλαγές ήταν μεταγενέστερες της εν λόγω πράξης και συνεπώς δεν μπορούν να εφαρμοστούν στη δίκη αυτή.

Εκείνο όμως που πρέπει σήμερα να μας απασχολήσει είναι ότι χρειάστηκαν έξι ολόκληρα χρόνια για να φτάσουμε σε αυτή την απόφαση. Έξι χρόνια που οι συγγενείς των θυμάτων περίμεναν για να δικαιωθούν. Κυρίες και κύριοι συνάδελφοι, το σύστημα της επιτάχυνσης απονομής της δικαιοσύνης αποτελεί ένα χρόνιο και πάγιο αίτημα και ζήτημα τόσο της κοινωνίας, αλλά και της πολιτείας. Αν θέλουμε να μιλάμε για κράτος δικαίου, ένα ορθό σύστημα απονομής της δικαιοσύνης κρίνεται και για την ταχύτητά του. Η, δε, ενδυνάμωση του κράτους δικαίου δεν μπορεί να μένει μόνο στα λόγια, αλλά απαιτεί τη συστηματική και την έμπρακτη προσπάθεια θεσμικών τομών, αλλαγών και παρεμβάσεων από την Κυβέρνηση που θα αναβαθμίζουν διαρκώς την ποιότητα απονομής της δικαιοσύνης και θα μειώνουν τον χρόνο της έκδοσης δικαστικών αποφάσεων. Όπως άλλωστε υπογράμμισε και η Πρόεδρος του Αρείου Πάγου, ο εύλογος χρόνος απονομής της δικαιοσύνης αποτελεί το αναγκαίο εκείνο στοιχείο του δικαιώματος μιας δίκαιης δίκης, όπως απαιτεί η Ευρωπαϊκή Σύμβαση των Δικαιωμάτων του Ανθρώπου αλλά και ο Χάρτης των Θεμελιωδών Δικαιωμάτων της Ευρωπαϊκής Ένωσης.

Σύμφωνα με τα στοιχεία της Παγκόσμιας Τράπεζας για το έτος 2020, η χώρα μας δυστυχώς κατατάσσεται χαμηλά διεθνώς στην ταχύτητα απονομής δικαιοσύνης. Αυτό είναι μια πραγματικότητα. Όλοι όσοι ασκήσαμε δικηγορία στα ελληνικά δικαστήρια το ζήσαμε καθημερινά στο πετσί μας. Απαιτούνται πάνω από χίλιες τετρακόσιες και πλέον μέρες για να εκδοθεί μια τελεσίδικη απόφαση όταν σε ευρωπαϊκό επίπεδο απαιτούνται λιγότερες από πεντακόσιες ημέρες.

Είναι σημαντικό να υπογραμμίσουμε ότι στην περίπτωση της Ελλάδας η καθυστέρηση εντοπίζεται κυρίως στον πρώτο βαθμό δικαιοδοσίας, αφού το 44% των δικαστών της χώρας μας, εννιακόσιοι δεκαέξι ειρηνοδίκες σε δικάζουν μόνο το 20% της δικαστικής ύλης των αστικών υποθέσεων του πρώτου βαθμού, ενώ το υπόλοιπο 80% της ύλης εκδικάζεται στα πρωτοδικεία, όπου υπηρετούν σήμερα χίλιοι εκατό πρωτοδίκες. Ο μέσος όρος του χρόνου εκδίκασης μιας απόφασης ειρηνοδικείου είναι τριακόσιες πενήντα τέσσερις ημέρες ενώ ο ευρωπαϊκός μέσος όρος κινείται στις διακόσιες τριάντα επτά.

Εξάλλου, σύμφωνα και με τα στοιχεία της Ευρωπαϊκής Επιτροπής για την αποτελεσματικότητα της δικαιοσύνης στην Ελλάδα, ενώ η χώρα μας είναι από τις χώρες με υψηλότερο πλήθος δικαστών, αλλά και δικηγόρων, όπως επίσης διαθέτει και τους μεγαλύτερους αριθμούς δικαστηρίων, έχει ανισομερώς κατανεμημένη βάση του πληθυσμού της ύλης. Η ισχύουσα δικαστική διχοτόμηση σε ειρηνοδίκες και σε πρωτοδίκες αποδυναμώνει το πρωτοβάθμιο δικαστικό προσωπικό εξαιτίας αυτής ακριβώς της ανισοκατανομής, αλλά και της αδυναμίας εκδίκασης ποινικών υποθέσεων και άσκησης ανακριτικού έργου από τους ειρηνοδίκες με συνέπεια τη μεγάλη καθυστέρηση της πρωτόδικης απόφασης.

Ως απόρροια αυτών των γεγονότων η χώρα μας έχει καταδικαστεί επανειλημμένα από το Ευρωπαϊκό Δικαστήριο για αδικαιολόγητες καθυστερήσεις στην απονομή της δικαιοσύνης και έχει πληρώσει τεράστια ποσά για αποζημιώσεις στους πολίτες. Το Ευρωπαϊκό Δικαστήριο των Δικαιωμάτων του Ανθρώπου μέχρι το τέλος του 2022 είχε εκδώσει πεντακόσιες σαράντα πέντε καταδικαστικές αποφάσεις σε βάρος της χώρας μας.

Αυτή η μεγάλη καθυστέρηση δεν εμπεδώνει την αίσθηση ασφάλειας του πολίτη ούτε την ταχεία επίλυση των δικαστικών διαφορών του και παράλληλα ναι, βάζει φρένο στις επενδύσεις άρα και στην οικονομική ανάπτυξη της χώρας μας. Ήταν, λοιπόν, σήμερα περισσότερο από ποτέ αναγκαία η ορθολογικότερη αξιοποίηση αυτού του σημαντικού έμψυχου δυναμικού της δικαιοσύνης στο πλαίσιο ακριβώς της πιο αποδοτικής χωροταξικής κατανομής των δικαστηρίων.

Μια σειρά από προσπάθειες για την αναδιοργάνωση της δικαιοσύνης είχαν ξεκινήσει, όπως είπε ο αξιότιμος Υπουργός, πολλά χρόνια πριν και διέτρεξαν τη σύγχρονη πολιτική ιστορία τού τόπου. Από την κυβέρνηση Παναγή Τσαλδάρη, Κωνσταντίνου Καραμανλή, Ανδρέα Παπανδρέου και Κώστα Σημίτη, που προσπάθησαν να συγχωνεύσουν τους πρωτοβάθμιους δικαστικούς σχηματισμούς χωρίς όμως αποτέλεσμα φτάσαμε στη σημερινή Κυβέρνηση με την οποία προωθούνται οι απαιτούμενες μεταρρυθμίσεις. Και τούτο από όλες αυτές τις κυβερνήσεις, δηλαδή η μη επιτυχία τού να προχωρήσουμε σε αναδιάρθρωση της δικαιοσύνης, έγινε παρά τη Συνταγματική Αναθεώρηση του 2001, αλλά και την ερμηνευτική δήλωση του άρθρου 88 που ήρε τότε ουσιαστικά οποιονδήποτε συνταγματικό περιορισμό εμπόδιζε ακριβώς αυτή τη συγχώνευση των πρωτοβάθμιων δικαστικών σχηματισμών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Με το παρόν νομοσχέδιο υλοποιείται μια ιστορική μεταρρύθμιση στον χώρο της δικαιοσύνης αφού εξορθολογίζεται το σύστημα απονομής της και στοχεύει ακριβώς στην ενδυνάμωση του κράτους δικαίου και στην εδραίωση της εμπιστοσύνης των πολιτών στους θεσμούς. Με αυτή την ενοποίηση του πρώτου βαθμού δικαιοδοσίας, αλλά και τη χωροταξική αναδιάρθρωση των δικαστηρίων ο δικαστικός χάρτης της χώρας αναμορφώνεται ουσιαστικά και έχει πλέον μια αυξημένη ποιοτικά και ποσοτικά δομή δικαστών, ενιαία, γεγονός που θα την καταστήσει πιο εύρυθμη και ταχύτερη για να αποδώσει την πρωτοβάθμια πολιτική και ποινική δικαιοσύνη.

Κύριε Πρόεδρε, θα πάρω και τα τρία λεπτά που μου αναλογούν για αύριο.

Με την ενοποίηση των πρωτοβάθμιων δικαστών, αλλά και την αναβάθμιση των ειρηνοδικών σε πρωτοδίκες μετά βεβαίως και την κατάλληλη κατάρτισή τους για να δικάζουν ποινικές και πολιτικές υποθέσεις, το ανθρώπινο δυναμικό των πρωτοδικών θα διπλασιαστεί σε δύο χιλιάδες εκατό πρωτοδίκες. Αυτό θα έχει ακριβώς καταλυτική επίδραση στην ταχύτητα έκδοσης των πρωτοβάθμιων δικαστικών αποφάσεων.

Επίσης, προβλέπεται και εκτιμάται ότι ο ενιαίος πρώτος βαθμός πλέον θα οδηγήσει σε ταχύτερη έκδοση των αποφάσεων κατά ποσοστό 30%. Με την κατάργηση δε των εκατόν τεσσάρων ειρηνοδικείων και την αναβάθμιση πενήντα εξ αυτών σε περιφερειακές έδρες πρωτοδικείων οδηγούμαστε συνολικά σε μια ορθολογική μείωση του αριθμού των πρωτοβάθμιων σχηματισμών από διακόσιους δεκαεπτά σε εκατόν έντεκα. Είναι σημαντικό να ειπωθεί ότι σε κάθε περιφερειακή ενότητα θα υπάρχει κεντρική έδρα στο οποίο πλέον θα υπάγεται το σύνολο το πρωτοβάθμιων δικαστηρίων της χώρας. Όμως παράλληλα προβλέπεται και μια περιφερειακή έδρα πρωτοδικείου ακριβώς σε εκείνες τις περιοχές όπου υφίστανται ειδικές ανάγκες, προκειμένου να αντιμετωπιστούν θέματα απόστασης, αλλά και λόγοι εθνικής σημασίας, όπως είναι τα σύνορα και τα νησιά μας.

Έτσι με τις ανωτέρω τροποποιήσεις πάνω από το 50% των δικαστικών σχηματισμών θα αποτελούνται από δεκαπέντε δικαστές και άνω άρα θα θεωρούνται και παραγωγικές σύμφωνα με τα ευρωπαϊκά και διεθνή πρότυπα.

Η Αντιπολίτευση εκφράζει φόβους για την υποβάθμιση της ποιότητας των δικαστικών αποφάσεων, επειδή οι ειρηνοδίκες γίνονται πλέον πρωτοδίκες και επεκτείνεται το πεδίο αρμοδιότητάς τους. Όμως, κυρίες και κύριοι συνάδελφοι, πρέπει όλοι να θυμόμαστε ότι είναι απόφοιτοι της Νομικής Σχολής, έχουν περάσει από μια διαδικασία αξιολόγησης και εξετάσεων, εφαρμόζουν το ίδιο δίκαιο και δικονομία γι’ αυτό και εμείς δεν αμφιβάλλουμε για τις ικανότητές τους. Τους παρέχουμε, δε, την αναγκαία επιμόρφωση ώστε να προσαρμοστούν στα νέα τους καθήκοντα και μέσα σε διάστημα δύο ετών υπό το συντονισμό και την εποπτεία της Σχολής Δικαστών θα έχουν μια συστηματική και οργανωμένη επιμόρφωση.

Εξάλλου η Αντιπολίτευση μάς καταγγέλλει για ελλείψεις προσωπικού όμως θα ήθελα να τονίσω στο σημερινό νομοσχέδιο, όπως τόνισε και ο Υπουργός, ότι όχι μόνο δεν χάνεται καμμία οργανική θέση, αλλά γίνεται μια πιο ορθολογική κατανομή τους και μάλιστα ενισχύουμε το προσωπικό των δικαστηρίων μέσω διαγωνισμών για τους δικαστικούς υπαλλήλους.

Ήδη έλαβε χώρα πέρυσι ένας διαγωνισμός για τριακόσιους έντεκα υπαλλήλους και επίκειται η προκήρυξη για επτακόσιους.

Κυρίες και κύριοι συνάδελφοι, απέναντι στις στείρες αντιδράσεις της Αντιπολίτευσης στο σημερινό νομοσχέδιο που έχουν ως μοναδικό στόχο να αφήσουν την Ελλάδα πίσω στην εποχή των μεγάλων καθυστερήσεων απονομής της δικαιοσύνης, εμείς, η Κυβέρνηση της Νέας Δημοκρατίας, αντιτάσσουμε και προχωράμε σε τολμηρές μεταρρυθμίσεις που έχουν ως αποτέλεσμα να επιτύχουμε την αναβάθμιση της Ελλάδας στην κατηγορία της πλήρους δημοκρατίας και στην άνοδό της στην εικοστή θέση ανάμεσα στις συνολικά εκατόν εξήντα επτά χώρες, σύμφωνα με το περιοδικό «ECONOMIST», τη βελτίωση του δείκτη της διεθνούς διαφάνειας, ανεβάζοντας τη χώρα στην κατάταξη δεκαέξι θέσεις από την εποχή του 2018 από τη θέση εξήντα επτά στη θέση πενήντα ένα παγκοσμίως μεταξύ εκατόν ογδόντα χωρών.

Επιτύχαμε περαιτέρω την αυστηροποίηση των ποινών για ειδεχθή εγκλήματα, γενετήσια αδικήματα, όπως ο βιασμός και τα εγκλήματα ενδοοικογενειακής βίας, αλλά και την εισαγωγή ρυθμίσεων για την επιτάχυνση απονομής της δικαιοσύνης με την άμεση εκδίκαση, χωρίς την τήρηση της χρονοβόρας διαδικασίας των συμβουλίων σε σοβαρά κακουργήματα. Οι μεταρρυθμίσεις δεν σταματούν εδώ, αφού είναι σε εξέλιξη θεσμικές αλλαγές στους κώδικες ποινικού, αστικού και διοικητικού δικαίου, η ολοκλήρωση της ψηφιακής δικαιοσύνης, η ενίσχυση και ανανέωση των κτηριακών και υλικοτεχνικών υποδομών, αλλά και η ενίσχυση του προσωπικού, όπως είπαμε παραπάνω.

Το πρόταγμα της ελληνικής κοινωνίας είναι να πάμε πιο γρήγορα και να επιλύσουμε τα προβλήματα που επικρατούν στη χώρα τόσες δεκαετίες. Και το μήνυμα του Πρωθυπουργού είναι σαφές, δικαιοσύνη παντού, μια φράση που θα έμενε κενή περιεχομένου, αν δεν διασφαλίζαμε τον εκσυγχρονισμό της δικαιοσύνης, καθιστώντας την ένα περιβάλλον στο οποίο δεσπόζει ο σεβασμός στους νόμους και στα συνταγματικά κατοχυρωμένα δικαιώματα για όλους τους πολίτες, χωρίς αποκλεισμούς και εξαιρέσεις.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Η δικαιοσύνη πρέπει πάνω και πρώτα από όλα να είναι το καταφύγιο του αδύναμου πολίτη και ακριβώς η σημερινή μεταρρύθμιση δεν αφορά στις μεγάλες υποθέσεις των πλουτοκρατών, όπως ακούστηκε σε αυτή την Αίθουσα, αλλά σε μεγάλες και μικρές υποθέσεις και των πιο φτωχών συμπολιτών μας.

Γι’ αυτό σας καλώ να μην αφήσουμε κανέναν πίσω και να υπερψηφίσουμε αυτό το νομοσχέδιο που την ενισχύει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει η κ. Χριστίνα Σταρακά από το ΠΑΣΟΚ.

Παρακαλώ, κυρία συνάδελφε.

**ΧΡΙΣΤΙΝΑ ΣΤΑΡΑΚΑ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχουμε μπει στη Μεγάλη Εβδομάδα κι όπως γνωρίζουμε ακολουθεί η Σταύρωση και μετά η Ανάσταση, μόνο που για τη δικαιοσύνη και το θεσμικό πλαίσιο, όπως το ξέρουμε, εκλείπει η Ανάσταση και ακολουθεί η Σταύρωση και η ταφόπλακα, γιατί ταφόπλακα βάζετε με το σημερινό νομοθέτημα στα δικαστήρια, γιατί ταφόπλακα βάζετε στις τοπικές κοινωνίες και στην ανάπτυξη τους, γιατί ταφόπλακα βάζετε στα ανεξάρτητα δικηγορικά γραφεία και το μέσο μαχόμενο δικηγόρο, αλλά κυρίως βάζετε ταφόπλακα στο δικαίωμα του πολίτη να εξυπηρετηθεί, προκειμένου να βρει το δίκιο του.

Επί μήνες, αν δεν απατώμαι, ο Υπουργός κ. Φλωρίδης ήταν αυτός που έλεγε ότι δεν πρόκειται σε καμμία περίπτωση να αιφνιδιάσουμε τις τοπικές κοινωνίες χωρίς να έχει προηγηθεί εξαντλητική διαβούλευση και ξαφνικά ο κ. Φλωρίδης κρύφτηκε πίσω από τα πορίσματα και συνέταξε πραγματικά ένα νομοσχέδιο-λαιμητόμο για τη δικαιοσύνη με μια παρακάμερα του Υπουργείου, αλλά δεν μας φαίνεται παράξενο γιατί το ίδιο έκανε και στον Ποινικό Κώδικα.

Καταλαβαίνω απόλυτα την πρεμούρα του να δώσει τα διαπιστευτήρια στον νέο του πολιτικό χώρο ως ο πιο υπάκουος δεξιός Υπουργός της Κυβέρνησης. Ο άνθρωπος -συγνώμη κιόλας- πιστεύει ότι είναι ο Ελευθέριος Βενιζέλος. Εγώ κόντεψα να το πιστέψω. Σιγά μην υπογράψαμε και τη Συνθήκη των Σεβρών. Κάπως έτσι νομίζαμε δηλαδή.

Δυστυχώς ο κ. Φλωρίδης θα μείνει στην ιστορία ως ο ολετήρας του θεσμού των ειρηνοδικείων, ως ο υπεύθυνος του κλεισίματος των υγιών δικαστικών δομών κι ως ο άνθρωπος που δημιούργησε κυριολεκτικά ένα μπάχαλο στη δικαιοσύνη. Η δήθεν επιτάχυνση, την οποία επικαλείται ο κύριος Υπουργός ως επιχείρημα για το νομοσχέδιο, γίνεται υπό προϋποθέσεις, γίνεται με διάλογο και εξασφαλισμένα προφανώς προαπαιτούμενα, όπως είναι η ολοκλήρωση της ψηφιοποίησης, όπως είναι η επιμόρφωση των δικαστικών, όπως είναι η αναβάθμιση των υλικοτεχνικών υποδομών, η κάλυψη των κενών οργανικών θέσεων, τα οποία τίποτα από αυτά δεν πληρούνται.

Αντίθετα τι υιοθετεί το Υπουργείο; Υιοθετεί άκριτα κάποιες συστάσεις της Παγκόσμιας Τράπεζας, παντελώς άσχετες με τη νομική πραγματικότητα που ισχύει στη χώρα μας, νομοθετώντας απλά και μόνο με ένα κριτήριο, να εισπράξουμε τα χρήματα από το Ταμείο Ανάκαμψης. Αυτό είναι το μόνο κριτήριο. Όλα γίνονται για να πάρουμε τη δόση, να πάρουμε τα λεφτά κι όπου βγει. Όμως, γενικότερα έχετε καταντήσει τη χώρα, όχι απλά να πάρουμε τα λεφτά κι όπου βγει, αλλά έχουμε καταντήσει τη χώρα, πάμε και όπου βγει.

Αξίζει να σταθώ σε μια μόλις περικοπή από την αιτιολογική έκθεση του νομοσχεδίου που αποκαλύπτει και τις πραγματικές εξάλλου στοχεύσεις της Κυβέρνησης και λέει: Η αποτελεσματικότητα του δικαστικού συστήματος βελτιώνει την εμπιστοσύνη των επενδυτών και των επιχειρηματιών στο οικονομικό περιβάλλον της χώρας. Μάλιστα. Άρα, λοιπόν, το νομοσχέδιο εξυπηρετεί τις ανάγκες των επενδυτών και των μεγάλων επιχειρηματικών συμφερόντων. Κι εγώ σας λέω ότι παράλληλα, με μαθηματική ακρίβεια, οδηγεί και στην κατάργηση των δικαστικών δομών κι αυτό οι τοπικές κοινωνίες, κυρίες και κύριοι συνάδελφοι, το έχουν καταλάβει.

Στο πλαίσιο αυτό στέκομαι ενώπιόν σας, εκπροσωπώντας το λαό της Αιτωλοακαρνανίας, μαχόμενη για τα δίκαια αιτήματα των συμπολιτών μου και του τόπου μας. Συγκεκριμένα στην Αιτωλοακαρνανία λειτουργούν δύο πρωτοδικεία, ένα στο Αγρίνιο κι ένα στο Μεσολόγγι, τα οποία διαχειρίζονται μια τεράστια ύλη, τόσο πολιτικών όσο και ποινικών υποθέσεων. Με το σχέδιο νόμου που καταθέσατε, ορθώς, πάλι καλά, πολύ σωστά, διατηρείτε το πρωτοδικείο στο Αγρίνιο, η οποία είναι η μεγαλύτερη με διαφορά πόλη στην Αιτωλοακαρνανία και επίσης, εκεί υπάρχει και το εφετείο. Αυτό έλειψε, να πάρουμε δηλαδή και το πρωτοδικείο και από το Αγρίνιο.

Όμως, πολύ κάκιστα και πολύ άδικα μετατρέπετε το αντίστοιχο του Μεσολογγίου από κεντρικό σε παράλληλη έδρα. Το Μεσολόγγι είναι το μόνο στη χώρα -και είναι πρωτεύουσα νομού το Μεσολόγγι, με τους ιδιαίτερους λόγους ιστορικούς που υπάρχουν- το οποίο δεν θα έχει κεντρικό πρωτοδικείο. Και το πρωτοδικείο του Μεσολογγίου ήταν ένα από τα τρία πρώτα πρωτοδικεία που ιδρύθηκαν στη χώρα. Είναι και ιστορικοί οι λόγοι. Επιπλέον, η Παγκόσμια Τράπεζα έκανε ειδική μνεία για το πρωτοδικείο του Μεσολογγίου, σχετικά με την παραγωγικότητα τόσο σε πολιτικές, όσο και σε ποινικές υποθέσεις.

Και επειδή τα κριτήριά σας, όπως είπε και η εισηγήτριά μας η κ. Αποστολάκη, είναι καθαρά υποκειμενικά, εγώ εδώ σας ζητώ να το δούμε με μία αντικειμενικότητα για την Αιτωλοακαρνανία. Και γιατί το λέω αυτό; Η Αιτωλοακαρνανία, η Περιφερειακή Ενότητα Αιτωλοακαρνανίας, είναι η μεγαλύτερη σε έκταση σε όλη την Ελλάδα, έχει ιδιαίτερα γεωμορφολογικά χαρακτηριστικά, ένα προβληματικό οδικό δίκτυο, έχει μόνο τρεις χιλιάδες χιλιόμετρα επαρχιακό δίκτυο, συν το εθνικό δίκτυο, συν το δημοτικό, συν τους αγροτικούς δρόμους. Εννιά ώρες θέλουμε να διασχίσουμε από τη μία άκρη στην άλλη την Αιτωλοακαρνανία. Σε αυτό, λοιπόν, το νομό έρχεστε τώρα να καθιερώσετε ένα πρωτοδικείο και καταργείτε του Μεσολογγίου.

Και σας ρωτώ το εξής: Κατεβαίνω εγώ στην Αιτωλοακαρνανία. Τι θα πω στον αγρότη του Ορεινού Βάλτου, που θέλει να βρει το δίκιο του και για να πάει να βρει το δίκιο του πρέπει να διανύσει τρεισήμισι ωρών απόσταση;

Και κάτι επιπλέον. Τί θα πω και στον υπάλληλο του Μεσολογγίου, τον οποίο με το έτσι θέλω τον πάτε στο Αγρίνιο; Θα επιβαρυνθεί από την τσέπη του τα έξοδα για να διανύσει μία απόσταση να πάει στο Αγρίνιο, να φύγει από την έδρα του που είναι το Μεσολόγγι.

Γι’ αυτό ακριβώς και είναι ένας από τους λόγους που καταθέσαμε εδώ, ως Κοινοβουλευτική Ομάδα και την τροπολογία μας και τη στηρίζουμε, για τη χορήγηση επιδόματος ειδικών συνθηκών των δικαστικών υπαλλήλων, ως αποκατάσταση μιας πολυετούς αδικίας την οποία υφίστανται αυτοί οι άνθρωποι και σε σεβασμό, βέβαια, στο έργο που επιτελούν.

Για όλους, λοιπόν, τους παραπάνω λόγους και πράττοντας το καθήκον μου απέναντι στο δίκαιο της ιδιαίτερης πατρίδας μου, την Αιτωλοακαρνανία, πήρα την απόφαση και την πρωτοβουλία και κατέθεσα -και εμπρόθεσμα, το τονίζω αυτό- τροπολογία για την οποία περιμένω -εδώ είναι η τροπολογία- κύριε Υπουργέ, απάντηση σήμερα, ζητώντας για την Αιτωλοακαρνανία το δίκαιο: Δύο αυτόνομα κεντρικά πρωτοδικεία τόσο στο Αγρίνιο όσο και στο Μεσολόγγι.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι συνάδελφοι, δεν είμαι κυβερνητικός Βουλευτής να έχω τη δύναμη να επηρεάσω τον κάθε Υπουργό. Έχω, όμως, την ψυχή και έχω την ενσυναίσθηση του καθήκοντος να υποστηρίξω το δίκαιο του τόπου μου. Και εδώ μέσα πρέπει να ζυγιστούμε όλοι. Έχουμε τρεις κυβερνητικούς Βουλευτές στην Αιτωλοακαρνανία και καλώ να στηρίξουν αυτή την τροπολογία. Θέλω να τους δω τι θα πουν για αυτό το δίκαιο αίτημα, γιατί εδώ μέσα ζυγιζόμαστε, εδώ μέσα μετριόμαστε, εκεί μας βλέπει ο λαός και μας υπολογίζει. Στο καφενείο όλοι ξέρουμε να κάνουμε πολύ καλά τον χαβαλέ μας.

Και είναι ζήτημα αξιοπρέπειας απέναντι σε μια από τις φτωχότερες περιφερειακές ενότητες της χώρας, που χρειάζεται πραγματική στήριξη από την πολιτεία τόσο για την οικονομική όσο και για την κοινωνική ενίσχυση των κατοίκων της και την ανάπτυξη των κοινωνιών και όλων των πόλεων και των χωριών της.

Είναι επίσης, κυρίες και κύριοι συνάδελφοι, και κλείνω…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε, ολοκληρώστε.

**ΧΡΙΣΤΙΝΑ ΣΤΑΡΑΚΑ:** Είναι ιδιαίτερο το ζήτημα, κύριε Πρόεδρε, γι’ αυτό.

**ΠΡΟΕΔΡΕΥΩΝ (Γεώργιος Γεωργαντάς):** Όλοι έχουν ένα ιδιαίτερο ζήτημα. Παρακαλώ!

**ΧΡΙΣΤΙΝΑ ΣΤΑΡΑΚΑ:** Είναι ζήτημα κοινωνικής ειρήνης, γιατί ετούτη εδώ η Κυβέρνηση έβαλε με το «διαίρει και βασίλευε» να σκοτωθούν το Αγρίνιο και το Μεσολόγγι. Δεν το δεχόμαστε αυτό. Θέλουμε το δίκιο μας και το απαιτούμε. Δεν θα τινάξουμε την εύρυθμη λειτουργία της Αιτωλοακαρνανίας στον αέρα, επειδή έτσι κάποιοι το επιθυμούν. Η απόφασή σας σήμερα εδώ θα είναι κομβική για τον δικαστικό χάρτη σε ό,τι αφορά την Αιτωλοακαρνανία.

Για εμάς, το ΠΑΣΟΚ, ο άξονας θα είναι πάντα η ορθή απονομή τού δικαίου δίπλα σε όλους τους φορείς που υπερασπίζονται το δικαίωμα του απλού πολίτη στην εξυπηρέτησή του στη δικαιοσύνη.

Και κλείνοντας, να πω…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε. Δέκα και μισό λεπτά μιλάτε.

**ΧΡΙΣΤΙΝΑ ΣΤΑΡΑΚΑ:**…και κατεβαίνω ότι, εσείς, κυρίες και κύριοι της Κυβέρνησης, θα κληθείτε να απολογηθείτε…

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, ακούστε λίγο!

**ΧΡΙΣΤΙΝΑ ΣΤΑΡΑΚΑ:** …σε αυτόν τον κόσμο, εάν τελικά θέλετε δικαιοσύνη…

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ! Πρώτον, θα ζητάτε τον λόγο από το Προεδρείο για να μιλάτε πέρα από τον χρόνο που προβλέπεται.

**ΧΡΙΣΤΙΝΑ ΣΤΑΡΑΚΑ:** Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Έχετε περάσει τα δέκα λεπτά. Παρακαλώ! Υπάρχουν και άλλοι συνάδελφοι που δεν μιλούν στη μία η ώρα το βράδυ.

Τον λόγο έχει από τη Νέα Δημοκρατία ο κ. Γιάννης Λοβέρδος. Παρακαλώ, υπάρχει ανοχή από το Προεδρείο. Μετά τα εννιά λεπτά δεν αφήνω κανέναν. Στα επτά δεν θα έπρεπε.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, σήμερα συζητάμε ένα πάρα πολύ σημαντικό νομοσχέδιο, το τελευταίο πριν από την μεγάλη γιορτή της Ορθοδοξίας και του Ελληνισμού, την Ανάσταση του Κυρίου ημών Ιησού Χριστού.

Πρέπει να πω ότι η συμμετοχή σήμερα ήταν αρκετά μεγάλη στη Βουλή, αλλά κυρίως λόγω των ομιλιών των πολιτικών Αρχηγών. Η συζήτηση για αυτό το νομοσχέδιο, που είναι πράγματι πολύ σημαντικό, κρατάει δύο μέρες και στη διάρκειά του θα μιλήσουν πάρα πολλοί Βουλευτές, περίπου εξήντα.

Δεν είναι τόσοι πολλοί, αν τους μετρήσετε. Είναι από τους Βουλευτές που δεν κατέχουν κάποιο άλλο αξίωμα είτε Υπουργού είτε Κοινοβουλευτικού Εκπροσώπου είτε πολιτικού Αρχηγού. Είμαστε περίπου διακόσιοι σαράντα. Από αυτούς θα μιλήσετε οι εξήντα, δηλαδή ο ένας στους τέσσερις. Δεν είναι τόσοι πολλοί για ένα τόσο σημαντικό νομοσχέδιο.

Το λέω αυτό, γιατί έχει ξεκινήσει τη συζήτηση από τις 10.00΄, θα πάει μέχρι τη 01.00΄ και αύριο πάλι από τις 10.00΄, χωρίς να υπάρχει τόσο μεγάλη συμμετοχή, που, κατά τη γνώμη μου, θα έπρεπε να υπάρχει. Γιατί συμβαίνει αυτό; Διότι μιλούν πάρα πολλοί -πολιτικοί Αρχηγοί, Υπουργοί, Κοινοβουλευτικοί Εκπρόσωποι- πολύ περισσότερο από ό,τι θα έπρεπε να μιλούν, σύμφωνα με τον Κανονισμό της Βουλής.

Κάτι πρέπει να αλλάξει σχετικά με τον Κανονισμό της Βουλής. Δεν μπορεί να συνεχιστεί αυτό. Η γνώμη μου και η εισήγησή μου είναι ότι πρέπει οι όροι και οι προϋποθέσεις σε μια Βουλή εννεακομματική να μην είναι οι ίδιοι με αυτούς που ίσχυαν μέχρι τώρα. Πρέπει να μάθει ακόμη και ο ίδιος ο Πρωθυπουργός να μιλάει μέσα στο πλαίσιο του Κανονισμού, για να δίνει και το καλό παράδειγμα και στους άλλους πολιτικούς Αρχηγούς, που κάποιοι εξ αυτών ξεπερνούν κάθε όριο, για να αναβαθμίσουμε και τον ρόλο του Βουλευτή και του ίδιου του Κοινοβουλίου, το οποίο όλοι θέλουμε να προστατεύσουμε σε καιρούς πολύ πονηρούς για τον κοινοβουλευτισμό και τη δημοκρατία.

Και το λέω αυτό, γιατί σήμερα, ας πούμε -αυτή την ώρα είναι αργά, βέβαια- αλλά μέσα από τους τριακόσιους πόσοι είμαστε εδώ; Καμμιά δεκαπενταριά. Πάλι καλά! Έπαιζε και ο Παναθηναϊκός προηγουμένως, που δυστυχώς έχασε από τη Μακάμπι. Τώρα παίζουν οι δύο πιο ιστορικές ομάδες της Ευρώπης, η Μπάγερν και η Ρεάλ. Και προφανώς, ο περισσότερος κόσμος θα θέλει να δει το παιγνίδι παρά να ακούσει αυτά που συζητάμε εδώ, σε αυτό το Κοινοβούλιο.

Και όμως, είναι λάθος, γιατί εδώ συζητάμε σήμερα ένα πάρα πολύ σημαντικό νομοσχέδιο, που αφορά στην απονομή της δικαιοσύνης, ό,τι πιο σημαντικό όχι μόνο για την κοινωνία και το αίσθημα δικαίου στην κοινωνία μας, αλλά και για την οικονομία. Ένας από τους λόγους που η χώρα δεν μπορεί να προσελκύσει επαρκή ποσά επενδύσεων είναι η πολύ αργή απονομή της δικαιοσύνης. Πάρα πολλές ξένες επιχειρήσεις που θα ήθελαν να έρθουν να επενδύσουν στην Ελλάδα δεν το κάνουν, γιατί φοβούνται ότι θα εμπλακούν σε ατέρμονες δικαστικές περιπέτειες, οι οποίες μπορεί να κρατήσουν και πέντε και έξι χρόνια μέχρι να τελεσιδικήσουν.

Τόσο μεγάλο διάστημα για να τελεσιδικήσει μια δικαστική απόφαση τι σημαίνει πρακτικά; Αρνησιδικία ή, για να μην πω ακόμα χειρότερα, άρνηση απονομής δικαιοσύνης, κάτι το οποίο είναι απαράδεκτο για κάθε ευνομούμενη πολιτεία.

Αυτό θέλουμε να αλλάξουμε και αυτό είναι και ο λόγος που έρχεται αυτό το νομοσχέδιο από την ηγεσία του Υπουργείου Δικαιοσύνης. Όπως είπε, άλλωστε και ο ίδιος ο Πρωθυπουργός στην ομιλία του, όπως είπε και ο Υπουργός και ο Υφυπουργός και η εισηγήτριά μας. Αυτός είναι ο σκοπός μας. Θα τα καταφέρουμε; Πιστεύω πως ναι. Πιστεύω ότι αλλάζει ήδη το κλίμα προς τη σωστή κατεύθυνση.

Αντιλαμβάνομαι κάποιες ενστάσεις που γίνονται καλόπιστα. Άκουσα και τις ενστάσεις του φίλου και συναδέλφου, του Κοινοβουλευτικού Εκπροσώπου του ΠΑΣΟΚ, του κ. Μάντζου, ο οποίος έθεσε κάποιες επιφυλάξεις. Συμφωνώ μαζί του ότι πρέπει να αλλάξουν και μερικά πρακτικά ζητήματα που υπάρχουν, όπως, ας πούμε, το χωροταξικό.

Είναι σαφές ότι υπάρχει απόσταση από την ψήφιση ενός νόμου μέχρι την εφαρμογή του. Πάντα το λέω αυτό: Άλλο πράγμα να φέρνεις έναν καλό νόμο και άλλο πράγμα να τον εφαρμόζεις. Πάρα πολύ δύσκολο. Η εφαρμογή των νόμων είναι υποχρέωση της Κυβέρνησης και του ίδιου του κράτους. Υπάρχουν αντιστάσεις στην εφαρμογή των νόμων.

Δεν θα πω αυτό που είπε η προηγούμενη ομιλήτρια από το ΠΑΣΟΚ, ότι ο Φλωρίδης νομίζει ότι είναι ο Βενιζέλος. Το θεώρησα λιγάκι κακόγουστο αστείο. Δεν πέρασε ποτέ από το μυαλό του Γιώργου Φλωρίδη να πιστέψει ότι είναι ούτε ο Ελευθέριος Βενιζέλος ούτε κανένας άλλος. Όμως, ακόμα και ο Βενιζέλος, ακόμη και ο Ανδρέας Παπανδρέου, ακόμα και πολιτικοί αυτού του τεράστιου διαμετρήματος δυσκολεύτηκαν να φέρουν αλλαγές και να τις επιβάλουν. Επαναλαμβάνω ότι είναι άλλο πράγμα να ψηφίζεις τον νόμο, άλλο να εφαρμόζεται ο νόμος.

Και αυτό εμείς θέλουμε να το αλλάξουμε. Εκατό χρόνια μετά, επιτέλους, δεν υπάρχουν μεν οι δικολάβοι που κάποτε υπήρχαν στα ειρηνοδικεία, αλλά υπάρχουν ακόμη τα ειρηνοδικεία και αυτό τώρα το αλλάζουμε. Κατανοώ ότι κάποιοι μπορεί να δυσαρεστούνται από αυτό, όχι όλοι οι ειρηνοδίκες. Κάποιοι το αποδέχονται και τους ενθαρρύνει, διότι ανεβαίνει και ο ρόλος τους. Κάποιοι άλλοι μπορεί να είχαν βολευτεί σε αυτό και να μην το θέλουν.

Οι συντεχνιακές αντιλήψεις στη χώρα μας υπήρξαν πάντα μια από τις μεγαλύτερες τροχοπέδες για να επιβληθεί μια μεγάλη μεταρρύθμιση. Και εκεί θα κριθούμε. Δεν θα κριθούμε μόνο στην ψήφιση του νόμου. Θα κριθούμε και στην εφαρμογή του νόμου.

Το κατανοώ. Θα κριθούμε σε όλα αυτά, αλλά σήμερα κάνουμε μεγάλες τομές και στον χώρο της δικαιοσύνης.

Όπως με την εφαρμογή του νέου Ποινικού Κώδικα, ο οποίος θα αρχίσει να εφαρμόζεται αν δεν κάνω λάθος, κύριε Υπουργέ, σε μια ώρα από τώρα -έτσι;-, θα μπορέσουμε να αλλάξουμε, ώστε να υπάρχει καλύτερη δικαιοσύνη για όλους μας. Και εάν συνέβαινε αυτό, δεν καταλαβαίνω πώς επιμένει ο ΣΥΡΙΖΑ ότι φταίει ο νόμος της Νέας Δημοκρατίας για την απόφαση που έγινε στο Μάτι. Αυτό ακόμα μου είναι ακατανόητο. Όμως, ο νόμος εφαρμόστηκε ο προηγούμενος Ποινικός Κώδικας του ΣΥΡΙΖΑ. Είτε μας αρέσει είτε όχι αυτή είναι η αλήθεια.

Επειδή εγώ, κύριε Πρόεδρε, δεν θέλω να καταχρώμαι του χρόνου σας και τον χρόνο των συναδέλφων και πιστεύω στην αυστηρή εφαρμογή του Κανονισμού, που αναγκάζει το Προεδρείο με ακόμα μεγαλύτερη ένταση να τον εφαρμόζει, θα ήθελα να σας ευχηθώ από τα βάθη της καρδιάς μου σε εσάς, κυρίες και κύριοι συνάδελφοι, και σε όλους τους Έλληνες καλή Ανάσταση και η ανάσταση να είναι όχι μόνο η Ανάσταση του Χριστού, αλλά η ανάσταση και της φύσης και της πατρίδας μας και του έθνους μας.

Να είστε καλά. Καλό σας βράδυ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κύριε Υπουργέ, θέλετε τον λόγο για τις νομοτεχνικές βελτιώσεις τώρα;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε δύο λεπτά για την κατάθεση των νομοθετικών βελτιώσεων.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε,απλώς να δηλώσω ότι καταθέτω τις νομοτεχνικές. Δεν έχω να κάνω κάποιο σχόλιο.

Ευχαριστώ πολύ.

(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 532-535)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από τη Νέα Δημοκρατία ο κ. Στράτος Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρία και κύριοι συνάδελφοι, στο ίδιο έργο θεατές είμαστε, σε μια πολιτική παράσταση την οποία τη βλέπουμε εδώ και πάρα πολύ καιρό από την Αντιπολίτευση κυρίως την Αξιωματική.

Όταν έρχεται ένα νομοσχέδιο της Κυβέρνησης, η απάντηση είναι δύο μορφών: Η μία είναι το κράτος δικαίου, οι εκλογές, οι ευρωεκλογές, τα Τέμπη, κάποιες φορές για το Μάτι. Σε δεύτερο επίπεδο αντιδρούν ακριβώς με τον ίδιο τρόπο, αντιδράτε με τον ίδιο τρόπο και ενώ αντιδράτε με τον ίδιο τρόπο, περιμένετε διαφορετικό αποτέλεσμα. Δεν γίνεται αυτό. Είτε αφορά την υγεία είτε την παιδεία είτε την πρόνοια το ίδιο ακριβώς μοτίβο. Τώρα είναι η σειρά της Δικαιοσύνης.

Τι κάνετε; Αρχικά σπέρνετε τον πανικό. Δηλώνετε σε υψηλούς τόνους ότι έρχεται η καταστροφή. Το άκουσα και τώρα πριν λίγο και, μάλιστα, το άκουσα και από το ΠΑΣΟΚ πέρα από τον ΣΥΡΙΖΑ, όπως ακριβώς ακούγαμε ότι καταβαραθρώνεται η υγεία με τα απογευματινά χειρουργεία και με τη χρησιμοποίηση των δημόσιων υποδομών από ιδιώτες γιατρούς, η παιδεία είναι στα τάρταρα με τα μη κερδοσκοπικά πανεπιστήμια, οι επόμενες γενιές δεν θα έχουν συντάξεις με το νέο σύστημα ασφάλισης. Σήμερα ακούσαμε ότι η δικαιοσύνη δέχεται βαρύτατο πλήγμα.

Δεν σας ενδιαφέρει αν δεν υπάρχουν γιατροί να στελεχώσουν τις δημόσιες δομές ούτε ότι υπάρχει οικονομική αφαίμαξη από τα νοικοκυριά μεσαίου εισοδήματος για σπουδές των παιδιών τους στο εξωτερικό ούτε ότι η σύνταξη πρέπει μετά από ένα σημείο να είναι και ανταποδοτική. Σήμερα δεν ενδιαφέρεστε για τις τεράστιες καθυστερήσεις στην απονομή δικαιοσύνης.

Βέβαια, για όλα τη λύση την έχετε για πάσα νόσο: Προσλήψεις, προσλήψεις, προσλήψεις και αύξηση δαπανών. Στο τέλος έτσι που το πάτε εσείς κυρίως από τον ΣΥΡΙΖΑ, αλλά και από το ΠΑΣΟΚ, το ΚΚΕ δεν θα είναι τίποτε μπροστά σας στις προσλήψεις. Τουλάχιστον αυτοί θέλουν να είναι όλοι δημόσιοι υπάλληλοι, συνάδελφοι από τον ΣΥΡΙΖΑ.

Καταστροφολογία, λοιπόν, και προσλήψεις είναι οι δύο πλευρές του τριγώνου μέσα στο οποίο κινείστε. Η τρίτη είναι γνωστή. Η Κυβέρνηση με τις μεταρρυθμίσεις θέλει να εξυπηρετήσει τα μεγάλα συμφέροντα ή στην πιο ήπια περίπτωση να υπηρετήσει τις νεοφιλελεύθερες απόψεις της. Αυτό δεν είναι το τρίγωνο μέσα στο οποίο κινείστε και κινείστε εδώ και πέντε χρόνια και περιμένετε διαφορετικό αποτέλεσμα; Ούτε στις ευρωεκλογές θα έχετε διαφορετικό αποτέλεσμα.

Ως, λοιπόν, αυτοδίδακτος επικοινωνιολόγος θα πρότεινα σε εσάς του ΣΥΡΙΖΑ να αφήσετε τον Πρόεδρό σας να κάνει πολιτική life style. Καλύτερα θα πάτε εκλογικά από το να μπαίνετε στην ουσία, γιατί με την ουσία της πολιτικής δεν τα πάτε καλά, με τα επιχειρήματα κυρίως.

Θα επαναλάβω τώρα τον εαυτό μου. Δεν μπορεί σε δημόσιες πολιτικές να υπάρχει ακινησία. Τελεία και παύλα. Δεύτερον, η δικαιοσύνη είναι ένα σημαντικότατο αναπτυξιακό εργαλείο. Σήμερα, όμως, είναι αντιαναπτυξιακό. Ας το παραδεχτούμε. Πρέπει να αλλάξουν οι δομές της. Αυτό επιχειρεί το νομοσχέδιο.

Επίσης, επαναλαμβάνομαι όταν λέω ότι τίποτε δεν είναι γραμμένο στις πλάκες του Μωυσή. Εδώ είμαστε, εδώ είναι η Βουλή όταν έρχεται ένα νομοσχέδιο και αρχίζει να λειτουργεί να μπορέσει να το βελτιώσει στην πορεία. Δεν είναι οι πλάκες του Μωυσή που σας κάνουν να τρελαίνεστε.

Έχουμε, λοιπόν, Ποινικούς Κώδικες, ψηφιοποίηση και αναδιάρθρωση του δικαστικού χάρτη που είναι απαραίτητες προϋποθέσεις όχι μόνο για το κράτος δικαίου, αλλά και για την ανάπτυξη την οποία προείπα.

Τέλος, θέλω να κάνω ένα σχόλιο για την απόφαση για το Μάτι που έρχεται απέναντι από τον τρόπο με τον οποίο σκέφτεται η πλειοψηφία της κοινωνίας. Βέβαια, θα υπάρχει και σε δεύτερο βαθμό εκδίκαση, αλλά προσωπικά πιστεύω ότι ούτε στο Μάτι ούτε στα Τέμπη υπήρχε έγκλημα, αλλά πολιτικές ευθύνες για τους πολιτικούς και ορισμένου βαθμού ποινικές ευθύνες για ορισμένους δημόσιους λειτουργούς. Δεν μπορεί τις διαχρονικές ανεπάρκειες της πολιτείας να τις φορτώνουμε σε εξιλαστήρια θύματα, τα οποία, ναι, ναι, έχουν ευθύνες, αλλά ως ένα βαθμό ούτε πιστεύω στα λαϊκά δικαστήρια, χωρίς βέβαια να εξαιρώ, αλλά ταυτόχρονα να κατανοώ πλήρως τους συγγενείς των θυμάτων. Στη θέση τους μπορεί να αξίωνα πολύ περισσότερα, αλλά λέω όχι στα λαϊκά δικαστήρια.

Καλή Ανάσταση.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τον ΣΥΡΙΖΑ ο κ. Διονύσιος- Χαράλαμπος Καλαματιανός.

Παρακαλώ, κύριε συνάδελφε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, ισχυρίζεστε ότι με το νομοθέτημα αυτό που φέρνετε προχωράτε σε μια μεγάλη μεταρρύθμιση. Πώς μπορείτε, όμως, να ισχυρίζεστε κάτι τέτοιο όταν η συντριπτική πλειοψηφία των νομικών και των τοπικών κοινωνιών βρίσκεται απέναντι σε αυτό το νομοθέτημα; Πώς μπορείτε να ισχυρίζεστε κάτι τέτοιο όταν δεν είναι αυτή η πρόταση μια πρόταση από μια νομοπαρασκευαστική επιτροπή;

Το κάνατε κατ’ επανάληψη, κύριε Υπουργέ. Είναι πρωτοφανές για τον χώρο της δικαιοσύνης. Αυτή, όμως, η νομοθέτηση, η προσωπική νομοθέτηση που κάνετε με το γραφείο σας, όπως έχετε πει, σας έχουμε ξαναπεί εμείς ότι είναι συνταγή αποτυχίας.

Και δυστυχώς φέρνετε την Εβδομάδα των Παθών ένα νομοσχέδιο που όχι μόνο δεν λύνει, αλλά αντίθετα προσθέτει προβλήματα στην πολύπαθη δικαιοσύνη, που καλείται να ανέβει τον Γολγοθά της. Αυτό που φέρνετε δεν είναι μεταρρύθμιση. Είναι μια πρόχειρη νομοθέτηση που αν ψηφιστεί, θα επιφέρει βλάβη στη δομή της δικαιοσύνης και στη λειτουργία της δικαιοσύνης και θα αποσυντονίσει και θα απορρυθμίσει τη δικαιοσύνη.

Επικαλείστε μια δήθεν επιτάχυνση, μια δήθεν μείωση του κόστους απονομής της δικαιοσύνης. Το αντίθετο θα συμβεί. Ούτε επιτάχυνση θα υπάρχει ούτε μείωση του κόστους. Με το νομοθέτημα αυτό σίγουρα σύγχρονα δικαστικά μέγαρα θα περάσουν στην αχρησία, τοπικές κοινωνίες θα μαραζώσουν και η περιφέρεια θα υποβαθμιστεί.

Η ουσία είναι ότι δεν έχετε ένα αποτελεσματικό σχέδιο. Η κατάργηση των ειρηνοδικείων θα απομονώσει ολόκληρες περιοχές. Οι ειρηνοδίκες ξαφνικά θα βρεθούν να δικάζουν διαφορετικά αντικείμενα, διαδικασίες ειδικές και ποινικές υποθέσεις σε μονομελή σύνθεση. Θεωρείται αυτό μεταρρύθμιση; Όχι βέβαια. Μας ρώτησε ο κ. Βορίδης προηγουμένως «Δεν θέλετε να προχωρήσει η μεταρρύθμιση αυτή; Γιατί δεν σας αρέσει;». Και του απαντάμε: Τα ειρηνοδικεία υφίστανται σε πάρα πολλές χώρες της Ευρώπης. Και εσείς αντί να ακολουθήσετε σωστές πρακτικές και να εξελίξετε αυτές τις πρακτικές σε κάτι πιο ώριμο, πιο αποτελεσματικό, ακολουθείτε πολιτικές που τινάζουν στον αέρα την απονομή της δικαιοσύνης.

Αλήθεια, υπήρξε κάποια επιμόρφωση των ειρηνοδικών; Όχι. Τους ονομάζετε Πρωτοδίκες χωρίς εκπαίδευση, χωρίς ψηφιοποίηση, χωρίς πρόσληψη δικαστικών υπαλλήλων. Σας τα λέει και η Ένωση Δικαστών και Εισαγγελέων και οι Ειρηνοδίκες και οι δικηγόροι. Δεν ακούτε τίποτα και κανέναν. Επιμένετε στην αλαζονική αυτοαναφορά σας περί σπουδαίας μεταρρύθμισης. Αυτό είναι μια μνημονιακή πολιτική, όμως, κύριε Υπουργέ και οφείλετε να το ομολογήσετε.

Στον τόπο μου, στην Ηλεία καταθέσαμε και συζητήσαμε πριν λίγο καιρό επίκαιρη ερώτηση με τον κ. Υφυπουργό, τον κ. Μπούγα, όπου τονίζαμε ότι δεν πρέπει να υποβαθμιστεί το Πρωτοδικείο Αμαλιάδας και δεν πρέπει να κλείσουν τα Ειρηνοδικεία της Ηλείας. Επιμένουμε ότι πρόκειται για μία ανορθολογική συρρίκνωση δομών και υπηρεσιών της δικαιοσύνης στον νομό. Επιμένουμε ότι δεν θα επιφέρει καμμία επιτάχυνση της απονομής δικαιοσύνης. Επιμένουμε ότι αυτό που θα κάνει είναι να επιφέρει ένα ακόμα χτύπημα της Κυβέρνησής σας στον νομό μας και στις τοπικές κοινωνίες, στην Αμαλιάδα, στη Γαστούνη, στη Ζαχάρω, στο Πελόπιο και στα Λεχαινά.

Το Πρωτοδικείο Αμαλιάδας γνωρίζετε πάρα πολύ καλά ότι εξυπηρετεί ολόκληρη τη Βόρεια Ηλεία, ογδόντα χιλιάδες κατοίκους. Έχει ιδιόκτητο κτήριο. Έχει ίδιο όγκο υποθέσεων ποινικών και αστικών με το Πρωτοδικείο Ηλείας που εδρεύει στον Πύργο και βρίσκεται βεβαίως στην Ήλιδα, τη διοργανώτρια πόλη των Ολυμπιακών Αγώνων, έναν τόπο με παγκόσμια αναφορά, με παγκόσμια σημασία, με ιστορική αξία και αναγνώριση. Αυτό το Πρωτοδικείο το υποβαθμίζετε.

Εμείς καταθέτουμε τροπολογία για τη διατήρησή του. Εσείς συνεχίζετε την αποκοπή, τη συρρίκνωση, την αποψίλωση του νομού από δομές και υποδομές. Αυτές οι πρωτοβουλίες σας θα έχουν ακόμα μεγαλύτερα συντριπτικά αποτελέσματα στην οικονομική, κοινωνική και πολιτιστική ζωή του τόπου μας, αλλά θα πρέπει να εξηγήσετε στους πολίτες της Ηλείας πώς αυτή η νομοθέτηση θα επιφέρει επιτάχυνση της δικαιοσύνης. Οι οργανικές θέσεις των δικαστών, των εισαγγελέων και των δικαστικών υπαλλήλων θα παραμείνουν στην έδρα τους, στην Αμαλιάδα; Όχι.

Εμείς καταψηφίζουμε αυτές τις επιλογές και ζητούμε να διεξαχθεί ονομαστική ψηφοφορία επί των άρθρων που ισοπεδώνουν την απονομή δικαιοσύνης και την λειτουργία της δικαιοσύνης, για να τοποθετηθούν και όλοι οι Βουλευτές κάθε περιφέρειας.

Και έρχομαι στο θέμα του Πρωτοδικείου Αθηνών. Πριν έναν χρόνο ο τότε υπουργός -ίδια κυβέρνηση ήσασταν, κύριε Υπουργέ- ο κ. Τσιάρας με τυμπανοκρουσίες είχε ανακοινώσει ότι ιδρύεται ένα μεγάλο Πρωτοδικείο στην Αθήνα. Γιατί τον ακυρώνετε έτσι; Λιγότερο από ένας χρόνος πέρασε, ίδια Κυβέρνηση είστε. Πώς μεταλλαχθήκατε έτσι; Πώς αλλάξατε άποψη τόσο γρήγορα; Από ένα Πρωτοδικείο ισχυρό στο Εφετείο Αθηνών, τώρα πάτε σε οκτώ. Γιατί; Τέτοια τάξη, τέτοια αλφαδιά, πραγματικά δεν έχουμε ξαναδεί.

Και φέρνετε τη διάσπαση του Πρωτοδικείου. Και ρωτάμε, με ποιες προϋποθέσεις; Πώς θα λύσετε τα μεγάλα προβλήματα που υπάρχουν; Προφανώς τα Ειρηνοδικεία που γίνονται Πρωτοδικεία δεν μπορούν να ανταπεξέλθουν. Ένας δικηγόρος θα πρέπει να μεταβαίνει τέσσερις και πέντε και έξι φορές σε ένα πρωτοδικείο, να διακτινίζεται σε επτά σημεία μέσα στην Αττική, για να μπορεί να καταθέσει κατ’ αρχάς το δικόγραφο, να δικάσει την υπόθεση, να καταθέσει προτάσεις, να κλείσει τον φάκελο, να πάρει σχετικά, να καταθέσει έφεση αν δεν υπάρξει κάποια αναβολή. Στα επτά σημεία του ορίζοντα θα γυρίζει ένας δικηγόρος στην Αττική.

Και αλήθεια, κύριε Υπουργέ, έχετε δικάσει ποτέ στο Ειρηνοδικείο Περιστερίου, στο Ειρηνοδικείο Καλλιθέας; Εγώ προσωπικά έχω πάει και στα δύο, έχω δικάσει. Πραγματικά πιστεύετε ότι μπορούν αυτά τα κτήρια χωρίς προσωπικό -σχεδόν δεν έχουν ούτε ίντερνετ- να γίνουν πρωτοδικεία σε ορόφους; Πώς; Με ποια υλικοτεχνική υποδομή, σε ποια κτήρια, με ποιους υπαλλήλους;

Χθες το βράδυ βγήκαν τα αποτελέσματα του δημοψηφίσματος. Ένα ισχυρό ράπισμα είναι και η μεγάλη συμμετοχή των δικηγόρων της Αθήνας και το αποτέλεσμα, 90,14% κατά της διάσπασης και της ίδρυσης οκτώ πρωτοδικείων στην Αττική. Οκτώ χιλιάδες δικηγόροι της Αθήνας ψήφισαν εναντίον αυτής της πρωτοβουλίας σας, οκτακόσιοι ψήφισαν υπέρ. Αυτά είναι τα αποτελέσματα και μη μου πείτε πόσοι είναι οι δικηγόροι και πόσοι ψήφισαν. Τόσοι που ψηφίζουν πάντα, οκτώ χιλιάδες.

Και το 2018 τόσοι είχαν ψηφίσει και απέτρεψαν τη διάσπαση του πρωτοδικείου. Τότε δεν έγινε η διάσπαση του πρωτοδικείου και ο εισηγητής σας τότε ξεσπάθωνε. Ο εισηγητής της Νέας Δημοκρατίας ήταν κατά της ίδρυσης περισσοτέρων Πρωτοδικείων. Τώρα τι άλλαξε; Πώς μεταλλαχθήκατε έτσι; Έστειλε λοιπόν ο δικηγορικός κόσμος της Αθήνας ένα ισχυρό μήνυμα, μια ισχυρή απάντηση γιατί και θεσμικά και μαζικά είναι απέναντι σε αυτή τη νομοθέτησή σας.

Και προφανώς σας καλούμε, έστω και την ύστατη ώρα, να αποσύρετε αυτό το νομοθέτημα, να φέρετε μια σοβαρή νομοθετική πρόταση που θα είναι προϊόν επεξεργασίας νομοπαρασκευαστικής επιτροπής, να γίνει ουσιαστική διαβούλευση με όλους τους φορείς και έστω για μία φορά προσπαθήστε να νομοθετήσετε προς όφελος της κοινωνίας, με όραμα. Τότε θα μπορείτε να συμβάλλετε πραγματικά και ουσιαστικά στη βελτίωση της απονομής δικαιοσύνης. Αυτό θέλουμε και εμείς. Αυτό θέλετε κι εσείς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Προσλάβετε προσωπικό. Είπε ο συνάδελφος προηγουμένως για τις προσλήψεις. Μα πώς θα λειτουργήσουν τα δικαστήρια; Αν θέλετε να επιταχυνθεί δικαιοσύνη, πρόσληψη προσωπικού, πλήρωση των οργανικών θέσεων και δικαστών και δικαστικών υπαλλήλων, ψηφιοποίηση, ενίσχυση σε υποδομές, σε τεχνικές επεξεργασίες. Αυτά είναι ενέργειες που πρέπει να κάνετε, όχι διάσπασης του Πρωτοδικείου της Αθήνας και κλείσιμο δομών στην επαρχία.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Άρα, λοιπόν είναι ύβρις να ισχυρίζεστε ότι κάνετε σπουδαία μεταρρύθμιση. Η συντριπτική πλειοψηφία των νομικών και των πολιτών απορρίπτει τις επιλογές σας. Ακούστε αυτούς και αφήστε το παραλήρημα μεγαλείου.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από τον ΣΥΡΙΖΑ ο κ. Γεώργιος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, κύριοι της κυβερνητικής πλειοψηφίας και σ’ αυτή την κυβερνητική νομοθετική πρωτοβουλία είστε μόνοι. Όλος ο νομικός κόσμος, οι δικαστικοί λειτουργοί, οι δικηγόροι, οι δικαστικοί υπάλληλοι αντιτίθενται στο υπό κρίση νομοσχέδιο.

Αντιτίθενται και οι τοπικές κοινωνίες για λόγους που έχουν να κάνουν και με την πρόσβαση στη δικαιοσύνη των πολιτών της ελληνικής περιφέρειας, αλλά και με την ίδια την ανάπτυξη της περιφέρειας, την οποία έχετε αφήσει στην «απέξω». Αντιτίθενται και όλα τα πολιτικά κόμματα της Αντιπολίτευσης. Συνεπώς μόνοι θα ψηφίσετε και αυτό το νομοσχέδιο.

Το νομοσχέδιο αποτελεί συνέχεια των κυβερνητικών επιλογών που αφορούν τη δικαιοσύνη σε οργανωτικό, λειτουργικό και πολιτικό επίπεδο και αντιστοιχεί στη νεοφιλελεύθερη αντίληψη της Κυβέρνησης μέσω της οποίας συγκεντρώνονται κεντρικά σε ολίγους και ισχυρούς προγράμματα, πόροι, αρμοδιότητες, άνθρωποι, δυνάμεις, δυνατότητες και εν τέλει ο πλούτος.

Δεν είναι τυχαίο, ότι το υπό κρίση νομοσχέδιο στηρίζεται σε μελέτη της Παγκόσμιας Τράπεζας η οποία προφανώς προτάσσει αποκλειστικά οικονομικά και μάλιστα δημοσιονομικά κριτήρια στο πλαίσιο του κανόνα κόστους-οφέλους βάσει αποκλειστικά οικονομικών παραμέτρων. Για την Παγκόσμια Τράπεζα δεν αποτελούν προτάγματα, τα κοινωνικά και περιφερειακά κριτήρια που συνδέονται και αποσκοπούν στη συνταγματική επιταγή για τη δυνατότητα άμεσης προσέγγισης των πολιτών στον φυσικό δικαστή και συνεπώς στα δικαστήρια και στη μείωση των κοινωνικών και περιφερειακών ανισοτήτων.

Ο νέος δικαστικός χάρτης συνιστά βίαιη παρέμβαση στο ισχύον θεσμικό πλαίσιο της χωροταξικής διάρθρωσης και οργάνωσης των δικαστηρίων με κύριες αιχμές την κατάργηση των ειρηνοδικείων και τη συγκεντροποίηση των δικαστικών δομών. Αυτό δεν υπηρετεί ούτε την απονομή της δικαιοσύνης και τη βελτίωση της αποτελεσματικότητας της -τουναντίον θα την επιβαρύνει, θα την επιβραδύνει, και εν γένει θα την δυσχεράνει- ούτε την περιφερειακή πολιτική και ανάπτυξη υπηρετεί, ενώ οι τόποι στους οποίους απονέμεται η δικαιοσύνη και παρέχονται οι δικαστικές υπηρεσίες πρέπει να βρίσκονται όσο γίνεται πλησιέστερα προς τον πολίτη. Ο πολίτης με τον νέο δικαστικό χάρτη απομακρύνεται από αυτούς. Η απονομή της δικαιοσύνης δεν επιταχύνεται και οι δικαστικές υποθέσεις δεν αποσυμφορούνται με το κλείσιμο και τη συγχώνευση δικαστηρίων. Αυτό μπορεί να γίνει μόνο με την ουσιαστική στελέχωσή τους με δικαστές και δικαστικούς υπαλλήλους, με την ψηφιοποίηση των δικονομικών διαδικασιών και την ενίσχυση των υλικοτεχνικών υποδομών. Δεν λαμβάνονται υπ’ όψιν το ορεινό ανάγλυφο του εδάφους και οι πολυνησιωτικότητα της χώρας που καθιστούν τις μετακινήσεις απαγορευτικές λόγω του χρόνου, των συνθηκών και του κόστους που απαιτούνται για τη μετακίνηση των δικαστών, των δικαστικών υπαλλήλων, των δικηγόρων και βέβαια των ίδιων των πολιτών. Και πάντως δεν λαμβάνεται υπ’ όψιν, ότι η λειτουργία των δικαστηρίων δεν σημαίνει μόνο συνεδριάσεις στο ακροατήριο αλλά και πλήθος διαδικαστικών πράξεων. Ενδεικτικά έκδοση, παράδοση και παραλαβή πιστοποιητικών, βεβαιώσεων, εγγράφων στους ενδιαφερόμενους που με τη μεταφορά των δικαστικών δομών θα είναι δυσχερέστατη μέχρι αδύνατη η υλοποίησή τους. Εξάλλου πρέπει να γίνει διασύνδεση των διαφορετικών ηλεκτρονικών συστημάτων, με τα οποία είναι συνδεδεμένα τα ειρηνοδικεία και τα πρωτοδικεία διότι αν αυτό δεν γίνει -μπορεί να γίνει μακροπρόθεσμα- η κατάργηση των ειρηνοδικείων με τα τηρούμενα σε αυτά αρχεία θα επιβαρύνει και θα επιβραδύνει τη λειτουργία των πρωτοδικείων στα οποία θα μεταφερθούν. Θα επικρατήσει χάος!

Κυρίες και κύριοι συνάδελφοι, η απομάκρυνση δημοσίων κοινωφελών και άλλων δομών, -σχολείων, ταχυδρομείων, αστυνομικών τμημάτων, τραπεζικών καταστημάτων, ATM- εν προκειμένω δικαστηρίων, από την ύπαιθρο χώρα που μαραζώνει, φθίνει και ερημώνει, αφαιρεί και άλλες ανάσες ζωής από αυτήν.

Όσον αφορά στην ιδιαίτερη πατρίδα μου την Αρκαδία. Η Αρκαδία, κύριε Υπουργέ, είναι δικαστικά τριχοτομημένη με τρόπο που δεν αντιστοιχεί στα διοικητικά όριά της. Είναι αυτονόητο ότι η Τρίπολη που βρίσκεται στο κέντρο της Πελοποννήσου και είναι η έδρα της Περιφέρειας Πελοποννήσου πρέπει να συγκεντρώσει όλες τις κεντρικές δικαστικές δομές της Περιφέρειας Πελοποννήσου. Σε αυτό το πλαίσιο μπορεί και πρέπει να οργανωθούν οι θεσμικές και υλικές προϋποθέσεις ώστε να εφαρμοστεί το προεδρικό διάταγμα του 1834 με το οποίο ως έδρα του Εφετείου Πελοποννήσου ορίζεται η Τρίπολη. Το εφετείο το 1836 μεταφέρθηκε προσωρινά για λόγους καιρικών συνθηκών στο Ναύπλιο. Καταθέτω τα σχετικά προεδρικά διατάγματα.

(Στο σημείο αυτό ο Βουλευτής κ. Γεώργιος Παπαηλιού καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το «ουδέν μονιμότερου του προσωρινού» σε όλο το παράλογο μεγαλείο του. Και πάντως δεν πρέπει να καταργηθούν τα Ειρηνοδικεία Άστρους, Λεωνιδίου, Ψωφίδος, Δημητσάνας και Μεγαλόπολης που έχουν όγκο υποθέσεων και υψηλό φόρτο εργασίας. Ειδικότερα για τη Μεγαλόπολη η κατάργηση του Ειρηνοδικείου θα ολοκληρώσει την πλήρη περιθωριοποίησή της που λόγω της βίαιης απολιγνιτοποίησης που αποφάσισε η Κυβέρνηση της Νέας Δημοκρατίας καθίσταται κρανίου τόπος. Βάσει όλων αυτών το νομοσχέδιο προστίθεται στη σειρά των «αντιμεταρρυθμιστικών» νομοθετικών παρεμβάσεων της Κυβέρνησης.

Κύριε Υπουργέ, κάνατε μια αναφορά για την οποία δώσατε εξηγήσεις ότι όταν κάποιος τα βάζει με το κράτος αυτό έχει τη δυνατότητα να τον ισοπεδώνει. Αυτή η δήλωσή σας ανεξαρτήτως της συνάφειας που είχε με κάποιο συγκεκριμένο θέμα, ανταποκρίνεται στην κοσμοαντίληψη της Κυβέρνησης της Νέας Δημοκρατίας του «συστήματος Μητσοτάκη», η οποία με τις πολιτικές της ισοπεδώνει τη χώρα, εθνικά, οικονομικά, κοινωνικά και θεσμικά -πολιτικά αλλά και τη μεγάλη κοινωνική πλειοψηφία. Από αυτή μάλλον θα εισπράξετε τα επίχειρα στις προσεχείς εκλογές με πρώτη δόση τις ευρωεκλογές του Ιουνίου.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει από τον ΣΥΡΙΖΑ ο κ. Γεώργιος Ψυχογιός. Παρακαλώ, κύριε συνάδελφε.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κύριε Φλωρίδη, πριν μπω στο νομοσχέδιο νομίζω ότι πρέπει να σας ζητήσω να ανακαλέσετε αυτό που σήμερα είπατε και που ακούστηκε από πολλούς συναδέλφους στην Αίθουσα σε σχέση με το Μάτι και τον Ποινικό Κώδικα της κυβέρνησης του ΣΥΡΙΖΑ που δήθεν είχε μειώσει τις σχετικές ποινές. Γεγονός ψευδές και ανυπόστατο. Αν δεν το κάνετε, θα συνεχίσετε δυστυχώς αυτό που επί χρόνια κάνετε, επιμελώς μάλιστα, έχοντας επιδοθεί σε ένα κρεσέντο αντιΣΥΡΙΖΑ μετώπου με fake news. Όπως, επίσης, νομίζω ότι πρέπει να σας ζητήσω να ανακαλέσετε, μετά και τις εξελίξεις με τη δικαιοσύνη και την εισαγγελία των εφετών Λάρισας που διαβίβασε τη δικογραφία για τέσσερις Υπουργούς της Κυβέρνησής σας στον Άρειο Πάγο, ότι όσοι μιλούν για μπάζωμα είναι για τα μπάζα, γεγονός που προσβάλλει και τους συγγενείς των θυμάτων αλλά και την ίδια τη δικαιοσύνη πλέον.

Πρέπει, επίσης, να πάρετε θέση σε αυτές τις απαράδεκτες ανατριχιαστικές σεξιστικές δηλώσεις του κ. Βαρτζόπουλου, δηλώσεις που τροφοδοτούν, που γιγαντώνουν την ακροδεξιά και επενδύουν σε μια κοινωνία ζούγκλας. Ως Υπουργός Δικαιοσύνης -όπως και Πρωθυπουργός ο οποίος δεν είπε λέξη, ενώ τον έχουμε προκαλέσει όλοι γι’ αυτό- θα έπρεπε όχι να δικαιολογείτε και να καλύπτετε μια τέτοια τοποθέτηση που δίνει άλλοθι στην έμφυλη βία και τις γυναικοκτονίες, όρος που και οι συγγενείς των γυναικών θυμάτων ζητούν εδώ και καιρό να μπει στον Ποινικό Κώδικα. Εάν δεν το κάνετε ή ο Πρωθυπουργός ή η Κυβέρνησή σας γίνεστε οι καλύτεροι χορηγοί της ακροδεξιάς. Άκουσα και τον Πρωθυπουργό να λέει «δεν κάναμε εμείς τέτοια πράγματα όταν ήμασταν Αντιπολίτευση». Να θυμίσω το δηλητήριο, τον λαϊκισμό, τη μικροπολιτική, την κατασυκοφάντηση της κυβέρνησης του ΣΥΡΙΖΑ όταν έφερε τη συμφωνία των Πρεσπών που κατά τα άλλα μετά τηρήσατε και τιμήσατε αλλά και το προσφυγικό που κληθήκαμε να διαχειριστούμε με πολύ δύσκολες καταστάσεις στα νησιά και την ενδοχώρα.

Στο υπό συζήτηση νομοσχέδιο σαν δικηγόρος, που έχω υπηρετήσει το ελεύθερο επάγγελμα για πολλά χρόνια και γνωρίζω τα ειρηνοδικεία πολύ καλά, σας λέω ευθέως ότι αυτό που κάνετε σήμερα όχι μόνο δεν είναι λύση ή μεταρρύθμιση αλλά μας πάει πίσω από πολλές πλευρές. Και αυτό σας το είπαν όλοι οι εμπλεκόμενοι φορείς αλλά περί άλλων τυρβάζετε. Προσεγγίζετε τη λειτουργία ενός κορυφαίου θεσμού για την δημοκρατία με κριτήρια οικονομικού κόστους και αυτό το κάνετε με στοιχεία που αμφισβητούνται όχι μετά από μια σοβαρή και ολοκληρωμένη μελέτη αλλά με απλές προσθέσεις και διαιρέσεις.

Ακούστηκε κάτι για την Παγκόσμια Τράπεζα. Πράγματι και η κυβέρνηση του ΣΥΡΙΖΑ είχε λάβει υποδείξεις από την Παγκόσμια Τράπεζα για διάφορα ζητήματα. Εσάς σας έκανε επτά προτάσεις. Θα πούμε ποια διαλέξατε τελικά.

Όταν ήμασταν εμείς Κυβέρνηση με τεκμηρίωση, επιχειρήματα, αποφασιστικότητα και διαπραγμάτευση προχωρούσαμε και επιβάλαμε τις καλύτερες δυνατές λύσεις για την κοινωνία και το δημόσιο συμφέρον. Εσείς κάνετε το αντίθετο. Παίρνετε τη χειρότερη πρόταση και όχι τυχαία. Το κάνετε διότι δεν σέβεστε τους ανθρώπους πρώτης γραμμής και του πεδίου των δικαστηρίων, ευνοείτε τα μεγάλα δικηγορικά γραφεία και τις εταιρείες, ενώ στο άρθρο 12 ετοιμάζετε την είσοδο ιδιωτών σε δικαστικές υπηρεσίες, κάτι που όχι μόνο δημιουργεί θέματα ασφάλειας, αλλά εκχωρεί και άλλες κρατικές υπηρεσίες για τις οποίες ο κόσμος έχει πληρώσει πολλαπλώς. Γι’ αυτό, λοιπόν, εμείς είμαστε αντίθετοι σε αυτή τη βίαιη, ριζική και βάναυση αλλαγή που υποβαθμίζει ακόμη περισσότερο και τις περιφέρειές μας σε συνέχεια άλλων παρεμβάσεων, όπως είναι το κλείσιμο τραπεζών, ταχυδρομείων και άλλων κρατικών λειτουργιών, αλλά και την ίδια τη δικαιοσύνη και τους λειτουργούς της.

Αυτά, όμως, σας τα λένε οι ίδιοι οι συλλειτουργοί της δικαιοσύνης, όπως η Ένωση Δικαστών και Εισαγγελέων που ζητά επιμόρφωση και προετοιμασία των δομών πριν από μία τέτοια ριζική αλλαγή, οι δικηγορικοί σύλλογοι προεξάρχοντος του ΔΣΑ, αλλά και οι δικαστικοί υπάλληλοι οι οποίοι λένε ότι είμαστε αντίθετοι με το νομοσχέδιο αυτό και απαιτούμε την άμεση απόσυρσή του, διότι βασίζεται σε παραδοχές που δεν έχουν επαφή με τη δικαστηριακή πραγματικότητα και γιατί οι προβλεπόμενες καταργήσεις και συγχωνεύσεις των υπηρεσιών δεν θα δώσουν λύση στο πρόβλημα της καθυστέρησης στην απονομή δικαιοσύνης. Επίσης, εστιάζουν στο γεγονός ότι οι υπηρεσίες που κλείνουν εκτός από τα έξοδα και την ταλαιπωρία των πολιτών και την ελαστικοποίηση και εντατικοποίηση των σχέσεων εργασίας τους δεν εκδίδουν μόνο αποφάσεις, αλλά πλήθος -κάτι που ξέρουμε πάρα πολύ καλά- πιστοποιητικών και βεβαιώσεων, ενώ επίσης εκτελούν πλήθος διαδικαστικών ενεργειών εξυπηρέτησης πολιτών, δικηγόρων και δικαστικών λειτουργών.

Και συνεχίζουν με τα εξής: «Η Κυβέρνηση αψηφά τα παραπάνω, αντιμετωπίζει τις δικαστικές αποφάσεις ως βιομηχανικά προϊόντα και δεν λαμβάνει υπόψιν τη σημασία της φυσικής παρουσίας των εργαζομένων σε απομακρυσμένες από τα αστικά κέντρα περιοχές». Γι’ αυτό, λοιπόν, καταθέσαμε και την τροπολογία μας η οποία αποσκοπεί σε μια αποκατάσταση αδικίας, στην επαναφορά της πάγιας μηνιαίας αποζημίωσης που καταργήθηκε το 2011 προς τους δικαστικούς υπαλλήλους, η οποία καθίσταται πιο αναγκαία από ποτέ και λόγω των εξαιρετικά δύσκολων συνθηκών εργασίας που τώρα θα επιδεινωθούν, αλλά και λόγω της ακραίας ακρίβειας που έχει τη σφραγίδα της Κυβέρνησής σας.

Στο ίδιο μήκος κύματος και οι ειρηνοδίκες σχολιάζουν για τον τόπο υπηρεσίας τους, την αρχαιότητα, τα καθήκοντα, το αυτοδιοίκητο και τις μεταθέσεις ότι αυτά αλλάζουν επί το δυσμενέστερον.

Όμως, κι εμείς με ερώτηση που κατέθεσα προς το Υπουργείο σάς ζήτησα να μην καταργηθούν τα Ειρηνοδικεία Ξυλοκάστρου, Κιάτου και Νεμέας και αντιθέτως να ενισχυθούν και να αναβαθμιστούν με προσωπικό, υποδομές και μέσα. Η απάντηση ήταν κατάργηση του Ειρηνοδικείου Ξυλοκάστρου, ενός ιστορικού ειρηνοδικείου για το οποίο έχουν δοθεί μάχες για να κρατηθεί την περίοδο 2012 - 2014 και περιφερειακές έδρες του Πρωτοδικείου Κορίνθου σε Νεμέα και Κιάτο. Πώς θα υποστηριχθούν με τους ελάχιστους υπαλλήλους που διαθέτουν, χωρίς τη δυνατότητα της αυτοτελούς στελέχωσής τους και χωρίς σύγχρονα ολοκληρωμένα πληροφοριακά συστήματα και ασφαλή κτήρια; Αυτή είναι η εικόνα.

Εμείς και μέσα από τον εισηγητή μας και μέσα από το πρόγραμμά μας είμαστε απέναντι στο ξήλωμα κοινωνικών δικαιωμάτων. Χθες η υγεία και η παιδεία, σήμερα ένα κομμάτι της κοινωνικής ασφάλειας που περιλαμβάνει εκτός των άλλων -όπου τίποτα δεν είναι σίγουρο και εξασφαλισμένο από την Κυβέρνησή σας- και την πρόσβαση στη δικαιοσύνη και τον φυσικό δικαστή, την ασφάλεια δικαίου που είναι κρίσιμη για τη δημοκρατία μας.

Μαζί, λοιπόν, με την κοινωνία και τις προοδευτικές δυνάμεις αυτού του τόπου θα διεκδικούμε πάντα τα βασικά δικαιώματα και θα ξαναχτίσουμε μια δικαιοσύνη οργανωμένη και προσβάσιμη σε όλους, ένα σύγχρονο κράτος δικαίου που αξίζει στην ελληνική κοινωνία που έχει περάσει τόσα και που εσείς ειδικά το κράτος δικαίου το έχετε απαξιώσει σε όλα τα επίπεδα.

Ευχαριστώ, κύριε Πρόεδρε.

Εύχομαι καλές γιορτές και Καλό Πάσχα σε όλους!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο.

Τον λόγο έχει τώρα από την Ελληνική Λύση ο κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριοι συνάδελφοι, σύμφωνα με την ερμηνευτική δήλωση του άρθρου 88 του Συντάγματος, κατά την αληθινή έννοια του άρθρου 88, επιτρέπεται η ενοποίηση του πρώτου βαθμού δικαιοδοσίας της πολιτικής δικαιοσύνης και η ρύθμιση της υπηρεσιακής κατάστασης των δικαστικών λειτουργών του βαθμού αυτού, εφόσον προβλέπεται διαδικασία κρίσης και αξιολόγησης, όπως ο νόμος ορίζει.

Έγκριτοι συνταγματολόγοι υποστηρίζουν ότι με τη νέα ερμηνευτική δήλωση που τέθηκε υπό το άρθρο 88 επιλύεται ρητά εκ του Συντάγματος το χρονίζον ζήτημα της ενοποίησης του πρώτου βαθμού δικαιοδοσίας πολιτικής δικαιοσύνης με την παροχή στον κοινό νόμο της δυνατότητας να καταργήσει τα ειρηνοδικεία και να ρυθμίσει την υπηρεσιακή κατάσταση των λειτουργών του βαθμού αυτού. Εν προκειμένω, δηλαδή, των ειρηνοδικών που μπορούν να ενταχθούν σε μια ενιαία επετηρίδα, παραδείγματος χάριν, ως πάρεδροι πρωτοδικών ή πρωτοδίκες, εφόσον όμως προβλέπεται στον νόμο διαδικασία κρίσης και αξιολόγησή τους. Συνεπώς αυτή η ένταξη δεν μπορεί να γίνει από τον νόμο και αθρόα, αλλά προϋποθέτει ατομική κρίση και αξιολόγηση. Φέρνετε, λοιπόν, έτσι ένα ζήτημα που παρά τις προσπάθειές του δεν μπόρεσε να λύσει ο κοινός νομοθέτης, γιατί οι σχετικές ρυθμίσεις είχαν κριθεί ως αντισυνταγματικές τόσο από την ολομέλεια του Εφετείου Αθηνών όσο και από την ολομέλεια του Αρείου Πάγου.

Με άλλα λόγια, για να εφαρμοστεί η ερμηνευτική δήλωση του άρθρου 88 του Συντάγματος περί ενοποίησης του πρώτου βαθμού δικαιοδοσίας, θα πρέπει να συντρέχουν δύο προϋποθέσεις: Πρώτον, οι ειρηνοδίκες να ενταχθούν σε μια ενιαία επετηρίδα και δεύτερον, η προαγωγή τους να γίνει κατόπιν ατομικής αξιολόγησης και όχι αθρόα.

Για ένα τόσο σοβαρό νομοσχέδιο που μεταβάλλει άρδην τον δικαστικό χάρτη της χώρας και την υπηρεσιακή κατάσταση τόσων ατόμων, η προεργασία και ο διάλογος που έγιναν είναι αντιστρόφως ανάλογα με τη μυστικοπάθεια που τηρήθηκε για το τι ακριβώς θα περιλαμβάνει αυτός ο νόμος και εντελώς αντίθετα με τις ρητές διαβεβαιώσεις του Υπουργού Δικαιοσύνης στα πλαίσια των ερωτήσεων του κοινοβουλευτικού ελέγχου.

Τελικά ήρθε στο φως ένα νομοσχέδιο το οποίο σκιαγραφεί το πώς θα γίνει η ενοποίηση. Ειδικότερα, τα ειρηνοδικεία θα καταργηθούν και οι ειρηνοδίκες θα προαχθούν σε πρωτοδίκες και προέδρους πρωτοδικών ανάλογα με τον βαθμό τους και τον χρόνο προϋπηρεσίας τους εντασσόμενοι σε ειδική επετηρίδα.

Ακολούθησε η ανακοίνωση της Ένωσης Δικαστών και Εισαγγελέων, με την οποία ενημέρωνε τα μέλη της πως σκοπός του Υπουργείου είναι η διαμόρφωση δύο επετηρίδων. Πρώτη η νυν, η σημερινή γενική επετηρίδα παρέδρων, πρωτοδικών, προέδρων πρωτοδικών, εφετών κ.λπ. και η δεύτερη, μία ειδική παράλληλη επετηρίδα στην οποία θα ενταχθούν με τον βαθμό του πρωτοδίκη και του προέδρου πρωτοδικών οι ειρηνοδίκες. Οι δύο επετηρίδες θα είναι ανεξάρτητες μεταξύ τους και δεν θα συμπλέκονται σε θέματα προαγωγών, μεταθέσεων κ.λπ..

Εκ των ανωτέρω, συνάγεται ότι το νομοσχέδιο που προωθεί το Υπουργείο πάσχει από αντισυνταγματικότητα, σύμφωνα και με την προηγηθείσα ανάλυση της ερμηνευτικής δήλωσης του άρθρου 88 του Συντάγματος, καθώς προβλέπει διπλή επετηρίδα με αθρόα προαγωγή και χωρίς ατομική αξιολόγηση των ειρηνοδικών από το Ανώτατο Δικαστικό Συμβούλιο. Και βέβαια, με τον όρο «ατομική αξιολόγηση» σημαίνει πως ο βαθμός προαγωγής και η σειρά της αρχαιότητας θα πρέπει να κριθούν από το δικαστικό συμβούλιο. Η ύπαρξη στο νόμο ελάχιστων ή μέγιστων ορίων για την προαγωγή και την αρχαιότητα δεν αποτελεί τίποτε άλλο παρά προσπάθεια ποδηγέτησης της κρίσης του δικαστικού συμβουλίου, με σκοπό την κατ’ επίφαση νομιμότητα της ενοποίησης.

Θεωρώ αυτονόητο πως κανένας μας δεν θα διανοείτο να τεθεί υπό αμφισβήτηση έστω και για μία μόνο φορά το ευρωπαϊκό και συνταγματικό κεκτημένο που συνίσταται στο ότι το Ανώτατο Δικαστικό Συμβούλιο έχει τον πρώτο και τον τελευταίο λόγο στις υπηρεσιακές μεταβολές των δικαστικών λειτουργών, διότι μία μόνο φορά είναι αρκετή για να υπάρξει κακό προηγούμενο για το μέλλον με τις αναμενόμενες για την Ελλάδα συνέπειες, όπως παραπομπή της χώρας μας στο Δικαστήριο της Ευρωπαϊκής Ένωσης, λόγω κάμψης της αρχής της διάκρισης των λειτουργιών.

Άξονας των μεταρρυθμίσεων είναι η λογική του κόστους-οφέλους και το κράτος καλείται να βάλει λουκέτο σε όσα δικαστικά καταστήματα έχουν κόστος συντήρησης δυσανάλογο με το όφελος που προκύπτει από τη λειτουργία τους. Αυτή η αντίληψη για τον ρόλο και τη λειτουργία του κράτους που έχει εφαρμοστεί και σε άλλες δημόσιες δομές, όπως σχολεία, νοσοκομεία και αστυνομικά τμήματα, παρεισφρέει τώρα και στη δικαιοσύνη.

Παράλληλα, υιοθετήσατε άκριτα κάποιες συστάσεις της Παγκόσμιας Τράπεζας παντελώς άσχετες με την πραγματικότητα της χώρας μας και τα δικαστήριά μας προβαίνοντας σε μια σαρωτική αλλαγή του δικαστικού χάρτη με την πλήρη κατάργηση των ειρηνοδικείων και τη διατήρηση λίγων πρωτοδικείων και ακόμα λιγότερων εφετείων στα πρότυπα άλλων χωρών με αντίστοιχο πληθυσμό, όπως είναι για παράδειγμα η Ολλανδία, αλλά με εντελώς διαφορετική δικαστική, γεωγραφική και κοινωνική διάρθρωση αγνοώντας τις ανάγκες των τοπικών κοινωνιών.

Το κράτος που θεωρητικά υπάρχει για να εξυπηρετεί τις ανάγκες των πολιτών και να παρέχει πρόσβαση στη δικαιοσύνη ακόμα και στις πιο απομακρυσμένες περιοχές τείνει να την ταυτίσει με επιχείρηση και να αποδώσει στη λειτουργία της κριτήρια αποκλειστικά οικονομικού οφέλους. Και ενώ από τη μία υποτάσσει τις ανάγκες των πολλών σε αυτό το αξίωμα, από την άλλη δημιουργεί ειδικά επενδυτικά δικαστήρια στα μεγάλα κεντρικά δικαστήρια της χώρας ανεξαρτήτως κόστους, προκειμένου να παράσχει στοχευμένη αρωγή στην επιχειρηματική δραστηριότητα.

Όσο και να προσπαθείτε να εμφανίσετε ως λογικοφανή την οδό της λελογισμένης μείωσης του αριθμού των δικαστικών καταστημάτων, ο τελικός σκοπός σας είναι άλλος. Οι εξελίξεις μπροστά στις οποίες βρισκόμαστε δεν αποτελούν προϊόν ορθολογικής διαχείρισης της κατάστασης. Είναι αποτέλεσμα δεσμευτικών συμφωνιών που αποκρύπτονται τεχνηέντως. Η επιτάχυνση της δικαιοσύνης δεν γίνεται με το να κλείσουμε και να καταργήσουμε τα δικαστήρια, αλλά με ουσιαστική στελέχωση, ψηφιοποίηση των διαδικασιών και αποσυμφόρηση των υποθέσεων.

Για να πετύχουμε, όμως, αυτή την πολυπόθητη επιτάχυνση της δικαιοσύνης και ένα αποτελεσματικό δικαστικό σύστημα, θα πρέπει να στοχεύσουμε στην εξάλειψη των ανισοτήτων. Και μιλώντας για ανισότητες, αναφέρομαι στην ανισότητα της πρόσβασης στη δικαιοσύνη, την οποία οξύνετε εσείς με αυτή την επιλογή σας.

Πώς φτάσαμε, όμως, ως εδώ; Φθάσαμε με έλλειψη πραγματικής διαβούλευσης, έλλειψη κατανόησης των πραγματικών συνθηκών και των αναγκών των τοπικών κοινωνιών και εν τέλει με τη μη αξιοποίηση των υφιστάμενων δομών.

Το παρόν νομοσχέδιο δεν αποτελεί τη ριζική μεταρρύθμιση της δικαιοσύνης που προσδοκούν οι πολίτες ώστε να απολαμβάνουν αποτελεσματική, ταχεία και ποιοτική δικαιοσύνη, αλλά ένα σχέδιο νόμου που απαξιώνει τον θεσμό και θέτει υπό διακύβευση την αρχή της διάκρισης των λειτουργιών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ λίγα δευτερόλεπτα, κύριε Πρόεδρε.

Κλείνοντας, θα αναφερθώ σε ένα θέμα που αφορά την πόλη στην οποία γεννήθηκα, ζω εγώ και τα παιδιά μου, τον Δήμο Αχαρνών. Στην ερώτησή σας γιατί κλείνετε το Ειρηνοδικείο του Δήμου Αχαρνών, πήρα δύο απαντήσεις τις οποίες μπορώ να χαρακτηρίσω μόνο ως αχαρακτήριστες. Μιλάμε για έναν δήμο ο οποίος αποτελεί το 20% της εκλογικής περιφέρειας της ανατολικής Αττικής, έναν δήμο με εκατόν είκοσι χιλιάδες κατοίκους και ένα ειρηνοδικείο το οποίο εξυπηρετούσε μέχρι σήμερα περίπου διακόσιες σαράντα χιλιάδες κόσμο. Η απάντηση ότι αφορά αστική περιοχή μάλλον δείχνει ότι αυτός ο οποίος μου την έδωσε δεν γνωρίζει παρ’ ότι εκλέγεται στην ανατολική Αττική.

Λυπάμαι, κύριοι! Ο Δήμος Αχαρνών δεν είναι η Πλατεία Θρακομακεδόνων στην οποία οι πολιτευτές, οι Βουλευτές και οι Υπουργοί της Συμπολίτευσης κάνουν βεγγέρες. Ο Δήμος Αχαρνών είναι ένας δήμος ο οποίος μαστίζεται από την εγκληματικότητα. Είναι ένας δήμος στον οποίο κάθε Σαββατοκύριακο μαζεύουμε κάλυκες από τις αυλές των σπιτιών μας και των σχολείων μας. Είναι ένας δήμος στον οποίον όταν φεύγει το κράτος, έρχεται το παρακράτος. Κι εσείς με την απώλεια του ειρηνοδικείου το μόνο που κάνετε είναι να βάλετε ακόμα ένα καρφί στο φέρετρο του Δήμου Αχαρνών.

Εξετάστε ξανά το θέμα του Ειρηνοδικείου Αχαρνών. Δεν είναι μια απλή περίπτωση και δεν μπορούμε για λόγους συμφερόντων των δικηγόρων ή γιατί κάποιοι δικηγόροι αντιτίθενται, να μην εξυπηρετούμε τους πολίτες. Σας επαναλαμβάνω, δεν είναι οι Θρακομακεδόνες. Είναι το Στρατόπεδο Καποτά στο οποίο καθημερινά μοιράζουμε συσσίτια. Είναι η Αγία Παρασκευή και ο Άγιος Ιωάννης, οι οποίοι κάηκαν τον Αύγουστο που μας πέρασε. Είναι ο Άγιος Δημήτριος ο οποίος μαστίζεται από την εγκληματικότητα.

Δεν είναι όλα όπως σας τα λένε, κύριοι της Κυβέρνησης. Είναι μια περιοχή η οποία μαστίζεται και όταν φεύγει το κράτος -επαναλαμβάνω- πηγαίνει το παρακράτος.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Καλείται τώρα στο Βήμα από τη Νέα Δημοκρατία ο κ. Αθανάσιος Δαβάκης.

Παρακαλώ, κύριε συνάδελφε, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κυρία και κύριοι συνάδελφοι, πολλές φορές στη δημόσια συζήτηση και σε αυτή την Αίθουσα και εκτός αυτής της Αιθούσης, όταν μιλάμε για το κράτος δικαίου και τις επιδόσεις του, ακούμε συνέχεια κριτική και ελάχιστα τεκμηριωμένες προτάσεις ουσίας για να βελτιωθεί. Υπάρχουν πολλές οπισθέλκουσες δυνάμεις οποτεδήποτε αναλαμβάνεται μία πρωτοβουλία μεταρρύθμισης, μια μεταρρυθμιστική κίνηση εκ μέρους της Κυβερνήσεως και αυτομάτως απέναντι βλέπουμε ορυμαγδό δρεπανηφόρων επιχειρημάτων -ας το πω έτσι- τα οποία προσπαθούν με αντιπολιτευτική διάθεση και όχι ουσιαστική διάθεση συμβολής σε καλή νομοθέτηση και προτάσεις εποικοδομητικές, να αναστείλουν, να καυτηριάσουν, να δημιουργήσουν ένα κλίμα έντασης και άρνησης της Κυβέρνησης και της νομοθετικής πρωτοβουλίας προς τον ελληνικό λαό.

Ακούμε κυρίως από την Αριστερά ότι η Κυβέρνηση έχει ρημάξει -η λέξη «ρημάξει» συνέχεια ακούγεται- τον ελληνικό λαό, καταπατά τα ανθρώπινα δικαιώματα, τις λαϊκές κατακτήσεις, κ.λπ..

Για ποιον λόγο; Εμείς δεν έχουμε προέλθει από τον ελληνικό λαό; Δεν είμαστε γέννημα και θρέμμα του ελληνικού λαού; Δεν έχουμε πολιτική νομιμοποίηση από τον ελληνικό λαό; Θα σας πω το ποσοστό το οποίο σας ενοχλεί, αλλά το 41% του ελληνικού λαού δεν στήριξε πριν δέκα μήνες αυτή την Κυβέρνηση σε δύσκολες περιστάσεις και δύσκολους καιρούς; Για ποιον λόγο να το κάνουμε αυτό; Έχουμε τίποτα προηγούμενα; Αφού από αυτόν αντλούμε νομιμοποίηση και διάθεση προσφοράς.

Θα πω και κάτι που δεν είναι γνωστό. Από την προηγούμενη ακόμα κυβερνητική θητεία υπήρξε μια σημαντική προσπάθεια, σε συνεργασία και με την Ευρωπαϊκή Επιτροπή, να υπάρξει μια ουσιαστική μεταρρύθμιση, ένα σχέδιο μεταρρυθμίσεων και επενδύσεων για τη βελτίωση του κράτους δικαίου και την καλύτερη και ταχύτερη απονομή της δικαιοσύνης.

Ο συνολικός προϋπολογισμός αυτής της προσπάθειας ανέρχεται σε 493 εκατομμύρια ευρώ, με σημαντικά έργα ψηφιοποίησης διαδικασιών και αρχείων, με νέα δικαστικά κτήρια και καλύτερη στελέχωση και κατάρτιση των δικαστικών λειτουργών και των δικαστικών βοηθών. Δηλαδή, είναι συνολικά εννέα μεταρρυθμίσεις, με είκοσι ένα μεταρρυθμιστικά ορόσημα, εκ των οποίων έντεκα ήδη έχουν ολοκληρωθεί.

Αυτό που λέω είναι μία απάντηση στον καλό συνάδελφο του ΣΥΡΙΖΑ, μετριοπαθή και θα έλεγα με εποικοδομητικό λόγο, κ. Καλαματιανό, που αναφέρθηκε προηγουμένως στα Ειρηνοδικεία Καλλιθέας και Περιστερίου, τα οποία και εγώ γνωρίζω, και ρώτησε πώς αυτά θα λειτουργήσουν ως πρωτοδικεία. Θα λειτουργήσουν με αυτές τις τονωτικές ενέσεις που ανέφερα προηγουμένως, του μεγάλου μεταρρυθμιστικού και οικονομικού, αν θέλετε, σχεδίου, το οποίο υπάρχει για τη δικαστική μεταρρύθμιση.

Για να είμαστε καθαροί, οι αδικαιολόγητες καθυστερήσεις στη δικαιοσύνη ισοδυναμούν, όπως ελέχθη πολλές φορές από πολλούς συναδέλφους, με μια de facto αρνησιδικία. Το γεγονός ότι η χώρα μας εξακολουθεί να κατατάσσεται στην εκατοστή τεσσαρακοστή έκτη θέση διεθνώς στον δείκτη για την ταχύτητα απονομής της δικαιοσύνης αποτελεί ένα όνειδος για όλους μας, αν πούμε -και πρέπει να πούμε- ότι η δικαιοσύνη αποτελεί έναν σημαντικό πυλώνα δημοκρατίας, πέραν του ότι είναι μία από τις τρεις θεσμικά, συνταγματικά θεσπισμένες εξουσίες.

Σκεφτείτε τι έγινε σήμερα με το Μάτι. Έξι χρόνια μετά το τραγικό αυτό συμβάν, την τραγωδία αυτή την οποία υπέστη ο Ελληνισμός μαζί με τα Τέμπη -τραγωδία!- βγήκε η πρωτόδικη απόφαση. Πότε θα αναμένουμε τη σε δεύτερο βαθμό απόφαση; Σε άλλα έξι χρόνια; Πιστεύω ότι με αυτή τη νομοθετική πρωτοβουλία της Κυβερνήσεως θα υπάρξει ταχύτερη εκδίκαση και σε αυτή την περίπτωση.

Πρέπει όλοι να αναρωτηθούμε πώς γίνεται η χώρα μας να έχει πολύ περισσότερους δικαστές, περίπου τριάντα επτά δικαστές ανά εκατό χιλιάδες κατοίκους, όταν ο ευρωπαϊκός μέσος όρος είναι δεκαοκτώ. Πώς γίνεται να υπάρχουν διακόσιοι δεκαεπτά δικαστικοί σχηματισμοί, ας το πω έτσι, για την ποινική και την πολιτική δικαιοσύνη σε όλη την επικράτεια και να δαπανούμε πολλά περισσότερα χρήματα για τη δικαιοσύνη, όταν έχουμε αυτά τα αποτελέσματα; Μας βλέπει ο ελληνικός λαός. Όλοι έχουν εμπλακεί σε δικαστικές διαμάχες. Ποιος είναι ο χρόνος εκδίκασης των υποθέσεων αυτών;

Πιστεύω ότι αυτό το οποίο πρέπει να μας συνέχει όλους είναι ότι αυτή η μεταρρυθμιστική πρωτοβουλία δημιουργεί μια ευοίωνη προοπτική προς την κατεύθυνση της ταχύτερης απονομής της δικαιοσύνης.

Εμείς στη Λακωνία θα έχουμε το Πρωτοδικείο της έδρας που θα είναι στην πρωτεύουσα του νομού, στη Σπάρτη, με εφετειακή περιφέρεια την Καλαμάτα, την παράλληλη έδρα του Πρωτοδικείου Λακωνίας στο Γύθειο, στους Μολάους περιφερειακό πρωτοδικείο, ενώ θα καταργηθούν τα Ειρηνοδικεία της Σπάρτης, του Γυθείου, της Μονεμβασίας και της Ελαφονήσου, της Επιδαύρου και της Νεάπολης.

Πιστεύω ότι αυτό, παρά τις δύσκολες συνθήκες που μπορεί σε πρώτη φάση να υπάρξουν λόγω των μεγάλων αποστάσεων, θα δώσει μία καλύτερη προοπτική στην ταχύτερη απονομή της δικαιοσύνης.

Νομίζω ότι σ’ αυτό, όσον αφορά το στελεχιακό δυναμικό -στο οποίο συμπεριλαμβάνω, κύριε Υπουργέ και τους δικαστικούς υπαλλήλους- θα ήθελα να δείτε τις τροπολογίες που έχουν κατατεθεί από τα κόμματα της Αντιπολίτευσης σχετικά με το επίδομα ειδικών συνθηκών των δικαστικών υπαλλήλων. Νομίζω ότι θα είναι μία καλή κίνηση όσον αφορά τη συμμετοχή των ανθρώπων αυτών στη νομοθετική πρωτοβουλία την οποία έχετε αναλάβει.

Πιστεύω ότι η οποιαδήποτε νομοθέτηση σε αυτή την Αίθουσα -αυτό είναι κάτι το οποίο το λέω πάντα στην κατακλείδα των παρεμβάσεών μου στη Βουλή- θα κριθεί από την πράξη. Ο στόχος, η αρχή του νομοσχεδίου -είναι λίγο μεγαλόστομος αυτός ο χαρακτηρισμός- είναι κάτι ιερό. Είναι η ταχύτερη και καλύτερη απονομή της δικαιοσύνης για τον Έλληνα πολίτη, ο οποίος ζητά σε όλη την ελληνική επικράτεια το δίκιο του υπό δύσκολες συνθήκες με την παρούσα κατάσταση. Πρέπει να στηριχθεί. Πρέπει, θα έλεγα, να υπάρξει μια πολιτική συναίνεση σε αυτό, γιατί εν πάση περιπτώσει ο ελληνικός λαός που μας παρακολουθεί δεν μπορεί να αντιληφθεί τον αντιπολιτευτικό οίστρο ο οποίος υπάρχει από όλες τις πτέρυγες της Αντιπολίτευσης σε κάτι το οποίο θεωρεί αυτονόητο και με το οποίο νομίζω στη βάση του συμφωνούμε όλοι.

Οι κραυγές: «Κλείνετε τα ειρηνοδικεία», «Δημιουργείτε καταστάσεις που ταλαιπωρούν τον κόσμο», θεωρώ ότι πόρρω απέχουν από τη βάση και την ουσία της νομοθετικής πρωτοβουλίας της Κυβερνήσεως αυτής.

Νομίζω ότι κατά τούτο, πρέπει να ψηφιστεί από όλες τις πτέρυγες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από το ΠΑΣΟΚ ο κ. Αναστάσιος Νικολαΐδης.

Ορίστε, κύριε συνάδελφε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σε αντίθεση με όσα αναφέρονται από την πλευρά της κυβερνητικής πλειοψηφίας, το υπό ψήφιση νομοσχέδιο επιχειρεί με πρόχειρο και επιφανειακό τρόπο να αντιμετωπίσει τα προβλήματα που υπάρχουν στον χώρο της δικαιοσύνης στη χώρα μας. Εξετάζοντας το περιεχόμενο του νομοσχεδίου, τόσο γενικά ως προς τη φιλοσοφία του, όσο και ειδικά για τις προβλέψεις του σε συγκεκριμένες διατάξεις του, καταλήγουμε στο συμπέρασμα πως σίγουρα απουσιάζει ο μακρόπνοος σχεδιασμός.

Επιπλέον, είναι εμφανής ο διαχειριστικός τρόπος με τον οποίο σχεδιάστηκε ο νέος δικαστικός χάρτης της χώρας, καθώς δεν λήφθηκαν υπ’ όψιν οι πραγματικές και ουσιαστικές ανάγκες. Ακόμη, από το νομοσχέδιο είναι σαφές ότι απουσιάζουν οι τομές και οι αλλαγές που είναι απαραίτητες για την αναβάθμιση της δικαιοσύνης στην πατρίδας μας.

Κυρίες και κύριοι συνάδελφοι, μιλώντας για τη γενική εικόνα του νομοσχεδίου, είναι πραγματικά εξαιρετικά αμφίβολο αν η ενοποίηση του πρώτου βαθμού δικαιοδοσίας με τον τρόπο που γίνεται, θα συμβάλει στην επιτάχυνση της απονομής δικαιοσύνης. Οι απαραίτητες προϋποθέσεις απουσιάζουν και όσο δεν λαμβάνεται μέριμνα για αυτές, τόσο η χώρα μας θα συνεχίσει να βρίσκεται σε πολύ χαμηλές θέσεις, όσον αφορά τον χρόνο επίλυσης μιας διαφοράς στα δικαστήρια. Τέτοιες απαραίτητες προϋποθέσεις είναι η ψηφιοποίηση της δικαιοσύνης, η επιμόρφωση των δικαστών και η ενίσχυση της υλικοτεχνικής υποδομής στα δικαστικά μέγαρα.

Περνώντας, όμως, και σε ειδικές περιπτώσεις του παρόντος νομοσχεδίου, επιβεβαιώνεται η προχειρότητα με την οποία συντάχθηκε, χωρίς να λαμβάνεται μέριμνα για ειδικές περιπτώσεις σε συγκεκριμένες περιοχές της πατρίδας μας.

Κυρίες και κύριοι συνάδελφοι, από τον περασμένο Δεκέμβριο έχει τεθεί σε λειτουργία το Σωφρονιστικό Κατάστημα Νικηφόρου στην Περιφερειακή Ενότητα Δράμας, αρχικά με μικρό αριθμό κρατουμένων, όμως σε πλήρη λειτουργία με εξακόσιους πενήντα κρατούμενους. Ο αριθμός των εισαγγελικών λειτουργών στην Εισαγγελία Πρωτοδικών Δράμας είναι δύο, παραμένοντας ίδιος με αυτόν που υπήρχε πριν την έναρξη λειτουργίας του Σωφρονιστικού Καταστήματος. Είναι αυτονόητο πως ο φόρτος εργασίας για τους δύο εισαγγελείς είναι αυξημένος, ακόμη και τώρα στην πιλοτική λειτουργία του Σωφρονιστικού Καταστήματος.

Τα σχετικά στοιχεία έχουν τεθεί υπόψη του Υπουργείου Δικαιοσύνης. Κι όμως, παρά το σχετικό αίτημα που υπήρξε από τον περασμένο Φεβρουάριο από τον Εισαγγελέα Πρωτοδικών Δράμας, το Υπουργείο Δικαιοσύνης αρκείται στην επίλυση του προβλήματος με απόσπαση εισαγγελικού λειτουργού, αντί να θεσπιστεί επίσημη τρίτη θέση εισαγγελέα στη Δράμα. Είναι μια πρόβλεψη του παρόντος νομοσχεδίου, η οποία αποδεικνύει πως έρχεται σε πλήρη αντίθεση με τις πραγματικές ανάγκες.

Αλήθεια, γιατί επιλέγεται η προσωρινή λύση της ετήσιας απόσπαση ενός Εισαγγελέα; Μετά από έναν χρόνο το Κατάστημα Κράτησης στον Νικηφόρο της Δράμας θα κλείσει ή θα πρέπει κάθε χρόνο να αποστέλλει έγγραφα η Εισαγγελία της Δράμας και να καταθέτουμε ερωτήσεις εμείς οι Βουλευτές -εγώ και ο Θεόφιλος Ξανθόπουλος- για να γίνεται το αυτονόητο;

Αξίζει να σημειωθεί ότι το Υπουργείο Προστασίας του Πολίτη έχει εντελώς διαφορετική οπτική από το Υπουργείο Δικαιοσύνης. Την ίδια ερώτηση για τη θέσπιση τρίτης θέσης εισαγγελικού λειτουργού στη Δράμα την απηύθυνα και στο Υπουργείο Δικαιοσύνης και στο Υπουργείο Προστασίας του Πολίτη. Το Υπουργείο Δικαιοσύνης απάντησε για τις ενέργειες που γίνονται έτσι ώστε να υπάρξει απόσπαση εισαγγελέα.

Αντιθέτως, το Υπουργείο Προστασίας του Πολίτη απάντησε πως η Γενική Γραμματεία Αντεγκληματικής Πολιτικής απέστειλε επιστολή στον αρμόδιο Γενικό Γραμματέα του Υπουργείου Δικαιοσύνης στις 19 Δεκεμβρίου του 2023. Με την επιστολή επισημάνθηκε η αναγκαιότητα τοποθέτησης επόπτη εισαγγελέα στο σωφρονιστικό κατάστημα της Δράμας κατά το πρότυπο των σωφρονιστικών καταστημάτων Κορυδαλλού, Θεσσαλονίκης, Πάτρας και Λάρισας. Για τον λόγο αυτό το Υπουργείο Προστασίας του Πολίτη ζήτησε από το Υπουργείο Δικαιοσύνης την τροποποίηση των διατάξεων του άρθρου 567 του Κώδικα Ποινικής Δικονομίας.

Κύριε Υπουργέ, κύριε Φλωρίδη, θέλουμε δέσμευση τώρα για τρίτη θέση εισαγγελέα στη Δράμα. Περιμένω να το ακούσω.

Ένα ακόμα παράδειγμα από την Περιφερειακή Ενότητα Δράμας, κυρίες και κύριοι συνάδελφοι, αφορά το Κάτω Νευροκόπι όπου με το παρόν νομοσχέδιο θα μπορούσε να ιδρυθεί παράλληλη έδρα του Πρωτοδικείου Δράμας. Το Ειρηνοδικείο του Κάτω Νευροκοπίου καταργήθηκε το 2012 εν μέσω μνημονίων για λόγους εξοικονόμησης, αν και στεγαζόταν σε κτήριο του δημοσίου. Το κόστος για να λειτουργήσει εκ νέου ως περιφερειακή έδρα θα ήταν ελάχιστο για το κράτος.

Παράλληλα, όμως, η συγκεκριμένη πρωτοβουλία θα αποτελούσε έναν ισχυρό συμβολισμό και θα έστελνε ένα ξεκάθαρο μήνυμα, ότι η ελληνική πολιτεία βρίσκεται με πράξη δίπλα στους ακρίτες μας που ζουν κάτω από δύσκολες συνθήκες πολλές φορές ξεχασμένοι λίγα χιλιόμετρα από τα σύνορα.

Αντί, λοιπόν, η Κυβέρνηση να εξετάσει τις ιδιαίτερες συνθήκες που επικρατούν σε κάθε περιοχή και να μελετήσει το ιστορικό των όποιων αλλαγών στη δικαιοσύνη θεσπίζει έναν δικαστικό χάρτη λειτουργώντας με τρόπο οριζόντιο. Όπου υπάρχουν πολλαπλές έδρες στην ίδια περιφερειακή ενότητα, τότε αυτές μετατρέπονται σε παράλληλες έδρες. Έτσι οι κάτοικοι του Κάτω Νευροκοπίου για ζητήματα δικαιοσύνης θα πρέπει να διανύουν απόσταση σαράντα χιλιομέτρων και να χρησιμοποιούν έναν δρόμο γεμάτο στροφές που δεν παρέχει καμία ασφάλεια στις μετακινήσεις τους.

Κύριε Υπουργέ, στην Ελλάδα υπάρχει η Περιφέρεια Ανατολικής Μακεδονίας και Θράκης και σε αυτή ο Νομός Δράμας, ξεχασμένος από όλους. Σας παρακαλώ, θέλουμε δέσμευση τώρα για τρίτη θέση μόνιμου εισαγγελέα στη Δράμα.

Κυρίες και κύριοι συνάδελφοι, το παρόν νομοσχέδιο είναι το τελευταίο πριν από τις Άγιες Μέρες του Πάσχα. Για τον λόγο αυτό εύχομαι σε όλες και σε όλους Καλή Ανάσταση, κάθε καλό σε εσάς και στις οικογένειές σας.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, μπορώ να έχω τον λόγο για μισό λεπτό;

**ΘΕΟΦΙΛΟΣ ΞΑΝΘΟΠΟΥΛΟΣ:** Αν είναι να ανακοινώσετε την τρίτη έδρα…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο. Νομίζω ότι κάτι θα κερδίσει η Δράμα. Παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ πολύ.

Το σωφρονιστικό κατάστημα στη Δράμα ξεκινάει τώρα τη λειτουργία του. Άρα όπως έχω ενημερώσει και τον κ. Κυριαζίδη, τον άλλο Βουλευτή, και τον κ. Ξανθόπουλο, είναι προφανές ότι όταν έχουμε νέες συνθήκες, πρέπει να έχουμε και έναν καινούργιο τρόπο αντιμετώπισης.

Η απόσπαση, όπως γνωρίζετε, εισαγγελικού λειτουργού ή δικαστικού λειτουργού γίνεται πάντα με απόφαση του Ανωτάτου Δικαστικού Συμβουλίου. Δεν είναι κυβερνητικό θέμα. Δεν αποσπά η Κυβέρνηση, δηλαδή, εισαγγελείς. Όμως, επειδή το θέμα τίθεται ομοθύμως από το σύνολο της κοινοβουλευτικής εκπροσώπησης της Δράμας, αλλά είναι και μια πραγματική ανάγκη, αυτό θα το δούμε τώρα με τις αυξήσεις των οργανικών θέσεων, για να δούμε εάν μπορεί να ικανοποιηθεί.

Αυτό έχω να απαντήσω προς το παρόν.

Ευχαριστώ πάρα πολύ.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Εμείς σας ευχαριστούμε.

**ΠΡΟΕΔΡΕΥΩΝ (Γεώργιος Γεωργαντάς):** Νομίζω, κύριοι συνάδελφοι, ότι η βάση μπήκε.

Τον λόγο έχει ο κ. Ελευθέριος Κτιστάκης από τη Νέα Δημοκρατία.

**ΕΛΕΥΘΕΡΙΟΣ ΚΤΙΣΤΑΚΗΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι, επιτρέψτε μου στη σημερινή ομιλία να ασχοληθώ κατά κύριο λόγο με το θέμα που προέκυψε από την ύπαρξη δύο Πρωτοδικείων στη Βοιωτία, ένα στη Θήβα και ένα στη Λειβαδιά. Αυτό θα το κάνω εν γνώσει μου ότι εν μέρει αδικώ το κείμενο σχέδιο νόμου, το οποίο είχε ως βασικό σκοπό την ενοποίηση του πρώτου βαθμού δικαιοδοσίας.

Επειδή άκουσα πολλούς ομιλητές να επικαλούνται το δημοψήφισμα του Δικηγορικού Συλλόγου Αθηνών, θέλω να επισημάνω ότι το ερώτημα αυτού ήταν αποκλειστικά η θέσπιση των πέντε περιφερειακών πρωτοδικείων στην Αττική, όχι η ενοποίηση του πρώτου βαθμού καθαυτή, με την οποία, κατά την άποψή μου και από όσο ξέρω, οι περισσότεροι δικηγόροι συμφωνούμε.

Όταν έγινε η πρώτη παρουσίαση του νέου δικαστικού χάρτη από το Υπουργείο στις αρχές του έτους, προβλεπόταν στη Βοιωτία η θέσπιση μιας κεντρικής έδρας και μιας περιφερειακής. Το δικαστηριακό αντικείμενο της περιφερειακής έδρας θα ήταν αυτό που προβλέπει σήμερα το σχέδιο νόμου για τις περιφερειακές έδρες. Με απλά λόγια και για να υπάρχει μέτρο σύγκρισης, ο πολίτης σε μια περιφερειακή έδρα θα εξυπηρετούνταν σε ποσοστό περίπου 80% σε σχέση με τη σημερινή υφιστάμενη κατάσταση σε ένα πρωτοδικείο όπως της Θήβας και της Λιβαδειάς. Ανάμεσα σε άλλα, δεν θα γίνονταν πολυμελή πρωτοδικεία, ούτε τριμελή πλημμελειοδικεία, ούτε ανάκριση. Αυτό ήταν πρόδηλα προβληματικό, δεδομένου ότι επέτεινε τις ανισότητες σε έναν νομό, όπου καλώς ή κακώς έχει αναπτυχθεί ένα δίπολο: Θήβα και Λιβαδειά.

Και εξηγούμαι με ενδεικτικά παραδείγματα: Το Πρωτοδικείο Λιβαδειάς είναι πρωτεύουσα του πάλαι ποτέ νομού, είναι σήμερα η έδρα των περισσότερων διοικητικών υπηρεσιών. Από την άλλη μεριά το Πρωτοδικείο Θήβας έχει στη δικαιοδοσία του σχεδόν δέκα χιλιάδες περισσότερους πολίτες, δύο φυλακές -μάλιστα έχει τη μεγαλύτερη γυναικεία φυλακή της χώρας- και βέβαια έχει τις βιομηχανικές περιοχές του Σχηματαρίου, των Οινοφύτων, της Θήβας και της Θίσβης. Όλα αυτά δικαιολογούσαν και αιτιολογούσαν επαρκώς την εξαίρεση της Βοιωτίας.

Αντικειμενικά και ρεαλιστικά και, επαναλαμβάνω, καλώς ή κακώς, η Βοιωτία έχει μάθει να αναπτύσσεται σε δύο διαστάσεις σχεδόν παράλληλες, μία για κάθε μεγάλη πόλη. Επειδή αυτό είναι ξεκάθαρο σε όλους εμάς που είμαστε κάτοικοι στη Βοιωτία, ευθύς εξαρχής και οι τρεις Βουλευτές του νομού, τα δημοτικά συμβούλια όλης της περιφερειακής ενότητας, καθώς και οι δύο δικηγορικοί σύλλογοι ζήτησαν την εξαίρεση της Βοιωτίας και την παραμονή δύο αυτόνομων πρωτοδικείων. Έκτοτε, από τον Ιανουάριο δηλαδή, έχει κυλήσει πολύ νερό στο αυλάκι. Σήμερα, εκτός από την περιφερειακή έδρα, θεσπίζεται και η παράλληλη έδρα, στην οποία θα δικάζεται το σύνολο των υποθέσεων, όπως ακριβώς μέχρι σήμερα. Θα δικάζεται δηλαδή το σύνολο των αστικών και ποινικών υποθέσεων, θα δικάζονται ασφαλιστικά και αυτόφωρα, θα υπάρχει πρόεδρος και εισαγγελέας υπηρεσίας, θα διενεργείται ανάκριση. Αυτό προκύπτει ευθέως από το άρθρο 5 παράγραφος 1 του σχεδίου νόμου, αλλά το δήλωσε και το επιβεβαίωσε και ο κύριος Υπουργός στην αρμόδια επιτροπή.

Η θέσπιση της παράλληλης έδρας, που δεν προβλεπόταν στο αρχικό σχέδιο, είναι αποτέλεσμα ενεργειών ορισμένων ανθρώπων που συνεργάστηκαν με το Υπουργείο -και όχι μόνο με το Υπουργείο- για να μεταφέρουν επακριβώς τα επιμέρους προβλήματα που αναφύονταν σε κάθε πρωτοδικείο με τον σχεδιασμό του νέου δικαστικού χάρτη, για να μεταφέρουν και να εξηγήσουν τις ιδιαιτερότητες των κατά τόπο, των χωρικών δηλαδή, αρμοδιοτήτων σε ορισμένες άλλες περιπτώσεις. Είναι αποτέλεσμα συνεχών παρεμβάσεων και διαδοχικών συναντήσεων. Είναι αποτέλεσμα πραγματικών συντονισμένων ενεργειών και όχι ανέξοδων λόγων.

Αποτέλεσμα ενεργειών συνιστά και η πρόβλεψη για ορισμό μεταβατικής έδρας εφετείου και σε παράλληλη έδρα πρωτοδικείου. Θέλω να διευκρινίσω ότι ακριβώς λόγω της ισόρροπης ανάπτυξης των δύο πόλεων, όπως προανέφερα, ήταν εξαρχής αίτημά μου προς το Υπουργείο να οριστεί μία πόλη ως έδρα του πρωτοδικείου και η έτερη ως μεταβατική έδρα του Εφετείου Εύβοιας. Αυτή η πρόβλεψη για τη Βοιωτία, που εισάκουσε το Υπουργείο, είναι αποτέλεσμα δράσης και έργων και βέβαια συνιστά μια αναγνώριση από μέρους του Υπουργείου του διπόλου Θήβας - Λιβαδειάς, της ιδιαιτερότητας δηλαδή της Βοιωτίας για την οποία μίλησα, και ακριβώς συνιστά τον λόγο και αποδεικνύει τον λόγο για τον οποίο πρέπει να γίνει η εξαίρεση, την οποία και ζητήσαμε και ζητούμε από αυτό το Βήμα και οι τρεις Βουλευτές του νομού Βοιωτίας.

Θέλω, τέλος, να επισημάνω και τη ρύθμιση περί παραμονής των οργανικών θέσεων των δικαστικών υπαλλήλων στην παράλληλη έδρα. Όπως πολύ ωραία το έθεσε η πρόεδρος του Σωματείου Δικαστικών Υπαλλήλων του Πρωτοδικείου Θήβας, υπηρεσία χωρίς οργανικές θέσεις, δεν είναι υπηρεσία.

Να παρατηρήσω, όμως, κύριοι Υπουργοί, ότι υπάρχει ακόμα το πρόβλημα με τον αριθμό των δικαστικών υπαλλήλων στην παράλληλη έδρα του Πρωτοδικείου της Θήβας το οποίο θα πρέπει να το δείτε, σε σχέση με αυτούς δηλαδή που υπηρετούν σήμερα και πρέπει να παραμείνουν στην υπηρεσία.

Κυρίες και κύριοι, από τα ανωτέρω προκύπτει πού ήμασταν στις αρχές Ιανουαρίου με το αρχικό σχέδιο του νέου δικαστικού χάρτη και τι καλούμαστε να ψηφίσουμε στο Κοινοβούλιο μετά από τη διαβούλευση και όλα όσα ανέφερα παραπάνω. Μάλιστα μετά τις νομοτεχνικές βελτιώσεις αποκρυσταλλώθηκε το τοπίο ακόμα περισσότερο. Πρέπει να γίνουν γνωστά αυτά για να γνωρίζουν οι πολίτες ποιες ομοιότητες και ποιες τυχόν διαφορές υπάρχουν με τη σημερινή υφιστάμενη κατάσταση, να γνωρίζουν αν υπάρχουν αλλαγές στην καθημερινότητά τους, αλλά και πώς φτάσαμε στο τελικό κείμενο του σχεδίου νόμου.

Ευχαριστώ θερμά. Καλή Ανάσταση με υγεία.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, θα ήθελα τον λόγο για να δώσω μία απάντηση σε αυτά που είπε ο κ. Κτιστάκης.

**ΠΡΟΕΔΡΕΥΩΝ (Γεώργιος Γεωργαντάς):** Βεβαίως.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κατ’ αρχάς θα ήθελα να επιβεβαιώσω όσα ελέχθησαν και αφορούν τη διαβούλευση και τη συνεννόηση που έγινε και με τους συναδέλφους Βουλευτές και με την πρόεδρο του Δικηγορικού Συλλόγου και με τους δημάρχους και βεβαίως τοπικούς παράγοντες της Βοιωτίας.

Θα ήθελα όμως να πω πως προκύπτει ευθέως από τις διατάξεις του σχεδίου νόμου ότι οι οργανικές θέσεις των δικαστικών υπαλλήλων διατηρούνται στην παράλληλη έδρα, όπως διατηρούνται και στις περιφερειακές έδρες. Κατά συνέπεια δεν υπάρχει καμία απολύτως αμφισβήτηση. Εάν τώρα οι ανάγκες της παράλληλης έδρας είναι αυξημένες και εδώ, κύριε συνάδελφε, ισχύει η διάταξη του άρθρου 3 του Κώδικα Οργανισμού Δικαστηρίων η οποία ρητώς προβλέπει την κατανομή των οργανικών θέσεων των δικαστικών λειτουργών και των δικαστικών υπαλλήλων στα δικαστήρια και στις εισαγγελίες, όπου ορίζεται πως αυτή γίνεται ανάλογα με τον αριθμό των υποθέσεων και την δικαστηριακή κίνηση. Κάθε δύο χρόνια ο Άρειος Πάγος ελέγχει τον αριθμό των υποθέσεων, προτείνει και εκδίδεται για μεν τους δικαστικούς λειτουργούς προεδρικό διάταγμα, για δε τους δικαστικούς υπαλλήλους υπουργική απόφαση. Αν υπάρξουν έκτακτες συνθήκες, προβλέπεται και πριν τη διετία η αύξηση με τις ίδιες κανονιστικές πράξεις, είτε διάταγμα εφόσον πρόκειται για δικαστικούς λειτουργούς, είτε υπουργική απόφαση εφόσον πρόκειται για δικαστικούς υπαλλήλους, ώστε να καλυφθούν οι αυξημένες ανάγκες.

Επομένως, εάν στην παράλληλη έδρα της Θήβας προκύψουν αυξημένες ανάγκες που δικαιολογούν την αύξηση των οργανικών θέσεων των δικαστικών υπαλλήλων, με τη διαδικασία του άρθρου που σας προανέφερα, αυτό θα γίνει μετά από πρόταση του Αρείου Πάγου και υπουργική απόφαση από τον Υπουργό Δικαιοσύνης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ανεξάρτητος Βουλευτής κ. Διονύσιος Βαλτογιάννης.

**ΔΙΟΝΥΣΙΟΣ ΒΑΛΤΟΓΙΑΝΝΗΣ:** Ευχαριστώ, κύριε Πρόεδρε.

Κύριοι, η Κυβέρνηση της Νέας Δημοκρατίας για άλλη μια φορά φέρνει ένα νομοσχέδιο το οποίο διχάζει ξανά την κοινωνία μας. Η Παγκόσμια Τράπεζα σας υποχρεώνει να φτιάξετε καινούργιο δικαστικό χάρτη. Όμως η ίδια η Παγκόσμια Τράπεζα σάς λέει ότι τα πρωτοδικεία πρέπει να είναι στην πρωτεύουσα του κάθε νομού.

Στη δική μας περίπτωση -λέω «δική μας» γιατί είμαι δημότης Μεσολογγίου- με λύπη διαπιστώνουμε ότι στο σχέδιο νόμου το Πρωτοδικείο Μεσολογγίου είναι το μόνο πανελλαδικά που δεν ορίζεται ως έδρα πρωτοδικείου, παρόλο που η Ιερά Πόλη Μεσολογγίου είναι η πρωτεύουσα της Αιτωλοακαρνανίας. Εσείς αποφασίσατε να το παραβλέψετε αυτό. Γιατί τόση αδικία εις βάρος της Ιερής Πόλης του Μεσολογγίου. Μήπως επειδή λέγεται Ιερή Πόλη; Προφανώς από ό,τι φαίνεται εδώ υπερισχύει ποια πόλη έχει δυνατότερο λόμπι.

Η μοναδική εξαίρεση είναι το Μεσολόγγι χωρίς να δικαιολογείται η εξαίρεση αυτή, ιδίως αν λάβετε υπόψη σας στοιχεία, όπως, για παράδειγμα, ότι το ιστορικό Πρωτοδικείο στην Ιερά Πόλη εξυπηρετεί ενενήντα έξι χιλιάδες πολίτες. Το Πρωτοδικείο Μεσολογγίου εξυπηρετεί το ήμισυ της Αιτωλοακαρνανίας, όπως ακριβώς και το Πρωτοδικείο του Αγρινίου. Εδώ αξίζει να σημειωθεί ότι ιδανικά απαιτείται η ύπαρξη δύο αυτόνομων κεντρικών πρωτοδικείων σε Μεσολόγγι και Αγρίνιο. Γι’ αυτό τον λόγο ως ανεξάρτητος Βουλευτής του Νομού Αιτωλοακαρνανίας στηρίζω την τροπολογία η οποία κατατέθηκε από την κ. Σταρακά.

Κύριοι, η δικαιοσύνη έχει βαθιές ρίζες στο Μεσολόγγι. Εδώ και διακόσια χρόνια περίπου το Πρωτοδίκειο Μεσολογγίου λειτουργεί αδιάλειπτα και έρχεται σήμερα η πολιτεία να αφαιρέσει μία από τις πλέον σημαντικές δομές της. Η έδρα του πρωτοδικείου πρέπει να παραμείνει στην Ιερή μας Πόλη. Αυτό είναι το δίκαιο, το σωστό και το ηθικό. Θέλω να πιστεύω ότι θα διορθώσετε την αδικία αυτή εις βάρος της Ιερής Πόλης. Διαφορετικά οι δημότες του Μεσολογγίου στις εκλογές θα σας φερθούν όπως ακριβώς τους φέρεστε σήμερα εσείς.

Ευχαριστώ. Εύχομαι Καλή Ανάσταση σε όλους.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Τον λόγο τώρα έχει από τη Νέα Δημοκρατία ο κ. Περικλής Μαντάς.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι γεγονός ότι στη χώρα μας η κρίση της περασμένης δεκαετίας δεν άφησε τραύματα μόνο στην οικονομία και την κοινωνία και δεν πλήγωσε βαθιά μόνο όσους είδαν τα εισοδήματά τους να μειώνονται ή να αντιμετωπίζουν ζητήματα επιβίωσης. Διότι ταυτόχρονα με τη δεκαετή κρίση, χάσαμε κάτι ακόμα πιο σημαντικό, χάσαμε το στοίχημα των μεταρρυθμίσεων και των μεγάλων δομικών αλλαγών που η πατρίδα μας χρειάζεται, προκειμένου να σταθεί επάξια στο διεθνές περιβάλλον. Αυτό το νήμα των μεταρρυθμίσεων έχουμε πιάσει ξανά από το 2019 ως σήμερα, αλλάζοντας βήμα-βήμα ολόκληρη τη χώρα.

Είναι επίσης γεγονός ότι η δικαιοσύνη μας νοσεί και νοσεί διότι είναι αργή, είναι γραφειοκρατική και εν τέλει, είναι αναποτελεσματική. Μόλις προχθές είχαμε την απόφαση για το Μάτι, μια απόφαση καταφανώς αναντίστοιχη με το γεγονός που συντελέστηκε τότε. Και ανεξάρτητα όμως από το ποινικό μέρος και τις ποινές που τελικά αποδόθηκαν, ποιος μπορεί από όλους μας να είναι ευχαριστημένος, όταν έχουν περάσει έξι ολόκληρα χρόνια απλά για να εκδικαστεί η υπόθεση σε πρώτο βαθμό; Είναι αυτή λειτουργία της δικαιοσύνης; Έτσι θέλουμε να πάμε τη χώρα μας μπροστά; Αυτό ονειρευόμαστε όλοι μας;

Με το σημερινό νομοσχέδιο η Κυβέρνηση αυτή τολμά, γιατί η ταχύτητα απονομής δικαιοσύνης δεν είναι μόνο ζήτημα της λειτουργίας της ίδιας της δικαιοσύνης, είναι ζήτημα δημοκρατίας, είναι ζήτημα της κοινωνίας, της καθημερινότητάς μας, είναι ζήτημα της οικονομίας μας. Γιατί ποιος θα έρθει να επενδύσει σε μια χώρα που ξέρει ότι μια αστική διαφορά ή μια ποινική διαφορά θα κάνει κάποια χρόνια να τελεσιδικήσει στα ελληνικά δικαστήρια;

Η Κυβέρνηση λοιπόν τολμά να κάνει πράξη μια δομική μεταρρύθμιση για την επιτάχυνση της δικαιοσύνης που εκσυγχρονίζει και εξορθολογίζει σε θεμελιακό επίπεδο το δικαστικό σύστημα της χώρας μας.

Με την ενοποίηση των δικαστηρίων πρώτου βαθμού η Ελλάδα βάζει τέλος σε έναν αναχρονισμό που κρατά από τον 19ο αιώνα, σε μια διχοτόμηση των δικαστηρίων που είχε ως νόημα βέβαια πριν από εκατό χρόνια, αλλά που αποτελεί βασική αιτία καθυστερήσεων στη σημερινή εποχή. Τα δεδομένα είναι αμείλικτα. Τα ποσοστά έκδοσης αποφάσεων για τα ειρηνοδικεία σε σχέση με τις υπόλοιπες δικαστικές δομές νομίζω ότι κανένας δεν μπορεί να τα αμφισβητήσει. Σχεδόν οι μισοί δικαστές εκδίδουν περίπου το 20% των αποφάσεων.

Μπορεί αυτό να είναι ισορροπημένο και αποτελεσματικό; Μπορεί αυτό το γεγονός να συνεχίσει να υπάρχει; Δυστυχώς, τα βλέπουμε όλα αυτά τα προβλήματα όλοι μας εδώ και δεκαετίες: τεράστιες καθυστερήσεις, παραγραφές υποθέσεων και εν τέλει, μη απόδοση της δικαιοσύνης.

Σήμερα αυτή η περιττή διάκριση μπαίνει πλέον στο χρονοντούλαπο της ιστορίας και σήμερα αφήνουμε οριστικά πίσω μας παρωχημένες και ξεπερασμένες αντιλήψεις περασμένων αιώνων, μέσα από την αναβάθμιση των ειρηνοδικών σε πρωτοδίκες, μέσα από τον σχεδόν διπλασιασμό της δεξαμενής των δικαστών πρώτου βαθμού, μέσα από την αυξημένη απόδοση του δικαστικού συστήματος και τη διοικητική του αναμόρφωση και μέσα από τη θέσπιση παράλληλων και περιφερειακών εδρών για τα πρωτοδικεία, έτσι ώστε να αντιμετωπιστούν όσο γίνεται καλύτερα ζητήματα, όπως η απόσταση και οι κτηριακές υποδομές.

Σε αυτό το σημείο θα ήθελα να σταθώ ιδιαίτερα σε όσα αφορούν στη δική μου περιοχή, στη Μεσσηνία. Γνωρίζουμε όλοι καλά ότι το σχέδιο νόμου, όταν ξεκίνησε πριν από λίγους μήνες να συζητείται, σε σχέση με το πώς κατατίθεται και ψηφίζεται σήμερα, είναι τελείως διαφορετικό και αυτό είναι στη σωστή κατεύθυνση. Γιατί;

Διότι το Υπουργείο έδειξε μια διάθεση συνεννόησης, συνεργασίας με τους προέδρους των δικηγορικών συλλόγων, με τους Βουλευτές, με τους δημάρχους, έβαλε κάτω ζητήματα που έχουν να κάνουν με τοπικά ενδιαφέροντα και τοπικά στοιχεία, τα οποία προφανώς ένα Υπουργείο δεν μπορεί να τα γνωρίζει όλα, ζητήματα λειτουργικά.

Για παράδειγμα, νομίζω ότι όλοι μας είδαμε τις αλλαγές στα παράλληλα πρωτοδικεία και στο πώς λειτουργούν. Όταν ξεκινούσαμε, τα παράλληλα πρωτοδικεία θα εκδίκαζαν υποθέσεις μόνο μονομελούς σύνθεσης και φτάσαμε να κρατήσουν την καθ’ ύλην αρμοδιότητα που έχουν ως σήμερα. Είχαμε ξεκινήσει με τους υπαλλήλους να μεταφέρονται στα κεντρικά πρωτοδικεία και τώρα διατηρούν τις οργανικές τους θέσεις.

Σε αυτό το σημείο, κύριε Υπουργέ, θα ήθελα να κάνω και μια παρέμβαση. Ίσως θα έπρεπε να προβλέψουμε να διατηρήσουν τα παράλληλα πρωτοδικεία και τις οργανικές θέσεις από το ειρηνοδικείο που καταργείται στην έδρα του παράλληλου πρωτοδικείου, για να έχουν ενισχυμένο προσωπικό, ώστε να μπορέσουν να εκπληρώσουν τις υπηρεσίες που θα παρέχουν πλέον τα παράλληλα πρωτοδικεία.

Και βέβαια, σε σχέση με τη διαβούλευση και την τελική κατάθεση του νομοσχεδίου, το Υπουργείο συμπεριέλαβε και σημαντικές προτάσεις για τις χωρικές αρμοδιότητες των Παράλληλων Πρωτοδικείων, έτσι ώστε να μη δημιουργούνται μεγάλα ζητήματα, αλλά κυρίως για να μπορέσουν αυτά τα πρωτοδικεία στη λειτουργία τους να εξυπηρετήσουν όσο το δυνατόν καλύτερα τους πολίτες, ιδιαίτερα στην περιφέρεια που υπάρχουν τα μεγαλύτερα προβλήματα.

Έτσι, λοιπόν, η Μεσσηνία θεωρώ ότι βγαίνει ενισχυμένη από αυτό το νομοσχέδιο, πετυχαίνοντας τον στόχο που νομίζω ότι έχουμε βάλει όλοι μας για την επιτάχυνση της απονομής της δικαιοσύνης και την ταχύτητα έκδοσης των αποφάσεων. Σε αυτό το πλαίσιο, εκτιμώ ότι θα πρέπει όλοι μας να στηρίξουμε το συγκεκριμένο νομοσχέδιο.

Κυρίες και κύριοι συνάδελφοι, η χώρα βρίσκεται μπροστά σε μια ιστορική θεσμική μεταρρύθμιση, μια μεταρρύθμιση που θα περίμενε κανείς ότι θα συσπείρωνε όλα τα κόμματα που θέλουν να λέγονται προοδευτικά και όλους τους σχηματισμούς που ισχυρίζονται ότι κοιτάζουν μπροστά.

Δυστυχώς, όμως, για άλλη μια φορά, συνολικά η Αντιπολίτευση δεν αφουγκράζεται τις προτεραιότητες της εποχής, δεν ακούει τον παλμό της κοινωνίας και δεν απαντά στο αίτημα σύσσωμου του ελληνικού λαού, διότι δεν αντιλαμβάνεται την απόλυτη ανάγκη για την επιτάχυνση της δικαιοσύνης. Επιμένει η αντιπολίτευση στο «όχι σε όλα», εφευρίσκοντας προβλήματα εκεί που δεν υπάρχουν.

Η χώρα όμως έχει κάνει τις επιλογές της και έχει αποφασίσει να πάει μπροστά. Τα νομοθετήματα της Κυβέρνησης δεν είναι πεδίο αξιολόγησης μόνο δικό μας, είναι πεδίο αξιολόγησης και της Αντιπολίτευσης. Διότι όλοι κρινόμαστε για τη στάση που τηρήσαμε, για την ψήφο που δώσαμε και για τις προοπτικές που δημιουργήσαμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Τον λόγο έχει τώρα ο κ. Γεώργιος Σταμάτης από τη Νέα Δημοκρατία.

Παρακαλώ, κύριε συνάδελφε.

**ΓΕΩΡΓΙΟΣ ΣΤΑΜΑΤΗΣ:** Κύριε Πρόεδρε, νομίζω ότι είμαι ο προτελευταίος ομιλητής, οπότε θα προσπαθήσω να είμαι και πιο σύντομος.

Δεν σας κρύβω ότι αμφιταλαντεύτηκα, εγώ ένας φυσικοθεραπευτής να μιλήσω για ένα τέτοιο νομοσχέδιο πολύ εξειδικευμένο, οι περισσότεροι συνάδελφοι είναι δικηγόροι. Όμως θέλω να θέσω ένα ρητορικό ερώτημα, μιας και είναι το δεύτερο νομοσχέδιο σε πολύ σύντομο χρονικό διάστημα του Υπουργείου Δικαιοσύνης. Αν υποθέσουμε ότι ένας από εμάς έπρεπε να προσφύγει στη δικαιοσύνη και του λέγανε ότι σε χίλιες τετρακόσιες ογδόντα δύο ημέρες μπορεί να έχεις το αποτέλεσμα αυτού που διεκδικείς, τι θα κάναμε; Ενδεχομένως δεν θα κάναμε τίποτα.

Άρα αυτό το νομοσχέδιο, επί της ουσίας, τι έρχεται να κάνει; Έρχεται να διευκολύνει κατ’ αρχάς την πρόσβαση των πολιτών στη δικαιοσύνη -και αυτό είναι δημοκρατία. Από εκεί και πέρα, για την απονομή της δικαιοσύνης, ξέρετε δεν αποφασίζουν και δεν δικάζουν οι πολιτικοί.

Πολλές φορές κυρίως από τους Ευρωβουλευτές του ΣΥΡΙΖΑ ξεκίνησε μια προπαγάνδα σπίλωσης της Κυβέρνησης περί κράτους δικαίου. Θα σας πω κάτι που έγραψε ο κ. Αλιβιζάτος, ότι τα δικαστήρια προασπίζουν το κράτος δικαίου -και δεν νομίζω ότι έχετε αποδείξεις, ότι υπάρχουν ενδείξεις καν ότι η Κυβέρνηση χειραγωγεί τη δικαιοσύνη. Η δικαιοσύνη είναι ανεξάρτητη.

Έχει πάρα πολύ μεγάλο ενδιαφέρον, τώρα σ’ αυτό το νομοσχέδιο που έρχεται μετά από μία απόφαση που βγήκε για το Μάτι, τι έχει πει ο καθ’ ύλην αρμόδιος τα χρόνια της διακυβέρνησης του ΣΥΡΙΖΑ, ακόμα και σήμερα που έδωσε συνέντευξη, ο κ. Κοντονής. Ο κ. Κοντονής είπε ότι υπήρχε ένα παραδικαστικό κύκλωμα, ένα παρα-Υπουργείο Δικαιοσύνης. Αυτό το είπε ο πρώην Υπουργός Δικαιοσύνης και είναι απορίας άξιον ότι δεν έχετε βγει ποτέ να αντικρούσετε αυτά που έχει πει ο κ. Κοντονής.

Νομίζω ότι όλη αυτή η διαδικασία με το νέο δικαστικό χάρτη κυρίως δείχνει από την πλευρά της Κυβέρνησης ότι αυτό που θέλουμε -γιατί φέτος γιορτάζουμε και τα πενήντα χρόνια της δημοκρατίας- είναι να ριζωθεί ακόμα πιο βαθιά η δημοκρατία στη χώρα μας. Και η δημοκρατία δεν στεριώνει με δηλώσεις, στεριώνει όταν υπάρχει ανεξάρτητη δικαιοσύνη, στην οποία οποιοσδήποτε συμπολίτης μας θα μπορεί να προσφύγει.

Εγώ αντιλαμβάνομαι τα τοπικιστικά χαρακτηριστικά και όλες αυτές τις αντιρρήσεις ενδεχομένως, αλλά από ό,τι κατάλαβα και πριν από τον Υπουργό, όλες οι μεταρρυθμίσεις κρίνονται στο πεδίο και προφανώς, αν είναι να υπάρξουν κάποιες αλλαγές, θα υπάρξουν.

Αλλά αυτό που πρέπει εμείς να δούμε είναι αν έχουν πρόσβαση οι συμπολίτες μας στη δικαιοσύνη.

Όλοι, κύριοι συνάδελφοι, έχετε δει ότι μειώνεται ο βαθμός εμπιστοσύνης στη δικαιοσύνη. Γιατί μειώνεται; Κυρίως γιατί δεν υπάρχει η πρόσβαση, ώστε να πάει ο άλλος και να του απονεμηθεί δικαιοσύνη στον εύλογο χρόνο που αποτιμάται. Ξέρετε ότι η χώρα μας καταγγέλλεται γιατί πάρα πολλοί συμπολίτες μας προσφεύγουν στο Ευρωπαϊκό Δικαστήριο γιατί μετά από δέκα χρόνια δεν έχουν μια απόφαση εκεί που έχουν προσφύγει;

Οπότε νομίζω ότι όλη αυτή η διαδικασία της Κυβέρνησης δείχνει ξεκάθαρα γιατί μας εμπιστεύτηκαν οι Έλληνες πολίτες. Μας εμπιστεύτηκαν για να κάνουμε τη ζωή τους καλύτερη και η ζωή τους γίνεται καλύτερη όταν προσφύγουν στα δικαστήρια για να βρουν το δίκιο τους, να διεκδικήσουν το δίκιο τους. Και δεν μπορούν να μας κατηγορούν αυτοί οι οποίοι δεν έκαναν τίποτα για τη δίκη της Χρυσής Αυγής, οι οποίοι δεν έβρισκαν αίθουσα για τη δίκη της Χρυσής Αυγής και όλοι αυτοί οι οποίοι νομίζουν ότι έτσι, λόγω των ευρωεκλογών, θα ερεθίσουν τους Έλληνες πολίτες, ώστε να τους εμπιστευτούν. Οι Έλληνες πολίτες θέλουν από εμάς την πραγματική αλήθεια και η πραγματική αλήθεια είναι ότι μόνο όταν έχεις πρόσβαση στη δικαιοσύνη για να διεκδικήσεις ακόμα και από τον ισχυρότερο το δίκιο σου, τότε υπάρχει η δημοκρατία.

Αυτά θα ήθελα να πω. Δεν θα ήθελα να πω τίποτα παραπάνω. Να ευχηθώ καλή Ανάσταση και καλό Πάσχα, καλή Πρωτομαγιά.

Σήμερα είναι και μια μέρα που θέλω να το μνημονεύσω ενός ανθρώπου, μιας και γιορτάζουμε τα πενήντα χρόνια της δημοκρατίας, που χάθηκε το 1976, και που ακόμη και σήμερα δεν ξέρουμε ενδεχομένως τι έχει γίνει. Ήταν ένας άνθρωπος ο οποίος πάλεψε για τη δημοκρατία. Αυτός ήταν ο Αλέξανδρος Παναγούλης.

Και επιτρέψτε μου να αναφέρω και έναν άλλον άνθρωπο. Στις 28 Απριλίου του 1986 ήταν ο θάνατός του, δηλαδή δέκα χρόνια μετά το θάνατο του Παναγούλη, ο οποίος πολέμησε στην Κορέα και υπάρχει αυτή τη στιγμή η προτομή του στο ΕΑΤ-ΕΣΑ, ήταν ο Μουστακλής. Νομίζω πρέπει να τιμάμε αυτούς τους ανθρώπους από οποιονδήποτε χώρο κι αν προερχόμαστε. Γιατί αυτοί οι άνθρωποι αγωνίστηκαν για να μπορούμε σήμερα εμείς να μιλάμε ελεύθερα και να μπορούμε να νομοθετούμε για τα δικαστήρια, ανοιχτά δικαστήρια, δικαστήρια που θα δώσουν το δίκιο στον ελληνικό λαό σε αυτό που διεκδικεί.

Χαίρομαι ειδικά για τον Υπουργό που αυτό το αίτημα της Δράμας μάλλον θα γίνει πράξη. Νομίζω ότι όλο αυτό δείχνει ότι η Κυβέρνηση μπορεί να ακούει και να αφουγκράζεται και τις τοπικές κοινωνίες. Από την άλλη όμως θα πρέπει να δούμε, επιτρέψτε μου να το πω αυτό, ότι δεν μπορούμε να είμαστε σε μια παλαιοκομματική αντίληψη ότι οτιδήποτε θέλουμε που είναι στο σπίτι μας να μένει και ταυτόχρονα αυτό όταν παραμένει να μην βοηθάει τη δικαιοσύνη. Νομίζω ότι αυτό είναι κάτι που πρέπει να το δούμε. Το έχουμε δει στο παρελθόν όταν φτιάξαμε σε κάθε χωριό πανεπιστήμιο που δεν υπήρχε λόγος να φτιαχτεί και είδατε πού έφτασε η χώρα μας κάποια στιγμή.

Νομίζω ότι όλο αυτό είναι προς τη σωστή κατεύθυνση. Σας ζητώ να το ψηφίσετε. Και βέβαια συγχαρητήρια και στην εισηγήτρια της Πλειοψηφίας για τη δουλειά που έκανε και βέβαια και στον αρμόδιο Υπουργό και Υφυπουργό για όλο αυτό που κάνουν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνεται η σημερινή συνεδρίαση με την τοποθέτηση του Βασίλειου Βασιλειάδη από τη Νέα Δημοκρατία.

Παρακαλώ, κύριε συνάδελφε, έχετε τον λόγο.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, καλό μήνα να ευχηθώ.

Το σχέδιο νόμου το οποίο καλούμαστε να ψηφίσουμε σήμερα αποτελεί ένα μέρος μιας προσπάθειας ανασύνταξης θα έλεγα του δικαστικού και δικανικού μας συστήματος. Αποτελεί μία ριζική αλλαγή η οποία ξεκίνησε από την αλλαγή διατάξεων του Ποινικού Κώδικα και συνεχίζεται σήμερα με την αναμόρφωση του δικαστικού μας χάρτη.

Γνωρίζω ότι υπάρχουν πάρα πολλές μεταβλητές οι οποίες έπρεπε να εξεταστούν, προκειμένου να καταλήξει η ηγεσία του Υπουργείου στο τελικό σχέδιο νόμου που έχουμε σήμερα μπροστά μας. Το λέω αυτό γιατί αντιλαμβάνομαι ότι οι ριζικές αυτές αλλαγές στον δικαστικό χάρτη εμπεριέχουν όντως πολλές δυσκολίες που έχουν άμεσες συνέπειες στη λειτουργία του δικαστικού κόσμου. Το σύστημα αυτό λειτουργεί εδώ και πάρα πολλά χρόνια και έχει καταστεί πλέον δυστυχώς ξεπερασμένο. Ο λόγος είναι απλός. Οι δικαστικές ανάγκες του πληθυσμού μας δεν είναι οι ίδιες, προφανώς, με εκείνες που ίσχυαν πριν έναν αιώνα ή ακόμα και πριν σαράντα και τριάντα χρόνια. Επομένως είναι σημαντικό να εξετάσουμε την απόδοση της δικαιοσύνης με τα σημερινά δεδομένα. Και δυστυχώς, όπως γνωρίζουμε, πολλές αποφάσεις, απλές αποφάσεις, καθυστερούν σε δυσανάλογο βαθμό από ό,τι πραγματικά θα έπρεπε.

Σε αυτό το πλαίσιο επομένως εκσυγχρονισμού του δικαστικού μας συστήματος είναι σημαντικό να εξετάσουμε τη διοικητική αναδιάταξη, ώστε να μπορέσουμε να βελτιώσουμε την κατάσταση που επικρατεί και να μειώσουμε τους χρόνους απόδοσης της δικαιοσύνης. Η διοικητική αυτή λοιπόν αναδιάταξη θεωρώ ότι θα συμβάλει ουσιαστικά στη μείωση των ανισορροπιών σε θέματα οικονομικών και ανθρώπινων πόρων και του όγκου προφανώς των υποθέσεων. Με αυτόν τον τρόπο θα μπορέσουμε να εξισορροπήσουμε τα στοιχεία αυτά, ώστε να υπάρχει καλύτερη κατανομή και ως εκ τούτου να μειωθεί το κόστος και για το κράτος και για τους πολίτες που επιβαρύνονται λόγω της καθυστέρησης των υποθέσεων. Ταυτόχρονα όμως θα εξισορροπηθεί και ο όγκος των εργασιών με αποτέλεσμα να επιταχυνθεί η διαδικασία της απονομής δικαιοσύνης που είναι και το ζητούμενο.

Υπάρχει όμως ένα σημαντικό ζήτημα που αφορά τις ιδιαιτερότητες των παραμεθόριων περιοχών. Πολύ σωστά το σχέδιο νόμου λαμβάνει ειδική μέριμνα για τις περιοχές αυτές σε εφαρμογή της νομοθετικής επιταγής της παραγράφου 4 του άρθρου 101 του Συντάγματος. Μάλιστα το ίδιο το σχέδιο νόμου αποσκοπεί στο να θεσπίσει μια ειδική δέσμευση ως εγγυητική υποχρέωση της πολιτείας να προβαίνει σε ιδιαίτερες και πρόσφορες παρεμβάσεις με σκοπό την ισόρροπη βιωσιμότητα και την οικονομική και κοινωνική ανάπτυξη των ευάλωτων και κρίσιμων σε εθνικό, αναπτυξιακό και περιβαλλοντικό επίπεδο περιοχών της χώρας μας.

Το πνεύμα αυτό προφανώς και είναι σωστό γιατί τα δικαστήρια, τα σχολεία, οι δημόσιες υπηρεσίες, οι τραπεζικές υπηρεσίες, τα νοσοκομεία αποτελούν τη ραχοκοκαλιά της ζωής ενός τόπου και τη ραχοκοκαλιά της ίδιας της κοινότητας. Είναι εύλογο ότι κάθε περιοχή που διαθέτει αυτές τις βασικές υπηρεσίες χαρακτηρίζεται από αυτάρκεια. Όταν μειώνουμε αυτές τις παροχές προς τους πολίτες στην πραγματικότητα θα έλεγα τους δυσκολεύουμε τη ζωή, τους αναγκάζουμε στο τέλος να φύγουν από τον τόπο τους για τα μεγάλα αστικά κέντρα. Έτσι αυξάνουμε την αστικοποίηση και ερημώνουμε την επαρχία μας.

Και εδώ θέλω να τονίσω ότι οι παραμεθόριες περιοχές και επαρχίες έχει εθνική σημασία να ενισχύονται και να βοηθιούνται, να έχουν όλες τις απαραίτητες παροχές, ώστε να μην αναγκάζουν τους κατοίκους να τους εγκαταλείπουν. Στις ακριτικές περιοχές αυτές οι άνθρωποι που μένουν φυλάνε Θερμοπύλες, φυλάνε τα σύνορα της χώρας με την παρουσία τους, με το ελληνικό στοιχείο, με τις εργασίες τους. Όταν τους στερούμε μια υπηρεσία, ένα δικαστήριο, ένα ιατρικό κέντρο, μια τράπεζα επιταχύνουμε το τέλος μιας κοινότητας. Όταν μιλάμε λοιπόν για ακριτική περιοχή η ερημοποίηση έχει ακόμα μεγαλύτερη σημασία και θα έλεγα εθνικές συνέπειες.

Και ενώ φαίνεται να ισχύει το πνεύμα αυτό του σχεδίου νόμου για όλες τις παραμεθόριες περιοχές, δεν ισχύει θα έλεγα εξ ολοκλήρου για την Πέλλα παρόλο που η Πέλλα αποτελεί παραμεθόριο περιοχή, έτσι έχει χαρακτηριστεί από το 2007, αλλά και γεωγραφικά αυτό δεν νομίζω ότι μπορεί να αμφισβητηθεί από κανέναν. Όπως δηλαδή στον Έβρο, όπου τα πρωτοδικεία της Αλεξανδρούπολης και της Ορεστιάδας παραμένουν και το Ειρηνοδικείο του Διδυμοτείχου αναβαθμίζεται, και προφανώς ορθώς γίνονται όλα αυτά, όπως και στα Δωδεκάνησα και στις Κυκλάδες το ίδιο, ειδική μνεία γίνεται και στην αρχή στο σχέδιο νόμου, όπως και στις Σέρρες που έχει όμοια χαρακτηριστικά με εμάς το πρωτοδικείο παραμένει, τα ειρηνοδικεία -δύο από τα τρία- αναβαθμίζονται σε περιφερειακά δικαστήρια -δεν έχω προφανώς τίποτα με τις περιοχές, λέω ότι κινείται σωστά το σχέδιο νόμου για όλες αυτές τις περιοχές- εδώ όμως βλέπουμε ότι η Πέλλα μένει κάπως εκτός.

Και θα έλεγα ότι τα Γιαννιτσά και η Έδεσσα διατηρούνται. Γρήγορα και άμεσα η ηγεσία του Υπουργείου αντιλήφθηκε το πρόβλημα και διατηρεί αυτά τα δύο πρωτοδικεία ως αυτόνομα, όπως σύμφωνα με το σχέδιο νόμου προβλέπεται, αλλά δεν συμβαίνει το ίδιο με τη Σκύδρα και την Αριδαία. Θα έπρεπε και αυτές οι δύο περιοχές, σύμφωνα πάντα με την αρχή του σχεδίου νόμου, να μετατραπούν, κατά την άποψή μου, σε περιφερειακές έδρες.

Η Πέλλα είναι μία ακριτική περιοχή στα βόρεια σύνορα της χώρας μας και έχει πάρα πολλούς οικισμούς, οι οποίοι είναι απομακρυσμένοι από τα μεγάλα αστικά κέντρα. Το οδικό δίκτυο της περιοχής μας, δυστυχώς είναι παλιό και δεν επιτρέπει τις γρήγορες μετακινήσεις από περιοχή σε περιοχή. Για παράδειγμα από τον Αρχάγγελο της Αλμωπίας χρειάζεται τουλάχιστον και πάνω από μιάμιση ώρα για να πάει κάποιος στην Έδεσσα. Επομένως, η διατήρηση των δικαστηρίων αυτών ως περιφερειακά δικαστήρια δεν αποτελεί μόνο ανάγκη που απορρέει, θα έλεγα, από την ίση μεταχείριση σε σχέση με τις υπόλοιπες αντίστοιχες περιοχές, αλλά αποτελεί συνθήκη επιβίωσης για πολλούς ακριτικούς οικισμούς της περιφερειακής μας ενότητας.

Κι εδώ επίσης θα θέσω ένα ακόμα ζήτημα που προκύπτει από τη συγχώνευση, όπως προβλέπεται, των περιοχών αυτών στην Έδεσσα, το κτηριακό πρόβλημα. Η Κυβέρνηση έχει προβλέψει και είναι μέσα η κατασκευή νέου δικαστικού μεγάρου της Έδεσσας, αλλά μέχρι τότε δεν ξέρω πώς μπορεί να μεταφερθεί όλος ο όγκος αυτός και ο ανθρώπινος αλλά και η ύλη που υπάρχει στην Έδεσσα σήμερα. Οι κτηριακές υποδομές προφανώς και δεν μπορούν να το στηρίξουν.

Κυρίες και κύριοι συνάδελφοι έχω πει σε πολλές περιστάσεις, ακόμα και από αυτό εδώ το Βήμα ότι η επαρχία χρειάζεται ενέσεις ενδυνάμωσης, στήριξης και ανάπτυξης. Τα δικαστήρια στην Αλμωπία και τη Σκύδρα δίνουν ζωή στην τοπική κοινωνία, αφού γύρω τους συγκεντρώνονται σειρά επαγγελματιών, νομικών και άλλων που αποτελούν πηγή οικονομικής και κοινωνικής συνοχής και ανάπτυξης.

Θα σας παρακαλούσα πραγματικά, κύριε Υπουργέ, να ξαναδείτε προσεκτικά την περίπτωση της Πέλλας κι ό,τι ισχύει για όλες τις παραμεθόριες περιοχές να ισχύσει και στη δική μας περίπτωση ως παραμεθόριος που είμαστε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 00.32΄ λύεται η συνεδρίαση για σήμερα, Μεγάλη Τετάρτη 1 Μαΐου 2024 και ώρα 10.00΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση του σχεδίου νόμου του Υπουργείου Δικαιοσύνης: «Ενοποίηση του πρώτου βαθμού δικαιοδοσίας, χωροταξική αναδιάρθρωση των δικαστηρίων της πολιτικής και ποινικής δικαιοσύνης και άλλες διατάξεις αρμοδιότητας του Υπουργείου Δικαιοσύνης».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**